
Documentele legislative din Decretu/ Washington se bazează 
pe decrete prezidenţiale deja existente, precum și pe instituții și 
agenţii federale al căror scop, printre altele, este acela de a 
asigura implementarea acestor decrete în situaţii critice. Lista 
decretelor și a instituțiilor se găsește la finalul cărții. 

„Peste tot în lume, mai ales în naţiunile mai noi, vin la putere 
oameni tineri - oameni care nu sunt legaţi de tradiţiile din trecut, 
care nu sunt orbiţi de vechile temeri, de ură și de rivalități, 
oameni tineri care pot lăsa în urmă vechile sloganuri, iluzii și 
suspiciuni”. 


John F. Kennedy, 


discurs ţinut cu ocazia nominalizării în calitatea de candidat 
la președinție în cadrul Convenţiei Democrate Naţionale din 
Los Angeles, în data de 15 iulie 1960 


„Fie ca munca în administraţia publică să fie o carieră măreaţă și 
interesantă. Și fie ca toţi bărbaţii și toate femeile care lucrează în 
orice sferă a guvernului nostru naţional, în orice domeniu, la 
orice nivel, să poată declara cu mândrie și onoare în anii ce vor 
urma: «Am lucrat pentru guvernul Statelor Unite ale Americii 
atunci când ţara noastră a avut nevoie de noi»”. 


John. F. Kennedy, 


discurs privind starea Uniunii 
ținut în faţa Congresului!, pe 29 ianuarie 1961 


1 Discurs ţinut anual de președintele Statelor Unite în fața Congresului, care se 
concentrează pe un raport privind situaţia generală a ţării și a agendei legislative a 
președintelui (n.tr.). 

Cuvânt-înainte 


Dacă există un lucru sigur atunci când vine vorba de istoria 
lumii, acela este că nimic nu e sigur. Nimic nu este etern și 
nimic nu este nepieritor. Eroul de azi este inamicul de mâine; 
imperiile măreţe vin și pleacă. Întreaga istorie este o serie de 
epoci: Imperiul Fenician, Imperiul Roman, Egiptul faraonilor, 
Imperiul Francez, Imperiul Otoman și cel Bizantin, leagănul 
democraţiei grecești - toate puterile lumii care au dispărut. 

Uneori este nevoie de sute de ani, alteori se întâmplă de pe o 
zi pe alta. 

Cine ar fi putut să-și imagineze că o singură împușcătură în 
Sarajevo avea să provoace un război mondial care a avut drept 
rezultat milioane de morţi? Că Adolf Hitler ar fi putut să scape 
după ce i-a ucis pe toţii liderii unităţilor militare SA? într-o 
singură noapte? Că o superputere precum Uniunea Sovietică și 
întregul bloc răsăritean se vor prăbuși atât de rapid? Cine s-ar fi 
gândit că un singur eveniment din data de 11 septembrie 2001 
va schimba cu totul stabilitatea lumii? Și cine, având cunoștințe 
legate de Războiul de 100 de ani, de Inchiziţie și de Cruciade, ar 
fi putut să prevadă că principala cauză de război și de neliniște 
din secolul XXI, hrănită de o diferenţă din ce în ce mai mare 
între cei bogaţi și cei săraci, va fi, încă o dată, religia? 
Creștinism versus islamism. Cine ar fi putut să prevadă că 
douăsprezece desene ale profetului Muhammad, publicate într-o 
mică ţară occidentală cu cinci milioane de locuitori, ar putea 
declanșa ura întregii lumi musulmane? 

În anul 1975, Khmerii Roșii ai lui Pol Pot au golit toate orașele 
din Cambodgia, de pe o săptămână pe alta, și o stăpânire de o 
teroare fără precedent a devenit realitate. De atunci au avut loc 
și alte revoluţii radicale similare peste tot în lume - în Indonezia, 
în Iranul lui Khomeini, în Iugoslavia lui Miloșevici și Karagici, 
Rwanda și Uganda lui Idi Amin. Oamenii au fost persecutați, 
deportați și rași de pe faţa Pământului; legile și sistemul judiciar 
au fost date la o parte. În același timp, așa-zisele state civilizate 


2 Abreviere de la Sturmabteilung, o organizaţie paramilitară din timpul Germaniei 
naziste care a jucat un rol important în aducerea lui Adolf Hitler la putere (n.tr.). 

au încercat să se protejeze în fața unor asemenea situaţii cu 
ajutorul tuturor mijloacelor pe care le are la dispoziţie 
democrația: legislaţia, principiul legal, regulile și reglementările. 

In Europa - în ciuda dorinţei britanice pentru Brexit - căutăm 
pace prin intermediul cooperării din Uniunea Europeană, motiv 
pentru care noile state, după o judecată temeinică, sunt invitate 
să se alăture. Politicienii noștri spun că aceasta este cea mai 
sigură cale spre stabilitate în această parte a lumii. Întrebarea 
este dacă nu cumva, în urma tuturor acestor intenţii pașnice, 
uităm faptul că ne aflăm totuși în procesul de creare a unei 
superputeri, o superputere care în cele din urmă va trebui să 
provoace alte superputeri la nivel cultural, economic și chiar 
militar. Este greu de spus cum vor reacţiona Rusia, China sau o 
posibilă confederație a statelor arabe sau musulmane în urma 
unei politici expansioniste a Uniunii Europene. 

George Washington, primul președinte al celei mai puternice 
superputeri mondiale actuale, a declarat cândva că poţi avea 
încredere într-o ţară doar ţinând cont de interesele sale, și că 
niciun om de stat responsabil nu poate devia de la această 
regulă - că interesele naţionale sunt mai puternice decât 
ideologia. În ciuda acestor cuvinte - și în ciuda faptului că istoria 
ne arată că stabilitatea pe termen lung este o iluzie - succesorii 
lui Washington au încercat să asigure mereu o asemenea 
stabilitate, iar astăzi, mulţi oameni și multe ţări oprimate trebuie 
să le mulţumească Statelor Unite pentru o viață mai bună, 
măcar în parte. Dar, în același timp, în ultimii ani, Statele Unite 
au adoptat o serie de „ajustări” constituţionale pe care Casa 
Albă le-a numit „cea mai mare restructurare a guvernului 
federal după anul 1947”. O restructurare a mecanismelor 
constituționale care, în mâinile greșite și în condiţiile greșite, ar 
putea avea consecințe imprevizibile - consecinţe care ar putea 
cu ușurință să ducă la situaţii foarte asemănătoare cu cele pe 
care armata americană s-a simţit obligată să le remedieze peste 
tot în lume, în trecut. 

Odată cu crearea Departamentului pentru Securitate Internă 
(DHS), președintele George W. Bush a făcut astfel încât toate 
agenţiile de securitate din Statele Unite să fie coordonate de o 
singură administrație. Diferența crucială dintre această 
organizare și sistemele de securitate similare din Uniunea 
Sovietică a lui Stalin și al Treilea Reich al lui Hitler constă în 

modul în care este folosit DHS în ceea ce-i privește pe cetățenii 
americani. Deși departamentul a fost creat în urma atentatului 
de pe 11 septembrie pentru a apăra Statele Unite de teroriștii 
străini, el poate fi foarte bine folosit și pentru a-i monitoriza și 
controla pe cetățenii americani. 

În Decretul Washington, circumstanțe nefericite îl fac pe 
președintele Statelor Unite să-și piardă uzul raţiunii și, în ciuda 
intenţiilor sale bune și fără a-și da seama, să declanșeze un lanţ 
de evenimente care să ducă rapid la o situaţie în care DHS, 
Agenţia Federală pentru Managementul Situaţiilor de Urgenţă 
(FEMA) și armata pot fi folosite greșit și toate garanţiile 
constituţionale pot fi revocate. 

Am mai văzut o astfel de situaţie și ea se poate repeta. Și se 
poate întâmpla brusc, înainte să-ţi dai seama. 


Jussi Adler-Olsen, 2007 

Capitolul 1 


Toamna anului 1992 


Deși avea doar paisprezece ani, Doggie știa că la fel cum 
orice aventură are un început, are și un sfârșit. În cazul lui 
Doggie, sfârșitul nu ar fi putut fi unul mai rău de atât. 

e 

Totul a început când biroul guvernatorului Jansen a trimis 
celei mai mari televiziuni locale din Virginia sugestia unei noi 
emisiuni cu întrebări, plus bugetul necesar pentru a începe 
acest program. 

Urma să fie o emisiune-concurs despre geografie în care toți 
cei care puteau numi oraşul cu cea mai mare populație din 
China erau invitați să participe. Postul de televiziune a acceptat 
ideea. 

După prima rundă eliminatorie, au rămas doar patruzeci și opt 
de participanţi și printre ei - un lucru senzaţional - era și o fată 
de paisprezece ani. Entuziasmul a fost în creștere timp de patru 
săptămâni: atât sponsorul, Leatherman Auto Tires, cât și biroul 
campaniei guvernatorului Jansen au dorit să vadă rezultate 
pozitive. 

Primele ediţii ale emisiunii au fost difuzate după-amiaza, dar a 
ajuns rapid la ora de maximă audienţă. Trei sferturi din 
populaţia statului Virginia urmăreau emisiunea la televizor. 
Acesta a fost un nou record în materie de telespectatori. 

De-a lungul întregului stat, lumea făcea pariuri pe cine va 
câștiga. Fiecare avea preferatul său. Dar cei mai mulţi o 
susțineau pe fata cu gropiţe în obraji, care era și cea mai tânără 
concurentă: Dorothy Curtis, cunoscută ca Doggie. 

După trei săptămâni și trei episoade, publicul din Virginia a 
aflat în sfârșit care sunt cei trei câștigători - și ce câștigători! 
Guvernatorul Jansen a strălucit ca o vedetă de la Hollywood, 
salariul prezentatorului a fost dublat, iar ziarele au luat-o razna. 
Cu excepţia unei blonde cu silicoane și șolduri late care a 
pierdut în ultima rundă (dar care, în schimb, s-a ales cu propria 

ei emisiune în care să-și arate nurii), câștigătorii nu ar fi putut fi 
mai populari de atât. 

Primul premiu a fost câștigat de Rosalie Lee, o femeie 
afroamericană plinuţă din New York, care se întâmpla să fie în 
Virginia pentru prima dată, în vizită la sora ei Josefine. Rosalie 
era o femeie care făcea spectacol, cu dinţii ei ca de sidef, cu un 
râs zgomotos și făcând cu ochiul publicului, și puţini au suportat 
talentul ei de a pierde atât de mult timp pentru a răspunde la o 
întrebare încât publicul mai avea puţin și își pierdea minţile. 

Cu doar un punct mai puţin decât ea a fost T. Perkins, un șerif 
palid, practic albinos, care venea din unul dintre districtele cele 
mai mici din partea de nord-vest a statului. Un bărbat care, în 
tinereţe, fusese unul dintre cei mai buni jucători de darts ai ţării. 
Și, în cele din urmă, pe impresionantul loc trei a fost Doggie 
Curtis, fata cu gropițe în obraji. Ce triumf! Câștigătorii erau atât 
de diferiţi unul de celălalt, și toată lumea implicată în emisiune a 
fost mulțumită. Cum ar putea cineva să nu-i bage în seamă pe 
aceștia trei? Pur și simplu nu era posibil. 

Norocoșilor câștigători nu le-a venit să creadă când și-au auzit 
premiile anunţate în direct la emisiune. Impreună cu sumele 
mari de bani primeau și o călătorie în partea cealaltă a lumii. 

Pentru Doggie, mai ales, era ireal și incredibil. Urmau să 
călătorească în China, împreună cu guvernatorul Bruce Jansen, 
personalul său și o delegaţie chineză oficială. Aveau să intre 
într-o lume închisă și totul avea să fie plătit. 

Suna ca o poveste. 

e 

Tatăl lui Doggie era mândru că fiica sa era atât de inteligentă, 
dar nu era mândru și de premiul ei. Era un republican de 
dreapta și-l ura pe Bruce Jansen, care se născuse bogat și care 
mai era și democrat pe deasupra. 

— Jansen? Porcul ăla? a ţipat el la ea. Doar nu ai de gând să 
participi într-o șmecherie de publicitate ca asta, crescându-i 
ambițiile nenorocitului ăluia de democrat nedemn de încredere, 
nu-i așa? 

l-a interzis să se ducă, iar mama lui Doggie a fost forțată să-și 
folosească toată puterea de convingere ca să-l facă să se 
răzgândească. 

Și aceasta a fost ultima dată când Doggie i-a auzit certându- 
se. Părinţii ei au divorţat după numai cinci luni, un divorţ care a 

degenerat într-o luptă pentru bani și custodia copilului lor. 
Doggie a ajuns să stea în casa mamei sale și să poarte numele 
de dinainte de căsătorie al mamei ei. 

e 

Într-un fel, tatăl ei avea dreptate. Totul era doar o șmecherie 
de publicitate, și ce dacă? Guvernatorul Jansen era un bărbat 
deştept. Luase trei oameni obișnuiți și-i transformase în 
preferații tuturor, și prin ei, invitase întreaga populație de șapte 
milioane de oameni a Virginiei într-un ţinut îndepărtat și 
enigmatic. Lumea vorbea numai despre asta și ziarele scriau 
numai despre asta. Ziarele școlare, revistele pentru femei și 
până și buletinul informativ al afacerii hoteliere a tatălui lui 
Doggie scriau despre asta. Și toată lumea voia să vorbească cu 
Doggie. Fusese abordată de douăzeci și unu dintre cele treizeci 
și patru de ziare ale statului Virginia, ori pentru interviuri, ori 
pentru a-i publica ultimele notițe din jurnal. 

Era o mare realizare: Bruce Jansen câștigase toată populaţia 
de partea lui, și reciproc. Poate că făcuse el niște calcule, dar nu 
era un porc. Era de fapt un om fantastic. 

e 

Lui Doggie îi bătea foarte tare inima când și-a luat la revedere 
de la mama sa și a urcat pe scările portabile în imensul avion 
care strălucea în lumina soarelui. Mai zburase de cel puţin 
douăzeci de ori înainte pe teritoriul Statelor Unite, plus în Mexic 
și Puerto Rico, dar niciodată nu mai zburase cu un avion de 
mărimea aceasta. Era puţin înfricoșător. 

Când a ajuns la locul ei, șeriful T. Perkins era deja pe locul lui 
de la geam, părând somnoros și absent. Îşi curăța unghiile cu 
vârful unei săgeți suflate cu aur. Soţia guvernatorului Jansen, 
Caroll Jansen, a venit la ea și a mângâiat-o pe obraz. 

— Ești o fată inteligentă, Doggie, a spus ea. A fost minunat 
faptul că ai ieșit pe locul trei. Pur și simplu magnific. Cred că ne 
vom simți foarte bine împreună, noi două. 

A dat din cap graţioasă spre câţiva dintre pasageri și s-a 
așezat cu câteva rânduri mai în spate, între soţul ei și Thomas 
Sunderland, indispensabilul om de încredere al acestuia. 

Apoi, Rosalie Lee a venit pe culoar în stilul ei zgomotos 
caracteristic. Le-a făcut tuturor cu mâna și s-a trântit lângă 
Doggie, corpul ei voluminos ocupând și o parte din scaunul lui 
Doggie. A desfăcut imediat un bax mare cu doze de Coca-Cola, 

pungi cu biscuiţi, chipsuri și o mare varietate de batoane dulci și 
a început să ofere din bunătăţi vecinilor săi. Așa fusese și pe 
platoul de filmare. Dacă te aflai în compania lui Rosalie Lee, nu 
avea cum să-ţi fie foame. 

Ronţăind din festinul ei portabil, a distrat-o pe Doggie cu 
povestiri despre New York, micul ei apartament din Bronx și cei 
trei fii minunaţi ai săi, încheind cu o serie de râsete în timp ce a 
descris felul în care îl dăduse afară din casă pe ratatul ei de soț. 

Râsul neînfrânat al lui Rosalie l-a trezit puţin pe șeriful T. 
Perkins și acesta a privit în jur confuz. Era un tip destul de 
comod - dormea din când în când și nu spunea prea multe. Cu 
siguranţă că el avusese cele mai multe cunoștințe dintre cei trei 
câștigători ai emisiunii, dar chiar dacă Rosalie Lee păruse 
adesea mai înceată, aparențele erau înșelătoare. Creierul ei era 
capabil să schimbe vitezele brusc și să-i lase pe toți ceilalți în 
urmă, și așa ajunsese să câștige concursul. 

Câteva ore mai târziu, un tânăr care dormise încă de când 
decolaseră și-a apropiat capul de rândul de câștigători din faţa 
sa. 

— Wesley Barefoot, s-a prezentat el, afișându-și dinţii 
sclipitori. Ei bine, se pare că vom fi împreună în următoarele 
câteva săptămâni. Poate o cunoașteți pe mama mea, este 
secretara guvernatorului Jansen. 

Cei trei clătinară din cap politicoși. 

— Apropo, felicitări! a continuat el. M-am uitat la toate 
episoadele, la fel ca toată lumea. Aţi fost formidabili! 

Au zâmbit cu toţii așa cum se cuvenea - acesta fiind semnalul 
pe care îl aștepta bărbatul ca să înceapă să-și relateze povestea 
vieţii. Studia dreptul și iubea politica și trupele de rock britanice. 
Et caetera, et caetera, et caetera. 

Lui Doggie i s-a părut că e de treabă și că miroase bine. 

e 

Bruce Jansen a luat-o pe una dintre câștigătoare sub braţul 
său în timp ce au coborât spre mulţimea de fotografi, 
cameramani și jurnaliști care îi aștepta în aeroportul din Beijing. 
Era frig și cerul era cenușiu, și toată lumea vorbea în același 
timp. După întrebările obligatorii din partea presei chineze, 
guvernatorul s-a întors spre presa internaţională care stătea în 
spatele unui rând de soldaţi chinezi îmbrăcaţi în albastru. 

Doggie l-a observat imediat pe unul dintre jurnaliști, un 
bărbat foarte mic cu o privire intensă, ochi negri și început de 
chelie. Un bărbat care era clar că primea mai multă atenţie 
decât ceilalți și ale cărui întrebări primeau răspuns toate, una 
după alta. După ce s-au terminat interviurile, guvernatorul și 
soția sa au dispărut într-o limuzină neagră, împreună cu doi 
oficiali chinezi. Personalul lui i-a urmat într-o altă mașină 
oficială, iar jurnaliștii au început să se împrăștie. Se pare că 
jurnalistul scund și cu ochi negri era singurul care părea a fi 
interesat de restul persoanelor cu care venise Jansen. l-a făcut 
cu mâna fotografului său și s-a îndreptat direct spre micul grup. 

— Salutare, eu sunt John Bugatti, a anunţat el cu o voce 
răgușită și și-a dres glasul. Lucrez pentru NBC. Eu trebuie să vă 
însoțesc pe voi și pe domnul Jansen de-a lungul turului, așa că 
m-am gândit să vin să vă salut. 

De aproape, Doggie a observat că avea foarte mulţi pistrui; 
nu mai văzuse niciodată atât de mulţi pe faţa cuiva. Era un tip 
scund și irezistibil. Fetei chiar îi plăcea călătoria aceea, iar 
obiecțiile tatălui său păreau de-a dreptul nefondate. 

e 

Ultima zi a lui Doggie Curtis în Beijing a început ca o poveste 
frumoasă, la fel ca toate celelalte. Ca de obicei, micul grup de 
americani a început ziua prin a lua micul dejun în sala de mese 
a hotelului, înconjurați de chelneri zâmbitori. În afară de Rosalie 
Lee și Caroll Jansen, ale căror mișcări erau asemenea unor 
meduze eșuate pe uscat, toată lumea mânca cu bețișoare. 

Doggie s-a uitat pe geamurile mari la orașul profilat în 
depărtare, cu acoperișurile de ţiglă ale clădirilor de pe 
hutonguri. Se plimbaseră pe coridoarele lungi și încântătoare 
ale Palatului de Vară, inspiraseră aerul lacului Beihai și 
contemplaseră în liniște calmul care învăluia Templul Cerului“. 

Zilele parcă zburaseră și acum urmau să meargă cu autobuzul 
până la Silk Market”, urmând apoi să meargă pe străzile înguste 


3 Alei înguste pe care casele sunt construite pentru a forma pătrate sau dreptunghiuri 
care alcătuiesc curți tradiţionale, în orașele din nordul Chinei, în special în Beijing 
(n.tr.). 

4 Complex de edificii religioase cu o valoare incontestabilă în cultura chineză; a fost 
foarte vizitat de împărații dinastiilor Qing și Ming în cadrul ceremoniilor anuale de 
rugăciuni pentru o recoltă bună (n.tr.). 

5 Centru comercial în Districtul Chaoyang din Beijing renumit pentru turiști pe plan 
internaţional pentru produsele imitate după mari case de modă (n. red.). 

din apropierea consulatului american. În acea seară aveau să 
meargă la circ și ziua următoare urmau să pornească într-o 
excursie în mediul rural al Chinei - Xi'an, Râul Galben, 
Hangzhou, Shanghai. Era vorba să profite cât mai mult posibil 
de zilele rămase. 

e 

Piaţa părea remarcabil de liniștită. Până și cei câţiva curioși 
care urmăreau grupul erau tăcuţi. Niciunul nu îi striga; niciunul 
nu îi împingea. 

— Aici chiar că fac afaceri într-un mod ordonat, a șoptit John 
Bugatti de lângă Doggie. Ar trebui să vezi cum sar pe tine în 
Hong Kong și Taipei. Probabil că o să fie și aici așa peste câţiva 
ani, o să vezi tu. 

Ea a încuviinţat din cap și s-a uitat la tejghelele pline cu 
cupoane de materiale, rochii și eșarfe din mătase colorate. A 
văzut una care i-ar fi venit perfect mamei sale. 

— Cât crezi că ar costa aceea? Ce scrie acolo? l-a întrebat ea 
pe Bugatti, arătând spre un afiș pe care scria în chineză. 

Brusc, Caroll Jansen a apărut de nicăieri și a pus un braţ pe 
umărul lui Doggie. 

— Aceea ţi-ar veni perfect! 

A zâmbit, și-a scos portofelul, i-a dat bani vânzătorului și a 
ales să ignore faptul că el nu i-a răspuns la zâmbet în timp ce a 
împachetat eșarfa și a întins-o peste scândurile aspre ale 
tejghelei. 

— Vino aici, Doggie! a strigat-o guvernatorul Jansen, care 
stătea lângă o multitudine de figurine chinezești mici dintr-un 
material necunoscut ei. Uite! Asta îți aduce noroc. Imi acorzi 
permisiunea să-ţi dăruiesc una? 

Cumpărăturile au mai durat doar câteva minute și apoi au 
pornit înapoi spre consulat, Doggie cu o eșarfă nouă pe umăr și 
cu o figurină mică cu Buddha la subraţ. Se simțea mândră și 
fericită. Guvernatorul Jansen o privise în ochi și o asigurase că 
mica statuie reprezenta o legătură de prietenie eternă între ei 
doi. 

— Să vii la mine dacă vei avea vreodată nevoie de ajutor! i-a 
spus el. 

Era extraordinar. 

Fata ridică din umeri și inspiră aerul tare al dimineții. Totul era 
perfect: colegii ei de călătorie, copacii exotici și toți oamenii 

care își vedeau de treaba lor. Le-a zâmbit muncitorilor care 
stăteau la marginea trotuarului cu beţțișoare și boluri mici în 
mâini, mâncând mâncarea caldă de la tarabele aliniate în 
spatele lor. 

Wesley Barefoot mergea în fața ei cu un zâmbet atât de larg 
încât putea să-l vadă și de la spate. 

Arăta cu degetul în toate direcţiile, cu un ochi lipit de o 
cameră ieftină, recent achiziționată. T. Perkins mergea alături 
de el, cu privirea alertă și cu câte o pungă de plastic în fiecare 
mână, ambele pline cu tot felul de jucării pentru nepoți și 
nepoate. In fruntea șirului mergea guvernatorul Bruce Jansen cu 
soţia sa la braţ, fiind foarte bine dispus. În timp ce se apropiau 
de consulat, a făcut cu mâna spre unul dintre oficialii care se 
aflau pe partea cealaltă a străzii, așteptând să-i întâmpine. 
Doggie s-a uitat la clădire. Așa cum era de așteptat, era mai 
mică decât ambasada de pe Xiushui Bei'jie unde mâncaseră o 
cină delicioasă cu două zile în urmă, dar totuși arăta luxoasă în 
lumina soarelui, cu drapelul cu stele și dungi fluturând în briză și 
cu o santinelă chineză stând ţeapănă pe o platformă joasă 
înaintea porții de la intrare. 

Doggie a aruncat o privire în spate spre strada aglomerată și 
îngustă, plină de comercianţi și tarabe. Erau două lumi diferite: 
stilul occidental și opulenţa oficială a consulatului în comparaţie 
cu tarabele șubrede și înghesuite ale pieţei. Era o diferență 
uriașă în privința bogăției și a obiceiurilor. 

Un vânzător stradal a aruncat unul dintre zmeiele sale 
colorate cu dragon în briză și grupul s-a oprit ca să privească 
cum se învârte spre cer. 

Și atunci s-a întâmplat! 

Deodată, Caroll Jansen a ţipat și și-a întins braţele, cu poșeta 
într-o mână. Doggie s-a întors, dar ţipătul ei s-a stins brusc și s-a 
prăbușit la pământ, cu sângele șiroindu-i de la gât, în timp ce 
consilierul guvernatorului Jansen, Thomas Sunderland, s-a 
aruncat asupra tânărului atacator chinez. Șeriful T. Perkins și-a 
aruncat sacoșele, astfel că trotuarul din fața consulatului s-a 
umplut de mingi care săreau și animale mici de plastic de toate 
felurile, și dintr-un singur salt a reușit să-i taie calea bărbatului 
care voia să fugă în piaţă. Doggie va ţine minte pentru 
totdeauna cuțitul plin de sânge al atacatorului, care încă 
strălucea în timp ce omul încerca să scape de șerif. 

Apoi l-a văzut pe guvernatorul Jansen căzând în genunchi, 
corpul din braţele sale fiind deja fără viaţă. Buzele ei se mișcau 
în tăcere în timp ce oamenii săreau din toate părţile ca să ajute. 
Doggie a văzut totul: Rosalie Lee rupându-și cea mai bună bluză 
a ei în fâșii ca să încerce să oprească sângerarea lui Caroll 
Jansen, soldaţii alergând spre T. Perkins care, cu sângele 
curgându-i pe braţ, reușise să-l pună la pământ pe ucigașul care 
se zbătea și urla. Și l-a văzut pe Wesley Barefoot, stând 
nemișcat ca o statuie în mijlocul acelui haos, cu o față albă 
cadaverică. 

A fost martoră și la momentul în care Wesley Barefoot a 
devenit bărbat. Zâmbetul de reclamă la pastă de dinţi nu va mai 
fi niciodată la fel. 

Mulțimea s-a adunat în jurul lor și a urmat un tumult de ţipete 
și confuzie, în timp ce John Bugatti și consilierul guvernatorului, 
Thomas Sunderland, se chinuiau să o care pe Caroll Jansen până 
la consulat. Oamenii erau șocați, ţinându-se cu mâinile de cap, 
în contrast puternic cu scâncetele asasinului capturat. 

Doggie s-a prăbușit pe platforma de la intrare, cu spatele lipit 
de o coloană pe care era o placă de alamă imensă pe care scria: 
Consulatul SUA. Și a rămas acolo. 

e 

— Vino aici, fata mea! a strigat-o T. Perkins pe Doggie. 

Trecuseră zece minute de la atacul fatal. Bărbatul s-a lăsat în 
genunchi în fața ei și a îmbrăţișat-o strâns. 

— Ai văzut ce s-a întâmplat? a întrebat-o el. 

Ea a încuviințat. 

— Din păcate a murit, Doggie! 

A rămas nemișcat o clipă parcă pentru a-i vedea reacția, dar 
Doggie nu a zis nimic. Știa deja. 

A dus-o într-o încăpere mare și albă din consulat, unde 
fuseseră aduși câţiva angajaţi ca să încerce să-i ajute. 
Atmosfera era haotică și tensionată. Cei mai mulți dintre oficiali 
aveau niște expresii sumbre pe chipuri în timp ce tastau la 
calculatoare sau vorbeau la telefon. Era o criză în adevăratul 
sens al cuvântului. Un număr mare de autorităţi din China și 
Statele Unite trebuiau să fie contactate și consultate. Numele 
secretarului de stat James Baker a fost menţionat de câteva ori. 

Afară, se auzeau pașii grăbiţi ai oamenilor care fugeau de 
colo-colo pe stradă. Tânărul atacator chinez era acum păzit, lipit 

de un zid, tremurând. Privirea lui sălbatică sugera că nu avea 
habar de ce se întâmpla. 

— Nu cred că e un om normal, Doggie! a zise Rosalie Lee, 
care a strâns-o de braț. 

S-au uitat cum niște bărbaţi îmbrăcaţi în uniformă îi ţipau în 
față cu furie și dispreţ. Apoi a sosit o camionetă cu remorcă cu 
alți bărbaţi în uniformă care l-au aruncat în spatele acesteia. 
Tânărul avea o privire îngrozită. 

— O să fie împușcat în ceafă în maxim două zile, punem 
pariu? a mormăit unul dintre angajaţii de la consulat. 

Doggie s-a ridicat, încercând să nu-l piardă din vedere pe 
atacatorul cu zilele numărate. Totul era lipsit de logică; nu voia 
decât să se ducă acasă. Apoi s-a așezat la loc în liniște și a privit 
în gol până ce John Bugatti i-a pus o cană cu ceai fierbinte în 
mână. 

— E teribil ce s-a întâmplat, Doggie! a spus el, încercând să 
zâmbească. Tuturor ne pare foarte rău că a trebuit să fii martoră 
la asta, dar nu trebuie să lași să-ţi distrugă sufletul, m-ai auzit? 

Ea a încuviinţat din cap. Era un mod ciudat de exprimare, dar 
a înţeles ce voia să spună. 

— Întâmplarea a făcut să te afli și tu aici, atâta tot. Înţeleg 
dacă în momentul de faţă te simţi mică și speriată și foarte, 
foarte tristă, dar acum s-a terminat. Peste câteva zile vom fi din 
nou acasă. 

Doggie a tras aer adânc în piept. 

— Da, dar trebuia să mergem să vedem tot felul de lucruri... 

Abia atunci a început să-și dea seama că marea aventură se 
terminase. 

— Munţii și mormintele dinastiei Ming, și soldaţii din 
teracotă... Trebuia să le vedem pe toate, nu? 

Acum nu simţea decât durere în suflet. 

Bugatti a pus o mână pe umărul ei. 

— Ascultă, Doggie, ceea ce s-a întâmplat ne va uni și mai 
mult, a spus el, în timp ce Rosalie Lee dădea din cap 
aprobatoare. Ceea ce s-a întâmplat azi, ne-a unit pentru 
totdeauna. Toţi: tu, eu, T. Perkins, Rosalie Lee și Wesley. 
Înţelegi? 

Doggie s-a uitat la ei. Fiecare stătea acolo, având pe chip 
propria versiune a confirmării declaraţiei lui Bugatti. Wesley a 

încercat să dea din cap, dar nu a reușit. Parcă avea corpul 
paralizat. 

Bugatti și-a dres glasul. 

— Cred că de acum înainte vom fi uniţi într-un mod special, și 
întotdeauna vom putea să ne căutăm unul pe celălalt dacă vom 
avea nevoie de alinare. Să ţii minte, Doggie! De acum înainte, 
vei putea să apelezi întotdeauna la mine dacă vei avea nevoie 
de ajutorul meu. Sunt sigur că și ceilalţi sunt de aceeași părere. 

Rosalie și T. Perkins au dat din cap amândoi. 

Doggie le-a aruncat o privire descurajată. Astea erau doar 
vorbe în vânt. 

— Cum voi reuși vreodată să te contactez? l-a întrebat ea. 
Probabil ești mereu în China, New York, sau în Camp David, sau 
mai știu eu pe unde. 

Ea a dat din cap neîncrezătoare. 

— Tu ești un jurnalist faimos și eu sunt doar eu! Crezi că nu 
știu asta? 

Bugatti a încuviințat din cap. Apoi, cu permisiunea ei, a luat 
figurina cu Buddha pe care Bruce Jansen i-o dăruise cu doar o 
jumătate de oră în urmă și și-a pus-o în poală. Apoi i-a cerut din 
nou permisiunea și a împrumutat săgeata poleită cu aura lui T 
și a frecat puţin vopseaua de pe buzele întredeschise ale lui 
Buddha, făcând astfel o mică gaură. Apoi a scos un carnețel din 
buzunarul de la piept. 

— Uite, Doggie! spuse jurnalistul. O să-ţi dau numărul de 
telefon al dragului meu unchi Danny. Poţi să-l suni oricând, 
pentru că dacă există cineva care să știe unde mă aflu, atunci el 
e acela. 

A rulat strâns bucăţica de hârtie și a băgat-o în gura figurinei. 

— Uite! Acum mă vei putea contacta oricând dacă vei avea 
nevoie de mine. 

În acel moment, guvernatorul Jansen a intrat în cameră, 
urmat îndeaproape de Thomas Sunderland. Niciunul nu arăta 
bine. 

Jansen a stat nemișcat o clipă, cu umerii căzuţi și ochii goi și 
trişti, privind fix înainte. Apoi s-a îndreptat de spate, într-un fel 
care a făcut pe toată lumea să se uite în altă parte, și a urmat 
partea pe care Doggie nu o va uita niciodată: 

— Dragii mei prieteni! a spus el. Aţi făcut tot ce ați putut. 
Dumnezeu să vă binecuvânteze pentru... pentru... 


VP - 17 


Nu a mai reușit să rostească niciun cuvânt. 


VP-18 


Capitolul 2 


Toamna anului 2008 


ACEASTA A FOST A TREIA ECHIPĂ DE JURNALIȘTI PE care 
Doggie a lăsat-o să urce în autobuzul de campanie. A ajuns să-i 
cunoască bine pe mulţi dintre ei și a încercat să zâmbească, dar 
era obosită și iritată. Prima jumătate a turului de campanie prin 
Statele Unite fusese floare la ureche. Candidatul democrat, care 
fusese pe primul loc la alegerile electorale din anul 2008, 
senatorul Bruce Jansen, și frumoasa sa soţie, Mimi Todd Jansen, 
făcuseră campanie în douăzeci de state, câștigându-le pe toate, 
unul după celălalt. Fusese un succes, iar Doggie ar fi trebuit să 
aibă o dispoziţie foarte bună. Problema era că nu apucase să 
doarmă prea mult în ultimele patruzeci și opt de ore și bateriile 
ei erau pe terminate. 

Cary Simmons, un jurnalist cu experienţă de la The 
Washington Post, a observat că era agitată și a tras-o imediat 
deoparte. 

— Haide, lasă pe altcineva să preia de aici înainte, Doggie! 
Du-te să dormi, altfel o să începi să te răstești la noi, și cine 
naiba are nevoie de asta? Apropo, la mulţi ani! 

Doggie a zâmbit și a încuviinţat. Avea dreptate. 

L-a chemat pe unul dintre nou-sosiţii în echipa campaniei lui 
Bruce Jansen, o persoană plină de energie pe nume Donald 
Beglaubter și l-a rugat să-i ţină locul. Apoi s-a aruncat pe 
bancheta din spate a autobuzului. Da, nu era plătită ca să se 
răstească la oameni, dar exact o astfel de zi avusese. 

e 

Mai devreme, în acea dimineaţă, tatăl ei o sunase ca s-o 
felicite pentru că împlinea treizeci de ani. Treizeci! Aceasta era 
vârsta la care aflai dacă alegerile tale din viață te aduseseră 
într-o fundătură sau nu. Era momentul în care trebuia să 
analizezi dacă făceai ceea ce trebuia. Discutase despre asta cu 
alte femei, de parcă ar fi ajutat-o cu ceva. Acum avea treizeci de 
ani, și jumătate dintre prietenele ei deja decorau dormitorul 
pentru al treilea copil. Poate s-ar fi simţit mai bine dacă o parte 

dintre ele ar fi invidiat-o puţin, dar nu era așa. De ce să 
muncească atât de mult când tatăl ei era bogat? De ce să 
amâne acele lucruri pentru care există femeile pe acest 
Pământ? Ştia cum gândeau ele, motiv pentru care nu prea voia 
să le mai vadă. 

La început, tatăl ei fusese destul de drăguţ, dar apoi urmaseră 
inevitabilele critici legate de faptul că unicul său copil lucra 
pentru un democrat care candida pentru președinție. Il rugase 
să înceteze, dar asta îl făcuse să se răzbune și mai tare pe 
Jansen și să folosească un limbaj pe care ea îl detesta. Așa că îi 
răspunsese și ea cu aceeași monedă, ceea ce o făcuse să fie 
supărată pe ea însăși, pentru că tatăl ei adora atunci când o 
vedea ripostând. 

— Crezi că Jansen e un înger? întrebase el râzând. De ce Îl 
aperi pe nenorocitul ăla, Doggie? Încerci să-l influenţezi să facă 
cum vrei tu? Încerci să o elimini pe târfa aia comunistă și 
jegoasă de Mimi Todd? 

În acel moment, avusese o criză de furie. Apoi îi închisese 
telefonul și stătuse nemișcată, supărată pe el mult timp după 
aceea. Toţi cei din autobuz își dăduseră seama de ce era într-o 
dispoziție atât de proastă, până și Thomas Sunderland și Wesley 
Barefoot care stăteau în față, lângă șofer. Opiniile politice și 
temperamentul lui Bud Curtis erau niște aspecte foarte bine 
cunoscute, la fel și ale fiicei sale. 

e 

Mai rămăseseră doar câteva persoane din personalul lui Bruce 
Jansen care fuseseră în acea călătorie catastrofală cu 
șaisprezece ani în urmă. Ei erau oamenii care îl urmaseră pe 
Jansen de-a lungul carierei sale de succes, mai întâi ca 
guvernator, iar apoi ca purtător de cuvânt pentru o serie de 
aspecte importante din cadrul Camerei Reprezentanților, apoi în 
timpul perioadei sale de senator și acum de-a lungul uneia 
dintre cele mai extraordinare campanii prezidenţiale pe care le- 
a avut această ţară. 

Lumea era înnebunită după Jansen, ceea ce-i dădea de gândit 
candidatului republican, frate cu președintele care urma să 
plece. Toate sondajele de opinie reflectau condamnarea 
politicilor guvernului actual, considerându-le demne de coșul de 
gunoi al istoriei, iar oamenii apropiaţi de președinte spuneau că 
părea extrem de șocat, ceea ce era de înţeles. 

Zi după zi, ofensiva farmecelor lui Jansen îi făcea pe liderii din 
campania adversarului său republican să-și smulgă părul din 
cap, ca să nu-i mai punem la socoteală și pe ceilalţi rivali 
democrați. Graţie argumentelor logice și ușor de înțeles ale lui 
Jansen, calculele estimative neoficiale deja îi ofereau senatorului 
61 procente din voturile delegaților de la Convenţia Democrată 
care urma să aibă loc. Părea a fi un triumf zdrobitor. 

Nici personalul lui Jansen nu putuse să doarmă prea bine. Cu 
toții munciseră luni întregi sub conducerea lui Thomas 
Sunderland, managerul de campanie hotărât al lui Jansen, și de 
aceea era de înţeles faptul că Sunderland se remarca printre 
ceilalți angajaţi. Sunderland era zvelt și nu zâmbea niciodată, un 
ofițer militar decorat care întotdeauna fusese alături de Bruce 
Jansen - și în umbra lui - și la bine și la greu, și acum era 
aproape de recompensa sa, sub forma unei poziţii puternice în 
guvern. Se menționau diferite posibilităţi, în special funcţia de 
Secretar General la Casa Albă. 

e 

Doggie se alăturase echipei lui Jansen imediat după ce-și 
obținuse diploma în drept și, după câteva luni de asistenţă 
loială, primise promisiunea unei slujbe la birou la Casa Albă 
dacă aveau să câștige alegerile. Acest scenariu i se potrivea 
bine. 

Wesley Barefoot fusese omul lui Jansen de când cu tragedia 
petrecută în Beijing. La fel ca Doggie, urmase facultatea de 
drept de la Harvard și trecuse examenul pentru barou cu patru 
ani înaintea ei. Cel mai probabil va deveni șeful ei în West 
Wing$. Era foarte inteligent și un comunicator excepțional, ca să 
nu mai punem la socoteală și faptul că era manipulator. Era 
popular și, mai devreme sau mai târziu, cele mai multe dintre 
cele mai frumoase și mai deștepte fete care fuseseră la Harvard 
cedaseră farmecului său, feţei sale frumoase și puterii sale de 
convingere. 

Cu toate că avea o reputație de „hoţ de gagici” și de Don 
Juan, până acum atuurile lui evidente și talentul conversaţional 
nu îl aduseseră atât de aproape de Doggie cum și-ar fi dorit. 
Bineînţeles că ea nu era indiferentă la farmecele lui și îi plăcea 


6 O parte a clădirii de la Casa Albă în care se află birourile președintelui SUA și ale 
oficialilor din administrația lui (n. red.). 

compania sa, dar încă mai era cale lungă până s-o aducă în 
patul său. 

Când începuse să dea din nou de el la Harvard, decisese că la 
un moment dat vor avea o relaţie serioasă, și încă mai simțea 
asta. Între timp, o fată frumoasă ca ea nu avusese nicio 
problemă să-și găsească băieți cu care să facă sex. Pe Wesley îl 
păstra pentru mai târziu. 

S-a frecat la ochi și s-a uitat la ceas. Cele douăzeci de minute 
în care dormise i se păruseră a fi zile. S-a uitat în partea din față 
a autobuzului și a fost mulţumită să vadă cât de bine se 
descurca Wesley cu versiunile diferite ale acelorași cinci 
întrebări pe care jurnaliștii le tot puneau de câteva săptămâni. 

Îi plăcea să-l vadă în acţiune, să-i privească buzele în timp ce 
vorbea. 

Da, le spunea acesta, putea să le confirme faptul că Bruce 
Jansen era mai mult decât satisfăcut de scăderea în popularitate 
a oponenților să-i și a președintelui actual și că nominalizarea sa 
în calitatea de candidat prezidenţial democrat părea acum un 
lucru cert și că, apropo, putea să confirme și faptul că Mimi Todd 
Jansen era însărcinată. 

Doggie s-a ridicat brusc și aproape că s-a lovit cu capul de 
plafonul autobuzului. Toţi reporterii au început să bălmăjească 
în același timp. Ce spusese Wesley? Că Mimi Jansen era 
însărcinată? Asta era știrea bombă a anului! Se auzea cum 
scriau cu frenezie cu pixurile pe carnețele. Când urma să fie 
evenimentul binecuvântat? Era sută la sută sigur? De cât timp 
se știa? Ce avusese de spus senatorul Jansen când aflase că s-ar 
putea să devină tată la vârsta de cincizeci și cinci de ani? 
Fusese o veste înfricoșătoare? Se aflase sexul copilului? 

Toate întrebările despre lobby și subvenţiile pentru 
agricultură și motivul pentru care anumite state din sud-vest nu 
erau în favoarea campaniei lui Jansen au fost imediat uitate. 
Mimi Todd Jansen era însărcinată! Asta însemna că dacă Jansen 
câștiga - și aceste vești-bombă de ultimă oră aveau să-i crească 
șansele în mod sigur - la Casa Albă va sta din nou un bebeluș, 
pentru prima dată de la John F. Kennedy. Întreaga echipă de 
jurnaliști fu fascinată. 

John Bugatti și-a făcut loc până în spatele autobuzului cu un 
zâmbet ciudat pe faţă. Somnoroasă, Doggie i-a zâmbit și ea. 

— Doggie, fir-ar să fie! De ce nu mi-ai spus? 

Ea a clătinat din cap și el a înţeles. Astea erau vești noi și 
pentru ea, cu adevărat. 

e 

În ziua următoare știrea a apărut pe prima pagină a tuturor 
ziarelor. The Washington Post a publicat o analiză detaliată 
despre ce va însemna marele eveniment pentru politicile sociale 
și orientate spre familie ale noii administrații, iar USA Today a 
publicat chiar și o poză trucată a lui Mimi Jansen cu un bebeluș 
în braţe. Acum toată lumea presupunea că Bruce Jansen avea să 
câștige; popularitatea lui creștea chiar în cele mai competitive 
state, inclusiv în statul natal al președintelui actual, Texas. 

Pe scurt, sarcina lui Mimi Todd Jansen era cea mai bună știre 
senzațională pe care ţi-o puteai dori, atât pentru campania lui 
Bruce Jansen, cât și pentru media. Ea era personificarea primei 
doamne perfecte și îi luase locul lui Caroll Jansen nu doar cu 
modestie, ci și cu autoritatea pe care de obicei o vezi doar la 
politicienii cu experienţă. 

Oamenii au simţit ceva special pentru Mimi Todd din clipa în 
care ea și Jansen și-au anunţat iubirea în mod oficial. l-a privit 
pe toţi în ochi și le-a oferit răspunsuri clare la toate întrebările, 
inclusiv la cele legate de trecutul ei de activist al păcii în timpul 
Razboiului din Golf, și jurnaliștii o adorau. Mimi Todd era o 
americancă adevărată, o deschizătoare de drumuri care nu se 
temea de nimic. S-au scris nenumărate articole despre ea. 
Mulțumită presei, întreaga ţară știa că își terminase studiile în 
economie la NYU, prima din seria ei, și că plânsese în public în 
timpul unei vizite într-un ospiciu din Salem, Massachusetts. 

Și cine nu-și aducea aminte de debutul ei spectaculos la 
televiziunea naţională când, în calitate de nouă soţie a celui mai 
bogat senator, fusese întrebată care sunt opiniile ei din punct de 
vedere social și politic? Ea însăși alesese ca interviul să fie ţinut 
în faţa unui adăpost pentru oamenii străzii în Anacostia, iadul pe 
pământ din Washington D.C., o decizie care păruse sortită 
eșecului. Mimi Todd fusese complet neinspirat îmbrăcată cu 
haine scumpe, înconjurată de niște tineri bărbaţi care o tot 
apostrofau pentru că încerca să profite de pe urma sărăciei lor. 
Acest lucru o supărase, asta fusese evident, dar în loc să 
anuleze sau să amâne interviul - și în ciuda avertismentelor din 
partea echipelor de filmare - ea a coborât pe scări și s-a alăturat 
multimii, și a vorbit cu ei până când s-au liniștit cu toţii. Apoi a 

urcat din nou treptele și a ţinut un discurs despre cum ar trebui 
să trăiască oamenii împreună și să se respecte unii pe ceilalţi. 
Modul în care a făcut asta fusese uluitor. După aceea a fosto 
liniște deplină; până și jurnaliștii tăcuseră - în timp ce camerele 
continuau să filmeze. Nu exista nicio îndoială: era o doamnă de 
cel mai înalt calibru. 

Și acum era și însărcinată. Frumoasă, nici prea tânără, nici 
prea bătrână și nu exista nimic în trecutul sau prezentul său 
care să-i dăuneze ei sau soţului ei. 

Nu-i de mirare că media o luase razna. 

e 

Tatăl lui Doggie a sunat-o în dimineaţa următoare, cerându-și 
scuze și fiind rușinat din pricina ultimei lor conversații 
telefonice, dornic să facă orice ca să repare relația lor. 

Doggie era sceptică cu privire la adevăratele lui motive. Bruce 
Jansen tocmai câștigase în mod detașat primul tur al 
democraților din Pennsylvania, și acum venise rândul Virginiei. 
Acesta era locul în care Doggie locuise cea mai mare parte a 
vieţii sale și locul în care lanţul hotelier de bun gust al tatălui ei 
se dezvoltase foarte bine în timp, așa că era foarte probabil să 
aibă el un as în mânecă pentru acea ocazie. 

Ezitând, a acceptat propunerea lui de pace și a fost de acord 
să se întâlnească cu el la Splendor Resort and Conference 
Center, cea mai mare dintre amenajările lui de pe coasta 
Virginiei și de departe cel mai frumos renovat hotel din Virginia 
Beach. Trebuiau să se vadă în ziua următoare, ceea ce-i 
convenea lui Doggie, de vreme ce era ziua ei liberă și i-ar fi 
plăcut să fie puţin răsfăţată de tatăl ei. Nopțile petrecute luni 
de-a rândul în hoteluri oarecare și numeroasele încercări de a 
dormi în autobuzul de campanie își spuneau cuvântul. Acum, 
avea să fie total diferit: dacă erai fiica lui Ben Curtis, dormeai 
într-un hotel de cinci stele într-un apartament de lux, cu mobilă 
de culoarea somonului și design scandinav. Deja simţea 
plăcerea formidabilă a scufundării într-o cadă cu spumă și aburi. 

Și ce dacă tatăl ei avea vreun plan ascuns? Intotdeauna avea, 
oricum, și în plus îl iubea pe bătrânul ei, până la urmă. 

e 

Nu era la hotel când a ajuns Doggie. În schimb, Toby O'Neill o 
aștepta la intrare ca un câine de pază straniu. Doggie nu reușise 
niciodată să înțeleagă de ce tatăl ei îl ținea pe ciudatul ăla să 

lucreze pentru el. Comportamentul lui era respingător și hainele 
lui ponosite, lipsite de gust și care nu-i veneau bine îl făceau să 
arate ca un vagabond, mai ales în acel decor luxos. 

Bărbatul a urcat scările de marmură cu valiza ei și l-a împins 
pe ușier ca să îi ţină chiar el ușa, un gest chiar mai jalnic decât 
dacă ar fi atins-o. 

— Mă bucur că aţi revenit acasă, domnişoară Curtis! a spus el. 

— Rogers, pentru numele lui Dumnezeu! Numele meu a fost 
Rogers încă de când au divorțat ai mei. Ține minte asta, Toby! 

— Îmi cer scuze, domnişoară Rogers! Mă bucur că aţi revenit 
acasă. 

A observat cum se chinuia și transpira, ducându-i valiza până 
la lift. Era un om simplu care fusese la mila suișurilor și 
coborâșurilor vieţii - mai ales a coborâșurilor -, ajungând să fie 
prizonierul propriilor neajunsuri. Ea clătină din cap. Da, era bine 
că existau oameni pe lume care aveau grijă de cei ca el; acesta 
fusese unul dintre lucrurile bune pe care putuse să le spună 
întotdeauna despre tatăl ei. Dar, lăsând la o parte bunătatea lui, 
nu prea aprecia modul de primire al tatălui ei. Se așteptase să 
fie întâmpinată de tatăl ei și nu de altcineva. 

S-a întors cu spatele la O'Neill ca să se uite în jur. Se 
schimbaseră multe de când nu mai fusese pe acolo. Holul de la 
intrare trecuse printr-o renovare impresionantă. In colţuri erau 
separeuri cu mobilă frumoasă din lemn de esenţă tare, podele 
de marmură și coloane, multă alamă și multe aranjamente 
florale, și lumină difuză, chiar și ziua. Indicatoare discrete arătau 
drumul spre sălile de conferinţe și de ședințe, spre restaurante, 
toalete și alte facilități, precum și spre centrul de fitness. Peste 
tot, personalul era zâmbitor și îmbrăcat în uniforme elegante, 
pregătit să servească cu promptitudine. 

Destul de tare, s-a gândit ea, și a observat cum îi creștea 
sentimentul de mândrie până ce a zărit o copie a Statuii 
Libertăţii din fibră de sticlă, înaltă de aproximativ patru metri, 
flancată de o gigantică vază suflată cu aur, plină cu crengi de 
cireși înfloriţi, de mărimea unui copac. Aceste ornamente 
imense și grosolane nu-și aveau locul acolo, de parcă fusese o 
sabotare intenţionată a intenţiilor arhitectului. A clătinat din cap 
încă o dată. Tipic tatălui ei. Crescuse într-o casă de puritani în 
care singurele decorațiuni fuseseră un set vechi de coarne de 

bizon american și o poză cu J. Edgar Hoover. De atunci, 
compensase în exces pentru acea lipsă de decor. 

A citit afișul sprijinit de vază: Președintele Statelor Unite ale 
Americii, 2009-2013 - Cel mai bun să câștige! 

Cât prost gust! 

e 

După câteva ore de somn, a ieșit pe balcon și a privit Oceanul 
Atlantic, apoi a coborât la parter, simțindu-se proaspătă, bine 
odihnită și în formă bună pentru ceea ce-i pregătise tatăl ei. 

Era ușor să-ți dai seama că Bud Curtis era un bărbat care 
cerea să-i fie acordată atenţie, după felul în care a mers cu pași 
mari spre ea pe hol. 

— Tânăra mea minunată! a strigat el, de la o depărtare de 
zece metri. 

A tras-o pe Doggie spre el și ea l-a lăsat. Îi plăceau mult 
aceste momente trecătoare: siguranţa, căldura și o senzaţie 
autentică de iubire. În ciuda a orice altceva, mereu se pricepuse 
să-i ofere aceste lucruri. 

S-au așezat și au vorbit despre renovarea hotelului, despre 
cât de frumos arăta restaurantul fără covoarele lila decolorate și 
despre cât costase totul. Era evident că tatăl ei era mândru, și 
pe bună dreptate: cincisprezece hoteluri și toate aduceau 
profituri mari. Acum voia să-și extindă lanțul de hoteluri 
Splendor și pe Coasta de Vest, îi spusese el, dând din cap 
gânditor. Da, investitorii aveau să apară și să se implice. 

lar începe, s-a gândit Doggie. Deci căuta investitori? 

— Deci asta era! a zis ea. De asta mă aflu aici? 

Tatăl ei a ignorat întrebarea și a dat din cap în semn de salut 
spre diverși clienți. 

Planul lui devenea clar. 

— Vrei ca Bruce Jansen să se cazeze aici poimâine, când o să 
înceapă alegerile, nu-i așa? 

— Nu. 

— Bine. Atunci ce e? 

— Atunci nimic. 

— Ce?! Haide, zi odată! 

— Mi-ar plăcea să mă ajuţi să-l aduci aici ca să-și 
sărbătorească victoria alegerilor în noiembrie și să se cazeze 
aici. Nu ar fi grozav, Doggie? 

Și-a aplecat capul într-o parte cu reticenţă, dar asta nu 
funcționa în cazul fiicei lui. Nu mai era ca înainte. 

— Ţi-ai pierdut minţile! a strigat ea. Și de ce vorbești ca și 
cum deja a câștigat? Trebuie să fie mai întâi nominalizat pentru 
convenţie, nu? Și apoi trebuie să-l bată pe fratele mai mic al 
președintelui care e destul de popular, sau ai uitat? Și tu - cel 
mai mare republican reacționar din ţară - cum poţi tu să 
sugerezi așa ceva? Mai degrabă ţi-ai rupe un braţ decât să-l vezi 
pe Jansen devenind președinte, știu sigur asta. 

Tatăl ei a zâmbit. 

— Probabil ai observat că popularitatea eroului tău se 
răspândește în toată ţara ca focul, nu? El și soţia lui frumoasă, și 
acel produs al diavolului care mocnește în pântecele ei? Nu, 
draga mea, a spus el pe un ton dulce, chiar dacă e democrat, de 
acum înainte e omul meu! 

Ea își trase scaunul în spate, pregătită să se ridice. 

— Vrei să-ţi păstrezi oportunismul pentru tine? 

— Stai puţin, Dorothy, și ascultă-mă! 

Acum venea lovitura cea mare. li spunea chiar Dorothy. 

Tatăl s-a întins peste masă și a luat-o de braț. 

— Jansen e ok, Doggie! Da, e adevărat că nu-mi plac 
atitudinea lui, politica lui, felul în care arată și logica lui bolnavă, 
și nu văd nimic altceva decât înșelăciune în ochii lui. Nu cred că 
este un om în care poţi avea încredere. Este un vulcan activ, dar 
soția lui e încântătoare și va câștiga datorită ei și datorită 
fantasticilor oameni de campanie, așa ca tine, fata mea. 

A bătut-o pe mână. 

— Așa că, pentru mine e ok! Dacă tu spui că e omul tău, 
atunci e și omul meu. Pe restul să-i ia naiba! 

Această întorsătură era neașteptată. 

— Chiar ai o nevoie atât de mare de publicitate? Deja ai 
adunat mai mulţi bani decât ai putea cheltui într-o viaţă. 

El a râs. 

— Trebuie să fie ceva bani și pentru tine și mama ta, nu-i așa? 

— O, lasă-mă cu asta! Pui tu ceva la cale, și nu-mi place deloc 
asta. Și nu ar trebui s-o implici pe mama în asta. Se va supăra. 

Ea și-a retras mâna. 

— Privește în jur! Nu-i așa că am un hotel frumos aici? 

El și-a ridicat un braţ, arătând spre încăperea cu candelabre 
somptuoase de cristal și clientelă exclusivă. Incă evita 
problema, și Doggie ura asta. 

— Chiar aici, în micul regat de la mare al senatorului Jansen. 
Te poţi gândi la un loc mai bun sau mai important pentru a 
sărbători roadele tuturor eforturilor voastre? Tot ce spun eu este 
că le ofer lui Jansen și personalului său cazare pentru o 
săptămână. Totul e gratis. Depinde de el dacă acceptă. lar 
Serviciile Secrete, sau cine naiba îl mai protejează, pot să deţină 
controlul hotelului. Îți dai seama cum ar fi, Dorothy? 
Președintele ales să stea la recepţie pe propriul teren, cu Statuia 
Libertăţii în spate, adresându-se întregii lumi. Ce alt cadru ar fi 
mai potrivit decât acesta? 

— Tată, ești nebun! 

S-a uitat la zâmbetul lui amuzat și a clătinat din cap, dar nu s- 
a putut abţine să nu-i zâmbească și ea. Erau practic afaceri și 
politică în aceeași nucă pe care tatăl ei o spărgea cu mâna 
goală. 

Apoi a schimbat subiectul - alt talent de-al lui. 

— Cum stai cu dragostea, draga mea? Se întâmplă ceva? 

Doggie a ridicat din umeri. Nu era treaba lui. 

— Cum mai merge cu tipul ăla, Wesley, despre care tot 
vorbeai mereu? O să se întâmple ceva cu voi doi în curând? 

De data aceasta i-a venit ei rândul să-l bată pe mână. In afară 
de un simţ al afacerilor excesiv de dezvoltat și păreri politice 
îndoielnice, bătrânul ei tată era bine. 

e 

După ce au luat cina împreună, Doggie a parcurs de câteva 
ori piscina înot și apoi a stat pe balcon ca să lase briza să-i 
usuce părul. Stelele sclipeau în valurile blânde și ritmice, și era 
cu mintea în altă parte când i-a sunat telefonul. S-a întins după 
el leneșă, sigură că era tatăl ei care voia să-i obţină aprobarea 
pentru propunerea sa. Nu, mersi, ar fi zis ea, fără băutură la bar 
pentru ea. Promisese că îi va oferi invitaţia lui Thomas 
Sunderland - asta ar fi trebuit să fie de ajuns. In momentul de 
față nu-și dorea decât să fie lăsată în pace și să se culce. 

Dar, deși era o voce pe care o cunoștea bine, nu era vocea 
tatălui ei. Că tot vorbiseră de lup, era vocea lui Wesley Barefoot, 
și nu îi stătea în obicei să o sune în afara orelor de program. 

— Bună, Doggie! Te deranjez cumva? 

Spre iritarea ei, a observat că își ţinea respirația. 

— Ai verificat cifrele din sondaje azi? a continuat el. 

Nu era un mod foarte creativ de a începe o conversaţie. 
Normal că le verificase. 

— Nu, nu mă duc la Richmond în seara asta, dacă asta voiai 
să știi, spuse ea. Gata cu munca. Am nevoie de somn. Poate să 
aștepte până mâine, nu? Măcar o dată mi-ar plăcea să... 

A fost însă întreruptă. 

— Heei, stai! Am fost la biserica St. Luke azi, în Smithfield. Nu 
acolo a fost botezată mica și dulcea Dorothy? 

Ea s-a încruntat. Unde voia să ajungă cu toată șarada asta? 

— Destul de impresionant, să văd cea mai veche biserică din 
Statele Unite care încă mai e în picioare. În stil gotic cred. 

Ea a clătinat din cap. 

— Wesley, ai fost la St. Luke pentru că Bruce și Mimi Jansen s- 
au căsătorit acolo. Am auzit că au ţinut o seară specială ca să 
facă pe placul posturilor de televiziune locale, așa că nu încerca 
să-mi spui că îţi place arhitectura gotică sau că-ţi pasă de locul 
în care am fost botezată. Drept cine mă iei? 

— Dar m-a făcut să mă gândesc la tine. 

— Okay... 

A pus accent pe a doua silabă și și-a aţintit privirea asupra 
uneia dintre cele mai strălucitoare stele. A auzit sirenele de 
poliţie din ce în ce mai tare în depărtare. Într-un moment de 
slăbiciune ca acesta, era ceva romantic și în asta. 

— Am vrut doar să îţi spun. 

— Da...? 

Ea a așteptat o clipă. 

— ȘI...? 

Nu a reușit să-l facă să spună mai multe, dar era de ajuns 
pentru Doggie. De acum vor continua în stil profesional, ca de 
obicei, lucrând din greu pentru următoarea jumătate de an a 
alegerilor primare, pentru nominalizare și pentru alegerile 
naţionale, și apoi va veni timpul să-l lase să fie puţin mai intim 
cu ea. Măcar acum știa că e interesat. 

e 

A doua zi a dormit până târziu, lăsând-o pe cameristă să bată 
la ușă în zadar de câteva ori până să fie pregătită să dea ochii 
cu lumea. Deși era o zi rece și umedă, plănuise să petreacă 
restul dimineţii pe veranda mamei sale din Chesapeake, stând 

cu cizmele pe balustradă. Plănuise să stea împreună cu ea 
învelită în pături vechi și să râdă puţin de tatăl ei, dar Wesley a 
sunat-o din nou înainte să plece din hotel. l-a explicat că Bruce 
Jansen și anturajul lui vor ajunge în Richmond până la prânz, și 
Doggie trebuia să fie pregătită să-i aștepte când se vor întâlni 
cu toţii la biroul guvernatorului în clădirea Capitoliului, la ora 
unu fix. Se pare că existase un fel de ameninţare la adresa lui 
Jansen, iar Sunderland voia să adune tot personalul. 

— Ce fel de ameninţare? a întrebat ea, dar Wesley nu știa mai 
multe. 

Ea a înţeles: Jansen și Sunderland aleseseră să-i informeze pe 
toți în același timp. 

Și-a făcut mica valiză și a luat liftul până jos în parcarea 
subterană. Avea o mașină MG veche și frumoasă cu roți cu spiţe 
pe care o cumpărase după ce strânsese bani din salariile ei 
modeste. Nici gând să lase un valet să o aducă și să-și bată joc 
de sensibilul ei schimbător de viteze manual. 

Când ușa liftului s-a deschis spre parcarea subterană, s-a 
trezit față în faţă cu Toby O'Neill care rânjea spre ea. Era 
nebărbierit și purta o salopetă gri, părând să meargă spre 
mașina de presat hârtie. 

— Măi, măi, domnişoară Curtis, văd că iar sunteţi pe drumuri! 
mormăi el. 

Doggie a fost pe punctul de a-l corecta din nou în privința 
numelui, dar doar dădu din cap. La ce bun? 

— Vă întoarceţi la nenorocitul ăla de șef? 

Ea a încercat să-l ignore și a trecut pe lângă el. 

— Înapoi la nenorocitul ăla de Jansen și la târfa lui de soţie 
care păcălesc întreaga ţară și întreaga lume, niște imbecili 
escroci. 

Ea s-a oprit atunci. 

— Ce ai spus, Toby? 

— E un nenorocit, și soţia lui ordinară e la fel ca toate 
celelalte târfe! 

Îi venea să-i dea o palmă peste faţa aia dezgustătoare. 

— Ascultă-mă bine, Toby O'Neill, nu folosești tu limbajul ăsta 
cu mine! De unde scoţi prostiile astea? 

O'Neill și-a frecat bărbia. Era greu să-și dea seama cât de 
handicapat era creierul lui. Uneori se purta normal, alteori ca un 

copil de șase ani. Era imposibil de definit și imprevizibil. Se 
închidea în el un minut, apoi exploda. 

Doggie a regretat întrebarea și a continuat să meargă spre 
mașină. 

— Nenorocitul ăla mare are ochi ca de reptilă și o limbă 
dezgustătoare și despicată! s-a auzit vocea lui. Noi de prin 
părţile astea nu avem încredere în el. Nu, nu avem încredere 
nici în el, nici în târfa lui, așa să știți. Chiar nu avem. 

Ea s-a întors, s-a apropiat de el și a pus o mână pe umărul lui. 

— Care „noi”, Toby? 

— Nu dumneavoastră, asta-i clar, a spus el râzând. 

— Tata ţi-a spus lucrurile astea, Toby? 

El a zâmbit pentru o secundă, apoi a rămas ţeapăn. 

— Tatăl dumneavoastră? a întrebat devenind brusc serios. 
Tatăl dumneavoastră nu spune nimic despre astfel de lucruri. 
Niciodată! 

Ea a observat că se uită în spatele ei și s-a întors. La câţiva 
metri mai în spatele lor stătea tatăl ei, studiindu-i cu o expresie 
îngrijorată pe chip. Ce naiba făcea el acolo? Doggie a privit în 
jur. Tocmai coborâse din mașina lui? Nu auzise nimic. S-a întors 
să se uite iar la Toby. Acesta părea foarte speriat. 

— Vorbești prea mult, Toby! a spus tatăl ei, aruncându-i o 
privire supărată bărbatului mic și slab. Nu vrem să auzim 
asemenea lucruri despre șeful lui Doggie, ai priceput? 

e 

Doggie a condus spre nord pe autostradă, cu mintea plină de 
gânduri și a ajuns în sala de conferințe a guvernatorului cu un 
minut peste ora unu. 

Intreaga echipă era deja așezată pentru ședință în jurul unei 
mese ovale enorme, în sala cu tavan înalt. Arătau ca și cum 
așteptaseră deja de mult timp. Ea s-a trântit pe un scaun lângă 
Wesley. 

Sunderland tocmai intra în cameră. A dat din cap scurt spre 
cei adunaţi și s-a așezat. 

— La ora 10.05 în această dimineaţă, poliţia ne-a dat un pont 
despre amenințările care au fost făcute împotriva senatorului 
Jansen, a anunţat el, sfredelindu-i pe toţi cu privirea de parcă 
aveau ceva de ascuns. 

Doggie a simţit prezenţa unei fantome din tragedia de la 
Beijing și s-a uitat la Wesley, dar aparent el nu a simţit la fel. 

— Încă nu suntem siguri despre ce este vorba, a continuat 
Sunderland, așa că am primit instrucțiuni să îl informez pe 
senatorul Jansen că măsurile de securitate au fost înăsprite. Se 
pare că am intrat în faza a doua a campaniei, în care trebuie să 
ne comportăm cu toţii ca și cum suntem reprezentanţii viitorului 
guvern, ceea ce ne va face pe toţi să fim ţintele a tot soiul de 
oameni alienaţi mentali, ale urii și ale răutăţii lor. Normal că 
este regretabil, dar așa stau lucrurile. 

Sunderland a încuviinţat din cap spre ușă, pe care tocmai o 
deschisese unul dintre agenţii de pază ai guvernatorului, și șase 
bărbaţi cu aspect dur, îmbrăcaţi în costume negre, au intrat în 
cameră pe rând. 

— De acum înainte, Jansen nu va mai apărea în niciun loc 
public înainte ca zona să fie cercetată și analizată. Dar acum 
aveţi oportunitatea să-i întâlniți pe noii angajaţi de la securitate, 
așa că să le urăm „bun venit”, a spus el bătând din palme de 
câteva ori. 

— Acești bodyguarzi se află sub comanda agentului special 
Ben Kane, care în momentul de față este prezentat noului său 
angajator. De acum înainte, acești bărbaţi se vor ocupa de 
securitatea personală a senatorului Jansen și își vor coordona 
munca cu Serviciile Secrete și cu procedura lor standard de 
securitate în cazul candidaţilor la președinție, procedură care 
începe în iulie, cu o sută douăzeci de zile înainte de ziua 
alegerilor. Incepând de acum, va trebui să faceţi tot ce vă spun 
acești oameni, aţi înţeles? Uitaţi-vă bine la ei pentru că s-ar 
putea să aibă o importanţă vitală în viitorul nostru. 

Doggie i-a analizat pe rând. Numai o mamă ar fi putut să îi 
distingă dacă ar fi fost copiii ei. Erau ca niște clone, de înălțime 
și constituţie identică, cu aceeași ochi lipsiţi de orice emoție. Era 
pe punctul de a-i menţiona asta lui Wesley, dar ușa s-a deschis 
din nou și a intrat Jansen, însoţit de încă un bărbat în costum 
negru, probabil noul șef al securităţii, Ben Kane. 

— Bună ziua, doamnelor și domnilor! 

Jansen nu părea deloc perturbat de situație. 

— Suntem pregătiţi să ne felicităm, oameni buni? Pentru că 
vă pot informa că deja avem un sondaj preliminar pentru 
Virginia. Vreți să-l auziţi? 

A urmat un răspuns pozitiv gălăgios. 

— O să avem aproape optzeci la sută în Virginia! 

— Bineee! a ţipat Wesley, și cu toții au sărit de pe scaune, 
salutând cu mâinile în aer. 

Era cam devreme pentru un sondaj preliminar, dar... 80 de 
procente! Era pur și simplu extraordinar! 

Doggie a fost cuprinsă de un mare val de ușurare. Acum se 
părea că intrau în linie dreaptă spre Casa Albă. 

Thomas Sunderland a ridicat o mână pe măsură ce 
entuziasmul scădea. 

— Numai o clipă, doamnelor și domnilor! Asta e minunat, 
chiar este! Aplauze pentru noul președinte și pentru noi! 

A început să aplaude și toţi s-au alăturat, chiuind 
entuziasmați. Apoi Sunderland a ridicat din nou mâna. 

— Da, acum se pare că ne îndreptăm direct spre ziua 
alegerilor din noiembrie, și de aceea este și mai important să 
terminăm de discutat despre securitate. Vor urma situaţii și mai 
amenințătoare pe parcurs, a continuat el, întorcându-se spre 
Bruce Jansen. 

— Mă scuzaţi, domnule senator, știu că a devenit o tradiţie să 
fim primiţi și aplaudaţi sub cerul liber, și știu cât de mult vă 
doriţi să vă întâlniți cu presa care vă așteaptă aici pe gazonul 
din faţa vechiului dumneavoastră domiciliu, dar, din păcate, 
trebuie să vă anunţ că nu putem permite acest lucru astăzi. 

Jansen era neînfricat. Zâămbind, l-a bătut pe Sunderland atât 
de tare pe umăr încât i-a ciufulit părul. Doggie a observat ce 
repede și l-a aranjat la loc. 

— Toată lumea trebuie să vadă cât de fericit sunt astăzi, 
Thomas! Încă nu știm cine a făcut ameninţarea, sau de ce fel 
este. Probabil că este o alarmă falsă și cred că așa ar și trebui 
să o tratăm. Cred că avem ocazia să sărbătorim și nimeni nu ar 
trebui să ne refuze acest lucru, nu-i așa, oameni buni? 

Apoi a ridicat ambele braţe în aer. 

— Astăzi este ziua noastră, prieteni! a strigat el. 

Cei mai mulţi dintre cei de față s-au ridicat în picioare și au 
ovaţionat, dar de data aceasta Doggie și Wesley nu li s-au 
alăturat. Dacă Sunderland era de părere că trebuie să fie 
vigilenţi, atunci de ce să nu fie? 

Sunderland s-a îndreptat în scaun. 

— Nu cred că aceasta e o idee înțeleaptă. Câștigăm alegerile 
cu ajutorul convingerilor noastre puternice, dar aceste 
convingeri puternice creează inamici. Așa e în America, domnule 

senator Jansen! Președinții nu sunt o specie protejată, și asta îi 
include în mod definitiv și pe candidaţii prezidenţiali. Lumea 
este un loc periculos. Dumneavoastră ar trebui să știți asta mai 
bine decât oricine, domnule senator! 

Doggie a văzut cum Jansen s-a întunecat la faţă. Aluziile la 
moartea primei sale soţii nu erau binevenite. Sunderland știa 
asta, la fel ca toţi cei prezenţi. 

Jansen a rămas tăcut lângă fereastră câteva clipe, apoi a 
spus: 

— Eu totuși o să cobor să mă întâlnesc cu ei. O să stau în fața 
fântânii, fir-ar să fie! Nu înțelegeți odată? 

Sunderland i-a aruncat o privire iritată. 

— Nu și dacă am și eu ceva de spus despre asta! 

Jansen l-a bătut din nou pe umăr. 

— Thomas, nu poţi construi nimic pe lipsa de încredere, nu-i 
așa? Vom fi precauţi, bine, și vom ieși afară pe gazon, ce zici? 

Apoi a plecat brusc în camera alăturată în care îl aștepta 
guvernatorul. Toată lumea s-a uitat la Sunderland, care 
rămăsese locului cu o expresie întunecată pe faţă ce sugera că 
era sătul de situaţie. 

— Bine! a rostit el în cele din urmă, după câteva secunde, 
pocnind din palme. 

— Cu toţii știți rutina, așa că să mergem! 

Apoi și-a tras scaunul înapoi și s-a dus să vorbească încet cu 
oamenii lui îmbrăcaţi în negru. 

Camera a început să se golească, dar Doggie și Wesley au 
rămas așezați. Mai era cel puţin o oră până când „intrau în 
direct”. 

Wesley a văzut-o căscând și a înclinat capul spre ea. 

— Eşti sigură că ai dormit suficient? a întrebat-o. 

Ea a încuviinţat din cap. Oare el o studia întrebându-se dacă 
somnul ei fusese deranjat de un rival necunoscut? 

Atunci întreabă-mă! s-a gândit ea. Dar apoi Wesley a clipit, și 
fanteziile ei s-au evaporat. Cam atât cu asta. Brusc era din nou 
vechiul Wesley cel bun, care a întrebat-o cum și-a petrecut ziua 
liberă și ce mâncase. De asta era un maestru în a se descurca 
cu întrebările obraznice ale jurnaliștilor. 

Era în același timp rece ca gheaţa, dar și drăguţ, atent și 
interesant. 

Încet-încet, a făcut-o să se înmoaie în timp ce au început să 
vorbească despre una și alta, și a convins-o să îi povestească 
despre începuturile ei în Richmond, despre anii de după divorțul 
părinţilor ei, despre căile stranii ale tatălui ei și, într-un final, 
despre dorinţa tatălui ei ca Jansen să petreacă noaptea 
alegerilor din noiembrie la hotelul Splendor din Virginia Beach. 
Wesley nu a părut neapărat surprins să audă asta, dar nici nu a 
comentat. Apoi i-a spus că nu era sigură dacă să transmită mai 
departe acea ofertă și cum, mult timp, fusese supărată pe 
atitudinea șovăielnică a tatălui ei faţă de faptul că lucra pentru 
senator. Wesley a dat din cap în timp ce Doggie vorbea, ca și 
cum era imposibil să-i spună ceva ce nu știa deja. Asta i-a dat 
un sentiment ciudat, dar care oarecum o făcea să se simtă bine. 

— Tatăl meu îl are pe un om bun la toate la hotelul din 
Virginia Beach, a continuat ea. Îl cheamă Toby O'Neill, și nu-l 
suport. E evident că nu e prea deștept, așa că presupun că ar 
trebui iertat pentru asta, dar uneori e prea de tot. Azi a spus 
niște lucruri urâte despre Jansen și m-au trecut toți fiorii, așa că 
nu cred că vreau să-i spun lui Sunderland despre propunerea 
tatei și cred că ar trebui ca nici tu să nu-i spui. Poate că tatăl 
meu îl vorbește de rău pe Jansen în fața lui O'Neill, sau poate că 
nu e nimic, dar după ce am auzit azi, știm că sunt oameni care îl 
urăsc de moarte pe candidatul nostru. Știu că tata e în stare de 
multe. Se pricepe să zică una și de fapt să aibă altă intenţie; 
dacă n-ar fi fost așa, probabil nu ar mai fi ajuns unde e azi. 

Brusc s-a auzit o voce din spatele lor. 

— Ce a zis tipul ăsta O'Neill despre Jansen, Doggie? 

Ea s-a întors și a dat nas în nas cu Sunderland care era foarte 
serios. 

De cât timp era aici? s-a întrebat ea. 

— A, nimic special! răspunse ea. Tipul e un idiot. 

Sunderland a rămas cu privirea aţintită asupra ei și ea a oftat. 

— Ei bine, a făcut-o târfă pe Mimi Jansen și a zis că Jansen 
păcălește pe toată lumea. Că e un mare nenorocit cu ochi de 
reptilă și limbă bifurcată. 

— Înţeleg. Și...? 

— A zis că oamenii nu au încredere în el aici în sud, dar se 
pare că azi i-am dovedit că nu e așa, nu? a spus Doggie, afișând 
un zâmbet larg. Optzeci la sută! E o cifră care vorbește de la 
sine. Aproape că îţi pare rău pentru adversari. 

Ea a râs, făcând să sune cât mai real posibil, și a observat un 
mic zâmbet care încreţea pielea din jurul ochilor lui Sunderland. 

— Uitaţi de idiotul ăla, domnule Sunderland, nu merită! 

Zâmbetul lui Sunderland a dispărut la fel de repede cum a 
apărut. 

— Ai spus că tatăl tău ne-a oferit hotelul Splendor din Virginia 
Beach pentru noaptea alegerilor? E un hotel de bună calitate, 
nu-i așa? 

— Da, tocmai a primit a cincea stea. 

Doggie a ridicat din umeri. 

— E rușinos, dar tata ar face orice pentru publicitate. l-am 
promis că vă voi prezenta această ofertă, și acum am făcut-o. E 
singurul lucru pe care i l-am promis. 

Unul dintre bărbaţii îmbrăcaţi în negru s-a apropiat fără 
zgomot, ca o felină. Era Ben Kane, un bărbat extrem de 
atrăgător, cu păr negru lucios, efectul general fiind urâţit doar 
de două brățări din aur masiv monstruoase care-i zăngăneau la 
încheietură. A pus o mână pe braţul lui Sunderland și pe cealaltă 
a dus-o la casca din ureche. Sunderland a ascultat în timp ce 
Kane i-a vorbit la ureche, apoi a încuviinţat din cap. 

Cu amenințări sau fără, pregătirile de securitate pentru 
conferința de presă ţinută în aer liber se desfășurau aparent 
bine. 

Se pare că popularitatea tradiţională a lui Jansen avea să se 
confirme. 

Capitolul 3 


A sosit și ziua alegerilor, dar nu de una singură. 

Furtuna de zăpadă a lovit fără niciun avertisment, înghețând 
stâlpii de telefonie de pe străzi care acum trosneau ca niște 
chibrituri. O porţiune de la Coasta de Est a Carolinei de Sud 
până în Massachusetts a devenit o mare albă, cu temperaturi 
atât de joase încât râul Potomac a început să curgă mai încet pe 
măsură ce suprafaţa sa a îngheţat. Nu mai fusese atât de rece 
în noiembrie din anul 1980 și nu mai ninsese atât de mult din 
februarie 2002. Oamenilor le era frică să iasă din casă, ceea ce 
reprezenta o ameninţare pentru votare. Mașinile erau blocate 
peste tot, cartiere întregi nu mai aveau curent și secţiile de 
votare nu aveau suficient personal. 

Dar nimic nu avea să-i fure victoria lui Bruce Jansen, asta era 
clar. 

John Bugatti și echipa lui de televiziune de la NBC ajunseseră 
cu o zi în urmă la hotelul Splendor în Virginia Beach, unde 
echipa lui Jansen și un grup de agenţi de pază îmbrăcaţi în 
negru erau deja cazaţi, așteptând sosirea lui Jansen. 

Venise momentul spectacolului. Bugatti s-a întors spre 
cameră la semnalul asistentului său. Toată America îi urmărea. 

S-a uitat în obiectivul camerei, simțindu-se într-o formă 
excelentă. ` 

— Toate indiciile arată că va fi o seară istorică. In ciuda unei 
furtuni de zăpadă de o magnitudine care a ajutat la răsturnarea 
lui Jimmy Carter în anul 1980, nimic nu poate schimba faptul că 
senatorul Bruce Jansen este pe drum către Casa Albă. Sondajele 
arată clar că Jansen va câștiga. Acesta face totul cu calm, umor, 
inteligență și îl iubim pentru asta. În ciuda câtorva rezultate 
corecte și a susținerii puternice din partea oamenilor din Florida 
în timpul perioadei sale de guvernator, se pare că fratele 
președintelui în funcţie nu are nici măcar o șansă în faţa marii 
popularităţi pe care Jansen și frumoasa lui soție au dobândit-o în 
toată țara. Jansen a luat Statele Unite cu asalt și există multă 
simpatie față de acest bărbat care și-a pierdut prima soţie într- 
un mod atât de tragic în China, cu ceva ani în urmă, și care va fi 


VP - 37 


primul președinte într-o generaţie, care urmează să aducă un 
bebeluș la Casa Albă. 

Lângă el stătea Wesley Barefoot, zâmbind și îmbrăcat 
impecabil ca de obicei, și mirosind atât de bine încât pe Bugatti 
aproape că l-a ameţit. 

— Wesley Barefoot, îl urmezi pe Bruce Jansen de mai bine de 
cincisprezece ani, de când cu acea vizită tragică la Beijing. L-ai 
văzut pe Jansen ca fiind potrivit pentru a fi președinte în tot 
acest timp și, dacă da, acest candidat prezidenţial a evoluat 
între timp? 

— In cazul lui Bruce Jansen, nu te îndoiești niciodată de ceea 
ce vezi. S-a născut ca să fie președinte. N-am mai întâlnit 
niciodată un bărbat care să fie atât de devotat binelui ţării și pot 
să declar fără nicio ezitare că întotdeauna a fost interesat de 
acest lucru. Bineînţeles că evoluezi de-a lungul timpului, dar 
practic nimic din toată agitația stârnită de campanie și de presă 
nu a schimbat atitudinea fundamentală a lui Bruce Jansen față 
de viaţă sau politică. Nici măcar un pic! 

— Nici uciderea soției sale în Beijing nu l-a schimbat? 

Barefoot a tăcut o clipă. Bugatti nu-l avertizase că avea să 
pună această întrebare. Așa cum se așteptase Bugatti, Wesley a 
privit în pământ în timp ce a răspuns. 

— Caroll Jansen a însemnat totul pentru el, și nu poţi trece 
niciodată cu adevărat peste așa ceva. A fost îngrozitor ceea ce 
s-a întâmplat. Tu ai fost acolo, știi! 

A ridicat privirea și Bugatti a încuviințat din cap ca să-l 
aprobe. 

— Dar tristețea maturizează sufletul, a continuat Barefoot, 
așa că probabil trebuie să mulțumim sorții tragice a lui Caroll 
Jansen pentru faptul că senatorul s-a implicat atât de mult în 
lupta împotriva nedreptăţii, violenţei și nenorocirilor. De fapt 
cred că întreaga ţară a fost schimbată de acel eveniment trist. 

S-a uitat fix la cameră. 

— Dar Bruce Jansen este genul de om care își menține 
echilibrul în orice situaţie. Este un simbol al stabilității și esenţa 
credibilităţii pe care lumea se poate baza în anii ce vor urma. 

Barefoot a arătat spre cameră. 

— Bazaţi-vă pe asta! 

Bugatti a zâmbit. Incă nu se închiseseră secțiile de votare și 
se pare că nu se închisese nici gura frumosului propagandist-șef 


VP - 38 


al lui Bruce Jansen. Probabil că acel interviu avea să mai aducă 
câteva voturi. l-a mulțumit lui Barefoot și a continuat cu faţa la 
cameră. 

— Aici, pe Coasta de Est, secția de votare se închide peste o 
jumătate de oră, și peste o oră putem începe să facem 
speculaţii despre ce ne pregătește viitorul în următorii patru ani. 
În momentul de faţă mai avem câteva ore până când elicopterul 
lui Bruce Jansen trebuie să aterizeze aici pe plajă, lângă hotelul 
Splendor, în ciuda furtunii de zăpadă și a vizibilităţii reduse. 

A zâmbit și a arătat spre intrarea hotelului. 

— În orice caz, nu se va simţi singur, pentru că noi și aproape 
două sute de jurnaliști suntem pregătiţi să-i întâmpinăm pe el și 
pe soţia lui frumoasă și însărcinată. Dar cred că și el va fi 
pregătit pentru noi. 

Bugatti s-a întors spre noua persoană care trebuia 
intervievată, un meteorolog local care a vorbit cu frenezie 
despre condiţiile practic catastrofale, cu șaizeci de centimetri și 
chiar un metru de zăpadă în multe locuri, drumuri îngheţate și 
câteva accidente rutiere fatale. În cele din urmă, înainte să dea 
microfonul asistentului său pentru următoarea știre despre un 
lunetist teribil din New York City, Bugatti a rugat pe toată lumea 
care nu votase încă să o facă, dar și să aibă grijă afară. 

e 

Sosirea senatorului Jansen nu a fost lipsită de probleme. 
Vremea s-a înrăutățit și mai tare. Acum zăpada cădea în straturi 
consistente, vizibilitatea era aproape de zero, iar Serviciile 
Secrete își făceau griji din pricina rafalelor de vânt bruște care 
veneau dinspre ocean. Între timp, interpreţii formaţiei își 
încălzeau instrumentele cu respiraţia lor aburindă, iar luminile 
plasate în jurul lor ardeau în întuneric. Cu câteva minute înainte 
de aterizare, s-a auzit vocea distorsionată a lui Bruce Jansen 
prin difuzoarele elicopterului. 

— Staţi ușor, oameni buni! a spus el. Aproape am ajuns. 
Pilotul nostru a zis că a zburat în cel puţin o sută cincizeci de 
misiuni în Da Nang, așa că asta artrebui să fie floare la ureche. 

Bugatti nu a văzut elicopterul până când elicea nu a 
împrăștiat zăpada de pe plajă. Mai multe reflectoare au fost 
aţintite asupra aparatului de zbor de culoare albastru cu alb, 
dându-i o sclipire argintie. A avut efectul scontat pentru un 
eveniment mare. Peste câteva secunde, bărbatul care cel mai 

probabil avea să fie următorul președinte al ţării va păşi afară și 
va întâmpina această mare de oameni. Cel puţin o mie de 
locuitori înfruntaseră vremea și stăteau acolo îmbrăcaţi cu haine 
groase, dând din mâini. Nu se mai întâmplase așa ceva în 
zonele acestea până acum. 

Bruce Jansen a stat în ușa elicopterului, cu ambele mâini în 
aer. Era întruchiparea unui câștigător încrezător, și oamenilor le 
plăcea să vadă asta. Practic a dansat în jos pe scări, urmat de 
Mimi Jansen care zâmbea, roșie în obraji, îmbrăcată cu o haină 
de blană artificială care nu putea să-i ascundă sarcina avansată. 
Era încântătoare. 

Reporterii s-au împins în faţă, și cameramanul lui Bugatti, 
Marvin Gallegos, a fost dat la o parte de două ori. Cu toţii erau 
hotărâți să fie primii care primesc un comentariu din partea lui 
Jansen. Bugatti știa foarte bine cum era. 

A făcut semn echipei sale de cameramani să alerge prin 
spatele mulțimii și sus pe scări în hotel. A doua echipă de 
cameramani urma să se ocupe de filmările de afară. Bugatti știa 
că Jansen nu va sta prea mult aici în frig și în întuneric. De ce să 
facă asta, când recepţia era luminată de parcă era ora 
prânzului? Avea să facă poze mai bune înăuntru. 

Comitetul de primire era pregătit și aștepta în mijlocul 
salonului. Pe lângă agenţii de pază îmbrăcaţi în gri și negru, din 
el făceau parte guvernatorul actual al Virginiei, proprietarul 
hotelului - Bud Curtis - și, în spatele lor, un grup de delegaţi și 
soțiile lor. Cu toții purtau insigne mari cu mesaje de sustinere 
pentru Jansen. 

Când oaspetele de seamă și-a făcut apariţia la recepţie și și-a 
scuturat zăpada din păr, a fost întâmpinat de proprietarul 
hotelului cu atâta căldură de parcă Jansen ar fi fost fratele său 
demult pierdut. Curtis l-a condus imediat spre aranjamentul cu 
orhidee și Statuia Libertăţii din cupru verde, în fața cărora se 
afla un podium împodobit cu gladiole enorme. 

Jansen a sărutat-o pe soţia sa și l-a bătut pe spate pe 
managerul său de campanie, Sunderland, apoi a sărit pe podium 
cu agilitatea unui puști de liceu. 

— Doamnelor și domnilor! a strigat el, uitându-se la cei din 
public de parcă îi recunoștea pe fiecare în parte. Tocmai am 
primit primele statistici și pot să afirm cu certitudine că cel mai 
mare adversar al meu, guvernatorul Floridei, nu are nicio șansă 

să mă prindă din urmă. Nemaipomenitul popor american i-a 
învins pe zeii furtunii. Rezultatul este estimat la șaizeci la sută în 
vest și aproape la fel și în est. 

A ridicat braţele spre cer încă o dată și mulţimea a urlat 
entuziasmată. 

— Verdictul oamenilor cu privire la viitorul ţării este foarte 
clar. Cel puţin șaizeci și cinci la sută din cei care au votat ne-au 
acordat o responsabilitate sacră mie și echipei mele loiale. Cred 
că pot să afirm că... victoria este a noastră! 

În acel moment oamenii au luat-o razna. Au aruncat tot ce 
aveau în mână în aer și apoi, ca prin magie, a căzut din tavan o 
ploaie de confetti ca la o paradă pe Broadway. În afară de faptul 
că erau multicolore, nu erau prea diferite de furtuna de zăpadă 
de afară. 

— Șaizeci și cinci la sută! a mormăit Bugatti. 

Era o statistică ce vorbea de la sine. Asta chiar că le va da de 
gândit partidului republican și guvernului actual! Era o victorie 
fără precedent, și și-a ridicat braţele și a urlat cât de tare a 
putut, la fel ca toţi ceilalţi din încăpere. 

Jansen era și omul lui. 

e 

Senatorul Bruce Jansen s-a folosit de următoarele câteva 
minute ca să îi mulţumească adversarului său pentru o 
campanie bună și corectă și i-a salutat cu căldură pe toți cei din 
echipa sa. Apoi și-a tras soţia lângă el pe podium, a făcut cu 
mâna tuturor, a mulțumit lui Dumnezeu și poporului american, a 
mai spus alte câteva cuvinte amabile despre oponentul lui și a 
zâmbit către camerele tv. 

— Doamnelor și domnilor, tocmai l-aţi ascultat pe următorul 
președinte al Statelor Unite ale Americii! a anunţat Wesley și i-a 
făcut semn lui John Bugatti. 

Acum era momentul, dacă voia un interviu cu Jansen. Bugatti 
i-a făcut și el un semn cameramanului său. 

— Ne vom lua la revedere de la senatorul Jansen deocamdată, 
a continuat Barefoot. Evident că soţia sa are nevoie de odihnă, 
iar rezultatele finale ale alegerilor nu au sosit încă. Dar vom 
revedea viitorul cuplu prezidenţial mai târziu în această seară - 
asta este o promisiune. Între timp, bucuraţi-vă de acest decor 
minunat... - a spus dând din cap în semn de mulțumire spre 

proprietarul hotelului, Bud Curtis - ... și mâncaţi, beți și dansați! 
Petrecerea a început! 

Bugatti și Marvin și-au făcut loc prin mulţimea de dansatori și 
au ajuns la Jansen și la anturajul său exact când Bud Curtis îi 
conducea pe ușa din spate, probabil spre o scurtătură către 
camera pentru presă. 

Jansen l-a văzut imediat pe Bugatti și s-a întins să dea mâna 
cu el. 

— Bună, John! Bine ai venit! 

— Felicitări, domnule președinte! a spus Bugatti. E magnific! 

— Poţi să-mi spui „președinte” peste câteva luni, John. Până 
atunci, trebuie să urmăm protocolul. 

Bugatti a dat din cap spre soția lui Jansen. Arăta foarte 
obosită de aproape. Lângă ea era o asistentă medicală în 
uniformă, alături de o doctoriţă cu o expresie glacială a cărei 
datorie era să o însoţească pe doamna Jansen la spital în cazul 
în care intra în travaliu sau să asiste la naștere dacă nu mai era 
timp. Lângă ea mergea Thomas Sunderland, care și-a permis în 
sfârșit să zâmbească larg, și în spatele lor erau doi bodyguarzi 
uriași, unul în gri și unul în negru, urmaţi de toţi oaspeţii VIP. In 
fruntea grupului era Bud Curtis, îmbrăcat în smoching. Toate 
măsurile de precauţie în plus nu păreau deloc necesare, de 
vreme ce echipa de pază personală a lui Jansen și câţiva dintre 
agenţii de la Serviciile Secrete care veniseră la hotel cu câteva 
zile în urmă trebuie să fi verificat deja fiecare colţișor din 
clădirea aceasta enormă. 

— Hei! a șoptit o voce din spatele lui Bugatti. 

S-a întors și a văzut-o pe Doggie croindu-și drum spre el 
îmbrăcată într-o rochie de seară. Era foarte radioasă. 

— Frumoasă seară, nu-i așa? 

L-a luat de braţ și la strâns ușor. 

Dădură un colţ și ajunseră în fața unui pasaj care lega 
coridorul strâmt de pe care ieșiseră de următoarea secţiune a 
hotelului. Cel puţin o sută de steaguri erau agăţate în tavan și 
toată lumea a ridicat privirea. Ce decor impunător pentru 
viitorul președinte. Era ca o arcadă impresionantă. Bugatti a 
aruncat o privire cameramanului ca să verifice dacă luminiţa 
roșie a camerei era deja aprinsă. Asta era o știre senzaţională și 
deja auzea cum se deschidea șampania în sala de ședințe de la 
NBC. 

Curtis a făcut grupul să se oprească pentru un moment. 

— Doamnelor și domnilor! Drept mic gest de apreciere pentru 
campania fantastică a lui Bruce Jansen și pentru soţia sa 
frumoasă, am aranjat o modestă inaugurare! 

Apoi a dat din cap spre un bărbat slab și cocoșat, îmbrăcat cu 
un sacou roșu și care așteptase lângă unul dintre oamenii de la 
Serviciile Secrete îmbrăcaţi în gri în faţa unei cortine cu 
pancarte atârnate. 

Bugatti a simtit-o pe Doggie tresărind. Părea puţin încordată. 
Doi agenţi de pază bine îmbrăcaţi s-au apropiat de mărunţelul în 
sacou roșu din direcţii diferite. Unul era scund și blond și purta 
un costum gri, celălalt era o matahală, îmbrăcat în costum 
Armani negru și cu brățări grele de aur. Bărbatul în gri a luat-o 
înainte și la verificat pe mărunţel cu mișcări rapide. Ce bine era 
dacă mă percheziționau pe mine așa! s-a gândit Bugatti, uitând 
cu totul de starea bruscă de agitaţie a lui Doggie. 

După ce agentul de pază a terminat cu pipăitul bărbatului, 
Bud Curtis i-a rugat pe oaspeţi să facă un pas în față, a făcut un 
semn și mărunţelul a tras de un cordon astfel încât pancartele s- 
au dat la o parte și au scos la iveală o pictură care măsura cel 
puţin patru metri pe patru în care erau senatorul Jansen și 
frumoasa lui soție, stând în faţa Casei Albe. Un cuplu râzând în 
fața unui fundal de prost gust, cu raze de soare, copaci înfloriţi 
și păsări ciripind, parcă scos dintr-un film Disney. Era cea mai 
groaznică „operă de artă” de genul acesta pe care o văzuse 
Bugatti în viața lui, depășind cu mult cele mai proaste opere ale 
lui Norman Rockwell”. 

Dar toată lumea a aplaudat și s-a îmbulzit mai aproape, așa 
că mărunţelul a fost nevoit să se retragă într-o parte și după 
aceea înapoi în mulţime ca să nu fie strivit de perete. Bugatti l-a 
urmărit cu privirea. Era atât de diferit și nu părea să se 
potrivească deloc cu peisajul. 

În acel moment, Mimi Todd Jansen a făcut un pas înainte ca 
să se uite mai bine la pictură. În pofida manierelor politicoase 
bine controlate, era evident după expresia ei că văzuse opere 
de artă mai frumoase. A schițat un zâmbet forțat și a vorbit 
puțin cu Curtis, care a dat din cap și a zâmbit, și apoi imediat și- 


7 Pictor și ilustrator american (1894-1978) foarte prolific, ale cărui lucrări au fost 
considerate de unii artiști contemporani ca fiind extrem de idealiste și sentimentale, 
sau chiar kitsch-uri (n. red.). 

a făcut loc prin mulţime, dispărând dincolo de o ușă laterală. 
Senatorul Jansen o conducea de braț pe palida sa soţie spre 
camera de conferințe unde urma să aibă loc interviul, când s-a 
auzit un țipăt. 

Privirea lui Bugatti a zburat spre locul din care se auzise 
strigătul și a văzut un amestec de mâini și corpuri, unele 
încercând să scape, altele încercând să se apropie. Thomas 
Sunderland a fost cel pe care Bugatti a reușit să-l vadă cel mai 
clar în mijlocul acelei confuzii. Arăta îngrozit, stând ca o stană 
de piatră de parcă îl lovise cineva, cu cravata deranjată și unul 
dintre buzunare întoarse pe dos. Cel mai mare dintre agenţii de 
pază îmbrăcaţi în negru a trecut repede pe lângă ei. Apoi 
mărunţelul care dezvelise pictura a făcut doi pași spre Jansen și 
soţia lui și s-a auzit zgomotul inconfundabil al unui foc de armă. 
În acel moment, Bugatti a observat revolverul din mâna 
bărbatului. Mirosul de praf de pușcă a umplut aerul și oamenii 
au început să ţipe și să se arunce la pământ. Au urmat mai 
multe focuri de armă și creierul atacatorului a zburat pe tablou. 
Apoi Bugatti a simţit o durere puternică într-o parte. Bărbatul de 
lângă el se ţinea de stomac. Se pare că amândoi fuseseră loviți 
de gloanţele care ricoșaseră. Camera de filmat zăcea pe podea 
lângă el, în locul în care o scăpase cameramanul în mijlocul 
acelui haos. Bugatti a văzut cu teamă cum i se formase o pată 
de sânge pe sub cămașă, sub braţ. Doggie îi dăduse drumul și 
tipa și ea împreună cu ceilalţi. Ținându-și strâns rana ca să 
oprească sângerarea, și-a dat seama în final de ce se 
întâmplase. 

Agenţii de pază îl trăseseră pe senatorul Jansen pe podea, dar 
nimic nu putea să ascundă expresia lui îngrozită. In fața lui pe 
covor zăcea soţia sa, chinuindu-se să respire cu ochii larg 
deschişi și îngroziți, în timp ce o baltă de sânge se forma în jurul 
ei. Corpul ei era complet nemișcat. 

Apoi Bugatti a simţit din nou durerea ascuţită și a căzut în 
genunchi. 

e 

Recepția hotelului era pustie cu excepția agenților de pază, a 
lui Bugatti și a cameramanului său șocat. Bugatti era în direct 
pentru a patra oară de când Mimi Todd Jansen fusese împușcată 
cu două ore în urmă. Atât ea, cât și senatorul Jansen fuseseră 
scoși repede din încăierare și, între timp, sosiseră zeci de 

anchetatori de la FBI și echipa de investigat omucideri din 
Richmond interogase pe toată lumea care fusese prezentă pe 
coridor la momentul atacului. O echipă special antrenată a 
analizat cu atenție înregistrările de pe camerele de 
supraveghere ale hotelului și caseta pe care le-o dăduse Bugatti 
din camioneta de transmisiuni a NBC. în același timp, o armată 
de criminaliști a verificat în mod repetat coridorul îngust pentru 
indicii și a făcut poze bucăţilor de creier de pe perete, plus altor 
detalii din holurile și camerele decorate în mod festiv. 

Se pare că mai multe persoane fuseseră rănite de gloanțele 
care ricoșaseră, dar din fericire, niciuna dintre ele nu fusese 
rănită grav. Lui Bugatti deja i se puseseră copci pe rana de la 
spate și îi dăduseră o grămadă de analgezice. 

L-a ascultat pe regizor în cască. Deși vocea lui era calmă, 
știrile erau grave. Pentru o clipă, a înlemnit. Apoi, după ce a 
respirat adânc de câteva ori, a încuviinţat din cap sumbru spre 
cameraman și luminiţa roșie s-a aprins. 

— Acum câteva secunde, doctorii de la centrul medical CJW 
ne-au informat că Mimi Todd Jansen a decedat. 

A făcut o pauză, încercând să se uite direct la cameră. 

—A fost furată viaţa unei persoane extraordinare și 
importante în cel mai îngrozitor mod posibil, iar America este în 
stare de șoc. Au trecut două ore de la atac și, în acest moment, 
doctorii de la centrul medical CJW din Richmond încă se luptă 
pentru a salva viaţa copilului. Din cauza severităţii furtunii din 
zona Virginia Beach, elicopterul a trebuit să aterizeze la sud de 
Lanexa, iar restul drumului a fost parcurs cu mașina pe l-64 
până în Chippenham Campus. 

Acum s-a uitat fix la cameră. 

— Să ţinem un moment de reculegere în onoarea unei 
persoane nemaipomenite pe care nu am avut șansa să o 
cunoaștem. 

Minutul acela a părut o eternitate. Oamenii care dăduseră 
buzna în recepţie s-au oprit când au văzut grupul tăcut și 
nemișcat din jurul lui Bugatti. 

În cele din urmă, producătorul l-a anunţat să continue. 

Reporterul s-a întors spre monitor. 

— Vreo noutate de la spital legată de starea copilului, Erica? 

O imagine neclară cu colega sa Erica Nelson a apărut pe 
ecran. Stătea în faţa spitalului, ieșindu-i aburi din gură. 


VP - 45 


— Nu, John, din păcate nu avem vești. Știm că în momentul 
de faţă este multă agitaţie la etajul trei. Copilul a fost născut 
prin cezariană într-o sală de operaţie de la parter, dar mi s-a 
spus că a fost dus în camera de terapie intensivă. 

— Asta ar putea însemna că bebelușul este în viață. Există 
vreo declaraţie din partea vreunuia dintre doctori, Erica? 

Acum s-a văzut Erica Nelson în prim-plan. Părea înţepenită din 
cauza frigului și i se vedea cu greu faţa din cauza zăpezii. În 
spatele ei tronau, deși neclare, clădirile impresionante ale 
Chippenham Campus, unul dintre cele mai bune spitale ale ţării. 

— Numai puţin, John... 

Pentru o clipă, femeia s-a uitat în gol. 

— Bun, tocmai ni s-a spus că șansele de supraviețuire ale 
bebelușului sunt foarte mici. Chiar dacă copilul nu a fost lovit în 
timpul tragerii, Mimi Todd Jansen a pierdut mult sânge, și din 
păcate este foarte probabil ca bebelușul să nu supravieţuiască 
traumei. 

— Ce au făcut doctorii în timp ce au transportat-o pe doamna 
Jansen spre Richmond, Erica? Presupun că au făcut tot ce au 
putut. 

Ea a încuviinţat din cap. 

— Da, John, nu există nicio îndoială, doamna Jansen a primit 
cele mai bune îngrijiri de urgenţă. Întrebarea este dacă la fel a 
fost și în cazul copilului. Știm că Mimi Jansen a primit transfuzii 
cu sânge, dar încă nu am primit toate detaliile. 

Ea a înclinat ușor capul într-o parte și și-a potrivit casca. Apoi 
a dat din cap de câteva ori în timp ce expresia feţei ei a devenit 
și mai sumbră și, vizibil afectată, s-a uitat la cameră. 

— Regret să anunţ că... 

S-a oprit ca să înghită. 

— Tocmai mi s-a spus că viaţa copilului nu a putut fi salvată. 
Nașterea a mers bine, dar bebelușul a fost prea slăbit încât a 
murit după doar câteva minute. 

Bugatti a lăsat-o să-și revină puţin. Era o veste incredibil de 
tristă, dar erau niște momente extraordinare pentru televiziune. 

— Știu că e greu, Erica, dar trebuie să te întreb oricum: se știe 
sexul copilului? 

— Da, era... Era băiat. Era... Era... 

S-a uitat în jos și a încercat să continue, dar nu a reușit. 

Prin cască, regizorul l-a îndemnat pe Bugatti să preia el, dar 
era foarte, foarte greu. A tras aer adânc în piept. 

— Tocmai am fost puși în fața unuia dintre cele mai tragice 
incidente din istoria ţării noastre. Exact în clipa în care Bruce 
Jansen atinge cel mai mare vârf al carierei sale, își pierde soția 
și copilul nenăscut. Viaţa unui bărbat se prăbușește dintr-o 
secundă în alta. S-a petrecut o tragedie incomensurabilă. 

e 

Rezultatele alegerilor naţionale au sosit jumătate de oră mai 
târziu. Senatorul Jansen era următorul președinte al Statelor 
Unite, cu o majoritate copleșitoare, exact așa cum se așteptase. 
Acesta trebuia să fie momentul triumfului vieții sale, dar nimeni 
nu știa unde era. Unii presupuneau că la Chippenham Campus, 
alţii că era acasă la el în Onancock. Unii spuneau chiar că la 
Casa Albă. 

In orice caz, dispăruse. 

Thomas Sunderland a apărut la televizor abia la ora două 
dimineaţa, când a anunţat publicul că noul președinte era în 
siguranţă și într-o stare de sănătate bună. Nu fusese împușcat 
de atacator, dar a amânat să facă o declaraţie până a trecut de 
șoc. Apoi Sunderland a mulţumit poporului american pentru 
susținerea sa și și-a plecat capul în memoria lui Mimi Todd 
Jansen și a copilului ei mort. 

În ciuda orei târzii, era cea mai vizionată emisiune de 
televiziune din istoria ţării. Bugatti era ca un mort în picioare și 
ar fi preferat să nu mai ţină transmisiunea de încheiere, așa cum 
îi ordonase regizorul. Dar a făcut un semn prietenos spre 
cameră, ca întotdeauna. 

— Gândurile noastre sunt alături de președintele Bruce Jansen 
și de familia lui Mimi Todd Jansen. Dumnezeu să îi 
binecuvânteze pe toţi. Întrebarea este, ce se va întâmpla acum? 
Constituţia cere să avem un președinte, dar de vreme ce mai 
sunt două luni până la jurământul de pe douăzeci ianuarie, 
multe se pot întâmpla între timp. Bruce Jansen trebuie să ia o 
decizie. Poate să preia rolul de președinte în aceste 
circumstanţe, sau va preda frâiele vicepreședintelui său și 
fostului oponent democrat, Michael K. Lerner? Il cunoaștem pe 
domnul Lerner ca fiind un avocat dur, dar rezonabil și onorabil, 
care a stat în umbra candidatului principal al partidului și pe 
care publicul american l-a văzut ca pe o persoană serioasă, 

chiar dacă nu neapărat carismatică. Timpul ne va spune. Nu a 
mai existat niciun președinte care să locuiască singur la Casa 
Albă după Woodrow Wilson care a divorţat în anul 1915. Dacă 
Bruce Jansen își acceptă chemarea, el va fi al cincilea președinte 
văduv și primul în o sută douăzeci de ani. 

Bugatti și-a ţinut respiraţia o clipă înainte să continue. 

— Pe lângă acești cinci președinți și Wilson, numai James 
Buchanan, care nu a fost căsătorit, a mai locuit singur la Casa 
Albă. Buchanan s-a confruntat cu o ţară aflată într-un conflict 
grav, pe punctul de a avea un război civil. Conflictele interioare 
cu care se confruntă Bruce Jansen în prezent trebuie să fie la fel 
de brutale și de îngrozitoare. Așadar, cu toţii trebuie să-i 
transmitem cele mai bune urări ale noastre, din adâncul inimii. 
Dumnezeu să-i dea putere! 

A așteptat până când luminiţa roșie de la cameră s-a oprit. 
Știa că nu făcuse cea mai bună treabă, dar mintea lui abia dacă 
mai funcţiona. Era treaz de douăzeci de ore. Douăzeci de ore 
agitate, nebunești și foarte întunecate care îl afectaseră 
profund. A făcut un semn spre oamenii de la pază că era 
pregătit să urce în camera lui cu liftul, dar aceștia au negat din 
cap și i-au cerut să rămână pe unul dintre fotoliile din foaier. Le- 
a respectat ordinele și s-a așezat, privind absent la numerele 
etajelor care se aprindeau pe panoul de deasupra liftului. 

Toate lifturile stătuseră la etajul doisprezece timp de cel puțin 
zece minute, când brusc și în același timp, câţiva dintre agenții 
de pază și-au înclinat capetele și au ascultat foarte atent în 
căști. Câţiva dintre ei au verificat intrarea în hotel pentru a se 
asigura că trecerea era liberă. Apoi unul dintre lifturi a început 
să coboare. După ei au urmat și celelalte, de parcă erau într-o 
cursă. 

Bugatti a dat să se ridice, dar a fost rugat să se așeze la loc. 
Bodyguarzii așteptau ca primul lift să ajungă. S-au deschis ușile 
și un grup de bărbaţi cu expresii serioase a coborât cu o 
persoană ţinută strâns între ei. Bugatti s-a ridicat pentru a zări 
fața bărbatului în timp ce acesta era grăbit spre intrare și 
întâmpinat de alţi bărbaţi în costume negre. Afară, reflectoarele 
se aprinseseră și cel puţin câteva sute de jurnaliști și localnici 
așteptau să audă și alte informaţii. 

Următorul lift i-a adus pe Thomas Sunderland și pe cei mai 
apropiaţi asistenţi ai săi în foaier. Apoi au venit Wesley Barefoot, 


VP - 48 


Doggie Rogers și toți membrii personalului lui Jansen. Doggie 
era albă ca varul și toată lumea arăta foarte îngrijorată. 

Nemaiavând cine să-l oprească de data aceasta, Bugatti s-a 
ridicat și s-a alăturat celorlalți în drum spre intrarea bine păzită 
a hotelului. 

— Staţi aici până când îl scoatem pe arestat! 

Ordinul bodyguardului masiv cu brățări din aur a răsunat 
peste larmă. Ceilalți agenţi de pază în costume negre și gri au 
deschis ușile de la intrare și l-au condus pe bărbatul reţinut 
afară în furtuna de zăpadă și de întrebări din partea reporterilor. 

Bugatti a auzit-o pe Doggie strigând ceva printre toate acele 
voci, dar nu a înţeles ce. L-a luat de braț pe unul dintre bărbaţii 
care coborâse cu unul dintre celelalte lifturi și a strigat: 

— Ce s-a întâmplat? 

— Au prins pe cineva despre care cred ei că e în spatele 
asasinatului! a strigat bărbatul la rândul lui. 

Bugatti a înjurat. Trebuia încă o dată să lase la o parte starea 
lui de extenuare. Dacă asta s-ar fi întâmplat cu zece minute mai 
devreme, ar fi putut să transmită totul în ultima lui difuzare la 
nivel naţional. Șeful lui îl va certa pentru asta. 

Până acum, primul grup de pază trecuse de bliţurile 
camerelor și de reflectoare cu încărcătura lor valoroasă. Ușile 
hotelului s-au închis și dintr-odată putea să-și audă din nou 
gândurile. 

— Știţi pe cine au arestat? l-a întrebat pe bărbatul de lângă el. 

— Da, pe proprietarul hotelului, Bud Curtis! 

Bărbatul a încuviinţat din cap când a văzut expresia de pe 
faţa lui Bugatti. 

— Exact, tatăl lui Doggie! 

Wesley Barefoot își ținea servieta de piele lipită de corp în 
timp ce trecea pe lângă clădirea FBl-ului. Una peste alta, era 
destul de mulţumit cu viața pe care o ducea. Președintele îl 
făcuse purtătorul său de cuvânt. Nu putea fi mai bine de atât 
având în vedere că era încă tânăr. 

Trecuseră două săptămâni de când Bruce Jansen ocupase 
biroul președintelui, iar Wesley era deja obișnuit cu zarva și 
străzile aglomerate din Washington. Apartamentul lui din 
Residence de pe Market Square era ultraluxos și făcea doar 
cincisprezece minute pe jos până la Casa Albă. Nu avea 
cheltuieli deosebite, era unul dintre cei mai râvniţi burlaci din 
oraș, avea un șofer privat la dispoziţie și până în prezent presa îl 
adora pe noul purtător de cuvânt tânăr de la Casa Albă. li 
plăceau toate astea. Chiar ducea o viaţă privilegiată, aproape că 
era viaţa la care visase. 

Aproape. 

Pentru că, dacă lipea urechea de pământ, ceva nu suna 
tocmai bine. Era ceva asemenea unui șarpe care sâsâia undeva 
în paradis. Se răspândea o neliniște din ce în ce mai mare, pe zi 
ce trecea, din spatele ușilor închise de la Casa Albă. 

e 

Viitorul președinte Jansen nu mai apăruse în public în primele 
săptămâni după ce soţia lui fusese omorâtă, cu trei luni în urmă. 
Unii spuneau că muncea zi și noapte, alţii că avea să se înece în 
suferinţă. E de la sine înțeles că se făceau multe speculații pe 
seama stării sale mentale, dar viitorul vicepreședinte Michael K. 
Lerner îi calmase pe oameni, deși se știa că nu are tocmai cea 
mai călduroasă relaţie cu Jansen. Susţinuse că președintele era 
bine, având în vedere tot ce se petrecuse. 

Jansen apăruse în cele din urmă la televizor și explicase cum 
se lupta în fiecare zi cu durerea și cu șocul, dar reușea totodată 
să-și menţină echilibrul. Făcea asta cu calm și cu foarte multă 
tristețe și, când a spus că intenţiona să fie cel mai bun 

președinte din istorie, nimeni nu s-a îndoit că este o persoană 
fantastică și că intenţia lui va deveni realitate. Era un bărbat 
adevărat, vrednic să fie lider - exact așa cum trebuia să fie un 
președinte. Era genul de persoană rar întâlnită. 

Barefoot a devenit și mai devotat șefului său, văzându-l pe 
Jansen cum face faţă suferinței și poverii imense pe care o 
implica președinția. Wesley voia să muncească din greu pentru 
acest bărbat și să se asigure că absolut nimic nu-i afectează 
reputaţia. Ar fi făcut tot ce-i stătea în putinţă ca să-l apere și să-l 
protejeze, așa cum era datoria lui de purtător de cuvânt. 

Apoi a venit Anul Nou cu multă zăpadă și Wesley și restul 
personalului prezidenţial au fost invitaţi la casa de la ţară a lui 
Jansen, în Onancock, pentru a ţine un festin în cinstea celor 
patru ani pe care urmau să-i petreacă împreună. Mulţi dintre ei 
au fost surprinși să vadă decorul opulent care i-a întâmpinat, 
inclusiv Wesley. Deși cei mai mulţi știau că lanţul naţional de 
magazine al lui Jansen era unul dintre primele douăzeci și cinci 
de afaceri din ţară în materie de profit, nu mulţi își închipuiseră 
cum arăta de fapt o asemenea bogăţie. Când a văzut în crângul 
de pini cincisprezece pagode imense din mahon, Wesley s-a 
oprit brusc. Era o priveliște care reprezenta o bogăţie infinită și 
i-a mulțumit creatorului său pentru că alesese jurnaliști serioși 
pentru a participa la evenimentul acestei seri. Avea vreun rost 
să-i facă pe oameni să fie și mai invidioși decât era necesar? Nu, 
jurnaliștii topiţi după bârfe trebuiau să găsească alte știri 
scandaloase, iar votanţii săraci care se chinuiau să-și câștige 
existenţa în Maryland sau în căruțe în Georgia puteau să stea și 
fără să vadă o asemenea bogăţie. 

Jansen i-a primit cu cearcăne sub ochi, dar i-a îmbrățișat pe 
fiecare în parte și le-a spus că speră că va fi o seară bună. 

Wesley a analizat scena. Atmosfera era și festivă, și 
emoţionantă. lată-i aici, aceia dintre cei care lucraseră cot la cot 
în timpul campaniei lungi și care, mai mult decât oricine, 
crezuseră în ideile vizionare ale lui Jansen. Aici erau organizatorii 
campaniilor locale, cei care strânseseră fonduri, lobby-iștii și 
angajaţii de la birouri. Aici erau Lance Burton, Thomas 
Sunderland și toți ceilalţi care stătuseră în autobuzul turneului 
aproape tot anul 2008, transpirând cu speranţa specifică 
activiștilor de campanie că America va deveni un loc mai bun, 
cu ajutorul lor. Cu toţii erau acolo în afară de Doggie. Wesley nu 

o mai văzuse de când cu crima, dar lumea îi spunea că ea se 
simţea ca naiba. Donald Beglaubter, care urma să fie asistentul 
lui Lance, îi spusese că are și ea un post la Casa Albă deoarece 
președintele simţea că îi este dator pentru munca depusă în 
campanie, dar nu avea să fie invitată la petrecerea de Anul Nou. 
Jansen era un tip de treabă, dar ar fi fost puţin cam multe 
îmbrăţișări pentru o singură seară. 

Jansen a petrecut și el aproape toată seara în colţul salonului 
în stil rococo, care avea draperii lungi și suficiente candelabre 
de cristal cât să lumineze Madison Square Garden. Au fost 
destule femei în acea seară care ar fi dorit să-l consoleze, dar au 
fost și femei care s-au ţinut la distanţă. Se vorbea despre un fel 
de „blestem Kennedy” care atârna deasupra femeilor de care se 
atașa Jansen, și niciuna nu voia să fie a treia victimă. În orice 
caz nu cele inteligente. 

In ciuda circumstanțelor, Jansen a reușit să facă faţă atenţiei 
intense care era îndreptată asupra sa. Chiar dacă Wesley a 
văzut că încă suferea, el a simţit ceva datorită instinctului de 
familie construit de-a lungul generaţiilor de rude care oferiseră 
petreceri pentru membrii elitei americane. La scurt timp după 
miezul nopţii, a ţinut un toast în cinstea Anului Nou și a 
administraţiei ce avea să vină, promițând celor adunați că sub 
conducerea sa ţara va avea parte de schimbări mari și radicale. 
Wesley a observat cum câţiva dintre cei mai apropiaţi din echipa 
lui Jansen au ridicat din sprâncene la auzul cuvântului „radica!”, 
dar nu a dat importanţă. Erau prezenţi oameni influenţi din 
presă, așa că de ce să nu lase impresia că Jansen era pregătit 
pentru luptă? Nu, cuvântul era potrivit, indiferent cum ar fi fost 
interpretat. 

După toast, Jansen i-a încurajat pe oameni să se simtă bine, 
chiar dacă el avea să se retragă. Majoritatea oaspeţilor au 
înțeles. 

Jansen le-a sărutat pe obraz pe câteva dintre femeile care 
stăteau cel mai aproape de el și a trecut pe lângă Wesley fără 
să-l vadă. De aproape, nu exista nicio îndoială. Era un bărbat 
care trebuia să fie supravegheat pentru a redeveni ceea ce 
fusese cândva. 

Au lucrat din greu până pe douăzeci ianuarie, când Jansen 
trebuia să depună jurământul în calitate de al patruzeci și 
patrulea președinte al Statelor Unite. Mai erau încă multe lucruri 

care trebuiau puse în ordine, cum ar fi candidaţii pentru 
posturile din Cabinet care încă nu fuseseră pe placul privirii 
scrutătoare a secretarului general Sunderland. Wesley îi auzise 
pe cei doi certându-se de multe ori în spatele ușilor închise. 
Sunderland era adesea alb la față când pleca de la aceste 
ședințe, dar nu scotea niciodată niciun cuvânt despre ce se 
discutase. 

Abia când președintele și-a ţinut discursul de acceptare a 
postului, Wesley a început să simtă că ceva nu era în regulă. El 
scrisese discursul, dar Jansen ajunsese să improvizeze și ceea 
ce spusese el avea un aer vag rău-prevestitor. Asta l-a făcut pe 
Wesley să se simtă ciudat, ca și cum nu mai știa în ce punct se 
afla Jansen. 

A presupus că era singurul care simţea asta, de vreme ce 
restul lumii ascultase cu entuziasm discursul noului președinte 
și majoritatea ziarelor își declaraseră pe prima pagină aprobarea 
și respectul față de calmul și autocontrolul de care dăduse 
dovadă Jansen la ceremonia sa de inaugurare. Și cu toate că 
părea că îmbătrânise de la moartea soţiei sale și a copilului său 
nenăscut, Wesley a trebuit să admită că nu era nicio îndoială că 
bărbatul care era acolo, depunând jurământ în faţa lui 
Dumnezeu, arăta ca un om care controla bine situaţia. Asta, în 
ciuda faptului că tocmai îl auzise pe Jansen rostind cuvinte pe 
care nu le mai auzise niciodată din partea lui. Cuvinte precum 
securitate falsă, vigilență, supremația dreptului, ziua judecății și 
intransigent. Sub toate acestea, era un ton de amărăciune și 
imprevizibilitate pe care Wesley nu putea să-l definească, nici 
măcar după ce ascultase discursul de mai multe ori. Mai târziu, 
a aflat că și alţii observaseră - o parte din reporterii obișnuiți ai 
Casei Albe, precum și membrii personalului -, dar se pare că pe 
ei nu îi neliniștise, așa că Wesley s-a forțat să se calmeze. 

Abia în ultimele câteva zile, cei mai mulţi oameni au observat 
în sfârșit. Bruce Jansen se schimba. 

Wesley încercase să vorbească de câteva ori cu secretarul 
general Sunderland despre schimbările de dispoziţie ale lui 
Jansen și despre atacurile sale sălbatice și din ce în ce mai dese 
împotriva autorităţilor federale ale ţării și împotriva sistemului 
legal, dar Sunderland diminuase importanţa lor. Ce era atât de 
ciudat, având în vedere evenimentele violente prin care trecuse 
președintele? 

Așa că Wesley a lăsat-o baltă. Tocmai începuse procesul lui 
Bud Curtis, o altă sursă de presiune pentru președinte, așa cum 
ar fi fost pentru oricare altă persoană implicată direct într-un caz 
de crimă. Jansen era afectat psihic, spusese Sunderland, dar 
timpul îl va vindeca. Ce altceva putea face Barefoot decât să se 
relaxeze și să vadă ce se va întâmpla? 

Bud Curtis urma să fie adus în faţa instanţei de judecată peste 
câteva zile, iar președintele nu era singura persoană afectată de 
acest lucru. Bineînțeles că era o perioadă extrem de grea și 
pentru Doggie Rogers. Fusese imposibil să scoţi un zâmbet de la 
ea din prima ei zi la Casa Albă și până acum. Stătea pur și 
simplu în micul ei birou, în fiecare zi, îndurerată și tăcută. Și 
Wesley și-a dat seama că de-a lungul procesului putea să fie și 
mai rău. Se hotărâse că era bine să fie cu ochii pe ea, ceea ce 
nu-l deranja deloc. Pe lângă faptul că era o prietenă și o colegă 
bună, Doggie era de departe cea mai atrăgătoare și cea mai 
interesantă angajată din Aripa de Vest, și la un moment dat 
chiar se gândise să-i facă avansuri serioase. El avea treizeci și 
patru de ani și era timpul să se căsătorească și să facă copii. 
Doggie era femeia perfectă pentru orice bărbat: inteligentă, 
frumoasă și bogată pe deasupra. Dar în momentul de faţă nu 
știa ce o să se întâmple. Dacă tatăl ei va fi acuzat de incitare la 
crimă, Doggie va reprezenta, fără îndoială, un mare dezavantaj 
pentru cariera lui. Wesley știa cum e la Washington: nimic nu 
era sacru. 

După terminarea mandatului lui Bruce Jansen, Wesley avea să 
fie înlocuit, simplu ca bună ziua. Dar dacă făcea o treabă 
excelentă ca purtător de cuvânt prezidenţial, viitorul lui avea să 
fie unul foarte, foarte strălucit. Ofertele aveau să curgă și el va 
avea de unde alege. Așa că era mai bine să aștepte și să vadă 
și, între timp, s-o ajute pe Doggie atunci când poate. Și chiar 
dacă părul ei era ca de mătase și buzele ei erau deosebit de 
tentante, nu rămânea orb în faţa faptului că erau pești și mai 
mari în baltă, iar Wesley adora pescuitul. 

a 

A trecut pe lângă Hotelul Willard de pe partea dreaptă și apoi 
i-a apărut brusc în fața ochilor Casa Albă. S-a uitat la ceas. 
Şedința de dimineață începea peste douăzeci de minute în 
Biroul Oval și el era în întârziere. A înclinat din cap spre paznicii 
de la intrare, aceiași nesimţiţi din ziua precedentă, și abia a 

apucat să-și citească e-mailurile și să arunce un ochi pe ultimele 
știri de pe prima pagină a ziarului The Washington Post despre 
lunetistul din New York, înainte să intre în „sanctuar”. 

In afară de Barefoot, mai erau patru bărbaţi în Biroul Oval, ca 
de obicei, și în fiecare dimineaţă își dădea seama cât de corectă 
era mica lor adunare din punct de vedere al etniei. Șeful 
Comunicaţiilor, Lance Burton, era negru ca noaptea. Își avea 
rădăcinile printre primii sclavi aduși în America încă de la 
începutul anilor 1600. Donald Beglaubter era polonez și evreu, 
președintele Jansen era scandinav, cu puţin sânge irlandez, iar 
Barefoot avea o mamă italiancă și un tată scoţian. Nu avea 
habar de unde era familia lui Sunderland, dar era cu siguranţă 
un alt ingredient în marele creuzet al Americii. 

Șeful Cabinetului, Thomas Sunderland și Șeful Comunicaţiilor, 
Lance Burton, se trântiseră fiecare pe canapeaua sa, în timp ce 
asistentul lui Burton, Donald Beglaubter, se așezase rigid pe un 
scaun capitonat recent de lângă una dintre canapele. 
Președintele stătea la biroul său, cu spatele la geam, cu coatele 
pe hârtia sugativă ca de obicei, pregătit să ia notițe pe laptop în 
timpul ședinței. Trecuseră două săptămâni aglomerate în care el 
nu-și chemase nici măcar o dată secretarul ca să ia notițe. Așa 
prefera Jansen. Erau vremuri noi, chiar și în Biroul Oval. 

Wesley s-a așezat pe un scaun lângă Beglaubter și a așteptat. 
Planul era să discute propunerea Congresului de a schimba 
legile taxelor, plus dezbaterea viitoare despre reformele 
educaţionale. Nu era mare lucru, așa că s-a întins și a zâmbit în 
așteptarea cafelei bune pe care avea să le-o ofere în curând 
secretara lui Jansen. 

Președintele Jansen și-a dat jos ochelarii și a dat din cap spre 
ei. 

— Bună dimineaţa, domnilor! Permiteţi-mi să încep prin a vă 
anunța că au loc niște mici schimbări în agenda de azi. Le 
aruncă un zâmbet rapid și fortat. 

— După cum știți, procesul lui Bud Curtis va începe peste 
patru zile, și e de așteptat că acest lucru va pune o presiune 
neobișnuit de mare pe noi toţi. Printre alte lucruri, procurorul ne- 
a citat pe noi trei care am fost prezenţi când a avut loc crima, 
adică Wesley, Thomas și eu. Am fost chemaţi ca să depunem 
mărturie în prima zi a procesului și cel mai probabil se va întinde 
pe mai multe săptămâni. Se pare că dovezile împotriva lui Bud 

Curtis sunt foarte multe, dar nu se știe niciodată ce se poate 
întâmpla în astfel de cazuri. Procurorul ne-a promis că ne va 
trimite o transcriere a acuzaţiei în această dimineaţă, dar nu 
cred că a venit încă. Nu-i așa, Thomas? 

Sunderland s-a îndreptat pe canapea și a scos niște hârtii 
dintr-o mapă de plastic. 

— Ba da, am primit faxul acum jumătate de oră. Nu sunt 
avocat, dar din câte văd eu dovezile sunt copleșitoare. Totul 
indică faptul că Bud Curtis l-a manipulat pe Toby O'Neill să 
comită crima și s-au găsit dovezi că a existat un transfer mare 
de bani din partea lui Curtis către O'Neill. 

Apoi a căutat printre hârtii. 

— lată! Cu doar zece zile înaintea asasinatului, au fost 
transferați douăzeci de mii de dolari dintr-un cont din 
Liechtenstein, aparținând uneia dintre companiile lui Bud Curtis, 
în contul lui Toby O'Neill de la Community Bank, pe Nevan Road 
în Virginia Beach, a spus, întinzându-i hârtia lui Jansen. 

— O tranzacţie de felul acesta nu a mai avut loc niciodată 
între cei doi. Salariul lui Toby O'Neill era plătit mereu în bani 
lichizi în ziua plăţii, la fel ca și restul personalului. Pe lângă asta, 
criminaliștii au confirmat că arma crimei era înregistrată pe 
numele lui Curtis. 

Și-a trecut o mână prin părul rar. Părea epuizat, ca și cum 
muncise toată noaptea. Wesley nu se îndoia de asta. Puţini 
oameni aveau nevoie de atât de puţin somn ca Sunderland, și 
puţini erau atât de neatrăgători, cu sau fără somn. 

Sunderland a găsit celălalt document pe care îl căuta. 

— Aici scrie că un număr de martori au fost de acord cu 
afirmaţia procurorului cum că, de mai multe ori, Bud Curtis i-a 
indus lui Toby O'Neill ura față de președinte și de soția sa. 

Donald Beglaubter a clătinat din cap. 

— Ceva e ciudat aici. De ce i-a transferat Curtis banii așa? Ar 
fi putut s-o facă mai discret. De ce nu i-a dat bani cash? Eu așa 
aș fi făcut dacă aș fi fost la fel de bogat ca el. 

Șeful Comunicaţiilor, Burton, s-a încruntat și și-a dres glasul. 
Asta însemna că urma o întrebare la care nimeni nu putea 
răspunde. 

— Știm dacă există vreo șansă ca Bud Curtis să 
mărturisească? 

Da, Lance Burton era tipul care întotdeauna punea întrebările 
dificile, dar cineva trebuia s-o facă. 

Sunderland și-a lăsat în jos hărtiile. 

— Nu, nu știm, dar de ce s-o facă? E în detenţie de două luni, i 
s-a refuzat cauţiunea și încă respinge toate acuzaţiile în fața 
tuturor celor care-l ascultă. Cunoaște legea și își cunoaște 
drepturile, așa că trebuie să ne așteptăm la faptul că își va 
susține nevinovăția până la final. 

Wesley Barefoot s-a uitat la președintele său. Jansen avea o 
expresie calmă și atentă, dar licărirea veche din ochii lui nu mai 
era acolo, entuziasmul dispăruse. 

— Atunci vom lăsa chestiunea asta deocamdată. 

Jansen a apăsat pe un buton ca să-și cheme secretara. 

— Așa cum v-am menţionat acum o săptămână, de ceva timp 
lucrez la un proiect de revizuire a legii jurisprudenţei din această 
ţară și acum este gata. 

A dat din cap spre ușă, unde secretara lui venise cu copii ale 
proiectului său. 

— Să îl citiţi foarte bine, apoi ne revedem aici peste două ore. 

Toţi s-au uitat cum secretara le împărțea materialele. 

— Deci mai așteptăm cu reforma școlară și cu dezbaterea 
taxelor? a întrebat asistentul în comunicaţii Beglaubter în timp 
ce lua cele câteva coli de hârtie pe care era ștampilat cuvântul 
„confidenţia!” cu roșu pe diagonală. 

Bruce Jansen a încuviințat din cap. 

— Da, problema aceasta are prioritate. 

(J 

După ce a citit timp de cinci minute din proiectul 
președintelui, Wesley s-a ridicat și a încuiat ușa de la birou. Se 
simțea cuprins de o stare neplăcută ciudată și a observat că îi 
creșteau pulsul și temperatura. Și-a lărgit nodul de la cravată și 
și-a dat jos sacoul. Apoi s-a așezat iar la birou. 

În faţa lui se afla o propunere de implementare a unei 
reforme legislative în societatea americană. Nu mai văzuse 
niciodată ceva de genul acela. Chiar fusese și Procurorul 
General Lovell implicat în asta? s-a întrebat el. Îi era foarte greu 
să creadă așa ceva. 

A inspirat adânc de câteva ori. Când președintele promisese 
„Schimbări radicale” în timpul toastului ţinut în New York, 
Wesley observase reacția pe care o provocaseră acele cuvinte în 

cazul unora dintre invitaţi. Acum, cuvintele acelea păreau un 
eufemism. 

La fel ca tot ce ieșea din mâna sa, propunerea lui Jansen era 
directă și bine formulată, scrisă în stilul lui clasic și inteligent. 
Prima frază era o descriere scurtă și exactă a modului în care se 
deteriora societatea americană. Punea accent pe 
comportamentul haotic și din ce în ce mai violent pe care îi 
arătau bandele de criminali și organizaţiile paramilitare. Apoi se 
concentra pe lobby-iștii armelor, pe judecătorii și pe politicienii 
aleși. La prima vedere, păreau a fi niște observaţii destul de 
normale și adevărate, dar apoi venea concluzia care umplea a 
cincea pagină și ultima, și aici devenea înfricoșător. Aici era un 
atac direct asupra întregii Legi a Drepturilor, care sugera 
schimbări ce erau capabile de a accelera atât căderea 
președintelui, cât și a administraţiei sale în cazul în care publicul 
afla despre acestea. 

Ți se făcea pielea de găină. Doctrina propusă ar fi restricționat 
libertatea cetăţenilor într-un fel pe care legislatorii luptaseră din 
răsputeri să îl evite în ultimele decenii. Erau implicate executări 
mai rapide ale criminalilor condamnaţi, restricții în cazul vânzării 
de arme și o revizuire radicală a legilor privind votul - asta 
pentru început. Era o redistribuire a puterii care întărea 
executivul atât de mult încât era în conflict direct cu Constituţia 
și putea provoca reacţii uriașe de nemulțumire. 

Conţinea de asemenea și un program pentru implementarea 
pas cu pas a acestui plan drastic, la limita sistemului legislativ al 
ţării. 

S-a uitat spre coșul de gunoi. Acolo trebuia să ajungă o 
porcărie ca aia. Propunerea era nedemocratică, neamericană și 
de-a dreptul cumplită. Cum naiba ar putea președintele țării să 
publice așa ceva? Inainte de uciderea celei de-a doua soții, 
Jansen fusese întotdeauna un politician extrem de sensibil și un 
strateg care nu cădea pradă aproape niciodată tentaţiei de a 
răspunde în mod impulsiv sau emoţional în fața întrebărilor 
politice. Dar moartea soţiei sale chiar îi afectase creierul. Jansen 
chiar credea că putea să transforme Statele Unite complet, așa 
pur și simplu? 

Wesley și-a pus mâinile la ceafă, s-a lăsat pe spate în scaun și 
s-a gândit intens. Cum ar trebui să reacționeze personalul? Nu 


VP - 58 


aveau cum să recomande ca Jansen să își prezinte planul în fața 
procurorului general, cu atât mai puţin în faţa Congresului. 

Dumnezeule! s-a gândit el. Dacă vicepreședintele Lerner a 
auzit ceva de asta, deja există o luptă între puteri la Casa Albă. 
Niciun președinte american nu ar putea să o ducă bine vreodată 
cu așa ceva - asta vor trebui să-i spună lui Jansen -, indiferent 
cât de mult suferea din pricina pierderii sale și indiferent de cât 
de justificate erau multe dintre îngrijorările sale. 

Apoi a sunat telefonul și secretara președintelui l-a informat 
că ședința fusese amânată. Un nebun atacase o școală din afara 
orașului. Patru copii fuseseră omorâţi și câţiva erau răniţi, iar 
președintele se hotărâse să se adreseze ţării personal, din 
curtea școlii. Atacatorul scăpase fără să lase niciun indiciu legat 
de identitatea sa. 

Propunerea președintelui devenea realitate chiar în timp ce 
stătea pe biroul lui. De acum chiar că va veni iadul pe pământ! 

Capitolul 5 


S-a întâmplat așa cum și-a imaginat Wesley. A venit iadul pe 
pământ. 

Unul dintre copiii omorâţi în curtea școlii era fiul lui Peter 
Halliwell, organizatorul politic de la Casa Albă. Până și Wesley 
cunoștea pe cineva care cunoștea pe cineva care îi cunoștea pe 
acei copii. Au existat procesiuni spontane ale celor îndoliaţi prin 
oraș și steagurile țării au fost în bernă. Până și „ucigașul de pe 
acoperiș” din New York și-a luat o pauză de câteva zile. 

Era subiectul principal al oricărei conversații, un caz despre 
care fiecare avea o opinie. 

e 

Timp de câteva săptămâni după atac, personalul lui Jansen nu 
a mai discutat despre programul de reforme legislative al 
președintelui. Toată lumea avea multă treabă, mai ales în Biroul 
Oval. Nu trecea zi în care lobby-iștii pro și anti-arme să nu 
încerce să-și prezinte cazul, dar discuțiile cu acești oameni nu 
erau niciodată pomenite la ședințele matinale zilnice. 

Procesul lui Bud Curtis avansa fără revelații noi sau 
dezgustătoare, iar Wesley a început să respire mai ușurat. 
Probabil că Jansen s-a răzgândit, slavă Cerului! îşi spunea el. A 
ales s-o ia pe drumul legislativ. Așa și trebuia. 

Dar expresia gravă a lui Donald Beglaubter nu a dispărut 
după ce a auzit părerea lui Wesley vizavi de acest lucru. 

— Mă tem că nu cred asta, zise el. Ai să vezi! 

Așteptarea nu a fost lungă. La câteva zile după ce procesul lui 
Curtis se încheiase în timp record și bărbatul fusese transferat la 
o închisoare de stat din Waverly, Virginia, secretara 
președintelui Jansen a rugat personalul să vină în Camera 
Cabinetului cu notitele despre propunerea de reformă 
legislativă. Trecuse exact o lună de când fusese discutat 
subiectul ultima dată. Dumnezeule, se gândea Wesley, oare 
membrii guvernului au fost informați fără să știe și personalul? 
Chiar trebuiau să înceapă să implementeze planul lui Jansen? 

Era un gând înspăimântător. 

Lumina care intra prin geamurile din Camera Cabinetului 
prevestea sosirea primăverii, dar atmosfera era mai degrabă 
una de înmormântare. Secretarul Apărării, Henderson, 
Procurorul general Lovell și Secretarul Departamentului pentru 
Securitate Internă stăteau pe locurile lor la masa lungă din sala 
de conferințe, fiecare cu o copie a programului lui Jansen în fața 
sa. Niciunul dintre ei nu arăta bine. 

Wesley a dat din cap spre fiecare dintre ei și s-a așezat la 
locul său de la geam, lângă șeful Comunicaţiilor, Burton și 
asistentul său,  Beglaubter. A privit  înjur. Scaunul 
vicepreședintelui era gol, bineînţeles. Asta nu era nimic nou, dar 
unde era restul membrilor Cabinetului și unde era președintele? 
ÎI reţinuse ceva? 

Thomas Sunderland s-a ridicat în picioare. 

— Bine aţi venit la această ședință neoficială, domnilor, a 
început el, dând din cap spre fețele din jurul mesei și încercând 
să zâmbească, cu o privire la fel de rece ca întotdeauna. Acum 
că am citit cu toţii propunerea președintelui, în curând vom 
discuta despre ea. De vreme ce vom avea de-a face cu chestiuni 
extrem de sensibile, eticheta și procedura normală sunt 
suspendate și veți putea vorbi liber, fără să vă temeţi de 
consecințe. Acestea fiind spuse, vreau să insist bineînţeles 
asupra faptului că nimic din ce se spune aici - absolut nimic - nu 
trebuie să iasă din această cameră. 

A ridicat o mână ca să oprească orice fel de reacție. 

— Doresc să încep prin a-mi prezenta propriile comentarii 
legate de propunerea președintelui, așa cum m-a rugat acesta 
să fac. Când am citit acest document cu câteva săptămâni în 
urmă - și l-am citit de câteva ori - am avut o noapte la dispoziţie 
ca să îl analizez, înainte de a-l prezenta personalului. 
Dumneavoastră, pe de altă parte - onoraţi membri ai 
Cabinetului - nu ați mai văzut această propunere până acum. 
Așadar, îmi închipui că veţi reacționa cam în același fel în care 
am reacţionat eu. Nu se poate spune că e o lectură ușoară. 

Secretarul Apărării, Wayne Henderson, a început să bombăne 
ceva, dar în rest era liniște totală. În special, Procurorul general 
Lovell părea că se închisese în el. Lui Wesley nu îi era greu să 
înţeleagă de ce. Trebuie să fi fost o lovitură teribilă, având în 
vedere poziţia lui de funcţionar suprem în domeniul legislativ în 


VP - 61 


această ţară, să audă despre toate astea acum și în fața acestui 
grup de oameni. 

— Văd că reacţionaţi așa cum am reacţionat și eu, a continuat 
Sunderland, ceea ce era de așteptat. Așadar, l-am sfătuit pe 
președinte să ne vedem din nou mâine dimineaţă ca să puteți 
avea timpul necesar pentru a vă consolida impresiile în urma 
acestei discuţii, așa cum am avut și eu șansa s-o fac. 

A încercat să aibă contact vizual mai ales cu șeful 
Comunicaţiilor, Lance Burton, dar robustul bărbat de culoare a 
refuzat să se uite la el. 

— Bineînţeles că sunt multe detalii care trebuie cizelate și 
trebuie desigur să discutăm cum este cel mai bine să avansăm 
din punct de vedere legislativ, dar cei mai mulţi dintre noi 
trebuie să vedem această propunere ca fiind una extrem de 
curajoasă și sclipitor de vizionară. 

Wesley s-a uitat spre măsuţa de cafea. Peste un minut avea 
să se ridice, să găsească cea mai mare ceașcă și să o umple 
până la refuz. Apoi avea să o dea pe gât dintr-o singură 
înghiţitură și să umple din nou cana. Fir-ar fir-ar, fir-ant Ce n-ar 
da să se afle oriunde în altă parte acum! 

Sunderland a făcut o pauză din nou până când i-a captat 
atenţia lui Wesley. Privirea pe care i-a aruncat-o lui Barefoot l-a 
făcut să simtă fiori pe șira spinării. Era privirea unei reptile care 
mănâncă doar o dată pe an, dar care nu-și ia niciodată privirea 
de pe potenţială pradă. Indiferent cât de respectat și de bun era 
în poziţia lui, Thomas Sunderland se asigura că absolut nimeni; 
nu putea fi sigur vreodată de dispoziţia sa sau când ataca brusc. 

— Statele Unite ale Americii sunt o naţiune puternică și legile 
și Constituţia noastră sunt cele mai bune din lume, a declarat el, 
dar totuși această țară nu este un loc atât de sigur în care să 
trăieşti, așa cum ne-am dori. Cred că putem fi cu toţii de acord 
cu acest lucru. 

Wesley s-a uitat la Lance Burton și la Donald Beglaubter. Ei 
niciodată nu comentau nimic decât dacă erau întrebaţi, iar 
expresiile lor grave îi sugerau că ar fi fost o idee proastă să facă 
asta acum. A simţit cum i se încordează faţa într-o mască. 

— Presupun că acesta este momentul în care ne vei spune 
tuturor că asta e doar o glumă, Thomas! 

Procurorul general Lovell a fost cel care a întrerupt în sfârșit 
liniștea. Expresia lui facială era aceea a unei persoane care 

trecuse peste șocul iniţial de a fi lovit în boașe. Era durerea 
întruchipată. La petrecerea de ziua lui de săptămâna trecută, 
când împlinise cincizeci și cinci de ani, ţopăia de colo-colo, vioi 
ca un mânz. Acum arăta ca un om care mai avea puţin și era 
înmormântat. 

— O glumă? Nu, Stephen, nu aș spune asta. 

Sunderland s-a uitat la el. 

— Când președintele nostru ne prezintă un asemenea plan 
controversat, cred că realizăm cu toţii că provine din propria lui 
suferinţă personală. Dar nu trebuie să uităm că acesta este un 
președinte care a câștigat o victorie copleșitoare abordând 
esenţa fiecărei probleme. Să ne oprim puţin și să ne întrebăm 
dacă s-a realizat ceva în ultimii o sută de ani care să facă din 
tara noastră un loc mai sigur. Cu toţii știm răspunsul: nu, nu s-a 
făcut nimic! 

— Ba s-a făcut, dacă te uiţi mai atent, nu-i așa? 

Șocul și amărăciunea din tonul lui Lance Burton erau 
evidente, de parcă șeful Comunicaţiilor abia se abţinuse să nu 
strige: „Președintele și-a pierdut minţile!” 

Sunderland i-a ignorat comentariul. 

— Ei bine, cine vrea să înceapă? Wesley, tu ce zici? Ești cel 
mai tânăr de aici. Ești cel care reprezintă viitorul și pe 
majoritatea votanțţilor, așa că noi, războinicii bătrâni, trebuie să 
auzim ce ai de spus. 

Incă o dată, încercarea lui Sunderland de a zâmbi arăta ca o 
grimasă de durere. 

Wesley și-a strâns pumnii în poală. Intrase într-o capcană: 
acum trebuia să plătească pentru faptul că nu vorbise despre 
această problemă în ultimele patru săptămâni. Simţea un impuls 
copleșitor să ia hârtiile, să le facă varză în faţa tuturor, să le 
arunce pe podea și să le calce în picioare, apoi să plece naibii de 
acolo. Mai bine părăsești o navă care se scufundă înainte să fie 
prea târziu. Și-a desfăcut pumnii și a studiat fețele celor de la 
masă. Cu excepţia lui Sunderland, toţi arătau ca niște bărbaţi cu 
familii, oameni onorabili care munciseră din greu toată viața 
pentru a avea grijă de soțiile și copiii lor. Dintr-odată, loialitatea 
lor era pusă la o încercare foarte grea și viitorul lor strălucitor 
atârna în balanţă. Acum trebuiau să aleagă: să fie de acord să 
iniţieze un lanţ de evenimente care putea duce la destituirea 
președintelui lor și la concedierea administraţiei lui, sau să dea 

naștere speculațiilor, instabilității și scandalurilor prin demisie. 
Nu era de mirare că toţi arătau deprimati. 

În cele din urmă, Wesley a clătinat din cap. 

— Sincer să fiu, în ceea ce privește această propunere, îmi 
este imposibil să-mi imaginez că mâine sau altă dată voi vedea 
lucrurile în mod diferit. Am avut câteva săptămâni la dispoziţie 
ca să mă gândesc la asta și, deși văd intenţiile bune, tot nu m- 
am răzgândit. Chiar dacă mi-a plăcut planul, prea multe lucruri 
ar fi imposibil de implementat. Ar fi sinucidere politică. Ar fi prea 
multe bătălii fără speranţă și puncte de vedere imposibil de 
justificat care ar trebui apărate, și prea multe discuţii murdare 
„în culise”. Ca purtător de cuvânt al președintelui, niciodată nu 
aș fi capabil să justific prezentarea acestei propuneri în faţa 
poporului american. 

— Atunci, probabil că va trebui să începi să-ţi cauţi de lucru în 
altă parte, Wesley! s-a răstit Sunderland. 

Deci la asta se referise Sunderland când spusese că vor putea 
„vorbi liber, fără să se teamă de vreo consecinţă”. 

Sunderland și-a dat seama ce-i scăpase pe gură și imediat a 
început să scormonească prin hârtiile din faţa sa. Era un truc pe 
care îl învățase de la Jansen, numai că lui Jansen îi ieșea mult 
mai bine. În cazul lui Sunderland, până și cea mai mică 
disimulare provoca mai multe suspiciuni decât scandalul 
Watergatet. 

— Să nu mă înţelegi greșit, Wesley! a spus el în cele din 
urmă. E adevărat, este dificil de prezentat un asemenea 
manifest, dar încearcă să o vezi ca pe o provocare. Care alt 
purtător de cuvânt din istorie a mai avut un asemenea caz 
important de prezentat - și de prezentat așa cum se cuvine, ca 
să se înțeleagă? Tu să-mi spui! 

Wesley nu a mușcat momeala. 

— Goebbels a primit sarcina de a-i face pe germani să 
iubească nazismul, să tânjească după război și să-i extermine pe 
evrei. Sunt sigur că aceasta a fost o mare provocare. 

Thomas Sunderland a clătinat din cap. Era înfuriat din pricina 
comparaţiei, dar nu voia să arate asta. 


8 Scandal politic uriaș din Statele Unite care a dus la demisia președintelui Richard 
Nixon; termenul Watergate provine de la clădirea Watergate Office Building, sediul 
Comitetului Naţional Democrat. Aici a avut loc o spargere în care a fost implicată 
administraţia lui Nixon ce mai târziu a încercat în mod repetat să ascundă acest lucru 
(n.tr.). 

— Nu vorbim despre utilizarea propagandei. Nu vrem să le 
facem viaţa un iad cetățenilor noștri, și tu știi asta. Toată lumea 
care îl cunoaște pe președinte știe asta. El nu vrea decât tot ce 
e mai bun pentru țara sa și pentru locuitorii săi. 

— La fel ca Goebbels? 

De data aceasta Donald Beglaubter a fost cel care a 
intervenit, în ciuda faptului că de obicei era mai temător. 

— Sunt de acord cu Wesley. Nu putem justifica acest program 
în fața Congresului și nici măcar în fața noastră. Este 
nedemocratic și imposibil de implementat de la un capăt la 
altul. Ne va aduce atât de mulţi inamici, vom fi nevoiţi să ne 
păzim mereu spatele. Oamenii sunt omorâţi pentru lucruri de 
genul ăsta, și presupun că și președintele își dă seama de asta. 

Sunderland era din nou ocupat cu hârtiile sale. Dacă nu se 
oprea, în curând lui Wesley avea să-i fie aproape imposibil să se 
oprească să nu se ducă la el și să i le arunce în aer. 

— Este posibil, a răspuns Sunderland într-un final. Este posibil 
să existe riscuri în ceea ce privește securitatea, dar nu sunt atât 
de sigur. Ce are de spus procurorul nostru general despre asta? 
Stephen? 

Lovell s-a scărpinat pe bărbie. Avea să se bărbierească a doua 
oară pe ziua de azi. 

— Trebuie să întreb dacă vicepreședintele a fost informat cu 
privire la toate astea, a spus el. 

— Dumnezeule, nu! 

De data asta, zâmbetul lui Sunderland părea aproape real. 

— Știi cum e, Sunderland! Nu ar fi capabil să ţină pentru el 
nici măcar cinci minute! 

— Nu e mai probabil că nu i-ai spus pentru că se va opune 
porcăriilor ăstora? 

Lovell a bătut cu degetele în teancul său de hârtii. 

— Ar riposta din greu și v-ar spune vreo două și ţie, și 
președintelui. 

Zâmbetul lui Sunderland a dispărut din nou. 

— Și de asta, da! Dar acum vorbim despre ce crezi tu, 
Stephen, nu vicepreședintele. Nici tu nu ești pregătit să recitești 
propunerea cu mintea deschisă, nu-i așa? 

— lartă-mă, dar ce naiba ar putea să mă determine să vreau 
să fac asta? 


VP - 65 


Procurorul general s-a ridicat, și-a aruncat sacoul peste capul 
unui bust al lui George Washington și s-a aplecat peste masă. 

— Ascultă-mă! Aici vorbim despre metode ilegale. Restricţii 
drastice pentru fabricile de arme care funcţionează în 
conformitate cu legea, cedarea obligatorie a muniției, 
recrutarea compulsivă a forței de muncă, limită de oră pentru 
cei care nu au buletin, cenzură drastică a presei, interzicerea 
cluburilor de arme și incriminarea grupurilor de rezerviști 
permise de către Constituţie. Vorbim despre control, despre 
încurajarea apariţiei informatorilor și despre înregistrări audio la 
un nivel care ar face până și vechea Uniune Sovietică să pară o 
joacă de copii. Vorbim despre pedepse mai grele pentru 
infracţiuni... 

A făcut o pauză și a clătinat din cap. 

— Parcă și văd: un școlar perfect normal care găsește câteva 
jointuri în sertarul fratelui său mai mare și le duce la o petrecere 
riscă să-i fie distrusă întreaga viaţă. 

— Iși va distruge singur viaţa pentru că fumează porcăriile 
alea. Nu fi atât de naiv, Stephen! Ai face bine să observi că nici 
nu se vorbește despre pedepse în propunere, ci doar despre 
incriminare. Vei găsi multe sugestii interesante care au de-a 
face cu criminalitatea și care nu au nicio treabă cu pușcăria. 

Era imposibil să vezi dacă ochii lui Sunderland exprimau furie 
în timp ce continua să vorbească. 

— Bineînţeles că atât tu, cât și Jansen vă daţi seama că toate 
astea nu se pot întâmpla deodată. Președintele știe destul de 
bine cum stă treaba cu Departamentul tău de Justiţie și cu 
Congresul. Vorbim despre un scop care ar putea avea nevoie de 
câţiva ani pentru a fi atins. Noi abia am început, nu-i așa? Cine 
știe? Poate că vom avea opt ani la dispoziţie să-l implementăm, 
sau cel puțin să pregătim terenul. Ce ar fi să ne ţinem de textul 
documentului și să vedem ce elemente putem folosi aici și 
acum, și ce elemente nu putem folosi? 

— Care scop? Al meu în niciun caz! Știu că președintele are 
de dus o povară grea. Am fost de faţă când Mimi a fost omorâtă. 
Dar propunerea asta e un dezastru, nu se apropie nici măcar un 
pic de scopul meu personal, așa cum președintele ar fi știut 
dacă s-ar fi deranjat să mă consulte pe mine mai întâi! 

Suna ca un ultimatum, unul ameninţător. 

— Cu siguranță nu vom avea opt ani ca să realizăm acest 
program, indiferent ce vom face! a intervenit Wesley. 

S-a ridicat și s-a dus la bufetul din lemn de mahon, deasupra 
căruia se afla un portret cu John F. Kennedy pe care Jansen îl 
agăţase lângă steagul american, și și-a mai turnat cafea în cană 
- a cincea de când se trezise în acea dimineaţă. Mâinile au 
început să-i tremure ușor. 

— Drăcia dracului! a explodat el, regretându-și izbucnirea 
imediat. Politica este despre a-ţi urma scopul cu isteţime. 
Această propunere e ca și cum ai dezbrăca pe toată lumea de 
pantaloni ziua în amiaza mare. Este abjectă și denotă lipsă de 
fler politic, ceea ce nu seamănă deloc cu președintele pe care îl 
cunosc eu. Ce naiba s-a întâmplat? Aripa dreaptă a propriului 
nostru partid va părea că a fost maltratată, ca să nu-i mai 
punem la socoteală și pe toţi republicanii din Senat și Camera 
Reprezentanţilor, care sunt adevărații noștri adversari. Nu o să 
rezistăm nici măcar o lună după ce publicăm acest document, 
dacă mă întrebaţi pe mine. Republicanilor nu le va veni să 
creadă ce noroc a dat peste ei. 

— Sunt perfect de acord! 

Acum a venit rândul celui mai bătrân membru al guvernului 
să ia cuvântul. Secretarul Apărării, Wayne Henderson, s-a 
încruntat. Când Henderson spunea ceva, puteai fi sigur că 
milioane de americani gândeau același lucru, și acestea erau 
niște cunoștințe preţioase. 

— Președintele a mers mult prea departe. Dacă guvernul 
încearcă să pună acest plan în aplicare, îi va costa miliarde de 
dolari pe plătitorii de taxe. Țara se va întoarce în timp cu treizeci 
de ani din punct de vedere economic, a bodogănit el. Astea sunt 
practic niște metode dictatoriale care implică mult mai mulți 
bani decât și-ar putea ţara permite vreodată. Și oamenii își vor 
ieși din pepeni. Asta e America, nu regatul blestemat al unui 
șeic. Orice va fi adus la înaintare va trebui să fie aprobat de 
Congres, fir-ar să fie, și apoi de poporul american, de asemenea! 

— Te gândești la bugetul tău pentru apărare, Wayne? 

— Ce bazaconii! Chiar deloc. Mă gândesc la cât ne vor costa 
pierderile din industrie și la cheltuielile suplimentare cu sistemul 
de corecție și cu serviciile sociale. Și mă gândesc la toate 
grupurile care luptă din răsputeri pentru mai multe libertăţi ale 
omului și la cât de tare se vor opune dacă faci ceva ce nu le 

convine. Dar aici nu e vorba de ceva ce nu le convine, Thomas, 
ci e ca și cum îi faci bucăţi și apoi îi arunci în foc, pentru numele 
lui Dumnezeu! Nu pot să accept așa ceva. Să votăm? 

— Bine, Wayne, bine! a rostit Sunderland pe un ton calm, a 
recunoscut Wesley, deși era alb la faţă de furie. 

Cel care vorbea acum nu era șeful personalului, ci 
funcţionarul meschin care stătea la pândă. Cel care aștepta să-l 
pupe în fund pe Jansen ori de câte ori avea ocazia, atât timp cât 
aceasta folosea scopurilor sale. 

— Cred că trebuie să citești propunerea puţin mai bine data 
viitoare, pentru că analiza costurilor pe care ai făcut-o este 
exact opusă faţă de analiza mea. Cât despre votat, cred că este 
puţin cam devreme pentru asta, dar, bine, toată lumea e liberă 
să-și exprime părerea. Atât timp cât ţineţi minte că, indiferent 
de rezultat, ne vom revedea și mâine și vom discuta propunerea 
împreună cu președintele. 

Apoi a intervenit Procurorul general Lovell. 

— De ce sunt făcute aceste propuneri acum? De ce sunt atât 
de importante încât toată cealaltă muncă a noastră să fie dată 
la o parte? Are vreo legătură cu procesul lui Bud Curtis? Oare 
președintele vrea să lanseze acest program înainte ca Bud 
Curtis să facă apel și să se concentreze din nou toată presa pe 
el? 

Sunderland a tras aer adânc în piept. 

— Stephen, oamenii vor vedea o legătură, orice ar fi. 
Criminalul ăla nenorocit o să bântuie acolo ca o fantomă chiar 
dacă așteptăm noi trei ani să ne prezentăm propunerea. 

Lovell a clătinat din cap. 

— Bineînţeles că oamenii vor vedea o legătură între procesul 
pentru crimă și planul lui Jansen. Dar poate președintele crede 
că nu vor vedea, dacă își depune propunerea în mod deschis. 
Poate că și-a pierdut și simţul oportunității și puterea de 
judecată. 

— Lumea o să înceapă să creadă că și-a pierdut minţile! a 
adăugat Donald Beglaubter. 

Wesley nu ar fi fost niciodată atât de direct, dar acesta era 
rolul șefului Comunicaţiilor. Toate aspectele trebuiau împinse 
până la limită. 

— Așa cum spune Secretarul Apărării, trebuie să supunem la 
vot, fie că președintele și-a pierdut minţile sau nu, a insistat 
Lance Burton și s-a uitat în jur la ceilalți. 

Toată lumea, cu excepţia lui Sunderland, a dat din cap. 

— Cine este împotriva punerii în practică a propunerii 
președintelui? 

Thomas Sunderland a fost singurul care nu a ridicat mâna. 
Acesta s-a întors spre Billy Johnson. 

— Văd că și tu ai ridicat mâna, Billy, și încă nu am auzit care e 
părerea ta! 

Secretarul Departamentului pentru Securitate Internă s-a 
gândit puţin. Era un bărbat masiv și prevăzător care văzuse 
multe lucruri neplăcute la viaţa lui, și probabil și cel cu mintea 
cea mai clară dintre toţi membrii Cabinetului lui Jansen. Wesley 
îl respecta foarte mult. 

În cele din urmă, a vorbit pe un ton calm: 

— Cred că trebuie să acceptăm faptul că va veni o vreme 
când va trebui să facem ceva asemănător cu aceste propuneri. 
Dar, în același timp, trebuie să spun din toată inima că sper că 
nu voi fi nevoit niciodată să trăiesc într-o societate ca aceea pe 
care și-o imaginează președintele. Departamentul meu a fost 
creat în urma atentatului de pe 11 septembrie ca măsură de 
protecţie împotriva regimurilor totalitare, și de aceea nu-mi pot 
imagina că voi permite departamentului meu să folosească 
aceleași metode intransigente ca inamicii noștri. 

— lartă-mă că spun asta, a intervenit Sunderland, dar tu însuți 
ai pierdut membri ai familiei în urma unor violenţe prostești. 
Dacă am fi avut aceste legi, probabil că fiul tău încă ar mai fi 
fost în viaţă. 

Bărbatul a rămas cu privirea în pământ mult timp. 

— Crezi că eu nu m-am gândit la asta, Thomas? Chiar crezi 
asta? 

Capitolul 6 


Când Wesley Barefoot a ajuns la biroul său a doua zi, a găsit 
un mesaj pe calculator legat de ședința care urma să fie ținută 
din nou în sala Cabinetului. S-a uitat pe mail, a sortat articolele 
din ziar ale zilei, a dictat două anunţuri scurte pentru presă 
secretarei sale și și-a aranjat cravata. Apoi s-a forţat să o ia spre 
sala Cabinetului, pregătit să demisioneze dacă era nevoie. 

Președintele s-a ridicat de pe scaun și l-a bătut pe umăr pe 
Wesley când a intrat în încăpere. Deși Jansen i-a zâmbit 
prietenos, era destul de clar că îi citea gândurile lui Wesley ca 
într-o carte deschisă. Barefoot și-a plecat privirea. 

— O să fie bine, amice! a susţinut președintele și l-a strâns de 
brat. 

Apoi a întâmpinat-o pe următoarea persoană în același stil. 

Cinci minute mai târziu, bărbaţii în negru au închis ușa. 
Singura persoană care lipsea era Procurorul general, Stephen 
Lovell. Peste un minut o să aflăm că și-a dat demisia, s-a gândit 
Wesley. Probabil că nu va fi singurul, până la sfârșitul acestei 
ședințe. 

Wesley a privit în jurul său. Toată lumea era extrem de 
serioasă, dar și calmă, ca și cum era la curent cu un plan 
ascuns. Oare avea să aibă loc o ameninţare cu demisia în masă? 
Ar face așa ceva fără se consulte și cu el? Nu aveau încredere în 
el? 

S-a uitat din nou în jurul său. Erau forţaţi să aleagă între două 
alternative imposibile. Dacă votau împotriva președintelui, nu 
mai aveau loc de muncă și, dacă își schimbaseră părerile peste 
noapte, întreaga ţară avea să se întoarcă împotriva lor. In orice 
caz, aveau motive să se teamă pentru viitorul lor. 

Președintele s-a ridicat în picioare și s-a aplecat în faţă, 
punând mâinile pe masa enormă. Părea destul de liniștit și de 
mult nu mai arătase atât de bine. Ca un om care avea totul sub 
control. 

— Am fost informaţi că Procurorul General este în întârziere, a 
început el. Încă nu știm de ce, dar potrivit secretarei mele, soţia 

lui l-a sunat și a părut foarte supărată. Așteptăm să aflăm mai 
multe puţin mai târziu, dar între timp cred că putem începe. 

A zâmbit și s-a îndreptat de spate. 

— Ei bine, îmi dau seama că nu sunteţi în apele voastre 
astăzi. Nu v-aţi înfruptat din delicatesele de la bufet. Uitaţi, 
pateuri daneze. Ce ar putea fi mai bun de atât? 

A luat o gură dintr-un pateu. 

— Bine, cred că ar fi mai bine să trecem la treabă, a spus el 
mestecând și ștergându-se de zahăr la colțul gurii. Sunt ferm 
convins că, în calitate de protectori ai acestei țări, nu folosim 
așa cum trebuie fondurile care ne sunt încredințate. Statisticile 
le știți și voi. Nu au mai existat niciodată atât de mulți deţinuţi în 
închisori, nu au mai avut niciodată loc atât de multe atacuri 
armate în școlile noastre, nu am mai fost niciodată atât de 
supraponderali și atât de leneși din punct de vedere al activităţii 
fizice. Folosim în mod greșit banii și resursele, ceea ce 
influențează foarte mult lâncezeala în care se află ţara noastră 
în prezent. Și, indirect, propunerea mea va pune capăt acestei 
folosiri greșite. 

S-a plimbat apoi în jurul mesei, atingând spătarul fiecărui 
scaun. Wesley i-a simţit mirosul de aftershave. 

— Voi sunteți cei care mă vor ajuta să readuc idealurile 
adevărate ale acestei ţări, a continuat el. Inainte să vă întreb pe 
fiecare dintre voi ce părere aveţi, o să vă spun ce cred că nu 
includ aceste idealuri. 

S-a oprit lângă șemineul din capătul mesei. 

— Știţi acest lucru, dar trebuie menţionat oricum: în Statele 
Unite, probabilitatea ca un copil să fie omorât în ziua în care s-a 
născut este mai mare decât în orice alt punct al vieţii acelui 
copil. Nu mă refer aici la avort sau la lucruri de genul a ceea cei 
s-a întâmplat copilului meu nenăscut, ci la copiii născuți în 
familii care ar trebui să-i iubească și să-i protejeze, dar care în 
schimb le iau viața. Asta indică faptul că ţara noastră a reușit să 
îi învețe pe părinţii acestor copii nevinovaţi să iubească viața 
mai presus de orice altceva? Nu, nu indică acest lucru. 

S-a uitat la Billy Johnson, ale cărui cearcăne negre sugerau că 
nu dormise toată noaptea. 

— Billy! Normal că atunci când șeful nostru de Comunicaţii, 
Lance Burton, mi te-a recomandat pentru funcţia de Director al 
Securităţii Interne, am fost informat că tu - la fel ca mine - ai 

trecut printr-o mare suferinţă: fiul tău a fost ucis pe stradă ziua 
în amiaza mare. Îmi aduc aminte că am auzit ce cruce grea 
duceți tu și soţia ta. 

Billy Johnson i-a aruncat o privire recunoscătoare și a dat din 
cap în tăcere. 

— Din câte îmi aduc aminte, fiul tău Andrew nu a făcut decât 
să se îmbrace cu o geacă de firmă. Se plimba prin oraș când 
niște tineri huligani l-au omorât pentru că nu a vrut să le-o dea. 
A fost omorât din cauza unei geci. 

Johnson și Jansen s-au uitat unul la celălalt din nou, în timp ce 
Billy Johnson a scăpat un oftat pe care nimeni n-ar fi avut cum 
să nu-l audă. 

— Billy, în ciuda efectului psihologic al acestei fapte teribile, 
nu am avut nicio reţinere și ţi-am încredințat una dintre cele mai 
importante și mai dificile slujbe din guvernul nostru federal. 
După o tragedie de magnitudinea celei pe care ai îndurat-o tu, 
este esenţial să te pui înapoi pe picioare dacă vrei ca lucrurile să 
se schimbe. Pentru că sunt convins că tu - la fel ca mine - vei 
spune că fiul tău a fost victima unor aspecte întunecate din 
această ţară și că acest lucru trebuie să înceteze. 

Billy Johnson a încuviinţat din cap din nou. 

— Nu o să stăm degeaba în timp ce bunurile materiale devin 
mai importante decât onoarea sau viaţa altei persoane, nu-i 
așa? Într-o ţară în care nu ne mai temem de Dumnezeu și nu 
mai avem grijă de vecinul nostru, ci în schimb ne temem de 
vecinul nostru și avem armele necesare ca să-l distrugem. Noi 
te-am ales pe tine pentru acest post pentru că știm că ai idealuri 
mai mari decât majoritatea, și acum trebuie să punem la 
încercare aceste idealuri. Trebuie să-mi promiţi că le vei fi loial 
și că - în ciuda marii tale dureri - ești capabil să faci diferenţa 
între trecut și prezent și să lupţi pentru cei care încă sunt în 
viaţă, cum sunt acei băieți și acele fete cărora le-ar plăcea să 
iasă afară îmbrăcaţi cu ce geacă vor ei, și mâine și ziua 
următoare. 

De data aceasta, Johnson și președintele și-au aruncat unul 
celuilalt o privire intensă și prevestitoare. 

— De mulţi ani, Congresul a cerut pedepse din ce în ce mai 
mari pentru criminali. Și alocă sume mari de bani pentru 
realizarea acestor pedepse, după cum bine știți. De asemenea, 
știți și că ajutorul de la stat se oferă adesea cu condiţia ca statul 

să aplice legile federale și să realizeze această pedeapsă mai 
aspră. Dar eu vă întreb: chiar funcţionează această metodă? 

A clătinat din cap odată cu cei mai mulţi dintre cei prezenți. 
Așa era cu Jansen. Nu doar că ascultai, ci participai cu fiecare 
fibră a corpului tău. 

— Nu, crima și pedeapsa nu sunt lucruri de care să te ocupi 
cu ușurință. De exemplu, este înțelept și bine să îi încarcerăm 
pe oameni pentru delicte precum prostituţia, posesia de 
marijuana și furt minor? Chiar trebuie să-i punem în lanțuri pe 
oameni pentru asta? Nu, spun eu. Nu, nu, nu! E mai bine să 
înlăturăm lanţurile, prostituţia, narcoticele și jafurile. Bine, ușor 
de zis, greu de făcut, și va fi nevoie de eforturi foarte mari 
pentru asta, dar acesta ar trebui să fie scopul nostru, înțelegeți? 

Jansen a privit în jur. Câţiva au încuviințat din cap, dar cei mai 
mulţi păreau să acorde o mai mare atenţie modelului frumos 
încrustat pe masă. Wesley a izbutit să dea ușor din cap. 

Președintele a înghiţit și a tras aer adânc în piept. 

— Există exemple grotești legate de felul în care legea și 
ordinea sunt păstrate în această ţară. Cum ar fi, în unele state 
poți să ajungi la închisoare pentru că nu ţi-ai ţinut câinele în lesă 
sau pentru că ai condus fără să ai carnetul la tine. E o nebunie, 
după mine. 

A făcut o pauză și a luato gură de apă. 

Wesley mai auzise toate aceste lucruri și înainte - cu toţii le 
mai auziseră. Dar nimeni nu a scos un cuvânt. 

Bruce Jansen s-a șters la gură. 

— Pot să menţionez cu ușurință multe crime care sunt mult 
mai rele, pe care foarte mulţi cetățeni le comit în fiecare zi și 
care rămân nepedepsite. Crime pentru care ai fi decapitat în 
Arabia Saudită. 

A zâmbit ușor, apoi s-a întunecat la față. 

— Ne costă cincizeci și cinci de dolari pe zi să hrănim un 
deţinut condamnat la moarte, în timp ce substanțele chimice 
necesare pentru a-l executa reprezintă o cheltuială pe care o 
facem doar o dată și care este de mai puțin de o sută de dolari. 
In ultimii douăzeci și cinci de ani am cheltuit aproape două 
miliarde de dolari pe oamenii condamnaţi la moarte și i-am ţinut 
în închisori ani de zile până când probabil că au fost executați. 
Populaţia noastră din închisori a trecut de trei milioane; în 1970, 
acest număr era undeva la doar două sute de mii. Statele Unite 

reprezintă cinci la sută din populaţia lumii, dar au peste 
douăzeci și cinci la sută din populaţia din închisori a lumii. Asta 
vă dă de gândit, nu-i așa? 

— Știm și că în California, a continuat el, se cheltuie mai mulți 
bani pe închisori decât pe școli, așa că nu sunt suficiente fonduri 
pentru ca toți copiii să primească un început bun în viaţă - exact 
acel început care ar putea scădea riscul ca ei să ajungă la 
pușcărie! S-a ajuns în punctul în care nici măcar nu ni se mai 
pare ciudat atunci când copiii sunt controlaţi corporal în drum 
spre școală. 

S-a întors brusc spre Donald Beglaubter, care era ocupat să 
numere brațele candelabrelor. 

— Alo? Donald? Nu-ţi face griji, o să îţi vină și ţie rândul peste 
un minut, dar mai întâi spune-mi ce înseamnă pentru tine 
Paducah, Kentucky. Poţi face asta? 

Beglaubter părea să creadă că întrebarea nu era una 
relevantă. Mintea asistentului șefului de comunicaţii era 
suficient de ageră, doar că nu-i plăcea să se implice în mod 
personal. 

— Ce înseamnă Paducah pentru mine? a repetat el. Este un 
orășel frumos de pe râul Ohio. Nu mi-e rușine să spun că este 
orașul în care am crescut. 

Președintele continuă: 

— Da, Paducah este un oraș frumos! O comunitate mică și 
drăguță în care practic toată lumea cunoaște pe toată lumea. 
Așadar sunt sigur că îl cunoști pe cel puţin unul dintre părinţii 
copiilor care au fost omorâţi cu câţiva ani în urmă de colegul lor 
de clasă. 

Donald Beglaubter a încuviinţat din cap. 

— Da, cunosc unul. 

— Și știi câţi ani avea ucigașul? 

Beglaubter l-a privit fix pe președinte. 

— Cred că avea paisprezece ani, domnule președinte, dar mă 
scuzaţi că spun asta, nu consider acest incident nefericit a fi 
ceva tipic. Bineînţeles, sunt comise crime monstruoase într-o 
ţară de mărimea Statelor Unite, dar acestea sunt doar niște 
exemple. Dacă mă întrebaţi pe mine, măsurile pe care le 
propuneţi sunt mult mai rele decât tragedia izolată din Paducah. 

Atenţia tuturor s-a concentrat asupra lui Jansen. 

— Mulţumesc pentru că ești atât de sincer, Donald, dar pentru 
mine masacrul din Paducah nu este un exemplu, este un 
simptom. Cu doar două săptămâni în urmă, membrul 
Congresului Peter Halliwell a trebuit să-și îngroape fiul. Se pare 
că nu a fost omorât de un coleg, dar sunt multe cazuri de copii 
care își omoară colegii. Fort Gibson, Oklahoma; Littleton, 
Colorado; Springfield, Oregon; Jonesboro, Arkansas, ca să dau 
doar câteva exemple. Dar Jeff Wise de la Liceul Red Lake din 
Minnesota sau Seung-Hui Cho de la Virginia Tech, de acum doi 
ani? De câte ori s-a întâmplat? Sau alte lucruri asemănătoare? 
Cum ar fi lunetistul de la Washington de acum șapte sau opt ani 
sau cel care terorizează acum New York-ul. Câte victime are 
până acum, Donald? Dacă e cineva aici care știe asta, tu ești 
acela. 

Jansen s-a uitat la Donald Beglaubter care a ridicat nouă 
degete. 

— Da, a zis Jansen. Nouă, exact. Noi americanii putem spune 
că ne simţim în siguranță? Simţim că putem să facem o 
plimbare pe 42" Street sau Madison Avenue în momentul de 
față, cu monstrul ăla în libertate? Atunci de ce nu facem ceva în 
privinţa asta? Nu noi suntem cei care pot și trebuie să facă 
ceva? Cine altcineva? 

S-a uitat în jur la feţele sumbre, dând din cap spre membrii 
Cabinetului unul câte unul, în timp ce ei i-au înfruntat privirea. 

— Da, firește că îmi înţelegeţi punctul de vedere. Numai noi 
cei care suntem adunaţi în această încăpere putem face asta. 
Noi, și nimeni altcineva. 

Câţiva dintre ei au oftat adânc în timp ce alţii au rămas cu 
privirea aţintită la masă. În mod straniu, Thomas Sunderland nu 
a vorbit nici măcar o dată, doar s-a uitat în gol pe geam. Se pare 
că tactica lui Jansen era de a-i bombarda cu fapte și cifre brutale 
până când se înmuiau. 

Apoi secretara președintelui a intrat încet în cameră, a lăsat 
un mesaj în fața șefului ei și a plecat. 

Jansen s-a uitat îndelung pe foaia de hârtie. 

Wesley era dispus să pună pariu că era demisia Procurorului 
General. S-a uitat la Donald Beglaubter, care evident se gândea 
la același lucru. 

În cele din urmă, președintele și-a dat jos ochelarii. 

— Este un mesaj din partea Procurorului General. Ne 
informează că nu poate să fie prezent la Cabinet astăzi, dar că 
sustine propunerea. 

Dumnezeule! Wesley s-a îndreptat în scaun la fel ca toţi 
ceilalți. A aruncat o privire pe hârtie ca și cum ar fi avut o putere 
supranaturală. A văzut că mesajul era mult mai lung decât ceea 
ce li se spusese lor. 

Se pare că și Secretarul Apărării Henderson a văzut asta. 

— Stephen are un motiv pentru absenţa sa sau pentru 
această metodă ciudată de a-și arăta susținerea? a întrebat el. 

— Da. 

Președintele a încuviinţat din cap. 

— Da, are un motiv, două chiar. Spune că azi-noapte biata lui 
mamă în vârstă și fiica în vârstă de șaisprezece ani au fost 
atacate în casa mamei lui. Amândouă sunt la spital în Baltimore, 
iar secretarul este cu ele. 

Thomas Sunderland a vorbit în sfârșit: 

— Dumnezeule, e grav? 

— Nu știu cum e femeia, dar fiica lui Stephen este bine, având 
în vedere circumstanţele. 

— „Circumstanţele”? Ce circumstanţe? a întrebat Sunderland 
din nou. 

— Amândouă au fost violate. Câţiva bărbaţi au spart casa la 
miezul nopţii și după ce au distrus-o, le-au violat. Au dat foc 
casei înainte să plece, dar focul a fost stins la timp. 

În încăpere s-a făcut liniște. Era clar că cei mai mulţi se 
gândeau la același lucru. Wesley a surprins o privire dintre 
Donald Beglaubter și șeful său, Lance Burton. Era plină de 
neîncredere. Pentru cineva care îi cunoștea atât de bine cum îi 
știa Wesley, era clar că cei doi bărbaţi erau în gardă. 

Șeful Comunicaţiilor, Burton, a mijit ochii și s-a uitat la 
președinte. 

— Au fost prinși vinovăţii? 

— Nu știu. Nu este menţionat aici, dar putem afla după 
ședință 

Președintele și Burton erau prieteni vechi - sau mai degrabă 
se cunoșteau de mult timp -, dar schimbul de priviri dintre ei nu 
era deloc prietenos. 

— Ce înseamnă asta, Lance? a continuă el. Mă acuzi de ceva? 

Respirația agitată a lui Billy Johnson era singurul zgomot din 
cameră. 

— Dacă te acuz...? 

Burton s-a oprit și s-a gândit la ce avea să spună în 
continuare. 

— Nu, mă gândesc doar că, dacă eu aș fi în locul Procurorului 
General în momentul de faţă, fără nicio îndoială aș fi cel mai 
mare susținător al planului președintelui. 

— Ascultă, Lance! 

Acum Thomas Sunderland s-a ridicat în picioare. 

— Cred că toţi simţim asta, nu-i așa? Este o coincidentă 
teribilă. Trebuie să gândim clar și obiectiv. Lucrurile prin care 
trece Procurorul general în momentul de faţă sunt problema lui. 
Noi fiecare trebuie să ne îndeplinim responsabilitatea vizavi de 
această discuţie. 

Șeful Comunicaţiilor l-a ignorat pe Sunderland și s-a uitat 
direct la președinte. 

— Un singur lucru mai am de spus. Dacă eu aș fi fost cel care 
a solicitat această ședință, aș fi chemat întregul Cabinet. 
Secretarul de Interne de ce nu se află aici? Dacă vrem să facem 
progrese, măcar ea și vicepreședintele ar trebui să fie aici. Cu 
toții ar trebui să fie aici! Ar fi fost mai logic așa decât să fim eu, 
Donald și Wesley prezenți, nu este de acord președintele? 

— Secretarul de Interne a aprobat propunerea cu mult timp în 
urmă, a răspuns președintele. 

— Înţeleg... 

Ce altceva mai putea să spună Lance Burton? 

Niciunul dintre ei, nici măcar Wesley, nu îl cunoștea pe 
Secretarul de Interne prea bine. Betty Tucker fusese plecată tot 
timpul de când venise la putere noul guvern. Chiar dacă nu știau 
prea multe despre ea ca persoană, știau că nu mai era nimeni în 
Camera Reprezentanţilor care să fie un lobby-ist atât de eficient 
ca ea. Nimeni nu mai avea atât de mulţi prieteni în ambele 
tabere și nimeni nu mai era atât de tânăr, frumos și elocvent. 

Pesemne că Jansen o trimisese prin ţară ca să pregătească 
organizaţiile politice locale, uniunile și alte grupuri pentru ceea 
ce avea să urmeze. Era atât de evident. Trebuie să pregătești 
bine solul ca să poţi avea parte de o recoltă bună. 

De-a lungul zilei, s-au desfășurat căutări pe scară largă în 
Baltimore și în jurul acestuia, dar nu a fost găsit niciun indiciu 
despre cine le atacase pe mama și fiica Procurorului General 
Lovell. Incidentul se transmitea tot timpul la știri și publicul era 
indignat. Violarea unei femei în vârstă de optzeci și doi de ani și 
a nepoatei sale de șaisprezece ani era mult prea mult și se 
punea o presiune extrem de mare pe poliţie ca să rezolve cazul. 
Aproape toate secţiile de poliţie din zonă au avut program 
prelungit și cea mai mică urmă de indiciu era analizată cu 
minuţiozitate, indiferent de câte ore era nevoie. 

e 

Mai târziu în acea zi, Procurorul General a ajuns cu elicopterul 
la Casa Albă într-o explozie de bliţuri din partea presei. A fost 
întâmpinat pe gazon de președinte și de doi bodyguarzi și 
condus în Biroul Oval ca să discute în privat. 

După ce au vorbit timp de câteva ore, Wesley și restul 
personalului au fost anunţaţi să se pregătească pentru 
următoarea ședință. Câteva minute mai târziu, vicepreședintele 
și membrii din Cabinet rămași au ajuns în timp ce Wesley stătea 
în faţa Camerei Roosevelt, primind instrucţiuni de la Secretarul 
general Sunderland. Majoritatea membrilor păreau a fi într-o 
dispoziție bună, neștiind ce îi aștepta. 

Sunderland l-a rugat pe vicepreședinte să vină cu el în biroul 
său, în timp ce ceilalţi s-au dus în Biroul Oval. Asta era ceva 
îngrijorător. 

Wesley a încercat să-și imagineze patul de acasă, cu 
telecomanda așteptându-l pe noptieră. Uneori asta îl consola în 
situaţiile stresante, dar nu și acum. 

Parcă ziua de 7 martie fusese nesfârșită, și totuși abia 
începuse. Avea să fie o seară foarte lungă. 

Capitolul 7 


Doggie stătuse în banca ei în ultimele câteva săptămâni, așa 
cum făcuse cam din prima ei zi la Casa Albă. Se ducea la 
serviciu, își făcea treaba, spre satisfacția aparentă a tuturor, și 
douăsprezece ore mai târziu pleca de la birou, lua metroul de la 
Metro Center până la staţia Dupont Circle și parcurgea cei câţiva 
metri până la apartamentul său. Mergea la cumpărături o dată 
pe săptămână, umplea un taxi cu tot ce avea nevoie, și asta era 
tot. 

Apartamentul ei reflecta clar cât de mare era disperarea ei; 
totul era exact la locul său, așa cum fusese lăsat de foștii 
proprietari. Așternuturile ei erau puse grămadă pe o canapea 
extensibilă în mijlocul camerei, iar cutiile cu lucruri erau puse 
una peste alta, pe jumătate deschise. Singurele semne de viață 
veneau de la zgomotele din trafic de afară, de pe Connecticut 
Avenue, și de la filtrul de cafea care zumzăia toată noaptea pe 
blatul din bucătărie. Nici măcar nu se mai deranja să dea drumul 
la televizor ca să aibă zgomot de fundal. Trecuseră trei 
săptămâni în felul acesta și, deși procesul tatălui ei era în sfârșit 
pe punctul de a începe, starea ei de depresie, dezamăgire și 
animozitate puternică rămânea neschimbată. 

Îi era imposibil să scape de starea de îngrijorare. 

e 

La doar câteva zile după crimă, avocaţii tatălui lui Doggie 
înaintaseră o solicitare legată de locul unde se va ţine procesul. 
Normal că voiau să aibă și ei un cuvânt de spus vizavi de 
judecătoria care se va ocupa de caz și au informat procuratura 
că, având în vedere natura cazului și martorii celebri care aveau 
să fie chemaţi să depună mărturie, cereau ca procesul să se ţină 
în Washington, D.C. și nu în Richmond sau Norfolk, care ar fi fost 
alese în mod normal. 

Apoi s-a dezlănţuit iadul. Bineînţeles că avocaţilor lui Bud 
Curtis nu le păsa cât îi luă președintelui să ajungă de la Casa 
Albă la judecătorie și înapoi, important era să scape de 
metodele bine-cunoscute și foarte consecvente pe care statul 
Virginia le aplica în cazurile de crimă. Cu alte cuvinte, voiau să 

se asigure că Bud Curtis nu avea să ajungă automat să 
sfârșească cu o seringă în braţ într-o cameră de executare din 
Sussex sau Greensville. 

Evident că procurorul-șef, un om dur, voia exact opusul. 
Având la activ mai bine de șaptezeci de cazuri de crimă, 
Mortimer Deloitte era în căutarea unei noi condamnări la 
moarte. Sustinuse de nenumărate ori că „nicio pedeapsă nu 
poate fi prea severă pentru un trădător și un conspiraţionist 
precum Curtis”. Problema lui Deloitte era că nu avea să obţină 
niciodată sentinţa condamnării la moarte dacă procesul se ţinea 
ca un caz civil în districtul Columbia. Nu mai fusese nimeni 
executat acolo după un anume Robert E. Carter, în aprilie 1957. 
Așa că, pentru situaţia în care procesul trebuia să fie ţinut în 
D.C., a solicitat să fie condus ca un caz federal, și astfel, dacă 
Bud Curtis pierdea, cel mai probabil că avea să fie executat la 
închisoarea federală din Indiana. 

Așa cum spunea Deloitte, ceea ce fusese suficient de bun 
pentru Timothy McVeigh, teroristul din Oklahoma?, avea să fie 
bun și pentru Bud Curtis. 

Și apărarea a luat-o din nou de la zero. 

Curtis a reacţionat relativ bine la auzul veștilor care nu 
promiteau nimic, atunci când l-au vizitat la închisoarea din 
Richmond, în celula lui de doi metri jumătate pe trei. A cântărit 
situația și s-a gândit ce va trebui să facă în continuare, apoi le-a 
cerut avocaților săi să le spună procurorilor că el își dorea totuși 
să fie judecat în Richmond. Era mai bine acolo, spunea el, unde 
locuiau toţi prietenii și toate rudele lui, decât în Washington, 
sediul a tot ceea ce dispreţuia. 

Apoi doi dintre avocaţii lui Curtis au început să îi numească pe 
judecătorii care s-ar putea să primească procesul lui în Virginia. 
Niciunul dintre nume nu suna foarte încurajator, așa că l-au ales 
pe judecătorul care ar fi primit cel mai probabil cazul dacă s-ar fi 
judecat în Washington. Era o anume Marsha W. Tanner, care 
dovedise o mare abilitate în cazurile federale complicate 
construite doar pe dovezi indirecte. Se știa că era severă și 


? Responsabil pentru moartea a 168 de persoane și rănirea a 680 în atentatul din 
1995; McVeigh, veteran al Războiului din Golf, a încercat să-i răzbune pe cei care și- 
au pierdut viaţa în asediul de la Waco, el susținând că distrugerea clădirii 
guvernamentale avea să pornească o revoluție împotriva guvernului; a fost executat 
prin injecție letală în anul 2001 (nitr.). 

nemiloasă, dar corectă - o persoană care nu accepta prostii în 
sala ei de judecată. Nu era o alegere grea dacă ţineai la viaţa ta. 

După aceea, Bud Curtis a cerut o oră în care să își formuleze 
declaraţia. În ea și-a susținut nevinovăția, dar din mai multe 
motive nu s-a mai opus să fie judecat la curtea federală din 
Washington. A susţinut că, în cazul în care era condamnat la 
moarte, ceea ce i se părea imposibil, nedrept și absurd, avea să 
solicite să fie închis și executat în Virginia. Aceasta a fost 
înţelegerea pe care avocaţii au trebuit să promită că o vor face 
cu procuratura. 

Așa cum s-a exprimat el, nici în ruptul capului nu avea să 
moară în Indiana. 

Avocaţii lui Curtis l-au consiliat împotriva acestui târg, dar el a 
fost de neclintit. Dacă avea să se întâmple o nedreptate a 
justiţiei, măcar să se întâmple acasă la el. Încercările repetate 
ale avocaţilor de a-l avertiza l-au făcut pe Curtis să ţipe la 
gardieni să fie dus înapoi în celula lui. 

Acesta a fost lanțul evenimentelor pe care avocaţii lui Bud 
Curtis i l-au povestit lui Doggie. Era pentru prima dată când 
aceasta se confrunta direct cu cazul tatălui ei. 

(J 

De la arestarea tatălui său, Doggie nu a avut nici dorința, nici 
energia de a iniția orice formă de contact cu acesta, și acum 
avocații săi o sunau ca să-i dea informaţii pe care nu dorea să le 
știe. l-au spus și că primise permisiunea de a-și vizita tatăl în 
orice zi dorea. Asta pentru ca slujba ei să nu o împiedice să îi 
vadă și să încerce să-l convingă să se mai gândească la 
propunerea lor. Adică să îi explice importanţa de a avea un caz 
judecat de curtea federală într-unul dintre multele state care nu 
permit pedeapsa capitală, chiar dacă era inevitabil să existe un 
conflict cu procurorii. 

Această mișcare avea să prelungească procesul - asta era și 
ideea. Ei spuneau că, având în vedere stadiul prezentării 
probelor, cu cât era mai mare perioada de timp scursă de la 
momentul crimei, cu atât era mai bine. Puteau oricând să se 
instaleze la Washington, D.C., dacă era nevoie. 

Nimeni nu a întrebat-o cum o făceau să se simtă toate astea, 
și chiar dacă ar fi întrebat-o cineva, nu ar fi știut ce să spună. 
Erau multe lucruri în joc și simţea că se profită de pe urma ei. 
Într-o clipă își blestema tatăl să ajungă în cel mai fierbinte loc 

din iad și în următoarea stătea neputincioasă și se holba în gol. 
In situaţia dată, nu era de partea tatălui său. Dovezile împotriva 
lui erau puternice și întotdeauna fusese capabil să facă ceea ce 
era necesar pentru a-și atinge scopurile, așa că de ce nu ar fi 
fost și acum? 

Numai noaptea - atunci când somnul în sfârșit o cuprindea și 
stătea învelită bine cu pătura ca să se protejeze de lumea 
exterioară - putea să vadă lucrurile în mod diferit. Era acel 
moment tulbure în care raţiunea ceda în faţa sentimentelor, în 
care își dădea seama că această persoană era tatăl ei, în ciuda 
a tot ce se întâmplase. Brusc, nimic nu mai era dovedit, nimic 
nu era predeterminat, și supărarea pe el dispărea. Dura numai o 
secundă. 

In sfârșit, într-o după-amiază rece de vineri, cu câteva zile 
înainte să înceapă să lucreze la Casa Albă și după o perioadă în 
care își tot analizase sufletul, Doggie a stabilit o vizită la tatăl ei. 
Avea să-i spună ce o rugaseră avocaţii și apoi restul depindea 
de el. Mai mult de atât nu putea să-i ceară nimeni. 

a 

Tatăl ei mai slăbise și era foarte palid și tăcut, dar zâmbea, 
era bărbierit, uniforma lui portocalie de închisoare era proaspăt 
călcată și avea sclipirea aceea veche a lui în privire, care arăta 
că n-are nicio grijă. De fapt nu mai arătase de mulți ani atât de 
bine, dar ea mai avea puțin până la a i se face rău, văzându-l în 
sala de vizite îngheţată, cu lumină de neon. Indiferent câtă 
supărare ţinea în ea, tot ura să-și vadă tatăl așa: fără speranţă 
și uitat de Dumnezeu, cu lanţuri la picioare și cu brațele în 
cătușe, la spate. Niciun om normal nu ar dori să-și vadă tatăl 
așa, Și-a spus ea. 

Gardienii i-au cerut să ia loc la masă, în faţa lui, apoi s-au dat 
câţiva pași înapoi. S-au prefăcut că nu le păsa, dar în afară de 
omorurile oribile ale lunetistului din New York, toată lumea 
vorbea numai despre cazul lui Curtis. Cum puteau gardienii să le 
ignore conversaţia? Bineînțeles, tocmai acesta era motivul 
pentru care tatăl ei stătea acolo în camera aia și nu într-una 
dintre cabinele din sticlă, douăzeci de metri mai încolo. Aici 
nimic nu trecea neobservat. 

A dat din cap spre tatăl ei și a încercat să-i zâmbească. 

După o clipă de tăcere, i-a explicat scopul vizitei ei și ela i-a 
răspuns că scopul nu conta, după care i-a aruncat o privire atât 
de blândă, încât părea aproape o acuzaţie. 

Doggie a clătinat din cap. Nu, tatăl ei o păcălise să-i sugereze 
lui Bruce Jansen să folosească hotelul lui Splendor în noaptea 
alegerilor, și apoi nenorocitul lui de om bun la toate o răsplătise 
omorând-o pe soția lui Jansen. Își ura tatăl pentru că se folosise 
de ea, chiar dacă era vinovat sau nu, așa că trebuia să înceteze 
să o mai privească așa, ca și cum ar fi fost doar o fetiță. 

Și-a înghiţit nodul din gât și s-a uitat la ceas. Trebuia să 
treacă la treabă dacă voiau să vorbească despre problemele pe 
care venise să le discute. l-a prezentat concluzia la care 
ajunseseră avocaţii apărării, și anume că cel mai bine ar fi fost 
ca procesul să fie ţinut în Virginia de Vest, unde nu exista 
pedeapsa capitală. Asta ar fi amânat procesul, oferindu-le timp 
să se lupte cu solicitarea pedepsei cu moartea de către 
procuratură. Erau multe unghiuri din care trebuia abordată 
situaţia, îi spuseseră ei. 

Inima îi bătea atât de tare în timp ce se pregătea să-i spună în 
sfârșit ceea ce pentru ea era cel mai important: 

— Dacă ești vinovat, acum e timpul să spui asta, a șoptit ea. 
Mă auzi? apoi avocaţii tăi vor putea să negocieze o sentinţă pe 
viață, așa cum s-a întâmplat cu tipul care l-a omorât pe Robert 
Kennedy, Sirhan Sirhan”. Nu ar fi mai bine așa, în ciuda a tot ce 
s-a întâmplat? 

— Sunt nevinovat și am de gând să dovedesc asta, așa că de 
ce să colaborez cu justiţia? Îi plătesc pe avocaţi cu o avere ca să 
fiu exonerat, nu ca să fiu închis pe viaţă pentru o crimă pe care 
nu am comis-o. 

— Și dacă o să fii găsit vinovat? Ești sigur că ai o apărare atât 
de puternică? Pentru că eu nu sunt. 

Bud Curtis și-a analizat fiica puţin înainte să răspundă. 

— Dorothy, tu ești îngerul meu! Sunt pregătit să iau lucrurile 
așa cum sunt, atât timp cât tu îmi ești alături. 

Lui Doggie au început să-i zvâcnească tâmplele. Nu îl credea, 
el niciodată nu lua lucrurile așa cum erau. Ori minţea, ori era un 


10 Criminal palestinian care a fost găsit vinovat de asasinarea lui Robert Kennedy, 
fratele lui John. F. Kennedy și unul dintre senatorii Statelor Unite; l-a împușcat la 
hotelul Ambassador din Los Angeles, o dată în cap și de două ori în ceafa, Kennedy 
murind la spital după 26 de ore (nitr.). 

naiv fără speranţă, și ea nu credea că era a doua variantă. Și 
apoi îi ceruse să îi fie alături. Cum naiba putea să-i ceară așa 
ceva? 

— Tată, ascultă-mă, și ascultă-mă bine, a spus ea, ignorând 
felul în care se uita la ea. Tu zici că nu ești vinovat, dar dacă 
ești, vreau să o spui! Nu îţi promit că o să te vizitez prea des, 
dar dacă acum spui că ești nevinovat și până la urmă se 
dovedește că ești, să nu te aștepți să mă mai vezi vreodată. 
Vorbesc serios, n-ai să mă mai vezi niciodată! Așa că te întreb 
încă o dată: ești vinovat de uciderea lui Mimi Todd Jansen? 

Doggie a închis ochii și apoi a ridicat o mână. 

— Nu, stai, vreau să reformulez: ești vinovat că l-ai 
determinat pe Toby O'Neill să comită crima? L-ai plătit sau l-ai 
convins în vreun alt fel să o facă? Acum e timpul să recunoști, 
fir-ar să fie! 

În cele din urmă la privit fix. 

Tatăl ei nu a ezitat niciun pic. A privit-o fix și încă o dată și-a 
declarat nevinovăția, adăugând că el niciodată nu fusese de 
acord să mute procesul în vestul Virginiei. 

Dar ea nu s-a lăsat păcălită. Era evident că el își stăpânea 
sentimentele. Sub expresia lui calmă se ascundea disperarea - 
doar că ea nu trebuia să vadă asta. Tatăl ei nu voia ca ea să se 
implice prea mult. Încerca să o cruţe, și asta a afectat-o din plin. 
Întotdeauna existase acea umbră de îndoială: ea credea că e 
vinovat, dar nu putea fi sigură, cel puţin nu după modul în care 
o făcea să se simtă acum. Asta era problema. 

Doggie a plecat de la închisoare cu ochii roșii și un nod 
groaznic în gât. Nu mergea de mult timp când a dat peste 
umărul unui vechi coleg de școală care venea spre ea din 
direcția opusă, o persoană pe care o ajutase să absolve cu note 
mari și care acum lucra ca avocat în oraș. Bărbatul s-a oprit și s- 
a uitat repede în jos înainte ca ea să apuce să se uite la el, apoi 
a început să scotocească prin valiză. A ridicat privirea abia când 
ea se îndepărtase deja câteva zeci de metri. 

Și asta a rănit-o. 

e 

În fine, asta avea să le raporteze avocaților apărării: nu, tatăl 
ei nu era interesat să-și schimbe dorința în ceea ce privea locul 
în care se va ţine procesul, și nu, nu putea să pledeze vinovat 
pentru că nu avusese nimic de-a face cu crima. 

Când procurorii au primit o copie după declaraţia lui Curtis, se 
spune că le-a fost foarte greu să-și ascundă bucuria. Bineînţeles 
că încă mai erau chestiuni juridice care trebuiau rezolvate - 
foarte multe -, dar părea că solicitările avocaților lui Bud Curtis 
puteau fi rezolvate. 

Asta însemna că procesul avea să se ţină în D.C. ca un caz 
federal și, dacă Bud Curtis până la urmă primea pedeapsa cu 
moartea, avea să fie executat în Virginia. 

„Bud Curtis vrea ca pedeapsa cu moartea să se efectueze în 
Waverly, Virginia” a apărut pe prima pagină a ziarului USA 
Today. Lunetistul din New York a ajuns pe pagina a doua. 

Era mult mai tare decât un film de la Hollywood. Acuzatul 
ceruse dreptul de a alege unde să fie executat, și ei chiar îi 
făcuseră pe plac. Editorii ziarului au început să primească mai 
multe scrisori și, în timp ce majoritatea oamenilor erau ofensaţi 
de simpla noţiune că un complice într-o crimă atât de atroce ar 
trebui să aibă dreptul să spună ceva, un număr mare de oameni 
îl lăudau pe Bud Curtis pentru determinarea și curajul său, 
numindu-l chiar „un om sincer” sau spunând că „face faţă ca un 
bărbat adevărat”. In același timp, oponenții zeloși ai pedepsei 
capitale făceau demonstrații în faţa a diverse judecătorii de stat, 
și un număr și mai mare chiar protestau în faţa celor 1.100 de 
magazine ale lui Jansen din toată ţara. Toată lumea avea o 
opinie legată de acest caz. 

Doggie urmărea neliniștită evoluţia, fără să spună cuiva că 
vorbise cu tatăl ei. Se concentra pe pregătirea pentru noul loc 
de muncă și evita să deranjeze pe cineva cu compania ei. 

e 

Procesului cu numărul 1:2008, cr. 1312 - Statele Unite ale 
Americii vs. Bud Curtis - i s-a stabilit ca dată de început ziua de 
9 februarie 2009. Cum era de aşteptat, judecătoarea avea să fie 
Marsha W. Tanner. 

Judecătoarea Marsha W. Tanner era o femeie albă frumoasă, 
trecută puțin de cincizeci de ani. A început prin a ține prelegeri 
pentru ambele tabere despre natura dificilă a cazului, punând 
accent pe faptul că, de vreme ce acuzațiile procurorilor erau 
fondate pe dovezi circumstanțiale, soliditatea acestora trebuia 
să fie incontestabilă și fără echivoc. 

După asta, le-a luat trei zile ca să aleagă un juriu. Trebuiau 
găsiţi doisprezece cetăţeni care, pe lângă alte lucruri, să nu fi 

fost clienţi fideli ai magazinelor lui Jansen și care nici să nu fi 
petrecut vreo noapte într-un hotel Splendor. În cele din urmă, au 
fost aleși patru juraţi de culoare și opt albi - jumătate bărbaţi, 
jumătate femei - și procesul a putut să înceapă. 

J 

Pledoaria ambelor tabere privind acuzațiile procuraturii a fost 
scurtă. 

Procurorii au prezentat transcrieri ale e-mailurilor trimise de 
pe o serie de calculatoare confiscate ale lui Bud Curtis către 
Doggie în timpul alegerilor electorale, în care acesta îl critica 
aspru pe senatorul Jansen în termeni fără echivoc. Pentru 
Doggie era extrem de neplăcut să fie aduse în lumina 
reflectoarelor aceste vechi certuri private cu tatăl ei. Pe 
deasupra, mai erau și multe alte e-mailuri, chiar și mai 
răutăcioase, care fuseseră trimise câtre un număr mare de 
oameni. 

Apoi, procurorii au prezentat legătura din trecut a lui Bud 
Curtis cu aripa dreaptă a Partidului Republican, inclusiv marea 
sa implicare în lupta pentru drepturile proprietarilor de arme și 
munca depusă pentru campania prezidenţială a lui Barry 
Goldwater din anul 1965. 

De pe locul ei din al șaselea rând, lui Doggie îi era greu să 
recunoască imaginea subiectivă pe care o prezenta procuratura 
despre tatăl ei, aceea de extremist de dreapta agresiv. 

Apoi, procurorii au anunţat posibilitatea de a aduce patru 
martori care aveau să jure că Bud Curtis îl îmboldise pe netotul 
de Toby O'Neill să îi urască pe Jansen și pe soţia sa și că existau 
dovezi că fusese făcut un transfer de bani dintr-unul dintre 
conturile bancare ale lui Curtis în contul lui O'Neill exact înainte 
de crimă. Puteau și să prezinte arma crimei pe al cărei 
încărcător erau amprentele acuzatului. Mai departe, curtea a 
vizionat niște înregistrări ale Serviciilor Secrete, făcute în timpul 
unei ședințe ţinute exact înainte de ziua alegerilor, ședință la 
care participaseră Bud Curtis și atât Serviciile Secrete, cât și 
bodyguarzii lui Jansen și în care Curtis oferise instrucțiuni 
precise despre care dintre ei va însoţi anturajul lui Jansen pe 
coridorul hotelului și cine va fi prezent în timpul dezvelirii 
tabloului. Inregistrările conţineau și cererea specifică a lui Curtis 
ca Toby O'Neill să se ocupe de dezvelirea picturii. 

Toate astea și multe altele indicau faptul că Bud Curtis se 
aflase în spatele asasinării, a concluzionat Mortimer Deloitte, și 
din acest motiv, procurorii au solicitat ca el să primească cea 
mai grea pedeapsă. 

Evident, avocaţii apărării aveau contramăsuri - și căi de a 
explica - pentru fiecare dintre acuzaţiile aduse. Bud Curtis, 
supărat, a negat cu vehemenţă că ceruse Serviciilor Secrete să-i 
permită lui Toby O'Neill să dezvelească pictura. Ba dimpotrivă: 
ei fuseseră cei care sugeraseră acest lucru, a spus el și a 
solicitat ca acea filmare să fie analizată de experţi imparţiali. In 
plus, oricine ar fi putut să facă rost de pistolul lui Curtis, care 
stătea mereu în sertarul lui de la birou, și orice persoană nu 
foarte inteligentă putea să se descurce să facă un transfer de 
bani prin telefon în contul lui O'Neill. Dar, dacă ar fi fost el, de ce 
naiba ar fi făcut-o într-un mod atât de prostesc și stângaci? Pe 
lângă asta, nu credea că numărul contului bancar din care 
fuseseră viraţi banii era al lui. 

Apoi, avocaţii apărării au susținut că faptul dovedit - acela că, 
în tinereţe, Curtis jucase un rol pasiv și complet lipsit de 
importanță în anumite alegeri electorale - nu putea să-i fie 
reproșat acum, adăugând că procurorul-șef Deloitte desfășurase 
și el activităţi similare în trecut. Nu susținuse el odată, în orașul 
său natal, campania electorală a unui anume șerif Brown, deși 
așa-zisul Brown a fost închis la scurt timp după aceea, când au 
ieșit la iveală mai multe cazuri de tortură brutală a deținuților 
care avuseseră loc în timpul fostului său mandat? Putea cineva 
să fie tras la răspundere pentru faptele rele ale altora? 

După ce apărarea a menţionat preferințele politice din trecut 
ale lui Deloitte și a pus la îndoială relevanța afilierilor politice 
vechi, judecătoarea Tanner a fost nevoită să bată cu ciocănelul 
în birou ca să se restabilească liniștea în sală. 

e 

În prima rundă, fiecare martor a fost chestionat cu privire la 
crima în sine: cine și unde se aflase și ce văzuse? 

Primii interogaţi au fost cei care fuseseră prezenţi când fusese 
omorâtă Mimi Todd Jansen pe coridorul din hotelul Splendor, în 
Virginia Beach - douăzeci și cinci de martori în total. Aceștia 
erau: agenţii de pază, delegaţii și soțiile lor, guvernatorul 
Virginiei, Procurorul General Lovell, membrii personalului 
prezidenţial, Thomas Sunderland și Wesley Barefoot, John 

Bugatti și cameramanul său și, după ce ușile au fost închise 
pentru public, însuși președintele. 

Niciunul dintre ei nu a spus nimic deosebit legat de crimă. 
Doar au descris unde stătuseră și ce văzuseră în timp ce pictura 
era dezvăluită și, câteva momente după aceea, și modul în care 
ucigașul atacase. Fiecare a spus că, înainte de a fi împușcată, 
Mimi Jansen îi șoptise ceva lui Bud Curtis și că acesta plecase 
apoi din încăpere. Cu alte cuvinte, el nu fusese în cameră când 
se trăsese. 

Apoi i-a venit rândul lui Doggie. Povestea ei coincidea cu a 
celorlalţi, numai că ea se simţise ca la spânzurătoare, stând în 
banca martorilor. Parcă fiecare se uita la ea ca și cum ar fi fost 
femeia care mânuia sforile în spatele celor care mânuiseră 
sforile. O senzaţie grea de vinovăţie o trăgea în jos pe scaun. 
Orice cuvânt, rostit fie de procuror, fie de avocatul apărării, îi 
părea ca o mică înjunghiere. 

În timpul chestionării, nici măcar o dată nu a reușit să se uite 
la tatăl ei. Abia după ce s-a așezat iar în spatele băncii acuzării, 
a îndrăznit să arunce o privire spre corpul lui încovoiat. Slăbise 
încă și mai mult de când îl văzuse ultima dată; costumul lui 
preferat de la Armani părea cu trei mărimi mai mare. 

O priveliște de-a dreptul deprimantă. 

e 

În fața judecătoriei era plin de jurnaliști, fotografi și 
cameramani. Scena era grotescă și toată lumea țipa la Doggie. 
A ei fusese ideea ca noaptea alegerilor să fie petrecută la 
hotelul tatălui său? Își va mai păstra postul la Casa Albă, dacă 
tatăl ei va fi găsit vinovat? Ce îi spusese președintele când 
copilul lui nenăscut murise? Et cetera, et cetera. 

Au împins-o și au tras de ea cu sălbăticie, și niciunul dintre 
gardienii de la judecătorie nu i-a sărit în ajutor. A ajuns la baza 
scărilor și a fost atacată de un val nou de jurnaliști nemiloși. 
Cineva a apucat-o de braț și s-a întors supărată ca să se lupte 
cu atacatorul. 

— Dă-mi drumul, altfel îți dau una! a ţipat ea și a privit fix în 
ochii căprui și indiferenți ai colegului său câștigător de concurs, 
șeriful T. Perkins. 

A încetat să se mai zbată și s-a relaxat. Brusc, strânsoarea lui 
părea îmbrăţișarea protectoare a unei mame. Acum se simţea în 
siguranţă. 

A ajutat-o să treacă repede printre carnețele, blițuri și lumini 
de reflectoare până în mașina lui veche, marca Chrysler. T. 
Perkins avusese destule experienţe de genul acesta. 

— Am presimţit că va fi bine să te aştept aici, Doggie, a spus 
el după ce au plecat. 

Nu a încetinit până ce nu au ajuns la Scott Circle. 

— Stau la un hotel în spatele grădinii zoologice, a spus el. Mi- 
am luat câteva zile libere și, dacă vrei să fiu prin preajmă până 
când termini cu depunerea de mărturii, voi face asta bucuros. 

e 

Era clar că serile lui Doggie petrecute acasă ar fi fost 
insuportabile dacă nu ar fi avut parte de bunăvoința șerifului 
Perkins. Stătea în faţa ei și o calma cu vocea lui liniștitoare, 
lăsând-o să-și exprime sentimentele. Punea un braţ în jurul 
umerilor ei în timp ce vorbea despre lucruri normale, cotidiene, 
și ocazional își arunca săgeata preferată într-un punct negru 
bine conturat pe care îl desenase pe una dintre cutiile ei. 

Când venea vorba de lege și de oamenii care se ocupau de 
ea, nu erau prea multe lucruri pe care să nu le știe T. S-a 
dovedit chiar că îl cunoștea destul de bine pe procurorul 
Mortimer Deloitte. Erau de-o seamă și crescuseră amândoi în 
Floyd County, în Virginia. 

După ce petrecuse paisprezece luni în jungla infernală din 
războiul din Vietnam, Perkins se hotărâse să nu mai respecte 
niciodată un ordin care nu-i convenea. În prezent era la al 
treizecilea an de muncă; mai întâi lucrase ca ajutor de șerif, iar 
apoi ca șerif al Highland County, cel mai mic district din Virginia. 

O lua pe Doggie în fiecare dimineaţă din faţa apartamentului 
ei de deasupra Starbucks, de pe 19" Street, stătea lângă ea în 
timpul procesului, o ducea la Aripa de Vest a Casei Albe la ora 
unu după-amiaza, apoi seara o lua din nou la șapte și o aducea 
acasă. Se ocupa și de cumpărături, ceea ce însemna că în 
fiecare seară aveau aceeași cină: friptură de vită ă la T. Perkins, 
cu munți de cartofi prăjiți anemici. 

In primele câteva zile nu au discutat deloc despre proces. 

După două săptămâni, presa prevedea practic în unanimitate 
că totul se va termina repede și Bud Curtis va fi găsit vinovat. 

Și cum ar fi putut cineva să fie de altă părere? Potrivit 
procurorilor, de când Bud Curtis îl luase pe O'Neill sub aripa sa, 
cretinul viitor ucigaș nu avusese alt scop în viață decât să îi facă 

pe plac stăpânului său. S-au menţionat anecdote teribile despre 
tatăl lui Doggie, cum ar fi faptul că făcuse pariu cu amicii lui cu 
care juca poker că poate să-l facă pe O'Neill să-i lingă scuipatul 
de pe podea și cum O'Neill se certa des cu personalul hotelului 
dacă se nimerea să audă pe cineva că se plânge din cauza 
șefului lor. 

Bud Curtis avusese o influenţă stranie asupra lui O'Neill - la 
această concluzie ajunsese procuratura - și ar fi putut să-l 
determine să facă orice. Dacă Bud Curtis putuse să-l facă pe 
servitorul său netot să îi lingă scuipatul, de ce nu l-ar fi 
determinat să comită și o crimă pentru el? 

În ciuda furiei sale, tatăl lui Doggie nu a părut sincer în timpul 
contrainterogatoriului, și ea știa că multe dintre lucrurile pe care 
le spunea nu erau adevărate. De exemplu, cum putea să 
pretindă că susţinuse candidatura lui Jansen și că nu avusese 
niciun alt motiv pentru a-i oferi hotelul senatorului în noaptea 
alegerilor în afară de a-i sprijini campania? Și cum putea să nege 
că nu participase activ în campaniile rasiste pentru funcţia de 
guvernator ale lui George Wallace când numele lui apărea pe 
fiecare listă a susținătorilor lui Wallace? De ce încerca să ofere o 
impresie falsă despre sine când toată lumea își dădea seama că 
minte? 

Cel mai rău a fost când l-au întrebat de ce nu fusese prezent 
când se comisese crima. Ce îi șoptise Mimi Jansen exact înainte 
să se dezvelească tabloul? Când Curtis a răspuns că femeia nu 
se simţise bine și că îi ceruse un pahar cu apă, Mortimer Deloitte 
și-a scos asul din mânecă: atunci de ce nu avea niciun pahar în 
mână când se întorsese câteva minute mai târziu? 

La această întrebare, acuzatul a răspuns că avusese un pahar 
cu apă în mână, dar îl scăpase din pricina șocului în timp ce se 
trăsese și se instalase haosul. Și că din acel moment nici nu se 
mai gândise la paharul cu apă. 

Problema era că paharul, sau cioburi din el, nu fuseseră găsite 
niciodată și camerele de supraveghere de pe coridor au 
demonstrat că mâinile lui Curtis erau goale când se întorsese. 
Un semn clar că în acest bărbat nu se putea avea încredere, a 
remarcat Deloitte, era că Bud plecase din cameră ca să nu fie 
prezent când are loc crima, și a susţinut chiar că filmarea îl 
arăta pe acuzat uitându-se spre fiica lui ca să se asigure că e în 
afara focului înainte să plece. 

Judecătorul a acceptat protestul apărării împotriva acestei 
speculaţii trase de păr, dar asta nu prea influenţase cu nimic 
juriul care văzuse filmarea. Bud Curtis pleca de pe coridor exact 
înainte de crimă și nu ţinea niciun pahar în mână când se 
întorcea. Așadar, bărbatul era un mincinos. 

Ultimul care a fost interogat a fost Ben Kane, șeful grupului de 
bodyguarzi personali ai lui Jansen. La fel ca acuzatul, și el era 
îmbrăcat cu un costum Armani, doar că lui îi venea perfect. Și 
purta brăţările de aur care erau semnul său distinctiv. Antrenat 
ca să interpreteze situaţii și să și le imprime în memorie, 
prezenţa lui rece și buzele lui strânse au impresionat sala de 
judecată. Nu avea nicio explicaţie pentru faptul că al său coleg 
de la Serviciile Secrete, acum suspendat, nu reușise să 
găsească pistolul când îl cercetase pe Toby O'Neill, dar în rest 
mărturia lui părea scoasă dintr-un film, în care toţi actorii aveau 
roluri specifice și toată lumea juca la semnal. 

Trecuse mult timp din clipa în care O'Neill trăsese în Mimi 
Jansen până în clipa în care O'Neill fusese împușcat. Mimi Jansen 
făcuse un pas în faţă când O'Neill trăsese, așa că glonţul ar fi 
putut foarte bine să-i fie destinat lui Jansen. Işi aducea aminte 
clar și că îl auzise pe Bud Curtis vorbind cu Toby O'Neill la 
interfonul hotelului cu puţin timp înainte de incident. „Să nu spui 
nimic, Toby!” îl avertizase el, „să faci așa cum ţi-am zis eu!” 
Colac peste pupăză, când Ben Kane îl arestase pe Curtis la scurt 
timp după aceea, cel din urmă îl scuipase pe faţă și urlase că 
porcul ăla democrat primise ce meritase. 

In acel moment, tatăl lui Doggie a sărit de pe scaun, făcându-l 
mincinos pe Kane, dar în zadar. Era ușor de văzut că juriul 
devenea din ce în ce mai convins. 

Mortimer Deloitte chiar era în elementul lui în timp ce a rostit 
declaraţia de încheiere și juriul a avut nevoie de patru ore ca să 
dea verdictul. Nu se îndoiau că acuzatul plănuise crima, doar că 
nu erau siguri dacă președintele trebuia să fie ucis și el 
împreună cu soția sa însărcinată. Se pare că un jurat avusese o 
problemă cu faptul că Bud Curtis nu făcuse nimic pentru ca 
amprentele sale să fie șterse de pe încărcătorul armei și că 
lăsase o urmă atât de ușor de detectat în cazul transferului de 
bani către O'Neill în loc să-i dea cash. 

Dar așa e în cazurile de crimă: la un moment dat, ucigașul 
mereu o dă în bară. 

T. Perkins s-a oprit chiar în faţa Aripii de Vest a Casei Albe și a 
escortat-o pe Doggie dincolo de un rând de jurnaliști băgăcioși. 
lInăuntru, a fost întâmpinată de persoane care-și fereau privirea 
și de expresii schimonosite. Era evident că nimeni nu prea știa 
cum să reacționeze. 

Wesley Barefoot a venit până la ea și i-a oferit o scurtă 
îmbrăţișare, dar asta a fost tot. Nu se simțea deloc bine acum că 
era la serviciu și nu o ajuta nici faptul că întreaga Aripă de Vest 
era încordată la maxim de tensiunea care provenea din Biroul 
Oval de câteva zile. L-a întrebat pe Wesley ce se întâmpla și și-a 
dat seama după răspunsul lui vag că avea legătură cu procesul 
tatălui ei. Era sigură că toată faza cu procesul stopase 
dezvoltarea a ceea ce simţise a fi o relaţie intimă între ei doi. 

S-a așezat la biroul său și a privit în jur. Încăperea care îi 
fusese oferită avea mai puţin de zece metri pătrați, nu era nicio 
fereastră, mobila avusese și zile mai bune și rafturile vechi erau 
pline de dădeau pe dinafară. Pe biroul ei șubred stătea un 
calculator cu tastatură îngălbenită de la nicotină, înconjurat de 
teancuri de hârtii. Nimic din treaba ei nu prezenta multă 
importanţă. Postul ei era aproape cel mai de jos în ierarhia de la 
Casa Albă, fiind doar deasupra tânărului care avea sarcina a le 
goli coșurile de gunoi. Dacă nu ar fi fost un caz de crimă la nivel 
atât de înalt, nu i-ar fi știut aproape nimeni numele. Singura 
consolare și-o găsea în figurina cu Buddha pe care i-o dăduse 
Jansen în Beijing. Era așezată ca un prespapier într-un colț al 
biroului, pe un teanc de dosare ale departamentului despre 
rezervele de apă și de legi de inspectare a clădirilor publice. 
Micul Buddha aparţinea unei vieţi anterioare. 

A stat câteva clipe cu un nod în gât, aducându-și aminte de 
expresia din ochii lui Jansen în momentul în care îi dăruise 
statueta. Acea privire o determinase mai târziu să se alăture 
campaniei lui prezidenţiale. Dacă nu i-ar fi cumpărat niciodată 
acel Buddha și nu s-ar fi uitat la ea în felul acela, tatăl ei ar fi 
fost un om liber azi, și Mimi Todd Jansen și copilul ei ar fi fost în 
viață. Cum putuse o privire atât de caldă și de autoritară să 
ducă la o schimbare atât de dezastruoasă a destinului? 

A ridicat figurina și a strâns-o în braţe. Președintele îi 
promisese fericire și prietenie pe viaţă, dar unde erau fericirea și 
prietenia acum? Dedicase măcar o secundă acelei promisiuni în 

timpul procesului tatălui său? Nu, nici măcar un singur cuvânt 
de consolare și nici măcar o privire compătimitoare. 

l-a trecut prin cap să arunce micul Buddha în coșul de gunoi, 
dar s-a răzgândit când două secretare au trecut pe lângă ușa ei 
deschisă cu expresii disprețuitoare pe care nu s-au chinuit să le 
ascundă. Și-au întors capetele repede când ea s-a uitat la ele, ca 
și cum era periculos doar dacă se uitau la ea. 

În următoarea jumătate de oră, s-a gândit să lase totul baltă. 
Să-l sune pe T. Perkins și să îl roage să vină și s-o ia la el acasă 
în Virginia. Era evident că asta își doreau colegii ei - să plece de 
bunăvoie. 

Chiar era pe punctul de a ridica receptorul când Thomas 
Sunderland și-a făcut apariţia în biroul ei. Era mai slab și mai 
palid decât îl știa ea. El fusese unul dintre cei mai acuzatori 
martori de la procesul tatălui ei și acum se părea că venise 
rândul ei. 

— Ce planuri ai acum, Doggie? a întrebat el, fiind clar după 
expresia feţei ce răspuns dorea să audă. 

Voia ca ea să plece, frumușel și ușor - și de bunăvoie. Până 
atunci, situaţia rămânea nesigură. În clipa de faţă simţul ordinii 
și al proprietăţii propriu fostului militar care fusese cândva 
cântărea mai mult decât dacă l-ar fi consiliat pe președinte în 
privinţa căilor lumii. 

Ea nu i-a răspuns. 

— Președintele Jansen nu mi-a cerut în mod formal să fac 
asta, dar cred că preferă să nu să dea peste tine. 

Doggie a așezat statueta lui Buddha la loc pe teancul de 
pliante. 

— Presupun că te descurci fără să fie nevoie să muncești, a 
adăugat el. 

— Da. 

— Atunci ești de acord? a întrebat el. 

— Cu ce? Cu faptul că ar trebui să demisionez și să dispar pur 
și Simplu, sau că nu ar trebui să hoinăresc pe holuri ca să nu mă 
vadă președintele? 

— Cum poți continua să lucrezi aici când toată lumea știe că 
tu ai aranjat ca președintele să ţină petrecerea de alegeri la 
blestematul de hotel al lui taică-tău? 

Imbecil arogant și mincinos! Chiar încerca să o facă să se 
îndoiască de propria ei memorie? 

— Eu? Din câte îmi aduc eu aminte, eu am fost cea care s-a 
opus cu  vehemenţă până și  menţionării ideii. Nu 
dumneavoastră, domnule Sunderland, aţi fost cel care m-a 
presat să o fac și apoi s-a ocupat de toate? A 

Bărbatul nu i-a răspuns la întrebare. Își cântărea opţiunile. În 
cele din urmă, a spus doar: 

— Deci... ce zici? 

Ea a încuviințat din cap, mai mult pentru ea. Șacalul ăsta fără 
inimă nu avea s-o afecteze. 

— Ei bine... zic că pariez că președintele are lucruri mai 
importante la care să se gândească! 

Capitolul 8 


Bud Curtis a fost mutat la închisoarea de stat din Sussex, la 
patru zile după ce judecătoarea Marsha W. | Tanner îl 
condamnase la moarte. Avocaţii lui au făcut imediat apelul, așa 
cum se obișnuia, și nimeni nu se aștepta ca la curțile de apel să 
se ajungă la o decizie finală în mai puţin de șase ani. Atât va 
trebui să aștepte camera morții. 

Dar Bud își dădea seama că „oamenii” deja își pronunţaseră 
sentinţa. Nu fusese nimeni din familia lui prezent la procedurile 
legale finale. Nu îl mai întreba nimeni ce părere avea despre 
acuzaţii, decât dacă regreta ceea ce făcuse, și asta îl făcea să-și 
piardă puterea de a lupta. Ziarele erau ocupate mai mult cu 
articole negative, investigând în profunzime metodele lui de 
afaceri - metode câștigătoare, dar și îndoielnice -, ca proprietar 
de hoteluri. Nu spuneau nici măcar un cuvânt despre anii 
neprofitabili și plini de muncă în care transpirase din greu 
pentru fiecare dolar pe care să-l poată pune deoparte. Ei nu 
căutau o poveste de succes. Nu mai căutau. 

Multe alte lucruri s-au schimbat după sentinţă. Gardienii de la 
închisoare au început să-l trateze mai rău, nu mai ascultau ce 
avea de spus și, de pe o zi pe alta, permisiunea de a primi 
vizitatori a fost redusă la minimum. 

Fusese condamnat pentru conspirație la uciderea soţiei 
președintelui - sau mai degrabă, a soţiei unui membru al 
guvernului aflat la datorie - care mai era și însărcinată pe 
deasupra. Trebuia să aștepte la rândul celor condamnați la 
moarte într-una dintre cele mai bine păzite închisori din Virginia. 

In mod ironic, dacă ignora lanţurile și circumstanţele - care 
bineînţeles că erau dificile - era aproape ca și cum se întorsese 
acasă. Timp de mai bine de doi ani, parcursese acel drum cu 
mașina spre Richmond de câteva ori pe săptămână: prin Virginia 
Beach, Norfolk, Isle of Wight, Wakefield și Waverly. În Waverly 
lua prânzul la restaurantul italian Marco's pe strada principală, 
întotdeauna aceeași pizza și aceeași îngheţată, în același 
separeu cu posterul vechi care înfățișa o coridă. Apoi se juca 
câteva runde la pinball cu localnicii, poate chiar aceeași care 

acum aveau să-l conducă spre a fi executat într-o zi. În cele din 
urmă, se ducea ca de obicei la casa dărăpănată a bătrânei sale 
mătuși care puţea a pisici și a parfum ieftin. Se afla pe 
Musselwhite Drive, la șase kilometri de închisoare. Cine 
altcineva mai avusese grijă de ea? 

Acum, mătușa lui era moartă, și el era aici. 

e 

L-au dus la închisoare într-o mașină blindată. Printr-o mică 
jaluzea dintr-o parte a reușit să zărească peisajul pe lângă care 
treceau: întinderea lungă și dreaptă de drum prin mlaștini și 
pădure, vulturii care zburau în cerc deasupra vârfurilor copacilor 
și pânzele de păianjen enorme care atârnau deasupra crengilor 
și tufișurilor ca un strat protector. 

Toate culorile dispăreau în timp ce primele clădiri cenușii ale 
închisorii Sussex State începeau să apară. O panoramă anemică 
de asfalt și beton și buncăre cenușii al căror singur scop era 
acela de a depozita deșeurile societăţii. Câteva uniforme de 
închisoare portocalii din spatele sârmei ghimpate erau singura 
pată de culoare. 

Era iadul pe pământ. Un iad lipsit de nuanţă. Complet ireal și 
la ani-lumină de restaurantul Marco's. 

Au trecut trei zile în care Bud a încercat să se obișnuiască cu 
noua realitate, cum ar fi să tragă apa la toaletă din metal, să 
stea întins ca lumea pe salteaua plată, să se obișnuiască cu 
zgomotele de metal ale ușilor și să se izoleze de corul de 
plângeri din partea celulelor înconjurătoare în care animalele pe 
care ei le numeau „condamnaţi!” trebuiau să aștepte până când 
le venea timpul. 

Și apoi realitatea l-a lovit. 

Și-a adunat gândurile până când l-a durut capul, încercând să 
găsească o cale de a scăpa din acest coșmar, să găsească ceva 
ca să convingă autorităţile că trebuia să fie rejudecat cazul său. 
Acum a renunțat. ă 

Realitatea era că era prea târziu. Ratase șansa. In timpul 
procesului din sala de judecată masivă, nu se obișnuiseră cu 
toții cu ideea că el era vinovat, toți însemnând procurorul, 
avocaţii lui și până și el? Cine i-ar mai fi luat în serios cazul 
acum? Doggie? Se îndoia de asta. De ce s-o facă? El și avocaţii 
lui conduseseră cazul într-un mod lamentabil. 

Totul se terminase. Asta era realitatea. Cazul era închis: 
trebuiau să fie trase concluzii. Fusese condamnat pentru ceva 
ce nu făcuse, dar oricum avea să moară. Și indiferent câți 
avocaţi avea și cât de inteligenţi erau, și indiferent câte motive 
existau pentru o rejudecare, totul avea să se sfârșească în 
camera de executare care se afla la câţiva metri de locul în care 
stătea acum. 

Era un coșmar. Lumini de neon care pâlpâiau și o cameră de 
nici cinci metri pătraţi care nu ar fi fost acceptată nici pentru a 
ține un animal sălbatic. Culori reci, o chiuvetă din metal și 
suprafețe din ciment netede. 

Deţinuţii țipau unul la altul tot timpul și bărbatul de culoare 
imens din celula alăturată - cu mâini mari care atârnau fără 
vlagă pe lângă bare de cele mai multe ori - era cel mai rău. Deși 
gura nu-i tăcea nici măcar pentru o secundă, era în regulă 
atunci când cineva îi răspundea. Atunci când nu-i mai răspundea 
nimeni, își pierdea controlul și se dezlănţuia iadul. 

Îl chema Daryl Reid. Era clar că văzuse și trecuse prin prea 
multe la viaţa sa și - ceea ce era și mai rău - simţea nevoia de a 
povesti tuturor despre acele lucruri. 

— Când o să-mi vină vremea, vreau de toate: cheeseburgeri, 
două enchiladas, doi taco și două sticle de Coca-Cola - două 
sticle imense de Coca-Cola. Care sunt cele mai mari? Foarte 
mari? De doi litri? Da, vreau două d-astea! Hei, tu, Bud Curtis! 
Ce o să mănânci când o să vină după tine?! 

Bud îi dăduse de o sută de ori același răspuns: nu știa. 

— Haide, omule, poţi să iei ce vrei! Spune-mi! 

Și în timp ce bietul tip de lângă el își striga povestea vieţii, 
Bud a înţeles brusc. Intr-o zi va trebui să aleagă. Taco sau pate 
de foie gras. Firește că s-ar fi putut să fie nevoie de zece ani și 
de nenumărate apeluri, dar va trebui să aleagă. 

Acesta era unul dintre numeroasele gânduri cu care era îi 
greu să se confrunte. 

e 

Încă de când era închis înainte de judecare, își dăduse seama 

că forţe puternice voiau să scape de el. In timpul interogatoriului 


11 În Statele Unite, majoritatea statelor oferă deţinuţilor condamnaţi la moarte o 
ultimă masă înainte de a fi executaţi, folosind termenul „masă specială”; deținutul 
poate să aleagă ce să consume la acea masă, deși multe state impun anumite 
restricții; de exemplu, în statul Florida produsele trebuie achiziționate local, iar în 
Oklahoma costul maxim este de 15 dolari (n.tr.). 

ținut noaptea, după crimă, spusese poliţiei iar și iar că nu el, ci 
unul dintre agenţii de pază ai președintelui - un anume Blake W. 
Wunderlich - sugerase ca Toby O'Neill să dezvelească tabloul 
din coridor. 

— Nu am fost eu, repetase Bud toată noaptea, dar nu-l 
crezuse nimeni. 

Polițistul care condusese interogatoriul îl întrebase dacă se 
întâlnise cu Wunderlich în persoană și Bud explicase că, în afară 
de o singură conversaţie telefonică, tot contactul pe care îl 
avusese cu el fusese în scris, dar că salvase toate conversațiile 
lor prin fax. 

Firește că a doua zi anchetatorii găsiseră patru faxuri în biroul 
lui Bud din Virginia Beach, toate trimise în aceeași zi și semnate 
de un anume Blake W. Wunderlich. În următoarele câteva zile, 
se pare că încercaseră din greu să îl găsească pe bărbat, dar nu 
reușiseră. Nici Serviciile Secrete, nici FBl-ul, nici companiile de 
bodyguarzi și nici CIA nu aveau un angajat cu acel nume. Ei 
spuneau că bărbatul nu exista și că faxurile fuseseră trimise de 
la unul dintre hotelurile lui Bud din Chicago. Îi arătaseră faxurile 
și indicară numărul lor. Da, erau autentice - el le recunoștea. 
Recunoștea și numărul de fax al expeditorului? Nu, normal că 
nu, cum ar fi putut să-l recunoască? Puse una peste alta, 
hotelurile lui trebuie să fi avut sute de numere de fax. 

Apoi îi arătaseră o menţiune pe care o notase în jurnalul său 
de lucru care indica faptul că fusese la hotelul de la care 
fuseseră trimise faxurile în acea zi. Nu-și mai aducea aminte? 
Trecea atât de des prin Chicago încât nu mai putea să-și aducă 
aminte ce făcuse acolo? 

Bud nu înțelegea nimic. Spuseseră că bărbatul cu faxul nu 
exista, dar el vorbise cu acel om la telefon și își aducea aminte 
clar numele său. 

Procurorul de stat își amintise cu ușurință numele când 
începuse procesul. 

— Wunderlich, cu activităţile sale convenabile, dar o ființă 
ciudat de imaginară, îl descrisese el. 

Procurorul ajunsese la concluzia că faxurile fuseseră trimise 
de un bărbat care nu exista, de la unul dintre hotelurile lui Curtis 
din Las Vegas. Când un detectiv reușise să confirme faptul că 
Bud fusese în acel hotel în aceeași zi în care fusese trimis faxul, 
păruse că Bud era vinovat. Observase și el asta. Era greu să 

nege acuzaţia că el însuși inventase evenimentele și faxurile, și 
că Blake W. Wunderlich nu existase niciodată decât în mintea lui 
bolnavă. Bud se întrebase cine ar fi vrut ca vina să cadă pe el? 

Dar acest incident nu era nici pe departe atât de rău în 
comparaţie cu toate celelalte care făceau ca viitorul lui Bud să 
fie unul negru. Seria de surprize urâte similare din acest caz era 
infinită. Printre alte lucruri, doi dintre agenţii de securitate cu 
costume negre susțineau că văzuseră pistolul pe biroul lui de la 
hotelul din Virginia Beach cu doar două zile înainte de crimă, 
deși el nu îl mai scosese din sertarul de la birou de cel puţin trei 
ani. Analizele de pe încărcătorul armei arătaseră că amprentele 
îi aparţineau lui. Dar cum se putea așa ceva, dacă el nu 
încărcase niciodată arma? Aveau și o filmare cu el în clipa în 
care susținea că reintrase pe coridorul hotelului cu un pahar cu 
apă, dar nu i se vedea niciun pahar în mână. Toate astea... deși 
el știa că nu era nimic adevărat. Ca să nu mai pună la socoteală 
și misteriosul transfer de bani pe care ei pretindeau că îl făcuse 
în contul lui Toby O'Neill. 

Și nimeni nu îi sărise în apărare. Niciunul dintre angajaţii săi 
nu profitase de ocazie ca să spună curții cât de tare aștepta să 
facă în sfârșit pace cu fiica sa și cât de încântat era de 
publicitatea pe care i-o va aduce faptul că următorul președinte 
al Statelor Unite avea să fie cazat la hotelul său în noaptea 
alegerilor. Și chiar dacă toată lumea știa, nimeni nu se 
deranjase să atenueze criticile lui infame adresate președintelui 
și lui Mimi Jansen menţionând că el întotdeauna criticase pe 
toată lumea și se plângea de toate alea - cu un zâmbet pe buze. 
Nimeni nu s-a deranjat nici să atragă atenţia asupra faptului că 
participase atât de puţin în campaniile lui Barry Goldwater și 
George Wallace când avea doar șaisprezece ani. Sau cât de 
multe făcuse pentru comunitate după ce se întorsese din 
Vietnam. 

Dacă stătea să se gândească, probabil că era din pricina 
faptului că nimeni nu observase, și visa la cai verzi pe pereţi 
dacă voia ca lumea să se gândească la latura umană și blândă a 
unui bărbat atât de puternic ca el. Parcă era vina lui că oamenii 
ajunseseră să devină insensibili din cauza tiradelor lui tipice. 

Din păcate, probabil că asta era adevărat și l-a afectat foarte 
tare. 

Se așteptase că va avea parte de un proces corect și cănuva 
fi greu să-și dovedească nevinovăția. Dar detaliile, cum ar fi 
suspiciunea și îndoiala de pe faţa lui Doggie când venise să-l 
viziteze în închisoare, felul în care președintele juriului îl privise 
fix în ochi sau în care ofițerul de poliţie susținuse că faxul venise 
de la o persoană imaginară, l-au făcut pe Bud Curtis să-și dea 
seama că soarta lui era scrisă și că restul se va petrece așa cum 
trebuie. 

Nimeni nu este nevinovat până când nu se dovedește că e 
vinovat. 

e 

Erau douăzeci și șapte de bărbaţi condamnaţi la moarte. Cel 
mai bătrân avea șaizeci și doi de ani, cel mai tânăr era doar un 
copil. Zece negri, câţiva latino, restul albi. Cu toţii erau 
condamnaţi la moarte și practic se luptau cu toţii ca niște 
nebuni cu autorităţile și cu avocaţii ca să mai tragă de timp. 

Mâinile oamenilor le spuneau întreaga poveste, pentru că 
numai atât puteau să vadă restul prizonierilor. Mâinile acelea 
erau feţele lor. Reflectau disperarea și apatia și atârnau toată 
ziua fără vlagă printre gratiile celulelor. 

Deţinuţii din stânga și din dreapta lui Bud erau duși cu capul, 
un lucru de care gardienilor aparent nu le păsa nici cât negru 
sub unghie. Cu excepţia celui mai nou paznic, un tip pe care-l 
chema Pete. Pete Bukowski era singurul gardian din închisoare 
care părea să posede rămășițe de umanitate. Privirea lui era 
aproape prietenoasă și uneori dădea din cap spre deţinuţi sau 
zâmbea trist, ca și cum putea să se pună în locul lor, să jelească 
soarta unui om. _ 

Ceilalţi gardieni erau reci ca gheaţa. Işi făceau treaba 
punându-le lanţuri deţinuţilor și ducându-i afară în curte pentru 
a face mișcare timp de o oră, ca și cum îl scoteau la aer pe 
câinele vecinului. Trebuia să te și umilești ca un câine, așa cum 
îl avertizase bărbatul din celula adiacentă. Mai ales față de 
gardianul mare și roșcat căruia îi spuneau Lassie. Altfel ţi se 
reduceau rațiile. 

— Bă, Curtis, m-asculţi? 

Vecinul lui, Daryl Reid, bătea din nou în bare. Omorâse de 
două ori, la o distanţă de câteva zile, și nu-i păsa deloc. Era 
vinovat și nu pretinsese niciodată contrariul. Singurul lucru de 
care îi păsa era să termine odată cu asta. Daryl fusese închis din 

1999 și în afară de celălalt vecin al lui Bud, Reamur Duke, 
niciunul dintre bărbații condamnaţi la moarte nu mai 
supraviețuise atât de mult. Până acum, posibilităţile de apel 
fuseseră mai mult sau mai puţin epuizate. Nu mai dura mult și 
Daryl avea să aibă parte de ultima lui masă magnifică. 

— Te-am întrebat dacă m-asculţi? 

A bătut din nou în gratii. 

— Ce mai vrei acum, Daryl? 

— Eşti un om bogat, nu-i așa? 

— Taci, Daryl! De câte ori trebuie să-ţi mai spun? 

— Atunci fă rost de niște ţigări pentru Reamur Duke. 
Cumpără-i câteva și ia-mi și mie câteva, bine? 

— Ce ar fi să ne iei tuturor marijuana? Suficientă cât să ne 
zburăm creierii din locul ăsta blestemat! a ţipat altul. 

Câţiva dintre ei trăgeau de bare. 

— Nu pentru Robert, nenorocitul ăla de ucigaș de copii. Lui îi 
trebuie o doză de heroină netăiată, fix în gât! s-a auzit o altă 
voce. 

Bud a presupus că era a bărbatului din celula cu numărul șase 
sau șapte. 

— Taci naibii cu porcăriile astea, Clive, și tu la fel, Dave! Dacă 
Bud o să-și folosească milioanele pe ceva, va fi ca să ne facă 
rost de niște avocaţi buni. Nu-i așa, Buddy Boy? Ce zici? 
Jumătate dintre noi am avut doar avocaţi de tot rahatul care nu 
știau nici să se lege la șireturi! 

De data aceasta, vocea fusese însoţită de niște mâini mari și 
albe care gesticulau printre bare câteva celule mai încolo. 

Bud nu a răspuns. Timp de câteva secunde, toţi au bătut în 
gratiile celulelor ca niște ţicniţi. Apoi s-a făcut brusc liniște. 

În cele din urmă, s-au enervat unii pe alţii. 

— Bă, omule, lasă-i pe ei! a șoptit Daryl. Atâta timp cât îmi iei 
mie și lui Reamur ţigări, bine? 

Era cel puţin a cincea oară când avea loc conversaţia asta și 
era abia ora zece dimineaţa. Se întâmplase de vreo douăzeci și 
cinci de ori ieri și alaltăieri. Mâine avea să fie la fel. Și ziua 
următoare. 

Zidurile subţiri din metal nu ofereau nicio izolare față de toate 
scrâșnetele și agitația din fiecare zi. Numai visurile puteau face 
asta. 

Reamur Duke plângea noaptea și nu voia niciodată să zică de 
ce. După aceea, recita aceleași bazaconii iar și iar - cuvinte și 
numere, toate deodată. 

— Să iei opt virgulă șase și una, două, trei, patru semnături. 

Apoi turuia ceva timp despre ţigări și apoi revenea la 
combinații nesfârșite de numere și cuvinte care îi umpleau 
capul. Era și mai nebun decât Daryl, dar aparent nu destul de 
nebun încât să nu fie pus pe un scaun cu otravă în vene. 

Bud ura să se gândească la asta, dar era doar o chestiune de 
timp până când aveau să-și piardă cu toţii minţile. Daryl Reid 
știa suficiente povești despre cât de rău era pentru deţinuţii 
condamnaţi la moarte, și rar îl auzeai râzând atât de tare ca 
atunci când povestea despre cel care voia să-și păstreze 
desertul până după execuţie. 

Bud nu râdea niciodată. Fusese condamnat la moarte de șase 
zile și deja era pe punctul de a ceda nervos. Trebuia să se 
întâmple ceva. 

Capitolul 9 


Era ora zece fix seara, șase martie, și cerul nopţii era negru 
deasupra Aripii de Vest. Trecuseră câteva ore de când începuse 
ședința dintre președinte și vicepreședinte, iar Wesley avusese 
destul timp la dispoziţie ca să se gândească. 

Trebuia să-și scoată din minte gândul la cât de tare se luptase 
ca să ajungă unde era azi și că acea perioadă minunată a vieţii 
sale se apropia de sfârșit. 

e 

Wesley și ceilalți au auzit vocea agitată a vicepreședintelui 
Lerner, cu mult înainte ca acesta să apară în ușa Biroului Oval. 
Nu arăta deloc bine, avea fața roșie și umflată ca și cum suferea 
de un fel de reacţie alergică puternică. A dat din cap scurt spre 
cei de la masă, s-a așezat pe singura canapea și a pus picior 
peste picior. Președintele a ajuns un minut mai târziu, flancat de 
Procurorul general și de Secretarul de Interne Betty Tucker. Cea 
din urmă arăta stresată, ca și cum tocmai sosise după nesfârșite 
inspecții în diverse instituţii publice din toată ţara. 

Wesley a analizat fețele celor prezenţi, lăsându-și privirea 
spre podea și apoi și-a ridicat-o spre picioarele frumoase ale lui 
Betty Tucker. Fusese și el acolo cândva, între picioarele ei. 
Doamna Tucker i-a simţit privirea, dar a ignorat-o. Pentru ea, 
totul rămăsese în trecut. 

— Bine, Bruce... 

Vicepreședintele era absolut singura persoană care își 
permitea să i se adreseze liderului ţării în acest fel și, deși 
Jansen nu arăta asta, Wesley știa că nu apreciază asta. Dar 
Jansen devenise un maestru în a nu-și arăta sentimentele. 

— Acum te întreb pe tine, a mormăit el, și depinde de tine 
dacă vrei să răspunzi sau să pui pe unul dintre servitorii tăi s-o 
facă pentru tine! 

Jansen l-a privit calm. 

— Intreabă, Michael! l-a îndemnat el, neafectat de lipsa de 
formalitate a celui care era al doilea la comandă și de tonul său 
agresiv. 

— Presupun că cei prezenţi știu deja tot ce am vorbit noi în 
biroul lui Sunderland, a spus vicepreședintele. 

— Da, așa este! 

Michael K. Lerner s-a întors spre ceilalți. 

— Știaţi că tot ce spuneţi în această clădire este înregistrat? 

Nimeni nu a răspuns. Și cum puteau s-o facă? Erau șocați. 
Haide, Jansen, neagă! Nu permite să fie adevărat! a zise Wesley 
Barefoot în sinea lui, dar președintele nu a afișat nicio expresie. 

Wesley mai avea puţin și se ridica de pe scaun ca să plece, 
dar nu a putut s-o facă. 

La doi metri mai încolo, vicepreședintele stătea cu maxilarul 
încordat. În calitatea lor de candidaţi prezidenţiali rivali, el și 
Jansen curtaseră aceiași votanţi și Lerner pierduse la o diferenţă 
mare. Așadar, alianţa lor din prezent era strict una obligatorie și 
nu se aștepta nimeni să reziste mult timp. Pe de altă parte, 
nimeni nu ar fi putut să prevadă că se va termina aproape 
înainte să înceapă. 

— Da, domnilor, a spus Lerner, văd că în sfârșit v-a mâncat 
pisica limba, ceea ce s-ar putea să vă doriți să se întâmple mai 
des, pentru că ceea ce vă spun este adevărat: tot ce spunem în 
Casa Albă este înregistrat și poate fi folosit împotriva noastră 
dacă se ivește ocazia. Dar acesta este doar primul pas. 
Așteptaţi! Acest pachet de reforme va pune până la urmă 
întreaga ţară sub supraveghere, nu este așa, domnule 
președinte? 

— Pentru o perioadă limitată, da! 

Wesley i-a aruncat o privire lui Betty Tucker, al cărei progres 
în carieră era invidiat de toți cei de la Washington, dar părea să 
nu fie deranjată de ceea ce auzea. El avea curajul să vorbească? 
A clătinat din cap. Nu, nu avea. 

— lar scopul ar fi...? a continuat Lerner. 

— Scopul este controlul, a răspuns Jansen. 

— Deci despre control este vorba. 

— Dacă ne dorim în mod serios să schimbăm lucrurile, da! 

Lerner a dat din cap de parcă mai auzise toate astea și 
înainte. 

— Propunerea de reformă menţionează că s-ar putea să 
devină necesar să fie încălcate principiile democratice. Sunteţi 
dispus să faceţi asta, domnule președinte? 

— Dacă este nevoie. 

— Să cenzuraţi presa? 

— Da! 

— Să le interziceţi oamenilor să deţină arme? 

— Nu! Asta este împotriva celui de-al Doilea Amendament, a 
venit răspunsul calculat al lui Jansen. 

— Dar să le interziceţi să cumpere muniţie, am dreptate? 

— Da! Al Doilea Amendament nu interzice asta. 

— Și v-aţi confrunta cu tribunalele și aţi oferi amnistie pentru 
mii de criminali condamnaţi? 

— Da, și asta! Trebuie să acordăm o mare prioritate 
programului de resocializare după ieșirea din închisoare. 

— Dar îi veţi executa pe deținuți chiar dacă nu și-au epuizat 
toate posibilitățile de apel? 

— Da! 

Vicepreşedintele a clătinat din cap. 

— Și cei care se opun planului vor trebui să se conformeze? 

— Întocmai! 

Au urmat câteva momente de liniște, unele dintre cele mai 
semnificative și imposibil de uitat secunde din viața lui Wesley. 

lată-l acolo, paralizat în întregime, cu excepţia mâinilor care-i 
tremurau, de teamă că va pierde tot în ceea ce credea. Era prins 
în pânză pentru că nu avusese curajul să se ridice și să plece 
atunci când ar fi putut s-o facă. Dar picioarele lui erau inutile și 
nu putea decât să ridice capul și să se uite bine la președinte - 
această persoană care deborda de putere - și să încerce să 
înțeleagă de ce se întâmplau toate astea atât de brusc. Cu cât 
se gândea mai mult, cu atât criticile dure ale lui Lerner păreau 
niște subestimări. 

Nimeni din cei prezenți în Biroul Oval nu a luat cuvântul. 

Apoi, președintele s-a ridicat încet. Avea o expresie 
întunecată pe chip în timp ce stătea drept în picioare, privind 
deasupra lor. 

— Michael... a spus el și a făcut o scurtă pauză până ce 
vicepreședintele a întors privirea. Datoria noastră este să facem 
Statele Unite un loc mai bun în care să se poată trăi. 
Întotdeauna a trebuit să ne luptăm cu amenințările din afară - 
lupte care ne-au costat foarte scump -, dar ne-am menţinut ţara 
liberă. Dacă lucrurile vor rămâne așa, acum trebuie să 
acţionăm, doar că de data aceasta, inamicii ne ameninţă 
dinăuntrul ţării. Cuvintele rostite au făcut ca expresia 

vicepreședintelui să fie chiar și mai ostilă, dar Jansen nu a fost 
impresionat. 

— Știi la ce inamic mă refer, nu-i așa, Michael? Este un inamic 
care poartă multe nume. Vorbesc despre mafie, organizații 
paramilitare, rata criminalităţii, ignorarea legilor armelor și 
folosirea greșită a libertăţii de exprimare, violențele de toate 
tipurile, nedreptăţile și abuzul de putere. Un inamic cu multe 
nume și multe fețe, și mult prea mulţi oameni se află sub 
puterea sa - de bunăvoie sau nu -, așa că firește că nu toată 
lumea va duce această bătălie care trebuie dusă. 

— Sună atât de nobil felul în care v-aţi exprimat, domnule 
președinte! a spus Lerner, abia reușind să-și controleze vocea. 
Dar tot trebuie să urmăm procesul legislativ! 

— Vom încerca! 

Acest răspuns a fost prea mult pentru vicepreședinte și a sărit 
de pe scaun. 

— Aici nu e vorba de încercări, fir-ar să fie! Nu înţelegi, Bruce? 
Urmezi regulile stabilite de Congres și de Constituţie, ai 
priceput? Altfel jur că o să te dăm jos, orice ar fi! 

Vicepreședintele era roșu ca focul. Se zvonea că avea 
probleme cu inima și Wesley se aștepta ca bărbatului să i se 
facă rău în orice moment. 

Președintele s-a apropiat de el. Era cu cel puțin jumătate de 
cap mai înalt decât vicepreședintele și cu vreo zece kilograme 
mai greu. Acu-i acu! s-a gândit Wesley, dar nu a fost decât o 
chestie de intimidare, asemenea unui leu gata să îl scuture de 
ceafa pe unul dintre puii lui neascultător până când face așa 
cum i se spune. Le arăta tuturor cine era regele junglei. Lerner 
s-a dat la o parte din calea lui Jansen, care a mers mai departe 
spre biroul său. S-a uitat la fiecare pe rând și s-a așezat. 

— Mâine mă voi adresa ţării și voi prezenta cetăţenilor acestui 
popor programul pe care de acum înainte îl voi numi: „Un viitor 
sigur”. Oricine are o problemă cu asta, trebuie să o spună acum. 

A urmat o tăcere prelungită. Lui Wesley nu-i venea să creadă 
ce auzea. Chiar îndrăznea să expună planul publicului american 
mâine? Fără lobby-ism, fără negocieri cu Congresul pe seama 
compromisurilor, fără înțelegeri pe ascuns și strângeri de mână 
care să-l ajute să-și atingă țelul? Era o nebunie curată. Apoi i-a 
trecut prin minte brusc un gând care era chiar și mai 
insuportabil deoarece i se aplică lui personal: Jansen avea să-și 

țină discursul mâine și poate că se aștepta ca e/să formuleze 
toate prostiile astea pentru un comunicat de presă. 

Betty Tucker a spart tăcerea. 

— Eu mă bag. 

Apoi Sunderland a  încuviințat din cap ca să-și arate 
aprobarea. 

A urmat Lance Burton. 

— Și eu, a zis el și s-a uitat la Wesley. Nu vom avea mult timp 
la dispoziţie ca să pregătim acel discurs, dar atât eu, cât și 
Donald ne implicăm. 

Acesta era singurul răspuns la care te puteai aștepta din 
partea șefului Comunicaţiilor. 

Procurorul general Lovell a dat din cap. 

— O să-l informez pe șeful Curţii Supreme de Justiţie Manning 
imediat ce se încheie această ședință și voi ţine o ședință la 
Departamentul de Justiţie în această seară. 

Wesley a rămas fără cuvinte. Asta era tot? Ce perspective 
tentante le promisese lui Lance Burton și Donald Beglaubter de 
nu mai aveau nimic de comentat despre chestiunea asta? Oare 
își pregăteau drumul spre cele două funcţii din Cabinet care 
urmau să apară drept rezultat al confruntării inevitabile care se 
apropia? 

Wesley a tăcut și nu l-a întrebat nimeni ce părere avea. Ce 
putea el să facă - un singur om? Dacă nu spunea nimic, ceilalţi 
aveau să presupună că e de acord cu ei. La acest gând, 
genunchii au început să-i tremure pe sub masă de agitat ce era. 

— Domnule președinte, cine va fi funcţionarul provizoriu când 
voi anunţa presa că îmi dau demisia peste câteva ore? 

Lerner a fost cel care a rostit acele cuvinte. Faţa lui furioasă și 
roșie se transformase într-una glacială și măsurată. Era clar că 
mintea lui rapidă și calculată încerca să găsească o modalitate 
prin care să întoarcă situaţia în favoarea sa. Avea să fie un 
adversar puternic împotriva „viitorului sigur” al lui Jansen. 

— O, cred că vom reuși noi să rezolvăm asta, Michael! a fost 
răspunsul președintelui. 

[] 

Se simţea al naibii de vinovat, uitându-se neliniștit în 
întuneric, în timp ce se îndrepta spre casă ca să scrie discursul 
președintelui. De ce nu te-ai ridicat imediat ca să protestezi? s-a 
certat el. Lașule prost și nenorocit! 

A petrecut următoarele trei ore forțându-și degetele să 
tasteze. Vorbise prin e-mail cu Donald Beglaubter și la telefon 
cu Lance Burton despre detaliile cruciale ale discursului. Acum 
mai avea puţin și termina. Trei doze de suc goale stăteau lângă 
calculator și două ecrane de televizor erau pornite în spatele 
său. La fiecare câteva secunde își schimba poziția pe scaunul de 
lucru. 

In cameră era o atmosferă de deznădejde greu de ignorat. 

e 

Primele interviuri cu vicepreşedintele Lerner au apărut la ştiri 
după cinci minute de la miezul nopții. Plin de încredere în sine, a 
anunțat faptul că îi spusese președintelui că nu avea deloc 
încredere în el și fusese forțat să demisioneze. Așa formulase el 
- nimic nu fusese din propria lui iniţiativă. Nu, el fusese „forțat 
să demisioneze”. Era un mod inteligent de exprimare și 
comentatorul a sugerat imediat faptul că Lerner fusese 
concediat. Fostul vicepreședinte a fost nemilos în privința 
criticilor aduse, dar știa cât de departe poate să meargă fără a- 
și compromite jurământul de confidenţialitate. Așa că, în 
schimb, a dat detalii despre nemulțumirea sa, a insistat asupra 
instabilității mentale a președintelui de când preluase postul și 
asupra consecinţelor periculoase cauzate de moartea tragică a 
celor două soţii ale sale - consecințe asupra puterii lui de 
judecată. 

Era un discurs perfect pentru a sugera faptul că președintele 
prezenta din ce în ce mai mult semne de alienare mentală care 
în curând aveau să se manifeste sub forma unor decizii drastice 
și prost gândite. 

In nici zece minute, Wesley a fost sunat de John Bugatti. 

— Salut! Lerner a demisionat. Ce se întâmplă? a întrebat 
Bugatti. 

— Nu am timp acum, John! Sunt la mijlocul scrierii unei 
declaraţii de presă care trebuie să fie gata peste o jumătate de 
oră. 

— Wesley, stau aici într-o gaură uitată de Dumnezeu în 
Montana, fir-ar să fie! Accesul la presă e groaznic aici. Haide, 
amice, dă-ne un indiciu! 

— Președintele a luat-o razna! 

Wesley și-a regretat imediat cuvintele, dar era prea târziu. 

— Razna? Ce a făcut? 

— Nu, nu mă băga în seamă! 

Wesley a încercat să înghită, dar avea gura prea uscată. 

— Nu, n-am vorbit serios, John! Jansen a prezentat un plan de 
reforme nou și extrem de controversat cu care Lerner nu vrea 
să fie de acord. Nu pot să-ţi dau detalii acum, dar va fi prezentat 
Congresului mâine într-un fel sau altul. 

— Controversat? În ce fel? Haide, Wesley, un singur cuvânt! 

— Cenzura presei. 

— Glumești, nu-i așa? 

— Da! 

— Haide, dă-mi un exemplu! O să zic că l-am primit de la 
însuși vicepreședintele, dacă întreabă cineva. Dumnezeule, stau 
aici și mă uit la un televizor minuscul, în orășelul ăsta de rahat, 
și nici măcar nu am conexiune DSL în hotel, așa că, te rog, 
înseninează-mi ziua! 

— Bine, uite un exemplu: toate programele TV care ridică în 
slăvi violenţa vor fi interzise. 

— A, da? Asta o să-l enerveze la culme pe Tom Jumper, ha-ha! 

Wesley știa că lui Bugatti îi va plăcea să audă asta. El ura din 
tot sufletul „reality show-ul” lui Tom Jumper în care apăreau cei 
mai jalnici rataţi ai societăţii. Care se scălâmbăiau, și-o trăgeau 
în dreapta și-n stânga și se băteau unii pe alţii, la asta se 
pricepeau concurenții emisiunii. Cine ar rata o asemenea 
emisiune? Wesley în niciun caz, asta era clar. 

A făcut o pauză, rămânând cu gura căscată, dar următoarea 
întrebare i-a ieșit imediat pe gură. 

— Şi interzicerea vânzării de muniţie civililor. 

— Ok... 

Wesley l-a auzit clar pe Bugatti cum trăgea aer adânc în 
piept, începea să înțeleagă gravitatea situaţiei și probabil că 
mintea lui o lua la goană în încercarea de a găsi alte surse care 
ar putea să-i confirme niște știri extraordinare, știind că trebuie 
să se asigure că numele lui Barefoot este exclus din toată 
treaba asta. 

Așa că Wesley a aruncat următoarea bombă: 

— Toţi deținuții vor primi amnistie, cu excepţia celor 
condamnaţi la moarte. 

— Dumnezeule! 


VP - 109 


Apoi Wesley a închis și a început să citească declaraţia de 
presă. De ce naiba nu îl înfruntase pe Jansen și nu-și depusese 
demisia? In schimb, scrisese cel mai bun discurs din viața lui. 

Capitolul 10 


John Bugatti stătuse toată noaptea într-o parte a hotelului 
Johnson's Quality, unde pe o plăcuţță din email crăpat scria 
eufemistic Restaurant. De fapt era o anexă amărâtă a hotelului 
care servea drept cantină pentru camioane de cursă lungă. În 
afară de asta, restaurantele nu păreau a fi un concept cunoscut 
în această localitate. 

La fel ca și cantina, hotelul era neobișnuit de neatractiv, o 
clădire care se vedea că fusese construită în grabă, plină de 
exemple impresionante de lucrări executate neglijent și 
neîntreţinută. Covoarele și mobila erau degradate, iar afişele 
îngălbenite și rupte pentru turiști reprezentau fără rușine 
imagini cu frumuseţea răpitoare care îi aștepta pe norocoșii 
cazaţi acolo dincolo de zidurile dărăpănate ale hotelului. Totul 
din acel hotel îi trezea amintiri sinistre lui Bugatti din vremea 
când, la începuturile lui în jurnalism, trebuia să-și plătească 
camera de hotel. 

Dar era singura clădire care se numea hotel în Taver's Cliff 
din Montana, și în acest loc persoana pe care trebuia s-o 
intervieveze alesese să își primească doza de celebritate în 
lumina reflectoarelor. 

Lui și echipei sale de televiziune le luaseră trei săptămâni să-l 
găsească pe Moonie Quale, fondatorul miliției? din Montana, 
care se numea Vulturii cu Cap Alb, și interviul trebuia să aibă loc 
a doua zi dimineaţă. 

Căutat de poliţie, Moonie Quale era pe prima pagină a 
ziarelor, un tip solid cu păr negru ca Rock Hudson, fermecător în 
felul lui, care avea mulţi admiratori. Cel mai important lucru era 
că el era cel mai mare susținător al unirii tuturor organizațiilor 
paramilitare din Statele Unite, fiind liderul lor. Din acest punct 
de vedere era o persoană extrem de periculoasă care își folosise 
talentele retorice excelente pentru a ameninţa tot felul de 
oameni cu o soartă mult mai rea decât moartea. Era visul 
oricărui jurnalist să realizeze un interviu faţă în faţă cu un om ca 

el. Quale a fost cel care a hotărât dacă, unde și când avea loc 
un asemenea interviu. Nu exista a doua șansă. 

În loc să fie în culmea extazului datorită noii sale știri de 
senzaţie și să aștepte să fie contactat de Quale cu privire la ora 
exactă și la locul în care urmau să se întâlnească, Bugatti spera 
ca, atunci când îi va suna telefonul, să fie șeful lui care să îl 
cheme acasă pentru a face un reportaj despre evenimentele 
incredibile care se petreceau la Washington. 

e 

Mai devreme în acea seară, transmisese pe scurt informațiile 
aflate de la Wesley Barefoot și câteva alte surse de încredere, și 
apoi se uitase pe NBC ca să vadă cum vor folosi acele informaţii. 
Acum era practic în stare de șoc, în timp ce urmărea agitația 
provocată de demisia vicepreședintelui. Urmărind cum se 
desfășurau aceste evenimente pe un televizor antic și aproape 
fără culori în acea cantină jegoasă i se părea că totul era ireal. 
Prezentatorul de știri de la NBC și vicepreședintele nu mai 
arătaseră niciodată atât de rău ca pe ecranul acelui televizor. 

La ora șase dimineaţa, managerul hotelului a descuiat ușa de 
sticlă care dădea spre parcare ca să le permită primilor clienţi să 
intre în cafenea. Apoi, fără să se mai deranjeze să-l întrebe pe 
Bugatti, a schimbat canalul tv unde era emisiunea lui Tom 
Jumper, unde niște idioţi supraponderali se insultau unul pe 
altul. Având încă proaspăt în minte pontul lui Wesley despre 
planurile lui Jansen în privinţa presei, John a urmărit emisiunea 
dintr-o perspectivă nouă. Nu va mai trece mult până când genul 
acela de divertisment avea să fie de domeniul trecutului. În 
cazul acela poate că cenzura nu era o idee chiar atât de rea. 

Bugatti a schimbat canalul la loc pe NBC, în clipa în care 
managerul hotelului a ieșit din cantină. Ospătăriţa nu a băgat de 
seamă, alergând de colo-colo, ocupată fiind cu servitul farfuriilor 
cu ouă și pâine prăjită. Era greu de spus care era mai puţin 
atrăgătoare, mâncarea sau ospătărița. 

judecând după accentele camionagiilor, cei mai mulţi erau din 
sud. Comentariile lor zgomotoase legate de ceea ce vedeau la 
televizor erau previzibile și deprimant de stupide. 

E bine că nu trebuie să ascult prostii d-astea în fiecare zi! s-a 
gândit Bugatti, în timp ce încerca să urmărească ce spunea 
prezentatorul de știri. 

Mai avusese loc o crimă provocată de lunetist pe străzile din 
New York și oamenii erau speriaţi de moarte. De data aceasta 
victima fusese un bărbat în vârstă, care murise din cauza 
șocului pe care îl suferise corpul său și nu a rănii provocate de 
glonț. Deși era trist și revoltător, nu era la fel de groaznic ca 
săptămâna trecută, când fuseseră împușcați doi copii. 

Parcarea se aglomera de camioane imense și strălucitoare cu 
șaisprezece roţi, iar cafeneaua se umplea de tricouri roșii 
cadrilate și șepci de baseball care promovau orice altceva numai 
echipe de sport nu. 

— De ce nu-l prinde o dată poliţia din New York pe nenorocitul 
ăla? a mărâit un șofer în timp ce-și turna ketchup peste omletă. 

— Ca să lucreze în continuare și să ajungă să aibă pensii 
babane! s-a auzit o voce care a acoperit zgomotele de furculițe 
și căni cu cafea. 

Cei mai mulţi dintre cei prezenţi au râs. 

— Ar trebui să-l prindă mai repede și să-l prăjească pe 
scaunul electric, s-a auzit o voce dintr-un colţ și toată lumea a 
fost de acord. 

Cameramanul Marvin Gallegos, unul dintre membrii 
permanenţi ai echipei lui Bugatti, a coborât scările și s-a trântit 
pe scaunul din fața lui. 

— O să apară acum, a anunţat el cu o voce obosită și a ridicat 
privirea spre ecran, unde era anunţat încă un set de știri de 
ultimă oră. 

Două emisiuni cu știri de ultimă oră la rând, iar ei erau acolo, 
blocaţi într-un orășel oarecare! Bugatti și-a înjurat soarta pentru 
a o sută oară. 

Imaginea neclară de pe televizor a prezentatorului de știri s-a 
mutat în sala de conferinţe de presă de la Casa Albă. 

Wesley Barefoot s-a îndreptat spre podium, emanând o stare 
de calm și încredere în sine, îmbrăcat impecabil ca de obicei. A 
dat din cap spre jurnaliști, dar aceștia nu au primit sclipirea 
caracteristică dinţilor lui albi și perfecţi deoarece zâmbetul său 
lipsea. 

Apoi Wesley l-a prezentat pe președinte, iar Bugatti s-a ridicat 
în scaun. Pentru o clipă, vocile din spatele lui s-au estompat. 

— Bună dimineața, doamnelor și domnilor! a început 
președintele Jansen, dând din cap spre presă. Sper că staţi 
confortabil și că astăzi vă aflaţi într-o dispoziţie bună și 

răbdătoare deoarece de data asta o să dureze mai mult ca de 
obicei. 

Jansen și-a dat părul pe spate și și-a pus ochelarii de citit. 

— Știu că v-aţi dori cu toţii să fac o declaraţie despre demisia 
lui Michael Lerner, dar mă tem că nu veţi primi una azi, și nu, nu 
a fost încă nimeni ales ca să îi ia locul lui Lerner. Astăzi îmi 
doresc să vorbesc despre ceva care are legătură cu teama. 

Începând din acel moment, Statele Unite ale Americii nu au 
mai fost niciodată la fel. 

— Are legătură cu teama și cu înlăturarea ei definitiv. Are 
legătură cu mine și cu voi, și cu ţara în care trăim și pe care o 
iubim. Este vorba despre a deveni oameni liberi, eliberaţi de 
frica de a fi diferiţi și de frica pentru viaţa noastră. Un popor 
liber, exact așa cum este prevăzut și în Constituţie. Și este 
vorba despre Statele Unite care vor redeveni respectate și 
admirate de întreaga lume. 

— Dă-l dracului! a izbucnit cineva. 

Bugatti s-a aplecat spre cameramanul său. 

— Pornește camera, Marvin! Prinde reacţiile oamenilor ăstora! 
Se întâmplă ceva aici. 

Dacă nu putea să fie în D.C., măcar să prindă reacţia unora 
dintre compatrioţii săi furioși de aici. 

— Filmez! a șoptit Marvin. 

Jansen a continuat fără să ezite. 

— Dar înainte să scăpăm de teama unei persoane, trebuie să 
eliminăm cauza ei. 

Privirea președintelui, aţintită asupra publicului, strălucea 
precum cea a unui tânăr îndrăgostit. 

— Astăzi voi solicita o adunare de urgenţă a Congresului, în 
care guvernul va prezenta un proiect extins de reforme 
legislative pentru asigurarea unor servicii sociale mai bune 
pentru fiecare cetățean al acestei ţări. Și acum ascultaţi-mă, 
dragi americani, ca să știți ce vă așteaptă în viitor! 

A făcut o pauză. Cu excepţia mâncăcioșilor care mestecau, 
cantina a înghețat. 

— S-au terminat zilele în care societatea era prinsă ca într-o 
menghină care ne strângea încet-încet până scotea viața din 
noi. Începând de azi, guvernul vostru va lucra zi și noapte până 
când vom avea un sistem al justiţiei mai corect, îngrijiri 
medicale gratuite, o populaţie dezarmată, o presă mai 

sănătoasă, o abordare mai responsabilă vizavi de educația 
copiilor noștri și de viaţa de zi cu zi și locuri de muncă pentru 
toată lumea. Pe scurt, Statele Unite se vor schimba radical, 
viaţa va merita să fie trăită și nu vom mai fi nevoiţi să ne 
încuiem ușile noaptea. Începând de acum, America va începe să 
trăiască conform idealurilor sale. 

Cei în cămăși roșii cadrilate rămăseseră cu gurile căscate 
acum, cu excepţia unuia dintre ei care a strigat: 

— Nenorocitul, și-a pierdut minţile! 

Bărbatul s-a ridicat în picioare și a aruncat niște dolari pe 
masă. 

— Păstrează restul, Maggie! a bodogănit el în timp ce pleca. 

Câteva secunde mai târziu, camionul lui cu motor puternic a 
început să bodogăne și el. 

Bugatti s-a uitat neliniștit la ecranul televizorului. Wesley 
chiar că nu exagerase când vorbiseră la telefon. 

Camera de luat vederi din sala de conferinţe de presă s-a 
îndreptat spre fețele jurnaliștilor, care arătau ca niște stane de 
piatră, dar și neliniștite în același timp. Ar fi dat orice să se afle 
acolo în momentul de față. 

— L-ai prins pe tipul din colț? a șoptit Bugatti, arătând spre un 
grăsan care urla spre televizor. 

Marvin a întors discret camera în timp ce cameramanul de la 
conferința de presă se concentra din nou pe președinte. 

— Cu toţii trebuie să ne jucăm rolul, și putem s-o facem, 
declara Jansen. Suntem americani, putem face orice! 

Acum președintele Jansen se uita fix la cameră. 

— Îmi imaginez un meci de fotbal în care partea dreaptă și 
partea stângă sunt puse pe tușă, în timp ce noi restul - și mă 
refer la marea majoritate - luptăm împotriva violenţei, a 
nedreptăţii și a decăderii morale. Și peste un an vom ieși 
victorioși. Această ţară va câștiga cea mai importantă bătălie 
din istorie, iar America va fi un loc pașnic în care toată lumea va 
avea un loc de muncă, iar închisorile vor fi goale. 

Președintele a vorbit timp de patruzeci de minute în timp ce 
camionagiii intrau și ieșeau pe ușa de sticlă a cantinei de la 
hotelul Johnson's Quality. Discursul lui a fost întrerupt de câteva 
ori de întrebări agitate și de perturbări din partea jurnaliștilor, 
dar agenţii de pază prezenţi se asigurau că lucrurile nu scăpau 
de sub control. 

Secretarul general Thomas Sunderland a stat în spatele 
președintelui tot timpul, lipsit de orice expresie, în timp ce lângă 
el, faţa lui Wesley Barefoot devenea din ce în ce mai albă. 

Bugatti știa cum se simte. Avea de jucat un rol tâmpit. 

— Ce naiba se întâmplă? a răsunat vocea ultimului sosit în 
cafenea. 

Bugatti s-a întors. Flancat de două personaje rase în cap, în 
faţa lui stătea cel pe care urma să-l intervieveze, liderul 
paramilitar Moonie Quale, uitându-se urât la televizor. Nu 
încercase nici măcar un pic să fie anonim, fiind îmbrăcat din cap 
până-n picioare cu o uniformă de camuflaj militar, decorată cu 
vulturi cu capete albe și o curea cu cartușe pusă în diagonală pe 
piept. Un adevărat Che Guevara. 

Marvin Gallegos l-a înghiontit pe Bugatti. 

— lată-l pe omul tău! 

— Îl văd. Destul de tupeist, să se afișeze așa. Nu știe că e 
unul dintre cei mai căutați fugari ai ţării? 

Gallegos s-a uitat la specimenele umane din jurul lor. 

— Ce alt loc ar putea fi mai sigur decât ăsta? a răspunse el. 

e 

Trei minute mai târziu, oamenii lui Moonie i-au condus în 
parcare într-o dubiță fără geamuri și alte însemne și cu plăcuțe 
de înmatriculare murdare. Lui Moonie Quale îi luase doar o 
fracțiune de secundă să îi ațâţe pe oamenii dinăuntru, și ţipetele 
furioase se auzeau și acum din cafenea. 

— Ăsta e sfârșitul zilelor noastre de glorie! strigase el. 
Comunistul ăsta nenorocit de Bruce Jansen nu o să ne ia armele. 
Nu o să le facă viaţa mai ușoară cioroilor, mexicanilor și arabilor 
- o să mă asigur eu de asta! jurase el, înainte să se lovească cu 
pumnul în piept conform salutului Vulturilor cu Cap Alb. 

Îl aplaudaseră de parcă era un superstar de muzică pop, acei 
camionagii mediocri veniţi din toată ţara, strigând o serie de 
insulte spre televizor. Fusese un spectacol extrem de sinistru. 
Dacă președintele Jansen s-ar fi aflat aici, probabil că s-ar fi 
gândit mai bine la ce voia să facă. Intrebarea era dacă avea 
habar ce declanșase și dacă vicepreședintele Lerner avusese 
dreptate când sugerase că îi lipsește o doagă. 


15 Revoluționar argentinian de stânga; a fost lider al regimului comunist cubanez 
(n.tr.). 

Marvin Gallegos și Bugatti au fost invitaţi în partea din spate a 
dubiţei și au stat acolo în liniște, ascultând cum asfaltul era 
înlocuit de un drum denivelat din pietriș. Se simţea din ce în ce 
mai puternic un parfum de semănături, și din ce în ce mai mult 
praf se strecura în spatele dubiței, indicând că ajunseseră 
undeva la ţară. Gallegos a încercat fără succes să-și menţină 
echipamentul bine între picioare și Bugatti s-a uitat la ceas 
pentru a cincea oară. Era zece fără zece dimineaţa. Trebuie să 
se fi aflat acum la cel puţin douăzeci și cinci de kilometri de 
Taver's Cliff. Presupunea că erau duși spre nord, de vreme ce 
lumina care intra printre ușile din spate venea din partea 
stângă. A auzit și un tren de marfă în apropiere, croindu-și drum 
prin mediul rural. 

Apoi dubiţa a încetinit și a întors brusc. Au simţit cum mașina 
a intrat pe un făgaș neted în drum, așa încât cursa lor a devenit 
mai lină. 

— E o situaţie nasoală rău. De ce nu s-a întâmplat ieri, înainte 
ca Jansen să apară la televizor? s-a întrebat cu voce tare 
cameramanul, clătinând din cap. 

— la-o ușor, Marvin! Momentul nu e bun, eu sunt primul care 
recunoaște asta, dar interviul va fi, poţi să fii sigur de asta! 

— Dar sunt nebuni oamenii ăștia. Ascultă-i doar! Jansen chiar 
că a declanșat un infern în minţile lor bolnave. 

Bugatti s-a încruntat și a ascultat vociferările care se auzeau 
din partea din faţă a dubiţei, dincolo de zidul despărțitor. Se 
auzeau din ce în ce mai tare și cuvintele se înțelegeau acum mai 
clar. Erau numai cuvinte de ură. Aveau să-i scoată ochii lui 
Jansen, oamenii ăștia din faţă. Să taie gâturile întregii 
administrații. Să scufunde întreaga ţară într-o mare de sânge. 

Bugatti nu se îndoia nicio clipă că vorbeau serios. Cel puţin să 
nu fi început cu jurnaliștii. 

e 

Jumătate de oră mai târziu, au fost aduși într-o cameră cu 
tavan înalt din stejar. Ferestrele imense erau împărțite în mici 
geamuri, oferind o panoramă grozavă a peisajului presărat cu 
ferme. Totul din acea cameră era curat și complet restaurat. 
Dacă treceai cu mașina pe lângă ferma aceasta, nu ai fi bănuit 
niciodată că îl găzduiește pe liderul suprem al unei organizaţii 
paramilitare violente. 

Bugatti a început să numere armele semiautomate care erau 
expuse pe rafturi încuiate de-a lungul pereţilor. Erau cel puţin 
cincizeci și deasupra lor atârnau fotocopii ale cadavrelor lui 
Martin Luther King, Robert Kennedy, John F. Kennedy și Malcolm 
X. Peretele opus era acoperit aproape în întregime de o tapițerie 
cu un vultur cu cap alb ţesut într-un hăţiș de ghimpi și simboluri 
barbare. Nu se vedea nicio svastică pe nicăieri, dar portretele cu 
ramă aurie ale lui Hitler și Miloșevici stăteau la loc de cinste 
deasupra șemineului. 

Au stat acolo încă o jumătate de oră, holbându-se unul la altul 
și la decoraţiunile satanice de pe pereţi, în timp ce izbucnirile de 
supărare creșteau în volum în camera alăturată. 

— Cred că Quale vorbește la telefon cu unul dintre ceilalţi 
membri ai miliției, a spus cameramanul lui Bugatti. 

Jurnalistul a început să transpire. Numai să nu fi suspectat 
brusc cretinii ăia că erau ascultați. S-a uitat la Marvin. 

— Nu mă îndoiesc de asta! l-ai văzut faţa lui Quale când 
președintele a anunţat că va interzice oamenilor să posede 
muniţie fără permisiune specială și că va trebui să aplici în scris 
pentru ceva ce întotdeauna a fost garantat de Constituţie? 

Cameramanul a clătinat din cap. 

— Nu-i pasă lui de asta, la fel ca tuturor celorlalte organizații. 
Cine o să-i dezarmeze? Șeriful local? 

A început să râdă. Era un râs pe care Bugatti se bucura că nu- 
| mai auzise înainte și spera că nici nu-l va mai auzi. 

Râsul a încetat brusc. 

— Nu, John, pe Moonie cel mai mult îl deranjează culoarea 
pielii. Propunerea lui Jansen înseamnă că mii de criminali negri 
și hispanici vor reveni pe străzi. Asta îl enervează cu adevărat. 
Fir-ar și pe mine mă enervează asta! 

— Amnistia va include pe toată lumea din câte am înțeles eu. 
Și pe criminalii albi. 

— Da, dar nu asta îl deranjează pe Quale, nu-i așa? 

Bugatti a scuturat din cap. Nu a crezut nici măcar o secundă 
că planul lui Jansen ar avea vreo șansă. Purtătorul de cuvânt de 
la Casa Albă era republican, un conservator înrăit. În ambele 
camere ale Congresului, o majoritate copleșitoare dorea o 
înăsprire a procedurilor legale și nimeni până acum nu mai 
propusese o legislaţie atât de extinsă fără ca partidele și 
grupurile de lobby-iști să cunoască totul despre ea. Propunerile 

erau sortite eșecului. Jansen cunoștea regulile legislative ale 
jocului, pentru numele lui Dumnezeu, așa că de ce mai încerca? 
Era incredibil. Abia își anunţase planurile, că vicepreședintele își 
și dăduse demisia, sugerând chiar public că președintele era 
instabil mental. Jansen se va confrunta cu extrem de multe 
critici în zilele ce vor urma. Va fi forțat să demisioneze sau va fi 
dat afară în cel mult o săptămână. 

— Șșș, vin! a șopti Gallegos și s-a poziţionat în spatele 
camerei. 

Moonie Quale își dăduse jos uniforma militară și o înlocuise cu 
un costum gri impecabil. 

Era un bărbat care știa cum vrea să apară în faţa 
telespectatorilor. 

— Le mulțumesc domnilor de la presă pentru că au făcut 
acest drum lung! a început Quale. Am așteptat mult timp șansa 
de a explica pentru televiziunea naţională ce dorește organizaţia 
noastră, astfel încât americanii să înţeleagă că ceea ce ne dorim 
noi este spre binele Statelor Unite ale Americii. Dar, din păcate, 
evenimentele ce au avut loc au făcut ca acest interviu să fie 
anulat. Situaţia s-a schimbat, brusc suntem în război! 

A privit fix spre cameră. 

— Vreau ca America să știe că Moonie Quale o să prevină 
cruciada liderului nostru nebun! Dumnezeu să binecuvânteze 
America! 

l-a făcut semn cameramanului să se oprească din filmat și s-a 
întors spre tovarășii săi chei ca să se bucure de aprobarea lor. 
Era la fel de teatral ca Mussolini, dar fără îndoială la fel de 
criminal ca Saddam!*. Bugatti și-a șters transpiraţia de pe 
sprânceană. Se părea că aveau să-i lase să plece pe el și pe 
Marvin. Singura cerinţă a lui Moonie Quale a fost ca scurta 
înregistrare să fie difuzată pe toate posturile de televiziune ale 
ţării. 

Nu avea de ce să-și facă griji. Bugatti putea să-i garanteze 
asta. 

— Drept măsură de precauţie, mă tem că va trebui să vă rog 
să vă puneţi astea! a spus el cu amabilitate, dându-le două 
eșarfe negre pe care le-a cerut să și le strângă bine în jurul 
ochilor. 


14 Saddam Hussein a fost președintele Irakului; a guvernat ţara într-o manieră 
dictatorială arbitrară și a iniţiat un război lung împotriva Iranului (n.tr.). 

Înainte să facă așa cum i s-a spus, Bugatti a avut o ultimă 
întrebare: 

— Deci ce o să se întâmple acum? 

Moonie a zâmbit. 

— Dacă nu poţi să-ţi dai seama singur, atunci nu prea am cum 
să te ajut. 

e 

Au fost împinși în spatele dubiţei din nou, doar că de data 
aceasta a fost liniște în față. Bugatti nu auzea decât radioul 
mașinii care era schimbat de pe un post pe altul, toate 
discutând despre același subiect. Președintele Statelor Unite își 
depășise atribuţiile în mod grosolan. 

După zece minute, s-a auzit o voce pe toate posturile, 
acoperindu-i pe toţi comentatorii care pălăvrăgeau, pe 
politicienii locali sceptici și pe analiștii extaziaţi. Lunetistul din 
New York lovise din nou. De data aceasta în două locaţii diferite 
aproape în același timp. 

Capitolul 11 


Wesley fusese atât de îngrozit de cum va reacţiona presa a 
doua zi, încât nu putuse dormi în acea noapte. 

Dar purtătorul de cuvânt de la Casa Albă a primit ajutor din 
partea celui mai nedorit om posibil: un ucigaș nemilos și 
disprețuitor care stătea la pândă în locurile în care oamenii 
obișnuiți ar fi trebuit să fie în siguranță. Dacă nu ar fi fost 
lunetistul din New York, atacurile asupra președintelui Jansen ar 
fi dominat complet fiecare program de știri de la ora de maximă 
audienţă. Nu prea era o coincidenţă de care să te poţi bucura. 

Lunetistul lovise din nou, omorând trei oameni, la mai puţin 
de două ore după ce președintele își prezentase primul stadiu al 
proiectului său controversat de reformă. Doi dintre ei - un cuplu 
la patruzeci și ceva de ani - fuseseră uciși pe 14" Street, chiar în 
faţa unui magazin care vindea DVD-uri la mâna a doua, și după 
doar patruzeci de minute o fetiţă de șapte ani fusese omorâtă 
dintr-o singură lovitură pe un teren de joacă din Liberty State 
Park. Același calibru, aceeași armă. 

Acum amenințarea trecuse dincolo de cartierul Manhattan. 

In aceeași seară, a fost găsită o scrisoare pe o tejghea dintr- 
un hol de la aeroportul internaţional John F. Kennedy. Era 
adresată primarului Springfield și consta din doar șase cuvinte: 
„Bronx, Brooklyn, Queens, cui îi pasă?” 

Orașul a încremenit. 

e 

Stătea în biroul lui încă de când se terminase conferinţa de 
presă. Câte ore trecuseră de atunci, Wesley nu știa. Era mort de 
oboseală și nu mai avea nimic de zis, iar întreaga lume voia să 
vorbească cu el. Propunerea de lege a președintelui urma să fie 
dezbătută în Congres peste trei sferturi de oră și apoi lucrurile 
aveau să se înrăutăţească și mai mult. 

Mama lui Wesley îl sunase mai devreme și-i spusese pe o 
voce plângăcioasă că tatăl lui luase toate cutiile cu cartușe din 
cămară și le ascunsese undeva, fără să-i spună unde. El 
susținea că nu avea să fie dezarmat nici în ruptul capului. 

Incidentul o speriase și o făcuse să se întrebe dacă Wesley avea 
să păţească ceva rău, având în vedere cât de urâtă era situaţia. 

Nu explicase ce ar putea fi acel „ceva rău”, dar Wesley luase 
vorbele ei în serios deoarece și el simțea la fel. Va trebui să 
păstreze distanța când va fi cu președintele Jansen în afara 
Casei Albe. Nu voia să moară sau să ajungă într-un cărucior cu 
rotile ca purtătorul de cuvânt al lui Reagan, James Brady. Un 
viitor asasin putea să apară de oriunde; interviul alarmant al 
NBC cu Moonie Quale tocmai apăruse și pusese paie pe foc. In 
orice caz, toţi fanaticii, atât de stânga, cât și de dreapta, puteau 
să fie de acord cu un lucru de acum înainte: Jansen și lacheii lui 
trebuiau s-o șteargă. 

Fusese deschis sezonul de vânătoare, iar ei erau prada. 

A închis ochii și a încercat să uite de toate; își simţea corpul 
din ce în ce mai greu. l-au venit în minte imagini fără sonor cu 
fratele său și cu el stând pe verandă, folosind sticle de 
Budweiser ca să înveţe să tragă. Și imagini cu tatăl lui care 
chiuia când reușeau să lovească una. 

— Wesley, ești acolo? 

Vocea s-a auzit de undeva de departe și Wesley abia a reușit 
să deschidă ochii. Persoana stătea în faţa lui, aplecată deasupra 
biroului său. 

— Ai un minut? 

A deschis ochii nemulțumit și s-a trezit nas în nas cu fața 
serioasă a președintelui. 

— Stai ușor! a zis cel din urmă când Wesley s-a ridicat brusc 
de pe scaun, încercând să-și aranjeze hainele. 

Președintele s-a așezat pe marginea biroului și l-a rugat pe 
Wesley să ia loc din nou. 

— Lance Burton și Donald Beglaubter vor veni în scurt timp ca 
să stăm de vorbă cu tine. Trebuie să te anunţ că a avut loco 
încercare de asasinare a Procurorului General Stephen Lovell și 
a judecătorului-șef de la Curtea Supremă. 

Wesley a simţit cum i se lipește cămașa de corp. 

— O încercare de asasinare? Unde? Ce s-a întâmplat? 

— Erau în drum spre Congres în mașina Procurorului General 
când a fost lovită de o explozie. Credem că a fost lovită deo 
bazooka, dar vom afla în curând sigur. 

— Dumnezeule! 

Acum Wesley își aducea aminte. 

— Erau în drum să prezinte proiectul de lege. Ce s-a 
întâmplat? Sunt în viață? 

— Judecătorul-șef a murit pe loc, dar ultimele rapoarte spun 
că Lovell va supraviețui. 

Wesley a clătinat din cap. Pur și simplu nu putea să înțeleagă. 

— Vom amâna dezbaterea cu Congresul din motive de 
securitate, a continuat Jansen, dar trebuie să dăm o declarație 
presei cât mai repede posibil. Crezi că te descurci, Wesley? l-am 
explicat pe scurt lui Lance Burton ce trebuie spus. 

— Da, da, desigur! 

Wesley a încuviinţat, dar nu era sincer. Nu era deloc sigur că 
putea să facă asta. Ce naiba voiau ei să spună el? 

Președintele s-a ridicat. 

— Preţuiesc nespus de mult loialitatea ta. Întotdeauna ai fost 
fantastic. Discursul tău de azi dimineaţă a fost inteligent și 
foarte clar. Deja am primit reacţii pozitive din partea Handgun 
Control, Inc. Și din partea altor grupuri de control al armelor. 
Sunt foarte mulţumiţi de iniţiativa noastră. Sunt sigur că vei 
avea o placă comemorativă în sala de conferinţe de presă sub 
cea a lui Jim Brady într-o zi. Poate chiar vor da numele tău sălii. 
Cine știe? 

Wesley avea buzele uscate. A încercat să zâmbească, dar 
descurajarea i s-a scurs în creier ca o ploaie acidă. 

— Deci presupun că ați auzit reacţii și din partea susținătorilor 
armelor. Cu siguranţă Asociaţia Naţională a Armelor a avut o 
reacţie opusă, nu-i așa? 

— Nu-ţi face griji pentru ANA și nici alte organizaţii de genul 
acesta, Wesley! Fă-ţi griji pentru anunţarea lumii că a mai avut 
loc un asasinat și pune accent pe necesitatea propunerilor 
noastre. Pe faptul că trebuie să acţionăm drastic acum! 

— Drastic? 

— Să vorbeşti cu Lance Burton și cu Donald Beglaubter și să 
vii la mine peste jumătate de oră în Biroul Oval. 

e 

În numai trei ore, întreaga ţară a fost întoarsă pe dos. Știrile 
despre moartea violentă a judecătorului-șef, Theodore Manning, 
de la Curtea Supremă și rănirea gravă a Procurorului General i-a 
adus pe toți oamenii decenți într-o stare de șoc. 

In același timp, au existat apeluri cu ameninţări cu bombă la 
adresa mai multor ziare liberale, a Congresului, a doua studiouri 

de film independente, a numeroase organizaţii pacifiste și a unei 
mari galerii de artă din San Francisco care tocmai deschisese o 
expoziție intitulată „Artiști împotriva violenței”. 

În ciuda căutărilor pe scară largă, Moonie Quale a reușit să se 
ascundă și să ofere interviuri prin telefon câtorva posturi de 
radio naţionale, cu un mesaj cât se poate de clar: Vulturii cu Cap 
Alb, Partizanii Statului Indiana, Apărătorii de la Rushmore și 
toate celelalte organizaţii paramilitare din ţară aveau să 
pornească la război împotriva planurilor guvernului. Nu ei se 
ascundeau în spatele atacului împotriva Procurorului General și 
a judecătorului-șef de la Curtea Supremă și nu avuseseră nicio 
legătură nici cu amenințările cu bombă, dar în curând aveau să 
acţioneze în propriul lor stil. Nu aveau de gând să permită să fie 
dezarmaţi. 

În urma acestor evenimente, Jansen a ţinut o ședință cu șeful 
Securităţii Billy Johnson și șeful FEMA, Agenţia Federală pentru 
Managementul Situaţiilor de Urgenţă. Situaţia volatilă provocase 
valuri de șoc în Aripa de Vest. Asta dusese la o creștere a 
activităţii de la Casa Albă care se potrivea cu prezenţa în 
creștere a oamenilor în uniforme decorate cu stele și medalii. 

Purtătorii de cuvânt ai ANA și-au vărsat oful în presă, urlând 
din toţi rărunchii despre încălcarea Constituţiei și a celui de-al 
Doilea Amendament care îi asigura în mod incontestabil pe 
cetăţenii Statelor Unite că aveau dreptul să se apere cu propriile 
arme. Cum se presupunea că puteau face asta fără muniţie? 
Aceasta era o încălcare a Constituţiei, iar președintele trebuia 
să-și dea demisia. 

Normal că erau susținuți de avocaţii producătorilor de 
muniţie. Și între timp, aveau loc mai multe împușcături pe străzi 
ca niciodată. Oamenii se certau din orice și din nimic și spuneau 
că au dreptul să riposteze atunci când era justificat. Au luat cu 
asalt toate supermarketurile și magazinele care vindeau 
muniție. Stocurile producătorilor de arme au scăzut până când 
bursa de valori a fost nevoită să oprească tranzacțiile. 

Totul părea să fi scăpat de tot de sub control. Oamenii de pe 
străzi și din centrele de adăpost erau înfuriaţi, iar reprezentanţii 
legii și ai ordinii erau lipsiţi de putere. Totul amintea de 

protestele în masă care avuseseră loc după bătaia lui Rodney 
King”. 

Tocmai de asta avea nevoie Michael K. Lerner. 
Vicepreşedintele proaspăt demisionat oferea bucuros interviuri 
tuturor celor care-i cereau asta. Era pregătit să îl destituie pe 
președinte aplicând secţiunea 4 din Al Douăzeci și Cincilea 
Amendament al Constituţiei. Și chiar dacă toată lumea știa că 
asta avea să fie mai mult decât dificil, de vreme ce până acum 
președintele nu arătase niciun semn că ar duce lipsă de 
abilitatea de a acţiona, aluziile vicepreședintelui la problemele 
mentale ale președintelui se discutau în lung și-n lat. 

Una peste alta, erau multe probleme. 

Se spuneau rugăciuni pentru Procurorul General în biserici și 
la emisiunile de la ore de maximă audienţă și, chiar dacă 
televizorul turuia în mod constant în biroul lui Wesley, acesta nu 
mai auzea ce se întâmpla. Se retrăsese în interiorul sanctuarului 
său mental, o mică lume liniștită în care își imagina că totul e 
sub control, în care se simţea singur, dar nu lipsit de putere. 

Adesea stătea în acel sanctuar, visând la atingerea unei 
femei, în special a lui Doggie Rogers. Când totul avea să se 
termine, știa cum își va petrece timpul. 

A deschis ochii și s-a uitat la hârtiile din jurul său. Revenise la 
realitate. 

Tocmai scrisese un discurs rezonabil pentru Jansen despre 
starea de doliu profund din toată ţara după pierderea 
judecătorului-șef de la cea mai înaltă curte, Theodore Manning, 
„cel mai neîndurător de just om pe care îl văzuse această ţară”. 

Apoi, avea să trimită un avertisment puternic lui Moonie 
Quale și celorlalţi lideri ai miliției cu privire la planurile și 
amenințările lor. Nimeni nu trebuia să se îndoiască de faptul că 
oricine ameninţa securitatea ţării va suferi consecințe grave. În 
niciun caz nu avea să permită riscul să aibă loc un alt atac ca 
cel din Oklahoma City. 


15 Urmărit și prins de poliţie din cauza nerespectării vitezei legale; consumase alcool 
și a opus rezistenţă, iar polițiștii au reacţionat brutal; polițiștii nu au fost condamnați 
la primul proces, ceea ce a stârnit proteste la nivel naţional ce au putut fi oprite de 
președintele Bush numai cu ajutorul armatei; la al doilea proces, doi dintre polițiști au 
fost condamnaţi la treizeci de luni de închisoare, în timp ce ceilalți doi au fost achitați 
(n.tr.). 

Mai târziu în acea zi, după un număr record de victime ale 
împușcăturilor, s-a anunţat o interzicere temporară a vânzării de 
arme și muniţie în toată ţara. 

Președintele a apărut la televizor ca să anunțe poporul. Nu 
exista nicio altă alternativă, susţinea el, în ciuda protestelor care 
se țineau până și în jurisdicția celui mai mic șerif din ţară. Toate 
forțele de ordine trebuiau să se pregătească pentru o muncă 
extrem de dificilă mult timp de acum înainte. Incepând de azi, 
nimeni dintre cei care încălcau legea nu avea să fie în siguranţă. 
Asta era Ziua Zero, așa cum o numise el. 

Până să se lase seara, a devenit evident că poliţia avea prea 
multe pe cap, așa că FEMA se mobilizase în concordanţă cu 
Ordinul Executiv 13010. Două ore mai târziu, armata și-a 
anunţat susţinerea deplină a președintelui și faptul că era 
pregătită să treacă la acţiune. Nivelul de securitate al ţării a fost 
ridicat și dintr-odată ţara a ajuns să fie practic în stare de 
urgenţă. 

e 

A doua zi, biroul lui Wesley a fost asaltat de telefoane din 
partea presei. La ora patru după-amiaza, când secretara lui 
izbucnise în lacrimi și fusese trimisă acasă, încercase s-o 
găsească pe Doggie ca să o înlocuiască, dar era ocupată în altă 
parte. Toate birourile din Aripa de Vest erau supraaglomerate. 
Fuseseră raportate și alte ameninţări cu bombe, de data aceasta 
în sisteme de alimentare cu apă, baraje și la Disneyland, iar 
starea de alertă a securităţii naţionale atinsese nivelul 
portocaliu. 

La ora două dimineaţa, Wesley în sfârșit a spus gata și a 
plecat de la birou. Însoţit de un grup de bodyguarzi, a ieșit în 
stradă. Sute de oameni se holbau în sus la Casa Albă de parcă îl 
găzduia pe însuși diavolul. Un zid de jurnaliști striga acuzaţii și 
frustrări, forțându-l să se retragă într-un vehicul oficial. O faţă 
familiară și-a făcut loc spre mașină și persoana a fost oprită de 
bodyguarzi. Era John Bugatti, îmbrăcat cu o cămașă șifonată pe 
care parcă n-o mai schimbase de câteva luni. 

Wesley a lăsat geamul în jos. 

— Nu poţi să faci asta, Wesley! Trebuie să-mi acorzi un 
interviu! 

— Cum rămâne cu ceilalţi jurnaliști? 

— Wesley, se zvonește că președintele o să-l pună pe 
Sunderland vicepreședinte. Ai ceva de comentat despre asta? 

— Unde ai auzit asta? 

— Să mergem în biroul tău pentru un sfert de oră și-ți spun. 

Wesley s-a uitat în jur. Grămada de reporteri și cameramanii 
lor mai aveau puțin și rupeau bariera agenţilor de pază. 

— Mâine, John, o să îţi dau interviu mâine! 

e 

A doua zi dimineață, s-au adunat în Biroul Oval și a fost 
confirmat faptul că Jansen l-a numit pe Sunderland 
vicepreședinte interimar. Nimeni nu a comentat legat de acest 
lucru, inclusiv Sunderland, dar evident că nu îl supăra această 
întorsătură de situaţie. Întotdeauna avusese o relaţie bună cu 
politicienii din ambele partide, în ambele camere ale 
Congresului. Nu prea existau șanse ca cineva să aibă ceva de 
obiectat. 

— Intri în direct peste douăzeci de minute, Wesley! îl anunţă 
Jansen. Să le spui jurnaliștilor exact cum stau lucrurile și că 
audiența Congresului cu privire la numirea lui Sunderland va 
trebui să mai aștepte. Situaţia actuală impune acest lucru; avem 
nevoie de pace la Casa Albă ca să putem lucra. 

Wesley a evitat expresia satisfăcută a lui Sunderland. Trebuia 
să-și forțeze picioarele să-l ducă spre sala presei. 

[] 

Conferinţa de presă s-a terminat în mai puţin de cinci minute, 
deși jurnaliștii aveau suficiente întrebări cât pentru cinci zile. Se 
acopereau unul pe altul cu cuvinte precum „neconstituțional”, 
„fascism” și „nebunie”, precum și cu expresii ca „stare de 
panică”, „decret vag” și „noi alegeri”. Erau prea multe deodată, 
dar răbdarea și anduranţa erau în fișa postului lui Barefoot. 

După aceea, Wesley i-a făcut cu mâna prietenului său John 
Bugatti să iasă din mulţime și l-a condus în Camera Verde. 
Câteva scaune în stil Empire? fuseseră puse în fața șemineului, 
iar președintele Jansen stătea la geam, uitându-se la marea de 
pancarte care săltau deasupra mulţimii de protestatari din fața 
Casei Albe. 

L-a rugat pe Bugatti să ia loc. 


16 Mișcare de la începutul secolului al XIX-lea în arhitectură, mobilă, design etc., care 
a adus o revenire la bogăţia ostentativă. Stilul își are originea și numele de la domnia 
împăratului Napoleon |, în timpul Primului Imperiu Francez (n. red.). 

Bugatti voia să știe dacă putea să se folosească de camera de 
filmat a telefonului cât timp vorbeau, iar Jansen a fost de acord 
și și-a aranjat părul. 

Au vorbit încet timp de câteva minute, iar Jansen s-a 
întunecat ușor la față când Bugatti i-a menţionat faptul că 
situaţia scăpa de sub control. 

— Vom ajunge la legea marţială înainte să ne dăm seama. 
Asta își dorește președintele? a întrebat Bugatti. 

— Singurul lucru pe care mi-l doresc este ca toți americanii să 
trăiască în pace unii cu alţii. Mijloacele care vor fi folosite pentru 
acest scop vor fi decise de noi toţi. Trebuie să gândești pozitiv, 
John! Tu reprezinţi una dintre cele mai importante televiziuni. 
Ești un jucător important în jocul acesta. 

Bugatti a rămas nemișcat un moment, permiţând strigătelor 
mulţimii de afară să se audă extrem de clar. 

— Domnule președinte, eu încerc doar să spun că totul se 
mișcă prea rapid. Lăsaţi Congresul să se ocupe de probleme ca 
să avem o bază legală adecvată. 

— Aș face asta bucuros! Dar se va întâmpla vreodată? 
Gândește-te la toate dăţile când s-a încercat. 

Wesley s-a uitat la Jansen. Chiar a spus asta unui jurnalist 
care a văzut milioane de oameni murind în fiecare zi? 

— Știu, dar procesul parlamentar este singura cale. Trebuie 
urmat drumul bătătorit. Cred că dumneavoastră știți asta mai 
bine decât oricine! 

Au fost întrerupţi de o bătaie la ușă și șeful Comunicaţiilor 
Lance Burton a intrat în cameră. S-a oprit când l-a văzut pe 
Bugatti, dar Jansen i-a cerut să zică ce are de zis, adăugând că 
nu are nimic de ascuns faţă de fostul său tovarăș de călătorie. 

Faţa lui Lance Burton afișa de obicei o expresie sumbră care 
era greu de citit. Dar acum atitudinea lui părea mult mai sumbră 
decât de obicei. 

— Domnule! a început el și a fost nevoit să înghită. O bombă 
a explodat în sediul Partidului Democrat din Madison, în 
Wisconsin. Au murit mulţi oameni. Credem că toţi cei care s-au 
aflat acolo, deoarece clădirea avea mai multe niveluri. 

Lui Wesley i-a căzut capul în piept. Era o catastrofă. 

Președintele Jansen s-a uitat la Lance Burton mult timp înainte 
să se întoarcă din nou spre Bugatti. 

— Ai grijă ce scrii și ce spui la televizor în următoarele câteva 
zile, John! Ne vei face tuturor o favoare. 

Wesley a simţit urma de ameninţare din vorbele sale. Simțea 
că o să-i vină rău. 

Capitolul 12 


Adjunctul șerifului T. Perkins l-a trezit pe acesta la ora trei 
dimineaţa. Câţiva tineri tocmai ieșiseră pe strada principală și 
goliseră magaziile puștilor lor semiautomate în aer în timp ce 
mergeau. 

Ofițerii de la faţa locului aveau motive să bănuiască cine 
făcuse asta și acum voiau un mandat de căutare. De parcă era 
posibil la ora aia din noapte. Ă 

Nu se mai culcase la loc după asta. In schimb, se dusese cu 
mașina la biroul său, unde se trântise pe un scaun cu șapca 
trasă peste ochi. Dar gândurile nu voiau să-l lase în pace. 


A 


Cât timp T. Perkins fusese șerif, nu se întâmplase nimic 
îngrozitor sub jurisdicţia sa. Nimic de-a dreptul îngrozitor, adică. 
Bineînțeles că existaseră crime. Se petreceau atunci când 
oamenii făceau sex cu partenerul altcuiva sau dădeau foc 
hambarului cuiva, dar întotdeauna fuseseră fapte care 
avuseseră un înțeles. Nu, de cele mai multe ori erau incidente 
ocazionale care implicau câţiva copii nebuni sau fete care se 
plângeau că bărbaţii le făcuseră avansuri, sau minori care se 
luaseră la bătaie după câteva sticle băute vineri seara. Ultima 
faptă serioasă care implicase un jaf avusese loc cu zece ani în 
urmă, ultimul viol consumat cu trei ani în urmă. Își aducea 
aminte clar de toate cazurile. 

Primul lui caz în calitate de ajutor de șerif în Highland County 
era probabil cel de care-și aducea aminte cel mai bine. Leo 
Mulligan își omorâse soţia cu o bâtă de baseball și fusese 
spitalizat pe o perioadă nedeterminată la spitalul de boli 
mentale care ajunsese să fie numit Centrul de Corecţie și 
Tratament Marion. Era un caz care reapăruse, într-un fel, de 
vreme ce Leo fusese de curând declarat sănătos și eliberat cu 
câteva luni înainte să împlinească treizeci și doi de ani petrecuţi 
într-un spital de boli psihice. Locuia din nou în cocioaba lui 
veche din estul orașului și nu exista niciun motiv de alarmă 
atâta timp cât trecea neobservat. 

Din căsnicia lui rezultase un fiu, Leo Mulligan Jr., și el fusese 
cel pe care ziarele își concentraseră cel mai mult atenţia. In mod 
tragic, băiatul fusese martor când tatăl îi omorâse mama în 
bătaie și la scurt timp după ce fusese interogat dispăruse. Leo 
Jr. încă era minor pe atunci și urmaseră multe căutări, dar fără 
niciun rezultat. Abia câteva luni mai târziu fusese găsit din 
întâmplare câteva districte mai la est, nu într-o stare jalnică și 
amărâtă, așa cum te-ai fi așteptat, ci prezentându-se ca un 
tânăr atrăgător, bine îmbrăcat și îngrijit care era cel puţin la fel 
de frumos ca și cei mai de succes băieţi din marile vile din 
Middleburg. 

O perioadă nimeni nu a putut să rezolve misterul băiatului, în 
legătură cu ce făcuse el în tot acel timp. A fost nevoie de o apă 
de parfum - o scrisoare parfumată către un ziar local din partea 
unei femei frustrate, care a scos în sfârșit la iveală cum se 
transformase Leo Jr. din răţușca cea urâtă într-o lebădă 
frumoasă. De când fugise de acasă, Leo Jr. o dusese bine 
șantajând femei căsătorite cu care se culca, și ziarele 
publicaseră o poză mare cu băiatul împreună cu un articol 
detaliat despre scrisoarea de care făcuseră rost de la una dintre 
femei. Se ajunsese la un mare scandal, de vreme ce multe soții 
căzuseră pradă farmecelor lui tinerești și multe conflicte 
domestice au început să apară în jurul autostrăzii 50, din 
Uperville până la Gilbert's Corner. Băiatul fusese târât într-un 
proces de custodie rușinos și în cele din urmă adoptat. 
Rezultatul a fost de cel puţin cincisprezece divorțuri și câţiva 
bărbaţi înșelaţi care se spânzuraseră în acele luni întunecate de 
iarnă, onoarea lor fiind pătată. Era genul de caz pe care nu-l 
uitai niciodată. 

e 

Dar de când T. Perkins devenise șerif, nu fuseseră prea multe 
probleme, ceea ce lumea punea în mod greșit pe seama muncii 
sale excelente și nu pe rata de șomaj extrem de mică ce se 
datora afacerilor noi care fuseseră aduse în zonă. Și acum asta 
era istorie. 

T. Perkins fusese furios în fiecare zi de când cei de la 
Washington își pierduseră capul. Lui T îi fusese greu să înțeleagă 
cum de vechiul lui tovarăș din călătoria în China putea să 
cutremure atât de tare această comunitate mică din Munţii 

Apalași. Cum existenţele lor liniștite puteau să primească niște 
reguli noi atât de radicale. 

Ce naiba se întâmplase cu serile plăcute petrecute cu vecinii? 
Unde erau invitaţiile la grătare cu porumb copt și la petreceri cu 
cafea care duceau la festivități anuale? Acum, bineînţeles, nu 
mai avea timp de nimic oricum, iar lumea nu voia să-l vadă. El 
era unealta inamicului, când venea vorba de treaba asta. 

Bombardarea sediului Partidului Democrat din Madison, în 
Wisconsin, lăsase în trecut zilele frumoase. 

e 

După patru zile, Vulturii cu Cap Alb și-au asumat 
responsabilitatea pentru bombardarea din Madison. Ei au 
descris atacul până în cel mai mic detaliu. Cum plasaseră 
bomba la al doilea nivel în centrul de analize statistice al 
Biroului de Asistență Justiţiară din Wisconsin, cum fusese 
construit acest instrument diabolic şi cum făcuseră rost de 
explozibil. Nu erau prea multe de investigat. Bomba a făcut 
clădirea să se prăbușească și tot ce urau Moonie Quale și 
discipolii lui nebuni fusese distrus sub tone de beton și oțel: 
sediul Democrat, centrul AIDS, centrul de analize statistice. 
Dărâmăturile au făcut ravagii pe trotuarele din fața clădirii ca o 
furtună tropicală, rănind sute de oameni. Bucăți de beton 
aterizaseră pe London Street, grinzi lungi de un metru 
ajunseseră în Lacul Mandata și toate ferestrele fuseseră sparte 
și cioburile ajunseseră de pe Henry Street până la Capitoliu. 
Bucăţi de hârtie colorată de la Art Mart din clădirea de vizavi au 
zburat prin oraș timp de mai multe zile. Mai bine de două sute 
de oameni muriseră. Era un dezastru de o proporție epidemică, 
evident oriunde te uitai, în faţa căruia președintele Jansen și 
oamenii săi  reacţionaseră extraordinar de dur și fără 
compromisuri. 

Timp de cinci zile fusese stare de urgență și grupurile 
paramilitare se adunaseră. T nu îndrăznea să-și imagineze ce se 
va întâmpla dacă vor lovi din nou într-un mod atât de devastator 
cum făcuseră în Wisconsin. 

Dar chestia era că s-ar fi putut întâmpla oricând, oriunde. 
FEMA - Agenţia Federală de Management al Situaţiilor de 
Urgenţă - și Consiliul Naţional de Securitate, precum și 
Departamentul pentru Securitate Internă aveau dintr-odată mult 
de lucru. 

Diferenţele de opinii porneau de la lucruri banale și lumea era 
furioasă din pricina noilor restricţii. Incidentele cu împușcături 
erau în creștere și în districtul lui T. Perkins doi oameni fuseseră 
omorâţi și câţiva erau în spital. Oamenii care cumpărau munţi 
de muniție epuizaseră toate stocurile ţării în doar câteva ore. 
Vânzarea era acum ilegală, dar oricum nu mai era nimic de 
vândut. Oamenii strânseseră atât de multă încât erau echipați și 
pentru războiul ăsta, și pentru următorul. 

Cu câteva zile înainte, birourile șerifilor din toată ţara 
primiseră ordin să verifice toate tranzacţiile de pe cardurile de 
credit din ultimele patru zile și să confiște toată această muniţie. 
Al Doilea Amendament le permitea oamenilor să deţină arme, 
dar nu și gloanţe. Legile de urgenţă care fuseseră create prin 
decret executiv au profitat de acest lucru, în ciuda unei 
copleșitoare reacţii de furie. 

Confiscarea muniției era ceva ușor de zis, greu de făcut. De 
exemplu, cum naiba ar fi putut să găsească două cutii de 
cartușe de nouă milimetri într-o fermă care era de două ori mai 
mare decât centrul Washingtonului? Sau cum își imagina 
guvernul că trebuiau să ia cartușele de pușcă ale lui Joe Fiske 
când nimeni nu știa unde se afla omul? El cunoștea munţii din 
împrejurimi mai bine decât oricine. Şi chiar dacă îl găseau, cum 
puteau să-l determine să facă asta, știind că Joe trăia din 
vânatul pe care îl împușca în propria lui pădure? Asta nu era 
Moonie Quale, pentru numele lui Dumnezeu. 

Dar ce îl zăpăcea și mai mult pe T. Perkins erau declaraţiile 
care veneau din sala de conferinţe de presă de la Casa Albă în 
fiecare zi. Aparent, cei de la Casa Albă făceau ce aveau ei chef. 
Bineînțeles că existase o opoziție masivă din partea ambelor 
camere ale Congresului, dar acum ţara era la cel mai mare nivel 
de stare de alertă, iar FEMA deţinea toată puterea. Erau multe 
ordine executive din care puteai alege. Constituția a fost pusă 
cu botul pe labe, se gândea T. Și implicaţiile acestui fapt erau 
vaste. 

Președintele declarase că are de gând să dezarmeze America 
și să golească închisorile în același timp. Toate sentinţele aveau 
să fie transformate în servicii în folosul comunităţii și închisorile 
aveau să fie folosite pentru alte scopuri. Gardienii mari și duri 
din pușcării aveau să devină bone; ei urmau să servească drept 
pedagogi pentru criminalii de rând și pentru nenorociții bolnavi 

la cap care își pierdeau minţile când vedeau niște sâni sau un 
nas care nu le convenea lor cum arată. Cum puteau ofiţerii din 
închisori, care își câștigaseră traiul dând ordine și cerând 
respect cu un șirag de chei zornăitor și un baston la curea, să 
stea dintr-odată liniștiți și să vină cu un plan de lucru pentru un 
deținut al cărui creier nu mai funcţiona? Și cum puteau să fie 
pedepsiţi nenumăraţii idioţi care alergau liberi acum, folosindu- 
se unul pe altul drept ţintă cu muniţia interzisă? Cum puteau să 
fie pedepsiţi, când aveau să fie din nou eliberaţi atât de repede? 
T nu înțelegea, și nu era singurul. Mai erau și toţi republicanii, 
plus iubitorii ANA, membrii Congresului și lobby-iștii, și astea 
erau doar câteva exemple. Dar ce mai conta dacă înțelegeau ei 
sau nu? Nimeni nu avea dreptul să spună nimic atât timp cât 
președintele, Consiliul Naţional de Securitate, Departamentul de 
Securitate Internă - și așadar și FEMA - erau de acord și 
dețineau controlul asupra generalilor, și prin urmare Garda 
Naţională și armata puteau să ţină ţara într-o menghină de legi 
de urgenţă. Deja erau trupe de soldați pregătiţi de luptă care 
patrulau drumurile și autostrăzile la fiecare câteva ore. 

O sunase pe Doggie Rogers ca să încerce să afle la ce să se 
aștepte, dar nu știa nici ea nimic. Lucra în fiecare zi, de 
dimineața până seara, la doar cincizeci de metri de președintele 
Statelor Unite, dar nu știa nimic. 

Și acum se aflau în curs de a-și goli închisorile, un lucru fără 
precedent. Cele doar șase celule pe care le avea la dispoziţie 
fuseseră pline până la refuz cu mult timp în urmă. Și asta 
provocase probleme. Marele negru Benni ajunsese în aceeași 
celulă cu marele alb Les Tanner și își scoseseră dinţii din gură și 
murdăriseră podeaua cu atât de mult sânge încât bătrâna și 
excentrica femeie de serviciu era sigură că o să facă o criză. ȘI 
de parcă asta n-ar fi fost de ajuns, uitaseră un beţiv în cocioaba 
din spatele închisorii și acum vomitase și făcuse pe el. 
Departamentul de pompieri voluntari care folosea acea cameră 
pentru a-și depozita o parte din echipament avea să-l linșeze. 

Totul scăpa de sub control. Acum mai trebuiau și să găsească 
spaţiu pentru încă trei puști zvăpăiaţi care simţiseră nevoia să 
demonstreze că încă mai aveau muniţie și îndrăzniseră să o 
folosească. 

In curând, debaraua pentru mături avea să fie singurul spațiu 
gol rămas. 

Telefonul de pe biroul lui Perkins a sunat și și-a pus șapca la 
loc pe cap. 

— Da? 

— Domnule, trebuie să veniţi aici! Sunt acasă la Jim Wahlers. 
N-o să vină să credeţi! 

e 

Jim Wahlers era un tip inofensiv despre care cei mai mulți 
oameni nu aveau mare lucru de spus în afară de faptul că era 
administratorul de pompe funebre al orașului și că avea trei fiice 
de nota zece și o soție care îndrăznea să le spună celor de la 
Walmart că legumele nu erau proaspete. Un bărbat sociabil care 
își vedea de treaba lui și care nu deranja niciodată pe nimeni. 

Casa lui era enormă - mureau mulți oameni, așa că afacerea 
mergea bine - și până acum fusese căminul a trei generații. 
Aveau o grădină cu legume, un garaj pentru două mașini și un 
beci de două sute de metri pătrați cu o masă de biliard și o ţintă 
pentru săgeți. T. Perkins fusese de multe ori la el acasă când era 
tânăr și era campionul la ţintă al orașului, iar Jim fusese aproape 
la fel de bun ca el. Fusese un beci drăguţ în care putuse să se 
antreneze. 

Și iată-l din nou stând aici, așa cum stătuse și atunci, cu setul 
de săgeți în buzunarul de la cămașă. A recunoscut treptele 
vopsite maro, lambriurile de care se sprijiniseră adesea cu berile 
în mână, rețeaua de ţevi de apă care se întindea pe tavan. 

Dar apoi a văzut tot ce nu mai recunoștea. 

Oamenii lui au dat din cap și au ridicat din umeri când l-au 
văzut cum a rămas cu gura căscată. Și ei avuseseră aceeași 
reacţie. 

Toţi pereţii fuseseră redecorați de când fuseseră acoperiți cu 
postere cu filme și cu steagul statului Virginia. Încă mai erau 
postere, dar erau unele noi, nu cu filme de groază cu măști din 
cauciuc și adolescenţi care ţipă. Fără Ingrid Bergman și Veronica 
Lake. Nu, asta era cu totul altceva. T nu știuse niciodată că 
există atâtea grupuri paramilitare în ţară care desfășurau 
activităţi cum ar fi printarea posterelor precum cele lipite pe 
pereţii din beciul lui Jim Wahlers. De fapt nici nu avusese habar 
că există atâtea grupuri paramilitare, punct. 

Vulturii cu Cap Alb, Grupul Bunker din Texas, Primii Pionieri 
din Ohio și alte zeci de genul acesta. Stând unul lângă altul, 
acele postere de recrutare erau ca un spectacol de modă de 

uniforme care arătau comic în mod neintenţionat, machiaj de 
camuflaj întins pe piele, arme imense și zâmbete mari și 
încrezătoare inspirate de ardoarea infatuării și de nevoia de a 
demonstra cine e șeful familiei. 

— Și uită-te și acolo! a strigat adjunctul său. 

T. Perkins s-a dus în camera în care cândva făcuseră sex cu 
două surori roșcate mai mari decât ei. S-a uitat la vreo patruzeci 
sau cincizeci de ambalaje din carton. Fiecare ambalaj conţinea 
treizeci și șase de cutii de câte două sute de cartușe. Un mic 
calcul și ajungeai la mai bine de trei sute de mii de gloanțe. 

— Ce aţi făcut cu Jim? 

— Stă în dormitor și o ţine de mână pe soţia lui. Nu vrea să se 
miște. Zice că trebuie să plecăm, că nu avem ce să căutăm aici. 
Că el nu a făcut nimic. 

T. Perkins s-a uitat la cele trei dulapuri pline cu arme. 

— Practic nu a făcut, nu-i așa? 

— A cumpărat ieri muniţia. Sigur a costat o avere. 

— Aţi luat cheile de la el? 

A dat din cap spre dulapuri. 

— Aici sunt! 

Dody Hall a încercat să-și facă loc în încăpere. Ea fusese 
ultima sosită în departamentul șerifului. 

El a descuiat dulapurile și a deschis ușile. Ori afacerea cu 
înmormântări a lui Jim Wahlera era mai profitabilă decât și-ar fi 
imaginat el, ori avea niște asociaţi care gândeau la fel ca el. 

— Uau! a exclamat Dody Hall. 

Erau suficiente pistoale și puști semiautomate pentru a 
înarma cel puţin trei sute de oameni. Dar nu asta era cel mai 
rău. Cel mai rău lucru erau grenadele de mână. T văzuse ce pot 
face în timpul unei sesiuni de antrenamente pentru soldați în 
Richmond. Dacă una dintre ele era folosită împotriva unui om, 
Jim Wahlers putea să spună adio înmormântărilor tradiţionale. 

Capitolul 13 


New Yorkul era într-o stare jalnică, iar Rosalie Lee era 
speriată. 

La metrou, erau doar două subiecte de discuţie. Unul era 
programul de reforme al președintelui Jansen care ajunsese să 
fie cunoscut sub numele de Decretul Washington; celălalt era 
despre crimele lunetistului. Dar imediat ce oamenii ajungeau la 
suprafaţă, uitau cu totul de președintele Jansen și de decretul 
lui. Riscul ca moartea lor bruscă și aleatorie să aibă loc avea 
prioritate și numai „ucigașul de pe acoperiș” conta. Un glonț 
luase viața unui băiețel cu o zi în urmă în timp ce se plimba pe 
stradă, ţinându-și de mână mama, și alaltăieri murise o femeie 
exact ca Rosalie. Mica plimbare a femeii pe 14" Street se 
dovedise a fi fatală, dar vânduse nenumărate ziare. Din pozele 
de pe primele pagini ale ziarelor era evident că femeia cumpăra 
fructe de la piaţa din stradă. Banane și portocale umpleau 
trotuarul și tricoul ei alb era împroșcat cu sânge, femeia zăcând 
cu punga de cumpărături strivită sub corpul ei greoi. 

Rosalie detesta să facă drumul până la biroul său din centru. 
Ura să se furișeze, să stea cât mai aproape posibil de zidurile 
clădirilor și ura să privească tot timpul în mod involuntar spre 
acoperișuri. Era speriată de moarte la gândul durerii, la gândul 
că glonţul va ajunge în corpul ei și o va răpune la pământ. 

Până acum, ucigașul avea vieţile a douăzeci și una de 
persoane pe conștiință, cel puţin una pe zi. Până acum, toată 
lumea știa pe cineva care știa pe cineva care o cunoscuse pe 
una dintre victime. Ea însăși întâlnise un bărbat a cărui soţie 
avusese un nepot care fusese împușcat în tâmplă și jumătate 
din craniul lui rămăsese în intersecția dintre East 59" și First 
Avenue. La știri spuneau că ucigașul stătuse pe cablurile 
telecabinei care ducea spre Roosevelt Island, dar nu era 
adevărat. Nu duceau lipsă de teorii și speculaţii, dar între timp, 
criminalul deținea toate cărțile. 

În fiecare noapte, Rosalie se ruga să fie găsit, să nu fie negru 
și ca fiii ei să ajungă acasă teferi și nevătămaţi. Se temea de ce 
ar fi putut să li se întâmple băieţilor ei pe străzile din New York 

în ultima vreme. Și nu doar New York-ul era vai de capul lui. 
Demonstraţiile din Chicago fuseseră primite cu tunuri cu apă și 
noaptea Garda Naţională trăgea cu gloanţe de cauciuc în 
oamenii care se adunau pe la colțuri de stradă. Fuseseră puse 
baricade în toată țara, traficul aerian și feroviar era monitorizat 
la minut și câteva rute de autobuz fuseseră oprite temporar. 

Țara fusese întoarsă cu fundul în sus. 

e 

Moonie Quale ridicase ștacheta cu zece zile în urmă când îi 
chemase pe toţi liderii celor mai sălbatice miliții din ţară, 
continuând să facă o propagandă otrăvitoare prin intermediul 
unei prese mult prea dornice de știri. Oamenii în uniforme de 
camuflaj din fiecare colț al ţării își exprimaseră susţinerea faţă 
de cei care puseseră bomba în Madison, după care declaraseră 
război guvernului. Cu toţii ajunseseră la aceeași concluzie: era 
timpul să răspundă abuzului de putere al administraţiei lui 
Jansen. Uciderea membrilor Congresului și a oficialilor federali 
locali a început imediat. Prima noapte a fost plină de o serie de 
atentate cu bombă și asasinate, și în dimineaţa următoare 
străzile ţării erau pline de polițiști. Atentatele au continuat peste 
ziuă, iar sistemele judiciare și de apărare de la toate nivelurile 
au fost puse în alertă. 

Rosalie stătea în scaunul ei verde confortabil când 
președintele Jansen a întrerupt un program de la televizor ca să 
anunţe că ţara se află în stare de urgență. Era negru de 
supărare și vocea îi tremura în timp ce vorbea. După asta, 
lucrurile s-au desfășurat rapid. În decursul a douăzeci și patru 
de ore, Congresul a fost practic anulat și puterile executive de 
urgență și decretele prezidenţiale au ajuns să fie la ordinea zilei. 
În prima seară, mai bine de jumătate dintre ziarele și posturile 
de televiziune au fost închise temporar, în concordanţă cu 
Ordinul Executiv 10995. 

Uniunea jurnaliștilor putea protesta cât voia, la fel și grupurile 
politice de la toate nivelurile. Decretul Washington al lui Jansen 
și controlul FEMA asupra situaţiei erau ceva real acum, fie că le 
plăcea oamenilor sau nu. 

e 

După asta, viaţa a devenit și mai grea pentru toată lumea, cu 
atât mai mult pentru cei din New York. Rosalie locuia cu cei trei 
fii ai ei care erau niște mici delincvenţi - și cu încă alţi cinci mii 

de oameni -, toţi pe o rază de câteva sute de metri, și pentru ei 
dreptatea însemna să aibă un cuţit sau un pistol încărcat în 
buzunarul de la spate. Aici, iluzia legii și a ordinii dispăruse cu 
mult timp în urmă; trebuia să supravieţuiești cum puteai. Era 
greu să fii „un cetăţean care respecta legea” în South Bronx, cu 
sau fără stare de urgenţă. Nu era nicio îndoială. 

Băieţii lui Rosalie - James, Frank și Dennis - aveau multe în 
comun: o diferență de doi ani și jumătate între cel mai mare și 
cel mai mic, fiecare dintre ei cu un corp frumos și irezistibil faţă 
de sexul opus și toți dispuși să sară imediat și la ceartă și la 
bătaie. Ceilalţi le spuneau Huey, Louie și Dewey, dar nu când 
putea să audă și altcineva. Erau trei băieţi care cereau respect 
și care îl obțineau imediat, nu stăteau să piardă timpul. 
incercase să îi învețe cuvintele lui Dumnezeu despre cum 
trebuie să întoarcă și celălalt obraz și să-și iubească aproapele, 
dar ei nu prea voiau să înveţe astfel de lucruri, ceea ce o 
îngrijora pe mama lor. Erau destul de iritabili și se luau la bătaie 
pentru cel mai mic motiv. Niciunul dintre ei nu mai fusese la 
închisoare, dar acum acest lucru părea că e doar o chestiune de 
timp, și asta dacă apucau să trăiască. 

Rosalie nu a îndrăznit să continue acel gând până la o 
concluzie. Câteva dintre prietenele sale își pierduseră fiii; una 
dintre ele pierduse doi. Își iubea mult copiii, în ciuda defectelor 
lor evidente. Încerca să și-i imagineze cu fire de păr alb la 
tâmple, sprijinul și protectorii ei când va ajunge la o vârstă 
înaintată. Cea mai mare dorinţă a lui Rosalie era ca ei să plece 
din ghetou, așa că ea nu se numără printre persoanele care îi 
condamnaseră imediat pe Jansen și decretul lui. Bineînţeles că 
fiii ei făcuseră asta, darea nu. 

La cum ajunseseră lucrurile în Statele Unite, exista o șansă ca 
decretul să ajute. Să ajute ca lumea să meargă din nou pe străzi 
fără frică, fără să trebuiască să treacă printre gunoaiele 
societăţii, fără să vadă oameni care nu mai aveau nicio speranţă 
de a-și reveni. Fără să trebuiască să vadă cum drogurile își fac 
loc în vieţile familiilor și în venele copiilor. 

Rosalie își dorea atât de mult ca băieţii ei s-o asculte, să evite 
consecinţele campaniei de reforme a președintelui. Să evite să 
fie prinși cu arme încărcate și să înceteze să-și mai asume 
riscuri stupide. 

Decretul Washington dăduse societatea americană peste cap. 
Oamenii se întorceau din închisori, majoritatea dintre ei cu bani 
în buzunare și o slujbă nou-nouţă care consta în menţinerea 
tineretului din cartier departe de probleme. Elementele liberale 
sceptice analizau situaţia din fiecare unghi posibil, în timp ce 
republicanii din Congres - și până acum și un număr mare de 
democrați - urlau de zor, susținând că era ca și cum puneau 
vulpea să aibă grijă de coteţul de găini. 

Dar Rosalie vedea lucrurile altfel. Acești foști pușcăriași 
adolescenţi nu aveau niciun interes să ajungă iar după gratii și 
acum aveau ceva util de făcut în viaţa lor. Paznicii lor nu le mai 
erau judecători, ci colegi. Aveau același scop, aproximativ 
același salariu și vorbeau aceeași limbă. Slujba lor consta din a 
scoate ce-i mai bun din nimic, cum ar fi de exemplu să-i scoată 
pe băieţi din găștile de latino-americani și să-i convingă pe cei 
din frăţiile de negri să renunţe la armele lor, să-i ia de pe străzi 
și să-i ducă în clinici de dezintoxicare. 

Fiecăruia dintre cei eliberaţi din închisoare i-au revenit cinci 
băieți din diferite găști pe care să îi supravegheze. Puștii care 
înainte fuseseră inamici erau forțați să se comporte frumos 
împreună, altfel se puteau aștepta la o pedeapsă. Se distrau și 
râdeau împreună, și ocazional învățau ceva. Erau la curent cu ce 
se întâmplă pe Wall Street și primeau bilete gratis la filme, 
lucruri de genul ăsta. 

Membrii găștilor încă îi mai vorbeau de rău pe alţii când 
reveneau pe „terenul” lor, dar acum violenţa rar ajungea la un 
nivel dincolo de cel retoric. Parcă nu era ok să baţi pe cineva cu 
care ai petrecut după-amiaza împreună, distrându-te. Incă mai 
aveau loc întâmplări urâte, dar erau din ce în ce mai puţine. Intr- 
un fel straniu parcă se ajunsese la un nou gen de solidaritate în 
cartiere și străzile îi aduceau pe oameni împreună în loc să-i 
despartă. 

În orice caz, Rosalie Lee începea să se simtă mai în siguranţă 
în Throgs Neck decât în Manhattan, locul de vânătoare preferat 
al lunetistului. 

Apoi, fiul ei mijlociu, Frank, a venit acasă într-o seară cu ochii 
mari, drogat și spumegând răzbunător, după ce fusese împușcat 
în gambă. Scena s-a schimbat instantaneu. James, Frank și 
Dennis și-au adunat repede toată muniţia pe care o ascunseseră 
prin apartament și pe care mama lor nu reușise să o găsească. 


VP - 140 


Apoi și-au încărcat armele și au plecat într-o expediţie de 
pedepsire. Rosalie nu a aflat niciodată ce s-a întâmplat, dar trei 
băieţi negri fuseseră omorâți în Bronx în cursul acelei nopţi. Nu 
voia să știe mai multe. 

Era înnebunită de groază și le-a confiscat armele băieţilor în 
timp ce dormeau. Le-a dus în golful Eastehester și le-a aruncat 
cât mai departe în apă, atât cât a putut cu braţele ei grele. A 
ascultat la radioul poliţiei timp de câteva ore și pentru că nu s-a 
menţionat niciun suspect pentru crimele din Bronx, a decis să-și 
țină temerile și suspiciunile pentru ea. 

In acea noapte nu a închis un ochi. S-a tot dat jos din pat, s-a 
pus în genunchi și s-a rugat: 

— Doamne, a șoptit ea, te rog, cruţă-i pe băieţii mei! 

e 

De când se născuse - trei blocuri mai încolo, în urmă cu 
patruzeci și opt de ani - Rosalie ieșise din New York City doar de 
două ori în viaţa ei. O dată când își vizitase sora din Virginia și 
participase la emisiune și a doua oară în timpul călătoriei în 
China. Ambele ocazii fuseseră ca niște mici daruri trimise din rai, 
dar de ambele dăţi îi mulţumise lui Dumnezeu pentru că putuse 
să se întoarcă pe străzile din Bronx - acele drumuri obscure în 
care se intersectau kilometru după kilometru blocurile cu 
apartamente mohorâte. Aici, sufletul ei își găsea răgazul; aici 
era lumea ei. În orice caz, așa fusese până în noaptea în care 
băieţii săi plecaseră în misiunea lor de răzbunare. Acum își 
dorea să se afle cu toţii în altă parte, undeva departe la ţară. 

S-a închinat și a rostit numele lui lisus. Acum băieții ei 
probabil că luaseră viaţa cuiva. Asta însemna că se îndreptau 
spre abis, la fel ca mii de alte suflete care locuiseră înaintea lor 
în South Bronx? Consecințele aveau să fie fatale dacă erau 
prinși și găsiţi vinovați. Potrivit decretului lui Jansen, clemenţă 
aveau să primească cei cu delicte vechi, nu cu delicte noi, și cu 
siguranţă nu cei implicaţi în omucideri. Un infractor neînsemnat 
putea să scape doar cu un program de reabilitare și câteva luni 
de muncă în folosul comunităţii, dar nu și ucigașii, sigur că nu. 
Aceste gunoaie de oameni aveau să fie eliminate. Îi aștepta 
pedeapsa capitală - sfârșitul poveștii. 

Unsprezece oameni fuseseră executaţi în Texas de când 
fusese declarată starea de urgență. Cei condamnaţi au fost 
executaţi de-a lungul ţării oriunde existau centrele necesare, iar 

procesul a fost grăbit. Vicepreședintele Sunderland declarase că 
toate listele cu condamnaţii la moarte se vor goli până în 
toamnă. El zicea unul pe zi, cel puţin. Adesea, asta implica 
faptul că prizonierii erau luaţi direct din celule și duși în camera 
de execuţie fără să primească o ultimă vizită de la cei dragi, 
fără un ultim telefon și fără șansa de a reflecta în pace câteva 
ore - toate acestea fiind considerate a fi drepturile inalienabile 
ale unui condamnat. Dar așa stăteau lucrurile acum, indiferent 
cât de mult protestau nenumăratele organizaţii, grupuri de 
cetățeni, politicienii și presa și chiar și guvernele străine. Dacă 
omorai pe cineva după data de 12 martie 2009, erai executat. 
Simplu ca bună ziua. Nu exista posibilitate de grațiere. Habeas 
Corpus - într-adevăr, Legea Drepturilor!” - fusese invalidat. 

Rosalie Lee i-a întrebat pe fiii săi dacă în acea noapte 
făcuseră ceva ce n-ar fi trebuit să facă. l-au râs în față. Au râs 
când i-a implorat să stea acasă în acea noapte și au râs și când 
i-au arătat noile lor arme, lustruite și încărcate. 

Rosalie îl votase președinte pe Jansen și, până acum o 
săptămână, îi apăra cu vehemenţă edictele de urgenţă. Acum 
nu mai era atât de sigură. Avea trei fii și, deși erau departe de a 
fi perfecţi, tot ai ei erau. Erau tot ce avea. Va regreta amarnic 
tot restul vieții dacă unul dintre ei va trebui să plătească cu 
viaţa într-o zi pentru votul ei. 


17 Numele dat primelor zece amendamente din Constituţia Statelor Unite (n.tr.). 

Capitolul 14 


Erau douăzeci și șase de bărbaţi condamnaţi la moarte în 
închisoarea de stat Sussex din Waverly. Fuseseră executați cinci 
și mai ajunseseră patru noi. Era un loc în care veștile bune 
țineau de domeniul trecutului. 

Gardienii închisorii îi informaseră cu maliţiozitate pe deținuți 
despre ce se întâmpla în Washington. „Idiocratul” ăla amator și 
blestemat de președinte se afla în mijlocul unei sinucideri 
politice care ameninţa viitorul întregii ţări. Râdeau ca niște 
nebuni când vorbeau despre starea de urgenţă, probabil din 
pricina setei de sânge care pulsa în toată ţara. Sau poate că din 
pricina faptului că erau neliniștiţi cu privire la ce ar fi trebuit să 
facă acum. În orice caz, era clar că nu aveau habar ce 
consecinţe aveau să sufere. 

Gardianul roșcat căruia îi spuneau Lassie râdea isteric, parcă 
încercând să-și ascundă incertitudinea: 

— Peste patru săptămâni o să rămânem fără serviciu! a 
glumit el. 

Mai târziu, celor din personal li s-a spus altceva, că treaba lor 
era să termine cu execuțiile și că apoi vor trece la o muncă mai 
„Cuviincioasă”. Adică să lucreze cu criminali tineri care nu erau 
atât de duri ca aceia condamnaţi și să încerce să-i reintegreze în 
societate. 

Reacţia lui Bud a fost asemănătoare cu cea a majorității 
gardienilor. Nu credea că planul avea să funcţioneze, dar nu se 
putea face nimic în privinţa asta. Închisoarea deja era ocupată 
cu execuțiile. Urmau să fie exterminați toţi ca niște șobolani 
purtători de boli, și cu asta basta. 

lar el nu era vinovat. 

Auzea nenumărate zvonuri și majoritatea s-au confirmat. 
Avocaţii lui Bud au venit la el cu servietele lor negre și regretau 
că nu puteau face nimic pentru el. Regretau că toate apelurile 
lor fuseseră ignorate în ciuda marilor lor eforturi și proteste. Bud 
se întreba cum aveau să supravieţuiască acești vulturi bine 
plătiţi dacă toți clienţii lor erau omorâți. Nu că simpatiza cu ei, 
dar ar fi preferat alte condiţii pentru încetarea activităţii lor. 

Avocaţii spuneau că deja începuseră execuțiile în Maryland 
după ani întregi în care fuseseră suspendate. În Texas aveau loc 
câte două pe zi, uneori chiar trei. De parcă asta era ceva ce Bud 
ar fi vrut să știe. De parcă până nu acum nu fusese martor la 
mai mult decât trebuia. Aici în Virginia îi luau metodic unul câte 
unul; văzuse asta cu propriii ochi. Cinci bărbaţi condamnați 
trecuseră deja prin faţa celulei sale, cu capetele plecate și 
pumnii strânși la spate, direct de la ultima masă luată în celula 
lor în sala de execuţii. Începuseră din capătul culoarului cu 
bărbatul din celula unu, apoi celula doi, apoi trei și așa mai 
departe, până când au luat-o din nou cu celula unu. Câte unul 
pe zi până când îi terminau pe toţi. Celulele se ocupau la loc la 
fel de repede cum se goleau. Auzise că lumea o luase razna pe 
străzi. Se pare că o parte dintre noii prizonieri încercaseră să-ș 
apere dreptul de a-și păstra muniţia, și lupta armată care se 
declanșase scăpase de sub control. Ei nu ţintiseră spre cineva 
anume - se plângeau aceștia în celulele lor -, dar oamenii de 
obicei mor dacă îi lovești cum trebuie. 

Cu câteva zile în urmă erau bărbaţi obișnuiți cu familii, care 
nu prea avuseseră de-a face cu milițiile. 

Acum erau deja istorie. 

e 

Bud stătea exact la mijloc în celula numărul paisprezece. 
Prizonierii inițiali din celulele de la unu la cinci deja fuseseră 
trimiși pe lumea cealaltă, și în fiecare seară, la ora șase fix, îl 
luau pe altul dintre ceilalţi deţinuţi și-l duceau în camera de 
executare. Când i-a venit rândul lui Dave, drogatul din celulă a 
doua, a ţipat atât de strident încât ecourile s-au mai auzit și a 
doua zi. Era mult mai mic decât își imaginase Bud și era vânăt la 
faţă de teamă. 

— Ingerii cresc marijuana în rai, Davey Boy! a spus râzând 
vecinul lui Bud, Daryl, și a bătut în gratii vesel în timp ce omul 
condamnat era luat cu forţa. 

Bud mai auzea încă și ecoul gratiilor. 

Nu-și putea imagina că va fi la fel de bucuros când va veni 
rândul lui Daryl, și mai rămăseseră doar șapte zile și jumătate. 
Pe 29 martie: ziua dinaintea morţii sale. 

e 

Gardianul Pete era unul dintre puținii care nu se plângea de 

ce se întâmpla afară. Se adapta, resemnându-se deocamdată și 

crezând că își va găsi în curând un alt post. Asculta ordine și 
tăcea, motiv pentru care șeful gărzilor îl pusese în tura de 
noapte, ceea ce însemna că trebuia să stea treaz noapte după 
noapte din cauza înjurăturilor și a suspinelor bărbatului care 
avea să moară ziua următoare. Asta primea pentru că era pasiv 
și nu protesta niciodată. 

Obișnuia să stea lângă ușa de la ieșire, în dreptul primei 
celule, pe un scaun din lemn șubred, până în ziua în care 
scaunul a fost distrus când deţținutul cu numărul șase a reușit să 
scape din strânsoarea executanţilor să-i și s-a aruncat asupra 
singurei arme din apropiere cu care se putea apăra. Cu spătarul 
scaunului a rupt braţul primului gardian, dar numai atât a 
apucat să facă. L-au învins și au refuzat să-l mai lase să stea de 
vorbă cu preotul înainte să-i bage acul în venă și să-l 
otrăvească. 

După acest incident, nu au mai existat obiecte pe culoarul 
condamnaților la moarte. Dacă Pete nu voia să folosească 
scaunul din metal care era atașat de perete, trebuia să stea în 
picioare. 

e 

În prima noapte, Pete a stat sprijinit de perete trei ore, după 
care plictiseala și amorțeala l-au forţat să se plimbe de-a lungul 
celulelor. 

Bud își spusese rugăciunile și acum aștepta, lipit de barele 
celulei sale. 

— Haide, haide! a șoptit el. 

Spera că ucigașul de copii Robert și moara stricată Daryl îl vor 
lăsa pe Pete să treacă fără să provoace o scenă și să scoale pe 
toată lumea, pentru că avea nevoie de câteva minute singur cu 
gardianul. Numai câteva momente în care să aibă parte de 
atenţia exclusivă a unui tânăr a cărui viață era capabil să o 
schimbe. 

— Pete! a șoptit el, dar gardianul a trecut pe lângă el și a stat 
mult, mult timp în capătul celălalt al coridorului. 

Lui Bud i s-a părut că au trecut ore în șir. Poate că Pete avea 
nevoie de acel timp ca să-și dea seama că drumul înapoi spre 
celula lui Bud avea să fie de o importanţă nemaipomenită. 

Bud l-a mai strigat o dată când Pete a trecut pe lângă el, și de 
data asta s-a oprit, ca și cum deja ajunsese la capătul drumului 

sau ca și cum picioarele lui nu voiau să-l ducă mai departe. In 
orice caz, ajunsese la destinație. 

— O să-ţi dau ţie și familiei tale un milion de dolari dacă îmi 
dai un telefon, a șoptit Bud. Tu doar mi-l dai și eu sun, și banii o 
să-ți fie transferați în cont. Sau în contul mamei tale sau al oricui 
altcuiva vrei tu. Poţi să-i primești și cash. Sunt sigur că pot să 
aranjez și asta. 

Pete s-a uitat la Bud ca și cum Bud era deja la timpul trecut. 
Ca și cum era un cadavru care vorbea cu el și căruia deja îi 
răspunsese nu. Bud a început să transpire. li venea să se întindă 
și să-l apuce pe Pete, dar și-a dat imediat seama că era o idee 
proastă. Dacă omul se dădea un pas înapoi, poate că în 
următoarea secundă avea să plece. 

— Pete, crede-mă când îţi spun că sunt nevinovat! Nu am 
făcut ce mă acuză ei că am făcut. Am omorat în Vietnam, e 
adevărat, dar asta a fost pentru țara mea. Aveam doar douăzeci 
și trei de ani. Acolo am învăţat că viaţa e sacră, crede-mă! 

Pete s-a ridicat pe vârfuri. Arăta ca și cum mai avea puţin și 
leșina. Poate pentru că stătuse prea mult în picioare, dar Bud 
știa că o ofertă ca aceasta putea să îl zdruncine pe un tânăr ca 
Pete. Un milion de dolari avea să-i schimbe viaţa complet; era 
cel mai grozav lucru la care putea să viseze un tip ca el. Să 
câștige la loterie și toate problemele să se rezolve. Doar să bage 
o monedă în automatul de jocuri de noroc potrivit, la momentul 
potrivit și... 

Astfel de gânduri alergau prin mintea lui Pete, era evident. Să 
bage moneda în aparat? Să profite de această șansă? Era clar 
că ar fi vrut, dar circumstanțele nu arătau prea bine, deoarece 
Bud Curtis nu era decât un alt condamnat la moarte. Lumea 
spunea că ordonase asasinarea soţiei președintelui. Să-și asume 
Pete riscuri pentru un asemenea om? Asta era întrebarea. Și 
Bud știa și el asta. 

— N-o s-o facă, Buddy Boy! N-o să-ți dea telefonul. 

Pete a tresărit când a auzit vocea lui Daryl Reid din celula 
alăturată. Era ca o lovitură de cuţit în semiîntuneric. Bud a 
încercat să-l facă pe Daryl să tacă, dar Pete deja plecase. 

e 

A doua zi dimineaţă, Bud a fost anunţat că are un vizitator. 
Doggie stătea în sala de vizite cu privirea în pământ, arătând de 
parcă își pierduse toată pofta de viaţă. S-a întors cu faţa spre el 

când acesta a fost condus până la masă și legat de scaunul din 
faţa ei. Privirea ei era încețoșată și tristă, iar ridurile de 
deasupra sprâncenelor îi aminteau de mama ei. 

Bud a tras adânc aer în piept. 

— Îţi mulțumesc că ai venit... scumpa mea! 

Aceste cuvinte atât de simple nu fuseseră niciodată atât de 
greu de rostit. 

Ea a ridicat din umeri. Poate, la fel ca tatăl ei, observase 
privirile pe care i le aruncau gardienii. Doggie Rogers: cine nu o 
cunoștea în Statele Unite? Nu era ea ajutorul președintelui, cea 
care începuse acest dezastru? Dacă n-ar fi fost ea, n-ar fi existat 
stare de urgenţă, n-ar fi existat baricade, raiduri sporadice ale 
poliţiei și armatei. Da, erau cu ochii pe ea, și ei clar nu-i plăcea 
asta. 

— E luni. Ţi-ai luat liber? a întrebat Bud. 

— Am muncit tot weekendul. 

El a încuviinţat din cap. 

— Asta e probabil una dintre ultimele dăți când vii aici, 
Doggie, dacă nu chiar ultima. Lucrurile se mișcă foarte repede 
acum. 

Ea s-a uitatla el. 

— Când? 

El a numărat pe degete și a zâmbit. 

— Ei bine, s-ar putea să mai fie maxim opt zile. Dar nu se știe 
niciodată ce se va întâmpla mâine. Poate că vor grăbi lucrurile și 
mai mult. 

Ridurile de pe fruntea ei s-au accentuat. 

— Ai idee ce se petrece în ţară acum? 

Curtis a încuviinţat din cap din nou. Nu știa prea multe, dar 
era de ajuns. Toată lumea dădea vina pe el pentru ce se 
întâmpla. 

— Totul pare că a scăpat de sub control, dar e și mai rău de 
atât pentru că președintele Jansen știe exact ce face. 

L-a privit fix în ochi și a continuat cu o voce slabă. 

— Într-un fel, cred că e nebun. Casa Albă e ca o fortăreață. 
Toată lumea stă acolo și trage de sfori. Eu sunt la doar zece 
birouri de cel Oval și nu știu nimic. 

Și-a pus faţa în mâini. 

— E groaznic ce ai declanșat, tată. Știi asta? 

A lăsat-o să termine, să se șteargă la ochi și să ridice din nou 
privirea. 

— Ascultă-mă, Doggie, pentru că avem foarte puţin timp la 
dispoziție! Ascultă-mă bine, nu sunt vinovat! 

A observat cum gardianul se uita la ceasul de pe perete, dar 
nu avea de gând să permită să fie întrerupt. 

— Cineva a conspirat împotriva mea. Nu știu de ce, dar eu nu 
am avut nimic de-a face cu moartea lui Mimi Jansen. Trebuie să 
mă crezi. E adevărat că o dată l-am pus pe Toby O'Neill să-mi 
lingă scuipatul de pe podea, Doggie, dar eram beat și a fost un 
pariu! 

Doggie s-a uitat la el dezgustată. 

— Da, știu, dar ce-i făcut e bun făcut! Trebuie să mă crezi. 
Blake Wunderlich este bărbatul care m-a contactat și mi-a 
sugerat ca Toby O'Neill să fie cel care dezvelește tabloul și, fie 
că există sau nu, la vremea respectivă a fost o persoană cât se 
poate de reală. 

S-a aplecat spre ea atât cât îi permiteau lanţurile. 

— Ascultă! Cineva trebuie să poată verifica toate apelurile 
care s-au efectuat prin biroul meu. Trebuie să găsească ceva. A 
vocaţii mei deja au renunţat, dar poate că tu poţi să faci rost de 
un detectiv privat sau ceva. Nu mai am mult timp. Poţi face 
asta, draga mea? 

Blândeţea cu care a vorbit a făcut-o să freamăte. 

— Dar cu ce poate să ajute asta? La cum stau lucrurile acum, 
nicio persoană competentă nu se va atinge de cazul tău. 

Doggie s-a uitat în pământ. 

— In plus, cine ar vrea să mă ajute pe mine? Și eu am devenit 
o paria, nu înţelegi? 

Tatăl ei ar fi dat orice ca s-o poată strânge de mână. 

— Dar prietenul tău cu care ai fost în China, șeriful care a fost 
cu tine la proces? El trebuie să știe cazul foarte bine. Nu poţi să-l 
rogi pe el să încerce și să vadă dacă poate face ceva? El trebuie 
să știe care e rutina pentru astfel de lucruri. 

— T. Perkins? Ce ar putea el să facă? 

— Să treacă din nou prin toate. Prin materialele procurorilor și 
prin cele ale avocaţilor mei, prin mărturiile mele și ale celorlalţi. 
Știu că nu pot să fac apel, dar fir-ar să fie, trebuie să existe o 
dovadă pe undeva că nu am fost eu. Spune-i lui T. Perkins că 
paharul cu apă a dispărut. Că eu l-am adus pe coridor, doar că 

nu a fost surprins de cameră. Că trebuie să fie cineva care a 
reușit să șteargă digital paharul din filmare, cineva care a avut 
acces la ea. Și spune-i că am avut suficiente arme de foc în 
Vietnam și niciodată, absolut niciodată nu mi-am mai încărcat 
pistolul și nicio altă armă de atunci. Și așadar, nu înţeleg cum de 
amprentele mele au putut să ajungă pe acele cartușe. Spune-i 
că eu cred că Serviciile Secrete ar putea fi implicate, că au sucit 
intenţionat tot ce am declarat eu. Da, știu că i-am zis lui Toby să 
nu spună nimic înainte să dezvelească tabloul, dar am vrut doar 
ca să-și țină gura și să facă așa cum i se spune! Știam cum e. 
Era capabil să spună cele mai nepoliticoase lucruri. Și tu știi 
asta. 

— Atunci de ce l-ai ales pe el? 

— Dar nu eu l-am ales, Doggie! De câte ori trebuie să mai 
spun? Blake Wunderlich a fost cel care l-a ales. 

A ridicat privirea spre gardianul care se apropia. 

— Nu, să nu cumva să faci asta! Incă mai am două minute, a 
zis el, arătând spre ceas. Uită-te și tu! Trebuie să mă lași să 
termin de vorbit cu fiica mea. 

Gardianul s-a oprit, dar era clar că nu avea de gând să 
aștepte două minute. 

Bud s-a întors spre Doggie. 

— Și banii viraţi lui Toby. Crezi că aș face ceva atât de stupid, 
Doggie? Sincer, aș face eu asta? E atât de ușor de verificat. 

Ea și-a mușcat buza și s-a uitat la ceas. 

— Da, am făcut parte din campaniile lui Wallace și Goldwater, 
a continuat el. Niciodată nu am încercat nici măcar să ascund 
asta. Dar eram practic un copil încă, nu-i așa? Asta a fost înainte 
să mă îndrăgostesc de mama ta și ea a fost tot acolo. Poţi s-o 
întrebi chiar tu. 

Doggie a închis ochii. Știa că dacă riposta în vreun fel, ar fi 
irosit timpul pe care nu-l aveau. 

Bud s-a uitat la ea. Dintr-odată a fost conștient de scaunul de 
sub el și de felul în care suprafeţele goale ale pereţilor aduceau 
dezolare în sufletul său. De faptul că fiica sa parcă era la ani- 
lumină depărtare de el, iar el se ţinea de mână cu moartea. 

— Dumnezeule! a șoptit el. Mi-aș dori ca mama ta să fie cu 
mine acum. 

A ridicat mâna în semn de protest când ea a dat să se ridice. 

— Nu pleca! Lasă-mă să spun tot. Poate că e ultima mea 
șansă. _ 

Doggie era aproape de a izbucni în plâns. li mai văzuse 
această față, dar cu mult timp în urmă. 

— O să repet, Doggie, nu eu am fost cel care a sugerat ca 
Toby să dezvelească pictura. A fost Blake Wunderlich, unul 
dintre agenţii de pază. Aș fi dezvelit chiar eu tabloul ăla 
nenorocit, dar agentul ăsta de la Serviciile Secrete s-a gândit că 
un angajat ar trebui s-o facă. A zis că e mai potrivit așa! Da, 
exact așa s-a exprimat, fie că-ţi vine să crezi sau nu. „Potrivit”, 
de parcă eu eram un tâmpit ultrarevoluționar și diabolic! Așa s-a 
întâmplat. Dacă crezi asta, nu poţi crede și restul? Și să-l rogi pe 
T. Perkins să preia el cazul, poţi, te rog? 

El a încercat să-i zâmbească, dar simțea cât de imposibil îi 
era. Ea stătea cu privirea aţintită asupra salopetei lui portocalii, 
așa că a trebuit să se aplece în faţă ca să îi surprindă privirea. 

— Doggie, încearcă să-ţi pui și tu aceste întrebări: cine i-a dat 
pistolul asasinului? De unde a făcut rost de el? De ce nu l-a 
împușcat Toby pe președinte de la distanţa aia scurtă? Se poate 
ca președintele să nici nu fi fost următoarea ţintă? Și dacă e 
adevărat de ce? Ce a făcut Mimi Jansen și cum de nimeni nu a 
auzit ce a strigat Toby înainte de prima tragere? Sunt atât de 
multe întrebări care s-ar putea să mă ajute să ies de aici dacă 
primesc niște răspunsuri corecte și rapide, dar nu am mult timp. 
Așa că gândește-te repede la asta. Te rog! 

Ea a ezitat pentru o clipă înainte să dea din cap fără tragere 
de inimă când gardienii s-au apropiat și au dezlegat lanţurile 
tatălui ei de pe scaun. 

— Pot măcar să-i dau o ultimă îmbrăţișare fiicei mele, pentru 
numele lui Dumnezeu? 

Gardianul mai scund l-a privit cu indiferență. 

— Îmi pare rău. Fără contact fizic între deţinuţi și vizitatori. 
Ştii regulile. Vino, Curtis, și nu ne face probleme. Ți s-a terminat 
timpul! 

L-au ridicat cu forţa de pe scaun și l-au împins spre ușa care 
ducea spre celule. 

— Doggie! a strigat el, în timp ce au deschis ușa antiglont din 
sticlă. Să-i oferi ofițerului Perkins oricâţi bani vrea, dacă asta va 
ajuta. Dacă nu poate să accepte banii din cauza slujbei, atunci 
oferă-i suficienţi cât să nu mai trebuiască să lucreze vreodată. 

Sau găsește pe altcineva ca el. Dar grăbește-te, tu ești ultima 
mea speranță! 

A reușit să se întoarcă cât să-i arunce un ultim zâmbet, dar ea 
plecase. 

e 

În acea noapte, Bud a încercat să stea treaz ca să poată să fie 
cu ochii pe Pete, care se sprijinea de peretele de la intrare, ca 
de obicei. Poate că în noaptea asta avea să cedeze, dar cine știe 
când sau de ce va fi nevoie? Bud a ascultat zgomotele 
sistemului de ventilaţie. Ar putea fi asta o posibilitate? Ar putea 
cineva să se târască în patru labe prin canalul acela lung din 
oțel și să ajungă cumva în spatele clădirii? Era posibil să te 
strecori dincolo de reţeaua masivă de camere și de garduri 
electrice, să iasă naibii de acolo spre sud, prin Carolina de Nord, 
să facă rost de un hidropter!* și să ajungă în Golful Mexic? Să 
lase totul în urmă și să-și facă altă viaţă în America de Sud. Știa 
destule despre supravieţuire, despre cum să se descurce și 
despre cum poţi să dispari în locul acela. Erau multe femei 
frumoase în Peru și Chile, autorităţile lor puteau fi mituite și 
puteai să angajezi mulţi oameni pe salarii mici. Viaţa era mai 
simplă acolo, atât timp cât știai ce să faci. Și Bud știa. 

— Pssst, Buddy Boy! a șoptit Daryl. Scoală-te, omule, vine 
Pete! 

Bud a zburat spre gratiile celulei și și-a băgat jumătate din 
față printre ele. Pete mai avea doar două celule până ajungea la 
el și totul era liniștit. l-a aruncat lui Daryl o privire pătrunzătoare 
când a trecut pe lângă el. Apoi s-a lăsat pe vine în faţa gratiilor 
celulei lui Bud și l-a privit fix în ochi. 

— Vreau banii înainte să primeşti telefonul, m-ai înțeles? a 
șoptit el. Nu voi fi aici în următoarele câteva zile, așa că să te 
ocupi de asta între timp. 

Bud a încuviințat din cap. 

— Dumnezeule! a șoptit el. Cum crezi că pot să-ţi virez banii 
fără telefon? Fir-ar Pete, nu înţelegi? Am nevoie de telefon mai 
întâi. 

Pete era palid la față. lată-l aici pe tărâmul morţii, confuz, 
intrat în joc. Se afla într-un ţinut al nimănui, între moarte și 
renaștere. Ştia, chiar în acel moment, că avea șansa de a se 


18 Ambarcaţiune care survolează suprafaţa apei datorită aripilor escamotabile 
comandate de un computer (n. red.). 

ridica deasupra orașului Waverly și a închisorii și de a nu mai 
privi niciodată înapoi. Alegerea în sine nu era atât de dificilă, dar 
posibilitatea de a fi prins era un lucru important de care trebuia 
să ţină seama. 

Să-l ajuţi pe Bud Curtis nu era același lucru cu a ajuta pe 
altcineva, iar Bud știa și el bine asta. Nimeni din ţară nu voia să 
fie trimis în iad altcineva mai repede decât acel om, înaintea 
celui mai groaznic criminal în serie sau violator de copii. Oricine 
era prins încercând să-l ajute să scape avea să aibă probleme 
foarte mari și exista o mare posibilitate să se întâmple asta. 

— Un milion de dolari în trei zile, pe 26 martie. Apoi îţi 
primești telefonul, dar nu înainte. 

— Îți dau cinci milioane dacă primesc mai întâi telefonul! 
bine? 

Pete s-a ridicat și a plecat. Bud a încercat în zadar să scoată 
capul și mai mult printre zăbrele, cu inima bătându-i nebunește 
în piept, căci Pete nu i-a mai aruncat nicio privire. 

Capitolul 15 


Doggie a auzit că l-au arestat pe Tom Jumper, cel mai popular 
prezentator de emisiune din ţară, marți după-amiază. 

Autorităţile ar fi preferat să-l aresteze în seara sâmbetei 
precedente, exact în timpul emisiunii sale de la ora de vârf, 
numai ca să demonstreze ţării cât de serios au vorbit când au 
spus că toate programele de televiziune care promovează 
violenţa vor fi anulate, dar bărbatul fusese viclean și dispăruse. 
După aceea, asistentul lui personal petrecuse următoarele două 
zile într-un bar din Times Square, ţinând tirade despre guvern și 
despre faptul că încalcă Legea Drepturilor în general și 
libertatea de exprimare în special, până când autorităţile l-au 
luat și pe el. Prea mulţi oameni erau de acord cu el. 

Luni, Jumper a apărut la un post de radio ilegal pe care 
jumătate din cei din Harlem îl ascultau de când fuseseră închise 
posturile locale. Îi încuraja pe oamenii de la Casa Albă să-l dea 
jos pe președinte cu forţa, ceea ce transformase căutarea lui 
Jumper în cea mai mare cursă din istorie. Deși Doggie nu a 
reușit să înţeleagă care ar fi putut fi rolul lor, două mii de soldaţi 
și voluntari de la Garda Naţională s-au alăturat poliţiei locale și 
forțelor de securitate în vânătoarea lor după un indiciu despre 
unde ar putea fi prezentatorul. Acest lucru a dus la câteva 
împușcături în urma cărora au rezultat câteva victime, în timp 
ce oamenii cu conștiința încărcată au început să plece din oraș. 

Poliţia a pregătit puncte de control, creând cozi infinite în 
trafic. Unii dintre cei „vinovaţi” și-au abandonat chiar și 
vehiculele și au încercat să scape fugind pe câmpurile și în 
cartierele din apropiere, dar puţini au reușit. Podurile Triborough 
și Queensboro și Macombs Dam din est au fost închise 
permanent și posturile de control de pe restul podurilor și 
tunelelor care ieșeau din Manhattan au primit multe întăriri. 
Tom Jumper era simbolul unei perioade care nu mai exista, un 
simbol care trebuia să dispară. 

Un pont anonim i-a distrus acoperirea și a fost arestat marți în 
Alphabet City, în colţul dintre 4 Street și Avenue B., într-o 
cafenea mică ce se numea Kate's Joint. Jumper rezistase cu 

curaj, dar fusese depășit numeric. Bătaia pe care a îndurat-o i-a 
făcut pe clienţii obișnuiți ai cafenelei să-și piardă minţile, și la 
rândul lor soldaţii nervoși au început să tragă. La foarte scurt 
timp, întregul oraș a aflat. Mai bine de zece oameni fuseseră 
omorâţi, iar despre Jumper se spunea că fusese grav rănit. Ceea 
ce publicul nu știa era că fusese adus la Downtown Family Care 
Center, bandajat în maxim o oră și că apoi reușise să scape spre 
Essex către Seward Park, în compania unei asistente și a unui 
bătrân. 

Doggie a auzit despre toate astea în holul de la Casa Albă, 
locul în care angajaţii de la Casa Albă se duceau să asculte bârfe 
și vești neoficiale. Unii erau înfuriaţi din pricina jocului de-a 
șoarecele și pisica a lui Jumper, dar nu toţi, așa cum Doggie 
putea foarte bine să vadă dincolo de expresiile lor îngrijorate și 
cuvintele alese cu grijă. 

În ultimele câteva zile, birourile de la Casa Albă fuseseră 
ocupate de un număr din ce în ce mai mare de angajaţi 
tensionați, care răspundeau la telefoane ca niște stafii, vorbeau 
cu oficiali guvernamentali care nu aveau nicio idee despre ce se 
întâmpla și care căutau răspunsuri și soluţii care nu existau. 
Având în vedere situația, ofiţerii de la vamă voiau să știe mai 
multe despre legalitatea exportului în continuă creștere de arme 
și muniții dincolo de graniţa cu Mexic, și producătorii de lactate 
voiau să știe cum naibii ar trebui să livreze lapte încă proaspăt 
cu toate opririle de pe traseu care le luau timp. 

Toată lumea suferea din cauza unei căderi nervoase colective 
provocate de decretul și starea de urgenţă ale lui Jansen. 
Sistemul penal se chinuia să găsească personal calificat pentru 
a se ocupa de eliberarea închisorilor de deţinuţi, ceea ce era o 
muncă titanică și corespundea muncii titanice a serviciilor 
sociale care trebuiau să desemneze responsabilități în 
comunitate acestor foști pușcăriași. Și probleme noi cu care nu 
se mai confruntase nimeni înainte continuau să apară în fiecare 
zi. 

Era deprimant și frustrant să trebuiască să te confrunţi cu 
acest potop de întrebări, dar problema cea mai mare era că toţi 
cei care erau calificaţi să ia decizii erau în mod constant ocupați 
în altă parte. Personalul de la Casa Albă a început să se ascundă 
în săli de conferinţă și să arunce problemele în cârca altora. 
Doggie îi auzea cum se ceartă dincolo de pereţi, urlând unii la 

alţii. Sala de conferinţe era în mod constant ocupată de Consiliul 
Naţional de Securitate, și brusc erau mai mulți oameni în 
uniforme pe holuri decât civili. 

Așa era în toată ţara, i se spunea. Uniforme peste tot, de la 
pădurile din nord-vest până la plajele din Florida. Văzuse și ea 
cu ochii ei când se dusese în vizită la tatăl său. În mod normal, 
drumul de la Washington până la închisoarea din Waverly dura 
două ore, dar ieri îi luase cinci ore. Erau opriri peste tot, cozi de 
mașini claxonând care se întindeau pe mai mulţi kilometri, 
oameni din Garda Naţională îmbrăcaţi în pelerine și civili care-și 
pierdeau cumpătul, ţipând unii la alţii. Suspiciunile, cercetările 
mașinilor și privirile dure erau la ordinea zilei. 

Doggie auzise recent despre doi fermieri cărora le sărise 
muștarul în Madison County. O ceartă dintr-o cafenea se 
transformase în împușcături, după care cei doi bărbaţi scoseseră 
douăzeci de batoane de dinamită din portbagaj. O jumătate de 
oră mai târziu, aruncaseră în aer primăria din Charlottesville. Cel 
puţin patru sute de oameni ai legii fuseseră rapid trimiși să-i 
găsească, și cei doi fermieri și-au găsit în cele din urmă sfârșitul 
sângeros pe o stradă din Barboursville. Localnicii nu au știut ce 
se întâmplase, dar astfel de drame se petreceau tot timpul, în 
toată ţara. 

Câteva străzi mai departe de apartamentul ei, un mic 
incendiu de pe L Street s-a transformat într-o conflagrație 
pentru că toţi polițiștii disponibili primiseră ordine să controleze 
jumătate de milion de protestatari supăraţi din faţa clădirii 
Capitoliului și de aceea nu putuseră să fie la locul respectiv ca 
să-i prevină pe spectatorii curioși din mașini să nu conducă atât 
de aproape de foc și furtunurile lor fuseseră blocate de 
cauciucurile mașinilor. 

Era haos oriunde te uitai și, din cauza isteriei generale și a 
anarhiei, o atitudine egoistă și defensivă se dezvolta la nivelul 
populaţiei. Pentru că, deși oamenii erau uniţi în oroarea lor în 
fața atrocităților care se petreceau în iubita lor ţară, lucrurile se 
petreceau atât de rapid încât noţiunea de solidaritate lăsa rapid 
loc instinctului primar de autoapărare. Cine știe ce mai aducea 
ziua de mâine? Va mai fi mâncare de cumpărat, va mai fi curent, 
apă la chiuvete? Lumea a început să facă provizii, obicei care s- 
a răspândit ca focul, deși Ordinul Executiv 10998 interzicea 
acest lucru, și brusc imagini cu femei casnice care se căzneau 

să ajungă acasă cu provizii de cartofi și orez pentru un an erau 
comune peste tot, de la cele mai mari orașe până în cele mai 
mici sate. 

Analiştii prevedeau că rațiile vor trebui implementate în 
curând, de vreme ce lumea făcea stocuri peste stocuri, chiar 
dacă aveau nevoie de ele sau nu. În cazul neobișnuit în care o 
companie făcea angajări, oamenii se călcau în picioare ca să fie 
primii, indiferent ce loc de muncă era sau cu cât se plătea. Cel 
puţin așa puteau evita Ordinul Executiv 11000 și astfel nu erau 
puși să muncească în folosul comunităţii alături de deţinuţii 
eliberaţi, făcând curat pe străzi și ridicând munţii de gunoi care 
deveneau din ce în ce mai mari pe alei și pe lângă căile ferate. 
Și toți cei care nu aveau planuri în viață brusc trebuiau să facă 
ceva cu viața lor ca să nu dea de probleme, nu doar cu 
autorităţile, ci și cu vecinii lor. Dreptatea străzii se răspândea, 
crescând în rapiditate și impunitate, pentru că dacă un individ 
comitea o crimă, întregul cartier putea să sufere consecinţele. 
Poliţia era de obicei irascibilă și, dacă înainte îi ameninţa pe 
oameni că îi va duce la secţie pe cei suspectaţi că ascund 
informaţii, acum pur și simplu instruia autorităţile să reţină 
ajutoarele sociale până când se rezolva crima. În felul acesta, 
oamenii au fost forțați să asculte și au început să se pârască unii 
pe alţii. Site-ul FBI - unde americanii puteau să trimită ponturi 
sau să denunțe oamenii suspecți - era asaltat de mesaje. 

Fiecare zi aducea o reacție în lanţ de situaţii noi. Lui Doggie îi 
era greu să discearnă ce e bine și ce e rău - la fel ca tuturor 
celorlalți, din câte vedea ea. Copiii care obișnuiau să chiulească 
acum se duceau ascultători la școală în fiecare zi pentru că nu 
mai aveau ce să facă. Erau din ce în ce mai puţine canale de 
televiziune de vizionat și nu mai era distractiv să ieși cu prietenii 
pe stradă. Erau foști deţinuţi peste tot, în salopete de culoare 
verde aprins, care-i certau și le ţineau predici tinerilor din 
cartiere despre tot soiul de pericole potenţiale. Dacă aruncai un 
ambalaj de gumă pe trotuar puteai să primești o palmă după 
ceafă. Comportamentul  indisciplinat ducea la represalii 
corporale de o asemenea magnitudine încât era descurajată 
orice repetare în viitorul apropiat. Dintr-odată, o justiţie dură era 
împărţită în stânga și-n dreapta, iar acei tineri care de obicei 
preferau anarhia plăcută a străzii începeau să se simtă 
inconfortabil în jungla de pe asfalt, care parcă nu mai era casa 

lor. Şi ei trebuiau să se obișnuiască cu o situaţie în care nu 
puteai lua prea multe de bune și să înveţe să se confrunte cu un 
nou gen de groază constantă. 

e 

Serviciul lui Doggie la Casa Albă se schimba din ce în ce mai 
mult. Dacă înainte petrecea timpul realizând studii și analize 
detaliate și proiecte despre viitor, acum abia dacă împărțea 
sarcini tuturor secretarilor, făcând asta cu atâta superficialitate 
încât desktopul calculatorului ei era curat la sfârșitul zilei, 
indiferent de importanţa sau de complexitatea muncii sale. 
Sarcinile pe care nu apuca să le îndeplinească, ei bine, asta era. 
Oamenii vor trebui să-și dea seama că problemele lor nu prea 
puteau fi rezolvate de Casa Albă. Poate că asta va putea să-i 
reducă munca astfel încât să se poată încadra în cele 
șaisprezece ore pe care le petrecea ca o sclavă în micul ei birou. 
Nu putea decât să spere. 

Toţi cei care lucrau la Casa Albă erau mai mult sau mai puţin 
în aceeași barcă cu Doggie, dar nu toţi puteau face faţă 
presiunii. leri, una dintre secretarele mai în vârstă ale șefului 
Comunicaţiilor, Donald Beglaubter, spusese că nu se simte bine 
după ședința de dimineaţă și că stătuse culcată pe birou 
aproape toată ziua până când cineva a găsit-o moartă. Șocul 
resimţit de colegii săi a fost intens, dar de scurtă durată, și azi 
toată lumea revenise la treabă. În rest, erau mulţi care 
izbucneau în plâns din cauza oboselii și a confuziei până să vină 
ora prânzului. Cantina era goală aproape toată ziua; era mai 
important să-ţi termini tot ce aveai pe birou în ziua respectivă 
decât să mănânci. 

Wesley se interesase de starea ei de câteva ori săptămâna 
trecută. Și el prezenta efectele stării copleșitoare în care 
ajunseseră lucrurile. Ochii îi tremurau și zâmbetul lui legendar 
se ofilise. Părea pregătit să se dea bătut, ca și cum își pierduse 
interesul în toate și în toţi. Bine, poate cu excepţia ei. 

A venit în biroul ei a doua zi după ce ea fusese la tatăl ei. 
Doggie abia reușise să se întoarcă cu spatele, să-și umezească 
buzele și să se ciupească de obraji ca să și-i coloreze puţin. Nu 
voia ca el să vadă cum se simte și nici să discute cu el. Pentru 
că, oricum, ce putea face el? Cum putea purtătorul de cuvânt al 
președintelui să o ajute să salveze un bărbat condamnat pentru 

uciderea soţiei președintelui? Nu putea, așa că de ce să mai 
vorbească despre asta? 

El s-a trântit pe scaunul pe care Doggie pusese 
corespondenţa din acea zi, presând o grămadă considerabilă de 
solicitări disperate și de plângeri, în timp ce se uita în gol apatic. 
Apoi expresia feţei i s-a schimbat brusc și a devenit mai degrabă 
una personală decât colegială. 

— Hei, Doggie, hai să plecăm undeva departe, departe de tot 
de aici și să facem câţiva bebeluşi grăsuți și să ne spălăm toată 
ziua în canalul Bungo, ce zici? 

Wesley a zâmbit, dar o secundă mai târziu a clătinat din cap 
și s-a retras iar în el. Această scuză într-un birou trist și iluminat 
de neoane era atât de evident un refugiu personal, încât ea nu i- 
a luat în serios izbucnirea emoţională. Nu i-a răspuns, deși nu-și 
dorea nimic mai mult decât să plece amândoi în Țara de 
Nicăieri. Era prea târziu. Ea era marcată, avea semnul lui Cain 
pe frunte. Trecuse vremea în care Wesley ar fi putut să înceapă 
o relaţie serioasă cu ea. Chiar dacă nu putea să-și scoată din 
cap acele gânduri nesăbuite, nu avea cum să plece oricum, cu 
bodyguarzii lui veșnic prezenţi. Și nici Doggie nu putea să plece 
de fapt. Nu că nu ar fi avut ocazia; sigur toată lumea ar fi 
răsuflat ușurată dacă ea ar fi plecat și, fiind moștenitoarea 
conturilor bancare babane ale lui Bud Curtis și a lanțului său 
hotelier enorm, ar fi putut cu ușurință să locuiască oriunde ar fi 
vrut. Dar trebuia să stea la Casa Albă - asta era esenţial. 
Președintele Jansen putea s-o concedieze, dar între timp ea 
avea o misiune: să se reabiliteze, indiferent cât avea să dureze. 
Abia apoi putea să plece. 

Wesley a mai stat o clipă, aparent pierdut în gânduri, apoi s-a 
ridicat brusc și și-a dat jos legitimaţia de identificare; după care 
a dat-o jos și pe a ei. Apoi le-a pus împreună cu receptorul 
telefonului ei peste niște pliante pe care le citise Doggie, le-a 
împăturit cu grijă pe toate trei în paginile acestora și le-a pus în 
sertarul de la birou pe care l-a închis. Apoi și-a dus scaunul până 
la ușă, l-a sprijinit de mâner și s-a aplecat în faţa ei. 

— Doggie, poţi te rog să-mi dai mâna? 

Ea l-a privit neîncrezătoare. 

— Ce faci, Wesley? l-a întrebat ea cu o încercare tristă de a 
râde. De ce ai pus chestiile astea în sertar? 

El a luat-o de mână. 

— Nu vreau ca nimeni altcineva să audă ce am de spus, a zis 
el foarte încet. 

Ea s-a încruntat. Oare fuseseră instalate microfoane în biroul 
ei? Avea un microfon în legitimaţie? Chiar se ajunsese la asta? 
Se gândeau că o va suna tatăl ei și va mărturisi totul? Că va 
prelua de unde a lăsat Toby O'Neill și va termina munca 
asasinului? 

— Da, ne spionează pe toţi. 

A simţit cum rămâne cu gura căscată. Spusese „pe toţi”? 

Wesley a strâns-o de mână. 

— Dacă situaţia se va îmbunătăţi vreodată, Doggie, atunci să 
ţii minte ce îţi voi spune eu acum. Eşti singura în care pot avea 
încredere. 

Ea a încuviinţat din cap. 

— Într-o zi se vor da toate cărţile pe faţă, după ce se va 
termina totul, sunt sigur de asta. Vor avea loc audieri și procese, 
și cei implicaţi vor fi pedepsiţi, crede-mă. De asta este important 
pentru mine să mai rămână cineva care să poată spune lumii că 
nu am făcut totul de bunăvoie, bine? 

— Dar nimeni nu crede că ai făcut asta, Wesley! 

— Eu sunt cel care transmite informaţii publicului și întregii 
lumi, eu sunt cel care scrie toate prostiile alea. Crezi că cineva o 
să mă considere nevinovat? 

— Atunci pleacă! 

— Cum? 

— Furișează-te și dispari! 

— Cipul, scumpa mea, cipul. Niciun angajat nu poate pleca de 
aici fără el. Vor suna alarmele peste tot. Nu crezi că m-am 
gândit să arunc porcăria asta într-un pahar cu apă ca să facă 
scurtcircuit? 

Știa că are dreptate. 

El și-a slăbit strânsoarea de pe mâna ei. 

— Să ţii minte, când va veni vremea, că eu am vrut să 
demisionez, dar nu am putut! 

Au auzit un zgomot înăbușit dincolo de ușă, și Wesley a sărit 
în picioare. Scaunul pus în ușă s-a clătinat o clipă în timp ce el a 
tras-o pe Doggie aproape de el. Următoarea ciocănitură a făcut 
ca scaunul să cadă, dar până atunci el deja o îmbrăţișa strâns și 
o săruta cu pasiune. Ea aruncat o privire spre ușă înainte să 
închidă ochii și să accepte sărutul. 

Apoi buzele lui le-au părăsit pe ale ei și a privit-o fix în ochi. 
Preţ de o secundă, această scurtă intimitate a părut să îi fi luat 
pe amândoi pe nepregătite. El și-a ţinut respiraţia, a oftat 
profund și apoi s-a întors cu fața spre șeful lor, Lance Burton. 

— Dumnezeule, Wesley! a exclamat Burton, uitându-se la el 
dezaprobator. Nu pot să te scap din ochi nici măcar un minut, 
nu-i așa? 

Șeful a clătinat din cap, și Doggie era sigură că știa la ce se 
gândește. Burton considera că era în regulă pentru Wesley să 
facă sex cu oricine voia. Cu excepţia ei. 

l-a dat drumul încet. Ea a urmărit privirea lui Wesley spre 
telefon și spre firul telefonului care dispărea în sertarul de la 
birou. Doggie s-a mișcat puţin într-o parte ca să îl ascundă. 

Respirația lui sacadată și vena de la gât care-i pulsa îi arătau 
că îi era frică, dar vocea lui de profesionist era calmă ca 
întotdeauna. 

— Două secunde și vin imediat, Lance! a improvizat el. 
Trebuie să discutăm despre internet, nu? 

Burton i-a aruncat o privire tăioasă și a încuviinţat scurt din 
cap. 

— Bine! Două minute. În biroul meu. 

Nu s-a uitat nici măcar o dată la Doggie. A închis ușa în urma 
sa. 

— Internet? a șoptit ea, în timp ce el și-a scos cipul din sertar 
și l-a strâns în pumn. Ce poți face tu în privinţa asta? 

— Putem să îl închidem în douăzeci și patru de ore. Suntem 
experţi în viruși, nu știai asta? Putem să facem în așa fel încât 
cele mai mari servere să dea eroare și la fel și conexiunile prin 
satelit. Întrebarea este: când? Poate peste câteva săptămâni, 
poate că nu. Depinde de cum vor evolua lucrurile și dacă vor 
putea găsi o alternativă ca sistemele noastre de apărare și 
supraveghere să poată funcţiona fără anumiţi sateliți. Dacă ai 
nevoie să folosești internetul, ai face bine să-l folosești acum. 

l-a dat la o parte câteva fire de păr de pe faţă și s-a uitat la ea 
foarte grav. Apoi a oftat din nou și a plecat. 

e 

Doggie a stat o clipă cu receptorul în mână, încercând să își 
aducă aminte de ochii lui Wesley cât timp se îmbrăţișaseră, dar 
nu vedea decât betonul cenușiu de la Sussex State Prison, nu 
simțea decât mirosul steril al pușcăriei și nu auzea decât 

zăngăniturile metalice ale ușilor de fier. Aura invizibilă a 
închisorii atârna deasupra ei ca o ceaţă melancolică. Cum avea 
să o alunge? Cum putea să facă asta, atâta timp cât dubiile 
legate de nevinovăția tatălui ei continuau să o macine? 

Întâlnirea lor de ieri lăsase o impresie puternică asupra lui 
Doggie. Mai demult, în timpul procesului, el fusese doar o parte 
din distribuţie, o mică rotiță într-o mașinărie care se învârtea la 
nesfârșit, ultima piesă dintr-un puzzle. Arătase atât de mic și de 
lipsit de apărare, dar și de vinovat. În acele împrejurări, nu 
putuse să-l mai recunoască pe bărbatul care fusese ca un zeu 
pentru ea și-l urâse pentru asta. Dar ieri, la închisoare, lucrurile 
stătuseră cu totul altfel. Privirea lui fusese neclintită și sinceră și 
își vărsase sufletul în faţa ei. Căldura și încordarea lui fuseseră și 
ele prezente. Acum îndoielile o înnebuneau. Era un coșmar. 

Azi era marţi. În următoarea zi de marți tatăl ei avea să fie 
mort. 

A sunat la numărul de la biroul șerifului din Highland County și 
pentru prima dată a sesizat un mic zgomot pe fir. Deci Wesley 
avusese dreptate. Ascultarea telefoanelor lor era acum la 
ordinea zilei la Casa Albă. 

După câteva momente, o voce morocănoasă de femeie a 
răspuns și i-a spus că șeriful Perkins nu era la birou. Doggie l-a 
sunat pe numărul de mobil și a auzit din nou acel mic zgomot, 
dar în rest a fost liniște. 

— Haide, T! 

A oftat și a închis până la urmă. 

— De ce, Doamne iartă-mă, nu ţi-ai activat mesageria vocală, 
fraierule bătrân? a bombănit ea, apoi și-a sunat mama. 

Avea o singură întrebare. 

— Mamă, te-am sunat să te întreb unde v-aţi întâlnit tu și 
tata. Nu cred că mi-ai spus vreodată. 

— De ce mă întrebi asta acum, Dorothy? a răspuns o voce 
calmă. 

— Tata spune că în timpul unei campanii politice. E adevărat? 
Ai fost implicată în campaniile lui Goldwater și Wallace? 

— Nu! 

Doggie a scuturat din cap. Deci fusese o minciună, așa cum 
se temuse ea. Simţea cum transpiră. 

Ce era mai rău acum, durerea sau rușinea? 

— Nu, nu am fost implicată direct, dar bunicul tău a fost... a 
adăugat ea, apoi a făcut o pauză înainte să sosească cuvintele 
cruciale: ... și eu am fost cu el. 

Doggie a simţit cum i se înfierbântă sângele în vene. 

— Spui că bunicul a participat la campaniile lui Goldwater și 
Wallace? 

Doggie își amintea de tatăl mamei sale ca fiind un om 
cumpătat, cu mâini moi și ochi blânzi. O persoană de treabă, 
plină de dragoste și căldură, cel puţin în privinţa familiei lui. 

— Chiar i-a susţinut pe e? Nu-mi aduc deloc aminte ca el să fi 
fost așa. 

De data aceasta mama ei a vorbit pe un ton mai aspru. 

— Bunicul său a fost foarte activ la nivel politic. Nu e nimic 
rău în asta, Dorothy. 

Mama ei chiar spunea asta? Nu avea un tablou cu 
președintele Jansen deasupra rafturilor ei aglomerate? Se pare 
că nimic nu era așa cum părea. 

— Deci l-ai întâlnit pe tata la una dintre acele întâlniri? 

— Ți-am mai povestit asta, nu? Tatăl tău s-a ţinut după mine 
luni de zile, de la distanță, a spus ea râzând ușor. Da, știam că e 
interesat, dar nu puteam face mare lucru în privința asta, nu? 
Eram cu altcineva la vremea respectivă, să știi. 

— Și tipul ăla a fost implicat și el în campanii? 

— AŞ spune că da! Era foarte activ. 

— Deci tata s-a alăturat campaniilor numai ca să fie aproape 
de tine? 

Alte râsete. Nu mai era nevoie ca mama ei să spună mai 
multe. 

e 

O coală de hârtie goală stătea în fața ei acum, albă și 
înfricoșătoare. Trebuia să documenteze informaţiile și 
posibilităţile pentru a-l ajuta pe șeriful Perkins să descopere 
adevărul, asta dacă putea să-l localizeze pe șerif și dacă el s-ar 
fi deranjat să o ajute. 

Doggie s-a gândit bine la toate. A scris despre paharul cu apă 
care dispăruse, despre agentul de securitate, Wunderlich, care 
părea că nu exista și despre toate contradicţiile din jurul 
asasinatului. Trebuia să aibă totul notat înainte să vorbească cu 
T. Perkins, astfel încât să aibă o șansă să-l convingă. Tatăl ei era 

programat să moară peste șapte zile și ea era singura care îl 
sprijinea. 

Capitolul 16 


Într-o zi, când era spre sfârșitul pubertăţii sale, tatăl lui John 
Bugatti, un doctor de la ţară a cărui specialitate era controlarea 
zonei abdominale inferioare la femei, l-a luat deoparte și l-a 
întrebat ce vrea să facă cu viaţa lui. Întrebarea conţinea o 
ameninţare ascunsă, precum și un răspuns implicit. Tatăl lui 
voia ca singurul său fiu să îi preia cabinetul, dar John nu 
împărtășea obsesia tatălui său faţă de maladiile umane, în 
special față de cele ale femeilor. Cu câteva săptămâni în urmă, 
îl pipăise din impuls pe unul dintre băieţii din echipa de fotbal și 
de atunci știuse. Dacă era vreun lucru pe care își dorea să-l facă 
în viață, acesta era să se culce cu câți mai mulţi băieţi posibil, 
mai ales cu vreun star rock cu păr lung și dat cu rimel. Așa că se 
uitase la tatăl lui în acea zi și luase o hotărâre. Voia să devină 
jurnalist și nimic altceva. Bineînţeles că tatăl lui a fost șocat. Din 
punctul lui de vedere conservator, asta însemna o mare lovitură 
în statutul social pe plan local al fiului său, dar după ce a 
reflectat asupra acestei idei, și-a dat seama că această alegere 
dezastruoasă putea să-l facă pe fiul său într-o zi editorul ziarului 
local, și asta era altceva. Asta însemna că va avea un statut. 

John era mulţumit cu ideea de a deveni jurnalist freelancer 
pentru Rolling Stone, unde putea să fie extrem de aproape de 
toate starurile rock pe care și le dorea el, dar aici tatăl său 
pusese piciorul în prag. Dacă John voia susţinerea morală și 
financiară a familiei sale, trebuia să urmeze o carieră 
tradiţională în jurnalism. 

Au urmat așadar câţiva ani plictisitori în care a studiat și a 
lucrat pentru diverse ziare locale și regionale până când a 
obținut un post în New York și în sfârșit a ajuns în top, fiind 
corespondentul de la Washington pentru NBC. La vremea 
respectivă, scena s-a schimbat, starurile rock și machiajul lor au 
dispărut și cariera lui John a mers în direcţii noi. Acum lua mereu 
interviuri unor bărbaţi frumoși, unul după altul. Nu, nu avea 
niciun regret legat de alegerea sa. Se dovedise a fi combinaţia 
perfectă de plăcere și muncă. 

Acesta fusese leit-motivul vieţii sale până când l-a întâlnit pe 
„unchiul Danny”, așa cum îi spuneau prietenii iubitului său. 
Danny era cu totul diferit de bărbaţii gay din New York, în 
braţele cărora obișnuia să se arunce în cluburile cu saună, și era 
diferit de relaţiile mai stabile - deși la fel de neutre - care 
urmaseră. Danny era fantastic și frumos, și la fel de interesat de 
înțelesul profund al vieţii ca John. Și era influența lui Danny, 
împreună cu inevitabilul proces al maturizării, cea care încet - 
încet îl făcuse să fie persoana - și mai ales jurnalistul - care 
ajunsese: cel dedicat principiilor profesiei sale, acelea de liberă 
exprimare și de căutare a adevărului. 

Dacă nu L-ar fi întâlnit pe Danny, John Bugatti abia dacă ar fi 
fost deranjat de cenzura presei și de alte calamităţi provocate 
de starea de urgenţă a președintelui Jansen. Dar Danny îl făcuse 
să vadă lucrurile într-o lumină nouă și era supărat. Era supărat 
din pricina directivelor Departamentului de Securitate Internă 
care dictau comportamentul a ce mai rămăsese din programele 
de știri, supărat din cauza închiderii zilnice a ziarelor și a 
posturilor de televiziune și de radio și mai ales supărat din cauza 
incapacității sale de a face ceva. 

Condiţiile deveniseră urâte și insuportabile. Era legea 
pumnului de fier; nici Stalin nu ar fi putut să o aplice mai bine de 
atât. Oricine mai îndrăznea să critice putea să fie sigur că avea 
să fie monitorizat de forțele capabile să-l reducă la tăcere. Așa 
că oamenii își țineau gura, și cele câteva posturi de televiziune 
cărora guvernul le mai permitea să difuzeze erau forțate să 
meargă la ședințe zilnice de autocenzurare pentru a se proteja. 
Și în fiecare zi, Bugatti se enerva din ce în ce mai tare. 

e 

În acea dimineață, verifica starea naţiei în faţa unei căni cu 
cafea aburinde la cafeneaua Cosi din Metro Center, Washington 
D.C., un loc în care toți se cunoșteau între ei. Până și mesagerii 
din Capitol Hill erau aici, cu mult timp liber la dispoziţie de când 
angajatorii lor din Congres fuseseră reţinuţi pentru protecţia lor, 
drept măsură de precauţie în urma conflictelor provocate de 
miliții în ultima vreme. Aici își primea John ponturile înainte ca 
regimul lui Jansen să vină la putere, comentarii subtile de la un 
tip care stătea lângă el care erau clarificate și dezvoltate de alt 
tip care stătea în spatele lui, informaţii pe care alţii voiau ca el 
să le aibă și cu care apoi putea să facă ce voia. Dar acele zile se 

duseseră. Acum toată lumea se holba în cafeaua sa și încerca să 
converseze fără să spună mare lucru. In ziua de azi, oamenilor 
le era la fel de frică și de ceea ce știau și de ceea ce nu știau. 
Printre multe alte lucruri, nimeni nici măcar nu menţiona 
evadarea spectaculoasă a lui Tom Jumper din seara trecută. 
Ritmul de pe străzi încetinise și el, oamenii nu se mai grăbeau 
hotărâți dintr-un loc în altul. Erau mai puţine camioane și mai 
puţin trafic, numai poliţia și armata erau mai ocupate ca 
niciodată, spre consternarea tuturor, până și a lui John. Pentru 
el, atracţia pentru un bărbat în uniformă dispăruse demult. 

Atmosfera din birourile editoriale ale NBC4 de pe Nebraska 
Avenue era ca de înmormântare. Aceeași rutină, zi după zi. John 
își începea fiecare dimineaţă uitându-se peste sarcinile din acea 
zi. În acea dimineaţă, spera că îl înșală ochii. Dacă se așteptau 
ca el - cel mai mare expert în materie de Washington al postului 
- să intervieveze femei timp de câteva ore, atunci ar face bine 
să fie soțiile unor politicieni importanţi, nu grămada de femei la 
vârsta a doua nevinovate și date de-o parte care se ocupă de 
catering la Centrul Convenţiei de pe 7!" Street. De ce naiba să le 
fi păsat lui sau telespectatorilor săi, chiar dacă scopul acestei 
sarcini era să fie arătat cum un loc de muncă se face bucăţi 
drept rezultat al haosului actual? A tăiat sarcina de pe listă. 

— O pierdere de energie mai puţin, a mormăit el, apoi a 
ridicat capul spre faţa palidă a șefei sale care se uita la el. 

Cândva fusese o zeiță superbă din presa New York-ului. Dar 
acum, ca majoritatea reporterilor de top, fusese mutată în 
Washington, se alesese cu cearcăne și nu mai dădea doi bani pe 
felul în care se îmbrăca, având carisma unui borcan de 
maioneză gol. 

— Hopkins ne-a chemat pe toţi la ședință, a anunţat ea, 
încercând să zâmbească. 

Nu suna bine. La fel ca restul elitei jurnalistice și editoriale de 
la NBC, venise la serviciu temându-se de ce era mai rău. 
Legendarul Alastair Hopkins era la biroul său, privind confuz 
panorama de dincolo de geamul său fumuriu, cu buzele strânse. 
Era clar că era afectat din cauza a ceva ce-i spuseseră cei doi 
bărbaţi îmbrăcaţi în negru care stăteau de-o parte și de alta a 
sa. 

Ca întotdeauna, Hopkins a trecut direct la subiect. 

— De acum înainte, toate interviurile voastre vor fi 
înregistrate. Nu vor mai exista transmisiuni în direct. Am fost 
informat că, în concordanţă cu Ordinul Executiv 10995, toată 
munca voastră va fi aprobată de acești doi domni - s-a simţit o 
ușoară ironie în ultimul cuvânt - înainte să fie difuzată. 

A ridicat o mână în încercarea de a menţine ordinea, dar 
jurnaliștii adunaţi acolo nu ajunseseră atât de departe în cariera 
lor ca să tacă. În haosul vocal care a urmat, cei doi agenţi de 
securitate s-au îndepărtat din instinct de geamuri, dintre care o 
parte puteau fi deschise. Erau depășiți numeric și aveau să aibă 
parte de o cădere infernală pe asfalt dacă reporterii ăștia 
deveneau de-a dreptul agresivi. 

Hopkins s-a ridicat în picioare. 

— Pentru numele lui Dumnezeu, oameni buni, staţi ușor! Vreţi 
să fim închiși deja? Nu pricepeţi? Dacă nu faceţi cum vi se 
spune, o să rămâneţi fără loc de muncă în următoarele zece 
minute, așa că relaxaţi-vă! 

Până să iasă Bugatti de la ședință, atmosfera devenise 
extrem de oribilă. 

e 

L-a contactat pe Wesley Barefoot când acesta lua prânzul. A 
auzit câteva clicuri pe linie, dar deja se obișnuise să fie ascultat. 
Trebuia să aibă grijă ce spune. 

Bugatti și-a dres glasul. 

— Ce naiba se întâmplă acolo la Casa Albă, Wesley? Am auzit 
că o parte dintre liderii coaliției de miliții au fost prinși în Ohio și 
lumea zice că au fost omorâţi. E ceva adevărat în toată treaba 
asta și, dacă da, pe cine au prins? Cu cine să vorbesc? Cum ar 
trebui să-mi fac datoria? 

A așteptat puţin; se pare că Barefoot se gândea. Apoi a 
continuat: 

— Ascultă, tu ești purtătorul de cuvânt de la Casa Albă și taci 
mâlc la fel ca restul, dar lucrurile nu pot să mai continue așa, 
Wesley. Dacă vrei să te ajuţi și să-l ajuţi și pe Jansen și 
administraţia pe care o susţii, atunci știi că noi... adică întreaga 
țară are nevoie de un interviu cu președintele ca să aflăm cât 
timp vor mai trebui păstrate aceste măsuri. Nu poţi să te ocupi 
să-mi obţii o întâlnire scurtă cu el, de preferat în următoarele 
două ore, dacă se poate? Tocmai s-a întâmplat ceva la sediul 

nostru despre care mi-ar plăcea - nu, am nevoie - ca 
președintele să comenteze. Mă înţelegi, Wesley? Poţi face asta? 

Vocea lui Wesley suna obosită la celălalt capăt al firului. Cu 
siguranţă știa totul despre intensificarea cenzurii presei. 

— Nu, John! a spus el. 

Și cu asta basta. 

— Îmi pare rău. Sigur că poţi vorbi cu unul dintre colegii mei. 
O să văd ce pot face. Poţi să mă suni peste o oră? 

e 

O oră și zece minute mai târziu, Bugatti stătea în fața 
punctului de control, la patru sute de metri de Casa Albă. 
Nimeni nu intra fără permisiune scrisă sau fără unul dintre 
cipurile pe care toți angajaţii de la Casa Albă erau obligaţi să le 
poarte la piept. Atmosfera era aproape una haotică, ajutată de o 
pădure de pancarte cu mesaje de protest și de demonstranți 
furioși, printre care se aflau și câţiva actori bine cunoscuti, 
scriitori și alte personalităţi. 

Cu câteva luni în urmă, toate astea ar fi părut o scenă dintr- 
un film SF. Cum se putea așa ceva? Democraţia americană avea 
un sistem ingenios de autoverificare, special conceput pentru că 
așa ceva să nu se întâmple niciodată. Se presupunea că era 
blindat. Atacul împotriva Procurorului General și asasinarea 
judecătorului-șef de la Curtea Supremă dăduseră peste cap 
întregul sistem și stilul de viață american părea că se îndreaptă 
spre pierzanie. 

La început, se credea că Vulturii cu Cap Alb erau în spatele 
atacurilor, și toţi politicienii și oficialii importanţi primiseră ordin 
să stea departe de pericol. Dar când Moonie Quale negase 
implicarea miliției și câteva momente mai târziu cineva sunase 
la Congres ca să facă o ameninţare cu bombă, autorităţile au 
început să își extindă investigația, făcând săpături și mai adânci. 
Zvonuri neclare despre o conspirație împotriva președintelui au 
început să fie crezute, și brusc multe dintre casele acestor 
distinși politicieni și oficiali au fost cercetate în întregime fără 
mandate de percheziţie. 

În numai câteva zile, câţiva membri ai Congresului au fost 
arestaţi la domiciliu, acuzaţi că participaseră la presupusele 
planuri de a-i înlătura pe președinte și pe administraţia sa. Toată 
lumea a crezut că acest val de paranoia avea să treacă repede, 
dar investigația a continuat, iar politicienii au rămas arestați. 

Asta a provocat în schimb o reacţie furioasă din partea 
alegatorilor acestor politicieni, precum și a altor organizaţii 
politice din ţară, dar nimic nu a fost de ajutor. Asasinatele și 
amenințările cu bombă erau niște realități, zvonurile 
conspiraționiste erau din ce în ce mai multe și totul era folosit 
pentru a justifica următoarea mișcare radicală a președintelui, și 
anume suspendarea temporară a Congresului. Prin asta, 
autoritatea lui Jansen era absolută. FEMA a dat poliţiei și FBl-ului 
undă verde, și în câteva ore, străzile se umplură de uniforme. 
Procedura a respectat cu sfintenie o serie de decrete 
prezidenţiale pe care FEMA le concepuse cu ani în urmă, dar 
nimeni nu ar fi crezut vreodată că vor ajunge să fie puse în 
practică la o scară atât de largă. Chiar dacă efectele stării de 
urgență a lui Jansen nu puteau fi comparate încă cu regimurile 
totalitare ale lui Pinochet? sau Pol Pot”, asemănările erau din ce 
în ce mai mari. Mulţi oficiali aleși democratic se temeau pentru 
siguranţa lor și, potrivit surselor lui John Bugatti, câţiva dintre ei 
deja părăsiseră ţara. Când sediul naţional al Partidului Democrat 
fusese bombardat și câţiva congresmeni și alţi funcţionari 
publici fuseseră omorâţi, toţi membrii Congresului au fost 
reținuți pentru siguranţa lor. 

Majoritatea colegilor lui John își pierduseră locurile de muncă 
în decurs de câteva zile. Mai întâi, Departamentul de Securitate 
Internă a închis postul Fox TV, apoi posturile ABC și CBS. Câteva 
cotidiene naţionale au trebuit să-și reducă drastic numărul de 
pagini și puteai să-i vezi pe reporterii cu reputaţie bună stând la 
colț de stradă cu laptopul sub braţ. Nu aveau unde să se ducă, 
erau supăraţi și multora le era frică. Ce putea face cineva într-o 
situaţie ca asta? Se întâmplase de multe ori în întreaga lume, în 
trecutul apropiat, dar nimeni nu părea pregătit de data asta, nu 
în Statele Unite. America era atât de obișnuită cu libertatea de 
exprimare încât devenise un stil de viață, și acum oamenii 
deveniseră brusc muţi. Dar John cunoștea și mulți jurnaliști care 
își făceau griji mai mult pentru cum aveau să plătească ratele 
pentru casele lor scumpe decât pentru apărarea libertăţii de 
exprimare. 


19 Augusto José Ramón Pinochet Ugarte a fost om politic de dreapta și dictator chilian; 
a ocupat funcţia de Președinte al Republicii Chile între 1974 și 1990 (nitr.). 

20 A deţinut funcţia de prim-ministru al Cambodgiei între anii 1976-1979 și a fost 
membru al organizaţiei Khmerii Roșii, fiind considerat responsabil pentru asasinarea a 
doua milioane de cambodgieni (n.tr.). 

Situația lui John era diferită. NBC avea voie să emită și 
programele lor fuseseră aranjate și aprobate graţie eforturilor lui 
Alastair Hopkins. Dar tot rămâneau două întrebări: dacă mai 
rămânea ceva important de raportat în aceste condiţii și ce ar fi 
trebuit John să facă în privinţa asta? 

John era și neînfricat. Oricum nu mai avea mult de trăit. Dacă 
n-ar fi fost Danny, ar fi cedat de mult în faţa SIDA. Tratamentul îl 
ajuta, dar oboseala și senzaţia de impotenţă își spunea din ce în 
ce mai mult cuvântul. Letargia venea și pleca, dar când venea, 
se simțea mai slab ca oricând. Da, boala lui era supărătoare și îl 
făcea să nu mai arate așa bine, dar nu se temea de nimic și 
acum avea de gând să se folosească de asta. 

Mulțimea de protestatari din spatele lui se forța să înainteze, 
să depășească bariera. Injurăturile lor se auzeau tare și mirosul 
de transpiraţie era puternic. Acești cetățeni supăraţi aveau de 
gând să se apropie cât mai mult posibil și să se facă auziţi, cu 
orice preț. 

A dat din braţe ca să atragă atenţia unuia dintre soldații de la 
barieră, dar soldatul parcă se uita prin el. 

— Hei! Tu! a strigat John. Purtătorul de cuvânt Barefoot 
trimite pe cineva aici ca să mă ia. Nu poţi să mă lași să aștept 
dincolo de barieră până când vine? Nu e prea drăguţ aici. 

Și-a descheiat geaca, arătând căptușeala ca să se vadă că nu 
e înarmat. 

Soldatul a îndreptat mitraliera spre el. 

— Indepărtează-te de barieră! a poruncit el, fără să-l 
privească în ochi. 

— Să mă îndepărtez? Cum ar trebui să fac asta? a răspuns în 
timp ce un tânăr din spatele lui l-a apucat de braţ ca să nu fie 
trântit la pământ. 

Nu avea să mai treacă mult și mulţimea care avansa avea să- 
și piardă tot controlul. Bugatti mai văzuse asta înainte. Cineva 
va sfârși prin a cădea acolo, incapabil să se mai ridice. 

— Dă-te înapoi, acum! a ţipat soldatul. 

Bugatti s-a uitat la ţeava armei și a observat cum îi curgea 
soldatului transpiraţia pe faţă. S-a forțat să se dea înapoi cu 
toată puterea de care mai era în stare corpul său slăbit și l-a 
apelat din nou pe Wesley. După o lungă așteptare, în care 
agitația din jurul său a crescut odată cu strigătele de panică, în 
sfârșit a auzit vocea unei femei la telefon. 

— Cobor acum, domnule Bugatti! Am informat punctul de 
control. 

e 

Secretara lui Wesley s-a prezentat ca fiind Eleanor. L-a condus 
pe un drum lateral al Casei Albe, cerându-i scuze pentru că, din 
cauza freamătului de la bariere și de la punctele de control, 
trebuiau să facă un ocol. Atmosfera era plină de tensiune. 

Gazonul care ducea spre Executive Avenue și gardul din fața 
Elipsei erau pline de agenți de pază, dar nu i-a verificat nimeni 
nici pe Bugatti, nici pe însoțitoarea sa. Toată atenția lor se 
concentra pe mulțimea de oameni care se întindea de la gardul 
Casei Albe până dincolo de monumentul Washington. Bugatti a 
clătinat din cap, erau mii de oameni acolo. Vulturul american se 
apropia de extincţie sau se pregătea să se mai ridice o dată, mai 
puternic ca niciodată? Cum putea să reînvie în atmosfera aceea 
sufocantă și otrăvită? 

Secretara l-a condus spre Aripa de Vest, urmată de doi agenţi 
de pază, și acolo John a fost întâmpinat de Wesley care era 
foarte tulburat. Bugatti se bucura că nu era în locul lui. 

Wesley l-a condus dincolo de biroul său, de Sala Roosevelt și 
până în biroul secretarei lui Sunderland. Și-a dat jos cipul de 
identificare și i-a făcut semn lui Bugatti să facă și el la fel cu 
cipul său de vizitator. Apoi i-a făcut semn cu mâna spre o ușă 
îngustă din spatele camerei. 

Au intrat într-o cameră mică cu arhive, înțesată cu dosare 
legate cu sfoară, o cameră pe care Bugatti nu o mai văzuse în 
timpul celor trei administrații anterioare, când așteptase 
declaraţii din partea secretarilor generali de partea cealaltă a 
peretelui. Numai că de data aceasta, secretarul general nu mai 
era secretarul general. Impotriva oricăror proceduri normale, 
dintr-odată ajunsese să joace rolul de vicepreședinte. 

— Cu cine te-ai gândit că voi vorbi, Wesley? Și de ce să venim 
aici în loc de bir...? 

Intrebarea lui a fost întreruptă de Barefoot care i-a pus o 
mână la gură. 

— Biroul secretarei lui Sunderland este biroul meu acum, a zis 
el, închizând încet ușa. 

— Asta înseamnă că și tu lucrezi pentru Sunderland acum? 

Wesley a încuviinţat. Bugatti a strâns din buze și apoi a 
fluierat încet. 

— Da. Am fost mutat mai aproape de Sunderland și trebuie să 
fac o mare parte din munca lui de secretariat pe deasupra. 

— Dumnezeule! Ce s-a întâmplat cu vechea lui secretară, 
Margaret? Ea unde e? 

— A demisionat. 

— Glumești! Dar ce facem în debaraua asta? Camera asta 
mereu a fost aici? 

— Este arhiva mea. Au pus zidul despărțitor săptămâna 
trecută când m-au mutat aici. Are o ușă prin spate aproape de 
sala presei. 

A arătat spre o altă ușă îngustă. 

— Te-am adus pentru că aici nu ne poate auzi nimeni. Dar 
trebuie să vorbești încet, bine? 

— Biroul tău e ascultat? 

— Toate sunt. 

— Atunci de ce să nu ne întâlnim în oraș? 

— Mulţi dintre noi nu putem merge nicăieri fără să fim 
urmăriţi de agenţi de pază, mai ales nu fără cipul de identitate. 

— Ceea ce înseamnă că...? 

— Am un microfon în cip. Mă ascultă oriunde mă duc. 

— E prea de tot, ce naiba! Dar apartamentul tău? Nu am 
putea să ne vedem acolo? 

Wesley a încercat să zâmbească și a clătinat din cap. S-a 
aplecat spre Bugatti. 

— John, nu o să vorbești cu președintele. Au trecut zile bune 
de când n-am mai avut nici măcar eu o conversaţie în privat cu 
el. Nu mai dă interviuri, nici măcar ţie. 

— Ce s-a întâmplat? Își pierde minţile? Asta încerci să-mi 
spui? 

— Nu. 

— Ar fi de înțeles după ce a privit cum două soții și un fiu 
nenăscut i-au fost omorâţi. 

— Nu știu dacă o ia razna sau nu. Nu sunt psihiatru. 

— Dar tu? 

— Ce vrei să spui? Dacă am înnebunit și eu? Nu, dar nu mai 
am mult! 

Wesley era transpirat pe frunte. Bugatti nu-l mai văzuse 
niciodată atât de descurajat. 

— Nu. Vreau să spun, pot să-ţi iau interviu? Normal că nu îţi 
voi folosi deloc numele, o să menţionez doar „surse informate, 
apropiate de președinte”, ca de obicei. 

Wesley a clătinat din cap încet. Expresia feţei lui se 
schimbase. Işi pierduse inocenţța aceea tinerească, și-o pierduse 
pentru totdeauna. Uneori teama poate să provoace asta, dar de 
obicei se întâmplă deoarece ești dezamăgit de tine însuţi. 
Bugatti știa că Wesley întotdeauna își luase energia din 
simplitate și din abilitatea de a face lucruri, și acum trebuia să 
renunțe la aceste lucruri. Nu-i oferea un interviu lui Bugatti 
pentru că nu putea. Nu putea pentru că nu îndrăznea, și asta 
era tot. 

— Pot să mă duc la oricine altcineva? l-a implorat Bugatti. Nu 
e nimeni care să spună ceva? Știi cât de discret sunt. Nu trebuie 
să fie atât de specific. Vreau doar să înţeleg cât de cât în ce 
situaţie ne aflăm și spre ce naiba ne îndreptăm. Vreau să 
vorbesc cumva despre asta, tu înţelegi. Trebuie să existe o cale, 
înainte să închidă presa de tot. Pentru că o să o închidă de tot, 
nu-i așa, Wesley? 

S-a uitat la Bugatti pentru prima dată. 

— Cei care sunt dispuși sau cărora le este permis să 
vorbească nu știu nimic și cei care știu, nu vor vorbi. Toţi cei 
rămași aici îi sunt loiali președintelui. Toţi! Până și Secretarul 
Comerțului, și poţi să fii sigur că marile companii și tipii cu 
finanţele nu i-au dat pace în ultima vreme. 

— Dar noul Secretar General, Burton? 

— Nu știu ce s-a întâmplat, dar și Lance Burton și Donald 
Beglaubter au fost foarte închiși în ei în ultimele săptămâni. 

— Sunt supuși vreunei presiuni? 

— Toată lumea e sub presiune aici, dar știu ce vrei să zici. Nu, 
nu știu dacă sunt supuși unei anume presiuni. 

— Secretarul Apărării Henderson? 

— E omul lui Jansen. 

— Vicepreședintele Sunderland? 

— Tu glumești? 

Wesley a clătinat din cap. 

— Toţi sunt sută la sută loiali. Atât personalul președintelui, 
cât și Cabinetul fac așa cum li se spune. 

— Trebuie să fie cineva care să-l poată da jos pe Jansen, 
pentru numele lui Dumnezeu. A încălcat Constituţia de atâtea 
ori, este logic să presupui să ar exista cineva, nu? 

Brusc, Wesley a înlemnit și i-a acoperit gura lui Bugatti. 

— John! Şşş! 

Și-a lipit gura de urechea jurnalistului. 

— Dacă misiunea ta este să afli dacă cineva îl va da jos pe 
Jansen, atunci îți recomand să pleci din ţara asta cât mai poţi, ai 
înțeles? Nimeni nu spune că granițele vor rămâne deschise. Știi 
prea multe și întrebi prea multe, așa că acesta e sfatul meu 
pentru tine. Acum ne vom întoarce în biroul meu, ne vom pune 
cipurile și apoi îmi vei pune niște întrebări simple și prostuțe, 
bine? Dar dacă ești inteligent, poate că ai șansa să fii auzit de 
oamenii care trebuie. Nu știu exact cum circulă aceste casete de 
supraveghere, dar dacă oamenii care trebuie aud întrebările 
care trebuie, poate că vei găsi ceva ce cauţi. Dar să ai grijă în 
tot ceea ce spui și faci aici de acum înainte. 

Capitolul 17 


Frunzele din tufișurile din faţa ferestrei lui Wesley mai aveau 
puţin și prindeau viață, și nu mai era mult până când copacii din 
fața Biroului Oficial Eisenhower aveau să fie de culoare verde 
aprins. Era perioada anului în care semnele pline de viaţă ale 
primăverii trebuiau să alunge melancolia întunecată a iernii, dar 
acestea nu aveau niciun efect asupra lui. Stând în cel mai 
ocupat loc de muncă din lume, Wesley se simțea paralizat, 
oprimat și singur. Departe de un anotimp al speranţei și 
reînnoirii, această primăvară accentua o senzaţie de ură față de 
sine și de disperare care îl putea înghiţi cu totul dacă nu era 
atent. 

Mai devreme în acea dimineaţă, unul dintre paznicii de la 
Casa Albă fusese atacat cu un instrument ascuţit când oprise o 
persoană suspectă la poartă. Bărbatul a sângerat și a murit 
rapid jos lângă gardul din fier forjat, în timp ce atacatorul a fost 
prins de soldați și luat de acolo. Din biroul lui Thomas 
Sunderland, Wesley a auzit zgomotul slab al sirenelor 
ambulanţelor, urmat de ţipetele demonstranților care au fost 
imediat oprite cu furtunuri cu apă. 

Wesley a aflat că atacatorul fusese un jurnalist de la o revistă 
neo-conservatoare, iar reacția guvernului a fost promptă. Toate 
birourile ocupate de The Washington Times, The Weekly 
Standard, American Enterprise şi alte publicații neo- 
conservatoare au fost imediat închise. 

Acest lucru a declanşat la rândul său o reacție violentă pe 
scară largă. Brusc, parcă toți cei care se opuneau politicilor 
drastice ale preşedintelui Jansen s-au simțit ameninţaţi, 
indiferent din ce zonă a spectrului politic făceau parte. Milițiile 
au ieșit din ascunzătorile aflate în locuri retrase precum 
Bitterroot, Smoky Mountains, Everglades și altele, atacând 
taberele militare și secțiile de poliție simultan. Luptele au fost 
intense, sângeroase, distrugătoare și s-au terminat la fel de 
repede cum au început. 

Şeful departamentelor de poliție, generalul Powers, a încercat 
să învingă răzmeriţa, dar rapoartele FBI au spus cu totul altceva. 

Sute de soldați ai guvernului și de polițiști fuseseră omorâţi, iar 
miliția aproape că nu suferise nicio pierdere. Aceste bătălii au 
scos la iveală diferenţa de moral dintre cele două tabere și, 
chiar mai rău, s-a estimat că arsenalul milițiilor se dublase 
graţie armelor și muniției pe care reușiseră să le fure în timpul 
luptelor. Generalul Powers avea multe explicaţii de dat. 

Aceste informaţii au dus rapid la o altă ședință de criză în 
cadrul Departamentului Apărării și, în următoarele câteva ore, 
oficialii de la Departamentul de Securitate Internă și FEMA au 
vorbit despre scenarii care îi cutremuraseră atât pe Wesley, cât 
și pe restul angajaţilor de la Casa Albă. 

În mijlocul acestui haos îl sunase și mama lui, cu vocea 
tremurând, în timp ce-i povestea că tatăl lui nu mai putea face 
față felului în care ajunsese ţara din cauza guvernului. Se răstise 
la ea și o insultase pentru că lucrase cândva pentru Bruce 
Jansen. Își aruncase insignele vechi din Convenţia Democrată pe 
geam și, ceea ce o supărase cel mai mult, își scosese uniforma 
militară de cadet din șifonier, o aruncase pe jos și urinase pe ea. 

Wesley simţea cum lumea se închide în jurul lui; era sufocat 
încet-încet. Nu era doar faptul că administraţia săpa din ce în ce 
mai adânc în necunoscut, un tunel șubred care ori avea să se 
prăbușească în orice moment, ori să ducă la o stare de haos 
total. Cea mai rea era senzaţia că fusese prins în capcană de 
propria sa vanitate și ambiţie. Se luptase să ajungă atât de 
departe și nu avea de gând să renunţe la statutul pe care îi 
obținuse. Un statut care probabil că acum avea să-i aducă 
sfârșitul. 

Își făcea griji din cauza acestor realizări deprimante în timp ce 
părăsea Biroul Oval ca să dicteze ceea ce va spune la conferința 
de presă din acea seară. 

[] 

Președintele arăta deplorabil, și avea toate motivele. Stătea la 
birou cu cearcăne mari, o umbră a liderului încrezător care ar fi 
trebuit să se afișeze în faţa populaţiei puţin mai târziu ca să ţină 
un discurs. A dat din cap spre fiecare membru al adunării, pe 
rând, apoi a vorbit. 

— Vreau să vă spun că acum o jumătate de oră am fost 
amenințat cu moartea, o ameninţare care trebuie luată în 
serios. Nu știm cum, dar cineva a reușit să pună o scrisoare de 
ameninţare în dulapul unui agent de la Serviciile Secrete. 

A dat din cap spre vicepreședintele Sunderland, care ţinea o 
copie a scrisorii. 

— Originalul a fost trimis la analize tehnice, a anunţat 
Sunderland. Până acum nu au fost găsite amprente și se pare că 
mesajul a fost tipărit de o imprimantă de la Casa Albă, din 
inventarul oficial. 

Biletul a fost trecut din mână în mână. 

— Să fiu al naibii! a bombănit șeful Comunicaţiilor Donald 
Beglaubter. 

Wesley l-a studiat și el. Pe el scria: „Președintele american a 
jurat să apere Constituţia. Bruce Jansen nu și-a îndeplinit 
jurământul și așadar trebuie să-și anunţe demisia nu mai târziu 
de ora patru, mâine, altfel îi va fi tăiat gâtul ca unui porc, în 
douăzeci și patru de ore”. 

A clătinat din cap. 

— Bine, sunt vești proaste, bineînţeles! Se pare că există 
cineva la Casa Albă care dorește din tot sufletul să-și exprime 
nemulțumirea și firește că este un motiv mare de îngrijorare 
faptul că nu știm cine este acea persoană. Dar chiar este 
aceasta o ameninţare atât de serioasă? Am văzut și mai rele de 
atât, nu-i așa? 

Secretarul General Burton s-a aplecat în faţă pe canapea și s- 
a uitat la Wesley. 

— Da, probabil! a spus el, apoi a făcut o pauză. Dar 
bodyguardul în al cărui dulap s-a găsit biletul a fost și el găsit în 
fața dulapului cu gâtul retezat pe jumătate. 

Wesley s-a cutremurat când a simţit ura de sine 
transformându-se în frică. Oricine altcineva care lucra pentru 
președinte ar fi putut să fie victima, dar fără îndoială alegerea 
unui bodyguard extrem de bine antrenat avea o importanță 
sinistră și simbolică. 

Jansen și-a împreună mâinile peste laptop. 

— Nu voi participa la conferinţa de presă în această seară. 
Lance, tu și Donald va trebui să-l ajutaţi pe Wesley să anunţe 
totul. Veţi declara că au avut loc ciocniri cu milițiile, fără să dați 
detalii despre succes sau eșec. Aţi înţeles? 

— Mă scuzaţi, domnule președinte, dar cum putem să ținem 
secret așa ceva? a întrebat Wesley, cu privirea pironită în 
pământ. De exemplu, nu putem să oprim radiourile pirat care 
difuzează în toată ţara. Câte transmiţătoare oficiale cu undă 

scurtă erau înainte, și câte mai sunt acum în poduri și pivnițe, 
încă funcţionale? Multe, pun pariu. Și cum rămâne cu internetul, 
telefoanele mobile și broșurile fotocopiate? Ce iepure vom 
scoate din pălărie ca să oprim toate astea? 

Thomas Sunderland s-a uitat fix la Wesley. 

— Nu, trucurile magice n-or să funcţioneze în cazul acesta, 
dar putem face ceva ca să îndreptăm atenţia publicului spre 
altceva. Tu ești expertul în comunicare. Tu ar trebui să te pricepi 
la astfel de lucruri. 

— Exact! Deci poate că acum a venit timpul să aruncăm în 
aer taberele milițiilor cu napalm. 

Din nou, și-a regretat cuvintele, mai ales când a văzut 
expresia vicepreședintelui. Poate că Sunderland nu se gândise 
chiar la napalm, dar părea că lua în calcul o reacţie majoră. 
Wesley era sigur că vor fi numeroase victime nevinovate. Nu 
putea să suporte acest gând. 

Președintele Jansen i-a observat expresia. 

— Wesley, suntem forţaţi să ne uităm la situaţia internă 
acum, nu? Nu vrem să ne alegem cu un război civil, dar aproape 
că avem unul în momentul de față oricum și trebuie stopat cu o 
forţă corespunzătoare. 

S-a întors spre Lance Burton. 

— leri am ordonat Pentagonului să cheme imediat înapoi toți 
soldaţii americani staționaţi în afară. Chiar acum sunt aduși din 
Europa și din Orientul Mijlociu. 

Wesley a simţit cum începe să transpire. A închis ochii și a 
încercat să rămână calm. Din ce spunea Jansen, va urma un 
atac  „defensiv” masiv purtat pe pământ american în 
următoarele douăzeci și patru de ore, iar în același timp 
multitudinea de interese ale Statelor Unite în străinătate - după 
decenii de promovare intensă - vor fi lasate de izbeliște. Ce vor 
crede Naţiunile Unite despre toate astea? Fără îndoială vestea 
va fi primită cu bucurie în Orientul Mijlociu și poate și în centrele 
care ofereau cazare armatei și familiilor lor, dar cât timp va 
jubila lumea când cea mai mare putere a planetei va dispărea - 
fie că ne plăcea sau nu asta - de pe o zi pe alta? Bine, întreaga 
armată americană se întorcea acasă, și apoi? Vor trimite un 
avion spre Alabama River ca să elimine milițiile care se 
ascunseseră în Talladega National Forest? Vor folosi rachete 
Harpoon ca să distrugă flota de iahturi ale miliardarilor ce 

simpatizează cu milițiile, în apele din Tampa și St. Petersburg? 
Vor începe pușcașii marini să ia cu asalt străzile orașelor și vor 
începe parașutiștii să pice din cer ca să-i calmeze pe fermierii 
aroganţi din Minnesota? Nu putea să conceapă nimic din toate 
astea. S-a uitat la Donald și la Lance, sperând că ei vor spune 
ceva, dar amândoi au tăcut. 

— Personalul va primi o listă în următoarele ore cu ordinele 
care vor fi puse în aplicare, a spus Sunderland. 

— Credeţi că implementarea ordinelor va justifica folosirea 
armatei în minţile oamenilor? 

— Nu avem de ales, Wesley, altfel situația va scăpa de sub 
control. 

De data aceasta Jansen nu s-a uitat fix la el. 

— Trebuie să facem ca străzile să fie cât mai sigure pentru 
cetăţenii de rând care respectă legea. 

— Secretarul General al Naţiunilor Unite ce părere are? A fost 
și el informat? a întrebat Wesley, cu prudenţă. 

Bineînţeles că trebuie să fi fost informat. Wesley voia doar să- 
| audă pe Jansen rostind cuvintele. 

— Mă întâlnesc cu ambasadorul ONU și cu Secretarul General 
în această seară, a răspuns el. 

Wesley a tras aer adânc în piept. 

— Mă aştept ca jurnaliștii din străinătate să aibă multe 
întrebări despre faptul că îi chemăm acasă pe soldați. Nu puteți 
să ţineţi ședința cu Secretarul General înainte de conferința de 
presă? 

Vicepreședintele a intervenit. 

— Nu vor fi jurnaliști străini, a fost tot ce a spus el. 

Șeful Cabinetului Lance Burton i-a aruncat o privire supărată 
lui Wesley. Deci cel puţin Wesley nu era singurul șocat de 
aceste informaţii. A încercat să-i surprindă privirea lui Donald 
Beglaubter, dar acesta privea în gol, lipsit de expresie. 

Vicepreședintele Thomas Sunderland a continuat. 

— Bineînţeles că suntem în procesul de a ne pregăti pentru 
un val de proteste din partea diplomaților străini. Nu vrem ca ei 
să-și obţină informaţiile de la mijloacele lor media, nu-i așa? 

Colţul gurii i-a zvâcnit ușor, un lucru pe care Wesley nu-l mai 
observase la el înainte, un mic semn de neliniște pe faţa lui care 
arăta atât de relaxată. Oare Sunderland începea în sfârșit să 

înțeleagă că lucrurile scăpaseră de sub control? Oare tronul de 
sub ei toţi se clătina? 

— Legat de asta, a continuat Sunderland, trebuie să știi și că 
ambasadele și consulatele noastre din străinătate au fost puse 
în gardă și diplomaţii noștri așteaptă instrucțiuni. 

Wesley simţea cum îi bătea inima nebunește în piept și își 
simţea pielea de pe față ca pe o mască strâmtă. S-a pregătit, 
apoi s-a uitat fix la Jansen. 

— Permiteţi-mi să vorbesc liber pentru un moment, domnule 
președinte, și apoi voi face treaba care îmi revine. 

Vicepreședintele era pe punctul de a protesta, dar 
președintele a dat din cap spre Wesley. 

— Nu vom provoca daune ireparabile? a continuat Barefoot. 
Sunt conștient că se fac multe lucruri bune și că faptele sunt 
bine intenționate, dar totul se va duce de râpă dacă vom avea 
probleme cu întreaga ţară și cu restul lumii de asemenea. 
Primesc constant telefoane de la oficiali de la ambasade care 
vor să știe cât de sigur este pentru ei să rămână aici. Ce credeţi 
că raportează guvernelor lor că se întâmplă în Statele Unite? Nu 
avem cum să-i oprim, încă mai sunt multe mijloace de 
comunicare. Nu putem să încercăm să ne izolăm de restul lumii, 
nu-i așa? Nu e posibil să găsim o abordare mai blândă și mai 
puţin grăbită pentru toate astea? 

Jansen s-a lăsat pe spate, cu mâinile pe braţele scaunului, ca 
un împărat binevoitor. 

— Wesley, aș prefera să fac asta, dar ţara se află în stare de 
urgență. Nu mai există cale de mijloc. Bombardarea sediului 
Partidului Democrat, amenințările împotriva Congresului și 
împotriva mea, asasinatele și blestematele de miliții... Nu mai 
putem da înapoi! 

Wesley a încercat să-i facă pe Donald Beglaubter și pe Lance 
Burton să se uite le el, dar amândoi se retrăseseră în cochiliile 
lor de funcţionari civili ascultători și cuviincioși, ceva ce Wesley 
nu putea face niciodată. 

— Da, dar riscăm să ne confruntăm cu pedepse severe mai 
târziu dacă nu călcăm pe frână aici și acum. Se petrec lucruri 
monstruoase afară, știm asta. Executăm membri ai milițiilor 
după procese rapide care aduc mai mult a linșări. Am auzit că 
au fost împușcați oameni din Alabama până în Oregon și știu că 
deja au executat o parte din membrii milițiilor care sunt în 

închisoare. Cum credeţi că îi vor face aceste lucruri să 
reacționeze pe oamenii din restul lumii, ca să nu-i mai punem la 
socoteală și pe cetăţenii americani? 

— Sunt reguli clare pentru ce ne permite această stare de 
urgenţă să facem, Wesley, a răspuns Jansen. 

— Da, domnule președinte, dar zeci de mii de oameni fac 
grevă pentru că situaţia i-a făcut să-și piardă locurile de muncă, 
și noi ce facem? Trimitem Garda Naţională peste ei. Toată 
opoziţia este strivită cu atâta brutalitate, mă tem că... 

Sunderland a intervenit brusc. 

— Așa este, combatem rezistența ori de câte ori apare. 

S-a uitat la ceas, apoi la președintele Jansen. 

— Majoritatea grevelor din oraș se află sub control acum și 
peste o jumătate de oră toate granițele vor fi închise. Imi 
închipui că situaţia se va îmbunătăţi puţin în cursul acestei 
nopţi, domnule președinte, așa că în momentul de față cea mai 
mare prioritate este siguranţa dumneavoastră. Eu o să dau 
ordin Serviciilor Secrete să ţină sub supraveghere toate 
camerele, încăperile și holurile de la etajul al doilea și etajul al 
treilea, începând de acum. Sunteţi de acord, domnule? 

Wesley nu a auzit răspunsul lui Jansen. 

Vicepreședintele Sunderland a dat din cap spre gardianul care 
stătea la ușă. 

— Te rog să-i informezi pe bărbaţii de afară că președintele 
pleacă din clădire acum. 

(J 

Au mers în biroul lui Lance Burton și au închis ușa în urma lor. 
Burton s-a așezat la birou și apoi, cu ajutorul unei telecomenzi, a 
ajustat lumina și a dat drumul la boxe. Lumina difuză și muzica 
clasică dată încet calmează sufletul, așa cum spunea el mereu, 
dar Wesley nu se aștepta să ajute cu ceva de data aceasta. 

— Ciupește-mă de braţ, cred că am un coșmar, a zis Wesley 
încet. 

Donald s-a așezat în faţa lui cu braţele încrucișate și cu 
maxilarul încordat. În ciuda anxietăţii care-i sclipea în ochi, 
Wesley știa că bărbatul n-o să-i dea informații. 

— Ce se întâmplă, Donald? Spune-mi ce se întâmplă! 

Donald Beglaubter părea să fie cu mintea în altă parte. 

— Trebuie doar să decidem ce vei spune peste două ore la 
conferința de presă. Asta se întâmplă, Wesley, nu-i așa? 

Cei trei bărbaţi s-au uitat unul la celălalt. Înainte luaseră de 
bun faptul că erau un grup care rămânea împreună și la bine și 
la greu. Cunoscuţi ca „Triumviratul” și „Cei trei muschetari”, se 
știau foarte bine unul pe celălalt. Erau uniți în gândire, aliaţi în 
cuvinte și în pronunţarea lor, echipa puternică ce putea să iasă 
din orice situaţie încurcată. 

Formau combinaţia perfectă: unul care să taie nodul Gordian, 
unul care să-l lege din nou mai puternic ca niciodată și al treilea 
care să prezinte rezultatele publicului, fără să lase vreo urmă de 
îndoială că problema nu ar fi fost rezolvată. Dar acum nu mai 
era așa. Burton și Beglaubter nu își mai jucau rolurile, ceea ce 
făcea să-i fie imposibil lui Wesley să facă pe bufonul regal care 
are răspuns pentru toate. Ce se întâmplase cu faimoasa lor 
colaborare? 

A bătut cu degetele pe suprafaţa de sticlă a măsuţei de cafea. 

— Pot să vorbesc liber cu vreunul dintre voi? a întrebat el, 
uitându-se mai întâi la unul, și apoi la celălalt. 

Degetele lui au continuară să danseze pe masă în timp ce din 
boxe răsuna Oda Bucuriei?!. Ce putea fi mai ironic de atât? 

Șeful Cabinetului Burton și-a întins brațele. 

— Cu amândoi, bineînţeles! Spune tot ce vrei să spui, Wesley! 

A stat un minut, încercând să citească expresiile lui Burton și 
Beglaubter. A detectat oare o urmă de contact în privirea atât 
de bine ascunsă a lui Donald? 

S-a ridicat în picioare, a luat telecomanda lui Lance Burton și 
a dat muzica mai tare. Beethoven știa cum să obțină efectul 
artistic dorit; atmosfera din cameră s-a schimbat. Apoi și-a scos 
cipul de identificare și s-a întins să facă la fel și cu al lui Burton. 
Dacă chiar aveau de gând să vorbească, era esenţial să nu fie 
auziti. Dar Burton s-a lăsat pe spătar, îndepărtându-se de brațul 
întins al lui Wesley și s-a uitat la el cu o animozitate defensivă, 
ca un fel de războinic rănit care se simţea ameninţat. Reacţia l-a 
luat prin surprindere pe Wesley, dar știa că Burton se va opune 
dacă va încerca să-i dea jos legitimatia. 

Așa că s-a întors la locul său și s-a așezat. 


21 Odă scrisă în anul 1785 de poetul și istoricul german Friedrich Schiller care a fost 
folosită de Ludwig van Beethoven în A Noua Simfonie; varianta lui Beethoven 
cuprinde și câteva părți noi și a fost declarată Imnul Europei de către Consiliul Europei 
în anul 1972 și mai apoi de către Uniunea Europeană (n.tr.). 

În minutele care au urmat, Lance Burton a recapitulat 
informaţiile și evenimentele din ultimele douăzeci și patru de 
ore, în tot acel timp dându-i instrucțiuni lui Wesley despre ce îi 
era permis să facă și ce nu. Pentru că, în ciuda faptului că 
situaţia de peste tot continua să fie din ce în ce mai imposibil de 
controlat, trebuia să înțeleagă că scopurile președintelui 
rămâneau neschimbate. Decretul Washington cu programul său 
„Viitor Sigur” urma să fie implementat cu succes, oricare ar fi 
fost prețul. Violenţa trebuia să fie înlăturată, chiar dacă era 
nevoie de violenţă pentru a se face asta. Șomajul avea să 
dispară, orice ar fi. Presa avea să se ridice la un nivel moral mai 
înalt; toate formele de corupție, crimă organizată și trafic de 
droguri aveau să fie rase de pe faţa Pământului. Va urma o 
reformă a alegerilor pentru a se garanta adevărata democraţie. 
Imigrările vor fi controlate în totalitate și muncitorii ilegali vor fi 
vânaţi și daţi afară din ţară. 

Lance Burton putea să recite Decretul Washington și în somn. 
Parcă fusese spălat pe creier cu el. Dacă tot ce declarase el mai 
devreme nu avea să se întâmple acum, nu avea să se întâmple 
niciodată, susținea el cu o voce convingătoare. Tradiţia liberală 
americană trebuia să fie pusă în așteptare deocamdată 
deoarece asta cerea situaţia. Acest „fapt”, plus informarea 
publicului cu privire la chemarea acasă a soldaţilor americani 
pentru a stopa în mod agresiv insurecţiile milițiilor de pe 
pământul american, urmau să fie conţinutul de bază al 
discursului lui Wesley pentru presă. Era un plan înfricoșător, cu 
siguranţă nu unul pe care se așteptase să-l audă din gura acelui 
Lance Burton pe care îl știa el înainte. Avea impresia că tot ce 
rostea bărbatul era pentru microfoanele ascunse, dar atunci de 
ce nu îi făcea măcar un fel de semn? De ce nu clătina din cap 
sau nu ridica din sprânceană? 

Wesley simţea cum i se contractă diafragma. Frate, ce n-ar fi 
dat să aibă o ţigară groasă de marijuana. Ar fi fumat-o pe toată 
deodată. 

J 

Întors în biroul său, lui Wesley îi tremurau picioarele de agitat 
ce era. S-a jucat cu pixul și s-a uitat la ceas. Avea o oră și 
jumătate la dispoziţie, în care porcăriile pe care putea să le 
transforme într-o declaraţie de presă trebuiau să fie aprobate 
atât de Lance Burton, cât și de Thomas Sunderland, ceea ce 

probabil însemna că va trebui să o rescrie încă o dată sau de 
două ori. Cum naiba avea să mai termine în ritmul ăsta? 

S-a ridicat în picioare. Poate că ar fi trebuit să se ducă la 
Doggie Rogers în birou. Poate că de asta avea nevoie ca să-și 
adune minţile și să poată scrie. A intrat în camera cu arhiva, a 
deschis ușa din spate care ducea spre un pasaj îngust și s-a 
uitat în stânga și-n dreapta. Agentul de pază de la Serviciile 
Secrete a dat din cap scurt. Apoi a auzit pe cineva în biroul său 
și când s-a întors l-a văzut pe Donald Beglaubter. Părul lui din ce 
în ce mai rar era ciufulit, semn că stătuse să se gândească mult. 
Wesley a închis ușa care dădea spre pasaj. 

— Hai să vorbim aici, în arhivă, Donald, a șoptit el. 

A dat jos insignele și le-a pus sub niște documente vechi. 

— Deci ce s-a mai întâmplat acum? a întrebat el. 

Era evident că se întâmplase ceva. 

Beglaubter era calm. 

— Thomas Sunderland l-a întrebat pe președinte dacă se 
gândește să demisioneze. 

— Ce?! 

— Lance Burton a fost acolo când s-a întâmplat asta. El crede 
că intenţia a fost să sune ca o propunere pentru Jansen, nu ca o 
amenințare. 

— Dumnezeule! Ce a zis Jansen? 

— Nimic. Doar a clătinat din cap. 

— Chiar l-a întrebat Sunderland asta? La naiba! Sunt sigur că 
se gândește că el îi va lua locul lui Jansen. Constituţia așa 
spune. 

— Nu s-a discutat asta, dar, da, sunt sigur că la asta se 
gândește. 

— Și ce a făcut Sunderland atunci? 

— A părut satisfăcut. 

Era uluitor. Ce mai urma? 

— Dar tu, Donald? a întrebat Wesley. Și tu ești satisfăcut? 

Șeful Comunicaţiilor de la Casa Albă era una dintre cele mai 
pricepute persoane în rezolvarea problemelor pe care le 
întâlnise Wesley și fusese un atu încă de când se alăturase 
campaniei prezidenţiale a lui Bruce Jansen. Dar acum, stând 
acolo cu privirea în pământ, arăta ca o umbră a vechiului 
Donald, lipsit de putere și confuz. 

— Asta e ultima dată când noi doi discutăm ceva neoficial, 
Wesley, a spus el, așa că ascultă bine ce am de zis acum și nu 
pune întrebări. Oricum nu pot să-ţi răspund la ele. 

L-a analizat pe Wesley o clipă. 

— Cu toţii avem motivele noastre de a reacţiona așa cum 
reacționăm acum. Nimic din ce se întâmplă nu este întâmplător. 
Dacă crezi că îmi place situaţia asta și știu mai multe decât tine, 
te înșeli. Dar eu stau cu ochii deschiși. 

— Da, dar vedem aceleași lucruri? Nu crezi că ar trebui să 
discutăm despre ceea ce vedem? 

— Ascultă, Wesley, până acum nu ai participat prea mult în 
toată treaba asta. Sunt sigur că ai avut motivele tale, nu ești 
prost. Dar niciunul dintre noi nu poate să își creeze o impresie 
despre cei implicaţi în acest joc, și unii dintre noi au suspectat 
de mult timp că joci un rol dublu, ar trebui să știi asta. Dar 
având în vedere ce s-a întâmplat azi, nu mai sunt atât de sigur, 
motiv pentru care mă aflu aici acum. Înţelegi? 

Deci asta era. Lui Wesley nu-i venea să creadă ce auzea. 

— Eu? Despre ce vorbeşti? Încă de la bun început am 
protestat și am fost împotriva a ce se petrece! 

— Da, dar nu atât de tare. A fost cam ca o șaradă. Uneori se 
poate exprima un punct de vedere mai bine tăcând. 

— La fel ca tine, vrei să spui? Dacă nu aș fi auzit altceva mai 
adineauri, aș fi avut impresia că tu ești un susținător al planului 
președintelui. 

El a clătinat din cap. 

— Spune-mi, Donald, te ameninţă cineva? 

— Ți-am zis să nu pui întrebări. 

— Dar Lance Burton? El ce părere are? 

— Vezi? Altă întrebare. Sincer nu pot să-ţi răspund. Tot ce știu 
este că și-a făcut și el propriile investigaţii până acum. 

Wesley s-a mulțumit să ridice din umeri întrebător ca să nu 
mai poată fi acuzat că pune o întrebare directă. 

Beglaubter arăta de parcă se gândea dacă ar trebui să spună 
mai multe. Wesley a tăcut, nu voia să-l mai preseze de data 
asta. 

— Deja am spus prea multe, dar fie, pe scurt: nu știu ce 
investigaţii a făcut Burton, dar totul a început când mama 
Procurorului General a fost violată. Mi-a menţionat de mai multe 
ori cum i se pare că atacul a avut loc puţin cam prea convenabil, 

la fel ca atacul asupra Procurorului General Lovell și asasinarea 
judecătorului-șef al Curţii Supreme. Cred că acestea sunt 
lucrurile pe care le-a investigat, dar nu sunt sigur. Știu sigur însă 
că nimeni nu scapă fără să fie investigat în ziua de azi. Așa că, 
dacă ţii la viaţa ta, trebuie să încetezi să mai spui lucruri de 
genul celor pe care le-ai spus mai devreme în biroul lui Burton și 
mai înainte în Biroul Oval. 

Wesley s-a uitat fix în ochii lui, ca și cum ar fi putut să 
descopere vreun adevăr ascuns, dar nu a văzut decât lipsă de 
speranţă și deznădejde. Wesley știa exact cum e. 

— Trebuie să plec! a zis Donald și și-a pus la loc cipul. Eu și 
Jansen avem o ședință cu niște oameni de la Agenţia de 
Administrare Fiscală. 

L-a bătut pe Wesley pe spate, i-a zâmbit încurajator și a 
plecat. 

Wesley a rămas nemișcat timp de câteva minute, încercând 
să digere ce spusese Beglaubter. Dintr-odată s-au auzit niște 
țipete în fața ușii lui și niște oameni care alergau, iar apoi 
tipetele s-au auzit și mai tare. 

Și-a pus legitimaţia, a deschis ușa și și-a dat seama imediat 
că se întâmpla ceva rău. Toate ușile de la birouri erau larg 
deschise și toți secretarii stăteau în praguri, cu mâinile pe feţe. 
Toţi agenţii de pază plecaseră. 

— Ce se întâmplă? a strigat el, apucând-o de mână pe una 
dintre secretare. 

— O, Doamne, a fost un atentat asupra președintelui. Cred că 
e în viaţă, dar nu sunt sigură. 

Era evident că plânsese, dar Wesley nu știa cum ar trebui să 
se simtă. Era de bine, sau de rău? 

e 

Dintr-un motiv necunoscut, președintele Jansen alesese să 
părăsească Casa Albă, prin tunelul care ducea spre 
Departamentul Trezoreriei, și pe drum un bărbat neidentificat 
având explozibil la el atacase grupul. Se pare că un agent de la 
Serviciile Secrete sau de la FEMA și o altă persoană fuseseră 
ucise, iar Jansen fusese și el foarte, foarte aproape de a fi 
omorât. Vicepreședintele Sunderland mergea și el mai în spate 
și nu fusese rănit, dar șocul era încă prezent pe chipul său. 

Atacul era o știre teribilă din mai multe puncte de vedere 
deoarece, dacă existase vreodată o speranţă că Jansen se va 

mai înmuia, acum dispăruse cu siguranţă. Wesley îl cunoștea pe 
Jansen. Acum avea să se alăture luptei cu toate mijloacele pe 
care le avea la dispoziţie. Se va înconjura de bodyguarzi zi și 
noapte și va pune CIA, FBI ȘI FEMA să se ocupe de orice 
rezistență. Controalele aveau să se înăsprească și mai mult, iar 
suspiciunile și paranoia se vor accentua, ceea ce va duce la și 
mai multe decizii dezastruoase. Perspectivele erau 
înfricoșătoare. 

După o scurtă consultare cu Lance Burton, Wesley a anulat 
conferinţa de presă. Situaţia era prea complicată, prea neclară. 
Era posibil să mai dureze mult, mult timp până când se va ţine o 
conferinţă de presă. 

A căutat printre rafturi până când a găsit un filmuleţ care se 
potrivea cu situaţia. Îl înregistraseră cu o săptămână în urmă și 
înfățișa un președinte puternic, în fruntea tuturor, vorbind 
despre sursele alternative de combustibil care să înlocuiască 
rezervele de petrol pe cale de dispariţie, despre necesitatea de 
a deveni independenţi în domeniul energiei într-o ţară cu atât de 
multe resurse. Despre cum să fii pozitiv și să te porți ca atare în 
felul acela faimos al americanilor atunci când lucrurile devin 
dificile. Wesley avea câteva clipuri de genul acesta din care să 
aleagă. 

A trimis filmuleţul celor trei mari rețele rămase în funcţiune și 
una dintre ele deja trebuia să îl difuzeze în zece minute, fiind 
urmat de un film vechi de la Hollywood, cu actori care erau 
morţi acum și care nu mai puteau protesta pentru că erau 
folosiți drept tranchilizant de către guvern. Mai devreme sau 
mai târziu, el va trebui să vâneze o vedetă de cinema actuală 
care încă îl mai plăcea pe Jansen și să-i ia interviu. Asta dacă 
mai exista o asemenea persoană în ziua de azi. 

e 

După asta, a găsit-o pe Doggie la ea în birou. Era greu să-și 
dea seama cum se simte, dar acel gen de mecanism de 
autoapărare devenise ceva obişnuit la Casa Albă. 

S-a așezat în fața ei și a privit-o pe această femeie frumoasă, 
inteligentă, minunată, moștenitoare a unei mari averi, care era 
o persoană bună până în măduva oaselor. Cum de ajunsese să 
fie băgată într-un asemenea dezastru? 

— O să supraviețuiască, nu-i așa? a întrebat ea. 

Wesley a încuviinţat din cap. 


VP - 187 


— E bine. El e singurul care poate să-l graţieze pe tatăl meu. 

Nu se uita la el, și Wesley a înțeles. Cum altfel putea să-și 
păstreze - darămite să-și exprime - o asemenea speranță 
imposibilă? Ce altceva îi mai rămăsese în afară de speranţă? 

— L-am sunat pe șeriful T. Perkins chiar adineauri. L-am sunat 
de o sută de ori mai înainte, dar de data asta am reușit să-l 
prind. l-am spuse despre câteva lucruri de care mi-am dat 
seama legat de cazul tatălui meu. O, Wesley, știu lucruri care ar 
putea să-i amâne execuţia, sunt sigură de asta. Lucruri care pot 
să demonstreze că e nevinovat. 

Părea gata să plângă în timp ce a rostit ultimele trei cuvinte. 

— T chiar m-a ascultat. Îl iubesc pe omul ăsta, știu că o să mă 
ajute. 

Wesley a continuat să se uite la ea până când și ea s-a uitat la 
el. Ochii ei albaștri erau hotărâți. Acolo, în cel mai mic și mai 
lipsit de importanță birou de la Casa Albă, stătea probabil 
singura persoană care încă îi dorea binele președintelui. Dar 
Wesley nu putea să îi spună asta. 

Nu putea decât să încuviințeze din cap. Și s-o ia de mână. 

Capitolul 18 


Lumea lor s-a prăbușit în ziua în care John și Danny au aflat că 
sunt infectați cu HIV. Nu pentru că lui John îi era frică de moarte 
- familia Bugatti întotdeauna avusese o atitudine destul de 
amuzantă față de această slăbiciune umană, ci pentru că un nor 
negru și ameninţător acoperise brusc relația fericită care 
înflorea între ei doi. 

Lumea nu s-a prăbușit pentru că avea să se termine totul în 
curând, ci pentru că în sfârșit începuse să existe. Erau iubiţi de 
mulţi ani, deși locuiau în orașe diferite: John lucra în New York, 
iar Danny în Washington. Apoi John își schimbase modul de lucru 
și se mutase la Danny, în casa lui de vis de la marginea orașului 
Georgetown, între biserică și Pet Gallery. Acelea fuseseră niște 
vremuri mai liniștite, în care cea mai mare temere a oamenilor 
era o prăbușire a calculatoarelor la nivel mondial provocată de 
venirea noului mileniu. Viaţa era dulce, iar mirosul de vopsele 
de ulei umplea casa în timp ce tablourile lui Danny deveneau 
din ce în ce mai paradiziace. Apoi s-au îmbolnăvit. 

Amândoi știau de ce. Tentaţiile din Greenwich Village fuseseră 
întotdeauna greu de ignorat, iar John a crezut că trebuie să-și 
trăiască viaţa la maximum. 

Acum, lumea se schimbase complet. Tratamentele lui John 
erau încă destul de eficiente și astfel nu se simţea deloc bolnav, 
dar Danny nu fusese la fel de norocos. 

La început, John se îndrăgostise de părul lui lucios și de 
sclipirea din ochi, dar acum acea sclipire dispăruse și, chiar dacă 
Danny făcea tot posibilul, nu mai putea să ascundă inevitabilul. 
Pensulele lui s-au uscat, mirosul de vopsea a dispărut. 

a 

Când John a ajuns acasă, a auzit televizorul dat tare. De 
fiecare dată când venea acasă și găsea o asemenea scenă, 
aproape că i se oprea inima și trebuia să se forțeze să pună un 
picior în fața celuilalt până în sufragerie ca să vadă dacă iubitul 
lui mai respira. 

L-a găsit pe Danny stând cu picioarele pe măsuţa de cafea și 
cu o sticlă de Martini goală în poală. Era nevoie de mult Martini 

ca să-și înece frica de moarte, dar Danny întotdeauna avusese 
mult stil. Nu era genul care să-și facă praf creierul cu o sticlă de 
whisky, așa cum avea John tendinţa să facă. 

Bugatti s-a uitat cum i se ridică și-i cobora pieptul plin încă de 
viaţă. 

— Îţi mulțumesc, iubirea mea, că nu m-ai părăsit! a șoptit el. 

A dat televizorul mai încet, lăsând genericul unui film vechi cu 
fraţii Marx să curgă încet pe ecran. Fusese o zi dramatică. Unite, 
pentru prima dată, ca să se opună guvernului, organizaţiile 
religioase din întreg spectrul de secte făcuseră un mare protest, 
umplând străzile cu veșmintele lor religioase colorate. Poliţia 
fusese calmă, aparent nu ajunseseră în punctul în care să dea 
cu gaze lacrimogene în rabini, imami și preoţi. Curentul fusese 
oprit în cea mai mare parte din oraș, iar aerul serii încă mai 
răsuna de blesteme și imnuri de protest în numele lui 
Dumnezeu. 

Erau repercusiuni la fel de mari și în alte sectoare ale 
societății. Organizaţii puternice care aveau în mod tradiţional 
interese divergente - cum ar fi sindicatele și marile companii - 
își găseau un teren comun de protest. Părea că orice era posibil. 
Cuvinte precum „grevă generală”, „revoltă” și „acapararea 
puterii” se șopteau la Casa Albă, dar statul avea urechi mari și 
atente și oamenii dispăreau din casele lor la miezul nopţii. 

Doi dintre colegii lui John nu mai veniseră la serviciu în acea 
zi. Era sigur că unul dintre ei se ascunsese, dar nu părea să fie 
la fel și în cazul celuilalt. Domnișoara B, așa cum îi spuneau ei, 
făcuse călătorii repetate în Somalia și Afganistan când condiţiile 
erau cele mai groaznice, așa că avea nevoie de mai mult ca să 
fie afectată decât de execuțiile sumare ale membrilor milițiilor 
ziua în amiaza mare sau de cadavrele în uniformă care pluteau 
în jos pe Potomac. Cel mai probabil, problema era că profesia ei 
o făcuse să fie atât de tare, încât să nu-și mai dea seama cât de 
periculoasă poate să devină situaţia și să nu vadă că ea, la fel 
ca restul presei, trebuia să fie extrem de precaută când avea 
de-a face cu conceptul „adevărului”. Poate că într-un alt loc de 
pe glob ar fi păstrat tăcerea; în anumite situaţii învățase că era 
înțelept să facă asta. Dar ieri își ieșise din minţi la birourile NBC 
și-i dăduse un pumn în faţă unui cenzor delegat, când acesta îi 
ceruse să fie șters comentariul ei din programul de știri. Făcuse 
un reportaj despre armata care vânează imigranţi ilegali și 

despre felul în care sunt aruncaţi în ţinutul nimănui, dincolo de 
granița cu Mexic. Nu aveau documente, identitate și nici 
autoritățile mexicane nu-i voiau. Era o știre importantă și 
relevantă, iar John era sigur că și el s-ar fi luptat pentru dreptul 
său de a spune cât de greșită și cât de inumană era această 
politică a noului guvern. Cum mii de suflete exilate îngheţau 
noaptea sub cerul liber, fără mâncare, ţinuţi la distanţă de 
soldații americani și mexicani de o parte și de cealaltă a 
graniței. 

Nimeni nu o mai văzuse pe domnișoara B de la prânz. Unii 
spuneau că pur și simplu „se săturase”. John se temea de ce era 
mai rău. 

Și-a dus mâinile la cap și s-a masat la tâmple, încercând să-și 
potolească neliniștea mentală. Chiar înainte să plece de la 
serviciu, o sursă de la Casa Albă îi anunţase că avusese loco 
încercare de asasinare a președintelui, dar li se spusese că nu 
pot publica nimic până când nu primeau permisiunea. Asta 
însemna că puteau să se aștepte în curând la măsuri și mai 
dure, precum cele ce urmaseră precedentelor episoade violente 
în care fuseseră implicaţi președintele și administraţia sa. 

Și-a turnat un al doilea pahar de whisky și s-a uitat gânditor la 
Danny. Capul îi căzuse în piept și picioarele lui întinse riscau să 
răstoarne mai multe flacoane cu pastile care stăteau pe 
marginea măsuţei de cafea. /-ar părea foarte rău dacă cineva l- 
ar vedea așa, s-a gândit John. A strâns flacoanele și le-a dus în 
bucătărie, apoi s-a așezat în zona de servit masa din colțul 
sufrageriei, a tras un sertar de sub masă și a scos o coală de 
hârtie. A împărţit-o în două coloane, una pentru episoadele 
dramatice care se petreceau în vecinătatea președintelui și una 
pentru ce măsuri luase președintele. A doua coloană arăta 
imaginea clară a unei ţări care, de la un anunţ inofensiv despre 
reforme în sectorul social și în cel judiciar, se transformase într- 
un ritm constant într-o ţară urâtă și controlată de poliţie. John 
era de mult timp în domeniu și văzuse multe conflicte serioase 
în lume, așa că recunoștea semnele unui viitor colaps al 
democraţiei. Constituția nu mai era cu adevărat respectată, 
toată opoziţia era sistematic distrusă, iar armata era loială 
regimului. Toate graniţele urmau să fie închise și ţara se izola de 
restul lumii, de parcă toate astea nu se întâmplaseră deja. Și în 

cele din urmă, era minciuna aceea clasică promovată de fiecare 
dictator: promisiunea că totul va fi mult mai bine după aceea. 

Nu că John nu putea să vadă aspectele pozitive ale planurilor 
lui Jansen. Criminalitatea scăzuse după ce criminalii au fost 
forţaţi să iasă la suprafaţă, străzile erau mai sigure, iar 
suburbiile se deschideau spre lume. Începuseră să distrugă 
clădiri confiscate din orașele mari precum Detroit, Los Angeles și 
Chicago. Erau convoaie de mașini de gunoi și camionete cu 
containere încărcate cu tot felul de moloz din marile orașe și 
fuseseră create locuri de muncă pentru toată lumea. Străzile din 
mica lui oază care era Georgetown arătau de parcă fuseseră 
date cu aspiratorul; foarte mulţi șomeri erau ocupați cu 
strângerea fiecărei urme de gunoi de pe șosele și autostrăzi, 
până la Marile Cascade. Dar la orizont, dincolo de peisajul 
extrem de curat, se puteau vedea ocazional rotocoale de fum 
ridicându-se dinspre altercaţiile dintre soldaţi și locuitori. Era o 
priveliște grotescă. Dincolo de faţada curată și ordonată, o 
societate se dezintegra. 

Soarele se pregătea să apună în timp ce el stătea și se uita la 
coala de hârtie, văzând cum cauza și efectul se împleteau. Oare 
Jansen ar fi reușit vreodată să-i determine pe cei mai multi 
membri ai Cabinetului să-i susțină programul „Viitor Sigur” fără 
sprijinul Procurorului General Lovell, iar Lovell l-ar fi sprijinit 
vreodată dacă fiica și mama lui bătrână nu ar fi fost violate? 
John se îndoia. lar președintele ar mai fi recurs la suspendarea 
procesului parlamentar dacă nu ar fi fost atacul asupra 
Procurorului general și asasinarea judecătorului-șef al Curții 
Supreme? Nu cumva amenințările în creștere împotriva 
instituţiilor publice, bombardarea tribunalelor și a sediilor 
Partidului Democrat, precum și uciderea funcționarilor publici și 
a membrilor Congresului nu erau niște decât niște scuze 
convenabile pentru declararea unei stări de urgenţă naţionale? 

Cu cât se uita mai mult la coala de hârtie, cu atât vedea o 
legătură total diferită între cele două liste. Legea cauzei și 
efectului fusese inversată; efectul dorit își crease propria cauză. 
Anxietatea indusă de „ucigașul de pe acoperiș” și uciderea unor 
elevi în Washington aprinseseră flăcările eternei dezbateri 
naţionale legate de posesia de arme și pregătiseră terenul 
pentru noile interpretări ale celui de-al Doilea Amendament. 

Incidentele minore și majore de zi cu zi aveau consecinţe grave 
și toate arătau spre aceeași direcţie. 

Președintele Jansen se apropia încet și sigur de scopul său, 
acela de a deţine controlul total asupra societăţii. John și-a golit 
paharul dintr-o înghiţitură și l-a umplut din nou. De ce să stea 
treaz? Care era diferența? Oricum nu putea face nimic. Dacă 
începea să-și spună cu voce tare suspiciunile, că Jansen și gașca 
lui provocaseră violență, ameninţări cu bombe, crime și chiar 
violul unei bătrâne, era terminat. Spune lumii! își strigă în sinea 
sa, de parcă ar fi putut face asta, chiar dacă ar fi încercat. 

Cu siguranţă nu s-ar fi difuzat asta pe NBC. 

A rămas liniștit câteva momente, studiindu-l pe Danny. Dacă 
ar fi fost ca pe vremuri, când erau sănătoși amândoi, și-ar fi luat 
iubitul de mână, ar fi fugit până la Left Bank din Paris și și-ar fi 
exprimat gândurile liber și cu vehemenţă. Ar fi putut obţine un 
loc de muncă oriunde: Times, BBC, ZDF sau Le Monae, și lui 
Danny i-ar fi plăcut oriunde. Apoi ar fi putut să meargă la 
expoziţii în Berlin, la operă în Viena sau pe sub colonadele din 
Bologna. Dar acum era prea târziu, după sute de atacuri de 
febră și mii de pastile. Danny nu putea merge oriunde, iar John 
nu putea să-l părăsească. Îl iubea pe acest bărbat, care în 
curând nu avea să mai fie cu el. De ce trebuia să fie așa viața 
lui? 

Încă un pahar de whisky și a început să plângă. S-a aplecat și 
l-a luat ușor de mână pe Danny. Mâna era caldă, la fel ca obrajii 
săi. 

Apoi, prin ceața groasă a alcoolului, a observat știrile de la 
televizor. În timp ce-și concentra încet atenţia asupra ecranului, 
s-a trezit față în față cu președintele Jansen. Fusese machiat 
extrem de bine și ocupa tot ecranul. Președintele arăta bine, așa 
cum arăta mereu în faţa publicului. 

Bugatti a lăsat mâna lui Danny să alunece și a dat sonorul 
mai tare. 

Nu încăpea nicio îndoială că totul fusese înregistrat cu ceva 
timp în urmă. Cum altfel ar fi putut să stea Jansen așa, 
rezumând situația atât de calm? Mai ales când cineva încercase 
să-l omoare cu câteva ore în urmă. 

John a scuturat din cap în încercarea de a-și alunga starea de 
ameţeală și a încercat să asculte ce se spunea. Era un discurs 

foarte „personal”, adresat unei naţiuni de indivizi cu „speranțele 
și visurile” lor, așa cum le numea Jansen. 

Vorbe goale rostite de o limbă bifurcată, s-a gândit John. 

— Sunt mai multe lucruri care ne unesc pe noi, americanii, 
decât lucruri care ne despart, zicea Jansen, cu ochii sclipind. 
Este foarte multă confuzie în momentul de faţă, dar în curând ne 
vom găsi din nou ritmul și vom avansa spre scopul nostru 
comun. Soldații noștri au fost chemaţi acasă pentru a asigura 
legile și siguranța cetățenilor noștri. Toţi sacii pentru cadavre 
vor fi distruși pentru că nu vom mai avea nevoie de ei. 

A făcut o pauză semnificativă. 

— Soldaţii noștri se întorc acasă pentru a ne ajuta să 
restaurăm ordinea astfel încât toată lumea să aibă șansa cea 
nouă pe care o merită. În viitor, vor exista fonduri pentru 
asigurarea serviciilor de bază și funcţionarea societății. Vor fi 
servicii medicale universale și tribunalele și închisorile noastre 
vor fi golite odată ce vindecăm simptomele criminalităţii. Și vor 
exista slujbe bune pentru toată lumea. 

John a clătinat din cap. Mai avea nevoie de încă un pahar cu 
whisky. 

Unghiul camerei s-a schimbat astfel încât să se vadă că 
președintele era în Sala Cabinetului și că nu era singur. John a 
trebuit să mijească ochii ca să vadă mai bine. La naiba, erau toți 
acolo: Billy Johnson, vicepreședintele Sunderland, Secretarul 
Apărării Henderson, Lovell și restul. Până și consilierul de 
securitate naţională și directorul CIA. 

Jansen și-a desfăcut braţele de parcă avea de gând să le dea 
tuturor celor prezenţi o mare îmbrăţișare. 

— Aici, în această sală istorică, stau oamenii de care ţara are 
nevoie. Oameni înzestrați, curajoși, fiecare cu un plan pentru 
voi, pentru noi toţi, astfel încât visurile noastre să devină 
realitate. 

S-a întors spre prima cameră și a afișat o expresie și mai 
serioasă. 

— Vor fi necesare măsuri neplăcute pentru a ne atinge scopul, 
știm asta. Vom fi nevoiţi să închidem graniţele în faţa 
imigranţilor, trebuie să scăpăm de toate armele. Trebuie să ne 
ridicăm standardele morale și trebuie să învăţăm cum să ne 
descurcăm cu mai puţin. 

John a clătinat din cap iar. Nici Stalin n-ar fi putut să se 
exprime mai bine de atât. Wesley își făcuse treaba prea bine. A 
mai luat o gură de alcool și a simţit că îi vine să vomite. 

— America a fost dependentă de materiile prime din alte ţări 
prea mult timp. Unii dintre predecesorii mei au mers atât de 
departe încât au iniţiat războaie pentru a ne asigura aceste 
materii prime și adesea cu consecințe catastrofale. Dar azi vă 
spun că putem deveni independenți. Posibilităţile sunt din 
belșug. Au fost găsite resurse de petrol în Alaska, resurse mari 
care ne vor asigura necesarul de energie în deceniile ce vor una. 
Și între timp va trebui să învăţăm să folosim mai puţină energie 
și surse alternative de energie. Noi americanii putem face orice 
- și știm asta - și vom arăta lumii cum se face, așa cum am 
făcut-o și înainte. 

John stătea pe marginea canapelei și a fost cât pe ce să cadă 
în nas. Corpul lui a devenit dintr-odată greoi și imposibil de 
controlat. A întins un picior din instinct ca să-și ţină echilibrul, 
aproape lovind măsuţa de cafea. Apoi a ametit și a căzut peste 
măsuța joasă, spărgându-și paharul cu whisky și aterizând pe 
covor peste sticlă și peste un teanc de reviste vechi de design 
interior. 

Asta l-a trezit pe Danny, care era și confuz și speriat. 

John i-a făcut semn cu mâna spre televizor. 

— Oprește prostia asta, a bolborosit el, înainte să arunc cu 
sticla în ecran. 

Danny mai fusese în ipostaza asta înainte, amândoi fuseseră. 
John știa asta prea bine. Și chiar dacă Danny era atât de slăbit 
încât abia putea să se aplece, făcea același lucru de fiecare 
dată. Niciun comentariu sarcastic și nicio privire 
dezaprobatoare. Doar o cârpă rece pe care o punea pe fruntea 
iubitului său, un pahar cu apă pe care să-l bea și un mic oftat în 
timp ce curăța mizeria. Danny întotdeauna făcea ca lucrurile să 
fie din nou bine, cu calm și fără să-l certe. 

John a luat mâna liberă a lui Danny și i-a sărutat-o. 

— Te iubesc, bătrâne! Tu ești singura lumină din viața mea. 

— Încearcă să te concentrezi puţin, John! 

Dincolo de zâmbetul său, Danny părea tulburat. 

— Te-a căutat cineva! zise el. Prezentatorul ăla groaznic, Tom 
Jumper, împreună cu domnișoara B. Au fost aici acum câteva 

ore, au vrut să vorbească cu tine. Domnișoara B părea cu 
mintea aiurea rău. 

L-a strâns de mână pe John. . 

— Ce treabă ai tu cu Tom Jumper? Intreaga țară îl caută. Nu ai 
probleme, nu-i aşa, John? 

John s-a așezat pe podea, a încercat să înghită, dar gura lui 
era din nou uscată ca un deșert. S-a uitat în jur să vadă dacă era 
vreo sticlă pe care s-o poată apuca, să mai ia o gură mică 
pentru a-și limpezi mintea. A căutat cu mâna pe sub câteva 
scaune, dar nu a găsit decât niște firimituri care scăpaseră de 
aspiratorul lui Danny. 

Deci domnișoara B era liberă. Asta era o veste bună, dar nu și 
faptul că era însoțită de Tom Jumper. Erau un cuplu destul de 
nepotrivit. 

— Nu știu ce voiau, a răspuns el, ridicându-se cu dificultate. 

S-a uitat pe geam afară, unde cerul se înnorase și începuseră 
să cadă picături de ploaie pe veranda din spate. 

e 

Cei doi au venit din nou noaptea. Brusc, nu se știe cum, au 
apărut în curtea din spate în ploaia apocaliptică și au bătut la 
ușa verandei. Danny l-a implorat pe John să stea în pat, șoptind 
ceva despre cutia Pandorei pe care avea s-o deschidă dacă îi 
lăsa să intre, dar John nu l-a ascultat. Dacă e/ ar fi stat acolo cu 
pantofii uzi, disperat după ajutor, s-ar fi așteptat să fie lăsat să 
intre, fără nicio îndoială. Erau niște legi nescrise, mai ales în 
domeniul lui. 

Cei doi refugiaţi stăteau acolo, tremurând și uzi fleașcă, 
uitându-se în jur de parcă se așteptau să fie prinși de poliţie în 
orice secundă. Danny și-a strâns mai bine cordonul de la halat, 
i-a invitat înăuntru și a acţionat imediat, ajutându-i să se 
dezbrace de hainele ude. Nu a existat niciun protest. 

— O să le pun în uscător. Puteţi să vă îmbrăcaţi cu astea între 
timp, a zis el, punând două chimonouri pe spătarul unui scaun. 

Domnișoara B era mult mai slabă decât s-ar fi așteptat John. 
Era graţioasă și vulnerabilă, iar în prezent era și o bombă cu 
ceas. John o respecta foarte mult. Lângă ea stătea Tom Jumper, 
gol și palid, uitându-se la el cu nerușinarea sa specifică pe care 
o arăta mereu la televizor. Nu-și făcea nicio iluzie cu privire la ce 
credea John despre el, era obișnuit cu așa ceva. Cine ar fi putut 
să placă o persoană care făcea ditamai averea exploatându-i pe 

rataţii societății pentru  divertismentul  telespectatorilor? 
Răspunsul era, bineînțeles: restul rataţilor societăţii. Dar John 
ducea lipsă de forma aceasta ciudată de degenerare mentală și 
morală. Pentru el, Jumper nu era nimic mai mult decât o rușine 
pentru profesia sa, indiferent că avea un ordin de arestare pe 
capul său sau nu. 

— Trebuie să ne ajuţi, John! 

Domnișoara B și-a înfășurat chimonoul strâns în jurul corpului 
său slab și l-a luat de braț. 

— Căutătorii voștri știu că sunteţi în Georgetown? a întrebat 
John. 

— Crezi că am mai sta aici așa dacă ar fi știut? 

Tom Jumper se îmbrăca încet cu chimonoul, într-un stil 
provocator tipic, dar John nu i-a dat atenţie. Nu putuse să-i 
suporte niciodată pe bărbaţii care miroseau ca Jumper, un 
amestec de transpiraţie dulce și apă de parfum scumpă. 

— Nu, nu știu unde suntem! Nu suntem atât de proști încât să 
folosim internetul de pe un telefon mobil, conexiunile fără cablu 
sau carduri de credit. Au o armată întreagă de oameni a căror 
treabă este să localizeze astfel de chestii. 

A bătut ușor cu mâna în servietă. 

— Plătim cu bani lichizi. 

Servieta asta e plină ochi, s-a gândit John. Auzise cât câștigă 
pe emisiune personajul ăsta. 

— Ce faceți voi doi împreună? a întrebat el în cele din urmă. 
Vă cunoașteţi? 

Domnișoara B a încuviințat din cap în timp ce-și freca 
degetele de la picioare, care încă mai erau albastre din cauza 
frigului. 

— Da, de la facultatea de jurnalism! Suntem prieteni de mult 
timp. 

Asta era ceva nou pentru John. De câte ori îl vorbise de rău pe 
clovnul ăsta de față cu ea? De o mie de ori? De două mii? 

— Dar de ce ești cu el acum, domnișoară B? Știi că e căutat 
peste tot. 

— Și eu sunt, John! Au dat un mandat pe numele meu. Am 
vorbit cu Alastair Hopkins acum câteva ore și mi-a recomandat 
să mă ascund dacă ţin la libertatea mea. 

— Nu doar pentru că i-ai dat un pumn cenzorului ăluia 
descreierat, nu-i așa? 

— Cenzorul? Nu, John! E vorba despre lunetistul din New York. 
Am aflat că nu este doar un nebun, așa cum ne-au făcut să 
credem. Lucrez la caz de câteva săptămâni, până când mi-au 
oprit investigația. 

— Înţeleg! 

S-a gândit imediat la listele pe două coloane din sertar. Deci 
și ea începuse să suspecteze că exista un fel de legătură? Măcar 
dacă i s-ar fi confesat puţin mai devreme, fir-ar să fie! 

— Nu ești jurnalist de investigaţie, așa că de ce te-ai apucat 
de cazul ăsta? Te-a pus Alastair? 

Ea a clătinat din cap. 

— Ce ai ca să-ţi susţii teoria? 

— Poţi să explici tu, Tom! a răspuns ea dând din cap spre 
Jumper. 

Acesta a făcut un pas în față. 

— Indiferent de ceea ce crezi tu despre emisiunea mea, John, 
întâlnesc foarte mulţi oameni cu care poliţiei i-ar plăcea să stea 
de vorbă serios. 

Bine, bine, dar ce altceva mai știa nou? Totuși îi stârnise 
curiozitatea. 

— Deci presupun că o să-mi spui că l-ai avut pe criminal în 
emisiune. 

— Ascultă ce-ţi zic! Probabil că știi sau nu, dar îmi închei 
emisiunile rugându-i pe telespectatori să se ofere voluntari 
pentru o viitoare emisiune, cu o temă anume. 

Bugatti a râs. 

— Nu, nu cred că am apucat vreodată sfârșitul vreunei 
emisiuni. 

Domnișoara B l-a luat de braț. 

— John, încearcă să asculţi! E un tip OK, doar că nu știi asta 
încă. 

Avea dreptate, chiar nu știa. Pe de altă parte, abia distingea 
conturul unei sticle cu vin de porto de pe masă și a început să 
se gândească dacă putea să rămână în picioare atât cât să 
parcurgă distanţa aceea scurtă. 

Jumper a continuat. 

— Acum câteva săptămâni, am început o temă în emisiunea 
noastră numită „Dacă iubitul tău ar fi «Ucigașul de pe acoperiș», 
l-ai denunța?” 

Uitându-se cu jind la sticla cu vin, John și-a adus aminte clar 
de ce ura acea emisiune. 

— Sigur, și acum se dovedește că ucigașul are o gagică 
egoistă și lacomă care nu poate rezista fără să aibă parte de 
faimă și avere. 

— Nu a fost o iubită, ci o mamă. 

— O mamă? 

John s-a gândit la mama sa. Dacă el l-ar fi omorât pe însuși 
Papa, ea niciodată, dar absolut niciodată, nu l-ar fi denunţat. Pe 
de altă parte, făcuse ceva mult mai rău în ziua în care anunţase 
că e gay. Parcă o înjunghiase în inimă. 

— Aici apar eu în peisaj, John! 

Domnișoara B și-a aprins o ţigară și a dat din cap spre Danny 
când acesta a arătat spre scrumieră. Avea părul ud încă, lipit de 
gât, așa cum arăta deseori în fața camerelor după ce termina de 
prezentat. Era un rol pe care fusese născută să-l joace. 

— Tom m-a sunat și a vrut să preiau eu după ce i-au anulat 
emisiunea și au început să îl urmărească. A simţit că există o 
legătură între mandatul de arestare emis pe numele lui și apelul 
pe care l-a primit, iar eu am fost de acord. 

John l-a privit pe Jumper cu alţi ochi. Faptul că emisiunea sa 
fusese anulată deoarece intrase în posesia unor informații 
extrem de sensibile, și nu pentru că era o insultă socio-culturală 
dezgustătoare la adresa umanităţii, îl deranja peste măsură. 
Chiar se putea ca acest om să fie o amenințare faţă de orice 
altceva în afară de bunul gust? Oare diatribele jalnice pe care le 
făcea asistentul său la colț de stradă puteau fi o scuză pentru ca 
poliţia să emită un mandat de arestare pe numele lui? Din 
păcate, avea logică. Și-a ridicat pleoapele greoaie și le-a aruncat 
amândurora o privire sceptică, dar plină de respect. 

— A luat cineva în considerare posibilitatea ca această 
femeie, care voia să-și denunte fiul, să fi fost doar cineva care 
voia să atragă puţin atenţia, să aibă parte de ceva emoție în 
viaţa sa? Sau poate că era una dintre nebunii care au obiceiul 
să-și asume meritele pentru tot soiul de crime, numai că de data 
aceasta în numele fiului său? 

Domnișoara B a încuviinţat din cap. 

— Amândouă ar putea fi niște posibilităţi, da. Nu avem cum să 
fim siguri. 

— Pun pariu că femeia aia a dispărut între timp, a spus John 
râzând sec. 

— Nu, a murit! 

— Am înţeles... 

Nu era prima dată când auzea povești de genul ăsta. Mulți cu 
gura mare fuseseră reduși la tăcere pentru totdeauna în istoria 
recentă a Americii. Era clar că domnișoara B și Tom Jumper 
ajunseseră într-un impas în investigația lor. 

— Hmm, ce păcat! Și presupun că și fiul a dispărut între timp? 

— Amândoi au fost găsiţi morţi în sufrageria ei, a răspuns ea. 
Intoxicaţie alimentară, se pare. Botulism, mai exact, din cauza 
unui pateu stricat. Foarte convenabil, aș spune eu. Nu e ceva ce 
se întâmplă în fiecare zi în New York. 

John a încercat să alunge ceața alcoolului care încă îi mai 
învăluia creierul. 

— Deci apoi au încetat împușcăturile lunetistului, sau ce? a 
întrebat el, știind că nu fusese așa. 

Domnișoara B a ignorat tonul lui tăios. 

— Nu, dar apoi au putut să-l elimine pe fiul ei. Gândește-te ce 
știre bombă am fi avut dacă ar fi fost el. Se știa că tânărul era 
un trăgător excelent. Toţi cei din blocul lui spuneau asta. 

— Sigur. Și e rezonabil ca o mamă să-și bănuiască fiul. 

Alcoolul îl făcea să fie sarcastic acum, iar John s-a gândit dacă 
ar trebui să bea în continuare sau să accepte cana cu cafea pe 
care i-o întindea iubitul său cu o paloare cadaverică. 

— Bine, Bugatti, știm că încă ești sceptic, a intervenit Jumper, 
dar pune la socoteală și faptul că tânărul nostru a avut un 
angajat cu câteva luni înainte de moartea sa, căruia i-ar fi fost 
de folos talentele lui de trăgător. Adresa Pennsylvania Avenue, 
numărul 935 îţi spune ceva? 

Lui John i-a scăpat un oftat. În adâncul lui se așteptase la ceva 
de genul ăsta. 

— Sediul FBI. 

S-a întors spre Jumper. 

— Stai să văd dacă am înțeles, Tom... 

Era prima dată când i se adresa pe numele mic. 

— Vrei să spui că a lucrat pentru FBI, a fost trăgător și mama 
lui a susținut că era ucigașul? 

— Exact! 

— Dar nu mai era angajat la FBI la vremea când a murit și 
atacurile au continuat? 

— Așa este! 

Jumper a încuviinţat din cap și a acceptat o cană cu cafea de 
la Danny. 

Acum John era mai mult confuz decât sceptic. 

— Deci ori FBl-ul e implicat, ori mama lui s-a înșelat, ori 
tânărul nostru și câţiva amici buni trăgători au format un mic 
club în New York, ceea ce înseamnă că au fost mai mulţi 
lunetiști. Sau a fost un alt scenariu blestemat la mijloc. 

— Haide, John! a intervenit domnișoara B. Eşti un jurnalist 
prea experimentat ca să nu îţi dai seama după tot ce ai auzit. 
Casa Albă s-ar putea să fie în spatele împușcăturilor din New 
York. Nu încape îndoială că „Ucigașul de pe acoperiș” i-a ajutat 
mult. Exact de asta a avut Jansen nevoie ca să-și facă marele 
plan de reformă, e foarte simplu. Nu știm detalii, cum ar fi 
ordinea comenzilor și succesiunea evenimentelor, dar se pare 
că știm destul pentru ca ei să facă tot posibilul să ne găsească. 
Ești de acord cu asta măcar? 

— Draga mea, crede-mă, sunt numai ochi și urechi! Și poţi să 
fii sigură că înţeleg foarte bine de ce ai vrut să cercetezi treaba 
asta. 

Acceptase ceașca cu cafea de la Danny și acum a luato gură. 
După câteva căni cu cafea din asta tare, o să fie pregătit pentru 
orice. 

e 

A sunat doi prieteni care locuiau la câţiva kilometri și care au 
fost de acord să îi ascundă pe fugari în acea noapte și să facă 
tot ce era necesar. Erau niște comercianţi cu antichităţi anarhiști 
care își vânduseră buticul cu mult timp în urmă, își puseseră 
milioanele în bancă și începuseră să se plictisească. Erau foarte 
încântați să treacă din nou la acţiune, chiar dacă pentru puţin 
timp. 

Jumper a dat mâna cu John. 

— Am o dubiță de transmisiuni care mă așteaptă în Arcola. 
Pune radioul pe lungime lungă de undă și o să mă auzi mâine 
după-amiază. Nu știu încă frecvenţa, dar sunt sigur că o să o 
găsești tu. 

După ce a dat mâna cu el, i-a pus în palmă o hărtiuţă cu o 
adresă de e-mail. 

— Cum naiba o să reușești să traversezi râul? l-a întrebat 
John. Sunt puncte de control pe toate podurile. 

— Mă duc singur. B o să încerce să iasă din țară și să 
transmită din afară. Asta e tot ce-ţi spun. Dar mersi pentru că-ți 
faci griji. Am câţiva prieteni în Leesburg care pot să ne ia mâine 
dimineaţă, așa că nu te preocupa. Tu și Danny ne-aţi oferit tot 
ajutorul de care aveam nevoie. 

e 

Prietenii lui John și Danny au venit să-i ia pe Jumper și pe 
domnișoara B într-o rulotă roz la două dimineața, chiar înainte 
de stingere. Nimeni nu ar fi bănuit că ar putea fi altceva decât 
ceea ce erau: doi bărbaţi gay într-un paradis din catifea roz pe 
roţi și cu un autocolant în spate pe care scria: „Venice Beach, 
venim acum”. Era greu să găsești un mijloc de transport mai 
sigur de atât. 

După ce au plecat, John s-a așezat și a privit în gol, ţinându-l 
de mână pe Danny. Dacă domnișoara B și Tom Jumper se 
ocupau de ce credea el, atunci era o situaţie extrem de 
periculoasă și pentru ei, și pentru el, ca să nu mai pună la 
socoteală și întreaga structură de puteri. Imediat ce Jumper 
avea să aibă din nou un microfon în mână și un transmițător 
mobil, avea să se dezlănţuie iadul. Se vor pierde vieți până se 
va sfârși. Măcar dacă ar fi vieţile câtorva dintre nenorociţii din 
administraţia lui Jansen. 

Danny și-a pus capul pe umărul lui John și l-a strâns ușor de 
mână. Acesta era un semn că avea ceva serios să-i spună. Cu 
cât era mai serios, cu atât era mai moale era strângerea. 

— la ăștia ca să fii în siguranţă! i-a zis Danny, dându-i un plic 
la fel de gros ca ediţia de duminică a ziarului Washington Post. 
Sunt nouă mii de dolari. Nu te uita așa la mine, chiar sunt 
capabil să fac economii din când în când. Deci ăștia sunt pentru 
tine. Trebuie să pleci de aici, John, înţelegi? Du-te la aeroport în 
noaptea asta. Du-te la cinci dimineaţa când se termină 
stingerea și zboară spre Alaska sau Montana. Apoi o să găsești o 
cale să treci graniţa în Canada. 

L-a privit cu intensitate în ochi în timp ce John încerca să 
refuze plicul. 

— Da, John, trebuie să pleci! Probabil că nu te vânează încă, 
dar sigur e doar o chestiune de timp. Trebuie să te aștepți să fie 
închise toate posturile în curând și nu aș suporta să te văd cum 

stai degeaba, tunând și fulgerând că nu poţi face nimic pentru 
că eu te trag înapoi. 

John a încercat să spună că nu se simţea tras înapoi, dar 
Danny l-a oprit mângâindu-l pe obraz. Deci așa se simţea o 
despărțire. 

e 

Lui John i-a luat mai mult de trei ore să ajungă la aeroportul 
Dulles International. Pe drum, a văzut kilometri întregi de străzi 
pustii, cu luminile stinse și restaurante și cinematografe cu 
lanțuri la uși. Erau soldaţi peste tot, care stăteau cu mitralierele 
în mâini, în vehiculele lor blindate, din o sută în o sută de metri 
tot drumul până la aeroport, verificându-i pe toţi civilii. Cu cât le 
apropiai mai mult de aeroport, cu atât erau mai lungi cozile de 
mașini la verificări. Și când a văzut terminalul, a știut că nu mai 
apucă zborul 6837 spre Seattle de la ora opt dimineaţa, ceea ce 
însemna că nu va putea nici să ia zborul 883 din Seattle spre 
Anchorage. A parcat mașina între două dubiţe cu sigla FEMA pe 
ele și și-a tras geamantanul spre holul principal ca să se alăture 
sutelor de pasageri obosiţi și neliniștiţi. Acum trebuia să se 
gândească și să găsească o destinaţie nouă. 

Dakota de Nord, Montana, Alaska, Idaho, oriunde era mai ușor 
să ajungă în momentul de faţă. A ales cea mai scurtă coadă și a 
încercat să nu se gândească la faţa lui Danny când acesta 
stătuse la geam, făcându-i cu mâna. Deja se convinsese că 
aveau să se revadă. Bineînţeles, asta era tot. Danny avea să se 
descurce singur și vor fi din nou împreună când va veni vremea. 

John a dat din cap spre un bărbat înalt care stătea în faţa lui. 
Părea să aibă șaizeci și puţin de ani și era însoţit de o femeie 
asiatică mai tânără și mai frumoasă, probabil soţia lui. Se pare 
că stătuseră acolo toată noaptea. Pe bagajul lui scria Peter de 
Boer, cu o adresă din Amsterdam. John a făcut un pas într-o 
parte ca să se uite la rândul de pasageri din faţa sa. In lumina 
rece a neoanelor arătau mai obosiţi și mai tulburaţi ca niciodată. 

Se întreba în ce avion va ajunge până la urmă. 

— Mă scuzati, a zis olandezul, sunteţi cetățean american? 

John încă se întreba ce răspuns să-i dea când bărbatul a 
continuat, arătând spre un semn aflat la câţiva metri. 

— Dacă da, atunci sunteți la coada greșită! 

Pe indicator scria: „Numai cetăţeni străini”. 

John a privit în jur. Erau oameni în uniformă cu mitraliere la 
braţ la toate tejghelele și ieșirile. Nimeni nu vorbea cu nimeni. 
Practic tot ce se auzea în holul imens erau zgomotele roților de 
geamantane. 

— Trebuie să mergeţi acolo, i-a explicat însoţitoarea 
olandezului, arătând spre tejgheaua următoare cu inevitabilul 
său rând de sute de oameni tăcuțţi. Dar nu sunt sigură dacă o să 
vă ajute prea mult, a continuat ea. Probabil nu or să reușească 
să plece niciodată de aici. Dacă staţi la acea coadă, singurul 
lucru care se va întâmpla va fi să fiţi tras de acolo mai devreme 
sau mai târziu și luat la întrebări. 

Femeia a arătat spre un mic grup de autorităţi care îl 
înconjuraseră pe un bărbat care-și ţinea geanta-diplomat strâns 
la piept. Arăta speriat. 

Olandezul i-a șoptit lui John la ureche: 

— Noi așteptăm aici de douăzeci de ore și rândul acela nu s-a 
mișcat deloc în tot acest timp. O să avem noroc dacă reușim și 
noi să plecăm de aici. Se pare că se încuie ușa Statelor Unite și 
vor arunca cheia. Am văzut destule la viaţa mea, dar niciodată 
așa ceva. 

Capitolul 19 


Pete Bukowski, gardianul din închisoare, făcuse o greșeală. 
Era una destul de mare, dar se spune că în fiecare lucru rău 
există și o parte bună. 

Acum era vineri. Avusese trei zile libere și timp de trei zile 
sufletul său fusese măcinat fără încetare de neliniște și 
entuziasm, așa că nu putea decât să se holbeze în gol. Bud 
Curtis voia un telefon mobil și în noaptea aceea Pete se întorcea 
la celulele condamnaților la moarte. Acum trebuia să ia decizia 
vieţii sale și să nu o dea în bară. 

S-o facă, să n-o facă, asta era întrebarea. Nimeni altcineva nu 
putea să-i dea răspunsul. 

e 

Seara trecută a fost tăcut în timpul cinei. În timp ce se uita 
cum își mesteca mâncarea soţia lui, i-au venit în minte 
condamnaţii care își luau ultima masă. Când ea a vorbit, el era 
pierdut într-un labirint de gânduri. S-a întristat când soţia sa și-a 
pus mâna pe burta în care creștea o viaţă. În ultimele 
săptămâni, închisoarea Sussex State îl deposedase de întreaga 
sa fiinţă și simplul gând de a petrece o zi în plus acolo îi făcea 
rău. 

După cină, s-a retras pe verandă ca să se gândească bine, iar 
Darleen îl urmase cu o bere rece și o privire vigilentă. Îi spusese 
că simte că îl macină ceva. Pete o respinsese, zicând că ea nu 
vrea să știe la ce se gândește el. Și chiar dacă probabil și ea își 
dăduse seama că era adevărat, apelase la farmecul său și-și 
lipise corpul cald de al lui până când îl făcuse să se înmoaie. 
Apoi cuvintele începuseră să se reverse și, în mod ciudat, s-a 
simţit mai bine după ce a terminat de povestit. Se pare că 
avusese nevoie să-și împărtășească gândurile cu cineva. În orice 
caz, Darleen știa acum totul despre plânsetele oamenilor 
condamnaţi și despre cum el îi lega pe scaunul de executare și 
apoi întorcea capul atunci când mureau. Despre cum petrecea 
ore în șir sprijinit de zidul holului cu condamnaţi la moarte. Și 
despre cum Bud Curtis îi oferise o sumă mare de bani pentru un 
telefon mobil. 

Greșeala lui Pete a fost că i-a împărtășit această ultimă 
informaţie. 

În clipa în care soţia lui Pete și-a dat seama ce ar fi putut 
însemna această posibilă bogăţie, a uitat totul despre starea de 
tulburare a soțului său și a început să trăncăne. Acei bani 
puteau să le aducă o fericire fără sfârșit. O mulţime de lucruri 
mărunte care i-ar fi ridicat statutul social și la fel de multe 
lucruri mari care ar fi depășit cu mult lucrurile la care se putea 
aștepta o femeie din clasa ei socială de la viaţă. A stat trează 
toată noaptea, planificând ordinea în care urmau să fie 
îndeplinite nevoile ei. 

A doua zi, a fost atât de preocupată încât nici nu s-a dus la 
serviciu. În schimb, a stat în bucătărie și a citit reclamele la 
imobiliare. Nu exista nicio casă nouă pe care să nu și-o poată 
lua. Fetele de la salonul de înfrumusețare puteau să creadă 
orice voiau ele. Sigur aveau să-și petreacă ziua bârfind despre 
faptul că Darleen probabil nu venise pentru că o bătuse soţul ei. 
Majoritatea femeilor care frecventau salonul lui Lili Johnson erau 
căsătorite cu bărbaţi care munceau la închisori, așa că știau ele 
despre ce vorbeau. Bărbaţii care lucrau la Greensville și Sussex 
erau certăreţi și era adevărat că existaseră momente când lui 
Pete îi venise să dea în ea. Dar, cu toate că fusese cât p-aci să 
facă asta de câteva ori, și Darleen era în general cea mai mare 
oroare a vieţii lui, era de asemenea adevărat că nu o făcuse 
niciodată. 

e 

Pete întâlnise persoana nepotrivită, iar mama sa îl avertizase: 

— Darleen nu e din Waverly și nu o să se integreze niciodată 
aici. Faci cea mai mare greșeală a vieţii tale, fiule! 

Pete îi ceruse să-și vadă de treaba ei. 

Cu acea ocazie aflase Pete câtă dreptate poate să aibă o 
mamă. 

Darleen era din Claremont, un oraș chiar și mai mic aflat 
dincolo de râul James, la douăzeci și cinci de kilometri spre est. 
Acolo crescuse cu ideea greșită că ea provenea dintr-un loc mai 
bun decât toți ceilalţi din zonă și că Waverly era doar o locaţie 
temporară pentru ea, nu un loc permanent. 

Având în vedere că știa ce pot face prejudecățile și cum 
anxietatea poate să le agraveze, este posibil ca Pete să fi fost 
capabil să o înțeleagă într-o oarecare măsură. Spre deosebire de 

orașul ei natal, în Waverly erau negri peste tot. Pentru Darleen, 
un bărbat negru însemna necazuri și, când cineva avea o minte 
ca a lui Darleen, de obicei avea dreptate. Era adevărat, 
Claremont i se potrivea lui Darleen mai bine decât oricare alt 
loc. Acolo, aproape toată lumea era ca ea: albă, din pătura de 
jos a clasei mijlocii, supraponderală și cu grijă faţă de sine. 
Mama lui Pete avusese dreptate: o fată ca ea nu ar fi putut 
niciodată să locuiască în Waverly. 

lar acum Darleen punea presiune pe el. Trebuia să facă rost 
de un telefon pentru Bud Curtis, oricare ar fi fost riscurile, 
pentru că acum ea voia să se îmbogăţească rapid. Voia să se 
mute înapoi pe malul râului de unde venise, dar de data aceasta 
în zona mai bogată. Pentru că ce ar fi fost mai bine pentru o fată 
de muncitor din Claremont decât să trăiască într-o casă 
colonială din Williamsburg pe care turiștii s-o admire? Avea să 
nască fete care vor purta jupoane și băieţi care vor purta pălării 
cu trei colţuri. Va juca rolul Contesei de Gloucester și se va 
cufunda în cea mai fastuoasă și patriotică piesă de teatru a 
Americii - un rol de figurant permanent printre sutele de 
americani de rând care în fiecare an se îmbrăcau în costume din 
perioada colonială și reconstituiau Războiul de Independenţă. Și 
ce dacă țara se ducea de râpă și niciun turist nu avea să ajungă 
tocmai până în Virginia? Totul avea să revină la normal într-o zi. 
Atât timp cât vor avea toţi acei bani, totul avea să fie bine. 

În adâncul sufletului său, Pete știa că va trebui să găsească 
un telefon pentru ca lucrurile să se îmbunătăţească - acasă, cel 
puţin. Cu acel obiect în mână, nu doar că avea șansa de a 
deveni atât de bogat pe cât visa Darleen, dar, mai important, 
atât de bogat încât nu va trebui să-și împartă viitorul cu ea. Deja 
luase o decizie. Darleen și copilul din burta sa vor avea suficienţi 
bani, asta era clar, dar la fel și el. 

Îi promisese lui Bud Curtis că-i va face rost de un telefon 
mobil în trei zile, dar numai dacă Bud plătea în avans. Pete nu 
voia să fie înșelat. Ar fi fost lipsit de putere dacă Bud primea 
întâi telefonul. Dar exista o problemă a banală și evidentă: 
Curtis nu putea să facă rost de bani fără telefon. Așa că Pete 
trebuia să-i dea telefonul și să riște. II ameninţase pe Curtis că 
se va răzbuna pe el dacă îl va păcăli. Se asigurase că omul 
înţelesese toate lucrurile rele care ar putea să i se întâmple. In 
timpul execuţiei, de exemplu. Lucruri dureroase. 

Așa că Pete trebuia să facă rost de telefon. Cu cât se gândea 
mai mult la asta, cu atât i se părea mai rezonabil. Dacă regulile 
lor de la închisoare și personalul nu s-ar fi redus, telefonul nu ar 
fi avut niciodată șansa de a ajunge până la secţiunea 
condamnaților la moarte. S-a hotărât să-l bage în termos și să i-l 
dea lui Bud chiar înainte să își termine tura. Dar, grație stării 
haotice în care se afla țara și tuturor schimbărilor radicale care 
fuseseră implementate, era practic imposibil să obţii un telefon 
prin care să nu se poată detecta proprietarul. Înainte era ușor să 
cumperi un telefon furat în orice cârciumă din ţară, dar acum 
toate trebuiau să fie înregistrate la secţia de poliție locală și 
telefoanele care nu erau înregistrate erau dezactivate. Așa că 
nu mai era atât de ușor de obţinut, dar Pete a reușit să se 
descurce. Executarea lui Bud Curtis se apropia. Mai erau doar 
șaptezeci și două de ore. 

e 

Condamnaţi! la moarte fuseseră mutați din centrul de 
corecție Mecklenburg în închisoarea de stat Sussex chiar înainte 
ca Pete să împlinească optsprezece ani, și acolo se hotărâse că 
va lucra după ce-și va termina serviciul militar. Avea de-a face 
cu prizonieri care aveau sentinţe pe viaţă sau erau condamnaţi 
la moarte, așa cum făcuse și tatăl lui. Era o slujbă bună care 
cerea respect, își spunea el. E adevărat că după moartea tatălui 
său, oamenii îl avertizaseră că viaţa în închisoare rănise mortal 
sufletul tatălui său, dar Pete știa de fapt cum stătuseră lucrurile. 
Tatăl lui își luase viața nu pentru că avea de-a face cu oameni 
condamnaţi, ci pentru că trebuia să le ia și vieţile, și Pete nu 
avea să facă așa ceva. Tatăl lui lucrase în Greensville, dar Pete 
avea să lucreze în Sussex, unde nu-i omorau ei pe prizonieri. 
Doar îi ţineau până când îi omora altcineva în Greensville. 

Și Pete s-a ţinut de planul său. După șase ani în armată, a 
aplicat pentru un post la închisoarea Sussex și cu cazierul lui 
fără pată a fost angajat imediat. Ajungea repede la serviciu și 
treaba lui era ușoară. Participa la rutina zilnică și nimeni nu 
muncea prea mult. Ar fi putut să continue așa zeci de ani, dacă 
șeful lui, Bill Pagelow Falso, nu ar fi reușit să-și îndeplinească 
dorinţa de a adăuga o clădire mică în capătul holului cu 
condamnaţi la moarte. Grupurile care susțineau drepturile 
omului s-au răzvrătit când au aflat că Sussex avea dintr-odată 

propria sa cameră de executare, dar protestele lor nu au folosit 
la nimic. 

Nici lui Pete nu-i convenea, dar nu avea ce să facă. Rata 
șomajului era mare în zona lui și trebuia să plătească 
împrumutul pentru casă. Era doar o căbănuţă cu trei camere, 
dar era a lui și avea să rămână a lui. Trebuia doar să ia lucrurile 
ca atare. Până atunci, din fericire, mai mulţi gardieni 
experimentați fuseseră puși să se ocupe de camera de execuție. 

Apoi însă președintele Jansen a anunţat programul său „Viitor 
Sigur” și toate închisorile au fost golite încetul cu încetul, 
inclusiv Sussex. Până și prizonierii cu sentințe lungi fuseseră 
lăsaţi din nou în societate, cu un senzor prins de picioare și puși 
să se ocupe de tinerii din medii cu infracţionalitate. Directorul 
Falso a ţinut o ședință cu tot personalul închisorii în care le-a 
comunicat noile lor îndatoriri. Se putea spune orice despre 
Falso, în afară de faptul că era un om blând. Fără niciun 
avertisment, toți angajaţii peste treizeci și cinci de ani au fost 
mutați și au primit slujbe noi în afara închisorii. Unii aveau să 
lucreze la înregistrarea armelor de foc, alţii aveau să fie 
persoane de contact pentru noii prizonieri eliberaţi. Alţii aveau 
să meargă din casă în casă să înregistreze amprentele 
locuitorilor, iar unii aveau să stea toată ziua în sălile de sport ale 
școlilor locale și să introducă toate informaţiile adunate. Era 
foarte mult de muncă, dar puţini au protestat. După ani de zile 
petrecuți între zidurile de beton ale închisorii Sussex, cei mai 
mulți erau pregătiţi să spună „da” la orice. 

Ofițerii cei mai tineri nu au fost la fel de norocoși. După ce vor 
termina de eliberat ultimul prizonier și de executat ultimul 
condamnat, va fi nevoie de foarte puţini dintre ei pentru ca 
închisoarea să-și continue activitatea. Nu au fost desemnate 
locuri de muncă noi pentru restul. Nu încă, cel puţin. Directorul 
Falso s-a exprimat destul de clar: nicăieri în fișa postului său nu 
scria că trebuie să-i pună la dispoziţie mână de lucru porcului 
ăluia comunist de Jansen și ideilor lui perverse. 

e 

Pete a fost ales să lucreze nu doar la secţia condamnaților la 
moarte, ci și în camera de execuţie. Nu a protestat. El putea să 
facă față, putea să-i lege pe oamenii condamnați, chiar dacă 
tatăl lui nu fusese în stare. 

Asta spusese cu două săptămâni în urmă și sufletul lui deja 
începea să se destrame. 

Nu prima execuţie a fost cea mai rea. Și-a făcut treaba ca un 
zombie și nu și-a mai adus aminte de nimic după aceea. Dara 
doua a fost groaznică. Prizonierul avea niște ochi căprui speriaţi 
și vene distruse și cicatrici lăsate de ace, semne ale unui drogat 
înrăit. Pete încă mai simţea cum aproape îi explodaseră 
plămânii după acel minut înspăimântător în care își ţinuse 
respiraţia din reflex. 

Participase la cinci executări de la implementarea reformelor 
președintelui Jansen și deja erau prea multe. 

Și-a pusă termosul la subraţ. Trebuia să scape din locul ăla. 

Capitolul 20 


Dacă era cineva îndreptăţit să cedeze în faţa volumului de 
muncă copleșitor, acela era șeriful T. Perkins. Și dacă era cineva 
care ura bărbaţii în uniformă care puţeau a transpiraţie de o zi, 
acela era cel mai nou ofițer al său, Dody Hall, care dădea 
drumul la aerul condiţionat, stătea cât mai aproape de geamul 
mașinii de patrulă și încerca să se îndepărteze de mirosul lor cu 
coafura ei impresionantă și parfumată. T. Perkins și-a frecat 
barba scurtă cenușie de pe bărbie, uitându-se pe geam în timp 
ce ștergătoarele de parbriz lucrau la viteză maximă. Ştia la ce 
se gândește femeia, dar el până acum fusese la datorie de două 
ori mai mult decât ea, așa că la ce se așteptase? 

— Ce naiba facem acum? a întrebat ea. 

El a ridicat din umeri. Era o întrebare bună. Pe partea opusă a 
drumului, se întindea o coloană de mașini cu farurile aprinse, 
așteptând să treacă de baricadele Gărzii Naţionale care fuseseră 
instalate cu o săptămână în urmă. În camioane erau practic 
toate bunurile necesare aprovizionării supermarketurilor din 
Mustoe, Vanderpool și Monterey, dar la ce bun dacă soldații nu 
le lăsau să treacă? Telefonul îi sunase încontinuu și primea 
apeluri neliniștite din partea managerilor de magazine, a 
vânzătorilor din sectorul agricol al regiunii și a primarului din 
Monterey. T nu avea neapărat o problemă cu oamenii care își 
pierdeau firea, dar când începea să dureze săptămâni până 
când se umpleau rafturile supermarketurilor, atunci ce aveau să 
facă? 

Era imposibil de făcut orice rezumat al situaţiei și totul se 
apropia încet de blocaj. Înainte să-și dea seama, societatea avea 
să revină la trocuri. Oamenii nu mai erau siguri că își vor primi 
salariile și, după împușcarea muncitorilor din Chicago și Miami, 
nu îndrăzneau să facă grevă. 

— Ai auzit ce am spus, T? s-a auzit vocea de lângă el încet. 

— Da, am auzit. 

A încuviinţat din cap, a dat înapoi cu mașina de patrulă și a 
întors atât de brusc încât era cât pe ce s-o arunce pe Hall afară 
pe ușă. 

— Ce faci? a urlat ea, împingându-l. 

— Hai să mergem acasă și să dormim puţin! Nu ajutăm cu 
nimic aici. 

(J 

Și-a închis telefonul și a dormit două ore până când 
subconștientul lui și-a făcut loc dincolo de bariera viselor. S-a 
trezit brusc și s-a uitat la perete. A aruncat o privire pe geam și 
a văzut că era încă întuneric. Ceasul lui cu alarmă arăta că era 
vineri, 27 martie 2009, ora 4.35. Era prea mult. Cum naiba să 
doarmă dacă tot creierul lui clocotea? Cunoștea prea mulți 
oameni cu prea multe probleme zilele astea. Cel mai grav era 
cazul lui Jim Wahlers, antreprenorul de pompe funebre local și 
vechiul său prieten, pe care îl închiseseră pentru că făcuse 
stocuri de arme și muniţie pentru miliții. FBI-ul îl luase după ce 
primise un pont. Se mișcaseră rapid și ferm, și indiferent în câte 
feluri îl făcuse soţia lui Jim pe șeriful T, acesta nu putuse să-i 
spună unde era Jim deoarece chiar nu știa. Biroul șerifului 
primise un fax prin care fusese anunţat că era în arest și că se 
procesau acuzaţiile împotriva lui, dar la ce folosea asta? T. 
Perkins se îndoia foarte mult că avea să-l mai revadă vreodată. 

Și mai era și cazul lui Bud Curtis pe care Doggie Rogers ÎI 
rugase să îl ajute. De fapt petrecuse deja două săptămâni 
ocupându-se de acest caz, mai mult decât ar fi trebuit. Cum 
putea să-i acorde și mai mult timp când nu mai avea deloc, și 
oricum nu mai avea niciun indiciu și nicio idee nouă? A clătinat 
din cap și a strâns din dinţi, furios pe el însuși. De ce promisese 
c-o va ajuta pe fată dacă nu avea de gând să facă asta? 
Dumnezeule, uneori era incurabil! 

Și-a scos o ţigară din pachet și s-a așezat pe marginea 
patului. A tras de câteva ori din ea și apoi s-a băgat iar sub 
pătură. De obicei asta îl ajuta. 

Între timp, putea să se gândească la ce să-i spună lui Doggie 
când o va suna. Îl contactase alaltăieri, și Bud Curtis urma să fie 
executat luni, peste doar patru zile. Cu alte cuvinte, deja îi 
irosise o treime din timpul pe care ea ar fi putut să-l folosească 
în altă parte în încercarea de a-și ajuta tatăl. 

T. Perkins a dat drumul la radio și a găsit WVLS. Nu mai 
auzise niciodată atâta muzică clasică, acum că toate posturile 
de radio locale nu mai aveau voie să difuzeze nimic ce ar fi 
putut fi considerat o critică la adresa guvernului american. 

WVLS avea mare grijă de personalul său, dar cele mai multe 
posturi de radio locale nu-și permiteau să-și țină oamenii în ziua 
de azi, ceea ce era lesne de înțeles. Ce sponsori puteau să-și 
permită reclame? Lui nu-i venea niciunul în minte. 

Și acolo, în dormitorul lui care mirosea a transpiraţie, cu 
muzică de fundal neobișnuită, stătea și se uita la fumul de ţigară 
și se gândea. În adâncul sufletului său simţea două sentimente 
separate, care nu aveau nici nume, nici faţă. Urme 
înspăimântătoare și instinctive ale unui lucru care i se 
întâmplase înainte sau care i s-ar fi întâmplat dacă ar fi avut 
timp. Şi cu cât se auzea mai tare muzica și ţigara aprinsă se 
apropia mai mult de vârfurile degetelor sale, cu atât își dădea 
seama că știa lucruri pe care nu le putea articula. 

Senzaţia că deţinea cheia înțelegerii lucrurilor și apoi o punea 
la locul greșit, nu era nimic nou. Fuseseră cazuri mici și cazuri 
mari care fuseseră arhivate și aproape uitate, dar era și 
sentimentul acela sâcâitor că știa ceva ce brusc devenea 
certitudine. De câteva ori i se întâmplase să poată da informaţii 
despre o crimă la mult timp după ce se petrecuse și reușise să 
ofere indicii în multe cazuri care erau tocmai din New Orleans, 
făcând săpături în memoria sa și în subconștientul său până 
când acestea cedau. Asta se întâmpla și acum. Două lucruri 
trimiteau semnale înăuntrul său, dar memoria sa nu voia să 
coopereze. Nu putea decât să simtă că Doggie era responsabilă 
pentru unul dintre ele, iar celălalt fusese acolo de și mai mult 
timp. 

Și-a revenit brusc când ţigara aprinsă i-a ajuns până la 
unghie, provocând un miros oribil. 

— Ce naiba...! a strigat el, și a știut că nu se mai putea culca 
la loc acum. 

După un duș înviorător care aproape l-a făcut să sară în sus 
pe podeaua din baie, a aruncat o săgeată în ţinta din bucătărie 
și l-a sunat pe ajutorul de șerif, Stanley Kennedy. L-a anunţat că 
șeful său lucrase trei zile grele fără pauză și că avea să-și ia 
liber în acea zi. Se va întoarce a doua zi devreme, sâmbătă, și 
nicio secundă mai devreme. Nicio problemă, a spus adjunctul. 
Va prelua el. 

T a trântit receptorul și s-a întins atât cât îi permitea 
articulaţia obosită de la umăr. Începea să se contureze un plan 
în mintea sa. 

A aruncat o privire spre peretele îndepărtat al sufrageriei 
unde două rânduri de tablouri decorau tapetul uzat. Cele mai 
multe dintre ele erau de când trăia soţia lui - piese ciudate de 
artă  „originală”, genul acela care lui T îi amintea de 
reproducerile care se pot cumpăra prin comandă pe e-mail, dar 
erau renumite ca fiind investiţii bune. Pe celelalte le moștenise 
de la părinţii săi. Era pe teren mai solid aici, cu peisajele din 
Virginia și plantațiile lor de tutun imense, și printre ele un 
tablouaș cu un cadet naval tânăr, în uniformă elegantă, sub un 
cer albastru. Pentru T acesta era punctul important al 
sufrageriei și busola lui. Nu pentru că i-ar fi plăcut pictura - nu-i 
plăcea -, dar îl ajuta să-și facă ordine în gânduri. Când se uita la 
ea, se simțea „acasă” și nu-i mai păsa de falsificatorii de cecuri 
din Bethel și de hoţii din Mill Gap. A studiat tabloul câteva 
secunde, simțindu-se puţin trist. Apoi și-a frecat gâtul, s-a dus la 
el și l-a scos din cui. Trebuia să-l folosească. 

Se făcuse cât de cât lumină afară. S-a uitat la copacii goi care 
separau strada de terenul lui și a observat un vehicul pe care 
nu-l cunoștea apropiindu-se cu viteză mare. 

A pus tabloul pe jos și și-a tras o cămașă pe el. 

Câteva minute mai târziu, s-a auzit o bătaie în ușă. Erau doi 
bărbaţi în uniforme de gardieni de la închisoarea Augusta, din 
Craigsville. Îl cunoștea pe unul dintre ei, sau mai degrabă îl 
cunoștea pe câinele de vânătoare cu privire fioroasă de la 
picioarele lui. Îl folosiseră pe acest câine de multe ori ca să 
vâneze fugarii. 

— Toţi cetățenii trebuie să se înregistreze conform Ordinului 
Executiv 11002, dar nu ne-aţi răspuns la scrisoare, șerif Perkins. 
Așa că am fost nevoiţi să venim la dumneavoastră și asta vă va 
costa o amendă de trei sute de dolari. Ar trebui să știți asta mai 
bine decât oricine. p 

Trei sute de dolari? Aştia-s nebuni! T. Perkins s-a uitat la 
insignele lor. Un singur cuvânt era gravat pe ele: „Inspector”. 

— Fir-ar să fie, omule! a protestat el. Eu sunt șeriful acestui 
district! Știţi foarte bine că am destule de făcut. Aveam de gând 
să vin când puteam. 

Cei doi i-au aruncat o privire rece. 

— Se pare că puteţi veni acum, a spus unul din ei. 

— E cinci dimineaţa. La ce v-aţi așteptat? 


VP - 214 


— Mai locuiește cineva aici? a întrebat celălalt. Cineva care nu 
e înregistrat la această adresă. 

El a clătinat din cap că nu. 

— Putem intra să verificăm? Nu că aș avea nevoie să întreb. 

Ofiţerul a dat drumul câinelui înainte ca T. Perkins să apuce 
să răspundă. În timp ce animalul adulmeca peste tot, celălalt 
ofițer i-a cerut să-i ia o probă de sânge și apoi l-a pus să stea jos 
la masa din bucătărie ca să-i ia amprentele. 

— Sunt haine de femeie în șifonier! a strigat omul cu câinele 
din dormitor. Puteţi să veniţi aici? 

T. Perkins i-a găsit pe el și pe câine aproape băgaţi în șifonier. 
Bărbatul s-a dat înapoi, ţinând triumfător un umeraș cu o rochie 
pe el. 

— Puteţi să ne informaţi, vă rog, cu cine mai locuiţi aici? 

În acel moment, T. Perkins l-a recunoscut pe tâmpitul ăla. 
Întotdeauna fusese un nenorocit. 

— Nimeni! Asta a fost rochia soţiei mele. 

— Nu e înregistrată la această adresă. 

— Poate pentru că a murit în 1988. 

Bărbatul a împins dovada în faţa lui T. 

— Rochia asta nu e veche de douăzeci și unu de ani. Am 
văzut una la fel la Walmart săptămâna trecută. 

T. Perkins a clătinat din cap. 

— Se poate! Nu sunt la curent cu moda. 

e 

După ce au plecat, T s-a spălat pe mâini, și-a făcut un mic 
bagaj, a pus micul tablou în spatele scaunului șoferului pe 
podeaua mașinii de patrulă, a pus sirena pe plafon și a condus 
până în Richmond, fiind oprit doar de câteva ori. 

Orașul era liniștit. Steagul federaţiei flutura deasupra clădirilor 
administrative și tineri îndrăgostiţi stăteau îmbrăţișaţi în 
cafenele ca pe vremuri. 

A parcat mașina și a mers spre clădirea Curţii Supreme de 
lângă Capitoliu. De fiecare dată când își croia drum prin sediul 
Poliţiei din Virginia, era salutat de toți. Feţe zâmbitoare în 
uniforme albastre îl întâmpinau peste tot pe holuri; probabil că îi 
știuse pe toţi după nume la un moment dat. Dar de vreme ce nu 
prea se pricepea la potrivitul feţelor cu numele, dădea din cap 
politicos spre toți cu un zâmbet prietenos. Aici erau angajaţii în 
perioada de probă, plini de speranţă, cu care curățase cândva 

autostrăzile de ratoni călcaţi de mașină. Aici erau vechii lui 
colegi cu care îi prinsese pe hoţii de mașini și pe violatori. Aici 
era și linia lui de acces la toate informaţiile pe care le avea de 
oferit trecutul penal al ţării. 

Și avea și o tonă de date pe care să le verifice. 

În timp ce trecea pe lângă un vechi rival de la concursurile de 
darts, și-a scos săgeata preferată omniprezentă din buzunarul 
de la haină, a ochit o mini-ţintă de pe avizier, a aruncat fix în 
centru și apoi a scos săgeata și și-a scos pălăria în faţa 
bărbatului. Apoi a trecut de colţ, îndreptându-se spre Beth 
Hartley, al cărei corp masiv domina un birou vechi și plin cu 
teancuri de ziare. Ea a ridicat privirea și i-a aruncat un zâmbet 
întrebător, același care fusese cât p-aci să-l coste căsnicia pe 
vremuri, când lucra în biroul lui. Avea sânge fierbinte, mereu 
pregătită să facă orice, oriunde. Prima dată când fusese în 
sufrageria lui T fusese și prima dată când îi dăduse niște 
informaţii pe care le solicitase el. În cele din urmă, T. Perkins 
trebuise să-i ceară să se transfere la Richmond. 

S-a uitat deznădăjduit la verigheta ei. Femeia reușise să iasă 
de pe piață înainte ca el să fie un om liber din nou. Nu era prima 
dată când îl lovea acest regret. 

— Da, a zis el, iată-mă! 

Ea a râs. 

— Ce te aduce pe tine aici, dragă? 

Ar fi putut s-o aresteze numai pentru tonul acela, care se 
freca de el precum torsul unei pisici. 

— A, voiam doar să vorbesc cu tine, atâta tot, a răspuns el. 

— Bine, dulceaţă, asta sună interesant! De ce nu m-ai sunat 
atunci? Ştii că sunt mereu pregătită pentru puţin știi-tu-ce la 
telefon, nu-i așa, micuțule T? 

El s-a aplecat periculos de mult deasupra biroului ei și a ajuns 
să se holbeze direct într-un decolteu periculos de adânc. 

— Eu... trebuie să vorbesc cu tine, Beth. Telefonul nu era o 
idee prea bună în cazul acesta. Poţi ieși puţin un minut? Vreau 
să-ţi arăt ceva. 

Ea și-a făcut vânt la față de parcă o cuprinsese o fierbințeală. 

— Măi, măi, T! Ce ai putea tu să-mi arăţi și nu am văzut deja? 

Beth a râs în așa fel încât le-a făcut pe celelalte secretare să 
ridice privirea. 

— E ceva ce n-ai mai văzut înainte. Ceva ce îţi dorești cu 
adevărat. 

Ea a pus câteva dosare într-un colț al biroului și a închis 
calculatorul. Beth trebuie să fi avut aproape șaizeci de ani 
acum, dar acest lucru se pare că nu îl demonstra și glanda ei 
pituitară. Nu exista nicio îndoială, Beth Hartley avea să continue 
să comită acte cu bărbaţi, păcătoase și de nedescris, până când 
va ajunge în mormânt. Nu era prea greu s-o momească afară. 

A condus-o până la mașina lui care era parcată pe 7" Street și 
i-a deschis ușa. 

Ea s-a uitat la ceas. 

— Dacă aveai de gând să mă duci într-o căpiţă de fân de la 
tară, mă tem că va trebui să te dezamăgesc, scumpule! Avem 
cel mult douăzeci de minute. Nu pot să lipsesc mai mult de atât. 

T. Perkins s-a așezat pe scaunul șoferului și a luat tabloul de 
pe bancheta din spate. 

— Uite! Intotdeauna ţi-ai dorit ăsta, Beth, și acum poţi să-l ai! 

Era clar că nu la asta se așteptase, dar asta nu a împiedicat-o 
să se holbeze la tablou cu aceeași dorinţă cu care s-ar fi uitat la 
un stripper sau la lampa lui Aladdin. 

T. Perkins știa foarte bine ce adusese cu el deoarece fusese 
un subiect de conversaţie de mai multe ori. Pictorul Edwin 
Forbes lucrase pentru ///ustrated Newspaper al lui Frank Leslie în 
timpul Războiului Civil, și în cazul acesta pictase un portret al 
unui cadet din Institutul Militar Virginia care participase în 
bătălia excepţională de la New Market. Se spunea că nu făcuse 
prea multe picturi în ulei și că acest tablou era, se pare, unul pe 
care colecționarii chiar își doreau să pună mâna. 

T. Perkins nu știa cât valorează pictura și nici nu-i păsa. 
Stătuse agăţat în casele familiei sale generaţii întregi și acum 
venise timpul să meargă mai departe. Beth îl bătuse la cap 
pentru tabloul acesta încă de când pusese ochii pe el pentru 
prima dată - ca și pe cele mai intime părţi ale corpului său, că 
tot veni vorba - și acum avea să-l obțină dacă facea ceea ce 
trebuia. 

— Da, dulceaţă, este ceea ce crezi tu că este! În schimb, va 
trebui să-mi faci rost de toate documentele din cazul lui Bud 
Curtis. Inregistrările de pe camerele de supraveghere, fotografii, 
arhivele tribunalului, raportul stenografiat, totul. 

Cuvintele lui au avut același efect ca atunci când scoţi o cupă 
de îngheţată din gura unui copil. Femeia a înţepenit, simțind și 
frustrare și disperare, în timp ce privirea îi rămăsese aţintită 
asupra tabloului. 

— Nu-mi pasă cum faci asta, Beth, dar fă-o! 

Ea ţinea pictura în faţa ei. 

— Știu că poţi, Beth! Tu ai acces la toate. Probabil va trebui să 
treci prin Unitatea de Servicii Investigative de aici din Virginia 
sau să te folosești de unii dintre prietenii noștri din Washington. 
Documentele cazului probabil că stau și adună praful pe la 
curtea de apel. Nu m-ar surprinde dacă Departamentul de 
Securitate Internă ar avea o copie după orice. Vreau să-mi faci 
rost de toate informaţiile pe care poţi să le obţii și să le pui în 
ăsta, i-a spus, scoțând un stick de memorie din servietă și 
punându-i-l în mână. 

Pe faţa ei au început să apară pete roșii. 

— T, ești nebun! i-a spus ea, inspirând adânc de câteva ori. 
Complet nebun! 

— Am nevoie de ele până diseară. Poţi s-o faci? 

— O, mon dieu”! 

Originile mamei ei ieșeau la iveală. 

— Cât crezi că valorează pictura asta? 

— De unde să știu eu? O sută de mii, probabil, a zis el. 

Ea și-a dezlipit privirea de pe pictură în timp ce încerca să se 
gândească. 

— Și dai o sută de mii de dolari pentru informaţiile alea? Ce 
rost are? Nu ești rudă cu el, nu? 

— Ce rost? Rostul este că știu că pe cineva care e pregătit să 
plătească oricât. Nu-ţi face griji, o să-mi primesc eu banii înapoi! 

Ea și-a dus mâna la piept. Acum mai avea puţin și intra în 
hiperventilație. 

— O, mon dieu! Și eu care mă aşteptam că o să ne giugiulim 
puţin pe banchetă de dragul vremurilor bune. 

Aștepta în salonul de la Crowne Piaza de patru ore când a 
văzut-o pe Beth Hartley intrând, cu o expresie care arăta clar că 
abia aștepta să termine cu întâlnirea aceea. A rugat-o să ia loc, 
dar ea nu l-a băgat în seamă, uitându-se în jur încontinuu. 

— Nu aici unde poate să ne vadă toată lumea, a șoptit ea, 
ținându-și strâns geanta de parcă viaţa ei depindea de ea. 


22 O, Doamne! (în Ib. franceză în orig.) (n. red.). 

El s-a ridicat fără să scoată un cuvânt și a pornit spre lift, cu 
Beth în urma lui. A văzut că nu mai era nimeni care aștepta și a 
apăsat pe butonul liftului. 

Înăuntru, ea a băgat imediat mâna în geantă, în timp ce se 
uita pe tavanul liftului după vreo cameră de supraveghere. A 
găsit micul stick și i l-a aruncat în buzunarul lui de la geacă. Apoi 
a apăsat pe butonul pentru etajul șapte și nu a rostit niciun 
cuvânt până când a ieșit din lift cu tabloul la subraţ. El a mai 
mers câteva etaje și, după ce a așteptat treizeci de secunde, a 
luat liftul din partea cealaltă a coridorului până jos. 

T s-a uitat după ea în hol, dar nu mai era acolo. 

e 

Poliţia Capitoliului din Virginia fusese fondată în anul 1618, 
dar nu mai avusese niciodată o angajată atât de rapidă, 
eficientă și isteață ca Beth Hartley. T nu se îndoia de acest 
lucru, după ce stătuse acasă câteva ore, uitându-se pe 
materialele pe care i le dăduse femeia. Primise tot ce și-ar fi 
putut dori. 

S-a lăsat pe spate pe fotoliul jerpelit, cu o ţigară atârnându-i 
în colțul gurii. Bud Curtis își pierduse ziua în sala de judecată și 
asta, cel mai probabil, fusese concluzia corectă. Dar dacă 
bărbatul spusese adevărul? Atunci ce se întâmpla? 

Nu încăpea îndoială că Bud era un reacţionar cât se poate de 
înrăit, dar asta era o crimă? Era ceva greșit în asta, dacă se 
rezuma doar la vorbe goale? De obicei așa era în cazul celor ca 
el. Din experiența lui T, foarte puţini lăudăroși ajungeau să 
treacă la fapte. 

A dat din cap pentru sine. Avea să încerce simplul experiment 
de a se forța să creadă sută la sută în mărturia lui Bud Curtis. 
Așadar, trebuia s-o ia de la început și să vadă unde ajunge. 

Și-a aprins o altă ţigară și a privit în gol prin fum. 

În timpul procesului, procurorul Mortimer Deloitte susținuse 
că povestea morții soției președintelui începuse încă de când 
Bud Curtis era tânăr și participase la o campanie electorală de 
extremă dreapta. Curtis se apărase zicând că făcuse asta doar 
pentru a câștiga inima mamei lui Doggie, și ce era rău în asta? 
Care tânăr plin de hormoni nu ar fi fost capabil să facă același 
lucru? 

Mai târziu, ajunsese să aibă succes în afacerea cu hoteluri și 
după câţiva ani angajase un prostănac pe care îl chema O'Neill. 

Curtis abuzase de puterea sa și, da, îl pusese pe bărbat să-i 
lingă scuipatul de pe podea în timpul unui joc de poker când era 
beat criţă, printre alte lucruri. Destul de dezgustător pentru T, 
dar așa stăteau lucrurile. Avocatul susținuse că nu Curtis 
sugerase ca O'Neill să dezvelească tabloul, ci un agent de la 
Serviciile Secrete care dăduse un nume fals și care reușise să 
dispară fără urmă. 

Chiar dacă Bud Curtis îl vorbise adesea de rău pe Jansen, toți 
cei care îl cunoșteau pe Curtis știau că era genul certăreț. Și ce 
e cu asta? Nu are toată lumea o persoană pe care nu o suportă? 

Și apoi a fost transferul de bani din contul lui Curtis în cel al 
lui O'Neill. Dacă stai să te gândești, această tranzacţie fatală era 
mai mult în favoarea lui Curtis decât în detrimentul lui. Bărbatul 
era multimilionar, pentru numele lui Dumnezeu, și sigur i-ar fi 
dat lui O'Neill un plic plin cu bani. Pe de altă parte, probabil că 
acesta este exact motivul pentru care Curtis a transferat banii în 
mod atât de deschis. Ar fi putut să-și dea seama că o mișcare 
atât de evident de neîndemânatică îi va face pe oameni să 
creadă că nu avusese nimic de-a face cu ea, dar efectul scontat 
fusese invers. 

Dar acestea erau doar speculaţii. Curtis i-a lăsat impresia că 
nu era un bărbat care își asuma riscuri inutile. Așadar, trebuie 
să fi fost ceva putred la mijloc. T era convins că altcineva făcuse 
transferul de bani. Willie - cel mai tânăr om din biroul șerifului -, 
cu pasiunea sa obsesivă față de tehnologia internetului, putea 
să facă asta cu ochii închiși. Existau multe posibilități, mai ales 
pentru că era imposibil de identificat adevăratul expeditor al 
unui transfer electronic. 

Dacă chiar credeai în Curtis, atunci altcineva trebuie să-l fi 
manipulat pe Toby O'Neill ca să tragă și-i oferise o armă la 
momentul potrivit. Și de ce să nu fi putut acel cineva să aibă un 
nume fictiv ca „Blake Wunderlich”? 

Încurajat de mărturisirea lui Curtis, procurorul Mortimer 
Deloitte susținuse că pistolul provenea din biroul lui Curtis și 
apoi își aruncase cartea cea mare: cartușele aveau și ele 
amprentele lui Curtis. Așa că nu-l ajutase prea mult faptul că 
susținuse că el nu îl încărcase niciodată. 

Dar, potrivit înregistrărilor, aceste amprente erau departe de 
a fi perfecte. Ar fi putut să fie transferate de altundeva. T mai 
văzuse asta înainte, în cazul unei amprente de pe un pahar, de 

exemplu, care fusese fotografiată, și apoi fusese făcut un mulaj 
din cauciuc și ștampilat pe cartuș. Nu era imposibil, și cineva ar 
fi putut cu ușurință să atingă acel mulaj de pielea lui Curtis 
astfel încât ADN-ul lui să fie și el acolo. Deci totul putea fi o 
înscenare. 

Mai era și toată faza cu paharul cu apă care dispăruse sau 
care nu fusese niciodată acolo. Dacă era adevărat că Bud Curtis 
îi aducea un pahar cu apă lui Mimi Jansen, atunci această 
activitate ar fi trebuit să fie înregistrată undeva pe un filmuleţ al 
camerelor de supraveghere, dar T nu a putut să vadă asta când 
s-a uitat pe copiile video de care îi făcuse rost Beth Hartley. De 
fapt nu prea vedea mare lucru în general în acea mulţime de 
oameni din filmarea alb-negru cu purici. Dispariţia paharului în 
toată acea confuzie nu era mai ciudată decât atâtea alte 
aspecte ale acestui caz. 

S-a încruntat. Era totuși ceva ciudat aici. Un pahar tinde să se 
spargă când se lovește de podea și apa din pahar ar trebui să 
lase urme de umezeală. Dacă afirmaţia lui Curtis era adevărată, 
atunci de ce nu menţionaseră criminaliștii că găsiseră un pahar 
spart și apă pe jos în raportul lor? A clătinat din cap. Trebuia să 
urmărească versiunea lui Bud Curtis: existase un pahar și 
existase apă. Acestea erau doar două detalii mici în toată 
confuzia asta și era clar că nu era imposibil ca o persoană să fi 
făcut dovada să dispară. De ce ar minți Curtis legat de așa ceva, 
când știa că încăperea era supravegheată video? Cum ar fi 
putut să știe cineva că o persoană va edita filmarea? 

Cu cât trecea mai mult peste succesiunea de evenimente, cu 
atât apăreau și mai multe întrebări cicălitoare. Cine îi dăduse 
arma trăgătorului, de exemplu? Nimeni nu putea să-l facă pe un 
șerif experimentat ca el să creadă că agentul de la Serviciile 
Secrete, care fusese cel care îl cercetase pe O'Neill și-i dăduse 
aprobarea, sau Ben Kane, care îl percheziţionase înainte de 
dezvelirea picturii, nu își făcuseră treaba cum trebuia. In orice 
caz, drumul pistolului din biroul lui Curtis până în mâna lui 
O'Neill era presărat cu o serie de întrebări fără răspuns pe care 
procurorii nu se chinuiseră prea mult să le rezolve. 

Perkins a revenit asupra documentelor cazului. Mai era un 
lucru greu de înţeles: nimeni nu îl văzuse pe atacator trăgând. Și 
încă ceva, mulţi martori îl auziseră pe O'Neill ţipând ceva înainte 
să tragă, dar niciunul dintre ei nu a putut să spună ce. T. Perkins 

pur și simplul nu înţelegea. O fi fost cam prostănac O'Neill, dar 
pronunția lui nu era atât de rea. |n plus, câteva dintre 
persoanele prezente acolo fuseseră agenţi speciali foarte bine 
antrenați, care ar fi trebuit să fie capabili să identifice o singură 
voce între alte sute surprinse în înregistrare. T. Perkins îl primise 
odată pe unul dintre tipii ăștia la departamentul lui cu scopul de 
a-l ajuta cu niște noi recruți înceţi la minte ca să ajungă și ei 
pricepuţi. Nu fusese bărbatul acela capabil să ofere o descriere 
detaliată a unui alt ofiţer care stătuse în birou cinci secunde și 
apoi plecase, și care purtase douăzeci și cinci de articole de 
îmbrăcăminte? 

Atunci de ce niciunul dintre acei agenți special antrenați nu 
știa cine îl împușcase pe O'Neill sau ce ţipase acesta în 
secundele dinainte să tragă și să fie și el împușcat apoi? Oare 
pentru că nu fuseseră niciodată întrebaţi? Oare pentru că nu 
strigase ceva inteligibil? 

Și în cele din urmă, avocatul apărării adusese acest 
argument: de ce o împușcase Toby O'Neill pe soția președintelui 
în loc să-l împuște chiar pe președinte? 

Teoria procurorului fusese construită pe faptul că Bud Curtis 
practic îl hipnotizase pe O'Neill ca să devină un ucigaș și că furia 
lui Curtis era concentrată asupra senatorului. Cum de nu își 
lovise O'Neill ţinta de la o distanţă atât de mică? 

T. Perkins s-a uitat la ecranul calculatorului și a revăzut 
înregistrările video pentru a treia oară în acea seară. Erau fișiere 
de treizeci și cinci de minute de la camerele de supraveghere 
din hol și două clipuri video de la NBC4, unul dintre ele lung de 
două minute, iar celălalt de zece. Fișierul unu, doi și trei îl 
arătau pe O'Neill, așteptând oarecum nerăbdător lângă tablou, 
lângă un agent de la Serviciile Secrete îmbrăcat în costum gri și 
arătând ca o statuie. Acel mărunţel timid și necioplit chiar era 
foarte timid și necioplit: se scobea în nas, se scărpina la boașe, 
își sufla nasul și apoi aștepta. Era imposibil să vezi dacă ascunde 
vreo armă pe undeva. 

Fișierul patru arăta în mare parte ce se întâmplase în acest 
caz: grupul de oameni intrând și oprindu-se în faţa tabloului încă 
acoperit, Bud Curtis vorbind cu Mimi Jansen și apoi dispărând și, 
în cele din urmă, focul de arme și confuzia care urmase. 

A analizat fiecare persoană în parte. Erau toţi acolo: Bugatti, 
viitorul președinte și viitoarea primă doamnă, Sunderland, 

Wesley și restul personalului și bodyguarzii îmbrăcaţi în costume 
gri și negre. A văzut apărând pistoale în mai multe mâini 
imediat după ce fusese tras primul glonţ. Asemenea lui Lee 
Harvey Oswald? din Dallas, se putea vedea clar durerea din 
limbajul corporal al asasinului în clipa în care a fost împușcat. Cu 
toate acestea, nu reușea să-și dea seama cum putuse să-l 
distingă atât de ușor în mulțime pe O'Neill bărbatul care îl 
împușcase, doar dacă nu știuse dinainte ce se va întâmpla și pe 
cine trebuia să împuște. 

T. Perkins a dat din cap de câteva ori. Dacă el ar fi fost acolo, 
ar fi ezitat să tragă. 

Printre toți acei oameni importanţi și în mijlocul acelei 
confuzii, cum puteai să fii sigur că nu lovești pe cineva din 
greșeală? 

Și-a mai aprins o ţigară și s-a mai uitat o dată prin al patrulea 
fișier. Unghiul camerei nu era bun și filmarea nu-l ajuta prea 
mult. Oamenii stăteau înghesuiți, așa că din păcate nu a putut 
să vadă dacă cineva a dat peste O'Neill în timp ce acesta 
trăsese, ceea ce - în cazul în care era adevărat - ar fi putut să 
explice de ce O'Neill își ratase ţinta. 

A deschis al cincilea fișier, care arăta câmpul de luptă în clipa 
în care intrase Bud Curtis. Stătea acolo în ușă în timp ce câţiva 
oaspeți panicați erau trântiţi la podea, iar alţii alergau pe lângă 
el ca să iasă din cameră. T nu a văzut niciun pahar în mâna sa, 
dar una dintre mâini a făcut o mișcare scurtă înainte ca 
amândouă să-i zboare la tâmple, nevenindu-i să creadă când l-a 
văzut pe Jansen aplecat deasupra soţiei sale. Nu se vedea faţa 
lui Curtis din unghiul acela, dar limbajul lui corporal arăta clar că 
era șocat. Câţiva oameni zăceau pe podea, răniţi de gloanţele 
care ricoșaseră, și alţi agenţi de pază dădeau buzna în încăpere, 
în timp ce alţii ţipau în microfoanele de la rever, cerând ajutor. 

Totul era foarte interesant, dar, în cele din urmă, filmările 
arătau la fel de puţin din ceea ce se întâmplase cât și din ce nu 
se întâmplase. A închis fișierul al cincilea și l-a deschis pe al 
șaselea. Aceasta era transmisiunea în direct a postului NBC4, cu 
drapelele atârnând în hol, urmată de un minut de imagini 
neclare în care se trăgea pe deasupra capetelor oamenilor. Se 


23 Cel care l-a omorât pe președintele Kennedy; iniţial a fost arestat pentru că a fost 
suspectat de uciderea unui polițist, dar apoi a devenit suspect de uciderea 
președintelui; a negat ambele crime, susținând că este luat drept țap ispăşitor (n.tr.). 

vedea momentul în care O'Neill trăsese de ciucurele draperiei și 
dezvăluise pictura. Apoi, cameramanul se  concentrase 
îndeaproape pe pictură, ca și cum voia să comunice 
telespectatorilor cât de oripilat era de tabloul de prost gust. Apoi 
camera s-a îndreptat spre faţa lui Mimi Jansen care mergea 
înainte. Pentru o clipă, a părut că avea să izbucnească în râs, 
dar a reușit să se abţină. In schimb, a dat din cap încet, dar 
când a ridicat din nou privirea spre pictură, iar a părut că îi 
venea să râdă. T s-a trezit și el că îi imita grimasele - era 
imposibil să n-o faci. Apoi, camera s-a mișcat puţin, parcă în 
căutarea feţei senatorului Jansen în mulţime, dar cu atâţia 
oameni, nu era suficient loc pentru cameraman ca să-l prindă 
bine. 

In acel moment s-a auzit un țipăt, probabil de la O'Neill când a 
fost împușcat. Era o voce subţire și, chiar dacă T a reluat partea 
aceea de mai multe ori, nu a putut să o identifice în vacarmul de 
zgomote și voci din jurul lui. Apoi, cameramanul a fost trântit în 
timp ce invitaţii panicaţi alergau spre ieșiri, iar ultima parte 
arăta niște imagini înceţoșate în timp ce camera cădea pe 
podea și continua să înregistreze. 

T a stat o vreme, încercând să facă un rezumat al impresiilor 
sale, dar deja se făcuse târziu și creierul lui era supra-încărcat, 
așa că nu-i era ușor. 

S-a ridicat în picioare, a aruncat câteva săgeți fix în centrul 
țintei, a căscat, s-a întins, s-a așezat iar și a deschis ultimul fișier 
video. 

Titlul era: „Înregistrări  netransmise/cameraman Marvin 
Gallegos, NBC4”. Urmau zece minute de înregistrare liberă în 
care cameră a filmat din poziţia în care căzuse. 

Da, va trebui să se chinuie și cu asta. 

e 

A fost sculat câteva ore mai târziu de telefonul său care suna 
atât de tare încât putea să-i trezească și pe morți. A ridicat 
receptorul cu aceeași lipsă de entuziasm cu care ar fi ridicat o 
parte descompusă a corpului uman. 

— Da? a răspuns, încercând să pară treaz. 

Ceasul său cu alarmă arăta că era sâmbătă, 28 martie 2009, 
ora 5.27. Devenise o regulă ca somnul să-i fie întrerupt. 

S-a frecat la ochi. Ultima secvenţă din filmarea lui Marvin 
Gallegos era îngheţată pe ecranul din spatele său într-un unghi 

ridicol pentru orice cameraman care se respectă. Din 
documentele cazului aflase că bărbatul fusese lovit de un glonţ 
și își scăpase camera, neputând să vadă decât picioare în ceață 
și pantaloni dansând înainte și înapoi. Procurorul numise 
imaginile „suprarealiste” și „impresioniste”, cu alte cuvinte 
inutile. 

Dar indiferent câte adjective folosise Mortimer Deloitte, șeriful 
cel veșnic răbdător și metodic se gândea la cel puţin alți patru 
termeni care se potriveau mult mai bine: naturale, realiste, 
minimaliste și - cel mai important - pluraliste. Dacă se aplicau 
acești patru termeni simpli și se amestecau, se obținea o 
imagine cu totul diferită. Era doar o chestiune de găsire și de 
identificare exactă a detaliilor în contextul potrivit. Așadar, 
apăreau noi posibilităţi și apoi trebuiau puse întrebările corecte. 
A dat din cap iar, de data aceasta spre filmarea oprită. Da, cu o 
privire corectă putea fi văzut adevărul. 

— Hei, T, mă auzi? Sunt eu! Dody! a repetat ea, vorbind tare 
la telefon. Trebuie să vii aici, T. Scoală-te acum! Leo Mulligan a 
luat-o razna de tot! 

A încercat să deschidă ochii. Era greu. Lumina care se vedea 
prin jaluzele anunţa deja începutul unei noi zile. 

— Leo Mulligan, ai spus? Eşti la el acasă? Ce se întâmplă 
acolo? 

A auzit câteva bătăi prin receptor, urmate de câteva zgomote 
inăbușite. 

— Fir-ar să fie! a icnit Dody. Da, sunt la ferma lui. T, trebuie 
să vii acum! Dumnezeule, mă tem că Leo i-a omorât pe ajutorul 
de șerif și pe băiatul nou pe care ÎI avea cu el! 

Ea respira greu. La fel și T. Perkins. 

— Ce?! Vrei să spui că Stanley și Willie...? 

— Da, Willie! Și Stanley! l-a împușcat. Zac la câteva sute de 
metri de mine, pe terenul lui. O, Doamne, o, Doamne, T! Sunt 
sigură că sunt morți! 

Capitolul 21 


Nu poliţia a venit la Rosalie, ci unul dintre prietenii lui. Stătea 
în ușă, ținându-și șapca de baseball în mână și având o expresie 
tristă pe faţă pe care rar o vedeai în acel cartier. O imagine care 
a făcut-o să-și țină respiraţia din instinct. Îl găsiseră pe Frank, i-a 
zis el. Zăcea mort lângă lacul din Weir Creek Park, cu ochi 
sticloși și pielea pătată. Era mort de ceva timp și acum veniseră 
să-l ia. 

Ea a sunat la serviciu ca să-și ia liber în acea zi fără să spună 
de ce, dar i-au dat liber doar două ore. Timp pe care ar fi putut 
să-l petreacă supărată și plângând, dar în schimb a stat în 
liniște, cu chipul împietrit. Simţea durere, bineînţeles, dar era și 
o senzaţie de ușurare. Doamna Fullbright de la etaj fusese 
vizitată de două ori de poliţie și de două ori se dusese la morgă 
ca să identifice cadavrele mutilate ale fiilor ei. Asta era și mai 
rău. 

Era mai ușor să trăiască cu ideea că măcar Frank al ei murise 
din cauza faptelor sale. Rosalie a așteptat cât mai mult posibil 
înainte să plece la serviciu; poate spera că James și Dennis 
aveau să vină repede acasă. Ar fi fost frumos să aibă parte de 
puţină consolare - o îmbrăţișare caldă sau o asigurare că nu vor 
lăsa niciodată să li se întâmple și lor așa ceva dar ei nu erau 
așa. Era probabil prea devreme pentru ei să vină acasă, și-a 
spus ea. In timpul zilei stăteau ascunși, dar noaptea era cu totul 
altceva. Era o vreme în care toți se dădeau mari la lumina 
tomberoanelor incendiate, pierdeau timpul cu frații 
rastafarieni?*, își băteau joc de proxeneţii cu lanţuri de aur, urlau 
că lumea încă nu a făcut cunoștință cu cel mai mare rapper și se 
băteau cu găștile. Fiii ei erau atât de plini de ei încât ar fi putut 
să ţipe la ei până când se făcea albastră la faţă și ei tot n-ar fi 
observat. Nu le stătea în fire să vină la ea de bunăvoie și să-i 
spună că o iubesc și că le pare rău că nu avuseseră grijă de 
fratele lor. 


24 Se referă la mișcarea rastafariană, o religie nouă monoteistă ce îl recunoaște pe 
Haile Selassie |, fostul împărat al Etiopiei, ca fiind încarnarea lui Dumnezeu, denumit 
și Jah sau Jah Rastafari (n.tr.). 

Se încuraja constant în sinea ei și încerca să recapete 
controlul asupra buzelor care îi tremurau și a grămezii de facturi 
din faţa sa. Starea de urgenţă crease probleme serioase pentru 
departamentul de contabilitate de la Mo Goldenbaum's Export- 
Import, locul în care lucra Rosalie, și, dacă lucrurile aveau s-o 
ţină tot așa, în curând Mo va fi singurul care va rămâne în birou. 
In prezent, bărbatul masiv transpira din pricina limitei cardului 
bancar, iar Rosalie știa mai bine decât oricine cât de lipsită de 
speranţă putea să fie lupta pentru supravieţuire dacă nu se 
întâmpla ceva în curând. 

S-a uitat la colegul ei Henry, care se ocupa de departamentul 
de transport, privirea oprindu-i-se asupra feței lui slăbite. De 
douăzeci de ani lucrau la trei metri unul de celălalt și totuși nu și 
ia aproape nimic despre el, deși erau singurii doi angajaţi care 
mai rămăseseră din cei treizeci. l-a trecut prin cap că Henry s-ar 
putea să-și dea seama de starea în care se afla ea, să ridice 
privirea și să se uite în ochii ei. Că, dacă ar fi izbucnit în plâns, el 
ar fi înțeles și i-ar fi spus câteva cuvinte liniștitoare. Sau că ar fi 
consolat-o și asigurat-o că Frank ajunsese într-un loc mai bun. 
Dar Henry era concentrat pe ecranul calculatorului, luptându-se 
pentru existenţa sa. Ce altceva putea să facă un bărbat de 
patruzeci și cinci de ani care nu mai făcuse niciodată altceva în 
afară de a muta containere din punctul A în punctul B? Rosalie 
înţelegea. Erau vremuri grele. 

A tras aer adânc în piept și s-a luptat pentru o clipă ca să-și 
recapete controlul. Mama și tatăl ei își pierduseră jumătate din 
copii și, de fiecare dată, noi riduri apăruseră pe feţele lor. Dar îi 
văzuse vreodată plângându-se sau cedând în fața greutăților 
sau a demoralizării? Nu, nu îi văzuse. Nu îi văzuse niciodată 
pierzându-se și dându-se bătuţi în faţa suferinței. Mai aveau și 
alţi copii pentru care să-și facă griji, copii care trebuiau să 
mănânce. Mai era speranţă pentru copiii rămași; aceasta era 
busola lor în viaţă. Care era diferenţa dintre asta și viața ei? Nu 
mai avea și ea doi băieţi minunaţi, precum și o mare 
responsabilitate? A strâns din buze și s-a uitat la hârtiile din fața 
ei. 

Din cabina din sticlă a șefului ei s-au auzit ţipete și înjurături. 
Nu va mai dura mult și avea să bată cu pumnul în birou atât de 
tare încât dozele goale de Coca-Cola aveau să zornăie. Apoi, 
faţa lui avea să se facă roșie de furie și pereţii de sticlă aveau să 

înceapă să vibreze din cauza răcnetelor lui. Rosalie s-a uitat la 
ceas. Pesemne că asculta vreun program la radio pe lungime de 
undă lungă. De ce făcea asta? La ce bun? Întotdeauna se 
plângea în astfel de momente că voia să se întoarcă în Africa de 
Sud. Rosalie s-a mai uitat o dată la Henry. Știa ce efect aveau 
crizele lui Mo asupra lui. De fiecare dată când ţipa, Henry 
încerca să-și îndrepte spatele slab, dar asta nu-l ajuta. O viaţă 
de nesiguranţă îl făcuse să stea cu umerii căzuţi în permanenţă. 

Mo a înghețat cu mâna ridicată în aer. Parcă se oprise din 
respirat, faţa lui de culoare roșu aprins s-a făcut cenușie. Pentru 
o clipă, Rosalie s-a speriat că șeful ei în cele din urmă se agitase 
atât de tare încât făcuse infarct. A sărit în picioare în același 
timp cu Henry, așteptându-se să-l vadă pe Mo căzând până să 
ajungă ea în biroul său, dar el rămas în continuare cu mâna în 
aer, cu faţa împietrită. 

— Ce se întâmplă? a strigat Henry, dar Mo a făcut semn cu 
mâna. 

— Ascultă! a zis el, în timp ce culoarea începea să-i revină în 
obraji. 

Rosalie s-a trântit pe scaunul jerpelit rezervat pentru clienţi, 
gata să izbucnească în lacrimi. Dacă mai auzea și alte vești 
proaste, pur și simplu nu avea să facă faţă. 

— Ascultă și tu ce spune idiotul ăla! a zis Mo. 

Era vocea președintelui Jansen și era calmă. Unele voci sunt 
extrem de potrivite pentru a trece de zgomotul de fond al 
frecvenţei radio nefolosite, și vocea lui se număra printre ele. În 
ciuda zgomotului și a semnalului care se pierdea din când în 
când, părea că vorbește de aproape, iar cuvintele lui erau ca o 
mână întinsă care oferă prietenie și mângâiere. 

— În dimineaţa aceasta, cea mai arzătoare dorinţă a noastră a 
fost îndeplinită, spunea el. Investigatorii noștri competenţi din 
New York l-au găsit pe „Ucigașul de pe acoperiș” la ora opt 
dimineaţa, ora locală, lângă Universitatea Fordham, în timp ce-și 
aștepta următoarea victimă. După un scurt schimb de focuri, a 
fost lovit de un glonț identic cu cele pe care le-a folosit el însuși 
pentru a răspândi teama și dezastrul. Potrivit purtătorului de 
cuvânt de la FBI, a murit imediat după ce a fost împușcat, fără 
să fi apucat să dea vreo explicaţie legată de comportamentul lui 
de terorist nebun. 

— Dumnezeule, e mort? a întrebat Henry încet. 

— Norocul prostului pentru Jansen! a chicotit Mo Goldenbaum. 

— Purtătorul de cuvânt al FBI a declarat și că descoperirea 
anchetatorilor a avut legătură cu faptul că agenţii de 
recensământ ajunseseră în zona din jurul Prospect Park, mai 
exact pe Flatbush Avenue. Când agentul de recensământ a 
ajuns la apartamentul atacatorului, a cerut amprentele 
bărbatului, așa cum prevede legea. A observat și cât de 
neliniștit a fost bărbatul din acest motiv. Agentul s-a întâmplat 
să fie o persoană care avea experienţă în sistemul de corecție, 
un bărbat antrenat să observe mici semne care indică 
criminalitate, și această experienţă a lui l-a făcut suspicios și l-a 
determinat să recomande ca apartamentul atacatorului să fie 
cercetat. 

— Dacă această persoană prudentă nu și-ar fi făcut treaba, 
cetățenii din New York nu ar mai putea acum să meargă la 
serviciu sau la școală fără să se teamă pentru vieţile lor. In 
schimb, casa bărbatului a fost cercetată în timp ce el a fost 
plecat și au fost găsite câteva dovezi care au indicat faptul că el 
era vinovatul. 

— Supravegherea îndeaproape de ieri și de azi-noapte a 
suspectului a dus la concluzia finală privind această dramă 
îngrozitoare care s-a desfășurat în New York în ultimele câteva 
luni. Îi mulțumim lui Dumnezeu pentru că în sfârșit s-a terminat. 
Uciderea a douăzeci și șapte de oameni nevinovaţi ne amintește 
de multele procese teribile pe care au trebuit să le îndure 
americanii de-a lungul timpului drept rezultat al oamenilor 
nebuni care au avut arme. Sunt convins că aceste probleme vor 
aparţine în curând trecutului. În ultima lună am confiscat mai 
bine de un milion și jumătate de arme ilegale; puse una lângă 
alta, toate aceste arme s-ar întinde din Washington până în New 
York. Vă spun eu că merită tot ceea ce facem. Deja am confiscat 
la fel de multă muniţie din casele oamenilor de rând cât a fost 
folosită în războaiele din întreaga lume în anul 2008, și încă mai 
este multă de confiscat. Va merita efortul. 

Mo Goldenbaum a pus mâna pe mânerul sertarului de la 
biroul lui și l-a deschis. Apoi a scos un pistol greu și i-a desfăcut 
încărcătorul. 

— Pfiu! a șuierat el. Voiam doar să văd dacă a numărat și 
muniția mea. 

A râs atât de tare încât tot corpul i s-a cutremurat, iar Henry i- 
a făcu semn cu degetul mare, ușurat. Rosalie nu a reușit să 
spună nimic. 

— Departamentul de Securitate Internă ne informează că 
examinarea balistică a confirmat faptul că l-am prins pe 
bărbatul care trebuie. America poate acum să respire în voie. 

Rosalie a privit în gol. Auzise zvonuri cum că avusese loco 
încercare de asasinare a președintelui, dar iată-l aici, 
adresându-se ţării. Auzise și că lumea susţinea că „Ucigaşul de 
pe acoperiș” nu lucrase singur, că avusese complici, dar acum 
nu mai era așa. 

Deci totul ar fi trebuit să fie în regulă - numai că nu era. 
Pentru că Frank era mort. 

— Poporul american a fost eliberat de încă o povară, a 
continuat președintele Jansen, iar Henry s-a ridicat încet, ca să 
evidenţieze cât de important era. 

Rosalie nu i-a urmat exemplul. 

— Încă o persoană cu probleme mentale a fost neutralizată. 
Drept rezultat al programului „Viitor Sigur”, țara noastră a 
devenit un loc mai bun și mai sigur în care să trăim, și credem 
cu fermitate că acest proces va continua. Noi americanii avem o 
tradiţie lungă în ceea ce privește faptul că ne creăm singuri 
problemele și acum acest lucru trebuie să înceteze. Uitaţi-vă 
doar la ce s-a întâmplat în alte părți. Vedeţi cum sprijinul nostru 
pentru Saddam Hussein - când am avut nevoie de el împotriva 
clericilor iranieni - și susținerea lui Osama Bin Laden împotriva 
Armatei Roșii s-au dovedit a fi o sabie cu două tăișuri care mai 
târziu s-a întors împotriva noastră cu consecinţe catastrofale. 
Uitaţi-vă ce s-a întâmplat când ne-am implicat în Coreea, 
Vietnam și Somalia. Uitaţi-vă la Israel. Ne-am pierdut fiii și fiicele 
și ne-am făcut adversari noi. Uitaţi-vă la ce ne-am făcut singuri, 
aici la noi acasă. Ne băgăm nasul în orice și ne facem mai multe 
griji din cauza străinilor din partea cealaltă a lumii decât pentru 
noi. Dar totul se termină acum. Nu mai vrem probleme, nu mai 
vrem să îngropăm și alţi fii și fiice. De acum înainte, vom lăsa 
lumea să aibă grijă de ea, în timp ce noi vom avea grijă unii de 
alţii, aici, în ţara lui Dumnezeu. Reformarea modului nostru de a 
gândi ne va deschide calea. 

În acel moment, transmisiunea radio a fost întreruptă de o 
voce care alterna între engleză și franceză. Mo Goldenbaum a 
oprit radioul. 

— E un post canadian; au luat discursul dintr-o transmisiune 
televizată cu jumătate de oră în urmă, a explicat el. 

Apoi s-a întors spre telefon și a apelat un număr. 

— Ai văzut? a întrebat el, fără altă introducere. 

Trebuie să fi fost soţia sa. 

— Da, așa este! Acum tu și copiii puteţi veni din nou acasă. 
New York e sigur! 

Mo Goldenbaum și-a întins corpul imens în timp ce crainicul a 
încheiat prin a spune că președintele Jansen fusese forțat să 
amâne conferinţa de presă de ieri din cauza unui atentat, dar că 
nu era rănit și acum se întorsese la Washington. 

— Deci Tom Jumper i-a luat-o puţin înainte, ha ha! a spus Mo 
râzând atât de tare încât bărbia dublă i s-a încreţit. Acum zece 
minute, pe același post, a susţinut că „Ucigașul de pe acoperiș” 
a fost un complot al Casei Albe, împreună cu alte atacuri și 
crime. 

Șeful ei a clătinat din cap. 

— O sincronizare ca naiba, dar trebuie să-l admirăm pe 
nenorocit pentru că a avut curaj și a reușit să păcălească FBl-ul 
până acum. 

Rosalie s-a ridicat și s-a întors la biroul ei. Cu câteva zile în 
urmă, ar fi simţit cum i se ia o piatră de pe inimă, dar acum era 
prea târziu. Piatra nu mai putea fi urnită din loc. 

Telefonul a sunat iar. Mo Goldenbaum a răspuns, apoi i-a 
făcut semn prin geam să răspundă ea. 

Era poliţia de la secția din Barkley Avenue. Erau foarte formali 
și îi dădeau vești proaste. 

Îi arestaseră pe James și pe Dennis în timp ce îi băteau pe doi 
traficanţi de droguri în văzul tuturor. Unul dintre ei era încă 
inconștient, dar avea să-și revină. Băieții susțineau că erau 
bărbaţii care îi vânduseră droguri fratelui lor acum decedat. 
Poliţia le înțelegea situaţia, dar legea trebuia să-și urmeze 
cursul. Băieții deja fuseseră daţi în judecată și ei voiau să știe 
dacă ea poate să ajungă la închisoare imediat ca să le plătească 
cauţiunea. În ultima vreme nu mai puteau să ţină oameni în 
închisoare care nu comiseseră o crimă mai serioasă. Rosalie a 

stat atât de mult timp fără să răspundă încât ofiţerul a trebuit s- 
o întrebe din nou. 

— Să vin la secţie? Acum? Nu, mulţumesc, nu prea cred, a 
răspuns ea în cele din urmă și pus jos receptorul încet. 

A ridicat capul și a privit biroul ireal de gol. Henry a dat din 
cap spre ea, parcă spunându-i că totul era bine, orice ar fi fost. 
Numai Mo a prevăzut că avea să cedeze nervos. 

e 

A plâns până aproape că i-au ieșit ochii din cap; obrajii ei 
negri erau plini de sare. Mo și Henry încercaseră să o calmeze, 
apoi acceptaseră că încercarea lor era inutilă. Când pierzi un fiu, 
trebuie să ţi se permită să jelești, așa cum spusese Mo. 

Rosalie a stat la unul dintre numeroasele birouri goale din 
capătul îndepărtat al marii încăperi și a încercat cât de cât să se 
gândească. Era convinsă că visul unei vieţi liniștite la ţară, lângă 
sora ei, va deveni într-o zi realitate. Acum acel vis se 
spulberase. Puţinii bani pe care-i avea puși deoparte nu-i vor 
ajunge probabil nici măcar pentru înmormântarea lui Frank, ca 
să nu mai pună la socoteală și cauţiunea pentru cei doi fii care-i 
mai rămăseseră. Ce putea să facă? Ce Dumnezeului ar fi putut 
să facă? Toată viaţa se chinuise să le dea bani tuturor cât le 
trebuia și să pună puţin deoparte pentru zile negre. Ce ar fi 
trebuit să facă acum, când acei bani nu erau suficienți? 

S-a uitat la cabina de sticlă a lui Mo și l-a văzut clătinând din 
cap. Poate că el o va ajuta. Bineînţeles că ar ajuta-o, dacă ar 
putea. La fel și Henry. Dar știa că nu aveau cum, și nimeni 
dintre cei cunoscuţi nu avea cum s-o ajute. În patruzeci și opt de 
ani petrecuţi pe această planetă, trecuse prin multe, dar 
niciodată nu fusese independentă financiar, și acum acest lucru 
avea s-o tragă la fund. 

— Imi dai voie să plec acum, Mo? a întrebat ea prin 
Intercom”. O să lucrez peste program luni, bine? 

e 

Și-a luat geanta de mână și și-a făcut drum printre 
protestatarii din faţa magazinului lui Jansen de pe East 14*. 
„Doar trădătorii cumpără de aici”, era scris pe câteva dintre 
pancartele oamenilor. Poliția nu a încercat să-i împrăștie, ci doar 
menținea un mic culoar, în cazul în care cineva se încumeta să- 
și testeze norocul și să intre în magazin. De câteva săptămâni 

se întâmpla asta. Dacă suferise cineva din punct de vedere 
financiar din pricina stării de urgenţă, acela era însuși 
președintele, asta era clar. Atât de mult încât acţionarii s-au 
plâns în cor, văzând cum acţiunile lor scădeau. 

Tensiunile începeau să fiarbă la intersecţia dintre East 14" și 
Broadway. Acolo, sute de cetățeni ai orașului se adunaseră și 
practic strigau spre acoperișuri ce credeau ei că ar trebui să se 
facă cu cadavrul „Ucigașului de pe acoperiș”. In ciuda setei de 
sânge și a sugestiilor bolnave, comportamentul se potrivea la 
fix. New-yorkezii erau renumiţi pentru solidaritatea lor atunci 
când venea vorba de sentimente - chiar și de cele mai 
întunecate - și aici era vorba doar despre sentimente. 

e 

Rosalie Lee și-a croit drum spre Pen Station. S-a gândit că îi 
va lua mai puţin de trei ore ca să ajungă la Washington cu Acela 
Express. O va costa toţi bănuții pe care îi avea la ea, dar numai 
acolo putea să găsească soluţia la problemele ei. Trebuia să 
împrumute bani de la Doggie și știa că pentru aceasta câteva 
mii de dolari erau o sumă pe care și-o permitea cu ușurință. 

Rosalie s-a uitat la ceasul de la mână. Era abia ora două 
după-amiază și putea să ajungă la biroul lui Doggie cel mai 
devreme la șase. 

Țipetele mulţimii triumfătoare s-au estompat după ce a trecut 
dincolo de dubițele FEMA spre punctul de control de la Penn 
Station. Când o să ajung la Washington o să-l pun pe paznic să o 
cheme afară, s-a gândit ea. Sunt sigură că e la serviciu azi. Știu 
că se va bucura să mă vadă. Da. O să împrumut două mii - nu, 
poate patru - și o să ajung înapoi acasă până la miezul nopții. 
Apoi, dacă îl sun pe ofițerul de serviciu de la secţia de pe 
Barkley Avenue, el îmi va spune ce să fac - dacă pot să mă duc 
acolo și să-mi iau băieții. Poate că îmi vor spune și ce să fac cu 
cadavrul lui Frank. Uitându-se la soldaţii care verificau gențile și 
valizele de la punctul de control, a încercat pentru moment să-și 
alunge din minte imaginea băiatului ei, zăcând rigid și singur 
într-o cameră rece ca gheaţa. A încercat să se concentreze pe 
soldați și pe expresiile lor dure și vigilente, pe orice altceva care 
să o împiedice să ţipe. 

S-a îndreptat direct spre cea mai apropiată intrare în gară și 
le-a dat geanta celor doi soldaţi care trebuiau să o controleze. 

— Rezervarea dumneavoastră, doamnă, putem s-o vedem? a 
întrebat unul dintre ei. 

Vraja s-a rupt și gândul la Frank a copleșit-o din nou. Cadavrul 
rece, privirea goală, dar și râsul lui ușor care cu mult timp în 
urmă putuse să-l oprească pe nenorocitul ei de soț să devină 
violent. Rezervarea ei, spusese controlorul. Înapoi la viaţa reală, 
așa, pur și simplu! Văzuse barajele poliţiei și știa că însemnau 
probleme. Auzise povești groaznice despre lucruri care se 
întâmplau și simţise mirosul de cauciucuri arse dinspre punctele 
de control din Brinsmade și Huntington. Deci cum putuse să fie 
atât de inconștientă? Cum își închipuise că poate pur și simplu 
să se ducă la Washington și să o implore pe Doggie să-i dea 
bani, așa pur și simplu? Ea, care nici măcar nu-i trimisese un 
cuvânt de consolare lui Doggie când tatăl ei fusese arestat? Ce 
o făcuse să se creadă atât de specială? 

In acel moment a simţit o strângere puternică de inimă. A 
reușit să inspire adânc o dată și să ridice braţul la sân în timp ce 
a încercat să-l apuce pe unul dintre soldaţi cu celălalt. Au strigat 
ceva la ea; nu a auzit ce, doar că trebuia să-i dea drumul. Câţiva 
trecători au încercat să o prindă în timp ce se prăbușea, dar nu 
au putut să o ţină. Lui Rosalie nici nu-i mai păsa. Nu-l vedea 
decât pe Frank în fața ochilor, zăcând în Weir Creek Park, 
murind încet. 

— O, băieţelul meu! a bocit ea. O, scumpul meu fiu, ce ţi-am 
făcut noi ţie? 

Capitolul 22 


Fusese complet sigură că T. Perkins o va contacta. Trecuseră 
deja aproape două zile și speranţele ei începeau să pălească. 
Mai erau câteva ore, și timpul în care aștepta era exact timpul 
pe care-l mai avea de trăit tatăl ei, și fiecare minut părea o 
smucitură inevitabilă către eternitate. 

Și totuși Doggie a așteptat. 

Deși era sâmbătă, Șeful Cabinetului Lance Burton chemase lot 
personalul din Aripa de Vest. Cu două zile în urmă, fusese un 
atentat la viața lui Jansen, și toată lumea trebuia să fie supusă 
unui interogatoriu până când fiecare detaliu și fiecare 
posibilitate erau analizate. leri stătuseră în birourile lor aproape 
toată ziua, așteptând să fie chemaţi, dar ca să răspundă la 
întrebările Serviciilor Secrete în mod satisfăcător era nevoie de 
timp. Fusese o gravă breșă de securitate elementară și nu 
trebuia să se mai repete. Nu se vorbea despre cine pregătise 
atacul, pentru că probabil nimeni nu știa. 

Câţiva dintre oamenii lui Ben Kane și un expert în interogări 
de la Departamentul pentru Securitate Internă care arăta ca un 
contabil gras, îmbrăcat cu o vestă croșetată, au interogat 
personalul în funcţie de rang. Mai întâi personalul din jurul 
Biroului Oval, apoi personalul lui Burton și Sunderland, apoi al lui 
Donald Beglaubter și Wesley. Și astfel au trecut încet prin toate 
birourile și locurile de muncă. Avea să fie o zi lungă, iar Doggie 
era ultima pe listă. Trebuia neapărat să ia legătura cu Perkins 
între timp. Dacă nu obțineau un ordin de amânare a executării, 
totul urma să se termine peste șaizeci de ore. 

e 

Când a ajuns ea la paznicul de la ușă, la ora 5.55 sâmbătă 
dimineața, simțea că Jansen era deja la Casa Albă. Era ceva ce 
știa, pur și simplu, ca și cum prezenţa lui era chiar pulsul Casei 
Albe. Bine, cel puţin se părea că nu fusese rănit grav, pentru că 
ieri circulaseră multe zvonuri care susțineau contrariul, inclusiv 
unul care afirma că atacatorul care aruncase o grenadă fusese 
omorât pe loc, împreună cu alţi doi bărbaţi, posibil agenţi de 
pază. 

Câţiva dintre oamenii lui Kane îi așteptau în hol pe angajaţi și 
le-au spus să ia loc și să aștepte în birourile lor până când venea 
cineva să-i interogheze. Exact ca ieri. 

Nu mai fusese niciodată atâta încordare la Casa Albă. Nimeni 
nu putea să ignore atmosfera extrem de tensionata și oamenii 
pur și simplu nu puteau să-și facă treaba. Trebuiau să mai 
aștepte până când pericolul de a fi acuzaţi de ceva avea să 
treacă. 

Doggie avea și ea propriile gânduri legate de chestiunea 
aceasta. Probabil că acum colegii ei începeau să înțeleagă cum 
era să fie în locul ei. 

S-a gândit să-l sune pe Wesley, dar a renunţat. Nu voia să-i 
provoace rău în vreun fel. Nu că s-ar mai fi gândit cineva prea 
mult la cariera sa în ultima vreme, dar știa că nu i-ar fi făcut 
bine să aibă de-a face cu ea. Deci dacă avea nevoie de ajutorul 
lui în acest mausoleu excesiv de supravegheat, trebuia să fie 
discretă. 

S-a ridicat de pe scaun, și-a pus un dosar de protocol la subraţ 
și a trecut hotărâtă și repede printre birourile paralizate spre 
zona lui Wesley. Erau vreo treizeci de metri maxim de la biroul 
lui până la Biroul Oval, unde Președintele Jansen probabil că se 
afla acum. Va trebui să dea ochii cu baricada de costume gri și 
negre și cu privirile vigilente și toată lumea se va uita la ea ca la 
un deșeu toxic. Dar Doggie a ţinut dosarul strâns lipit de corp și 
a privit fix înainte. Biroul purtătorului de cuvânt era de fapt 
principalul punct de interes din sfera sa de activitate, și cine 
putea să știe ce informaţii importante ar fi putut să aibă pentru 
Wesley Barefoot? Pur și simplu trebuia să pară că are răspunsul 
final pentru orice întrebare - asta conta. Asta, și faptul că 
Wesley să fie în biroul său. 

Doi bărbaţi cu maxilare puternice și sprâncene groase au 
oprit-o în faţa ușii lui Wesley, au controlat-o conform rutinei, i-au 
deschis dosarul, l-au studiat și au întrebat-o de ce nu a stat în 
biroul ei așa cum primise instrucţiuni. Apoi au privit-o fix, 
observându-i buzele sfidătoare în timp ce răspundea. Bine, se va 
întoarce și va sta în biroul ei, dar între timp ar fi fost bine s-o 
lase să-și facă treaba, astfel încât Wesley Barefoot și 
președintele să primească materialul pe care îl așteptau. 

Apoi a așteptat douăzeci de minute în fața ușii sale, cu 
dosarul la subraț, învăluită în priviri vigilente care ar fi putut cu 

ușurință să descopere, în ciuda șanselor mici, dacă izbutise să 
ascundă o armă letală în vreo parte a corpului său femeiesc 
diabolic. 

Wesley nu a ieșit; doi bărbaţi au ieșit din biroul lui și au 
condus-o înăuntru. El stătea la birou, cu mâinile pe cana cu 
cafea. Nu părea în apele lui. A încercat să zâmbească la vederea 
ei, darnu a prea reușit. 

— Chiar e teribil să lucrezi aici azi! a comentat ea. 

El a încuviinţat din cap. 

— Deci ai auzit? 

— Ce să aud? 

Wesley a lăsat capul în jos puţin. 

— Deci nu ai auzit! a spus el inspirând adânc. 

— Ei bine, o să afli în curând, așa că s-o ia naiba de 
procedură! Donald Beglaubter este mort. 

Privirea lui fu aproape spăsită în timp ce Doggie se chinui să 
apuce braţul scaunului său în plus și se așeză. 

— O, nu, spune-mi că nu e adevărat, Wesley! 

El a rămas cu privirea aţintită la masă. 

— Din păcate, este adevărat! Donald a fost omorât în timpul 
atentatului de ieri. 

— Dumnezeule! 

A simţit o transpiraţie rece pe gât și pe piept. Unul dintre cei 
mai buni prieteni ai ei din ultimii ani murise și Wesley se purta 
de parcă și el abia auzise această veste. Cum putea să fie așa? 
Era purtătorul de cuvânt de la Casa Albă, pentru numele lui 
Dumnezeu, așa că dacă Șeful Comunicaţiilor era mort, el trebuia 
să fie primul care să afle. Cine altcineva în afară de Wesley ar fi 
putut să preia sarcinile lui Donald, acum că Lance Burton nu-și 
mai vedea capul de treabă în calitate de Secretar General? 

— Nu, nu are logică! a zis ea încet. Am fost toţi aici ieri, fir-ar 
să fie! Cum poate să fie ținut secret așa ceva, atât timp? E ceva 
necurat la mijloc. Tu trebuie să fi știut asta de ieri, așa că de ce 
naiba nu mi-ai spus? 

— Crede-mă, Doggie, nici eu nu știu prea multe! 

A venit lângă ea și s-a lăsat pe vine în faţa ei, încercând să o 
privească în ochi. 

— Nu am știut, a spus el, dar ea nu era pregătită să se uite la 
nimeni în momentul de față. De ce ai venit aici, Doggie? 

A trebuit să înghită de câteva ori înainte să poată rosti 
cuvintele. 

— O, Wesley, trebuie să ajung să-l văd pe Jansen! Poţi să mă 
ajuţi? 

Și-a pus capul în mâini. 

— Jansen trebuie să amâne executarea tatălui meu. Este 
posibil ca tata să nu fie vinovat, Wesley! Cred asta din ce în ce 
mai tare, dar nu am timp ca s-o dovedesc. T. Perkins lucrează la 
asta, dar avem nevoie de mai mult timp. 

L-a apucat de mâini. 

— Wesley, ascultă, trebuie să mă ajuţi! 

El s-a uitat la ea cu ochi trişti. Nu era un semn bun. 

— Nu pot, Doggie! a răspuns. 

A simţit că cuvintele o sugrumau și camera parcă devenise o 
cămașă de forță. Senzaţia de răceală de pe pieptul ei se 
transformase în picături de sudoare. Ce mod de a-ţi atârna o 
sentință la moarte în faţa ochilor! 

— Încearcă! a insistat ea. 

El s-a ridicat și s-a sprijinit de raftul cu cărţi, cu mâinile la 
spate, încercând să ţină situaţia sub control. 

— Trebuie să te avertizez, Doggie! Nu cred că ar fi înțelept să 
aduci vorba de cazul tatălui tău. 

Și-a pus mâna pe legitimaţie și i-a făcut semn să facă și ea la 
fel. 

— Ştii cât de periculos este să te afli în clădirea asta acum? a 
șoptit el. Donald e mort și alţii ori sunt morți, ori dispăruţi. Sunt 
atât de multe lucruri pe care mi-aș dori să le înțeleg, cu care 
Jansen probabil că ar putea să mă ajute, dar eu nu mai pot să fiu 
singur cu președintele. Am fost cu el în Biroul Oval ieri, 
încercând să explic de ce a trebuit să schimbăm traseul, dar el 
m-a oprit. Nu a vrut să audă de așa ceva și a zis că, potrivit 
informaţiilor lui, situaţia nu era atât de rea, că se va îmbunătăţi 
în curând. Apoi mi-a cerut să plec. 

Wesley și-a umezit buzele. 

— Mi-a cerut să plec și să mă întorc doar când mă cheamă el. 
De atunci, am scris două discursuri pentru el, dar nu am discutat 
despre ele nici măcar o dată. Parcă s-a închis în biroul lui 
blestemat. Nici măcar Lance Burton nu poate să aibă audienţă 
cu el. Cred că incidentul de alaltăieri l-a șocat rău. Cu siguranţă 
că nu este deloc bine. 


VP - 238 


Ea a încuviinţat din cap. Până acum, Jansen se aflase de trei 
ori la un pas de moarte și, de fiecare dată, oameni care 
însemnaseră mult pentru el fuseseră omorâţi. Bineînţeles că nu 
era bine. 

Doggie s-a ridicat încet. 

— Eu intru acolo! a spus ea, suficient de tare încât cei care 
trăgeau cu urechea s-o audă clar. 

Wesley a încercat în zadar să o oprească înainte să închidă 
ușa în urma ei. Cei doi paznici, fiecare cu un deget la cască, au 
oprit-o. 

— Da, domnule! a mormăit unul dintre ei în rever și s-a întors 
spre Doggie. Trebuie să te întorci la biroul tău. Acum! 

Wesley a deschis ușa, dorind să vorbească cu ea, dar i s-a 
poruncit să intre la loc în birou de parcă ar fi fost un subordonat. 
Toată lumea primise ordin să stea în birou până când se termina 
investigația, au zis ei, și asta era valabil și pentru el. Asta era o 
lovitură greu de acceptat pentru un bărbat care avusese o 
carieră atât de extraordinară. Nici măcar dragul de Wesley nu 
avea nici cea mai mică șansă să o ajute. Din păcate, începea să 
înțeleagă asta prea bine. 

e 

După ce a revenit în biroul ei de dimensiunea unei cutii de 
pantofi, a sunat la biroul șerifului din Highland și a fost anunţată 
că intervenise o problemă serioasă, dar că mesajul ei va fi 
transmis. Apoi a sunat pe numărul de mobil al lui T. Perkins de 
cinci ori și a intrat mesageria vocală de fiecare dată. Era de 
ajuns ca să o ia razna. 

— Te rog, T! a implorat ea. Sună-mă cât de repede poţi, bine? 
Sună-mă pe telefonul meu. Ai numărul meu. 

Și-a trecut mâna peste faţă și brusc i s-a făcut rău. Disperarea 
și neputința se solidificaseră și formaseră o piatră în stomacul 
ei. Dacă se ridica, avea să vomite. 

Pentru numele lui Dumnezeu, ce putea să facă?! De ce citise 
atât de multe despre cum erau executaţi oamenii? Era atât de 
groaznic. Cum putea să-i lase să-l lege pe tatăl ei de targă și să 
privească tacit cum se întâmplă? Să vadă cum tatăl ei disperat 
zace acolo, așteptând să curgă Pentothalul prin tub, și treizeci 
de secunde mai târziu să devină inconștient când îi ajunge la 
creier? Apoi cum următorul val, de data aceasta de otravă, 
Pavulon, îi va face diafragma și plămânii să cedeze și, în cele din 

urmă, clorura de calciu îi paralizează inima și-l omoară? Și-a 
pierdut echilibrul pentru un moment și s-a clătinat pe picioare 
până s-a lovit de un dulap cu rafturi în care de obicei își ţinea 
hârtiile pe jumătate neglijate în teancuri înalte. Unul dintre 
teancuri s-a răsturnat, trântindu-l și pe cel de lângă el. A întins 
mâna din instinct ca să împiedice avalanșa și a lovit statueta cu 
Buddha care funcţionase drept prespapier pe grămada de 
documente. A luat-o în mână ca să se uite la ea. O simţea rece 
și ciudată, și oarecum fragilă, ca o relicvă din trecut care nu 
suporta să fie venerată sau atinsă. 

A privit adânc în ochii lipsiţi de viaţă ai figurinei și și-a adus 
aminte de o stradă cu negustori aglomerată, dintr-un loc 
îndepărtat și dintr-o perioadă îndepărtată. O perioadă în care 
Jansen fusese aproape de ea, în care fusese în compania unor 
oameni care-i doreau binele. Apoi a îmbrățișat statueta și a 
simţit cum îi revine determinarea. Dacă era complet imposibil să 
ajungă la Jansen, poate că putea să se ducă la Thomas 
Sunderland să-i arate micul Buddha. Cu siguranță ar fi 
disprețuit-o pentru asta, dar știa ce însemna. Poate că 
Sunderland avea s-o lase să-l vadă pe Jansen dacă voia - el, și 
nimeni altcineva. Poate că putea să negocieze cu el, să-i 
promită că va demisiona dacă putea să-i aranjeze o audienţă cu 
președintele. Da, așa trebuia să facă. Donald Beglaubter era 
mort și nimeni dintre cei pe care îi plăcea în locul acela nu o 
convingea să rămână. Așa că de ce să nu-și dea demisia? 

A trecut pe lângă câteva birouri cu ușile închise din care a 
auzit fragmente de conversații. Interogările erau în desfășurare. 

Cei doi paznici din faţa ușii lui Wesley Barefoot au observat 
statueta lui Buddha în timp ce ea se apropia de sanctuarul din 
Aripa de Vest și i-au transmis un semnal unui gardian bine făcut 
care stătea în faţa biroului lui Thomas Sunderland. Era o mare 
diferenţă de înălţime între ei doi, când el a privit-o de sus în 
timp ce a întins mâna. Paznicul era Ben Kane, un bărbat pe care 
îl ura din tot sufletul, fiind agentul de pază care depusese 
mărturie împotriva tatălui ei. Cum puteau să-i permită să 
lucreze la Casa Albă când cauza indirectă a uciderii lui Mimi 
Jansen fusese incapacitatea lui de a-l percheziţiona cum trebuie 
pe Toby O'Neill? Nu înţelegea asta. 

— Dă-mi să văd chestia aia! a spus el, cu suspiciunea 
profesională a unui agent special cu mulţi ani în spate. 

Și cu o atitudine sfidătoare pe care o dobândise lucrând în 
domeniul politicii în aproximativ același număr de ani, ea a 
răspuns: 

— E un Buddha! Cântărește cam un kilogram și e făcut dintr- 
un material ieftin și de proastă calitate, așa că ai grijă să nu-l 
apeși prea tare. E gol pe dinăuntru și nu reprezintă în niciun fel 
o ameninţare pentru societate și nici pentru cariera ta. O fi el 
urât, dar a fost un cadou din partea președintelui Jansen, și 
acum sunt în drum spre el ca să i-l înapoiez. Ai înţeles, domnule 
Kane? 

Sperase că se va da la o parte ca să-și poată continua traseul 
spre ultimul paznic care stătea în faţa Biroului Oval, dar mâna 
lui Kane a zburat în mod surprinzător de rapid spre figurină încât 
nu a apucat să-i observe decât brățările de aur strălucind 
înainte să i-o smulgă din mâini. 

— Dă-i drumul! a strigat ea, crescând imediat nivelul de alertă 
al celorlalţi paznici. 

Unii dintre ei au dus mâinile la tocurile de pistol de la umăr, 
dar lui Doggie nu i-a păsat. Era micul ei suvenir și era un simbol 
foarte important în viaţa ei. „Vino la mine dacă ai nevoie de 
ajutor!” - asta îi spusese Jansen atunci. „Statueta aceasta este 
un simbol al prieteniei veșnice!” 

Cum putea să ajungă până la Jansen dacă era atacată de 
munţii ăștia imenși de carne și testosteron? 

Doggie a încercat să treacă cu forța, dar Ben Kane a apucat-o 
strâns de umăr și a împins-o spre ușa biroului lui Sunderland. 
Vedea în ochii lui cum se gândea ce să facă în situaţia aia și se 
temea că o să-i facă rău. Apoi a alunecat brusc pe spate când 
ușa s-a deschis și vicepreședintele Sunderland a apărut în prag 
cu o expresie rece pe chip. Nu a zis nimic, abia le-a aruncat o 
privire paznicilor care alergau spre ei, până când toată lumea s- 
a liniștit. Apoi a luat mica statuetă și i-a făcut semn cu capul să-l 
urmeze în biroul său. 

Doggie nu mai fusese acolo de când Sunderland fusese numit 
vicepreședinte. S-a uitat în jur și a simţit cum se încruntă. 
Oriunde s-ar fi uitat, camera era plină de dovezi despre puterea 
lui Sunderland și cât de conștient era de ea. Dacă stătea să 
numere, ar fi putut să găsească cel puţin douăzeci de fotografii 
înrămate cu Thomas Sunderland în care dădea mâna cu 
americani faimoși. Erau și cel puţin zece poze din tinereţea sa, 

îmbrăcat în uniformă și privind spre peisaje necunoscute. 
Camera era atât de luminată încât parcă era un platou de 
filmare sau o celulă de interogare de gradul trei. 

Toţi pereţii erau plini de panouri mari, pe care erau prinse 
decupaje din ziare și fotografii care reflectau cum vedea lumea 
exterioară și lucrurile care se întâmplau în Statele Unite. În 
ciuda IQ-ului său ridicat, Doggie nu cunoștea atât de multe limbi 
încât să poată evalua imaginea de ansamblu, dar ziarele în 
limba engleză precum The Times, The Montreal Gazette și The 
Australian spuneau totul clar. Lumea era oripilată de ce se 
petrecea în Statele Unite. 

Sunderland s-a poziționat în faţa ei, blocându-i priveliștea. 

— Ce se întâmplă? Spune repede! s-a răstit el. 

Părea grăbit, ca și cum fundaţia pilonilor săi de stoicism era 
pe punctul de a se prăbuși. Îl văzuse în multe situaţii înainte, dar 
doar de câteva ori fusese martoră la acea sclipire amenințătoare 
din ochii săi și știa că trebuie să fie pregătită pentru orice. 

— Vreau să intru și să-i înapoiez statueta lui Jansen. Mi-a făcut 
o promisiune cândva și acum trebuie să mi-o îndeplinească. 

— Președintele nu trebuie să facă nimic. Are lucruri mult mai 
importante la care să se gândească decât la mica ta problemă, 
Dorothy Rogers! 

Mica ei problemă. Se gândise la tot felul de răspunsuri, dar 
niciunul nu fusese atât de dispreţuitor și de lipsit de empatie sau 
de respect. li venea să-i dea una; tremura pe dinăuntru. Nu-l 
plăcuse niciodată pe Sunderland. Era un nenorocit, dur, calculat 
și rece. Nu erau cele mai rele trăsături ale unui bărbat cu o 
carieră ca a lui, doar că acum chiar îl ura pentru ele. 

— Ce este... Ce este mai important decât viața unei 
persoane? a întrebat ea cu o voce tremurândă. 

El și-a lăsat capul pe spate. 

— Te aștepți să te las să-l implori pe președinte să-ţi ierte 
tatăl, nu-i așa? 

— Să-l implor? Nu, o să-i cer președintelui să amâne 
executarea deoarece ar fi greșit să nu facă asta. Au ieșit la 
lumină informaţii care ar putea să-l exonereze pe tatăl meu. 

Nu a văzut nici cea mai mică reacţie în privirea 
vicepreședintelui. 

— Ascultă-mă bine, Sunderland! Vrei să-l pedepsești pe omul 
care trebuie, ce naiba, nu-i așa? 

Era evident că nu-i plăcea faptul că i se adresa atât de 
neoficial; Doggie a observat asta imediat. 

— Care sunt dovezile? a întrebat el cu o privire rece ca 
gheaţa. 

— Sunt mulți factori care nu se potrivesc, domnule 
vicepreședinte. Daţi-ne doar câteva săptămâni, apoi noi... 

— Nu, îmi pare rău, dar cazul este închis din câte știm noi și 
tribunalele. 

Era în stare să-i smulgă limba, dar în schimb a lăsat capul în 
jos din nou. 

— Știu că vă pun într-o poziţie foarte neplăcută, domnule, dar 
sunteţi singurul care poate să-mi dea câteva minute cu 
președintele. Sunt dispusă să-mi trimit imediat cererea de 
demisie numai dacă îmi este permis să pledez pentru cazul 
tatălui meu. Doar un minut! 

— Îți accept cu bucurie demisia, dar nu pot să mă ocup de 
restul! 

Ea a strâns din buze. 

— Atunci daţi-mi statueta înapoi! 

Dar Sunderland l-a ţinut strâns pe micul Buddha, a făcut un 
pas înapoi și s-a sprijinit de birou ca bătăușul clasei care se dă 
mare cu statutul lui de tiran în curtea școlii. Nu avea să-și 
primească statueta înapoi, era foarte clar. li oferise disprețul lui, 
atâta tot. Nu putea să se aștepte la nimic altceva. 

Acela a fost momentul care a umplut paharul. 

— Dă-mi-o! a șuierat ea, sărind spre el și apucând figurina. 

Thomas Sunderland era un bărbat osos, având încă vigoarea 
și supleţea unui fost militar, așa cum a constatat când a apucat- 
o de  încheietură și i-a răsucit-o, forțând-o încet să 
îngenuncheze. Nu, fir-ar să fie, nu! a zis încet, lăsându-și 
greutatea pe un picior în timp ce cu celălalt i-a dat un genunchi 
în zona inghinală cu toată puterea. Fața lui Sunderland a 
încremenit și el a căzut pe podea, gemând de parcă tocmai îl 
văzuse pe însuși diavolul. A întors capul spre ea, cu o privire de 
nebun. Era clar că tocmai devenise inamica lui numărul unu. 

— Nu pleci nicăieri, a bolborosit el, în timp ce ea ridică 
figurina cu Buddha de jos. M-ai înțeles, târfo? 

Lipsa lui de respect a făcut-o să îl lovească a doua oară, exact 
în locul în care zac sentimentele unui bărbat aproape toată viaţa 
lui. Oricum nu mai conta, o lovitură sau două. Pedeapsa avea să 

fie severă oricum, dar a mai câștigat puţin timp, pentru că 
deocamdată Sunderland nu mai era conștient. 

Părea dus și euforic în același timp. 

A mers cu pași mari înapoi spre biroul său, simțind cum o 
urmăresc o mie de ochi, străpungând-o. In timp ce și-a strâns 
lucrurile, a auzit ţipete din biroul lui Sunderland și pași grei pe 
coridor. Zâmbește-le, își repeta ea în minte, în timp ce-și 
strângea geanta la subraţ și se îndrepta spre ieșire. 

e 

Abia când a ajuns pe Pennsylvania Avenue, cu o mulțime de 
protestatari în spate, și-a dat seama că tocmai trântise ușa pe 
care se luptase jumătate din viaţă s-o deschidă, o ușă în spatele 
căreia pândeau forțe puternice care puteau să-i distrugă viaţa. A 
observat că era din ce în ce mai multă agitaţie în cabina 
paznicului din spatele gardului din fier forjat, apoi a mai aruncat 
o privire în spate pentru ultima dată, asigurându-se că paznicul 
o identificase și pornise alarma. A trecut peste gazonul de pe 
strada lată, dincolo de mașinile de poliţie care erau veșnic la 
datorie, și a zâmbit spre ofițeri, asigurându-se că aceștia îi văd 
legitimaţia. 

Apoi a intrat în marea de protestatari cu priviri somnoroase și 
feţe ursuze. 

A auzit strigătele gardienilor din spatele ei și fluierăturile lor 
stridente în timp ce s-a împins în grămada de protestatari care 
stăteau în fața statuii ecvestre din Lafayette Square. Observând 
că și-a aruncat legitimaţia pe jos, oamenii s-au uitat dincolo de 
ea spre Casa Albă unde câţiva paznici ieșeau pe poartă. Cineva 
care se căţărase într-un copac striga că veneau după ea și 
protestatarii au început automat să blocheze drumul spre ea. 
Nimeni nu știa de ce era urmărită, dar simţiseră că era un 
compatriot la ananghie și asta era de ajuns pentru ei. Mulțimea 
i-a făcut loc la fel cum Marea Roșie se despărțise pentru Moise, 
închizându-se din nou în urma ei, dar cu toate astea 
solidaritatea lor spontană a făcut-o să se simtă chiar și mai 
singură pe lume. 

A privit în sus spre clădirile care o înconjurau. Nu știa sigur ce 
să facă. Unde să se ducă acum? Pentru moment, numărul de 
polițiști și de soldaţi din Washington era aproximativ același cu 
populaţia unei capitale scandinave. Șansele ei erau mici, dar 
Doggie era hotărâtă să nu se oprească și a ajuns la Hay-Adams 

Hotel înainte ca sirenele de poliție din faţa Casei Albe să fie 
activate. De acolo a alergat în ceața rece a dimineții, cu mâna la 
gulerul descheiat, pe Eye Street și a luat-o în diagonală spre 
singura parte a orașului cu care nu avea nicio legătură. Și-a golit 
toate cardurile de credit la primul bancomat pe care l-a găsit și 
a plecat în grabă cu mai bine de 15.000 de dolari ascunși în 
geanta ei Fendi, cu micul Buddha deasupra. 

Nu s-a oprit până când nu a ajuns la firma Hertz de închiriat 
mașini pe 11! Street. A stat acolo o clipă, uitându-se la birourile 
iluminate cu neoane până când realitatea a prins-o în sfârșit din 
urmă. Nu putea să închirieze pur și simplu o mașină, nici să 
meargă mai departe la aeroport sau la gara Union, iar să 
meargă acasă ieșea din discuţie. Pur și simplu nu putea să 
meargă în niciun loc în care mergea înainte, nici în Washington, 
nici în Virginia. Era complet singură și în văzul tuturor. 
Vânătoarea începuse și era abia ora opt și jumătate dimineaţa. 

— E o nebunie! își spunea iar și iar, apoi a traversat o parcare 
și s-a îndreptat spre străzile mai mici, cu mai puţin trafic. 

In fața ei a văzut câteva mașini de poliţie care patrulau și a 
început să meargă mai încet. Și-a lărgit strânsoarea gulerului și 
a gândit la hainele pe care le purta. Dacă o descriere chiar și pe 
jumătate adevărată a ei fusese răspândită, trebuia să-și 
găsească alte haine și asta nu era ușor de făcut într-o zonă din 
Washington în care nu erau prea multe magazine, mai ales 
unele care să fie deschise sâmbătă dimineața. S-a strecurat 
printre două dubiţe de livrări parcate și s-a ascuns în spatele lor 
când mașina de patrulă a trecut pe stradă. După ce a trecut, a 
stat puţin să se gândească. Din câte își dădea seama, avea doar 
trei opţiuni. Prima era să se întoarcă la Casa Albă și să spună că- 
i pare rău, deși asta, bineînţeles că ieșea din discuţie. 

Il atacase pe vicepreședintele ţării. Chiar dacă nu ajunsese 
expertă în legile curţii marţiale la Harvard, știa că risca o 
pedeapsă serioasă. A doua opţiune era să găsească un hotel în 
care recepționerul să nu fie prea bănuitor dacă plătește cash și 
să se ascundă câteva zile. Dar unde putea să găsească un 
asemenea hotel? Nu în centru, asta era clar, iar Anascostia, la 
sud de râu, era prea departe. Nimeni nu putea să se aștepte să 
treacă ușor dincolo de punctele de control de pe poduri. Așadar 
era forţată să ia în considerare o a treia variantă mai ciudată: să 

găsească pe cineva la întâmplare care să aibă un vehicul și pe 
care să-l convingă să o ducă undeva foarte departe. 

Un sunet slab care s-a auzit din fundul genţii ei a făcut-o să se 
oprească. 

— Fir-ar! a înjurat ea scoțându-și telefonul dintre grămezile de 
dolari și închizându-l. De ce naiba nu se gândise la asta mai 
înainte? Acum sigur o găsiseră prin intermediul semnalului 
telefonului. Cât de eficient și de rapid puteau face asta, habar 
nu avea, dar se pare că nu atât de rapid încât să fie deja prinsă. 

Și-a mușcat buza. Puteau s-o găsească chiar dacă îl ținea 
închis? se întrebă ea. 

Corpul îi tremura în timp ce a scos bateria și a aruncat-o, iar 
apoi și-a pus telefonul la loc în geantă. Nu aveau s-o prindă atât 
de ușor. 

A traversat strada spre un șir de mașini parcate în spatele 
cărora putea să se ascundă dacă mai treceau și alte mașini de 
patrulă. 

Și cu pași mari și apăsaţi, s-a îndreptat spre nord. 

După ce a mers timp de cincisprezece minute, a simţit că o 
urmărește cineva. Să nu fie cineva în uniformă, s-a rugat ea, dar 
nu s-a întors până când nu a ajuns la primul semafor. S-a liniștit 
când a văzut că nu era un poliţist - cel puţin nu în uniformă -, ci 
un bărbat care arăta normal, de aproape șaptezeci de ani. Cu 
toate astea, era neliniștită. A încercat să se îndepărteze de el 
traversând pe partea cealaltă, dar el a venit după ea. Se 
așteptase să-i spună vreo prostie - erau atâţia ciudaţi pe stradă 
-, dar nu s-a așteptat ca el să pună mâna pe umărul ei. S-a uitat 
în ochii lui pătrunzători, gândindu-se să strige după ajutor, dar 
nu a îndrăznit. Nu pot să atrag atenția, s-a gândit ea, strângând 
pumnii. 

— Bine! a spus ea, privindu-l în faţă. 

Era cărunt și avea pielea cenușie, iar mânecile jachetei sale 
din tweed erau prea scurte. 

— Ne cunoaștem? 

— Tatăl tău a omorât-o pe soţia președintelui. Te recunosc de 
la televizor; n-ai cum să negi! 

I-a împins mâna la o parte și s-a uitat la el supărată, deși era 
plină de tot felul de sentimente, numai de supărare nu. Voia să-i 
pună că o confunda, că i se întâmpla tot timpul, dar nu a putut. 
În schimb i-a zis: 

— Nu tatăl meu a omorât-o pe Mimi Jansen, ci omul lui! 

— Da, asta spui tu! 

L-a împins în piept și a continuat să meargă spre următoarea 
intersecție, dar a văzut că încă o urmărea. 

Pleacă! s-a gândit ea. Ce treabă are asta cu tine? Dispari, 
bătrân prost! 

Oamenii din apropiere au început să observe ce se petrecea. 
Doggie a analizat feţele trecătorilor, felul în care reacţionau 
când, deși încerca să scape de el, încă nu începuse să alerge. Cu 
siguranţă se gândeau că trebuia să existe un motiv și 
deveniseră curioși. 

— De ce n-o lași baltă, tataie? a bombănit ea după câteva 
sute de metri, observând cum cartierul se schimba. 

Doggie nu mai ajunsese niciodată atât de departe la periferia 
orașului. Nu avea habar ce o aștepta până în Adelphi, în nordul 
orașului, dar trebuia să continue să meargă, în ciuda 
încălțămintei care o rodea și a junghiului groaznic pe care-l avea 
într-o parte. Trecuse de cimitire cu ceva timp în urmă, unde ar fi 
putut să-și petreacă noaptea înainte să meargă mai departe, dar 
era încă ziua în amiaza-mare, și de unde era să știe că va 
apărea un urmăritor bătrân? 

A ajuns-o din nou din urmă, cu respiraţia tăiată, în timp ce ea 
cotea pe o stradă lăturalnică. Pesemne că a fost atacant la 
facultate, s-a gândit ea, șuierând printre dinți. 

— Îmi aduc aminte de ţine de la proces! a strigat el, cu un pas 
în urma ei. E vina ta că totul merge prost în ţara noastră! E vina 
ta că președintele și-a pierdut minţile, îţi dai seama de asta? Ea 
s-a întors brusc și l-a privit în ochi. 

— Dacă e cineva care și-a pierdut minţile aici, tu ești ăla! De 
ce naiba alergi pe străzi în halul ăsta, bătrâne? Du-te acasă! O 
să faci infarct. 

Gâfâitul lui i-a aruncat în nas un miros groaznic, dar înainte ca 
ea să-i poată răspunde, i-a dat o palmă tare peste obraz, încât s- 
a lovit cu capul de peretele din spate și a căzut pe trotuar. 

— Să nu mă faci nebun! s-a văitat el, bătând cu piciorul în 
pământ, periculos de aproape de faţa ei. 

Doggie s-a lipit de perete, dar era clar că bărbatul nu 
terminase. 

— Fă-i să înceteze înainte să fim măcelăriți cu toţii ca niște 
câini, vacă dezgustătoare! a zbierat el. 

Era pe punctul de a-i da un picior, dar câţiva trecători au 
început să se strângă în jurul lor, strigând la el să se oprească, și 
apoi o umbră a trecut prin faţa ei și l-a împins pe bătrân. 

— Vezi-ţi de treaba ta, cioroiule! a șuierat nebunul, cu ochii 
mari și salivă la colţurile gurii. 

Bărbatul negru a ridicat un deget. 

— Dacă mai scoţi un cuvânt, handicapatule senil, fascist și 
albinos, o să iau geaca aia ieftină și dezgustătoare de la 
Walmart și ţi-o îndes în gura aia mizerabilă și nenorocită... care 
nu este în niciun caz la fel de demnă de sărutat ca a mea, a zis 
el, arătând spre gura sa și dezvelind încet niște dinţi albi și mari. 

Câţiva dintre cei adunaţi au început să râdă, dar bătrânul nu i- 
a auzit. Furia îl făcea să fie surd, dar nu și prost. 

l-a luat ceva timp până să termine ce avea de spus, după care 
a luat-o la fugă, și după aceea nimeni nu mai avea nicio îndoială 
legat de cine era ea. 

— Târfa asta e Doggie Rogers - o mai ţineţi minte? a zis el. Or 
să bage acul în taică-său luni, și abia aștept să se întâmple asta! 

După micul lui discurs, nimeni nu a mai vorbit cu ea și nimeni 
nu a ajutat-o să se ridice. Au stat cu toţii acolo, lungindu-și 
gâturile ca s-o vadă mai bine. Ea a auzit cum veneau și alţii care 
întrebau ce spusese bătrânul, și după câteva minute au plecat 
cu toţii fără să rostească un cuvânt. A rămas doar bărbatul care 
îi sărise în ajutor mai devreme. 

— A fost al naibii de incredibil! a bombănit el și a întins mâna 
ca s-o ajute. 

L-a lăsat să o ridice. Măcar nu menţionase nimeni că e 
căutată de autorităţi. Probabil că se înșela, poate că nu era 
căutată. 

Bărbatul a dat să plece, dar Doggie nu i-a dat drumul la 
mână. Dacă nu putea să aibă încredere în cineva care o ajutase 
în felul acela, atunci în cine? 

— Ai mașină? l-a întrebat ea, simțind o parte a capului încă 
zvâcnind. 

El s-a încruntat puţin, ca și cum nu înțelegea ce legătură avea 
faptul că avea el mașină sau nu. 

Apoi a încuviinţat din cap încet. 

Ea a deschis geanta discret și a scos un teanc de bancnote; el 
nu trebuia să-i vadă toți banii. 

— Du-mă în New York și o să-ți dau banii ăștia! Nu pot să stau 
la volan, aș fi prea expusă. Trebuie să mă ascund dacă e nevoie. 
Du-mă acolo și banii sunt ai tăi! 

l-a arătat bancnotele. 

El s-a holbat la bani mult timp, parcă transformând grosimea 
teancului în cifre. Apoi a luat banii și i-a numărat. 

— Hei! a zis el în cele din urmă. Fată, sunt trei mii de dolari 
aici! Ce se întâmplă? 

Ea s-a uitat la bani din nou. Deci erau mai mulţi decât crezuse 
ea. 

— L-am lovit pe vicepreședinte în boașe. De două ori. Asta 
înseamnă că sunt fugară. 

El a rămas cu gura căscată de uimire. Informaţia asta a avut 
nevoie de ceva timp ca să-i ajungă la creier - până la pălăria sa 
rastafariană și înapoi -, înainte ca gura să i se lărgească într-un 
zâmbet și să scoată un chicot la fel de gros ca o mașină Buick 
Lesabre leneșă. 

— L-ai lovit direct în boașe? Pe vicepreședintele Sunderland? 
a zis el șocat. 

Era cea mai tare fază pe care o auzise în ziua aceea. 

e 

A dus-o pe Doggie în spatele blocului până la unul dintre cele 
mai fosilizate vehicule pe care le văzuse în viața ei. Indiferent 
unde te-ai fi uitat la exteriorul său uzat, era imposibil de 
determinat ce marcă era, ca să nu mai punem la socoteală ce 
model și din ce an era. Bucăţi din cel puţin zece mașini fuseseră 
combinate pentru a forma acel morman ingenios reconstruit. 
Doggie a încremenit. Cum ar fi putut monstruozitatea aia să se 
deplaseze până pe Interstate 95 - darămite până în New York? 
Era un mister pe care nu voia să-l elucideze în acel moment. 

El a observat neîncrederea ei și a scos o cheie prinsă de un 
breloc din buzunar. 

— Pentru trei mii primești și mașina, bine? 

Doggie nu știa ce să zică. 

— Bine, atunci dă-mi doar două mii cinci sute, și suntem chit! 
Aș spune că e destul de riscant, să o transport pe cea mai mare 
distrugătoare de boașe a Americii dincolo de vreo zece puncte 
de control. 

Ea a oftat. 

— Se întâmplă să ai cumva și un telefon? Am nevoie de altă 
cartelă SIM, altfel or să mă găsească. 

Și-a scos telefonul strălucitor de ultimă generaţie din geantă 
și i l-a arătat. 

Asta a l-a făcut să-și arate din nou dinții lui minunaţi. 

— Da, scumpete! a zis el. Am un telefon, dar dacă schimbăm 
cartelele SIM, vreau și telefonul tău. 

Ce târg grozav! Telefonul ei costase de cel puţin douăzeci de 
ori mai mult decât al lui. 

Obosită, a încercat să-l facă să înţeleagă cât de important era 
să scape de cartela SIM imediat sau cel puţin să aștepte o lună 
înainte să-i folosească telefonul. El a încuviinţat din cap cu 
rânjetul lui imens și i-a dat un Nokia amărât care fără îndoială 
căzuse într-un W.C. public la un moment dat, cel puţin o dată. 
Apoi a dispărut pe cele mai uzate trepte dintre toate clădirile din 
zonă și s-a întors zece minute mai târziu cu o pungă de plastic în 
fiecare mână. 

— Puţină mâncare pentru drum și câteva lucruri în care poţi 
să te schimbi în timp ce conduc. 

A deschis una dintre pungi și a scos un tricou XXL cu echipa 
de baschet Knicks. Apoi a râs. 

— Da, da, nu-ţi face griji, restul lucrurilor sunt destul de bune! 

e 

Ollie Boyce Henson - așa cum se numea bărbatul cu codițe în 
stil rastafarian - sigur avea o femeie acasă care iubea culorile 
aprinse, zorzoanele și decolteurile. Niciun om întreg la cap nu ar 
fi bănuit vreodată că această femeie care stătea lângă Ollie, 
îmbrăcată de parcă se ducea la carnaval și încercând să-și audă 
gândurile pe un fundal non-stop de muzică rap zgomotoasă, era 
nimeni alta decât stilata Doggie Rogers, absolventă la Harvard. 
Nu i-a luat mult ca să-și dea seama că mica trusă cosmetică pe 
care o avea la ea nu se potrivea cu orgia aceea de culori și a 
trebuit să-și folosească aproape tot rujul ca să obţină efectul 
bătător la ochi, dar nu chiar ieftin. Întotdeauna trebuie să-ţi 
potrivești culorile, așa cum spuneau prietenele ei de la școală. 

Au fost opriţi de câteva ori pe drum, dar nu i s-a cerut 
niciodată buletinul. Asta pe de o parte pentru că nu semăna 
câtuși de puţin cu femeia pe care o căutau și pe de altă parte 
pentru că volumul muzicii descuraja orice verificare prelungită. 
Au controlat portbagajul și spaţiul dintre bancheta din spate și 

cea din faţă, apoi le-au făcut semn din mână cu expresii obosite. 
După două săptămâni în starea de urgenţă, cei mai mulți soldați 
își făceau treaba aia nenorocită de parcă lucrau de decenii. 
Știau că trebuie s-o facă cum trebuie și că vor fi trași la 
răspundere dacă lăsau vreun suspect să treacă de ei, dar pe de 
altă parte știau și că mai era o altă verificare la cincizeci de 
kilometri mai încolo pe autostradă. Poate că următorii controlori 
nu erau atât de frânţi de oboseală; numărul mare de puncte de 
control îi făcea să se simtă liniștiți. 

Făceau semne încet cu puștile ca să menţină traficul în 
mișcare, astfel încât cozile de vehicule să nu se facă prea mari, 
iar Ollie și Doggie și-au croit drum într-un ritm constant spre 
nord. Consecințele edictelor lui Jansen se vedeau peste tot. Sigla 
FEMA devenise o priveliște obișnuită, supermarketurile şi 
mallurile nu mai aveau panouri cu reclame care anunțau 
reduceri, camioanele mari circulau pe jumătate goale, iar 
mașinile erau pline cu pasageri ca să se facă economie la 
benzină. Foști pușcăriași îmbrăcaţi în portocaliu erau pe drumuri 
cu utilaje și cărucioare, strângând tot ce vedeau, dar asta nu 
avea cum să ascundă starea generală de disperare. 
Acoperișurile sparte fuseseră peticite temporar cu bucăţi de 
plastic și oamenii locuiau în rulote și în grădina familiei și a 
prietenilor lor, claie peste grămadă ca să poată face față 
cheltuielilor. Construcţiile încetaseră și erau soldați peste tot. 

Zi după zi, superiorii lui Doggie de la Casa Albă proclamaseră 
că ţineau totul sub control, că primul val de intervenţii și de 
greutăţi se terminase. Dar era o minciună. De fapt, valul 
devenea din ce în ce mai puternic, amenințând să provoace o 
inundație care va scufunda totul, inclusiv pe Doggie. Era greu să 
se gândească la tatăl ei în situaţia aia, dar se gândea totuși. 

În mod constant. 

e 

La început, Ollie nu a zis nimic. Pur și simplu se uita la traficul 
lent și la oamenii care erau controlaţi în timp ce se legăna în 
ritmul muzicii, ținând motorul pornit și băgând mereu mâna în 
punga de plastic ca să scoată ceva de mâncare. Dar când 
Doggie l-a rugat într-un final să oprească muzica înainte să-i 
explodeze capul, șoferul ei a început în schimb să turuie de zor 
într-un fel care pe Doggie o deranja foarte tare. În timp ce 
treceau dintr-un oraș în altul, a aflat că nimic nu era sacru 

pentru Ollie Boyce Henson. l-a spus tot istoricul lui care includea 
fiecare femeie cu care se culcase, fiecare tip cu care se bătuse 
și fiecare prostie mică pe care o făcuse de când ieșise de la 
școala de corecție. Obţinuse o diplomă de licență în arta 
porcăriilor și una de master în indiscreţie. Melița lui Ollie Boyce 
Henson reprezenta un pericol pentru mediu. 

— Poţi să stai câteva zile la văru-meu, locuiește în Bronx! a 
zis el. Să-i dai câteva sute de dolari și o dă imediat afară pe 
târfa care stă cu el. Poate că nu e cel mai frumos cartier pe care 
l-ai văzut, a adăugat el cu indulgență, dar la cum arăţi, o să te 
potrivești la fix! 

Și-a dat o palmă peste coapsă și a izbucnit în râs. 

— Mersi, Ollie, dar nu! O să văd eu ce fac, a spus ea, 
încercând să-și activeze noul telefon. Cum fac să-mi trec toate 
numerele din telefonul meu în ăsta? 

El a pus frână în faţa unui Burger King și a scos din buzunar 
telefonul pe care-l primise de la Doggie. Apoi a scos cartela SIM 
și a băgat-o în telefonul pe care i-l dăduse lui Doggie. 

— Să nu-l pornești! l-a avertizat ea. 

Prea târziu. 

El a clătinat din cap. 

— Numai două secunde, apoi agenda din telefonul tău se va 
salva în memoria Nokia. 

Ea a încercat să-l apuce de mână, dar apoi telefonul a sunat, 
făcând-o să tremure. 

— Închide-l, închide-l, fir-ar să fie! Imediat! 

— Hei! a exclamat el. Stai ușor, fată, am terminat! 

A mai așteptat o secundă, a închis telefonul și a schimbat iar 
cartelele SIM. l-a luat jumătate de minut, maxim, dar în ceea ce 
o privea pe Doggie, o jumătate de minut era prea mult. 

— Să nu mai faci asta, Ollie, m-ai auzit? Să ștergi tot ce e pe 
cartelă data viitoare când pornești telefonul și să nu-l folosești 
timp de o lună, altfel o să-ţi pară foarte rău. M-ai înțeles? 

El a încercat să pară speriat, cu gura plină de chipsuri de 
cartofi, dar asta nu a liniștit-o prea mult. 

Doggie a oftat. Mai aveau aproximativ o sută zece kilometri 
până în New York, locul în care cei care probabil că încercau să 
o găsească aveau să-i piardă urma. Nu avea altceva mai bun de 
făcut decât să creadă asta. 

A găsit numărul lui Rosalie Lee și a sunat. 

Persoana de la telefon părea că gâfâie și era apatică, nu era 
ca acea Rosalie pe care o știa Doggie. 

— lisuse Hristoase! Dumnezeule, tu ești, Doggie? 

Apoi a auzit-o pe Rosalie rostind o mică rugăciune. 

— Vai, lisuse, îţi mulţumesc pentru că mi-ai ascultat 
rugăciunile! Mulţumesc, lisuse, te iubesc! 

După aceea vocea ei și-a recuperat forţa, deși părea că o să 
izbucnească în plâns în orice moment. 

— Sunt în drum spre tine, Rosalie. E în regulă? 

— În drum spre mine? a spus aproape în șoaptă. Aici în New 
York? lisuse, lisuse, te iubesc! 

— Rosalie...? 

— A, da, Doggie! Vino, te rog! Am încercat să te contactez azi, 
da. Te-am sunat acum câteva ore, dar s-a întrerupt. Vai, faptul 
că m-ai sunat acum e unul dintre miracolele Domnului. 

Deci Rosalie fusese cea care o sunase când avusese telefonul 
în geantă. Slavă cerului! Poate că nu reușiseră să o detecteze 
nici mai devreme. Poate că nu era nimeni pe lume - în afară de 
Ollie - care avea idee unde se afla acum. 

A clătinat din cap. Nu trebuie să iei nimic de bun. 

— Sunt într-o situaţie foarte proastă, Rosalie! O să-ți 
povestesc mai multe, dar acum vreau doar să te întreb dacă pot 
să stau la tine câteva zile. 

Răspunsul a fost unul prompt. 

— Poţi să stai cât ai nevoie! zise ea. Dar, Doggie... 

Din nou a auzit o rugăciune slabă, rostită în barbă. 

— Doggie... a repetat ea, este posibil să-mi împrumuţi câteva 
mii de dolari? 

Mai erau și alţii a căror viaţă nu era deloc ușoară. 

e 

După ce a terminat de vorbit cu Rosalie, Ollie a dat iar drumul 
la muzică, atât de tare încât plăcuţa de înmatriculare și alte 
câteva părţi slăbite ale mașinii au început să vibreze și să 
zornăie. 

— Oprește! a strigat ea. 

El s-a uitat la ea cu milă. 

— Frate, chiar că ești stresată, scumpete! 

Doggie și-a șters transpiraţia de pe frunte cu dosul palmei. 

— Ollie, crezi că această contradicţie a fizicii - adică mașina 
ta - poată să găsească un post de radio care încă mai 

transmite? a întrebat ea, arătând spre radioul lui, marca 
Blaupunkt. 

El a apăsat încrezător pe butoanele care mai rămăseseră în 
aparat și a ridicat un deget. 

— Nu judeca o carte după copertă, dulceaţă! 

Câteva secunde mai târziu, a descoperit că universul lui Ollie 
Boyce Henson avea mai multe fațete decât ar fi crezut ea. 
Pentru că radioul acela mic și prăpădit nu doar că prindea toate 
posturile de radio clandestine tare și clar, ci și toate frecvențele 
poliţiei. S-a încruntat în timp ce a tras cu urechea la un 
comunicat după altul. Era clar că polițiștii erau extrem de 
ocupați. Încă mai erau destui cetăţeni neascultători care erau 
suficient de curajoși și de proști încât să se opună verificărilor. 
Mulţi încă mai aveau arme ascunse și care se opuneau în fața 
percheziţiilor caselor lor. Alţii pur și simplu se săturaseră și 
împotrivirea lor reflecta starea de anxietate și de disperare în 
care ajunseseră. Acum toate acestea ajunseseră deja să fie 
niște lucruri obișnuite. Dar ce era mult mai rău erau buletinele 
care se difuzau la fiecare cinci minute. Indiferent pe ce 
frecvenţă dădea, a poliţiei, a armatei, a Gărzii Naţionale, toată 
lumea - în numele democraţiei, bineînţeles - era ocupată să 
găsească o angajată de la Casa Albă, pe care o chema Dorothy 
Rogers, cunoscută și sub numele Doggie. Descrierea ei era 
extrem de detaliată: o femeie albă cu piele deschisă la culoare, 
păr șaten deschis, în vârstă de treizeci de ani, înălțime 1,62 
metri, cu ochi neobișnuit de albaștri etc. 

Descrierea înfățișării ei era atât de precisă și de detaliată 
încât a simţit nevoia să se lase în jos pe scaun. li înregistraseră 
pe angajaţii de la Casa Albă până la unghiile de la picioare. 

Ollie stătea lângă ea și râdea. Îi venea să-i dea un pumn. Nu 
era absolut nimic de râs. Și pe deasupra, polițiștii din mașinile 
de patrulă fuseseră puși să pornească intranetul, în care puteau 
să vadă înregistrările video cu ea plecând de la Casa Albă și 
chiar atacându-l pe vicepreședinte. Ollie a clătinat din cap și a 
râs și mai tare. Nu, i-a răspuns el la întrebare, nu avea niciun 
aparat în mașină pe care să poată vedea prostia aia de filmare. 

A ascultat cum îi enumerau obiceiurile, locurile pe care le 
frecventa și cum în sfârșit insistau asupra faptului că era foarte 
periculoasă. Construiseră nu doar imaginea unei femei al cărei 
tată o omorâse pe soția președintelui, ci și a unei femei care în 

acea dimineaţă încercase să intre cu forța în Biroul Oval și să-l 
omoare cu mâna ei pe președinte. 

Capitolul 23 


Nu îi era greu să numere zilele, îi era greu să nu le numere. 
Peste câteva ore aveau să bage acul în tipul care le gazase pe 
soţia sa și pe sora ei, și șaptezeci și două de ore mai târziu avea 
să-i vină lui rândul. Era doar puţină matematică, banală și 
brutală. 

Azi era vineri. Bud nu-și mai văzuse avocații de câteva zile. Ce 
era și mai rău, nu-l mai văzuse nici pe Pete, gardianul, așa că 
toată speranţa lui aproape dispăruse. 

Oamenii din miliții care erau în celulele cele mai apropiate de 
intrare strigau de zor unul la altul, scoțându-l din minţi. 

— Daţi-le niște pastile ca să se calmeze, fir-ar să fie! striga și 
el din când în când, dar niciunul dintre paznici nu reacţiona. 

Probabil aveau alte metode mai radicale în minte. 

In celula din stânga sa, Daryl Reid bătea câmpii de ore întregi 
despre ultima lui masă și despre cât de fantastică avea să fie, 
iar Reamur Duke plângea și cugeta asupra veșnicelor lui 
ghicitori matematice în celula din dreapta. 

Totul era ca de obicei, numai că timpul trecea din ce în ce mai 
repede acum. 

Bud nu se mai văzuse de mult timp în oglindă, dar vedea în 
mâinile sale și simţea în sufletul său: îmbătrânise douăzeci de 
ani în cele patru luni petrecute în închisoare. Lăsaţi-mă să mai 
stau aici câteva luni și nu veti mai fi nevoiți să mă omorâți, s-a 
gândit el. O să se întâmple de la sine. Sufletul hiberna, iar corpul 
se prăbușea - era imposibil de evitat. 

Uneori se pomenea că stătuse ore în șir holbându-se printre 
gratii, cu gândurile pline de câmpii verzi și amintiri de când era 
în libertate, și după aceea se simţea mort de oboseală. În locul 
acela, îți pierdeai repede orice repere - față de viaţa pe care o 
avuseseși cândva, fată de sentimentele și de senzațiile care 
aveau legătură cu viitorul și față de alte detalii care cândva 
fuseseră atât de importante, dar acum păliseră. Cu toate 
acestea, Bud nu voia să se piardă și făcea tot posibilul ca să-și 
aducă aminte. Se va gândi la tot ceea ce fusese frumos când îl 
vor lega de masă. Işi va menţine mintea limpede până la sfârșit, 

și apoi va muri eliberat în mintea și în sufletul său. La asta lucra 
în fie - care secundă a zilei. 

Până după-amiază, membrii milițiilor încetaseră temporar cu 
țipetele lor de luptă pline de ură, așa că auzea zgomotele 
ritualului de schimbare a gardianului. 

— Ai auzit, Buddy Boy? a șoptit Daryl. Nu găsesc un doctor 
pentru executare. Vor trebui să o amâne până la miezul nopții. 

A râs, apoi a strigat spre prizonierul care plânsese și făcuse ca 
toate alea de dimineaţă. 

— Să nu fi atât de prost încât să crezi că o să scapi! 

Bud s-a apropiat de bare și și-a lipit fața de ele. O mică 
delegaţie cu feţe grave stătea în faţa celulei cu numărul șapte. 
In mijloc era directorul închisorii care vorbea cu bărbatul 
condamnat. Dar Pete încă nu venise. 

În următoarele câteva ore ușile s-au deschis și s-au închis, iar 
preotul închisorii a încercat să-l calmeze pe bietul nemernic. 
Acesta era coridorul spre iad. 

— Șșșt, i-auzi, Buddy Boy! a chicotit Daryl în timp ce-și plimba 
degetele pe gratii. N-auzi? Vine Pete! 

Bud s-a aplecat în faţă și a încercat să se uite de-a lungul 
celulelor. O lumină de neon se stinsese pe la mijlocul coridorului 
și jumătate din acesta era cufundată în întuneric. Nu a văzut 
nimic. 

— Nu mă mai tachina, Daryl. Urăsc asta. 

— Hei, vine spre noi... Da, ascultă! Vine acum! 

S-au auzit niște bombăneli din partea milițienilor de deasupra, 
dar în rest nimic. Apoi o umbră a alunecat pe podea și s-a oprit. 

— El e, Buddy Boy! 

Daryl a râs. Brusc, a apărut acolo. Pete părea calm în lumina 
difuză, dar când s-a apropiat, expresia de pe fața lui aproape a 
făcut ca inima să-i stea în loc lui Bud. 

Pete a întors capul și i-a aruncat lui Daryl o privire rece. 

— Eu sunt cel care o să se ocupe de tine în ultima zi, Daryl! 
Știi asta, nu? Pot face ceva special pentru tine? 

Daryl a râs răgușit. 

— Nu, Pete. Deja am comandat de toate. Ţigări, Cola, tot ce 
vreau să mănânc. Am comandat! 

— Bine, Daryl, atunci ascultă: dacă spui cuiva ceva despre 
treaba asta, o să urinez pe mâncarea ta, ai înţeles? 

S-a auzit apoi un răcnet înfiorător din celula lui Daryl. 

— Bineînţeles, Pete, desigur! Absolut. Poţi să te bazezi pe 
mine. N-o să zic nimic. Buddy e unul de-ai mei, știi asta. 

Pete s-a întors încet cu fața spre Bud. Era atât de tânăr și de 
în formă încât îl durea să se uite la el. Va putea să facă dragoste 
și să se uite la stele ani buni după ce Bud nu va mai fi. Viaţa mai 
avea încă un milion de experienţe pregătite pentru el dacă avea 
grijă de sine. Era de-a dreptul ireal să se gândească la așa ceva. 

— Ai telefonul? 

Pete a bătut cu degetele în termos. 

— Îmi pui cinci milioane în cont și ţi-l dau. 

Lui Bud îi curgea o transpiraţie rece de pe corp. 

— O s-o fac, Pete, nu-ţi face griji! Dar e târziu acum și oricum 
e vineri. Pot s-o fac abia luni dimineaţă, cel mai devreme. 

Pete a clătinat din cap. 

— Îți împrumut telefonul pentru o jumătate de oră ca să te 
ocupi de asta. Altfel ţi-l iau, ai priceput? N-o să mai fiu aici până 
luni. 

Bud s-a uitat la termos și a simţit cum transpiraţia i se 
prelingea la subrat. 

— Ai zis că o să fii aici pe douăzeci și șase, dar azi suntem în 
douăzeci și șapte. Nu așa a fost înțelegerea noastră. 

— Eu sunt cel care pune condiţii. Mi-au schimbat tura. Nu te 
certa cu mine, doar fă-o! Venim să-l luăm pe bărbatul din celula 
unsprezece într-o oră, așa că ai face bine să fii gata până atunci. 

S-a uitat în jur și a desfăcut capacul termosului. Din ei au ieșit 
aburi înainte să scoată punga de plastic. Bud tremura. Dacă 
telefonul nu rezistase la acea temperatură? 

Pete la desfăcut, a băgat punga la loc în termos, a deschis 
telefonul și a introdus pinul. 

— Aştept fix treizeci de minute, Bud, nicio secundă în plus! 

| l-a strecurat printre bare și l-a lăsat să cadă în mâna lui Bud. 

Bud nu cunoștea acel model de telefon și s-a uitat îngrijorat la 
el. Era un model european sau japonez și arăta destul de simplu, 
dar sângele i-a îngheţat în vene la vederea lui. 

— Aproape că i s-a terminat bateria, a observat el. 

Pete a ridicat din umeri. 

— Mai ţine o oră. E al naibii de greu să găsești un telefon ca 
ăsta în ziua de azi, așa că nu mă bate la cap cu încărcătoare. 

A scos o bucăţică de hârtie din buzunar cu numărul contului 
său bancar și cu numărul lui de telefon pe care i-a dat-o lui Bud. 
Apoi s-a uitat la ceas și a mers mai departe. 

Bud a închis ochii și a încercat să gândească. Era aproape 
miezul nopţii, vineri. Unde naiba putea să găsească o bancă pe 
glob care să mai fie deschisă și care că transfere o sumă atât de 
mare de bani pe baza unei conversații telefonice? Incă era 
noapte în Europa, în Japonia nu se puteau face astfel de 
tranzacţii și niciuna dintre băncile lui locale cu care avea 
legătură nu era deschisă sâmbăta. Nu-și mai aducea aminte 
pinul de la contul său bancar și nu fusese niciodată nevoit să-și 
memoreze numerele de telefon, așa că nu putea să-și sune 
avocatul, managerul de afaceri, contabilul și nici fiica. Pe 
deasupra, avea doar jumătate de oră la dispoziţie până se 
întorcea Pete și bateria era aproape dusă. 

— Cum merge? a șoptit Daryl, dar Bud nu a răspuns. 

Oricât s-ar fi străduit, nu era în stare nici măcar să-și aducă 
amine cum să sune la informaţii. Și-a frecat fruntea. Hai odată, 
s-a certat el în gând, e viața ta în joci Mirosul de urină se simţea 
din ce în ce mai puternic. Cineva folosea oala de urină într-o 
celulă din apropiere. 

Haide, Bud, haide! 

A analizat ecranul telefonului și a apăsat pe butonul meniului. 
Pe micul ecran au apărut mai multe opţiuni. A apăsat pe funcţia 
de agendă și a găsit-o goală. Apoi a încercat la istoricul de 
mesaje și apeluri, dar totul era șters. Nici măcar nu putea să 
sune o persoană oarecare ce fusese în contact cu fostul 
proprietar al telefonului. Putea să-și facă poze la picioare, să 
schimbe soneria de nu știu câte ori și să joace Deep Abyss sau 
mini golf, dar nu era în stare să o contacteze pe persoana care 
putea să-l ajute să facă rost de numărul avocatului său. 

Și-a băgat mâna printre bare și a dat din ea puţin, sperând că 
Pete îl va vedea, dar nu s-a întâmplat nimic. Nu avea la ce ajutor 
să se aștepte din partea lui. 

Bărbatul era extrem de atent, ceea ce era de înțeles. 

Așa că a format prefixul zonei Virginia Beach și apoi un număr 
la întâmplare, sperând că va trezi un biet suflet. Te rog, să fie un 
bun creștini s-a rugat el, încercând să nu intre în panică. 

După jumătate de minut, s-a auzit vocea unei femei adormite. 

— Da? a răspuns ea. 

A simţit cuvântul ca pe tăietura unui cuțit. 

— E o urgență! a șoptit el. Nu știu pe cine am sunat și îmi cer 
scuze, dar viaţa mea e în pericol și sunt într-o cameră 
întunecată și nu pot să văd la ce număr am sunat. 

A așteptat câteva secunde care au părut o viaţă. 

— E cineva acolo? a șoptit el. 

— Dean, trezește-te! s-a auzit de la celălalt capăt al liniei. E 
cineva care spune că e o urgenţă. Trebuie să te scoli. Nu știu ce 
să-i zic. 

Din nou, a urmat o pauză eternă în care abia mai respira. 
Ajută-mă, te rog, a zis în sinea lui, iar și iar. 

— Despre ce e vorba? a întrebat bărbatul. 

— Sunt într-o cameră întunecată! a șoptit el. Am fost răpit și 
mă ameninţă că mă vor omori dacă nu le plătesc o recompensă 
în noaptea asta. 

— Nu putem să te ajutăm cu bani, de ce nu suni la poliţie? 

— Răpitorii stau chiar lângă mine, așa că nu pot. Banii îi am 
eu, nu asta e problema, dar am nevoie de numărul avocatului 
meu ca să se poată ocupa el de tranzacţie. Ajută-mă cu numărul 
lui de telefon și mi-ai salvat viaţa. 

— Cine te ţine prizonier? Oamenii ăia îmi știu numărul? 

— Nu, nu, eu doar am sunat la întâmplare. Sunt în întuneric. 
Nu mai pot vorbi. Ajută-mă. Numele avocatului meu e Erland 
Martin și biroul lui e în Virginia Beach. E în cartea de telefoane. 

— Ernie Martin? 

— Nu, Erland. 

— Erland? Ciudat nume! 

— Ce a zis bărbatul, dragă? A zis „Erland Martin”? a auzit-o pe 
femeie întrebând în fundal. 

— Erland, da! 

— El e cel care s-a ocupat de divorțul lui Vivian. Un nenorocit 
prost, dacă mă întrebi pe mine. Am fost la biroul lui de pe strada 
Bendix împreună cu ea. 

Vocea bărbatului suna obosită acum. 

— Avocatul tău are birou pe strada Bendix? a întrebat ea. 

Bud a înghiţit în sec. 

— Da, ele! 

— Numai puţin. 

L-a auzit pe bărbat oftând și dându-se jos din pat fără chef, 
deschizând ușa și ieșind din cameră - plângându-se pe drum - și 
apoi s-a făcut liniște. Nici soţia lui nu se mai auzea. 

Bud s-a holbat ţeapăn la ecranul telefonului. Era greu să vadă 
câtă baterie mai avea. 

Nu aprinde ecranul, Bud, va consuma prea multă baterie, şi-a 
impus el, în timp ce mâinile îi transpirau din ce în ce mai mult. 

Dintr-odată, s-au auzit plânsete din celula lui Reamur Duke. 
Reamur a recitat rapid câteva coduri numerice, dar plânsetele 
au crescut în volum. Așa era Reamur Duke. În ciuda capacităţii 
sale mentale limitate, era cel mai torturat suflet dintre toți cei 
condamnaţi la moarte. 

Bud a acoperit telefonul. 

— Şşş, Reamur, e în regulă! a șoptit el, dar Reamur nu era în 
regulă. 

Deși nu putea să înţeleagă faptul că peste patru zile avea să 
zacă într-un coșciug, Reamur înţelegea că nu-i mergeau codurile 
numerice și că nu era nimeni pe lume care să-l aline și să-l ajute 
să înțeleagă. Nu celula îl ţinea închis pe Reamur, ci suma totală 
a incapacității de a conecta punctele vieţii. Oricare ar fi fost 
acelea. 

— Cred că bărbatul plânge! a șoptit femeia la telefon. 

Bud l-a lipit și mai tare de ureche. 

— Deci am aici numărul. Ai pe ce să notezi? 

Și-a dres glasul și a așteptat. 

— Nu, presupun că nu! 

Și-a dres glasul încă o dată. 

— In fine, ascultă, ăsta e numărul! 

Numărul de telefon începea cu 757-340, așa cum trebuia. Era 
zona Virginia Beach. Îl știa bine, dar nu a recunoscut ultimele 
patru cifre. 

— E numărul privat al lui Martin? 

— Nu știu. Era singurul în cartea de telefoane, a zis bărbatul. 

— Dar dacă cauţi numele „Erland V. Martin”? 

— Vi? 

— Da. 

— Nu mai e nimeni cu numele acela. Probabil e în pagini aurii. 

Bud a scos un oftat. Desigur! Bărbatul se uitase în paginile 
albe. Ar fi trebuit să se gândească și el la asta. Acesta trebuie să 


VP - 261 


fi fost numărul de acasă al lui Erland, ce putea fi mai bun de 
atât? Sigur era în pat la ora aceea. 

— Mai dă-mi o dată ultimele patru cifre! 

Brusc, Reamur Duke a tras aer adânc în piept și a început să 
strige noi coduri atât de tare încât lui Bud îi era greu să 
înțeleagă ce auzea la telefon. 

— Ce se întâmplă? a întrebat bărbatul de la telefon. 

— Sunt răpitorii. Sunt nebuni. Care era numărul? Nu l-am 
auzit. 

Bărbatul i l-a repetat. Bud i-a mulţumit și a închis. 

A repetat numărul de câteva ori în minte și apoi l-a tastat. Te 
rog, să fie ăsta numărul tău privat, Erland, s-a rugat el din toată 
inima. 

e 

Lui Erland Martin i-a fost greu să-și ascundă iritarea. Viața lui 
personală nu trebuia să fie deranjată. Nici măcar de un client 
care era condamnat la moarte și mai avea puțin și murea. Dar 
nu fuseseră niciodată amici buni, ei doi, în ciuda faptului că Bud 
îl făcuse să aibă succes și chiar îl numise executor al averii sale. 
Erau doar afaceri. 

— Nu pot să fac o tranzacţie noaptea! a zis el. Pinul contului 
dumneavoastră bancar e la biroul dumneavoastră și nici gând să 
mă duc acolo la ora asta. 

Nu-i puse nicio întrebare lui Bud. Cum făcea faţă și nici ce 
altceva putea să mai facă pentru el! Era rece și calculat, ca 
întotdeauna, lipsit totalmente de empatie sau compasiune. 
Exact așa cum trebuie să fie un avocat de top, asta când era de 
partea ta. În momentul de față, Bud nu era sigur că era de 
partea lui. 

— Notează numărul contului pe care ţi-l dau și fa imediat un 
transfer de cinci milioane de dolari! 

— Cum? 

— l-ai din contul clienților mei. 

— E ilegal, Bud, nu pot să fac asta! 

— Ba da, poţi, fir-ar să fie, dacă clientul însuși cere asta! 

— Trebuie să am cerere în scris. 

— Ascultă, Erland! Nu va mai dura mult și nu vei mai fi nevoit 
să mă auzi deloc. Dar dacă nu faci asta acum, următorul meu 
telefon te va asigura că nu te vei ocupa tu de averea mea, ai 
priceput? Dacă mă ajuţi, îţi dau un bonus de cinci sute de mii de 

dolari, dar asta trebuie să se întâmple în următoarele cinci 
minute, ai înţeles? 

S-a auzit un oftat din partea cealaltă a liniei. Dacă avea să 
scape cu viaţă - și chiar dacă primea doar o săptămână în plus 
-, avea să-i facă viața un calvar lui Erland V. Martin, îi va da el 
motive să ofteze. 

— O să te sune un bărbat în zece minute, Erland! Numele lui e 
Pete, asta e tot ce trebuie să știi. O să-i confirmi că ai făcut așa 
cum ţi-am spus. Ne-am înţeles? Și încă ceva, dă-mi numărul de 
telefon al lui Doggie și numărul unui anume șerif T. Perkins din 
Highland County! 

Pete a părăsit închisoarea cu douăzeci de minute înainte ca ei 
să-l ia pe următorul om care era la rând pentru a fi ucis. Lui Pete 
îi venise rău dintr-odată în fața celulei numărul cinci și vomitase 
pe podea. Bud nu știa cum făcuse asta, poate că își băgase un 
deget pe gât. In orice caz, a reușit să îl înfurie pe miliţianul din 
celula cinci, care l-a blestemat până în iad și-napoi. Dar lui Pete 
nu-i păsa. i 

Misiunea lui se terminase. li lăsase telefonul lui Bud, împreună 
cu instrucțiuni precise legate de când să se aştepte la inspecții 
din partea gardienilor și cum să ascundă telefonul. În schimb, 
Pete fusese asigurat în mod solemn de către Erland V. Martin că 
acum contul lui bancar era plin cu bani. 

Unul dintre ceilalţi gardieni preluase tura și Pete plecase. 
Execuţia a fost întârziată puţin deoarece doctorul trebuia să vină 
tocmai din Staunton, și câțiva milițieni ţipau frustraţi din cauza 
mirosului vomei lui Pete, dar niciunul dintre ofițerii din 
închisoare nu le-a acordat atenţie. Erau pregătiți pentru 
execuţie. 

Un timp după aceea, nu a fost liniște. Bud nu închisese un 
ochi. Stătuse acolo, îmbrăţișându-și telefonul și încercând să-și 
imagineze cum să spună ceva în cel mai scurt timp posibil - și 
cui să spună -, înainte să i se descarce telefonul. 

Puțin după ora 6.00, sâmbătă dimineaţa, când corpul 
prizonierului fusese luat și înlocuitorul lui Pete a încuviinţat din 
cap de la postul său, a sunat la biroul șerifului din Highland 
County. 

Bud exersase ce să spună, știind că trebuia să fie scurt. Știa 
cum să-i explice lui T. Perkins viața luxoasă la care putea să se 
aștepte dacă încerca să-l ajute în următoarele câteva zile și știa 

exact ce informaţii voia să transmită astfel încât Perkins să aibă 
cu ce să lucreze în favoarea lui. 

A auzit-o pe femeia de la recepţia biroului șerifului plângând 
când a răspuns la telefon. Cineva trăsese și împușcase doi 
adjuncţi, spunea ea suspinând. Nu a putut decât să-i spună că 
șeriful Perkins era la faţa locului. 

Bud a întrebat cine fusese împușcat cu o voce tremurândă, 
încercând să pară cât mai supărat. 

— Willie, Willie Riverdale. Și Stanley Kennedy, a răspunse ea, 
fornăind. 

— Dumnezeule, nu Stanley! 

Reacția lui fabricată a fost atât de tare încât se temea că 
fusese auzit. 

— O, nu. ÎI știaţi? 

Bud a lipit telefonul de buze și a încercat să pară doborât de 
tristeţe. 

— Nu, Stanley! Stanley e mort? 

Apoi a trecut direct la subiect: 

— Trebuie să-mi daţi numărul lui T. Perkins, vă rog! 

Capitolul 24 


Trei bărbaţi zăceau în mijlocul unui câmp necultivat și întins, 
de culoare verde-cenușiu, pe care crescuse cândva porumb. Era 
sâmbătă dimineaţa devreme, iar T ajunsese târziu. Oamenii lui 
fuseseră împușcați lângă casă de mai bine de o oră. Doi dintre 
ei erau morți, și la cincizeci de metri mai încolo, clădirea din 
lemn distrusă de vreme avea găuri ca o sită. T. Perkins a stat 
lângă mașina de patrulă la o mică distanţă, uitându-se la șeriful 
său adjunct care zăcea răsucit cu ochi miraţi holbându-se în 
eternitate. Leo Mulligan îl împușcase în gât - o rană fatală. 

În spatele lui T erau ofiţerii Janusz Kovacs și Dody Hall cu 
expresii sumbre pe chip, pregătiţi să tragă dacă tâmpitul ăla 
bătrân de Mulligan era suficient de prost încât să-și arate până 
și o sprânceană. T le-a spus să stea la mașină și i-a ordonat 
ofițerului Arredondo, care reușise să se strecoare în spatele unui 
plug vechi, să înceapă să tragă când T începea să alerge spre 
casă. 

După câteva secunde de ţipete și Împuşcături, și din faţă și 
din spate, T a reușit să-și croiască drum spre o rulotă ruginită. 
Cu ani în urmă, fusese mândria și bucuria lui Leo Mulligan; acum 
servea drept ascunzătoare pentru T. Perkins. De acolo vedea 
totul: pe adjunctul său mort, Stanley, zăcând în iarbă, pe 
Gonzalez Arredondo golind cartuș după cartuș din spatele 
plugului, peisajul pustiu și terenul plat din spatele casei și pe 
mascota tânără a departamentului, Willie Riverdale, stând pe 
jumătate pe scări într-o baltă de sânge. 

— Cred că Willie e încă în viaţă, Dody, a transmis el prin 
staţie. Ai chemat ambulanţa? 

A auzit un mic icnet la capătul celălalt. Era un răspuns 
suficient de bun. T s-a uitat la casa ciuruită. Dacă Leo Mulligan 
nu era încă rănit după un bombardament ca acela, înseamnă că 
avea o putere supraomenească pe care nu o mai văzuse nimeni. 

— Arredondo, uită-te aici! a zis el în stație. Stau în spatele 
unei grămezi de fier. 

Ofiţerul a observat. 

— Nu pot să văd dacă bara de tracţiune a rulotei e în jos sau 
în sus. Tu vezi? 

— E îndreptată spre cer, a răspuns acesta. 

— Kovacs! a strigat T spre ofițerul din mașina de patrulă. 
Ascultă: vii spre mine în timp ce Dody și Arredondo te acoperă. 
Toată lumea a înţeles? O să ţin staţia pornită. 

A dat un semnal și infernul de zgomot, fum și focuri de armă a 
revenit. Bucăţi de pământ au sărit în aer în faţa plugului lui 
Arredondo. Faţa ofițerului Kovacs era plină de transpiraţie când 
a ajuns lângă T. 

— O să împingem rulota asta spre casă, bine? 

— O să fie greu, șefule! Toate roţile sunt dezumflate. Chestia 
asta stă aici de o veșnicie. Nu cred că o să se miște din loc. 

— Ba da! Trebuie. Willie e încă în viaţă. Îl văd respirând. 

T s-a aplecat în față și a pus braţele pe hayon. Apoi, sprijinit 
pe piciorul din spate, a împins. Rulota nu s-a mișcat, dar s-a 
clătinat puţin. 

— Haide, Kovacs! a gemut el. 

În clipa în care au împins rulota trei centimetri prin pământul 
plin de buruieni, s-au auzit împușcături în partea din faţă. Se 
auzea de parcă un fierar bătea în fier. T. Perkins ura armele 
automate - chiar le ura. Speranţa de viaţă a unui ofițer pașnic 
avea să crească dacă ideea lui Jansen de a interzice armele de 
foc se dovedea a fi eficientă. 

— Nu mai pot... a continuat Kovacs să geamă în timp ce 
avansau. 

Nu mai termina odată cu văicărelile. T a strâns din dinţi și a 
simţit cum fiecare articulaţie a spatelui protestează, dar nu avea 
cum să se oprească acum. 

— Dody, m-ai înţeles? 

— Da, am chemat salvarea, T! Am chemat. Îmi pare rău! 

— Acum adu excavatorul lui Daniel Smith, repede! O să avem 
nevoie de ajutor, altfel mă tem că o să rămânem aici pe teren. 

Au continuat să împingă rulota înainte cât de bine au putut, 
dar s-a blocat în faţa unui mici ridicături de pământ și a trebuit 
să se oprească. T a înjurat încet și s-a uitat la Willie care îi 
privea de la o distanţă de douăzeci de metri. 

— Leo! a strigat el cât de tare i-au permis plămânii plini de 
catran. Leo, ieși afară acum! Sunt eu, T. Perkins! O să fii în 
siguranţă dacă ieși acum. Poţi să ieși, Leo? Trebuie, Leo, pentru 

că Willie e într-o condiţie foarte proastă și nu va supravieţui 
dacă nu ne dai șansa să îl luăm de aici. M-ai auzit, Wille? Nu o să 
mai tragem timp de cinci minute. 

A așteptat o clipă și când Leo nu a răspuns, i-a făcut semn lui 
Kovacs să înceapă să împingă iar. Apoi i-a sunat telefonul. Fir- 
ar! s-a gândit el și i-a venit să-l arunce cât colo. T fusese ultimul 
de la secţie care cedase în fața tendinţelor și își cumpărase și el 
în sfârșit telefon mobil. De atunci, fusese o nebunie, așa cum 
prevăzuse. 

— Poate că e tipul cu excavatorul, șefule! mai bine 
raspundeți. 

T a încercat să-și aducă aminte care era cel mai scurt drum 
de la firma lui Daniel Smith până la casa lui Mulligan. 

— Da! a răspuns el repede la telefon și apoi i-a căzut faţa. 

Nu, nu era Daniel Smith, era ultima persoană din lume pe 
care se aștepta să o audă: Bud Curtis. 

Curtis părea de-a dreptul alienat mental și într-o stare jalnică. 
l-a explicat faptul că vorbea de pe un telefon mobil ilegal și că 
nu avea prea mult timp până să i se descarce bateria. Bine, s-a 
gândit Perkins în timp ce o privea pe Dody Hall cum răspunde la 
telefonul din mașina de poliţie și cu gesturi clare îi explica faptul 
că Daniel Smith e pe linie și că încerca să conducă excavatorul 
prin străzile lăturalnice din sudul orașului. 

Dar Bud Curtis continua să vorbească și l-a făcut și pe T. 
Perkins să asculte. Era o experiență absolut schizofrenică. 
Jumătate din el stătea acolo în calitate de șef al forțelor de 
ordine, administrând legea ţării cu un picior în gura leului și cu 
un coleg mort care zăcea în faţa lui în timp ce păsările ciripeau 
în plantele agăţătoare de pe gard, iar cealaltă jumătate vorbea 
cu un bărbat condamnat dintr-o lume în care dreptatea și 
raţiunea nu aveau niciun înțeles - o ființă umană în fața 
creatorului său, implorând iertare în numele nevinovăţiei. Și 
Perkins l-a crezut pe bărbat deoarece văzuse dovezile din 
filmări. II credea pe Bud Curtis la fel cum credea și că întreaga 
situaţie oribilă cu Leo Mulligan fusese o neînțelegere care 
scăpase total de sub control. 

S-au auzit mai multe lovituri dinspre casă, ca și cum Mulligan 
bătea cu ciocanul în zid pe dinăuntru. Deci mai e destulă viață în 
bruta asta nebună și bătrână, s-a gândit T, în timp ce ferestrele 
vibrau și unul dintre geamuri a căzut. Sticla care s-a spart a fost 

prea mult în atmosfera aceea tensionată. Adjunctul rănit, Willie 
Riverdale, a tresărit și a încercat să se miște, și un val de 
gloanţe a pornit dinspre plugul lui Arredondo, care a primit 
imediat răspuns din partea casei, de la o armă pe care T. 
Perkins nu a reușit s-o identifice. Dar în niciun caz nu avea de 
gând să stea în calea ei. 

— Trebuie să închid acum, Bud! Pune-ţi telefonul pe vibrații și 
o să te contactez eu când am situaţia sub control aici. 

Bud a protestat, dar T l-a asigurat că avea să-l sune, că avea 
ceva să-i spună și că telefonul lui salvase numărul lui Curtis. ÎI 
va suna cam peste o oră. 

Apoi a închis și i-a făcut semn lui Kovacs că pauza se 
terminase. 

Tendoanele de la gâturile lor erau încordate ca niște corzi de 
vioară și fiecare fibră a mușchilor lor de la umeri urla de 
suprasolicitare în timp ce au început din nou să împingă rulota 
pe terenul accidentat. 

— Nu împingem în linie dreaptă! a spus Kovacs gâfâind. 

T s-a uitat pe după colţul rulotei și l-a zărit pe bătrân, la mai 
puţin de zece metri, stând în dreptul ferestrei fără geam, cu 
sânge curgându-i pe față. Dacă împingeau în continuare în 
aceeași direcție, se îndreptau direct pe lângă casă, forțându-l pe 
Mulligan să-și schimbe direcţia privirii astfel încât îl va vedea pe 
Willie zăcând pe scări, care nu avea habar de ce se întâmpla. 

— Ne oprim, i-a șoptit lui Kovacs. 

Apoi a strigat: 

— Leo, mă auzi? 

| s-a răspuns prompt cu un val de gloante. 

T a apucat stația. 

— Dody, știi dacă Leo Mulligan are telefon? 

— Scuze, șefule, nu e niciunul înregistrat la adresa lui. Dar 
Arredondo l-a văzut vorbind la un telefon mobil în oraș. 

— Leo, a strigat T, ai telefon acolo? 

De data asta nu a mai tras. 

— Uite! 

Și-a pus telefonul între vârfurile degetelor și l-a fluturat 
precaut pe după rulotă. 

— Dă-mi numărul tău și te sun! Trebuie să vorbești cu mine, 
chiar trebuie. Leo, mă asculţi? 

T a auzit o împușcătură și practic a simţit cum proiectilul i-a 
zburat telefonul din mână. Partenerul lui s-a întors cu o expresie 
confuză pe chip, în timp ce Ta văzut că îi sângerează mâna. Fir- 
ar mă doare, a spus în sinea lui. Și-a băgat toate degetele în 
gură și le-a verificat cu limba. Păreau să fie toate la locul lor, 
numai o porţiune mică de piele de la degetul arătător lipsea, 
care aterizase într-un tufiș, împreună cu jumătate din noul lui 
telefon. 

Dody a fluierat spre el și a arătat spre drumul pavat unde un 
excavator extrem de obosit avansa cu greu spre ei, cu cupa 
ridicată. Leo Mulligan a răspuns cu o altă rundă de gloanţe bine 
țintite. Din locul în care stăteau ghemuiţi, vedeau clar cum 
proiectilele se loveau de mașinărie. 

— Dody, zi-i lui Daniel Smith să vină aici spre rulotă! a strigat 
el în stație. 

— Din păcate nu e Daniel, răspunse ea. 

— Atunci cine e? 

— Jonathan Kennedy! 

— Ce? 

— Da, e fratele lui Stanley. 

T. Perkins a aruncat o privire adjunctului său mort, care încă 
zăcea în iarbă, holbându-se în gol. A înjurat încet. 

— Oprește-l pe Jonathan și spune-i să nu facă nimic de capul 
lui, sub nicio formă. M-ai auzit, Dody? Nu-l va ajuta cu nimic pe 
fratele lui dacă moare și el. 

— Bine, șefu'! 

A privit cum colega sa comunica avertismentul către omul din 
excavator, apoi cum acesta a fost ignorat și mașinăria de fermă 
mergea înainte, spre casă. Încă mai avea cincizeci de metri 
până acolo, dar era imposibil de ghicit ce avea în minte 
Jonathan Kennedy. Avea să îl ocolească pe fratele său mort, să 
întoarcă brusc în faţa lor ca să nu-l lovească pe Willie care 
stătea pe scările de la intrare și apoi să dea peste casă din 
lateral. Jonathan și Stanley fuseseră gemeni. Nu avea ce să facă. 

Următoarele câteva secunde au fost haotice, dar T își va 
aduce aminte mult timp de zgomotele grinzilor casei făcându-se 
țăndări ca niște chibrituri. Leo Mulligan a tras câteva gloanţe în 
cauciucurile excavatorului, dar nu a putut să oprească inerția 
mașinăriei enorme. S-au uitat cum Jonathan a sărit din cabină și 
a ţâșnit spre ușa din spate. Pușca din mâna sa era de obicei 

folosită pentru vânarea de vulpi la ferma lui Daniel Smith și aici 
se afla o vulpe care trebuia scoasă din bârlog. Au strigat spre el, 
dar era prea târziu. Dintr-un salt, a trecut dincolo de ușa din 
spate. Acum, tot ce-i mai rămăsese de făcut lui Jonathan 
Kennedy era împușcătura finală. 

e 

Douăzeci de minute mai târziu, pe la șapte și jumătate, 
întreaga zonă era plină de oameni. Ambulanţa deja plecase cu 
Willie și Arredondo, care fusese împușcat în umăr, dar care nu 
era în pericol. Amândoi erau bine, potrivit doctorului. Slavă 
cerului că fuseseră cruţaţi de sarcina de a informa familia lui 
Willie Riverdale că fiul lor murise. 

Il găsiră pe Leo Mulligan strivit sub șemineul care, în mod 
ironic, era singura zidărie din toată casa. Lângă el, zăcea rivalul 
său, Jonathan Kennedy, cu faţa acoperită de praf și bucăţi de 
tencuială. 

— Ştii ce a zis nenorocitul înainte să moară? a întrebat 
Kennedy, în timp ce Dody îi punea cătușe la încheieturi. A zis: 
„Fiul meu poate să ajungă în iad. E numai vina lui”. 

Dody Hall l-a tras când a început să dea cu piciorul în 
cadavru. 

— Nu, Leo, tu o să ajungi în iad! a urlat el, în timp ce era 
condus spre mașina poliţiei. Nu tu l-ai omorât pe fratele meu, 
sau a fost tot vina fiului tău? 

Ta stat o clipă să se uite la găurile de gloanţe din pereţi. De 
ce spusese Leo asta despre fiul său? A clătinat din cap. Probabil 
nu va afla niciodată. L-a privit pe Jonathan Kennedy în timp ce 
Dody și un alt ofițer îl luau de acolo. 

Era sigur că va primi o sentință blândă. 

e 

T și-a croit drum prin sufrageria lui Mulligan. Îl acuzaseră că 
furase seminţe de la un hambar din apropiere. Leo negase furtul 
și apoi își aţintise pușca asupra ofițerilor. După câteva 
împușcături rapide, fugise în casă și restul se știe. Din câte 
vedea T, nu era niciun sac cu seminţe în casă și nici în celelalte 
clădiri ale fermei. 

A oftat. Leo Mulligan nu avusese o viață ușoară. Femeia lui 
flirta cu orice bărbat care-i ieșea în cale, făcându-l pe Leo să 
fiarbă de gelozie. În cele din urmă n-a mai suportat și a omorât- 
o. Stătuse în spital și implorase poliția să-i găsească fiul și să 

aibă grijă de el și, când în sfârșit îl găsiseră pe copil, a trebuit să 
privească neputincios cum l-au dat spre adopţie. Leo Mulligan 
nu și-a mai văzut niciodată fiul și, după mai bine de treizeci de 
ani de detenţie, a fost în sfârșit eliberat din spitalul de nebuni, 
iar peste câteva luni a fost acuzat de ceva ce se pare că nu 
făcuse. lar acum, zăcea acolo: strivit sub resturile de șemineu 
pe care el și cumnatul lui T îl construiseră cu propriile mâini. Ce 
viaţă irosită! 

În afară de excavatorul Caterpillar, care acum era în 
dormitorul lui Leo, și de sutele de urme de gloanţe care fuseseră 
trase de revolverul și pușca lui Gonzales Arredondo, sufrageria - 
în ciuda stratului de praf și de dărâmături - era curată și 
decorată cu gust, ca și cum încă mai era prezentă mâna unei 
femei. Masa era acoperită cu o față de masă din dantelă și în 
vaza de sticlă răsturnată fuseseră flori proaspete. Totul era la fel 
ca în urmă cu treizeci și doi de ani, când fusese luat de acolo cu 
cătușe la mâini. 

T. Perkins s-a uitat la pozele care atârnau deasupra scaunului 
găurit și și-a trecut degetele peste un set de oale de cupru care 
fuseseră aliniate pe un birou vechi. Casa stătuse și așteptase 
parcă să fie trezită din somnul său ca din poveste, când Leo 
Mulligan ieșise în sfârșit de la azil. În afară de stricăciuni, totul 
părea să fie la fel ca înainte. 

A analizat o fotografie înrămată a tinerei familii, în care 
stăteau strâns unul lângă altul. Soţia lui Leo fusese extraordinar 
de frumoasă; nu era de mirare că bărbaţii alergau după ea, 
căutându-i afecțiunea. Băiatul care stătea între ei era delicat și 
avea o expresie blândă pe chip. Un băiat de vreo unsprezece 
sau doisprezece ani. Asta cu câţiva ani înainte ca acel copil 
nevinovat să-și vadă tatăl omorându-i mama și înainte să fugă 
de acasă pentru a-și începe cariera de gigolo în rândul 
casnicelor neglijate. Uitându-te la această poză, făcută într-o zi 
de vară minunată, nu ţi-ai fi putut imagina că se vor petrece 
toate astea! T a ţinut poza în faţa sa și s-a uitat în ochii tatălui 
criminal, acum mort, la mamă - ai cărei ochi văzuseră ultima 
dată o bâtă de baseball îndreptându-se spre craniul ei - și la 
băiat, care acum avea alt nume și care, spera el, ducea o viață 
mai bună în altă parte. El avea ochii plini de viaţă și de energie, 
buzele unei persoane lipsite de griji care încă puteau să 

zâmbească. Cum ar fi putut să fie vina băiatului? La ce se 
referise Leo? 

Următoarea poză la făcut să simtă fiori pe șira spinării. Băiatul 
era mai mare acolo, dar ochii îi fuseseră tăiați cu un pix. Erau 
tăiaţi și în următoarea poză. Fiul lui Leo trebuie să fi avut în jur 
de cincisprezece ani la vremea respectivă, exact înainte ca tatăl 
său să-i omoare mama. T a clătinat din cap și a început să 
șteargă cerneala de pe sticla prăfuită a ramei. 

S-a uitat fix în ochii băiatului după ce au devenit vizibili. A 
realizat că i se usca gura. Dintr-odată, parcă băiatul stătea chiar 
în faţa lui. Ca să aducă poza în prezent nu era nevoie decât să 
adauge câteva riduri în jurul ochilor. T și-a ţinut respiraţia. 
Dumnezeule, s-a gândit el, am știut în tot acest timp! Acel lucru 
stătuse ascuns în subconștientul său, frământându-l fără 
încetare. De ce nu putuse să-l scoată la suprafaţă? 

A pus poza înrămată pe masă și a făcut un pas înapoi fără să- 
și ia ochii de la băiat. Nu încăpea îndoială. Acel adolescent, care 
fusese martor când mama lui fusese ucisă de tatăl său și care se 
culcase cu femei pentru bani, ajunsese departe după ce își 
lăsase în urmă trecutul umil. Toată lumea îl cunoștea, fiecare 
bărbat și fiecare femeie din această ţară, și toată lumea avea 
propria opinie față de el. 

Era Thomas Sunderland, vicepreședintele Statelor Unite ale 
Americii, bărbatul aflat în centrul celui mai groaznic cataclism 
pe care un guvern american l-a provocat vreodată cetățenilor 
săi. 

Câţiva criminaliști s-au uitat printre bucăţile împrăștiate din 
zidul casei, încercând să îi atragă atenţia, dar T a dat din mână 
și a mormăit că trebuiau să se descurce singuri. Apoi a început 
să caute metodic în fiecare sertar, dulap și grămadă de hârtii pe 
care o găsea, neștiind prea bine ce căuta de fapt. A găsit relicve 
ale vremurilor demult apuse, relicve dintr-o perioadă în care 
bătrânul nebun își dorea cu ardoare să se întoarcă. 

O ușă îngustă din capătul sufrageriei dădea într-un dormitor 
mic de copil. Pereţii erau decoloraţi, dar încă mai păstrau dovezi 
că un băiat locuise acolo cu mulţi ani în urmă. T a privit în jur. 
Era un bust în miniatură al lui Thomas Jefferson, un zmeu făcut 
din hârtie și postere cu David Bowie, Alice Cooper și o Ursula 
Andress foarte tânără, cu sânii goi și buze lucioase. Patul 
rămăsese nefăcut după ultima dată când se dormise în el, cu 

reviste Penthouse încă ascunse neglijent sub el. Impresia 
generală era foarte departe de cea cu care ar fi vrut să se 
identifice vicepreședintele ţării. Dar în locul acesta - printre 
lanuri de porumb și cu un tată care se luptase să 
supravieţuiască și să-și ţină demonii interiori sub control - 
fusese modelat Thomas Sunderland. 

Hainele care erau în cuier pe hol erau făcute praf de gloanțe. 
A căutat în buzunare și a dat cu piciorul în pantofii și cizmele 
care erau înșiruite pe podea. Pe un raft de sub o oglindă spartă 
era o geantă sport care nu se potrivea cu imaginea de ansamblu 
a casei ce nu mai fusese locuită de mult timp. Era roșie și la 
modă, deci secolul douăzeci și unu se pare că ajunsese să facă 
parte și din existenţa lui Leo Mulligan până la urmă. T a deschise 
cu grijă și a văzut un prosop alb pe care era scris: „Proprietate a 
Centrului de Reeducare Marion”. Probabil se gândiseră că măcar 
atâta puteau să facă, să îi lase acel prosop după ce îl trimiseseră 
acasă. 

T a dus geanta pe masă, a dat la o parte cioburile și alte 
mizerii și a golit-o. Nicio amintire frumoasă aici, s-a gândit el, în 
timp ce aduna o grămadă de documente de externare, 
certificate, reţete medicale pe care Mulligan se pare că nu le 
folosise niciodată, plus tot soiul de fleacuri pe care o persoană 
închisă pentru o crimă nebunească le putea strânge de-a lungul 
timpului. Cât de puține lucruri poată să aibă un om și totuși să 
supraviețuiască? s-a întrebat el, dând peste câteva desene mici 
făcute de colegii bolnavi ai lui Leo Mulligan. 

Trei dintre ele aveau aceeași semnătură: „Cu drag, din partea 
lui Benno”, dar datele se întindeau pe o perioadă de douăzeci de 
ani. T a pipăit desenele înduioșător de naive. Putea să pună 
pariu că Benno încă era la azil. 

La fundul genţii a găsit câteva reviste și niște articole din 
ziare decupate și șifonate. L-a luat pe primul și l-a desfăcut pe 
masă. Nu vedea nicio dată, dar erau câteva titluri care sugerau 
că era vorba de anii '80. Nu contează, s-a gândit el și a întins 
mâna din reflex după o ţigară de la buzunarul de la piept. 
Trebuia să găsească un capăt în tot acel ghem îmbârligat de 
unde să înceapă să descopere toate necunoscutele cazului, și 
acela era. A început să simtă din ce în ce mai puternic că va 
descoperi ceva în curând și a stat mult timp cu ţigara în colțul 
gurii înainte să-și aducă aminte să o aprindă. l-a atras atenţia 

scrisul de sub o poză. Poza mare din ziar era cam neclară din 
pricina calităţii proaste și a faptului că fusese blurată de 
nenumărate editări. li înfățișa pe doi soldaţi salutându-se 
reciproc: un ofiţer cu grad mare cu mustață și zâmbet larg, care 
stătea cu faţa la cameră, și un soldat tânăr a cărui faţă era 
ascunsă, dar care era clar foarte mândru de situaţia în care se 
afla. Dacă n-ar fi fost scrisul, T nu s-ar fi gândit de două ori la 
acea poză și pământul ar fi continuat să se învârtă pe orbita sa 
incertă. Dar acolo scria: „Fostul comandant-adjunct al Bazei 
Aeriene Ramstein, generalul-locotenent Wolfgang Sunderland își 
salută fiul, căpitanul Thomas Sunderland, pentru distincţia în 
bătălia de la Grenada?*”. 

T. Perkins a tras adânc un fum din ţigară. Oare putea exista 
vreun motiv de onor adresat cuiva pentru ceva care avusese 
legătură cu acel act irațional și macho de agresiune militară? 

A pus articolul tăiat din ziar pe desenele lui Benno. Invazia 
ridicolă a Grenadei avusese loc în anul 1983. Asta fusese cu opt 
sau nouă ani în urmă, înainte ca Thomas Sunderland să devină 
soldatul de încredere al lui Bruce Jansen, cam în timpul acelei 
blestemate de călătorii în China când T îl întâlnise. T a lăsat 
fumul să îi iasă printre dinţi și a mai tras o dată din ţigară. Deci 
așa fusese curățat drumul pentru fiul unui criminal care 
crescuse în mijlocul pustiului, ajungând să fie cel mai explicit șef 
al personalului pe care îl avusese țara în ultimele generații. Un 
militar îl adoptase pe Leo Mulligan Jr, îl formase și îl pregătise pe 
tânăr pentru sarcinile care îl așteptau. La prima vedere părea a 
fi un caz în care răţușca cea urâtă se transformase în lebădă, 
dar T nu era atât de sigur. Rar se întâmpla ca poveștile și 
realitatea să fie compatibile în lumea aceasta păcătoasă. 

A băgat mâna în buzunar după telefon și a înjurat când a 
observat că vârful degetului a început să-i sângereze iar și când 
și-a amintit că telefonul lui scump și de ultimă generaţie fusese 
făcut bucăți. 

S-a oprit brusc când a realizat cu groază că fără telefon nu 
mai putea să îl sune înapoi pe Bud Curtis. 

T a sărit peste un scaun distrus în drum spre ieșire, cât pe ce 
să alunece pe sângele coagulat al lui Willie Riverdale de pe 


26 invazia americană în Grenada a avut loc în anul 1983, când Statele Unite și o 
coaliție formată din șase naţiuni din Caraibe au invadat Grenada, aflată la 160 km de 
Venezuela (n.tr.). 

treptele de la intrare, dar nu a dat importanţă. Creierul lui 
funcționa la viteză maximă. Cum putea să sune pe cineva înapoi 
de pe un telefon distrus? 

S-a întors la rulotă unde a găsit jumătate din telefon care nu 
fusese distrus. 

— Hei, l-a chemat el pe unul dintre criminaliștii care puneau 
arsenalul de arme al lui Leo Mulligan în pungi de plastic 
transparente. Știi cum să scoţi cartela SIM dintr-un telefon d- 
ăsta? La întrebat, arătându-i micul dezastru electronic. 

— Dacă mai e ceva care funcţionează aici, ăla nu e cardul 
SIM, domnule! a zis bărbatul care la luat. Uite, nu mai are card 
SIM în el! 

A arătat spre locul în care fusese cândva. 

T a rămas nemișcat, lăsând fumul de ţigară să îi plutească în 
față în timp ce cântărea consecințele. Nu numai că nu avea 
numărul lui Bud Curtis, dar nici nu aveau cum să fie multe 
persoane care îl știau, iar oamenii condamnaţi la moarte nu 
erau de obicei trecuți în cartea de telefoane. Niciunul dintre 
numerele pe care le avea în minte nu aparţinea oamenilor care 
ar fi putut să-l ajute să facă rost de numărul lui Curtis. Dar poate 
că Doggie putea, avea numărul ei în agenda din torpedo încă de 
când cu procesul. 

T s-a gândit la variantele pe care le avea și a decis să amâne 
problema. Avea una și mai urgentă. A dat din cap spre unul 
dintre criminaliști. 

— Pot să împrumut telefonul tău? Aș aprecia asta. 

T a ezitat o clipă înainte să tasteze numărul de la sediul 
poliţiei din Richmond. A cerut numărul privat al lui Beth Hartley 
și a primit o întrebare nu prea prietenoasă drept răspuns: de ce 
nu i-l cerea el însuși? 

— Cum naiba ar trebui să fac asta dacă nu am numărul ei? a 
vrut el să știe. 

— Puteţi cere să vi se facă transfer la biroul ei, de exemplu. E 
aici de la șase dimineaţa și se pare că nu va reuși să plece în 
curând. 

— Într-o sâmbătă? 

— Sâmbătă, duminică, luni... Care e diferența? a spus vocea 
nerăbdătoare. Dumneavoastră nu purtați uniformă? 

După ce i s-a făcut legătura de două ori, în sfârșit a auzit 
vocea fermecătoare a lui Beth Hartley. 

— Eu sunt, Beth... a zis el. 

A urmat o liniște mormântală. 

— E vreo problemă? 

— Sunt foarte ocupată, T. Nu ai primit tot ce-ţi trebuie ieri? 

El și-a suprimat un mic chicot. 

— Draga mea Beth, mai am nevoie de ajutorul tău încă o 
dată, dar de data asta pentru ceva cu totul diferit. Ai putea te 
rog să-mi dai informaţii despre un anume general-locotenent 
ieșit la pensie pe care îl cheamă Wolfgang Sunderland? Nu e 
atât de greu, nu? 

— Asta e tot? E sâmbătă, știi? Chiar ar trebui să fiu în patul 
meu drăguţ și moale acum, ca să îmi fac somnul de frumuseţe. 

Părea foarte, foarte reticentă. Probabil se temea de ce putea 
să-i spună. Perkins știa că pereţii au urechi și ea nu avea de 
gând să-și pună în pericol noul tablou de Edwin Forbes din cauza 
unei remarci neglijente. 

— Da, da, știu, Beth, dar am nevoie de informaţiile astea. 
Când s-a pensionat și care e ultima sa adresă știută. 

Deja auzea cum tasta la calculator. Vechea și draga lui 
prietenă Beth. 

— Numele copiilor lui și chestii de genul. Data nașterii și a 
morţii. Orice cazier pentru el sau membrii familiei sale... 

— De ce data morţii? a întrebat ea. Nu e mort, din câte văd 
eu. 

— Vrei să spui că e în viață? 

— Doar dacă nu a murit ieri. E bătrân, dar e în viață. Și nu 
locuiește departe de tine, apropo. Locuiește în Lexington. 

— Lexington, Virginia? 

— Exact! auzi, vrei să-ţi trimit prin fax fișa lui cu informații? 

— Nu, dă-mi doar adresa lui! 

A ridicat privirea și a observat doi bărbaţi murdari de ulei care 
încercau să scoată excavatorul din casa distrusă a lui Leo 
Mulligan. 

— Hei, staţi puţin, băieţi! strigă el. Aţi face bine să nu-l 
scoateţi până nu vă spunem noi. Nu vrem să cadă tavanul peste 
noi, nu? 

A clătinat din cap. Ce netoți! 

— Scuze, Beth, dar uneori mă întreb dacă oamenii au cap 
doar ca să nu le plouă în gât. Încă ceva și gata: a mai avut și alţi 
copii în afară de fiul lui, Thomas? 

— Niciunul care să fie legitim, cel puţin. 

Femeia a râs scurt, un semn că revenea la vechea ei 
personalitate. Slavă cerului! 

Și-a închis telefonul mobil și la băgat în buzunarul interior al 
hainei. 

— Hei, ăsta e telefonul meu, T, ai uitat? i-a atras atenţia 
criminalistul, în tinzând mâna după el. 

T doar a clătinat din cap. 

— Dumnezeule, devin senil, sau ce? 

A clătinat iar din cap și apoi a zâmbit larg. 

— Nu ar trebui să-ţi lași șeriful să fugă cu telefonul tău așa, 
pur și simplu! Uite, fiule, îţi strâng mâna ca să ai garanţia mea 
că atunci când mă întorc vei primi o hârtie în care va scrie că l- 
am confiscat. Sigur așa va fi. 

Primul lucru pe care l-a făcut când a ajuns la Lexington, în 
jurul orei unsprezece fix, a fost să oprească la unul dintre 
localurile lui preferate, restaurantul Lexington. Aici puteai să 
comanzi un fel de tocană, diversele ei origini putând fi găsite în 
meniul de săptămâna trecută, care avea un gust nemaiîntâlnit și 
care venea în porţii atât de mari încât ospătărița trebuia să țină 
farfuria cu ambele mâini. 

S-a așezat într-un separeu de la geam cu faţa la parcare și s-a 
uitat la tejghea. Era din anii '50 și se vedea asta. 

Ospătăriţa tunsă scurt deja avea pixul pregătit. 

— Ce te aduce aici în vremurile astea nefericite, T? a întrebat 
ea, așezându-și șorțul de la uniforma sa ponosită. 

Nu existase bărbat cu care să nu flirteze de-a lungul timpului 
și nu avea de gând să înceteze acum, în ciuda datei trecute în 
certificatul de naștere. 

— Nu mai puteai să stai fără mine, așa-i, scumpule? 

— He-he! Cine nu ar veni până la capătul Pământului pentru o 
asemenea frumuseţe? a comentat el, încercând să-și aducă 
aminte cum o chema. Plus cafeaua ta, dulceaţă, desigur. E mai 
bună chiar decât a mamei. 

Ea l-a împins ușor și a chicotit. 

— Ooo, continuă, T! a răspuns ea în timp ce-și netezea 
uniforma pe bustul său frumos. 

— Și un sanavici, ceva, mor de foame! 

S-a bătut cu degetele pe stomac. Era adevărat: nici nu-și mai 
aducea aminte când mâncase ultima dată. 

— Apropo, se întâmplă să fi auzit cumva de un Wolfgang 
Sunderland care locuiește prin zonă? 

Ea a încuviinţat din cap. 

— Ştii și dacă mai locuiește în aceeași casă? E destul de în 
vârstă, probabil știi. 

Ea a încuviințat din nou. 

— Locuiește la câteva sute de metri spre oraș, scumpule! Ce 
treabă ai cu boșorogul ăla căpos? 

— Trebuie să stau puţin de vorbă cu el despre fiul lui. 

Ea a clătinat din cap empatică. 

— Să-l ia naiba! 

— Deci știi cine este? 

— Thomas Sunderland, venerabilul nostru vicepreședinte? Ha! 
Găsește-mi o femeie în partea asta a orașului între patruzeci și 
șaizeci și cinci de ani care să nu fi trecut prin patul lui și o să 
pun pariu că nu s-a mutat aici decât după ce a plecat Thomas. 

— Trebuie să fi trecut ceva ani de atunci, a întrerupt-o el. 

— Așa e, micule T! Avea mai mult păr în cap pe atunci, dar nu 
a trecut chiar așa de mult timp. Nu-mi mai aduce aminte, îl 
urăsc pe tâmpitul ăla. El și Jansen ne distrug ţara. Uită-te înjur! 
Locul ăsta era plin ochi înainte la ora asta, nu-i așa? 

T a încuviinţat din cap spre celelalte două persoane care erau 
în restaurant. 

— Da, ai și tu dreptate! Nu risc să sufăr de claustrofobie azi în 
locul ăsta. 

Ea și-a întins spatele cu mâinile în șolduri. 

— Da, tu întotdeauna ai încercat să fii amuzant, T, darnu e 
nimic de râs, să încerci să ţii un restaurant când nu mai e nimeni 
care să poată cheltui bani. 

A deschis ușa de la bucătărie cu piciorul. 

— Dar pe tine, scumpule, o să te ţinem aici până la unu, 
pentru că bătrânul tiran abia atunci își termină somnul de prânz. 
e 

În afară de azil, casa lui Wolfgang Sunderland era cea mai 
impresionantă clădire din partea de sud a străzii principale din 
Lexington. T și-a parcat mașina în fața ei și a studiat veranda 
care era flancată de patru coloane enorme ce susțineau cele 
două etaje cu balcoane de deasupra. 

Era ușor să-ți imaginezi că generalul-locotenent Sunderland 
fusese născut și crescut în această vilă în care își petrecuse 

toată viaţa, în afară de perioadele în care participase la diverse 
mici războaie sau inspectase tabere militare din Europa. Era 
ușor să ţi-l imaginezi pe un Thomas tânăr dincolo de aceste 
ziduri masive, cu credința oarbă că nimeni nu este mai bun 
decât el. Aici i se insuflaseră aroganţa și stilul de comandant 
nemilos, și acum toată lumea plătea pentru asta. 

T fusese aproape și de Sunderland și de Jansen în China. Își 
formase o impresie relativ clară despre cine era Jansen, dincolo 
de faţada sa, dar nu avusese prea mult noroc în ceea ce-l 
privește pe Sunderland. Sigur ar fi fost mai ușor pe atunci - sau 
la proces - dacă l-ar fi recunoscut ca fiind fiul lui Leo Mulligan. 
Rolul lui Sunderland trecuse printr-o transformare în timpul 
procesului lui Bud Curtis. De la eminenta cenușie din personalul 
lui Jansen se transformase într-un om important care ia decizii. 
Erau multe aspecte și incidente în acest caz în care Sunderland 
avusese ceva de spus. El fusese cel care îi recrutase pe agenţii 
de la Serviciile Secrete și care aprobase hotelul lui Curtis din 
Virginia Beach, așa că trebuie să fi jucat un rol important în ce 
se întâmplase. Fie că fusese intenţionat sau nu, era încă neclar, 
așa că T i-a acordat prezumția de nevinovăție deocamdată. Dar 
încă își amintea clar cum Sunderland stătuse în banca 
martorilor, uitându-se la toată lumea cu ochi ageri, atenţi și 
critici. 

Acum întrebarea era dacă Sunderland senior îi va putea da 
vreo informaţie utilă despre fiul său. 

Bătrânul ofițer încă putea să stea drept, dar se vedea că avea 
dureri. Nu mai era nevoie să spună că Wolfgang Sunderland nu 
mai avea postura militară din perioada lui de glorie, dar încă era 
o persoană impunătoare. După ce a verificat cine era T, l-a 
condus într-o cameră austeră și puritană, în care singurele 
elemente de decor erau panelurile de mahon, care se întindeau 
din podea până în tavan. La fel de drăguţ ca o casă funerară, s-a 
gândit T. 

— Cărui motiv îi datorăm vizita unui om al legii? Vreunul 
dintre muncitorii ăia mexicani de la Lexington Lodge a provocat 
probleme? 

S-a așezat pe canapea cu dificultate și a început să toarne 
bourbon Wild Turkey în două pahare. 

— Am venit ca să vă pun întrebări despre Thomas, domnule 
general. 

— Înţeleg... 

S-a oprit din turnat, a pus sticla pe masă și s-a chinuit să se 
ridice iar în picioare. Apoi a întins mâna. 

— Atunci cred că nu mai avem ce discuta astăzi, șerif Perkins! 

T s-a uitat la mâna lui ramolită și a rămas jos. 

— Știu că vă este greu, domnule general, dar haideţi să 
vorbim totuși. E mai bine să existe puţină onestitate între doi 
bărbaţi onorabili decât mii de întrebări din partea unor zeci de 
polițiști federali, nu sunteţi de acord cu mine? 

— Ceea ce înseamnă...? 

— Răspundeţi-mi la întrebări și viaţa dumneavoastră va 
continua ca înainte. Refuzaţi și vă puneţi direct în faţa liniei de 
tragere, domnule general. Vor veni și alții, mult mai neplăcuţi 
decât mine, care vă vor pune aceleași întrebări, iar și iar. Puteţi 
să îmi răspundeţi mie. 

Wolfgang Sunderland s-a născut în anul 1920 și avea aproape 
nouăzeci de ani, dar dacă cineva i-ar fi dat o armă de loc acum, 
nu ar fi ezitat să-și golească tot încărcătorul trăgând în T. 
Perkins ca un caporal neliniștit în spatele rândurilor de inamici. 
Tremura de resentimente și a trebuit să apuce lampa înaltă de 
lângă canapea ca să nu o răstoarne. După o clipă, și-a recăpătat 
echilibrul, s-a întors pe canapea și s-a trântit la loc. A golit unul 
dintre paharele cu whisky și l-a umplut la loc. 

— Fiul dumneavoastră a primit onoruri în Grenada. A fost un 
soldat curajos? 

Wolfgang Sunderland l-a oprit cu degetul arătător ridicat în 
semn de avertisment. 

— Poţi să-i spui Thomas și cum mai vrei tu, dar fiul meu nu 
este, ai înţeles? 

— Bine. A fost un soldat curajos? 

Generalul și-a mai turnat niște bourbon, suficient de mult 
încât să ameţească și un cal, l-a adulmecat și a început să râdă 
când a ridicat paharul la gură. 

— A fost un laș. O rușine pentru familia sa, asta a fost. 

— Dar tot a primit o medalie. 

Și-a golit paharul și l-a umplut din nou. 

— Nu am chef să-ţi răspund la întrebare, bine? 

— Atunci poate îmi puteţi spune ce fel de persoană este, cu 
cuvintele dumneavoastră. 

Bătrânul a strâns din buze și s-a uitat la el cu o expresie care 
înainte era respectată. 

— Nu știu ce autoritate ai sau de ce afli aici și nici nu-mi pasă. 
Presupun că știi că Thomas a fost adoptat. 

T a încuviințat. 

— N-ar fi trebuit să fie niciodată adus în casa mea. Dacă n-ar 
fi fost stearpă soţia mea - Dumnezeu s-o odihnească în pace! - 
nu s-ar fi întâmplat niciodată. 

A mai luat o gură de alcool și a ţinut paharul fără vlagă între 
două degete. 

— A, da, i-au dat o medalie, dar el nu a meritat-o! Te întreb: 
un ofițer merită o medalie pentru că s-a ascuns în spatele 
propriilor oameni în timp ce aceștia erau făcuţi bucăţi de 
gloanțe? Nu și acolo de unde vin eu. Dar ăsta era băiatul meu! 
Ne-am dat seama încă de când s-a alăturat prima dată 
oamenilor mei, după felul în care alerga după fiicele 
subordonaților mei la căminele pentru familii din Ramstein și cât 
de repede fugea în direcţia opusă când trebuia să se confrunte 
cu consecințele. Ai idee cât de mare e scandalul, când propriul 
tău fiu le lasă însărcinate pe fiicele minore ale ofițerilor tăi, una 
după alta? 

A clătinat din cap și s-a gândit dacă să-și mai toarne un pahar. 

— Capul băiatului pur și simplu nu avea toate piesele cum 
trebuie. Ne-a păcălit pe toţi, nenorocitul! Manipularea era 
metoda lui specifică, crede-mă! N-ai mai întâlnit tânăr care să se 
priceapă atât de bine să-i facă pe oameni să se întoarcă unul 
împotriva celuilalt. 

A lăsat paharul jos cu forţă și și-a pus capul în mâinile ridate. 

— A făcut-o chiar și pe mama sa să se întoarcă împotriva 
mea. Da, fir-ar să fie, o numesc mama lui pentru că ea l-a iubit, 
Dumnezeu s-o ierte! A întors-o împotriva mea spunându-i 
minciuni de neconceput. Neadevăruri, înţelegi? 

Bărbatul a clătinat din cap iar. 

T a ales să treacă direct la subiect. 

— V-a acuzat de incest? 

Sunderland senior s-a lăsat înapoi pe canapea ca și cum 
cineva tocmai îl lovise cu o baionetă. 

— Ce ai spus? 

Era livid de furie și șoc. 


VP - 281 


— Ce crezi că faci, vii la mine acasă așa și foloseşti cuvinte ca 
ăsta? 

— Vă rog să mă iertaţi, îmi pare rău! 

Wolfgang a încercat să se concentreze pe sticla de whisky și a 
întins mâna spre ea. 

— Tembelul ăla dezgustător zicea că tatălui său îi place să i-o 
tragă unul în fund. Înţelegi? Poţi să înţelegi asta? 

— Susţinea că eraţi homosexual? 

— Strigător la cer! 

Vocea îi tremura. 

— Aș fi fost în stare să-l omor dacă nu ar fi dispărut cu maică- 
sa. 

— Deci ea v-a părăsit? 

Sunderland a dat din cap și jumătate din whisky a curs pe 
lângă pahar. 

— De atunci am urmărit cariera rahatului ăstuia. Bineînţeles 
că și-a găsit un senator democrat pe lângă care să se dea bine. 
Cine altcineva în afară de un democrat blestemat ar fi fost atât 
de prost încât să invite un șarpe veninos în casa lui? a spus el 
râzând amar. 

— Au mai rămas cel puţin zece oameni pe strada asta care l- 
au cunoscut pe Thomas în trecut. Intreabă-i ce părere au despre 
el. Despre toate trucurile și farsele murdare. 

A șters bombonul vărsat de pe marginea măsuţei de cafea. 

— Nu ţi-ar veni să crezi nimic din ceea ce are legătură cu el. A 
fost un răzgâiat care nu a ascultat niciodată de rațiune și acum 
stă acolo și râde de noi toţi, crede-mă pe cuvânt! 
„Vicepreședinte”. Ha! 

A rostit asta cu atâta ură încât a început să tremure din nou. 

— Când avea cincisprezece ani, a trăit șantajând femei, știai 
asta? a spus generalul-locotenent Sunderland uitându-se la 
podea. Puștiul a scăpat de probleme doar pentru că a intervenit 
soția mea. A fost o proastă naivă pentru că l-a crezut. Dar 
băiatul și-a învăţat lecţia. De atunci înainte, le-a făcut pe plac 
oamenilor ca să poată să se folosească de ei mai târziu, 
înţelegi? 

T a încuviințat. 

— Da, știu despre asta. 

— Atunci probabil știi și că nu s-a oprit niciodată de atunci. 

Bill Pagelow Falso, gardian la închisoarea Sussex din Waverly, 
în Virginia, era un bărbat cu principii. T. Perkins nu avusese prea 
mult de-a face cu el la început, dar în ultimii zece ani drumurile 
lor se încrucișaseră atât de des și aceste întâlniri fuseseră atât 
de prietenoase și de productive din punct de vedere profesional, 
încât acum puteau să se privească în ochi ca de la egal la egal. 
Nu că i-ar fi păsat lui T prea mult de filosofia lui Falso legată de 
frica de Dumnezeu, dar îi plăceau onestitatea și consecvenţa sa. 

Fuseseră momente în care T avusese nevoie să li se acorde o 
atenţie specială anumitor deţinuţi pe care îi cunoștea personal, 
și-i răsplătise favoarea luându-l pe Falso cu el atunci când îl 
copleșea dorinţa de a vâna. Falso adora să împuște animale, iar 
T îi cunoștea pe toţi cei care aveau drept de vânătoare în 
Highland County. Nu era un sistem de reciprocitate rău, având 
în vedere scopul misiunii actuale ale lui T. 

S-a uitat pe stradă. Încăierările cu miliția și incendiile 
forestiere forțaseră multe animale panicate să o ia pe Ruta 60. 
Dovezile erau destule, erau multe urme de sconcși, oposumi și 
ratoni. El unul avusese cumva noroc să nu dea niciodată peste 
vreo creatură blănoasă în drumul parcurs în lunga odisee prin 
peisajul Virginian. A bătut dedesubtul volanului pentru noroc și 
s-a uitat la ceas. Dacă continua să treacă repede peste opririle 
din Macon, Centralia și Disputanta, va ajunge în Waverly cu mult 
timp înainte de ziua executării, la ora șase seara și va avea timp 
să se vadă cu Falso. 

La orizont se vedea fum deasupra pădurii Cumberland. Asta 
însemna alte probleme cu milițiile. A numărat mașinile militare 
care au trecut pe lângă el și a întors spre Ashby. Acela era 
preludiul unei alte bătălii sângeroase. 

A deschis torpedoul și și-a căutat agenda, care se afla pe 
câteva săgeți vechi, în spatele rezervei secrete de bezele a lui 
Dody Hall. A scos agenda și una dintre săgețile pe care o 
decorase cu pene și o pilise ca să capete o greutate și un 
echilibru optime. Putea să lovească fix la ţintă în patru din cinci 
încercări cu ea, chiar putea. Era cea mai bună săgeată pe care o 
făcuse în viaţa lui. 

A zâmbit, a căutat numărul lui Doggie și apoi și-a pornit 
staţia. Era la limita ariei sale de acoperire, dar funcţiona. 

— Bună, Dody, cum se simte Willie Riverdale? 

S-au auzit niște șuierături, dar vocea lui Dody l-a liniștit. 

— E bine, T! Are un plămân perforat, dar Willie e un tânăr 
puternic. 

— Și Arredondo? 

— O să fie bine. Amândoi o să revină la lucru în cel mult o 
lună. Ai garanţia mea, șefule! 

T nu se îndoia. Chiar dacă va trebui să le schimbe ea însăși 
bandajele. 

— Nu o să mă întorc până luni, o informă el. Va trebui să vă 
descurcaţi singuri. Așadar te declar adjunctul meu până mă 
întorc. Bine, Dody? 

Dacă s-a plâns din pricina acestei promovări temporare, a 
făcut-o cu o voce foarte joasă. Intrebarea era ce va spune restul 
populaţiei împrăștiate din Highland County despre faptul că ea 
avea să fie la comandă timp de câteva zile. 

— Poţi să-mi faci legătura cu numărul ăsta? 

l-a dat numărul de telefon al lui Doggie. li va spune fetei că 
făcuse tot ce putuse, că nu o uitase. 

— Scuze, șefule! Momentan nu are conexiune telefonul mobil. 
Să mai încerc o dată? 

— Sună la Casa Albă și cere cu Dorothy Rogers. 

— La Casa Albă? 

— Fă-o, Dody! 

— Te referi la Dorothy Rogers, cea căreia i se spune Doggie? 

— Da. 

— Șefule, e un mandat de arestare pe numele ei. A încercat 
să-l omoare pe vicepreședintele Sunderland și e căutată la nivel 
naţional. Ar trebui să mai asculţi la radioul poliţiei. 

El s-a încruntat, simțind cum îi crește presiunea în cap. 

— Un mandat de arestare? 

— Da. Circulă un filmuleţ cu ea pe net. Se vede cum îl lovește 
cu piciorul în boașe pe vicepreședinte care zace pe podea. 

T a clătinat din cap. Totul se desfășura rapid. 

— Să mai încerc s-o sun o dată, T? 

El s-a uitat în oglinda retrovizoare la peisajul rural în timp ce 
soarele cobora încet spre vest. 

— Nu, Dody, nu, mersi! Te contactez eu. Serviciu ușor. 

Capitolul 25 


Dintre toate filosofiile de viaţă rustice pe care le auzise 
Wesley Barefoot de-a lungul existenţei sale relativ scurte, una 
dintre afirmaţiile mamei sale - conform căreia dacă bei două 
cești de ceai pentru fiecare ceașcă de cafea, atunci poţi practic 
să bei câtă cafea vrei - era cea mai îndoielnică. Dar acum, în 
orice caz, se uita mirat de la un termos gol la altul și apoi își 
privea mâinile, care îi tremurau la fel ca o tobă bass. Dacă mai 
bea o ceașcă din fiecare, sigur avea să facă scurtcircuit. Așa că 
de ce tot mai simţea pofta aceasta imposibil de potolit? 

Fusese o zi îngrozitoare, la fel ca cele de dinainte. De când 
Doggie plecase din biroul lui supărată, circumstanţele legate de 
presupusul atac asupra lui Sunderland scăpaseră de sub control. 
Se spunea că încercase să-l omoare pe vicepreședinte și din 
acest motiv dispăruse. Wesley spera cu ardoare că a doua parte 
să fie adevărată. A amestecat absent resturile rămase la fundul 
ceștii sale cu cafea cu un deget în timp ce s-a uitat deznădăjduit 
de jur-împrejur la „celula lui suflată cu aur”. 

De ce naiba nu fusese de acord să intervină pentru Doggie și 
tatăl ei, făcându-i rost de o audienţă cu Jansen? Ce rău ar fi fost 
în asta? Președintele cel mai probabil l-ar fi refuzat, dar măcar 
așa i-ar fi arătat lui Doggie că e dispus să facă orice pentru ea, 
pentru că era dispus, nu-i așa? Sau nu era? Era înnebunit după 
ea de ani de zile și posibilitatea că vor deveni un cuplu într-o zi îl 
încântase undeva în străfundurile minţii. Amândoi simțeau la fel 
- era sigur de asta -, dar trebuia să recunoască faptul că 
procesul tatălui ei le stătuse în cale. Și acum nu îndrăznea să o 
ajute, așa că de ce să se păcălească singur? Se purtase ca un 
cercetaș săptămâni întregi. Nu, era mai rău de atât: fusese un 
coleg de călătorie și un laș; și cu ce se alesese? Acum Doggie 
plecase, iar Donald era mort. Lance Burton dădea târcoale peste 
tot ca un păianjen în timp ce restul personalului se închisese 
ermetic în birouri, temându-se că nu vor mai putea să își 
păstreze locul de muncă. 

Wesley își dorea să poată face și el la fel, să-și încuie ușa și să 
arunce cheia. Și de ce nu? 

Fusese angajat ca să expună în mod frumos faptele, 
speranţele și visele președintelui în faţa întregii lumi. Acum visul 
acela se transformase într-un coșmar: presa era sugrumată, 
vocea lui fusese astupată, președintele se închisese în Biroul 
Oval și toţi erau speriaţi și singuri. Dacă Wesley ieșea pe hol, 
fiecare pas al său avea să fie urmărit de ochi bănuitori și fiecare 
mișcare avea să-i fie înregistrată și analizată. Dacă spunea ceva 
nesolicitat, avea să primească în schimb neîncredere și 
scepticism; dacă punea o mână prietenoasă pe umărul cuiva, 
persoana aceea avea să se ferească imediat. Nimeni nu era în 
dispoziţia necesară ca să fie binevoitor. Wesley se simțea 
pierdut. 

A apăsat pe butonul intercomului. 

— Eleanor, a spus el, poţi să vii aici cu câteva doze de Cola? 

— Nu ai timp de asta, trebuie să fii în biroul vicepreședintelui 
în două minute! 

— Deci de ce ne aflăm aici? a întrebat Wesley, uitându-se la 
panoul lui Sunderland cu rânduri bine aranjate de decupaje din 
ziarele internaţionale și cel puţin o sută de poze din presă. 

Erau poze cu Jansen, cu ochi înflăcăraţi, și mii de oameni 
deportați în tabere de refugiaţi de-a lungul graniţei mexicane. 
Fotografii cu foști deţinuţi în uniforme cu dungi galbene 
diagonale, strângând gunoiul de pe autostrăzi și poze din presă 
cu lideri ai milițiilor cu arme încărcate și chipuri pline de ură. 
Totul era bine reprezentat, lumea era informată. 

În capătul rândurilor de decupaje era o jumătate de pagină 
din Le Figaro, cu o poză mare a președintelui Jansen. Wesley nu 
înțelegea textul, dar a văzut data. Deci știrea despre atentatul 
asupra vieţii lui Jansen ajunsese și în afară. 

Nu, nu era nevoie ca serviciul de presă al Casei Albe să ajute 
la răspândirea acestor știri. 

— Ne aflăm aici pentru că geamgiul nu-și va termina treaba în 
Biroul Oval decât peste câteva ore, a răspuns Sunderland, fără 
să ridice privirea dinspre birou. 

— Am înţeles... a răspuns Wesley, neștiind despre ce vorbea 
bărbatul. 

Ce căuta un geamgiu în Biroul Oval? Din câte știa el, 
geamurile erau în regulă. 

Președintele a intrat, a dat mâna cu secretarul Apărării Wayne 
Henderson și cu secretarul Departamentului de Securitate 
Internă Billy Johnson, apoi le-a făcut semn tuturor să ia loc. 

— Ei bine, Lance, s-a adresat el noului Secretar General, avem 
sub control situaţia lui Donald Beglaubter? 

Cuvintele alese de președinte i-au torturat sufletul lui Wesley 
- „situaţia lui Donald Beglaubter”. Se referea la ce se făcuse în 
ceea ce privește informarea publicului - pentru că nu se făcuse 
absolut nimic - sau la trimiterea de condoleanţe părinţilor și 
surorii lui Donald, care lucrau la Biroul Executiv Eisenhower de 
vizavi? Vorbea despre înmormântarea de la cimitirul Arlington 
care avea să aibă loc luni? Nu. Poate că se referea la eliminarea 
oricăror speculaţii cum că lucrurile merseseră foarte prost? 

Lance Burton s-a foit pe canapea lângă Wesley și a încuviinţat 
din cap. 

— Foarte bine... Şi cine dorește să înceapă? Wayne, ce spui? 
O să reușim să-l prindem pe Moonie Quale până duminică seară, 
așa cum ne-ai promis? 

În ultimele zile, devenise mai uşor de văzut că secretarul 
Apărării Henderson era cel mai bătrân membru al guvernului. 
Uneori, fețele ridate și pielea zbârcită sugerează curajul și 
experienţele de viaţă pe care le-a trăit acea persoană, și alteori 
arată mai mult consecinţele acelor experienţe. Oricare ar fi fost 
cazul, aceste ultime săptămâni schimbaseră complet pielea lui 
Wayne Henderson. 

— Eu am promis asta? 

Secretarul Apărării a încercat să schițeze un zâmbet, apoi și-a 
dat seama că nu se potrivea deloc în cazul de față. 

— leri am omorât doi dintre liderii coaliţiilor de miliții și azi- 
noapte i-am ras pe Haiducii din Missouri. Am descoperit câteva 
dintre liniile de comunicaţii folosite de coaliții și lucrăm în 
continuare cât de mult putem. Am descoperit legături strânse 
între miliții și ofițeri militari rebeli și sunt ferm convins că în 
curând vom avea o pistă decisivă spre locul în care se află 
Moonie Quale, cu siguranță în următoarele patruzeci și opt de 
ore, îmi închipui. Până atunci, va trebui să lăsăm lucrurile să se 
desfășoare în ritmul lor. 

— Da, și știm și că Quale a fost rănit, a adăugat Billy Johnson. 
Grav rănit, de fapt. Dacă se duce la un doctor, l-am prins, iar 
dacă nu se duce, problema se va rezolva de la sine. Potrivit 


VP - 287 


informaţiilor mele, nu va supraviețui mai mult de o săptămână 
dacă rănile nu îi sunt tratate. 

— Milițiile nu pot să aibă și ele propriii lor doctori? a întrebat 
Wesley, în timp ce Sunderland îl sfredelea cu privirea. 

— Ba da, pot, și suntem conștienți de acest lucru, a răspuns 
Johnson. Motiv pentru care FEMA ţine sub supraveghere toate 
centrele de operaţii din spitale din întreaga ţară. 

— Mă gândeam la spitalele de teren. 

Billy Johnson i-a oferit un zâmbet șters. 

— Nu-ţi face griji, Barefoot, o să le găsim! 

Președintele Jansen s-a uitat la Sunderland. 

— Să înţeleg că începem să rămânem fără spaţii în taberele 
de refugiaţi. 

— Nu, nu cred că e așa! 

Thomas Sunderland s-a lăsat pe spătar și a bătut cu vârful 
pixului în birou. 

— Oamenii noștri sunt foarte eficienţi acolo, dar nu ar trebui 
să vorbim mai târziu despre asta? Elicopterul generalului Powers 
va sosi în jumătate de oră. 

Wesley s-a încruntat. Sunt foarte eficienți acolo. Ce ar fi 
trebuit să mai însemne și asta? Parcă nu mai stătuse niciodată 
la o ședință cu acești oameni. Nu îi cunoștea, nu avea idee ce 
principii aveau. Nu mai erau ca înainte. 

— Bun, o să revenim mai târziu asupra acestei chestiuni, fu 
de acord Jansen. E adevărat, sunt lucruri mult mai importante 
de discutat, dar mai întâi, Billy, trebuie să-mi spui dacă ai găsit- 
o pe Doggie Rogers. 

Wesley stătea cu sufletul la gură. Acum ce mai urma? 

— Nu, nu încă, dar i-am detectat telefonul undeva între 
Philadelphia și Trenton, așa că presupunem că se îndreaptă spre 
New York. A fost un semnal foarte scurt, așa că nu putem fi prea 
siguri, dar acesta e indiciul după care ne vom ţine acum. 

— Are vreo rudă în New York? 

— Nu, dar câteva dintre vechile ei prietene de școală locuiesc 
acolo. Verificăm toate posibilităţile. 

Wesley a observat cum, preţ de o secundă, Jansen se uita în 
gol, un contrast puternic faţă de căutătura dură a lui 
Sunderland. Era încă în libertate, dar erau pe urma ei și aveau s- 
o prindă. lar el stătea aici și nu făcea nimic. 

Și-a dres glasul. 

— Domnule Președinte, în ceea ce o privește pe Doggie 
Rogers, cred că a încercat să ajungă la dumneavoastră ca să vă 
întrebe dacă puteţi să amânaţi execuţia tatălui ei deoarece se 
pare că au apărut dovezi noi... 

Sunderland și-a trântit pixul pe birou. 

— Sunt perfect conștient că ţi s-a pus pata pe Doggie Rogers! 

l-a aruncat o privire lui Lance Burton. 

— Dar să nu uiţi că aceeași Doggie Rogers m-a atacat mai 
devreme astăzi, un act criminal care ar fi putut să se sfârșească 
dezastruos. Nu are nimic nou de zis despre cazul lui Bud Curtis. 
Pe de altă parte, avea un obiect greu la braţ și era în drum spre 
biroul președintelui, așa că nu cred că ar trebui să îi iei apărarea 
acum, Wesley. Nu e potrivit. Prietenii pe care îi alegi pot să-ţi 
aducă consecinţe nefericite. 

— Un obiect greu? Ce obiect greu? 

— Nu s-a văzut în înregistrarea de pe camera de 
supraveghere, așa că nu pot să-ţi răspund la întrebarea aceasta, 
dar dacă tot a venit vorba, mi-ar plăcea să știu ce ai vorbit cu ea 
despre acele dovezi care au legătură cu tatăl ei? 

Wesley a stat o clipă și l-a privit în ochi pe vicepreședinte. Să 
spună că vorbise cu ea în biroul său chiar înainte să-l atace pe 
Sunderland? Ar fi fost surprins dacă Sunderland nu știa deja, dar 
dacă era așa, probabil că deja știa și că nu apăruse în 
înregistrare conversaţia lor. Poate că Sunderland avea să-l 
întrebe apoi cum de nu se auzise nicio conversație, iar Wesley 
va fi forțat să recunoască faptul că acoperise microfoanele ca să 
nu fie auziți. Era un moment decisiv. Dacă mărturisea, își 
pierdea credibilitatea, și ce avea să i se întâmple apoi? Se 
vorbea despre tabere, despre supravegheri și suspiciuni. Era 
paranoia peste tot, așa că puteau să-i facă orice dacă nu mai 
aveau încredere în el! l-au venit în minte câţiva membri ai 
Congresului și alte persoane importante care dispăruseră în 
ultima vreme. Vor fi găsiți vreodată? Și oare îl vor lăsa să mai 
plece din cameră dacă în sfârșit spunea totul pe șleau? 

— Nu cred că Doggy este vinovată de ceva grav, dacă e 
vinovată cu adevărat, a încercat el să evite răspunsul. 

Billy Johnson a mijit ochii. 

— O s-o găsim, Wesley, și atunci vom afla. Așa că n-ai de ce 
să-ţi faci griji. În acest război pe care îl ducem în momentul de 
faţă, vor fi și victime colaterale. 


VP - 289 


— Încearcă să te detașezi, Wesley! a spus Jansen. 

Wesley și-a dat seama că președintele era iritat, dar nu și cât 
de tare. Dar era un semn că trebuia să-și ţină gura. 

— Ne apropiem de scopul nostru. În curând, America va fi 
paradisul la care am visat cu toţii și până atunci trebuie doar să 
ne facem treaba. 

S-a întors spre ceilalți. 

— Prim-ministrul britanic ne-a contactat din nou, domnilor, și 
asta înseamnă că vorbește serios. Terry Watts ne-a informat că, 
fiind în drum spre Argentina pentru o vizită de stat, vrea să ne 
facă o vizită neoficială mâine și propun ca noi să fim de acord? 

— Mâine?! Chiar că ne-a anunţat din scurt! a exclamat 
secretarul Apărării cu cearcănele înnegrindu-i-se și mai mult. 

Wesley știa exact ce simte. 

— Dacă acceptăm, va trebui să facem acest lucru public în 
seara aceasta, ceea ce înseamnă că voi doi veţi fi ocupați. 

Jansen a dat din cap spre Lance Burton și Wesley. 

— Trebuie să presupunem că Watts practic vrea să discute 
despre situaţia din ţara noastră, dar bineînțeles că această 
chestiune nu trebuie să fie menţionată, așa că gândiţi-vă la o 
abordare plauzibilă. Și între timp, voi restul ocupaţi-vă ca 
străzile din jurul Casei Albe să fie curățate și măsurile de 
securitate să fie optimizate. 

— De ce să nu ţinem întâlnirea la Câmp David? a sugerat 
secretarul Apărării. 

— Nu, întreaga zonă a munţilor Catoctin este prea nesigură la 
momentul actual, a spus Billy Johnson. 

— Atunci propun ca ședința să aibă loc la reședința de la ţară 
a președintelui, din Onancock, a intervenit secretarul Apărării. 

Wesley înţelegea unde bătea. Cum naiba se putea să ascundă 
situația actuală de la Washington de o delegaţie străină într-un 
timp atât de scurt? 

Jansen a încuviinţat din cap. 

— Deja am discutat această opţiune cu Billy, și el îmi spune 
că, chiar dacă închidem Ruta 13 de lângă Pocomoke City, nu 
vom putea să-i controlăm pe oamenii de la Willis Wharf. 
Onancock iese din discuţie. 

Billy Johnson nu părea mândru de situaţie. 

— Mă îndoiesc că prim-ministrul va aprecia peștii stricaţi sau - 
mai rău - pe aceia care vor fi aruncaţi în el. 

— Atunci ce ziceţi de insula Tangier? Trebuie să fie sigură. 

Era evident că secretarul Apărării nu voia ca întrevederea să 
aibă loc în curtea lui. 

Apoi a intervenit Jansen: 

— Vom avea întâlnirea cu Terry Watts aici la Casa Albă mâine 
dis-de-dimineaţă și punct. Voi doi discutaţi măsurile de 
securitate cu personalul respectiv și asiguraţi-vă că traseul 
aerian este liber de la aeroportul Dulles până aici, cu excepţia 
elicopterului lui Watts. 

S-a întors spre Lance Burton. 

— Tu te ocupi de ceremonii și masă, iar tu, Thomas... 

A pus o bucată de hârtie pe biroul lui Sunderland. 

— Asiguraţi-vă că programul acesta este livrat 
departamentelor relevante. De ce să nu lăsăm Departamentul 
de Stat să se implice și să vină cu o idee? Ce naiba mai au de 
făcut în zilele acestea? 

A râs scurt și sec. Wesley nu-l mai auzise râzând așa. 

— Mâine, Watts și cu mine vom ţine o ședință scurtă și 
concentrată, a continuat Jansen, și după ceaiul de după-amiază 
și banchetul oficial, elicopterul nostru va duce delegația lui 
înapoi la aeroport. Totul trebuie să fie pregătit la perfecție ca să 
lăsăm impresia că ţinem totul sub control și că în curând ne vom 
relua comerțul pașnic cu restul lumii. Watts trebuie să se ducă 
direct la așa-zisa lume descătușată a presei care îl așteaptă în 
Buenos Aires și - dintr-un punct de vedere cu totul neutru - să 
spună acesteia că ceea ce se întâmplă în America este 
realizarea unei reforme de mult recunoscută ca a fi necesară, și 
nu o revoluţie scăpată de sub control așa cum o descrie lumea. 

A arătat spre panoul lui Sunderland. 

— Cred că înțelegeţi ce vreau să spun. 

Au încuviinţat cu toţii din cap, cu excepţia lui Wesley. 

— Mă scuzaţi, domnule președinte, dar dacă eu trebuie să 
scriu declaraţia de presă, presupun că Lance Burton a fost deja 
informat cu privire la ce trebuie spus. Adică au fost deja stabilite 
niște idei de bază, nu-i așa? 

Burton a pus o mână pe braţul lui Wesley, dar acesta i-a dat-o 
la o parte și a continuat: 

— Deci, pentru mine, întrebarea este: cui o trimitem, când 
majoritatea mass-media au fost închise în ultima săptămână? 
Din câte văd eu, au mai rămas doar NBC, The Wall Street 

Journal, The Washington Post, The Herald Tribune și Newsweek 
și acestora le-am redus în mod drastic capacitatea de a informa. 
Președintele s-a gândit la cum vom reuși să menţinem 
răspândirea ştirilor dacă aceste câteva surse de informare 
naţionale care au mai rămas vor intra brusc în grevă? S-ar putea 
întâmpla, nu-i așa? Și dacă se întâmplă așa ceva, avem de gând 
să lăsăm oamenii din diverse departamente guvernamentale să 
preia treaba asta? Pentru că dacă da, mă tem că astfel o să le 
facem o favoare radiourilor locale și celor clandestine și nouă o 
defavoare. 

Președintele l-a privit calm. 

— Până atunci nu vor mai rămâne multe posturi clandestine, 
Wesley! 

— Bine. Ce încerc eu să spun este că nu putem să dăm 
declaraţii de presă despre situația oficială actuală. Va trebui să 
dăm presei și niște povești care nu sunt complet previzibile, 
astfel încât cititorii lor să nu creadă că manipulăm totul. 

— Cum ar fi? 

— Cum ar fi că această administraţie și-a stabilit un termen 
limită pentru metodele sale actuale. 

— O să urmeze și asta, Wesley! a răspuns președintele. Vizita 
prim-ministrului britanic este primul pas. 

— Da, dar în viitor, nu am putea încerca să nuanțăm 
informaţia - să mai recunoaștem că am greșit din când în când - 
și să găsim alte știri pe care să le punem într-o lumină pozitivă? 
Povesti mărunte, din viaţa de zi cu zi? Altfel oamenii își vor 
pierde încrederea în media și asta va fi lesne de înţeles. 

Thomas Sunderland i-a aruncat una dintre privirile sale dure. 

— Dacă ai vreo sugestie concretă, Wesley, atunci pune-o pe 
hârtie și trimite-o la birourile noastre. 

Președintele l-a întrerupt. 

— Știu la ce te gândești, Wesley, și ai dreptate! E o idee 
excelentă. Să dăm presei câteva vești bune în fiecare zi. Să-i 
trimiți sugestiile tale lui Thomas și va alege el una. 

Wesley a încuviinţat din cap. Măcar atât. 

— Mulţumesc, domnule președinte! Mâine cred că putem 
publica ceva despre slăbirea controlului statului. Astfel de lucruri 
vor să audă oamenii. Nu le pasă lor de prim-ministrul britanic, 
atâta timp cât se pot întoarce la vechea lor viaţă. Îi va face să se 
relaxeze. 

A tras aer adânc în piept. Trecuse mult timp de când nu mai 
spusese ceva important. Când îţi dorești ceva foarte tare, îţi faci 
și un plan pentru a-l obţine, așteptând momentul potrivit și 
știind cum te vei simţi după aceea. In asta găsești ingredientele 
necesare pentru a fi fericit. Și așa s-a simţit Wesley în acel 
moment scurt în care șeful său i-a dat aprobarea. Dar a durat 
doar o clipă, pentru că și-a dat seama că astfel capitulase și că, 
în cele din urmă, acceptase definitiv că era băiatul de încredere 
al președintelui. „Îi va face să se relaxeze”, spusese el. Dar ce 
era atât de minunat în asta? Chiar își dorea asta? Sau era de 
fapt dorinţa lui de a fi capabil să manipuleze populaţia, aceeași 
care îl propulsase în carieră până acum? 

Jansen a încuviințat. 

— Bine, Wesley, poţi să scrii că distribuţia de alimente va 
reveni la normal săptămâna viitoare. 

— Mă scuzaţi, domnule președinte, a intervenit Billy Johnson. 
Este o idee bună, dar mă tem că nu putem să ne ţinem de 
această promisiune. Drumurile sunt încă nesigure. S-ar putea să 
mai dureze câteva săptămâni până când vom neutraliza milițiile. 
Și apoi firește că vor mai fi și singuraticii nebuni de care va 
trebui să ne ocupăm. 

— Da, dar măcar ne vom exprima bunele intenţii, nu-i așa? 
Dacă se întâmplă ceva neașteptat, nu va fi vina noastră... 

S-a întors spre Wesley. 

— Nu-i așa? 

Nu știa cum să răspundă. 

— Este o idee excelentă! a comentat Lance Burton. Dar 
putem începe și prin a dezvălui înțelegerile dintre consumatorii 
de droguri și criminalii violenţi. Asta e o știre care îi va face pe 
oameni să se simtă mai bine. 

Președintele a arătat cu degetul spre Wesley și la privit 
impunător. Deci rezoluţia fusese adoptată. 

— Eu și Wesley vom pregăti o listă cu știrile frumoase pentru 
săptămâna următoare, până după-amiază, a bălmăjit Burton. 

Wesley era pe punctul de a protesta, dar Burton a pus o mână 
fermă și prevenitoare pe brațul său. 

Jansen a zâmbit. 

— Bine, atunci! Și în ceea ce-l privește pe Bud Curtis, 
subiectul deja a fost epuizat. Nu este momentul potrivit ca 
sistemul nostru de justiţie să se relaxeze. Vicepreședintele 

tocmai a primit un sondaj care confirmă faptul că oamenii au o 
părere bună faţă de eliberarea deţinuţilor, dar și că așteaptă 
executarea celor cu condamnare la moarte. Așa că vom putea 
spune că asta dovedește că poporul american este dispus să 
accepte consecinţele unui consens naţional. Acela de a-ţi iubi 
aproapele, dar și de a-l pedepsi aspru pe cel care a încălcat o 
anumită limită. 

Wesley a vrut să întrebe cum fusese realizat sondajul, de 
vreme ce institutele de sondare a opiniei publice nu mai erau în 
funcţiune, dar a simţit cum Lance Burton îl strângea și mai tare 
de braţ. 

— Aici, prieteni... 

Președintele a rupt câteva pagini din carnețelul său galben și 
le-a împărțit. 

— Acum vreau ca fiecare dintre voi să-și scrie părerea sinceră 
și să-mi dea înapoi hârtia. Intrebarea pe care vreau să v-o spun 
este dacă ar trebui să continuăm să practicăm pedeapsa 
capitală în Statele Unite. Scrieţi D pentru da, N pentru nu și NS 
pentru nu știu. Poftiţi... scrieți! 

Fiecare dintre ei a scris ce părere avea, a împăturit hârtia și 
apoi a dat-o înapoi. Jansen a rămas un moment zâmbind. 

— Să ghicim că aţi scris cu toţii NS? Da, pun pariu că da! 

A desfăcut hârtiile galbene, una câte una, și zâmbetul său s-a 
lărgit. 

— Voilà!” a zis el. Toată lumea a scris NS cu excepţia lui 
Thomas, cred, care a scris D. Așa este, Thomas? 

Vicepreşedintele a încuviințat din cap. 

— Dacă voi - cei mai buni și cei mai inteligenţi - nu puteţi să 
vă decideți în acest caz, atunci nu avem niciun motiv să 
presupunem că poporul american este de altă părere, ceea ce 
înseamnă că vom continua cu pedeapsa capitală, orice ar fi. 

Wesley era supărat. Ar fi vrut să scrie N, dar era conștient de 
prea multele crime oribile din ultima vreme. Despre canibalism 
și scene de tortură îndelungată, despre copii dezmembrați și 
minţi atât de bolnave încât nici măcar cel mai intensiv 
tratament psihiatric nu avea vreo speranţă la un efect pozitiv 
sau un semn de recuperare. l-ar fi plăcut să spună nu, darnu a 
putut, așadar votul lui a fost lipsit de sens. Jansen știa exact ce 
făcea. 


27 lată! (în Ib. franceză în original) (n. red.). 

Wesley și-a tras braţul din strânsoarea lui Lance Burton. 

— Încotro ne îndreptăm atunci? Executăm sute de oameni în 
fiecare zi. Dacă nu în închisori, atunci în păduri, de-a lungul 
autostrăzilor și pe străzile secundare. Cum se va sfârși, dacă nu 
ne oprim? 

— Cum se va sfârși? 

Jansen s-a încruntat. 

— Îţi zic eu cum, Wesley: întocmai cu faptul că ne vom opri? 
Într-o zi, oamenii se vor sătura. 

(J 

După ședință, Wesley s-a dus în biroul lui Burton. Acesta și-a 
informat secretara că nu dorea să fie deranjat, că aveau multe 
de făcut și că nu aveau mult timp la dispoziţie. Apoi a trântit ușa 
și a rămas în fața lui Wesley, cu mâinile pe lângă corp. 

— Bun, mai întâi trebuie să discutăm, apoi vom scrie. 
Presupun că știi că mergi pe marginea prăpastiei în momentul 
de faţă, nu-i așa, Wesley? 

— Asta fac? 

— Ei bine, Jansen și Sunderland chiar au nevoie de tine. 
Nimeni nu scrie mai bine decât tine. Ce iese din stiloul tău este 
splendid, dar ai grijă. Ești pus sub supraveghere. 

— Da, și tu la fel. Cu toţii suntem, nu uita asta! 

Burton s-a așezat și și-a împreunat mâinile obosite. Mâini care 
se întinseseră spre cer, rugându-se ca tatăl lui să se întoarcă 
acasă în siguranţă din Vietnam. Mâini care culeseseră fructe în 
Vestul Mijlociu ca să câștige bani să-și hrănească fraţii și surorile 
mai mici și mama chinuită. Mâini care strânseseră mâna tuturor 
oamenilor pe care Wesley îi admira. 

— Crezi că știi ceva, nu-i așa, Wesley? Ceva despre cine e 
călare pe cal și cine merge pe lângă el prin noroi. 

— Știu doar că tot ce spui acum este înregistrat și că 
Sunderland aude tot ceea ce aleg oamenii săi să discute. 

— Înţeleg! Deci asta crezi că știi? Bine, atunci! 

Burton și-a pus mâinile pâlnie la gură. 

— Chiar este adevărat ce spune Wesley, domnule 
vicepreședinte? a strigat el în gol. 

Apoi a clătinat din cap. 

— Ești atât de tânăr, copile! a zis el, căutând într-un teanc de 
hârtii. 

A scos una de culoare albastru-deschis, pe care era ceva 
scris, și a împins-o spre Wesley. 

Nu era greu de recunoscut scrisul de mână cu litere de tipar 
al lui Donald Beglaubter. Un scris de copil neîndemânatic al 
cărui executant fusese matur și înzestrat. 


Hârtia conţinea o listă 


cu nume, mai mult sau mai puţin în 


ordinea rangului. Toţi erau membri ai guvernului sau oficialități 


importante și în dreptul 


fiecărui nume era o listă cu ce li se 


întâmplase - cu care Wesley nu era în temă - fiecare având o 
situaţie care provoca aceeași senzaţie neplăcută. 


Scria așa: 


PERSOANA: 


ÎNTÂMPLAREA 


Președintele Bruce 
Jansen: 


Uciderea soțiilor Caroll Jansen și Mimi 
Todd Jansen 


Secretarul Apărării 
Wayne Henderson: 


Forţat să-și execute soldatul coleg în 
timpul interogării din Vietnam 


Vicepreședintele Michael 
K. Lerner: 

Șeful Cabinetului/ 
Vicepreședintele T. 
Sunderland: 


A pierdut un pluton al cărui căpitan a 
fost în Grenada 


Procurorul general 
Stephen Lovell: 


*Mama și fiica violate și rănite grav 
în timpul unui atac 


Secretarul de Stat Mark 
Wise: 


Nora sa a fost spitalizată într-un 
spital de boli psihice după ce a fost 
martoră la o crimă 


Judecătorul suprem al 
Curţii de Justiţie T. 
Manning 


*Asasinat 


Secretarul 
Departamentului de 
Interne Betty Tucker: 


Sora sa a fost omorâtă 


Secretarul Agriculturii 
Billy Johnson: 


Fiul lui a fost omorât cu un cuțit în 
timpul unui jaf 


Secretarul Comerţului Jay 
W. Barket: 


*Cel mai bun prieten al fiului său a 


fost omorât într-un incident armat 

Secretarul Educaţiei Lena Vecinul său a fost omorât în timpul 


Cole: unei spargeri 

Secretarul 

Transporturilor, Joseph Cel mai bun prieten omorât în timpul 
Barrett: unor antrenamente militare 
Secretarul General Lance |Cumnata sa paralizată în urma unui 
Burton: atac armat 

Secretarul Muncii Alison |??? 

Ramsey: 

Șeful Comunicaţiilor *Nepotul său în aceeași clasă cu 


copilul omorât într-un incident armat 


Purtătorul de cuvânt 
Wesley Barefoot 
Liderul majorităţii Peter Fiul său a murit împușcat 
Halliwell: 

Președintele Senatului 
Pro Tem Hammond Implicat într-un incident armat 
Woodrow: accidental când era mic 
Președintele Șefilor de Rănit în acţiune; atacat și rănit de un 
Stat Major Omar Powers: |veteran din Vietnam în Biloxi 


Vocea lui Burton l-a readus la realitate pe Wesley. 


— Ce părere ai, Wesley? 

— Uau, nu știu ce să cred! Știi când a scris-o Donald? 

— Mi-a dat-o cu o zi înainte să fie asasinat. 

— De ce? 

— Și au am făcut o listă similară. Aveam de gând să ne 
comparăm notițele. 

A deschis un sertar și a pus o coală de hârtie lângă cea alui 
Donald. Erau surprinzător de asemănătoare ca și conținut. 

— Intregul Cabinet, și noi înșine de asemenea. Dumnezeule! 

Lui Wesley aproape că nu-i venea să creadă. 

— Ai o cumnată care a rămas paralizată după ce a fost 
împușcată? 

El a încuviinţat din cap. 

— Da, soţia fratelui meu mai mic. 

— Nu înţeleg! Cele mai multe dintre persoanele care ocupă 
funcţii de conducere în această ţară au fost implicate într-un fel 

sau altul, în incidente teribile ce au implicat arme de foc. E pur 
și simplu incredibil! 

— Da, dar nu prea are cum să fie o coincidenţă. 

— O coincidenţă? 

Wesley a clătinat din cap. Nu știa ce era, coincidenţă sau nu. 

— E o steluţă lângă unii dintre ei. Ce înseamnă asta? 

— Că incidentul s-a petrecut după ce a devenit președinte 
Jansen. 

— A, da! Bineînțeles. 

Tânărul a încuviințat. 

— Ce se poate înţelege de aici? 

— Ce vrei tu. 

Wesley s-a mai uitat o dată peste listă. Și el avea liste în 
sertarul său care conţineau datele unor episoade violente din 
ultimele trei săptămâni. Dacă puneai toate cele trei liste una 
lângă alta, rezulta ceva mai mult decât niște simple îndoieli și 
asta era de ajuns ca să-ţi vină rău. S-a întrebat pentru o clipă 
dacă nu ar fi trebuit să-și distrugă lista. Pe de altă parte, putea fi 
cineva sigur că exista un plan făcut cu bună știință în spatele 
tuturor acestor întâmplări întunecate? Ar fi putut fi cineva atât 
de cinic încât să plănuiască astfel de necazuri, sau ar fi putut 
exista o altă cauză? 

S-a uitat la Burton. 

— Este posibil să-ţi imaginezi, din punct de vedere statistic, 
că practic toate familiile din ţara aceasta au avut astfel de 
experienţe? 

— Nu, nu este! 

— Dar dacă astea nu sunt coincidente, atunci este de-a 
dreptul îngrozitor. Președintele s-a folosit de faptul că aproape 
toţi membrii personalului său au avut un episod violent și 
negativ în trecutul lor care a implicat armele de foc. 

— In afară de cei care au lucrat pentru el de mulţi ani, da, s-ar 
putea. 

— Dar incidentele care s-au petrecut de când a devenit 
președinte Jansen? De exemplu, s-a tras la o școală. Ar putea 
cineva sănătos la cap să sugereze că nici acele incidente nu au 
fost o coincidenţă? 

— Nu știu. Nu sugerez nimic. 

Wesley a înlemnit brusc și s-a uitat în jur ca și cum uitase 
unde se afla. Dumnezeule, în ce se băgase? Tocmai rostise cu 

voce tare cele mai rele acuzaţii imaginabile pentru microfoanele 
de supraveghere. 

— Fir-ar să fie, Lance! a șoptit el, ar fi trebuit să mă oprești. 
Camera asta e ascultată! 

Lance Burton și-a arătat dinţii ca de fildeș. 

— Vino aici, l-a îndemnat el, trăgându-l într-o cameră 
alăturată care cândva funcţionase mai mult ca arhivă pentru 
documente legale. Aici e. Mai vrei să știi și altceva? a spus, 
arătând spre un teanc de cutii negre din metal. 

— Nu înțeleg! 

Burton a zâmbit din nou. 

— Tot ce este spus și monitorizat video în acest loc este 
înregistrat pe aceste hard diskuri. Apoi informaţiile sunt 
transmise Departamentului de Securitate Internă pentru a fi 
analizate. 

— Dumnezeule, pe lângă astea interceptările lui Nixon au fost 
o joacă de copil, ceea ce au și fost, de fapt. 

Wesley a încercat să înţeleagă care erau ramificaţiile, dar nu 
era ușor. 

— Tu te ocupi de asta? Am crezut că a fost ideea lui 
Sunderland. 

— El așa ar fi preferat, dar i-am luat-o înainte. Uneori trebuie 
să fii cu un pas înainte în joc dacă vrei să menţii controlul și 
perspectiva de ansamblu, după cum bine știi. 

— Dar ce naiba, Lance, i-ai pus microfoane și 
vicepreședintelui? Nu pot să-mi imaginez că ar fi fost de acord 
cu asta. 

— Până acum, biroul președintelui, al vicepreședintelui și al 
meu nu sunt supravegheate audio. Asta a fost înţelegerea. 

— Până acum? Dar și ei poartă legitimaţii la fel ca noi restul, 
nu? 

— Legitimaţia mea, a președintelui, a lui Sunderland, a lui Ben 
Kane și ale oamenilor lui sunt simple - nu conţin microfoane. 

Wesley a ridicat din sprâncene. 

— Mersi pentru încredere! 

Burton l-a privit fix în ochi. 

— Asta e pe bune, Wesley! Niciun cuvânt despre toate astea 
nu trebuie să iasă din această cameră. Trebuie să-mi promiţi 
asta! 

Wesley nu știa cum ar fi trebuit să răspundă. Erau câţiva 
factori necunoscuți. Lance Burton putea să pară sincer, dar nu 
trebuie să ai mereu încredere în ochii mari căprui. Ca să ajungi 
atât de departe în viață ca Lance, trebuie să mai faci și lucruri 
ilegale. Dar, în general, avea încredere în el. Burton era un om 
bun și Wesley era dispus să-i promită că va păstra secretele, în 
afară de cazul în care circumstanțele se vor schimba în viitor. 
Așa că a încuviințat. 

— Promit, Lance! Normal, a spus el. 

— Bine. Atunci pune-ţi asta! 

l-a înmânat lui Wesley o legitimaţie identică cu cea care îi 
fusese dată iniţial. 

— Poftim, poart-o pe asta în schimb! E la fel ca a mea: fără 
microfon și fără alarmă de perimetru. 

Abia atunci și-a dat seama că vechea sa legitimaţie dispăruse. 
Și-a controlat buzunarele și s-a uitat pe jos. 

— Nu, nu ai pierdut-o aici. Zace între pernele de pe 
canapeaua lui Thomas Sunderland. Ti-am dat-o jos de pe sacou 
într-un moment prielnic în timpul ședinței de mai devreme. 

Brusc, Wesley și-a adus aminte când se întâmplase asta. 

— Deci de-asta m-ai luat de braţ. N-a fost doar ca să-mi ţin 
gura. 

— Nu, n-a fost doar de asta. Trebuie doar să sperăm că 
personalul de serviciu sau Sunderland nu vor găsi legitimaţia 
prea curând. 

— Ce încerci să faci? 

— Am nevoie de dovezi, a spus el, arătând spre hârtia lui 
Donald. 

— Atunci probabil ar fi mai bine să tragi cu urechea la 
președinte. 

— Da, știu, ceea ce ne aduce la următorul punct. Eu i-am dat 
ordin geamgiului să înlocuiască geamurile blindate cu vedere la 
gazon din Biroul Oval, dar o parte din geamuri au urechi mai 
mari decât altele, dacă înţelegi ce zic. 

Wesley a simţit un fior pe șira spinării. Chiar era posibil așa 
ceva? Putea un geam să fie un dispozitiv de ascultare? 

— De ce îmi spui asta, Lance? 

— Sunt șanse mai mari ca unul dintre noi să iasă din treaba 
asta teafăr dacă nu mă ocup singur. Asta, plus faptul că am 
încredere în tine, Wesley! 

— Înregistrările cu Jansen și Sunderland vor fi trimise lui Billy 
Johnson? 

— Nu, momentan nu, doar celelalte înregistrări. 

Nu era un lucru plăcut la care să se gândească. 

— Vrei să spui că toate înregistrările din legitimaţiile și 
telefoanele noastre și toate filmările sunt trimise automat către 
Departamentul de Securitate Internă? 

Burton a încuviințat. 

— Da. 

Wesley și-a mușcat buza de jos. 

Apoi Burton a arătat spre cele două cutii negre de la fund. 

— Să ne concentrăm pe ce e în astea două. Cea de suse 
conectată la camera de supraveghere din biroul lui Sunderland - 
fără sunet, din păcate -, dar cea de jos compensează asta, 
deoarece este cea care supraveghează și video și audio biroul 
tău, Wesley, și care prinde semnalul de pe legitimaţia ta. 
Ințelegi ce spun? 

— Deci poți să-l spionezi pe vicepreședinte printr-o 
combinație între camera video și legitimatia mea? 

Era prea mult. 

— Și Biroul Oval este supravegheat video? 

— Nu, acela nu. 

Lance Burton s-a ridicat și a deschis capacul unei cutii mari de 
metal care atârna pe un perete deasupra unor cutii cu hard- 
diskuri. A apăsat pe câteva butoane și a activat un monitor pe 
care se vedea o imagine extrem de clară în alb și negru a ceea 
se întâmpla în biroul vicepreședintelui. 

— Butonul acesta face trecerea de la o cameră la alta, a 
explicat bărbatul, trecând din biroul lui Sunderland în cel al lui 
Wesley, în Sala Roosevelt și apoi de-a lungul holului. 

Apoi a schimbat din nou în biroul lui Sunderland unde încă 
avea loc ședința. 

Wesley s-a uitat la monitor. Cei mai importanţi politicieni din 
ţară luau o pauză de cafea. Pentru necunoscuți, arăta ca o 
întâlnire de la Rotary Club: o discuţie despre starea lumii în faţa 
unei cești cu cafea și apoi un joc de pocher între prieteni. Și 
poate că, în esenţă, asta era de fapt. 

— Ascultă! i-a atras atenţia Burton, băgând un fir în cutia care 
prelua sunetul din legitimaţia lui Wesley. 

Pe lângă zumzetul slab și un ușor zgomot metalic, totul se 
auzea tare și clar și Wesley a simțit fiori pe șira spinării. Ei doi, 
secretarul general al Statelor Unite ale Americii și purtătorul de 
cuvânt, stăteau acolo și îi ascultau ilegal pe președinte și pe 
secretarii Departamentului de Securitate Internă și 
Departamentului de Apărare, în timp ce discutau despre uriașa 
criză naţională. Era o faptă în urma căreia te puteai alege cu o 
condamnare foarte lungă la închisoare, asta dacă aveai noroc. 
Se știa că unii oameni pur și simplu dispăruseră pentru mai 
puţin de atât. 

A încercat să-i surprindă privirea lui Lance Burton. 

— Chiar crezi că o să funcţioneze, Lance? Nu e mult prea 
riscant? Cum poţi fi atât de sigur că nu suntem priviţi și ascultați 
chiar în momentul acesta? 

S-a uitat la ușa închisă care dădea spre camera 
comunicaţiilor, așteptându-se ca oamenii lui Ben Kane să dea 
buzna peste ei în orice secundă. 

Burton a ridicat din umeri. Dacă își asumase riscul, se pare că 
nu avea de gând să-l lase să-l deranjeze. În schimb, a repetat: 

— Ascultă! 

Oamenii își învârteau lingurițele în cafele, stând unul în fața 
celuilalt cu spatele drept și mișcări măsurate. Nimeni nu și-a 
dres glasul, nimeni nu a vorbit evaziv și nici ezitant. Se priveau 
fix unul pe celălalt în timp ce stabileau cum să strângă și mai 
tare ţara în cleștele de fier. Cum să oprească influenţa lumii 
exterioare asupra desfășurării evenimentelor din Statele Unite, 
cum să închidă transmisiunile străine prin satelit și cum o serie 
de viruși aveau să fie eliberaţi pe internet pentru a se ocupa de 
asta. Și cum toate telecomunicaţiile domestice aveau să fie 
modificate și controlate. Făceau asta cu gustul de cafea 
proaspăt măcinată în gură, stând cu spatele pe pielea scumpă a 
scaunelor. 

Departamentul de Securitate Internă deja întocmise un 
program, iar Departamentul Apărării luase măsurile militare 
necesare. Din câte puteau înţelege Wesley și Lance, totul avea 
să fie introdus în doar câteva zile. Au observat cum Thomas 
Sunderland și-a turnat un pahar cu coniac și a cerut 
implementarea rapidă. Au văzut cu câtă atenţie asculta 
președintele Jansen tot ce se vorbea și cum faţa lui s-a relaxat 
treptat. 

Părea satisfăcut. Era vorba doar despre control aici. 

O serie de gânduri deprimante și neliniștitoare i-au trecut prin 
cap lui Wesley. Era ca și cum se pronunţa o sentinţă la moarte. 

— Ce facem? a întrebat el atât de încet încât era surprinzător 
că Lance Burton la auzit. 

— Ei bine, Wesley... Despre asta vom discuta. 

Capitolul 26 


Doggie a încercat să-l sune pe T. Perkins în timp ce ea și Ollie 
mergeau prin cartierele oprimate din New Jersey. Era sâmbătă, 
în jur de ora 3.30 după-amiaza, și ea era din ce în ce mai 
disperată. Ce făcea T de îi era atât de greu să dea de el? 

Ollie Boyce Henson stătea lângă ea, legănându-se într-o parte 
și-n alta, cu ochii ațintiţi la femeile de pe străzi ca și cum erau 
primele doamne arătoase pe care le vedea după un car de ani. 
Ca și cum în Washington nu mai existau asemenea femei. 

Când au ajuns în Bronx, l-a rugat să o lase la câteva sute de 
metri de strada lui Rosalie, convinsă că eu cât știa mai puţine 
despre locul în care se ducea, cu atât era mai bine pentru 
amândoi. l-a dat cei 2.500 de dolari și l-a rugat să plece, 
împreună cu mașina sa hodorogită. 

Bărbatul a ridicat un pumn în semn de recunoștință și 
solidaritate, rânjetul lui arătând clar cât de mulţumit era de 
întreaga afacere, așa cum și trebuia să fie. Cu 2.500 de dolari 
putea să-și ia tot ce voia el. Câteva jointuri de la verișorul lui, o 
pereche de pantofi strălucitori de baschet Jordan și, cu 
siguranţă, câteva fetițe doritoare și cu sâni mari care le 
depășeau pe cele după care salivase în New Jersey. Da, era un 
bărbat fericit care a dat volumul la maxim, a accelerat călcând 
pedala până la podea și a dispărut pe stradă. 

Doggie a stat pe loc o clipă, simțind un junghi nemaipomenit 
de invidie, gândindu-se că dacă ar putea s-o ia de la capăt, ar 
încerca să trăiască la fel de simplu ca Ollie Boyce Henson. 

e 

Doggie crezuse că ştia la ce să se aştepte, dar atmosfera 
posomorâtă și sărăcia care au întâmpinat-o pe strada lui Rosalie 
Lee erau oripilante, deși văzuse condiții și mai rele în locul din 
care venea, cum ar fi parcuri cu rulote pline cu copii murdari și 
orășele pline de cocioabe din tablă ondulată acoperite cu plastic 
care indicau destine distruse sau sortite eșecului. Totuși, acea 
grandoare deprimantă din marele oraș, cu clădiri cenușii, ca un 
cimitir, gata-gata să se dărâme, era copleșitor de evidentă. Erau 
doar o sută de metri de la colţul străzii până la ușa lui Rosalie, 

dar anxietatea ei creștea cu fiecare pas. Nu de teama că va fi 
jefuită sau paralizată de disperare, ci din cauza senzaţiei stranii 
care parcă se prelingea prin fiecare crăpătură din acea mare de 
beton. 

A fost întâmpinată de priviri ostile pe drum. Localnicii nu 
dădeau doi bani pe hainele ei vulgare și nici pe faptul că era o 
criminală căutată sau o vedetă de la televizor, dar le păsa de 
faptul că era albă și, evident, nerușinată din această cauză. Erau 
pregătiţi pentru orice, uitându-se în ochii ei plini de grijă și 
încercând să-și dea seama ce căuta acolo. 

A găsit o plăcuţă din metal lângă ușa de la intrare, acoperită 
cu straturi de generaţii de nume, inclusiv cel al lui Rosalie Lee. 
Pe scări era un miros rânced și avea senzaţia că clădirea 
tremura sub greutatea atâtor oameni înghesuiți la un loc. Parcă 
intra în peștera unui dragon - era fascinant, respingător și 
inevitabil. 

Fata lui Rosalie nu a fost niciodată atât de sumbră, s-a gândit 
Doggie, în timp ce s-au salutat. Gura ei mare, buzele ei groase și 
roșii și gropiţele atât de frumoase din obraji, toate se stafidiseră. 
Doggie i-a primit îmbrăţișările și cuvintele și lacrimile, oferindu-i 
tot timpul de care avea nevoie. Nu, Rosalie nu era bine. 

După ce a ascultat-o povestind, făcând pauze și cu buzele 
tremurând, Doggie i-a dat prietenei sale cei 5.000 de dolari și a 
întrebat-o dacă vrea s-o însoţească la secţia de poliţie, dar 
Rosalie a preferat să se ducă singură. Doggie trebuia să se facă 
comodă, tot ce era al lui Rosalie era și al ei. A început să se 
simtă puţin mai bine. Acum putea să-și scoată pe cauţiune cei 
doi băieţi și avea bani și pentru sicriul lui Frank. 

— Ascultă, Rosalie, înainte să pleci, ai ceva cu care pot să mă 
vopsesc? a întrebat Doggie. 

Rosalie i-a aruncat o privire arogantă prefăcută. 

— E atât de evident? a întrebat ea, mângâindu-și părul cret. 

Doggie a zâmbit. 

— Și o foarfecă? 

(J 

În timp ce paşii lui Rosalie se îndepărtau pe hol, Doggie s-a 
dus în bucătărie, unde a fost întâmpinată de o orgie de luminițe 
și aparate electrocasnice. Trei dintre cele patru instalații de 
Crăciun luminau oala cu sos pentru spaghete de pe aragaz, un 
filtru de cafea scotea aburi, un fier și o masă de călcat erau 

pregătite de acţiune, un frigider pe jumătate deschis, un radio 
cu muzică jazz dată tare și un televizor cu sonorul oprit, de 
mărimea unei cutii de pantofi. Toate acestea indicau cât de 
zăpăcită fusese Rosalie. 

A verificat ce era comestibil în frigider, apoi s-a dus în baie și 
s-a uitat la părul ei de culoare șaten-deschis care nu mai arăta 
ca în urmă cu o lună, când cheltuise o avere să și-l aranjeze. A 
oftat și a luat foarfecă. Era pentru prima dată în viaţa ei când se 
tundea singură și când urma să aibă părul atât de scurt. 

O jumătate de oră mai târziu a studiat rezultatul cu un 
amestec de oroare și consternare. Imbrăcată cu hainele iubitei 
lui Ollie Boyce Henson, cu părul negru ca nămolul și tuns scurt, 
de parcă fusese atacată de o mașină de tuns iarba, și cu un ten 
lipsit de orice machiaj, simțea că visul ei de adolescentă 
prostuţă pe care îl avusese cândva - că Wesley Barefoot va veni 
s-o ia cu el călare pe un cal - era la o distanţă de ani-lumină. În 
cel mai bun caz, arăta bine pentru un nenorocit punk sau un 
obsedat de heavy metal din Minnesota. Exact așa cum 
intenţiona. 

Destul de supărată din cauza imaginii din oglindă și simțind 
un dor și o singurătate pe care nu le mai simţise în viața ei, s-a 
întors în bucătărie, a oprit jumătate din aparate și a dat 
televizorul mai tare. 

În colţul ecranului scria: 4.00 p.m. Conferinţă de presă 
specială la Casa Albă. Cu gura plină cu mâncare, Doggie a privit 
cum Wesley apare pe ecran, anunțând că prim-ministrul britanic 
Terry Watts avea să facă prima sa vizită la Casa Albă după mai 
bine de patru ani. Wesley a încercat să facă lumea să creadă că 
prim-ministrul și președintele Jansen purtau o serie de discuţii 
cordiale al căror scop era normalizarea impresiilor din afară față 
de reformele actuale ale președintelui. 

După aceea, a spus într-un mod inteligent o anecdotă despre 
câinele lui Watts care rosese jumătate din covorul din camera 
de așteptare de pe Downing Street 10, dar Doggie și-a dat 
seama că nu el gusta gluma. Zâmbetul său era forțat și porii de 
sub perciuni erau plini de transpiraţie. S-a oprit din mestecat, 
complet absorbită de imaginea lui. 

Apoi Wesley s-a întors spre unul dintre cei mai apropiaţi 
jurnaliști aleși, a strâns din buze o clipă și și-a recăpătat 
zâmbetul lui caracteristic. 

— De când a început campania „Un Viitor Sigur”, a început el, 
mai bine de douăzeci de mii de consumatori de droguri au fost 
eliberaţi în societate în cadrul unei înțelegeri de tip „Big 
brother”, în care sunt supravegheați de foști consumatori de 
droguri care îi ajută să se ţină departe de ele. În numai câteva 
săptămâni, a fost posibil să se obțină ceea ce decenii întregi de 
politici împotriva abuzului de droguri nu au reușit. Sistemul 
funcţionează. Statisticile noastre arată că doar o mie două sute 
din cele douăzeci de mii de persoane au recidivat și că, în 
fiecare zi, ceilalți se adaptează din ce în ce mai bine noilor 
roluri. A fost spart un abces al societăţii americane. 

A urmat apoi un val de laude la adresa programului 
președintelui, după care un scurt „documentar” care descria 
viaţa de zi cu zi a unui dependent de droguri în primele trei 
săptămâni în cadrul programului „Big brother”. Și rezultatele 
chiar păreau miraculoase. Ratatul jalnic, drogat, instabil din 
punct de vedere mental și antisocial pe care îl scoseseră din San 
Quentin fusese transformat într-un bărbat atent și fermecător 
care acum stătea cu braţul pe umerii „fratelui său mai mare” și 
avea un zâmbet larg și încrezător. Totul părea foarte greu de 
crezut. 

În timp ce-și înghiţea ultima îmbucătură, a văzut luminile 
albastre acompaniate de sirenă ale unei mașini de patrulă a 
poliţiei care trecea pe strada ei. Neliniștită și precaută, s-a uitat 
peste pervazul din bucătărie care era arhiplin cu o colecţie de 
cești de cafea „antice”, dar a văzut doar câţiva puști gălăgioși 
care făceau pe grozavii. Unul dintre ei a ridicat privirea spre 
geam și a făcut un semn sugestiv din șolduri. 

Ea s-a întors exact când pe ecranul televizorului apărea faţa 
ei - o blondă atrăgătoare și aranjată. Fusese anunţată o 
recompensă pentru informaţiile care vor duce la prinderea 
acelei persoane „periculoase și alienate mental”. Apoi un ofițer 
de poliţie a ridicat o geantă Fendi identică cu a ei, spunând că 
ea era „un inamic al Statelor Unite”. 

Simţea că sandviciul pe care tocmai îl mâncase îi venea 
înapoi pe gât. 

Apoi au apărut pe ecran o serie de poze și descrieri ale altor 
persoane căutate, multe dintre ele fiind persoane pe care le 
știa. Erau fostul vicepreședinte Michael K. Lerner și alţi 
politicieni foarte respectaţi care dispăruseră, precum și câţiva 

oameni de afaceri și mulţi, mulți alţii. Acuzaţiile erau serioase și, 
dacă erau prinși - ceea ce nu era improbabil având în vedere cât 
de mari erau recompensele -, viitorul lor era sumbru. La fel ca al 
ei. 

Ştia că majoritatea acuzațiilor erau false. Nu toate, dar cele 
mai multe erau. A rămas în acel moment reflectând acolo, la 
sute de kilometri de manipulările convingătoare de la Casa Albă, 
ca un om naufragiat pe o insulă înconjurată de rechini. Dacă T. 
Perkins nu o ajuta - și nu avea de unde să știe dacă urma săo 
ajute - nu mai avea nicio speranţă. Se simţea părăsită, izolată și 
lipsită de putere, atât de departe de celula odioasă în care tatăl 
ei își aștepta soarta. 

— Incă nu s-a scurs timpul, așa că revino-ţi, fetiţo! s-a certat 
Doggie, dându-și seama că îi era din ce în ce mai greu să 
gândească limpede. 

Ştia că existau multe neconcordanţe în cazul tatălui ei, 
inclusiv lanţul de evenimente din jurul asasinatului, faptul că 
tatăl ei pledase nevinovat cu atâta fermitate, îngâmfarea 
experților tehnici și furia juriului. Întrebarea era: ce ar trebui ea 
să facă în privinţa asta? Nu exista o presă la care să se ducă și 
să câștige simpatie, din simplul motiv că nu mai exista presă 
independentă, o autoritate publică care să nu o denunțe imediat 
și vreun avocat dispus să-și riște cariera sau care să aibă 
posibilitatea de a distruge zidul impresionant al nedreptăţii și al 
apatiei. Îi mai avea numai pe prietenii ei, și nu erau prea mulţi 
nici ei. 

A scos telefonul amăraât al lui Ollie din geantă și a mai încercat 
o dată să sune la biroul șerifului din Highland County. 

O dispeceră scumpă la vorbă a întrebat cu cine vorbea. l-a 
spus că o cheamă Doggie. Nu, din păcate nu putea să vorbească 
cu șeriful din cauză că își luase câteva zile libere, și nu, nu putea 
să-l contacteze prin telefon deoarece de curând fusese scos din 
funcţiune. 

Doggie s-a încruntat. Deci telefonul lui T nu mai funcţiona. Nu- 
i de mirare că nu putea să comunice cu el. 

Apoi femeia de la centrala telefonică a întrebat-o dacă șeriful 
Perkins putea s-o contacteze la un anumit număr dacă se 
întâmpla să sune, și Doggie era pe punctul de a spune da, dar s- 
a oprit. Dacă femeia asta era atât de aiurită cum părea, avea să 

uite de legătura dintre telefon și apelul ei peste câteva minute. 
De ce să le mai dea încă o șansă ca s-o detecteze? 
A spus nu, cu inima îndoită. 
e 

Cei doi fii au intrat pe ușă cu puţin timp înaintea mamei lor, 
nearătând nici măcar o urmă de maniere sau modestie pe care 
te-ai aștepta să le vezi la doi păcătoși salvaţi a căror libertate o 
datorau instinctului de luptă al mamei lor care nu se dăduse 
bătută. Au apărut brusc în sufragerie, uitându-se la ea cu ochii 
mari și zâmbind disprețuitor, unul cu șapca de baseball întoarsă 
și unul cu o bandană strâmtă și pantaloni atât de largi încât 
arătau ca o fustă de blugi care atârna până pe podea. 

Și nu și-au luat ochii de la sânii lui Doggie și de la blugii ei 
strâmţi până când mama lor nu a intrat urlând în cameră. 

— Doggie, Doggie, vai de mine, vești proaste, draga mea! 

Rosalie Lee și-a aruncat geanta pe masa din bucătărie și s-a 
trântit pe un scaun din plastic, cu respiraţia tăiată. 

— Fiecare secţie de poliţie din New York are poza ta atârnată 
pe pereţi, ești cea mai căutată criminală din ţară! S-a pus o 
recompensă de douăzeci și cinci de mii de dolari pe capul tău! a 
zis ea, făcându-și vânt spre faţa transpirată. 

— O, Doggie, banii ăștia sunt o sumă foarte mare în zona 
asta, crede-mă! Te-a văzut cineva când ai venit? Gândește-te 
bine! 

O văzuse cineva? 

— Da, sigur m-a văzut! 

Rosalie s-a întors spre băieţii ei. 

— Voi doi o să rezolvati asta, m-aţi înțeles? Doggie tocmai v-a 
platit cauţiunea, așa că asiguraţi-vă că toată lumea de pe stradă 
stă potolită, bine? Plecaţi! 

Cei doi s-au uitat la mama lor de parcă tocmai le transmisese 
o boală posibil fatală. A trebuit să îi pironească cu privirea 
înainte să plece târșâindu-și picioarele. 

— Dar tipul care te-a adus până aici cu mașina? a întrebat 
Rosalie, tamponându-și fața. _ 

— Nu, nu cred că o să spună poliţiei. In plus, el nu știe unde 
sunt. l-am zis să mă lase la câteva blocuri distanţă. 

— Dar știe că ești în Bronx, nu-i așa? 

Doggie a încuviinţat. 

— Ascultă, scumpo, îţi dau două ore maxim până să ajungă 
poliţia aici. Astea sunt vremuri noi, Doggie. Inainte, exista un 
cod al onoarei. Poliţaii stăteau pe tarlaua lor și noi nu aveam 
nicio treabă acolo și lumea nu vorbea. Acum nu mai e așa. 
Trebuie să te scoatem de aici cât mai repede posibil. După ce se 
întorc băieţii, o să-ți găsim o mașină. Amândoi conduc destul de 
bine. Puțin cam repede poate, atâta tot. Știi pe cineva la care să 
te poţi duce? 

A aruncat o privire spre geanta de mână a lui Doggie și a 
vărsat conţinutul pe masa din bucătărie. 

— Fato, nu poţi să alergi de colo-colo cu gentuţa asta scumpă, 
ei știu că o ai, așa că... 

Privirea i-a căzut pe figurina cu Buddha care ajunsese printre 
rujuri, tampoane și un teanc de 7.500 de dolari. 

— Dumnezeule, încă mai ai asta? 

Rosalie a luat statueta cu grijă în mâinile ei mari și moi și a 
rămas complet nemișcată, ca și cum trecutul o adusese într-o 
stare de transă. 

Doggie nu mai avea aceleași amintiri frumoase ca Rosalie. 
Singura senzaţie pe care o mai avea acum era de extenuare. 

— Deci unde poţi să te duci? a fost următoarea ei întrebare. 

Aceste ultime cuvinte au adus în atenţie importanţa relativă a 
componentelor vieţii lui Doggie. Îţi petreci toată viaţa construind 
relaţii ca un fel de plasă de siguranță, ţesând bucăţi noi 
încontinuu, până când plasa este atât de groasă încât nici nu 
mai poţi vedea prin ea și nici să distingi rădăcinile tale sau 
măcar să-ți aduci aminte de ele. Și acum stătea aici, clătinându- 
se pe această plasă impenetrabilă și tremurând, nevoită să 
găsească o cale spre ceva solid, dar fiind prea obosită ca să 
încerce. 

l-ar plăcea foarte tare să-i poată spune lui Rosalie că da, avea 
o persoană care cu siguranţă ar fi primit-o la ea - că Wesley 
avea o cabană izolată unde o va ascunde și o va proteja tot 
restul vieţii - dar un val de singurătate a redus-o la tăcere. 

— Nu știu, Rosalie... a zis ea în cele din urmă, cu o voce 
nesigură. Numai la tine și la mama mea mă pot gândi, iar mama 
mea iese din discuţie. E primul loc în care mă vor căuta. 

A simţit mâinile calde ale lui Rosalie pe fața sa, atât de 
neașteptat, dar atât de binevenit. Măcar asta o ajuta să se simtă 
puțin mai în siguranţă. Acesta era refugiul ei. Și era tot ce avea. 

Rosalie i-a șters obrajii lui Doggie; știa mai mult decât 
suficient ce însemnau lacrimile. 

— Dar spune-mi: ce e cu asta? a spus dând din cap spre 
Buddha. 

— Am încercat să ajung la Jansen, dar nu am reușit. Parcă a 
trecut o veșnicie de când acest bărbat mi-a dat acest cadou 
cândva. 

— Nu, nu la Jansen mă refer. Cum rămâne cu hârtiuţa aia pe 
care a băgat-o John Bugatti înăuntru? Te-ai uitat? 

Doggie a zâmbit. 

— Chiar îţi mai aduci aminte de asta? 

— Am o memorie bună, nu mai știi? 

— Ei bine, îmi pare rău să te dezamăgesc. Nu a pus niciun 
bileţel înăuntru, Rosalie, doar a vrut să fie drăguţ. 

Femeia durdulie s-a îndreptat de spate. 

— O, ba da, a pus! L-a pus înăuntru. Am văzut eu, îţi jur! 

A luat figurina și a încercat să se uite în gura ei mică și 
deschisă. 

— Am mai făcut asta de sute de ori, Rosalie! Nu poţi să vezi 
nimic pentru că nu este nimic înăuntru. 

Rosalie a clătinat din cap și s-a ridicat. 

— Atunci nu mai contează! Știi ceva? Poţi să te duci la sora 
mea. Nu trebuie să știe dinainte. Locuiește în Five Forks, la sud- 
vest de Richmond. Are o casă mică, dar e suficient loc. 

Doggie și-a mușcat obrazul. La sud de Richmond, atât de 
aproape de tatăl ei. Prea aproape. S-a uitat pe hol unde erau 
aliniate vreo douăzeci de perechi uzate de Nike și brusc a 
realizat că sosise momentul în care și-a dat seama că se avea 
doar pe sine și că orice altceva nu însemna decât lipsa ei de 
putere. Încălțămintea va sta acolo și mâine și poimâine. 
Proprietarii lor vor continua să-și trăiască vieţile; nu aveau nicio 
legătură cu ea. Chiar dacă ei își doreau s-o ajute, tot era prinsă 
în problema ei. Nu avea unde să se ducă, tatăl ei avea să 
moară, un străin o adusese cu mașina până în New York și un alt 
străin avea s-o ducă mai departe din nou. 

Una peste alta, era dureros să se gândească la toate astea. 

S-a auzit o ușă izbindu-se și amândouă au ridicat privirea. 
Băieţii se întorseseră. 

— Cum de aţi venit acasă deja? a întrebat mama lor. Sigur n- 
ați apucat să vorbiţi cu prea mulţi. 

— Calmează-te, mamă! Împrumutăm Fordul lui J. Firebird, a 
zis băiatul care lui Doggie i se părea a fi mai mic. E tipul de 
mașină pe care nu o observi niciodată. Să mergem! 

— Ce s-a întâmplat, Dennis? 

— Toată strada știe că doamna e aici. 

Băiatul s-a întors spre Doggie. 

— Ai un telefon mobil. Dă-mi-l! 

— De ce? 

— Hei, doamna, l-ai luat de la un tip pe care-l chema Ollie, nu- 
i așa? 

Doggie a simţit cum tricoul începea să i se lipească de piele. 

— De unde știi asta? 

— Băi! Se oferă o recompensă de douăzeci și cinci de mii de 
dolari persoanei care te dă pe mâna poliţiei, tocmai au anunţat 
la televizor. 

Rosalie și-a făcut semnul crucii în timp ce Dennis s-a uitat la 
teancul de bani care încă era pe masă. 

— Ascultă! Acum o oră, orice nenorocit de pe stradă știa din 
ce direcţie ai venit, iar acum cincizeci de minute știa unde ai 
fost lăsată și de cine. Ai priceput? 

Doggie s-a uitat la fratele care tăcea. Acesta a dat din cap 
aprobator. 

Rosalie a mijit ochii. 

— De unde ai știut că Doggie are telefonul tipului ăluia, Ollie? 
Și pentru numele lui Dumnezeu, spune-mi ce înseamnă asta! 

— Hei, ăsta e teritoriul negrilor, ţinutul bongo-bongo. Nu auziți 
cum se motivează lumea pe stradă? Tobele din jungla din lhrogs 
Neck își fac treaba, știi asta! 

Dennis și-a plecat capul într-o parte și a făcut câteva mișcări 
de break-dance. 

— Nemernicul-de-Ollie, se-dădea-mare-la-vărul-său-că-are- 
telefon-nou-șmecher-care-costă-o-poală-de-bani, a zis el pe ritm 
de rap, ș-apoi-negrul-a-pornit-tâmpeni-aia. Mai e nevoie să zic 
ceva? L-au găsit într-un minut. Zece porci nenorociţi au sărit pe 
el. Cât crezi că o să-și ţină gura la secţie? Mai ales că i-au 
fluturat în faţa aia tristă douăzeci și cinci de mii de dolari? 

Doggie ar fi trebuit să știe. Ar fi trebuit să îi mai dea cinci sute 
de dolari lui Ollie Boyce Henson și să scape de telefonul ei. 

— Ascultă, doamna, știu la ce te gândești: „blestematul ăla de 
Ollie Boyce Henson”, a zis Dennis. Dar dacă ai fi avut un telefon 

mai ieftin de la început, asta nu s-ar fi întâmplat niciodată, nu-i 
așa? 

Ea a dat din cap în silă și a început să-și strângă lucrurile de 
pe masă. 

— Și ce ar trebui să facă acum? a întrebat Rosalie. 

Dennis și-a aranjat bandana pe sub șapca de baseball și i-a 
aruncat o privire apatică mamei sale. 

— În primul rând, îmi dă mie blestematul ăla de telefon. 

S-a întors spre Doggie și a întins mâna. 

— Oricum nu poți să-l folosești. Poliţiștii îl vor detecta imediat, 
probabil l-au și detectat deja. Nu se știe niciodată cu porcii ăștia. 
Totul depinde de Ollie și dacă a ciripit deja. Poftim, poţi să-l iei 
pe a lu' frate-meu, Frank. Oricum nu-i mai trebuie acum. 
Niciodată nu prea l-a folosit de fapt, era prea prost pentru 
chestii d-astea. 

S-a uitat la mama sa parcă cerându-și scuze și i-a dat lui 
Doggie un telefon care era un model mai avansat decât al lui 
Ollie. 

— Numărul și codul PIN sunt pe spate. Nu era prea deștept, 
dar ăsta a fost Frank al nostru, bine? 

A arătat spre niște numere mâăzgălite pe capacul telefonului. 

— Dar numerele mele din agendă? Nu le știu pe de rost. 

Băiatul a oftat și și-a tras șapca și mai mult pe cap. 

— Bine, doamna! O să trec câteva dintre cele mai importante 
numere pe telefonul lui Frank pentru tine. Ai doar un minut, apoi 
îl închizi. Ai înţeles? 

S-a uitat la încheietură cu un gest exagerat, ca și cum ar fi 
numărat secundele, chiar dacă nu purta ceas. 

Ea a intrat în memoria telefonului lui Ollie și a ales numerele 
importante. Nu erau multe. 

După ce a terminat, a luat-o de mână pe Rosalie. 

— Mulţumesc, Rosalie, sper că nu vei avea probleme din 
cauza mea. 

— Prostii! Nu-ţi face griji pentru noi. N-oi fi eu în cea mai bună 
formă acum, dar creierul - și-a apăsat părul cârlionţat - încă îmi 
funcționează cum trebuie. Imediat după ce plecați tu și Dennis, 
o să-l trimit pe James la secţie ca să raporteze că ai venit la 
mine ca să te ascund și că eu am încercat să te ţin aici, dar ai 
plecat. O să spunem că te-ai îndreptat spre White Plains, într-o 
mașină de curse Galaxy de culoare bej cu dungi negre. Asta o 

să-i ţină ocupați și apoi James va putea să obţină o parte din 
recompensă. Niciun Ollie Boyce Henson și nimeni altcineva nu o 
s-o pună jos pe Rosalie Lee, a anunţat ea, bătându-se cu mâna 
în piept. O să te sun mâine dimineaţă devreme și o să-ţi zic cum 
a fost. 

Dennis i-a dat telefonul lui Frank. Se pare că terminase de 
introdus numerele. 

— Și o să-ţi aruncăm geanta asta și zdrenţele de pe tine într- 
un coș de pe drum, bine? La primul magazin de haine pe care-l 
găsim, îţi iei ceva mai bun. Și porcăriile alea de pe masă trebuie 
să dispară și ele. 

A luat o pungă de plastic de la magazinul lui Jansen și a băgat 
ni ea bucăţi de hârtii, rujuri, gumă de mestecat, machiaj, chei și 
orice mai era. A rămas doar statueta cu Buddha. 

— Și prostia asta? 

Ea s-a gândit puţin. 

— P-asta o păstrez. 

Dennis a pornit spre nord în Fordul vechi a lui J. Firebird, cu 
muzica lui Ray Charles dată atât de tare încât se auzea de parcă 
se trăgeau rachete sol-aer. 

A oprit la un magazin de haine de lângă grădina zoologică și a 
așteptat câteva minute în care ea s-a îmbrăcat cu cele mai 
simple și lipsite de culoare haine. 

S-a privit satisfăcută când s-a întors în mașină. Nu ar fi bănuit 
nimeni că era mai mult decât o bibliotecară dintr-un oraș mic cu 
un Salariu și mai mic. 

Apoi au luat-o spre sud-vest și s-au îndreptat spre autostrada 
Interstate 95. 

— O să te ia cineva de la podul George Washington, bine? O 
să te coste câteva mii de dolari, dar asta e viaţa, scumpo! 

— Cum trec dincolo de pod? 

Dennis a zâmbit. 

— E aranjată treaba. 

Au ieșit de pe strada principală exact când începea să se vadă 
drapelul mare care flutura în vânt pe cel mai îndepărtat pilon de 
pe podul Washington și au oprit brusc pe o stradă lăturalnică 
între o dubiță cu patru cauciucuri dezumflate și un camion cu 
cisternă. „Magazinul lui Jansen - lapte proaspăt pentru toții 
americanii fericiţi” era scris pe oţelul lucios și curat din lateralele 
mașinii, cu litere mari. 

Nu prea a înțeles ea ce se întâmpla până când Dennis nu i-a 
poruncit să-i dea șoferului 3.000 de dolari și apoi a împins-o pe o 
scară mică de oțel situată pe o parte a rezervorului. 

Și-a luat la revedere de la fiul mai mic al lui Rosalie și i-a spus 
să-i transmită mamei lui că spera că va putea ajunge la 
înmormântarea lui Frank, dar că nu putea să-i promită nimic și 
că va încerca să o sune a doua zi în cazul în care nu va fi prinsă 
până atunci. 

Apoi au închisa trapa și au deschis supapele de aer. 

A rămas în beznă în timp ce unul dintre șoferii de la 
magazinul lui Jansen a pornit spre Five Forks și spre sora lui 
Rosalie care nu bănuia ce o așteaptă. Între timp, zilele tatălui ei 
erau numărate. 

Capitolul 27 


Câteva ore mai târziu - nu avea habar câte - Doggie se 
simţea atât de rău încât îi venea să vomite. Nimic nu putea să 
acopere mirosul urât de lapte stricat din rezervorul de oțel. Pe 
măsură ce trecea timpul, duhoarea începea să semene mai mult 
cu voma unui bebeluș, dulce și acră în același timp și din ce în 
ce mai intensă. Încercase să se înalțe pe vârfuri și să deschidă 
trapa din interior, dar fără succes. Asta, în combinaţie cu gropile 
și interiorul curbat al cisternei făceau ca situaţia să fie 
insuportabilă. 

Așteptaseră o oră ca să traverseze podul spre New Jersey și 
fuseseră brusc redirecţionaţi spre banda de pe margine și au 
trecut prin punctul de control fără să fie opriţi. Acesta e 
rezultatul muncii mele, s-a gândit ea, imaginându-și teancurile 
de hârtii de la organizaţiile de lobby care stăteau pe biroul ei din 
Aripa de Vest. Dacă era un lucru pe care oamenii îl cereau, acela 
era ca laptele să fie adus copiilor din America. Și ea fusese cea 
care eliberase o directivă în sensul acesta cu ştampila de 
aprobare a FEMA pe ea. 

— Slavă cerului că am făcut asta! a șoptit ea, trăgând 
concluzia că era foarte important pentru dubiţa firmei de 
produse lactate să le mulţumească pentru că puteau să treacă 
pe lângă mașinile care stăteau pe loc și claxonau. 

Au fost opriţi de trei ori și de fiecare dată i-a fost teamă că va 
fi descoperită de vreun oficial zelos, dornic permanent de o 
promovare în grad, care ar fi verificat până și cele mai 
imposibile locuri și și-ar fi băgat capul pe gura rezervorului și ar 
fi făcut descoperirea carierei sale printre vaporii de lapte stricat. 
Deși inima îi bătea nebunește și auzea ordinele strigate la 
punctele de control, nu s-a întâmplat așa. 

Când șoferul în sfârșit a deschise trapa într-un popas la sud 
de Dumfries, valul de oxigen și cerul plin de stele au făcut-o, pur 
și simplu, să se prăbușească și a fost nevoită să-și ţină gura 
închisă ca să nu facă un atac de panică. 

Bărbatul i-a dat un mic radio cu tranzistori cu instrucţiunea 
clară de a-l porni doar atunci când dubiţa e în mișcare, de parcă 

avea un motiv anume ca ea să asculte la el. Apoi i-a aruncat un 
sandvici înfășurat în folie de aluminiu și a întrebat-o dacă are 
nevoie la toaletă și pentru că nu a răspuns repede a închis trapa 
din nou. 

Întunericul și duhoarea au revenit. 

A deschis telefonul lui Frank Lee ca să folosească lumina 
albastră a ecranului pe post de lanternă temporară pentru a 
identifica butoanele și scalele radioului. Apoi l-a pornit și s-a 
sprijinit de containerul rece din oțel. 

Nicio persoană care urmărise presa americană în ultimii zece 
ani nu ar fi putut să nu recunoască acea voce nazală imediat ce 
își vărsa toată agitația prin micul difuzor. Tom Jumper era un 
bărbat pe care până și cei mai înverșunaţi apărători ai bunului 
gust îl ascultaseră, fie că recunoșteau sau nu. Atât mintea cât și 
limba lui erau atât de scandaloase și de agile încât invitaţii săi 
proști nici măcar nu își dădeau seama că își bătea joc de ei. 
Stăteau acolo cu corpurile lor imense și capetele goale, jucând 
jocuri, în timp ce contul lui bancar se umplea cu milioane de 
dolari. Doggie îl ura pe Jumper și ura tot ce reprezenta el, dar 
aici, în cel mai singuratic loc de pe Pământ și cu întreaga ţară 
nerăbdătoare să pună ochii pe ea, el era singura ei ușă către 
lumea exterioară. Vocea lui puternică îi aducea aminte de 
vremurile bune, de zilele normale, din urmă cu doar patru 
săptămâni, și a cuprins-o un val de nostalgie. Apoi prezentatorul 
a pus o piesă veche de-a lui Emmylou Harris înainte să înceapă 
iar să turulie. 

— Hei, hei, hei, e ora unsprezece seara, pe coasta estică, și e 
sâmbătă noaptea - să-i dăm bătaie! a intonat el, și voi ascultați 
„Ultimul bastion” cu Tom Jumper. Este a doua zi în care 
transmitem din studioul nostru mobil drăguţ o emisiune de radio 
pentru voi toţi cei care vă mai aduceţi aminte de cuvintele 
„democraţie” şi „drepturi constituţionale”, ca să nu mai 
pomenesc și de „carne tocată proaspătă”, „filme porno” și 
„două-trei joburi”. Vremuri fericite! Vă mai aduceţi aminte, 
prieteni? 

Doggie s-a întristat. 

Jumper a sunat dintr-un claxon de bicicletă din cauciuc și a 
plesnit din degete. 

— Hei, ăsta a fost semnalul pentru știrea bună de azi! Am tot 
auzit despre vânătoarea lui Doggie Rogers, micuța doamnă care 

l-a lovit pe vicepreședinte în boașele alea zbârcite și ultima 
veste este că mica Doggie-dog nu are de gând să se dea bătută 
și și-a luat călcâiele la spinare. Să aveți grijă de ea dacă o vedeţi 
pe acolo! Am mai spus-o și o repet: oricine îl ciomăgește pe 
vicepreședintele nostru - și cu atât stil - merită tot respectul 
nostru. Să nu vă lăsaţi tentaţi de recompensă, oameni buni. Nu 
faceți ca luda; ajutaţi-o! 

Cuvintele lui i-au tăiat răsuflarea. Da, se pare că șoferul îi 
dăduse radioul cu un motiv. 

Claxonul a behăit din nou. 

— Toţi cei care pleacă de la Casa Albă așa cum a plecat 
Doggie Rogers sunt americani adevăraţi. Pentru că înăuntru 
sunt niște criminali care ne îneacă țara în sânge și nicio 
persoană cu o conștiință curată nu poate să continue să-i 
susțină. Aţi crezut altceva? Atunci e bine că oameni ca Tom 
Jumper şi domnișoara Doggie Rogers sunt aici ca să te 
trezească, America! 

| se părea de-a dreptul ireal că auzea acele vorbe. Doggie a 
clătinat din cap. 

— Hei, treziți-vă, a strigat Jumper, nu e încă miezul nopţii! 
Ciuliţi bine urechile și ascultați cu atenţie, pentru că iată care e 
bârfa cea mai șocantă și mai bine fondată a zilei, cercetată în 
amănunt de echipa mea de televiziune diabolic de inteligentă. 
V-o spun chiar acum: „Ucigașul de pe acoperiș” din New York a 
fost o creaţie a președintelui Jansen și a găștii sale! Uau! Mă 
scuzaţi! Ştirea asta v-a făcut să vă ridicaţi în fundul ăla gras, 
pun pariu! Nu uitaţi, Jansen și discipolii lui nu sunt niște idioţi, 
sunt foarte vicleni. Pentru că, sincer acum, chiar puteţi să 
spuneţi că toate crimele astea din New York și de la școala de 
lângă Washington și toate celelalte asasinate și atentate nu v-au 
afectat modul în care vedeţi lucrurile? Nu v-au făcut să vă simţiţi 
puţin în nesiguranță? 

Doggie a tras aer adânc în piept și și-a împreunat mâinile la 
ceafă. 

— Normal că nu mă refer la voi, analfabeţii înnebuniţi după 
arme care mereu caută să provoace scandal de fiecare dată 
când se folosește un cuvânt care e mai lung de cinci litere, 
pentru voi nu există speranţă! Nu, mă refer la voi restul. Da, 
inclusiv micuța și scumpa doamnă Jones, care stă în bucătărie, a 
spus el râzând. 

— Da, tu, care mereu pregătești cina la timp. Toate astea nu 
te-au afectat? Nu te-ai gândit: da, cred că președintele are 
dreptate, având în vedere că un nebun împușcă oamenii pe 
străzile din New York și un alt nebun atacă școlile și omoară 
elevii. Trebuie să interzicem toate armele astea. Nu te-ai gândit: 
fir-ar să fie, da... nu, fără fir-ar să fie, ca doar ești o fată bună... 
Da, în numele îngerilor din rai, trageţi apa după toate pistoalele 
alea Colt și după toată muniţia. Președintele are dreptate, crezi 
tu, la fel cum crede toată lumea. Uitaţi-vă la toate lucrurile 
oribile care se întâmplă peste tot. Dar ascultaţi-mă pe mine: 
Tom Jumper vă spune că avem dovezi că toate aceste lucruri 
oribile care se întâmplă își au originea la Casa Albă! Și planul 
funcționează! Cu asta nu vreau să vă recomand să puneţi înapoi 
în sertarul de la noptieră pistolul, vreau să spun că modul în 
care ne ia armele este greșit. Atunci când Casa Albă angajează 
pe cineva să atace școlile ca să ne facă să urâm armele de foc, 
înseamnă că lucrurile au ajuns mult prea departe. Suntem de 
acord, sau nu? 

S-a oprit brusc și a pus niște muzică. Ecoul vorbelor rostite de 
gura lui ca o mitralieră s-a amestecat cu o piesă country 
ritmată. Era un maestru al efectelor, iar Doggie a observat că 
cisterna de oțel nu mai părea atât de rece. Totodată, era foarte 
confuză. Ceea ce spusese Tom Jumper chiar era adevărat sau 
erau doar nebuniile unui paranoic care se droga cu speculații? 

Muzica country s-a terminat și el a continuat: 

— Hei, oameni buni, acum o să schimbăm frecventa! Mișcaţi 
puţin înainte și înapoi pe scală până când auziţi muzica asta. Cu 
toţii îl cunoașteţi pe bătrânul Johnny Cash, așa că învărtiţi 
butonul până îl găsiţi. 

Doggie a învârtit butonul și a trecut peste câteva posturi și 
zgomote de fond până când a auzit vocea aceea tristă cântând. 

Simţea că îi bătea inima cu putere. Tom Jumper tocmai 
vorbise despre ea, precum și despre lucruri care l-ar fi 
cutremurat până și pe cel mai dur apărător al proiectului de 
reformă. Ce urma oare? 

— Hei, hei, am revenit, oameni buni! „Ultimul Bastion” al lui 
Tom Jumper la dispoziţia voastră. Deci, unde am rămas? Știaţi 
că nici marile afaceri nu stau prea bine zilele acestea? De 
exemplu, producătorii de tutun și de muniţie. Cum credeți că s- 
au simţit ei în ultimele câteva săptămâni, privind cum încasările 

lor s-au evaporat? Ce credeţi că ar prefera să facă acum 
magicienii de pe Wall Street și magnații media? Să stea în Biroul 
Oval cu un pistol Umarex Beretta 92FS încărcat și aţintit spre 
căpățâna președintelui sau în exil auto-impus undeva foarte 
departe? Aveţi idee cât de periculos este în ziua de azi să ai 
slujba asta, să fii președintele Statelor Unite ale Americii? Hei, 
aproape că îmi pare rău pentru tipul ăsta. Câţi oameni credeţi 
că nu și-ar dori să-i bage o rachetă în fund și să-l lanseze spre 
Scandinavia, acolo unde-i sunt originile? Cel mai detestat bărbat 
din lume! Bătrânul Saddam era Moș Crăciun în comparație cu el. 
Jansen, ai grijă la băieţii cu bani grei, ăsta e sfatul meu! Ei, 
mafia sau milițiile o să te omoare mai devreme sau mai târziu, 
așteaptă și ai să vezi! Ai face bine să fii cu ochii și pe așa-zișii tăi 
susținători și locotenenţi de încredere. Poate că au cumpărat 
acțiuni la Gun-Ho Sports Cases și acum văd cum stocurile lor 
pică mai repede decât corporaţia Enron într-o zi bună. 

A apăsat cât a putut de tare pe claxon și a izbucnit în hohote 
de râs. Doggie parcă îi și vedea fața. 

— Și că tot veni vorba, iată un mic sfat și pentru tine, 
domnișoară Doggie Rogers. Ultima dată ai fost văzută cu o 
geantă Fendi dezgustător de scumpă pe umărul tău frumos, așa 
că scapă naibii de ea! O arată din zece în zece minute la 
televizor, în cazul în care nu știai asta. 

A apăsat din nou pe claxon. Doggie și-a strâns la piept sacoșa 
de plastic, gândindu-se la geanta ei Fendi în valoare de o mie de 
dolari care zăcea la fundul unui tomberon din Bronx. 

— Să revenim la politică, cu o știre senzaţională! Pentru că 
aici lângă mine se află unul dintre cei mai mari comentatori ai 
țării, așa că să-l aplaudăm! 

Jumper a aplaudat ca un nebun. 

— Nu dăm nume, dar îl cunoașteți, credeţi-mă! Nici nu o să vi- 
| descriu, pentru că s-ar putea să creadă că mă dau la el, ceea 
ce s-ar putea chiar să-i placă, ha-ha! 

Alte râsete necontrolate. 

— Măi, măi, măi, dragul meu prieten anonim. Putem spune că 
ești un bărbat care are foarte multe cunoștințe despre multe 
lucruri. Am auzit că s-ar putea să aibă loc o lovitură împotriva lui 
Jansen în viitorul apropiat. Spun „lovitură” pentru că oare nu a 
fost o lovitură de stat când am ales un președinte care s-a 
dovedit a fi un domn Hyde în loc de un doctor Jekyll? Așa că, 

domnule John Doe?, domnul Fără Faţă și Fără Nume, ce aveţi de 
spus despre aceste zvonuri? 

Vocea care s-a auzit din micul tranzistor fusese distorsionată 
electronic în mod intenţionat, dar nu destul de bine, pentru că 
practic era la fel de ușor de recunoscut și la fel de bine 
cunoscută la nivel naţional ca aceea a lui Tom Jumper. Doggie a 
trebuit să-și ducă mâna la piept și să se concentreze ca să 
respire normal. Era vocea dragului ei prieten John Bugatti, 
cocoțat la o mie de metri deasupra solului la capătul unei crengi 
pe care era pe punctul de a o tăia. Căderea avea să-i fie fatală 
dacă continua așa. Calomniile rostite de Tom Jumper erau una. 
Chiar dacă îl puneau în pericol de moarte, pierderea acestui 
provocator - în cazul în care avea să fie găsit - era ușor de 
suportat. Dar John Bugatti însemna altceva. Acesta era un 
bărbat pe care toată lumea îl lua în serios - mai ales cei din 
Washington - și prezenţa lui în această emisiune era sinucidere 
curată. 

— O lovitură, spui tu. Nu sunt sigur cum ar trebui s-o numim, 
Tom, a spus vocea distorsionată și ștearsă a lui Bugatti. Este un 
contraatac sau doar un caz extrem de punere în aplicare a 
regulilor Constituţiei? Ceva se petrece, în orice caz. 

Și-a dres glasul ca de obicei. Fir-ar! s-a gândit Doggie. Nu ar 
putea un profesionist ca el să întoarcă măcar capul din dreptul 
microfonului? 

— Bineînţeles că multe persoane competente au fost deja 
arestate, dar va fi nevoie de mai mult de atât până când 
amalgamul de decrete prezidenţiale complet nerezonabil al lui 
Jansen va fi un succes. Până acum, fostul vicepreședinte Michael 
K. Lerner, principalul rival al președintelui Jansen, este încă în 
libertate. Și, la fel ca în oricare altă dictatură, rezistența 
publicului în general este încă prezentă, la fel ca proverbialul 
vârf al icebergului. Acum Jansen și-a lansat propria navă de 
luptă, înarmată cu toate armele totalitarismului, încercând să-și 
arunce în aer adversarii din apă. Dar cu toţii știm cum se poate 
termina asta, nu-i așa? Am putea avea un alt Titanic, dacă 
guvernul nu schimbă cursul. Adică dacă Jansen și restul 
Cabinetului său nebun nu își dau demisia de bunăvoie. 

Jumper a claxonat din nou. 


28 Termen folosit atunci când se ascunde sau nu se cunoaște identitatea unui bărbat; 
pentru femei se folosește termenul „Jane Doe” (n.tr.). 

— Acum, doamnelor și domnilor, asta chiar că a fost o replică 
dură din partea invitatului nostru foarte special. Inainte să vii 
am vorbit despre Doggie Rogers, domnule John Doe, și poate că 
ar trebui să ne gândim puţin și la tatăl ei. La urma urmei, 
potrivit sistemului nostru de justiție impecabil, el a fost cel care 
ne-a adus pe cap tot Armaghedonul ăsta, nu? Dacă nu era el, 
susțin oamenii, nu am fi ajuns niciodată în situaţia asta 
dezastruoasă. Dar eu nu sunt atât de sigur de asta; oare nu s-ar 
fi întâmplat oricum? Voi ce credeți, oameni buni? În orice caz, 
acum este condamnat la moarte și-și așteaptă seringa. Când 
este ziua execuţiei, știi cumva, domnule Fără Nume? 

Poimâine, s-a gândit Doggie automat și s-a cutremurat. 

— Va muri poimâine la penitenciarul de stat Sussex din 
Waverly, în Virginia, a zis Bugatti, apoi a adăugat: Și sunt 
convins că omoară un om nevinovat. i 

Doggie a trebuit să-și țină respirația. Işi dădea seama că 
șoferul mergea în acel moment într-un trafic lent și îi era teamă 
că va ţipa și cineva o va auzi. Așa că a înlemnit, paralizată de 
emoții și de frică. 

— Pentru voi cei care abia acum aţi deschis radioul, sunteți în 
universul radio mobil al lui Tom Jumper, unde invitatul nostru 
din studio tocmai a aruncat o mega-mega-bombă în microfon. 
Tocmai a zis că Bud Curtis e nevinovat? Și pe ce îţi bazezi 
această presupunere radicală, aș vrea să știu? Adică, știm cu 
toţii că a avut loc un proces public care a urmat toate 
procedurile judiciare. Asta înseamnă că nu mai putem avea 
încredere că tribunalele își fac treaba? 

Râsul lui tare era și un răspuns în sine. 

Bugatti și-a dres glasul de câteva ori. Doggie își dorea să nu-și 
mai dezvăluie identitatea astfel. 

— Hmm... Păi, cred că Bud Curtis a spus adevărul când a zis 
că Mimi Jansen l-a rugat să-i aducă un pahar cu apă. Și de ce să 
nu fie adevărat? Avusese o zi lungă și obositoare, tocmai intrase 
într-o cameră foarte călduroasă dintr-o furtună de zăpadă și încă 
avea haina pe ea. Și, pentru numele lui Dumnezeu, mai avea 
puţin și năștea, și de ce să nu fie posibil ca paharul să fi dispărut 
după aceea? Vreau să spun că erau în jur de treizeci de oameni 
prezenţi și era un haos total. 

— Stai așa, domnule Doe! Asta nu dovedește că Bud nu și-a 
pus idiotul să facă treaba. 

— Nu, așa este! Și totuși, toată lumea a sărit repede să 
discrediteze tot ce a spus. Curtis trebuia să pară un mincinos. 
Acela era cel mai ușor drum. Dacă putea să mintă în privinţa 
paharului cu apă, putea să mintă în orice privinţă. Și astfel a fost 
plantată sămânţa îndoielii în mintea juriului. Dacă, pe de altă 
parte, juraţii au crezut că se oferise voluntar să aducă niște apă 
pentru acea biată femeie însărcinată, atunci vinovăția sa nu ar fi 
fost atât de „clară”. Cum a putut să fie atât de amabil și de 
drăguţ și în același timp atât de calculat și de criminal? Este 
profilul psihologic contradictoriu și complex pe care îl urăște un 
procuror și nu ar lăsa un fleac ca ăsta să distrugă imaginea unui 
bărbat care trebuia să fie al naibii de vinovat. 

John Bugatti a făcut o pauză ca să-și dreagă glasul. 

— Mi se pare foarte greu de înțeles și faptul că însuși 
criminalul a fost lovit de un singur glonţ. Eu am fost acolo, așa 
că... 

A încercat să-și ţină gura, dar n-a reușit. 

— Vreau să spun că știu pe cineva care a fost prezent acolo și 
mulți oameni au fost loviți de gloanțele care au ricoșat. Așa că 
sigur s-a tras cu mai multe arme și nu doar o dată. 

Ai dat-o-n bară, John! a zis Doggie în sinea ei. Acum chiar se 
știe că tu ești. 

— Și asta ce ar trebui să însemne? a întrebat Jumper. Un 
agent de securitate nu nimerește mereu din prima, nu-i așa? 

— Mă întreb și eu asta. Dar știu că foarte mulţi oameni au fost 
răniţi. Cred că agenţii au văzut câteva arme de foc în clipa în 
care a avut loc asasinatul și au tras direct spre oricine au 
considerat a fi o ameninţare. Asta nu a fost o greșeală. Erau 
antrenați să supravegheze și să tragă înainte să gândească. Și 
dacă această teorie e adevărată, atunci doar unul dintre agenți 
a știut în cine să tragă, ceea ce ne aduce la următorul punct 
extrem de tulburător. Și anume, faptul că la proces nici măcar 
unul dintre invitaţi nu a putut să depună mărturie că a văzut ce 
a făcut criminalul în momentul crimei și nici măcar unul nu a 
văzut cine l-a împușcat apoi. 

— Da, dar O'Neill a fost cel care a omorât-o pe Mimi Jansen, 
nu? Încă avea arma în mână, asta știm clar. 

— Sigur, O'Neill a fost cel care a împușcat-o pe Mimi Jansen, a 
răspuns Bugatti. Nu e nicio îndoială în privința asta. Doar că 
nimeni nu l-a văzut făcând asta, cu excepţia unei singure 

persoane, cea care a tras în O'Neill. Și de ce nu am aflat 
niciodată cine a fost această persoană? 

— Bine, asta nu am știut, dar a fost o investigație balistică, 
nu? Tipul care l-a împușcat pe nenorocit este un erou naţional, 
de ce nu se arată? 

— S-a făcut o analiză balistică a glonţului care l-a omorât pe 
Toby O'Neill, da, dar persoana care l-a împușcat pe O'Neill nu a 
fost identificată niciodată și nu știm nici ce armă a dat lovitura 
fatală. Eu unul cred că bărbatul care l-a oprit pe O'Neill nu s-a 
identificat deoarece nu a vrut să fie descoperit imediat în 
mulțime după incident. Dacă mă întrebi pe mine, a făcut asta 
pentru că avea ceva de ascuns în legătură cu persoana sa. 

Doggie era copleșită. Se rosteau toate aceste cuvinte mult 
prea târziu. Ea stătea acolo într-un rezervor de lapte împuţit, 
fiind pe lista celor mai căutaţi oameni de FBI, și era incapabilă 
să facă altceva decât să asculte. 

— Hei, stai așa! l-a întrerupt Jumper. Ceea ce spui tu e foarte 
ciudat. De ce nu au spus avocaţii apărării mai multe despre cine 
l-a omorât pe O'Neill? 

— Pentru că nu despre asta a fost cazul. Au trecut cu vederea 
importanţa acestui aspect sau poate că nu l-au considerat o 
prioritate, nu știu. Subiectul nu a fost atins nici măcar o dată de- 
a lungul procesului. 

— Nu mi-aș dori asemenea avocaţi când îmi va veni timpul, 
asta-i clar. Deci spui că persoana care l-a împușcat pe atacator 
s-ar putea să aibă ceva de ascuns? Ce, de exemplu? 

— Da, ce știu eu...? 

Bugatti și-a ales cu grijă cuvintele. 

— Poate că o pată de ulei de armă pe buzunarul lui, de la 
pistolul care a omorât-o pe Mimi Jansen. Cineva trebuie să-i fi 
dat arma lui O'Neill în ultimul moment. Cum altfel ar fi putut să 
facă rost de ea? Se presupune că a fost controlat temeinic 
înainte să fie lăsat să intre în sala de recepţie. Sau poate că 
persoana care l-a împușcat pe O'Neill a băgat paharul în propriul 
buzunar. Și asta este o posibilitate. Dar nu putem decât să 
facem speculații. 

Doggie simţea noduri în stomac, avea vezica plină și 
intestinele ei erau agitate, de parcă totul dinăuntrul ei încerca 
să iasă afară. A tras aer adânc în piept. Bugatti chiar spusese o 
grămadă de lucruri. Pentru numele lui Dumnezeu, trebuie să-l fi 

auzit cineva care îl va lua în serios, un judecător, un avocat, un 
poliţist. A clătinat din cap. De ce nu spusese Bugatti toate astea 
mai devreme? 

— Chiar că ne dai de gândit, domnule John Doe, trebuie să 
recunosc! Dar de ce ai așteptat până acum ca să ne spui? 

Jumper parcă i-a citit gândurile lui Doggie. 

— Am impresia că ai fi putut să deduci toate aceste lucruri cu 
săptămâni în urmă. 

Doggie a încuviințat. Da, John. De ce ai așteptat? De ce au 
așteptat ea și atât de mulţi alţii, de fapt? A bătut din picior de 
frustrare, apoi a înlemnit când a auzit ecoul din cisterna de 
oțel... Dar afară totul părea să fie bine, camioneta mergea cu 
viteză. 

L-a auzit pe John Bugatti scoțând un oftat distorsionat prin 
micul difuzor. 

— Da, presupun că aș fi putut să fac asta, dar creierul meu a 
început să funcţioneze în acea direcţie abia atunci când mi-am 
dat seama câte incidente aparent întâmplătoare au avut loc și 
care se încadrau într-un tipar - inclusiv „Ucigașul de pe 
acoperiș”. 

— Deci trebuie să concluzionăm că au fost comise acte 
criminale coordonate, probabil orchestrate chiar de clasa 
politică. 

— Da, cel puţin o parte din ele. 

— Dragi ascultători, în următoarea pauză muzicală vă rog să 
meditați asupra acestor croșee de dreapta pe care le-am dat 
marii noastre democraţii americane. O să pun ceva destul de 
diferit de Johnny Cash de data aceasta și între timp vom 
schimba din nou frecvențele, așa că... 

Brusc s-a auzit un ţărâit puternic în studio. 

— Staţi puţin! a zis el, apoi s-au auzit zarvă. Și strigăte. 

— Ce se întâmplă? a strigat vocea distorsionată a lui Bugatti. 

— Trebuie să plecăm de aici, oprește butonul de acolo! s-a 
auzit vocea piţigăiată a lui Jumper. 

A urmat un singur clic, apoi s-au auzit sunete bruiate la fel ca 
pe toate posturile. 

Doggie a rămas uitându-se în gol în întuneric, indignată. Ce s- 
a întâmplat? L-au prins pe Tom Jumper, l-au prins și pe Bugatti? 
Acesta să fi fost un alt exemplu de nedreptate grosolană din 
partea șefului ei? 

— O, Doamne, trebuie să aflu mai multe, trebuie să vorbesc 
cu Bugatti, a șoptit ea, căutând geanta de plastic. 

A găsit-o și a scos micul Buddha, apoi a stat nemișcată în 
beznă, ascultând zgomotele din jur. 

Exact când au trecut pe lângă ceva ce părea a fi un 
autocamion, a izbit statueta de podeaua de oțel cu toată forţa. 
S-a auzit un ecou ascutit și prelung, dar era sigură că zgomotul 
nu se putea auzi de afară. 

Apoi a scos telefonul din buzunar și la deschis ca să-l 
foloseasca pe post de lanternă. Erau bucăţi de porțelan peste 
tot și prefera să nu se gândească la cât de bine va fi curățat 
rezervorul înainte să fie umplut din nou cu lapte. Nu, nu putea 
să-și imagineze că un copil ar putea fi în pericol să se înece cu o 
bucată de statuetă Buddha chinezească. S-a târât de colo-colo, 
pipăind printre resturi. Cu ani în urmă, în Beijing, îl văzuse pe 
John Bugatti prefăcându-se că bagă o hârtiuţă cu un număr de 
telefon pe ea în gura statuetei. Poate că Rosalie avea dreptate și 
nu se prefăcuse? Dar nu era nicio bucăţică de hârtie și gata. 

S-a întins pe spate, deasupra bucăţilor sparte din statueta lui 
Buddha, și s-a rugat să ajungă la destinaţie în curând. Prea 
multe gânduri negre îi zburau prin minte, interiorul ei striga să 
fie golit de reziduuri și reumplut cu mâncare, iar corpul ei era 
țeapăn din cauza vibraţiilor și mișcărilor constante ale 
rezervorului. Era o tortură pe care nu și-o imaginase niciodată. 

Acum ce să fac? s-a gândit ea și și-a adus aminte de ziua în 
care unul dintre profesorii ei preferaţi de la Harvard o găsise 
plângând după unul dintre cursurile sale. 

— De ce plângi? o întrebase el. 

Și când ea îi explicase printre bocete că are capul atât de plin 
încât nu mai poate să gândească limpede, se uitase la ea cu 
acea indulgență existentă între cei egali și-i spusese: 

— Dumnezeule, Doggie, asta li se întâmplă tuturor! Capul tău 
e ca un roi și nu mai e niciun pic de spaţiu în el. Trebuie să faci 
curat în arhiva mentală. 

La început, nu înţelesese la ce se referea, deși dăduse din cap 
când o întrebase dacă o mai macină și alte lucruri în afară de 
cursul lui. Apoi a început să vadă unde bătea. Și acum, iat-o din 
nou, chinuită de o groază de gânduri amestecate și un corp 
suferind, dându-și seama de necesitatea de a-și face ordine în 
creierul său dat peste cap. Așa că s-a dus clătinându-se până în 

capătul rezervorului, și-a lăsat în jos pantalonii și s-a așezat pe 
vine. A stat așa până când a eliminat tot ce adunase corpul ei, 
conștientă că șoferul va avea ceva de treabă când va ajunge la 
depozit. O să-i mai dau 500 de dolari, s-a gândit ea și a început 
să-și recapete controlul minţii încet-încet. Va petrece noaptea 
acasă la sora lui Rosalie și se va confrunta cu ziua de mâine 
când va veni timpul. Gata cu visurile despre viitor. Tatăl ei va fi 
executat peste două zile - nu avea ce să facă în privința asta 
dar nu era vina ei. Era oribil, dar nu avea să sufere, asta era cel 
mai important. Poate că aveau s-o prindă, dar în niciun caz nu 
avea să renunţe fără să lupte. Dacă o băgau la închisoare, mai 
devreme sau mai târziu avea să fie dezvinovăţită. Nu era loc în 
arhiva ei mentală pentru anxietate. De fapt, nu era loc pentru 
sentimente în general, nici pentru ea, nici pentru altcineva. Și-a 
ridicat pantalonii și s-a îndreptat spre radio. L-a pornit și a 
răsucit butonul, dar nu a auzit decât zgomote de fond. 

— Bine, a spuse ea cu voce tare, asta a fost arhiva! Acum 
începe adevărata treabă. 

Trebuia să-și imagineze cât mai clar scena din hotelul tatălui 
ei din Virginia Beach, așa că a închis ochii - chiar dacă era 
întuneric - ca să se concentreze. 

În acea seară fatală, mersese către pasajul spre sala de 
conferințe a hotelului, împreună cu alte VIP-uri, jubilând la braţul 
lui Bugatti. Totul se desfășurase așa cum trebuia. Bruce Jansen 
fusese ales președinte și festivitatea organizată de tatăl ei în 
cinstea alegerilor se desfășură extraordinar de bine, în ciuda 
câtorva decoraţiuni de prost gust. Două rânduri de senatori 
însoțiți de soțiile lor mergeau înaintea ei și peste câteva 
săptămâni avea să-și îndeplinească visul de a lucra la Casa Albă. 
Viaţa era frumoasă. 

— Ce seară minunată, nu crezi? îi spusese ea lui Bugatti în 
timp ce cotiseră și intraseră în pasaj. 

Priveliștea care o întâmpinase o lăsase cu gura căscată, la fel 
ca pe toată lumea; întregul pasaj era decorat în Stele și Dungi. 
Apoi tatăl ei preluase controlul. Arăta fantastic în costumul său 
și totul era atât de perfect încât nici nu prea auzise ce spusese. 
Apoi tatăl ei dăduse din cap spre Toby O'Neill și și-a adus 
aminte cât de copleșită se simţise de un sentiment de 
anticlimax. Și-a dat seama că și John Bugatti simţise asta. Cum 
putuse tatăl ei să-l lase pe omulețul ăla mizerabil să se ocupe de 

ceremonia de dezvelire? Era atât de nepotrivit și de jalnic cum 
stătea acolo. Apoi O'Neill își întinsese brațele ascultător în 
sacoul lui roșu cu câteva mărimi mai mari ca să-i permită omului 
de la Serviciile Secrete să-l cerceteze. Preţ de o secundă, se 
mirase cât de rapid se supusese O'Neill verificării, apoi 
evenimentele care urmaseră o făcuseră să uite de asta. 

A stat pe metalul rece, concentrându-se, și a încercat să 
deruleze înapoi caseta sa video mentală. Bun, deci mersese în 
spatele senatorilor și soțiilor lor, cu toţii aranjaţi în ordinea 
importanţei. A strâns ochii și mai tare, ca și cum asta putea s-o 
ajute să-și aducă aminte mai multe. 

Stephen Lovell mersese alături de ea, împreună cu alți 
membri ai echipei campaniei, dar nu și Thomas Sunderland. El 
se postase în fruntea anturajului împreună cu Ben Kane și doi 
dintre agenţii lui de securitate, chiar în spatele viitorului 
președinte Jansen, al soţiei sale și al tatălui lui Doggie. Îi 
observase pe Sunderland și pe Kane când agentul de la 
Serviciile Secrete se apropiase de O'Neill ca să-l verifice. Și 
brusc, Ben Kane stătea și el acolo, nu la câţiva metri mai în 
spate, lângă Sunderland, așa cum stătuse mai devreme. Nu era 
ușor să-l plaseze corect la momentul potrivit. 

In orice caz, practic toată lumea se uitase la portretul imens și 
respingător în clipa în care îl dezvelise Toby, dar Doggie fusese 
cu ochii pe O'Neill. Trăsese cordonul și apoi făcuse un pas 
înapoi, spre Ben Kane, și ajunseseră să stea foarte aproape unul 
de celălalt. Thomas Sunderland stătea pe vârfuri în spatele lui 
Kane, privind după umărul lui ca să se uite și el la tablou. 

Cel puțin asta crezuse Doggie la vremea respectivă. 

Apoi invitaţii se împinseseră ca să vină mai aproape și nu mai 
putuse să-l vadă pe Toby, care fusese lipit de perete împreună 
cu oamenii care stăteau în spatele lui. Ea se uitase puţin la 
pictură, apoi la tatăl ei. Măcar dacă ar fi stat lângă O'Neill - își 
aducea aminte că se gândise la asta - și atunci poate că l-ar fi 
ținut pe prostul ăla sub control, dacă ar fi fost necesar. În 
schimb însă l-a văzut pe tatăl ei la câţiva metri depărtare, 
ascultând ceva ce îi șoptea Mimi Jansen, după care ieșise pe o 
ușă despre care Doggie știa că ducea într-o bucătărie mică din 
spatele sălii de conferinţe. 

Stomacul a început să-i chiorăie din nou. S-a încruntat și și-a 
apăsat diafragma până când zgomotele au încetat. Nu voia să 
lase nimic să-i întrerupă șirul gândurilor în momentul de faţă. 

In orice caz, potrivit mărturiei tatălui său, acesta se dusese la 
bucătărie ca să-i aducă lui Mimi Jansen un pahar cu apă. Un 
pahar care, potrivit teoriei lui John Bugatti, avea să dispară mai 
târziu în buzunarul lui Ben Kane sau al altcuiva. Era lipsit de 
sens să găsești urme de apă după incident de vreme ce 
jumătate dintre oamenii din pasaj se aruncaseră la podea când 
răsunase primul foc, iar dacă Bud Curtis se întorsese exact în 
acel moment și scăpase paharul din cauza șocului, atunci era 
normal că apa fusese absorbită de hainele celor de pe podea și 
că nimeni nu observase unde ajunsese paharul în panica aceea. 

După împușcătură, se uitase în jur confuză și observase 
durerea lui Bugatti înainte să vadă sângele. Sângele care îi păta 
cămașa, sângele de sub corpul lui Mimi Jansen, sângele de pe 
peretele din spatele cadavrului slab și răsucit al lui O'Neill. 
Doggie se aplecase ca să vadă unde fusese împușcat Bugatti, 
apoi se uitase în jur disperată și văzuse expresiile sălbatice ale 
lui Ben Kane și Sunderland în timp ce se apropiau de Mimi 
Jansen care era pe moarte. Zona era în acel moment o masă de 
oameni care alergau și se târau ca să se adăpostească. Se 
uitase în jur după tatăl ei și-l văzuse stând în genunchi lângă 
unul dintre răniţi. Pantalonii lui erau uzi de sânge, presupusese 
ea atunci. Acum știa că fusese apă, ar fi trebuit să-și dea seama 
de asta mai de mult. Cu ochii minţii îl vedea pe Sunderland cum 
striga nervos la agenţii care îl protejau pe președinte. Îl vedea 
dându-i la o parte din calea sa, cu părul rar zburând în toate 
direcţiile, cu căptușeala buzunarului de la sacou scoasă în afară 
și trecând printr-o serie de mici explozii. 

A auzit șuieratul frânelor camionului și s-a trezit alunecând pe 
podeaua containerului. O clipă s-a gândit că ajunseseră la 
destinaţie, dar motorul a început din nou să huruie. În timp ce 
se scutura de bucăți mici din statueta lui Buddha, a atins ceva 
care a făcut-o să icnească. A luat telefonul și l-a deschis, știind 
deja ce avea să găsească: o bucăţică de hârtie cu un număr de 
telefon din multe cifre cu scrisul ordonat al lui John Bugatti. Un 
număr vechi de șaptesprezece ani care probabil fusese 
schimbat cu mult timp în urmă și, dacă nu, probabil că acum 
fusese descoperit, mai exact cu o jumătate de oră în urmă, 

judecând după liniștea bruscă ce urmase după agitația pe care o 
auzise la emisiunea radio a lui Tom Jumper. 

Pe hârtie era scris „unchiul Danny” alături de numărul de 
telefon, exact așa cum îi promisese Bugatti. Era un număr de 
Washington, bineînțeles. 

Trebuie să încerci, Doggie! şi-a spus ea. Poate că încă mai e 
valabil. Poate că poți să-i lași un mesaj lui John, poate că e bine. 

A tastat numărul, cu inima bătându-i puternic, și a ridicat 
telefonul încet la ureche, încercând să nu se gândească la tonul 
inevitabil care însemna că numărul nu mai era disponibil. Şi-a 
ținut respiraţia și s-a uitat în gol în întuneric în timp ce telefonul 
a început să sune. Acum se punea problema al cui era numărul 
și dacă va răspunde cineva, având în vedere că era trecut de 
miezul nopţii. 

În cele din urmă, după mai bine de treizeci de secunde, s-a 
auzit o voce obosită. 

— Alo, Danny la telefon! a spus bărbatul. 

Doggie a deschis gura încet. Dumnezeule, el era! Era atât de 
incredibil încât aproape că nu a îndrăznit să spună nimic. De ce 
nu avusese încredere în Bugatti? De ce se amăgise în toţi acei 
ani, crezând că nu fusese decât un adult care potolise pe 
moment durerea unui copil și care apoi uitase de ea? De ce 
crezuse în tot acest timp că nu era posibil ca o persoană să fie 
loială? 

După neîncredere urmează rușinea, s-a gândit ea, apoi l-a 
salutat. 

— Vorbesc cu unchiul Danny? 

Vocea lui se auzea slăbită și îndepărtată, dar nu era o voce la 
care te-ai aștepta din partea unui bărbat în vârstă, cum ar fi un 
unchi. 

— Unchiul Danny? a repetat el. Nu mi-a mai zis nimeni așa de 
cel puţin zece ani. Cu cine vorbesc? 

l-a explicat cine era și i-a spus despre vechea promisiune a lui 
Bugatti. 

— Știu, a fost tot ce a spus el. Am auzit multe despre tine. Mi- 
ar plăcea să te ajut, dar John s-a ascuns. Sper că va suna acasă, 
dar din păcate nu pot să-ţi spun când. 

— Nu l-ați auzit la radio? a întrebat ea. 

Vehiculul a luat brusc o curbă și ea s-a chinuit să-și menţină 
echilibrul. 

— Îmi pare rău, nu am auzit ce ai spus! E mult zgomot pe 
fundal... 

— A, nimic! a răspuns ea repede. 

De ce să-l îngrijoreze pe un om bătrân? 

— Dar puteţi să-i transmiteţi un mesaj dacă sună? 

— O să fac tot ce pot! 

— Să-i spuneți că aș vrea să ne întâlnim mâine după-amiază 
la Teaism salon din Market Square. O să fiu acolo între ora unu 
și două. Să-i spuneţi că are legătură cu Thomas Sunderland. 

Unchiul Danny părea îngrijorat, dar a promis că va face tot ce 
poate. Ce a spus mai departe a readus-o la crunta realitate. 

— Dumnezeule, numai să nu i se fi întâmplat ceva! Poate că 
nu o să se mai întoarcă niciodată acasă. 

l-a înţeles îngrijorarea, dar spera cu ardoare că înţelesese 
greșit a doua parte. Acasă, spusese el. 

— Mă scuzaţi, dar ce vreţi să spuneţi prin „acasă”? Locuiţi i 
împreună? 

El a ezitat o clipă. 

— Eşti sigură că tu și John vă cunoașteţi? Adică, ești Doggie 
Rogers, nu? 

— Da. Îmi pare rău că am spus asta, dar la vremea când John 
mi-a dat numărul, nu știam că locuiţi împreună. Am crezut că 
sunteți unchiul lui. 

Un mic chicot i-a confirmat bănuielile. 

— Draga mea prietenă, locuim împreună în casa mea de zece 
ani. Eu și John suntem iubiţi, n-ai știut? 

— Am știut că John are un partener, dar n-am știut cum îl 
cheamă. Vă rog să mă iertaţi! 

— E vreo diferență? 

— Presupun că nu. 

Apoi i-a mulțumit, și-a luat la revedere de la el și a închis, 
dându-și brusc seama că probabil făcuse o greșeală fatală. Il 
sunase pe unchiul Danny pentru că avea nevoie de Bugatti. 
Credea sincer că dacă mai era cineva în afară de T care putea 
să se îndoiască de vinovăția tatălui ei, el era acela. John putea 
să oprească nebunia și să obțină o amânare a execuţiei. Da, 
poate chiar să ajute la achitarea lui. II sunase pe Danny în 
speranţa că era pe un teren neutru. Cineva care nu avea o 
legătură atât de directă cu John Bugatti și al cărui telefon cel 
mai probabil nu era ascultat, o rudă îndepărtată care servea 

drept căsuţă poștală pentru un nepot care era în mod constant 
în mișcare. Dar ei erau de fapt un cuplu și trăiseră împreună de 
ani de zile. Faptul că tocmai îi auzise vocea lui Bugatti la 
emisiunea lui Jumper îi oferea puţină consolare. Mașinăriei de 
spionaj bine unse a guvernului sigur nu i-ar fi fost greu să-l 
identifice pe Bugatti și să înceapă imediat să asculte toate 
numerele de telefon care ar fi putut avea o legătură cu el, asta 
dacă nu fusese deja capturat. 

Ar fi trebuit să știe cine era „unchiul” Danny, fir-ar să fie! 

A dat cu pumnul în podeaua de metal. Asta însemna că îi 
știau și numărul ei. Peste un minut aveau să sune ca să îi afle 
poziția exactă. Și dacă făceau asta, totul avea să se termine în 
câteva momente. Putea ori să închidă telefonul, ori să aștepte 
să sune, era simplu. A început să numere secundele. 

Când a ajuns la două sute, a expirat ușor. Bine, se va întâlni 
cu Bugatti mâine - dacă va primi mesajul ei și dacă va putea să 
vină. Îi va explica teoriile sale și le va asculta pe ale lui, apoi vor 
trebui să-l convingă pe Wesley să-i strecoare cumva în interiorul 
Casei Albe. 

Nu era un plan genial, dar era tot ce avea. Și apoi a sunat 
telefonul. 

Capitolul 28 


Sâmbătă după-amiază, T. Perkins s-a întâlnit cu un convoi de 
vehicule militare la câţiva kilometri de baza Fort Pickett, care 
probabil trecuse printr-o luptă destul de recent. A redus viteza și 
a trecut încet pe lângă ei, ca să poată vedea expresia jalnică de 
pe fețele soldaţilor. Cele mai multe dintre vehicule aveau găuri 
de gloanțe și gurile mitralierelor erau negre de la praful de 
pușcă. Pesemne că milițienii din Carolina de Nord își pierduseră 
o parte din aroganță. 

A pornit radioul și a căutat pe diverse frecvenţe, dar nu se 
auzea decât zgomot de fond, până și pe frecvențele poliţiei. Dar 
la ce naiba se așteptase? Se apropia încet de o oprire. Apoi a 
luat telefonul primit de la serviciu de pe scaun și a încercat 
repede să-și dea seama cum să folosească drăcia aia. Era al 
patrulea telefon pe care trebuise să înveţe să-l folosească în 
acea săptămână și pentru un creier asamblat cu șaizeci de ani 
în urmă era cu siguranţă prea mult. Când era mic, toaleta nu 
avea nici măcar un buton, așa că de ce naiba trebuia să se 
forțeze și să-și petreacă bătrâneţea navigând dintr-un manual 
electronic în altul? Era de-a dreptul absurd. 

A apăsat câteva butoane cu degetul mare, rugându-se să 
nimerească numărul lui Beth Hartley. 

— Știu, știu! a oprit-o el când aceasta a răspuns, înainte ca 
oftatul ei inevitabil să aibă șansa de a-l imobiliza. Doar câteva 
informaţii complet normale. Sunt sigur că poţi să le găsești în 
vreo bază de date. Intranetul încă funcționează, nu? Hei, Beth, 
ești acolo? 

Apoi s-a auzit oftatul. Și-a imaginat drumul făcut de acesta 
prin plămânii femeii. 

— Ce mai e acum, T? Unde ești? 

— Nu-ţi bate tu căpșorul ăla frumos cu asta. Dă-mi doar cinci 
minute, bine? 

— Cinci minute? 

Femeia a râs batjocoritor. 

— Bine! Cinci minute atunci. O să avem o ședință cu șeful. 
Sunt probleme peste tot, în cazul în care nu știai. Apropo, nu ți- 
am mai zis asta o dată azi? 

— Beth, ascultă, astea sunt informaţiile de care am nevoie, 
dacă poţi să-mi faci rost de ele: mai întâi, fișa cu datele unui 
agent de la Serviciile Secrete pe care îl cheamă Ben Kane. El 
este capul operaţiunilor forțelor de securitate de la Casa Albă, 
din câte știu eu. Și mi-ar plăcea să aflu despre cariera militară a 
lui Thomas Sunderland, dacă se poate. Da, și apropo, vreau și 
numărul de telefon al unui cameraman de la NBC4 pe nume 
Marvin Gallegos. Poţi face asta pentru mine? 

— Ai zis cinci minute? Micule T, ești un caz disperat! 

A oftat iar și a vorbit mai încet: 

— Ai idee cât valorează tabloul ăla pe care mi l-ai dat? 

— Așa cum ţi-am spus, am auzit că s-a menţionat suma de o 
sută de mii de dolari. E vreo problemă? 

— O sută de mii de dolari? Ascultă, scumpule, ar fi foarte 
frumos, dar cred că pot să fac rost de un sac de aur doar din 
ramă, având în vedere că e rama acestui tablou. 

Femeia a râs sec. 

— Bine, o să încerc. Cum te contactez? Pe telefonul mobil? 

T și-a aprins o ţigară. Trebuia, ca să poată să-și păstreze 
calmul. Chiar valora atât de mult tabloul? Nu, trebuie că se 
înșela ea. Dacă era adevărat, atunci de ce își mai petrecuse 
ultimii treizeci de ani alergând de colo-colo ca un posedat, 
încercând să aresteze tot felul de rataţi? De ce el și soția sa își 
renovaseră și reparaseră căsuţa lor jalnică, de pe o vară pe alta? 
De ce nu adoptaseră copiii pe care și-i doreau? Le-ar fi luat 
câteva ore ca tabloul să fie evaluat corespunzător. De ce naiba 
nu făcuse asta cu decenii în urmă? A simţit transpiraţie pe 
frunte și s-a șters cu o batistă. Atât de mulţi bani. Acum cazul 
acesta chiar conta. 

— Ce? Numărul meu de mobil? a întrebat el absent, uitându- 
se la telefon consternat. 

Cum naiba putea afla asta? 

A deschis meniul mobilului și s-a uitat disperat la numărul 
infinit de opţiuni. 

— Stai puțin! a zis el și a ales iconiţa care arăta ca o agendă 
telefonică. 

Nu s-a întâmplat nimic. Blestemăţia aia nu funcţiona. 

— Cred că tipul de la care am împrumutat telefonul ăsta are 
meniul blocat cu un cod PIN. Pot să te sun eu peste zece minute, 
Beth? a întrebat el. 

— Să zicem un sfert de oră. 

A sunat-o iar pe Beth în timp ce a luat-o pe strada principală 
spre Waverly. Fusese ocupată. 

Nu găsise mare lucru despre agentul special Ben Kane, dar 
Perkins se așteptase la asta. Câţiva ani de armată și înainte de 
asta toate informaţiile despre liceu și niște părinți decenți și 
complet normali, care locuiau la ţară, asta era tot. Deși 
trecuseră câţiva ani de când Kane plecase din Serviciile Secrete 
ca să-și deschidă propria firmă de pază, datele despre angajatii 
curenţi și din trecut din Serviciul Secret nu erau accesibile. 

— Dar Thomas Sunderland? a întrebat el. 

— Ei bine... Se pare că dosarul lui a trecut prin mai multe 
procese de filtrare, T! Sunt informaţii din loc în loc care par 
scoase din context, dar normal că n-am cum să fiu sigură. În 
orice caz, când e vorba de informaţii despre vicepreședintele 
țării, probabil sunt implicate niște proceduri de securitate care 
mie nu îmi sunt cunoscute. Lucrurile se schimbă în ritm rapid în 
ziua de azi, știi asta. 

— Da, știu! Dar nu ai găsit nimic despre serviciul lui militar din 
Grenada? A primit o medalie, asta știu. Doar nu au șters partea 
asta, nu? 

l-a auzit degetele pe tastatură. 

— Eşti un clarvăzător, iubirea mea! răspunse ea. Practic asta 
e tot ce se menţionează din perioada de început a vieţii sale. E 
ceva despre academia militară, dar niciun rezultat la examene. 
Scrie și că a fost supraveghetor la muzeul George C. Marshall în 
Lexington când a fost la liceu. 

— Treci la subiect, Beth! a zorit-o el. 

Traficul se desfășura bine momentan și în ritmul acela 
ajungea la închisoare în zece minute. Ar fi fost nebun să 
oprească ca s-o audă vorbind despre muzeele din Lexington. 

— Bine, bine! 

A început să citească cu voce tare. 

— A servit în US Army Rangers... rang de căpitan... S-a 
îmbarcat în Grenada pentru Hunter Army Airfield în Georgia, pe 
25 octombrie 1983. Drept rezultat al participării active în 
această! operaţiune militară, spitalizat de câteva ori pentru 

diverse răni...! Nicio informaţie specială după externarea din 
spital... Declarat; apt pentru activitate... Decorat pe data de 2 
februarie 1984 cu o medalie pentru curaj în acţiune... 
Operaţiunea Urgent Fury a costat viaţa a nouăsprezece 
americani în Grenada și a făcut o sută șaisprezece răniţi. 

Ea și-a dres glasul și a ridicat vocea. 

— Uite, astea toate par informaţii generale, dar aici scrie că 
opt bărbați au fost răniţi și unul omorât sub comanda sa și că el 
personal a scos trei bărbaţi înrolați din linia focului. Nu mai e 
nimic altceva despre asta. 

— Din ce batalion a făcut parte, poţi să-mi spui? 

— Scrie aici Batalionul al Doilea din Regimentul 75. 

— Poţi să-mi spui unde a servit Ben Kane? 

A bombănit puţin în timp ce tasta. Uneori trebuia să-și aducă 
aminte cât de mult îi plăcea să audă o femeie vorbind. Și-a 
tuguiat buza de jos. Poate că încă se mai descurca să se urce în 
caruselul iubirii. Sau poate că nu. De unde să știe e/, când 
primul lucru pe care îl făcea de fiecare dată când ajungea acasă 
de la serviciu era să-și dea jos bocancii și să-și pună picioarele 
pe masă? Nu era cea mai bună cale de a căuta plăcerile vieții. 

— De unde ai știut asta, T? a râs Beth. Eștiun clarvăzător, ha, 
ha! Scrie aici că Ben Kane a fost sergent în același batalion ca 
Sunderland. Este bine pentru un vicepreședinte să aibă un ofiţer 
de securitate în care să poată avea încredere, nu ești de acord? 

— Ba da! 

Deci Kane și Sunderland fuseseră împreună în Grenada, ca să 
vezi! Și Kane nu a fost un agent de la Serviciile Secrete, fusese 
angajat direct de Casa Albă. 

— Beth, încă ceva... Nu, două lucruri. Ai uitat informaţiile 
despre cameramanul de la NBC4 și aș vrea să mai știu și niște 
informaţii despre un caz de crimă. 

— Scuze, T, au venit după mine! Ședinţa a început deja. Va 
trebui să aștepți până luni. Luni sau marţi, atunci pot să te ajut. 
Bine, scumpule? 

l-a închis telefonul în nas. La naiba! s-a gândit el. Tocmai de 
asta mai avea nevoie. 

S-a uitat fix la asfalt și a încercat să se concentreze. Cel puţin 
acum îi erau mai clare câteva lucruri, precum faptul că 
Sunderland și Kane făcuseră armata împreună, așa că putea să- 
și construiască teoria pe baza acestui fapt. 

„Relaţiile de prietenie sunt mai puternice decât cele de sânge 
și de băutură”, așa cum declarase tatăl său bețiv. 

A format numărul de la birou, în speranţa că Dody încă mai 
era acolo. 

l-a răspuns dispecera ursuză. Niciodată nu a putut să reţină 
cum o chema. 

— La naiba, T, de ce nu-ți foloseşti staţia? a întrebat ea cu 
gura plină de gumă de mestecat. A, ești prea departe... Nu, 
Dody a plecat acasă. Spune-mi, ai făcut-o șefă cât timp tu te 
plimbi prin mediul rural? Fiindcă o parte dintre băieţi sunt cu 
capsa pusă, în caz că nu știai. 

— A, da? Atunci să le spui că așa se întâmplă când un șerif 
adjunct e împușcat. Trebuie să înțeleagă asta. Ea era 
următoarea la comandă, pentru numele lui Dumnezeu, nu-i așa? 

Femeia a bombănit ceva. Nu era atât de rea, dar cu siguranţă 
era încăpățânată. 

— Ascultă, nu mai e nimeni la birou? 

Femeia a mestecat mai tare. 

— Deci eu nu contez, ha? 

— Bine, bine, am înțeles! Dar dacă Dody nu e acolo, trebuie 
să-mi faci tu o favoare. Scoate dosarul lui Leo Mulligan. E în 
dulapul verde de metal din spatele ușii. Caută la „M”. 

— La „M”. Ei nu, zău, T. N-aș fi ghicit. 

Bărbatul a auzit scârțăitul scaunului și bufniturile sertarelor de 
la dulap înainte ca femeia să ia din nou receptorul. 

— Bine, gata! a spus ea. 

— Incearcă să-mi citeşti descrierea generală a psihologului 
despre viaţa de acasă a lui Leo Mulligan, în perioada de dinainte 
să-i sfărâme craniul soţiei sale. 

— „Incearcă” asta și „încearcă” aia. Chestia asta are cel puţin 
cincizeci de pagini. Cum te aștepți să găsesc fix partea aia? 

Perkins a tras aer adânc în piept. 

— Incearcă la prima pagină, de exemplu. E un cuprins și cauţi 
la examinări mentale. E cam pe la sfârșit. 

Femeia a dat pagina și a mestecat gumă în continuare. Apoi i- 
a sunat telefonul. 

— Hei, lasă-l să sune! a strigat el. 

Ea l-a ascultat. 

— Cât de jos trebuie să citesc, T? 

— Poţi să găsești secţiunea care se numește „social” ceva sau 
nu știu ce „și mobilitate”? 

— Da, aici e: „Statut social și mobilitate”. 

Parcă o și vedea, plimbându-și degetul pe pagină, de la un 
cuvânt la altul. 

— Nu e mare lucru aici, să știi! Sunt doar patru rânduri. 

— Poţi să le citești, te rog? 

— Bine, scrie... 

A început să recite pe un ton monoton. 

— Leo Mulligan crește împreună cu două surori la ferma la 
care s-a născut... Preia ferma și o conduce singur până când 
mor părinţii lui, după care se căsătorește cu fiica unui băcan, 
care - potrivit mai multor declaraţii - este de părere că s-a 
căsătorit sub nivelul ei social... Soţia își îndeamnă fiul să meargă 
bine cu școala și îl ridiculizează public pe soţul ei pentru că nu a 
realizat nimic în viaţă... Îl ameninţă cu divorţul și că îi va arăta 
„adevăratul ei potenţial”... Că fiul ei „va ajunge de o mie de ori 
mai sus decât tatăl său”, asta dacă ar putea să scape de el... Că 
într-o zi va simţi adevărul vorbelor ei. Leo Mulligan, care s-a 
născut la fermă și care avea valorile omului de rând, și-a pierdut 
atunci încrederea în munca lui de o viaţă și speranţa că o va 
transmite următoarei generaţii, așa cum era obiceiul familiei. 

Operatoarea fără nume de la centrală și-a dres glasul. Dacă 
alea fuseseră patru rânduri, atunci chiar că le citise lent. 

— Apoi e secțiunea „Consecinţe”. Vrei s-o auzi și p-asta? 

— Nu, nu, e în regulă. E de-ajuns deocamdată. Dar poate poţi 
să-mi găsești adresa unui cameraman pe numele Marvin 
Gallegos, de la NBC4. Știi cum, nu? 

— Of, T, mai lasă-mă! 

Telefonul a sunat din nou în fundal. 

— Nu pot să răspund? 

— Să-mi găsești adresa aia și gata! 

A studiat terenul de ţară dincolo de geamul mașinii de patrulă 
în timp ce conducea, așteptând ultimele câteva informaţii. In jur 
erau copaci înalţi și semeţi, acoperiţi în totalitate de o 
încrengătură de plante parazite. Era ca un fel de pădure vrăjită 
care îi ademenea pe călători și mai adânc spre întunecime și 
pierzanie, nu era o descriere atât de rea, având în vedere 
destinaţia sa. S-a uitat la următoarea porţiune de drum drept și 
s-a gândit la toţi cei pentru care aceasta era ultima imagine a 

lumii exterioare. Ai putea să-l numești un fel de Drum al Crucii. 
S-a uitat în sus la pânzele de păianjen imense care conectau 
copacii și care atârnau exact în aceeași poziţie, aproape ca niște 
coconi, de când le știa el. Peste puţin timp, va ajunge într-o zonă 
mlăștinoasă și de acolo nu mai era mult. 

— Da, șefule, sunt tot eu! 

— Bine, grozav! Chiar că ai fost rapidă. 

De data asta era sincer. 

— Dacă vorbim despre același Marvin Gallegos, va fi greu de 
găsit. 

T a lovit cu palma în volan. Ce mai era acum? 

— Ce înseamnă asta? Ești sigură că este același om? E 
cameraman la televiziune? 

— Am raportul lui de la poliţie aici... „Marvin Gallegos, 341 9” 
Street. Născut pe 16 noiembrie 1970. Fotograf pentru National 
Geographic: 1995 - 2002. Angajat apoi de NBC”. Căutat de 
poliţie de alaltăieri - adică de pe douăzeci și șase martie - 
„pentru că a distribuit înregistrări video cu întâlniri dintre militari 
și miliții”. 

— De ce să îl caute pentru asta? Asta e slujba lui, nu? 

— Nu-mi dau seama, șefule! Poate că a filmat ceva ce 
autoritățile nu vor să fie publicat. Oameni care au fost atacați 
sau torturați, execuţii sumare, ce știu eu? Forțele noastre 
armate nu prea se comportă nici ele cum trebuie în ultima 
vreme. 

— A fost raportat autorităţilor, sau...? 

— E căutat în toate statele. „Se presupune că s-a ascuns sau 
că a plecat din ţară”. 

— Da, sau a fost capturat, a mârâit T, cu ochii la drum. 

Turnurile de supraveghere și clădirile din beton înalte au 
apărut la câteva sute de metri la dreapta, dincolo de un câmp 
mare și plin de iarbă, cu fortificaţii acoperite de vegetaţie. 

— Ascultă, zise el, poţi să-mi dai numele poliţistului din 
Richmond care mereu ţine o pensetă la ureche? E roșcat. ÎI 
cheamă Joe sau John, ceva de genul. Numele lui începe cu, Jo”, 
în orice caz. 

— Nu-l știu. Eu nu apuc niciodată să-i întâlnesc pe cei ciudați. 
De ce? 

— Pentru că am telefonul lui și mi-ar plăcea să știu care e 
numărul lui? 

— Aoleu, șefu'! 

T s-a încruntat. 

— Ce e? 

— Stau în fața unui ecran de cincizeci de centimetri. L-ai 
comandat chiar tu. Și pe el pot să văd cine sună și de pe ce 
număr - extrem de clar. Asta e o secţie de poliţie, șefule, ai 
uitat? 

l-a citit numărul și T La notat pe o bucată de hârtie cu o 
mână, ţinând-o pe cealaltă pe volan și cu telefonul între ureche 
și umăr. Pe bărbat îl chema Joe Simmons, deci avusese 
dreptate. 

— Am câteva mesaje pentru tine, T. Vrei să le asculţi acum? 

— Numai puţin. Stai așa! 

Unul dintre oamenii șerifului Kitchen stătea la cincizeci de 
metri în mijlocul drumului, făcându-i semn să oprească. Era 
negru, la fel ca 62 la sută din locuitorii districtului Sussex și T îl 
cunoștea bine. În spatele lui și a mașinii sale de patrulă erau 
câteva organizaţii naţionale împotriva pedepsei capitale, cu 
protestatari înfocați și cu obișnuitele pancarte, iar pe marginea 
drumului erau zeci de corturi. Se pare că protestul lor se 
transformase într-o stare permanentă de asediu. 

A dat din cap spre ofițer și a trecut prin mulţimea de oameni. 

— Bine, ai zis că ai niște mesaje! E ceva important? 

— Nimic special, T. 

— Slavă cerului! 

— Ei, bine, te-a sunat un bărbat pe nume Curtis care voia să 
vorbească cu tine, dar s-a întrerupt legătura. Nu știu ce s-a 
întâmplat, probabil i s-a descărcat bateria. Părea disperat. 

Vestea l-a lovit ca o palmă peste față. Bietul nenorocit, s-a 
gândit T. 

— Și apoi te-a mai sunat și o femeie. Părea că te cunoaște. O 
chestiune personală, probabil, a spus ea râzând scurt. 

— Cum o chema? Îţi mai aduci aminte? 

— Haide, șefule! De ce să-mi aduc aminte tot? A fost inventat 
stiloul, în cazul în care nu știai. 

— ȘI...? 

Ea a oftat demonstrativ în timp ce dădea paginile carneţelului 
ei. 

— A zis că o cheamă Doggie, dar nu a vrut să-mi lase niciun 
număr, sărăcuţa de ea. Mă întreb, oare de ce? 

l-a scăpat un chicot. 

T a ignorat-o. 

— Bine, dar ai numărul ei înregistrat pe ecranul tău de 
cincizeci de centimetri, nu? 

— Numai o clipă, trebuie să verific... Da, aici este. Telefonul e 
înregistrat pe numele unui Frank Lee din Bronx, dar a sunat 
această „Doggie” de pe el. Nu încape îndoială. 

A notat și acel număr, în timp ce a virat și a ajuns la 
indicatorul de la intrarea în închisoarea Sussex. Citise de multe 
ori înainte acel indicator pe care scria că era interzisă aducerea 
alcoolului, otrăvurilor, armelor de foc sau a muniției în incinta 
închisorii. Cine făcea asta era acuzat pentru încălcarea Secţiunii 
18.2-474.1 din Codul penal al statului Virginia. Da, T cunoștea 
avertizările de genul acela. Existau peste tot în teritoriul său. 

A trecut de centrala electrică și a parcat mașina între două 
camioane de aprovizionare albe care stăteau întotdeauna în fața 
intrării principale. A făcut cu mâna spre cel mai apropiat turn de 
pază, ca de obicei, numai că de data aceasta nu i-a răspuns 
nimeni la salut. 

Ce naiba se întâmplă aici? s-a întrebat el și s-a uitat prin 
gardul primului perimetru. Nici aici, în mijlocul zilei, nu era 
niciun semn de viaţă. Nici măcar un singur prizonier îmbrăcat în 
salopeta de culoare deschisă care să se plimbe printre plante 
sau să joace baschet. 

Toate holurile, de la postul de pază principal până la biroul lui 
Bill Pagelow Falso, erau de asemenea pustii. 

— Unde e toată lumea? l-a întrebat el pe singurul angajat pe 
care l-a văzut. Nu e cam devreme pentru vacanţă? 

— Vacanţă? Domnule șerif, glumiţi? Câţi credeţi că am mai 
rămas? 

Capitolul 29 


Directorul Falsp întotdeauna avusese o secretară anemică cu 
un accent sudist puternic și cu un piept de o mărime mult mai 
mare decât teancul de hârtii de pe biroul ei. Acum atracția 
aceasta de la secretariat dispăruse, împreună cu toate hârtiile și 
cu tot ce mai era pe biroul ei, iar dulapurile cu dosare erau la fel 
de goale ca promisiunile din campanie ale unui politician. T a 
mers mai departe în interiorul închisorii către biroul fără ferestre 
al lui Bill Pagelow Falso. Se aștepta ca aici să fie întâmpinat de 
aceeași priveliște pustie, dar era exact opusul. 

Falso a ridicat privirea obosită spre el peste teancurile de 
dosare ale cazurilor care zăceau pe biroul lui ca niște pui de 
balenă părăsiți. In spatele lui mai erau trei mese cu roţi pline cu 
hârţoage. lar podeaua servea drept coș de gunoi pentru hârtiile 
aruncate și nenumăratele ambalaje de la batoanele de ciocolată 
Hershey's care adăugaseră și ele un strat de izolare pentru 
corpul durduliu al lui Falso. 

Era imposibil să nu-i observi epuizarea provocată de starea 
actuală a lucrurilor. Intotdeauna avusese cearcăne proeminente, 
dar acum îi dominau fața atât de mult încât parcă dispăreau în 
mod paradoxal. 

— Domnul T. Perkins în persoană! l-a salutat el obosit. Ce mai 
faci? 

T a privit în jurul său. 

— Ce mai fac? Tu mă întrebi pe mine? 

Fălcile de buldog ale lui Falso au tremurat. 

— Da, așa e viaţa în ultima vreme. Totul e cu fundul în sus. 
leri i-am eliberat pe ultimii prizonieri, cu excepţia celor 
condamnaţi la moarte, desigur. Restul gunoaielor au ajuns 
înapoi pe străzi. Când o să se termine toate astea odată? 

— Am crezut că celulele o să fie pline de milițieni. 

— Așa ai crezut, nu? Nu, militarii îi păstrează pentru ei. Du-te 
în Baza Marină Quantico sau la Fortul A.P. Hill, o să vezi ce vreau 
să spun. Noi îi primim doar pe cei condamnaţi la moarte, și 
oricum nu pe toţi, poţi să fii sigur de asta. Și slavă cerului pentru 

asta. Doctorii civili refuză să mai vină aici. Dacă nu erau doctorii 
militari aș fi fost nevoit să bag eu acele în bieţii idioţi. 

T a arătat spre dosarele pe care se odihneau braţele grase ale 
lui Falso. 

— Dacă nu au mai rămas deţinuţi, atunci ce e cu toate 
dosarele astea? 

— Astea? Cu puţin noroc, o să vină un camion în curând ca să 
ia toate arhivele și dosarele cazurilor și să le ducă undeva în 
Florida unde se strâng toate. Așa că eu trebuie să mă asigur că 
nu e nimic în ele ce nu am vrea să citească alții. Inţelegi, nu? 

T a dat din cap și s-a uitat la hârtiile care aterizaseră pe 
podea. Se pare că erau multe documente care nu aveau să 
ajungă în Florida. 

De parcă îi mai păsa cuiva de asta în ziua de azi. 

— O să trec la subiect, Bill! 

A luat scaunul pe care Falso îl folosea atunci când interoga 
deţinuţi, l-a tras în spatele biroului, și-a făcut loc pentru laptop. 
Și s-a așezat lângă bărbatul corpolent. 

— Bud Curtis e tot condamnat la moarte, nu? 

— Curtis? Da, se întâlnește cu Dumnezeu luni. 

Falso nu părea îngrijorat. În mai puţin de o oră, la șase, avea 
să se ducă să se ocupe de execuţia zilei. Era o simplă rutină. 
Alţii nu puteau să suporte un asemenea serviciu pe termen lung, 
dar T era sigur că Falso putea. Credea în el însuși și în faptul că 
îndeplinește voinţa lui Dumnezeu. 

— Bill, ascultă! Știu că ai mai auzit de sute de ori în alte cazuri 
lucrurile pe care o să le spun acum, dar chiar sunt convins că 
Bud Curtis e nevinovat. 

A pus un braţ pe umărul lui Falso ca să prevină reacţia 
bărbatului. 

— Împrumută-mi urechile și ochii tăi pentru douăzeci de 
minute, Bill, și o să vedem dacă ești de acord sau nu cu mine în 
cazul acesta. 

Falso s-a uitat la el epuizat. 

— T, deja e un om mort! Nu pot face nimic pentru un om 
mort. 

— Nu fi atât de sigur! 

A deschis laptopul și a dat click pe dosarul cu fișiere video. 

— Probabil că ai mai văzut clipurile astea, de multe ori chiar, 
dar tot vreau să auzi ce am de spus despre ele, bine? 

— Or să mă cheme în curând, asta ca să știi! Peste cincizeci 
de minute trebuie să-mi încep activitatea în ceea ce privește 
executarea de azi. 

— O să fiu cât de rapid pot. 

T știa cu ce avea de-a face. Nu aveai cum să-i schimbi rutina 
lui Falso. 

— Aceasta e partea când a fost împușcată Mimi Jansen. 

Și-a aprins o ţigară și i-a oferit una și lui Falso, care l-a 
refuzat. Scrumiera arhiplină și respiraţia greoaie a bărbatului 
indicau că își atinsese limita. 

— Uită-te la Thomas Sunderland. Îi vezi sacoul? Totul e în 
regulă. 

A dat apoi pe repede înainte. 

— Aici! Doar un minut mai târziu, căptușeala buzunarului de 
la sacou este scoasă în afară, vezi? A băgat și a scos mâna din 
buzunar. 

Falso a ridicat din umeri. 

— Și aici iată alt fișier. E de la cameramanul de la postul NBC, 
după ce a scăpat camera pe jos. Vezi că acum imaginea nu e 
focalizată? 

— Da. 

— Bun, suntem de acord, dar uită-te la asta! Totul e neclar și 
brusc e un punctuleț aici în colţul lentilei. Și apoi, uite ce se 
întâmplă. Punctul se lărgește încet în jos. Nu mult, doar puţin. 

— Nu știu ce crezi tu că ar trebui să însemne asta. Apropo, de 
unde ai făcut rost de filmările astea? 

Falso s-a uitat la ceas. 

T a ridicat din umeri. Falso nu trebuia să știe asta. 

— Mai stai un minut, Bill! Vreau să-ţi mai arăt ceva, apoi îți 
explic ce cred că înseamnă... Bine, aici îl vezi pe Bud Curtis 
vorbind cu Mimi Jansen, nu? E clar că dă din cap la ce spune ea. 
Îi cere un pahar cu apă și el acceptă să i-l aducă. Și acum 
trebuie să se ducă după apă, asta a susţinut la proces, nu-i așa? 

T a dat click pe alt fișier. 

— Și aici se întoarce. Într-adevăr, nu are niciun pahar în 
mână, deși după poziția mâinii sale ar fi putut foarte bine să ţină 
unul în ea. Dar uite ce se întâmplă când intră iar: îi vede pe toţi 
oamenii pe podea urlând și acum se uită la locul în care a fost 
împușcată Mimi Jansen. Uite... acolo! Acolo! 

— Tot nu înţeleg ce se întâmplă, T! Ce ar trebui să văd? 

— Tresare în clipa în care intră. Desface mâna puţin, uite! 

— Și ce-i cu asta? Haide, T, normal că tresare. Nu e atât de 
ciudat, având în vedere că vede atâţia oameni pe jos dintr- 
odată. Ascultă, trebuie să mă duc să execut un om, aşa că e un 
moment destul de aiurea în care să mă baţi la cap cu astfel de 
detalii. Știu că ești bun în ceea ce faci și te respect foarte mult - 
profesional și ca om dar ce încerci să-mi demonstrezi? 

— Of, la naiba, Bill, n-o să întârzii! Sufletul ăla blestemat n-o 
să plece fără tine. 

Falso s-a uitat urât la el. 

— Ştii că nu-mi place când oamenii înjură, T! 

— Scuze, iartă-mă! Uită-te bine aici, e important. Sunt convins 
că aici scapă Curtis paharul, Bill. Cineva a falsificat filmarea, 
sunt sigur de asta. 

— S-o falsifice? De ce și-ar bate cineva capul cu asta? 

Falso se îndoia. Se îndoia atât de tare încât putea să 
zdruncine convingerile unui om. 

— Îți zic eu, și Dumnezeu îmi este martor, raţionamentul tău 
este foarte slab, T. Nu te caracterizează. 

— La naiba, Bill, ajută-mă! Doar câteva filmuleţe. Fii cu ochii 
pe agentul de la Serviciile Secrete, pe Sunderland, pe ucigaș și 
la poziţiile lor aproximative, bine? 

Bărbatul a oftat. 

— Aș aprecia foarte tare dacă nu ai înjura, T. Știi ce părere am 
despre asta. 

S-a uitat la el foarte încruntat. 

— O să mă uit la ce ai adus - deși mă îndoiesc că asta îl va 
ajuta pe Bud Curtis -, dar numai dacă ai grijă cum vorbești. 
Dumnezeu aude tot! Ține minte asta! 

T s-a lăsat pe spătar și l-a studiat pe Falso printr-un nor de 
fum. 

— O să-ţi spun ce cred că s-a întâmplat, Bill. Eşti pregătit 
acum? 

— Sunt încă aici, nu? 

— Bine. Nu pot să spun de ce, dar vicepreședintele nostru, 
Thomas Sunderland, este în spatele asasinatului, asta cred. El a 
vrut să se întâmple toate astea, motiv pentru care a fost 
bucuros să accepte oferta lui Bud Curtis de a organiza noaptea 
alegerilor la hotelul lui din Virginia Beach. Află că Bud a spus 
lucruri rele despre Jansen și că are un ajutor, Toby O'Neill, care 

este ușor de manipulat și are și sentimente de ură față de 
Jansen și soţia sa. Este plauzibil, una peste alta? 

Falso s-a uitat din nou la ceas. 

— Dacă ești de acord că este plauzibil până acum, atunci nu 
este imposibil ca Sunderland să-și pună agentul de pază - sub 
un nume fals - să-i ceară lui Curtis să-l pună pe O'Neill să 
dezvelească pictura, nu-i așa? Apoi, oamenii lui Sunderland îl 
determină pe O'Neill să ucidă, oferindu-i mulţi bani. Îi spun că 
totul va fi bine dacă își ține gura. Știi și tu asta din Biblie. Acolo 
este luda. 

— Este o teorie, bine, dar sună nebunește. Îţi dai și tu seama, 
nu, T? 

T s-a uitat cu coada ochiului la scrumiera plină și și-a stins 
mucul de ţigară într-o farfurie pe care rămăseseră niște firimituri 
din mâncarea gătită de doamna Falso. 

— Cu toate acestea, eu cred că asta s-a întâmplat. În seara 
alegerilor, ei au un pistol pregătit pe care oamenii lui 
Sunderland l-au furat dintr-un sertar din biroul lui Curtis. Agenţii 
de pază au acces în toate camerele, așa că a fost floare la 
ureche. Apoi încarcă arma cu cartușe deja pregătite cu 
amprentele lui Curtis pe care le-au aplicat folosind o metodă ce 
implică o ștampilă din cauciuc. După asta, planul a fost ca 
O'Neill să aștepte lângă tablou și s-o împuște pe Mimi Jansen 
sau pe președinte sau chiar pe amândoi. Nu sunt sigur care e 
varianta corectă și chiar nu mai contează acum. Apoi urmează 
ca și O'Neill să fie imediat trimis pe lumea cealaltă. 

T știa că Bill Falso ura explicaţiile lungi. În plus, ca director de 
închisoare își petrecuse aproape întreaga viaţă printre oameni 
care ar prefera să-și piardă un braţ decât să spună adevărul. 
Dimensiunile corpului lui se măriseră odată cu ura în creștere 
faţă de oameni și faţă de bazaconiile auzite și chiar și acum T a 
observat cum Falso se uita prin cameră după ceva în care să-și 
poată înfige unghiile în timp ce șeriful îi prezenta cazul. 

Erau șanse de izbândă extrem de slabe, chiar și pentru un 
șerif cu experienţă din districtul Highland. 

— Cred că ar trebui să admitem că oamenii lui Sunderland au 
fost cei care au accesat calculatorul lui Bud Curtis, au intrat în 
contul lui bancar online și au transferat o sumă frumușică în 
contul lui O'Neill. 

S-a simţit ușurat să vadă că Falso încetase să se mai 
gândească la mâncare și începuse din nou să asculte. 

— Încet și în toate felurile posibile, minţile din spatele acestui 
plan pregătesc și falsifică dovezi astfel încât Curtis să fie țapul 
ispășitor. Dar apoi anumite lucruri merg suficient de prost încât 
să schimbe evenimentele și dau peste cap conspirația lor. 

— Da, greșelile sunt întotdeauna unul dintre aspectele crimei, 
a comentat Falso și și-a îndreptat atenţia spre un baton 
Hershey's de pe pervaz. 

— Ascultă, Bill, teoria mea este că agentul de la Serviciile 
Secrete care aștepta pe coridor cu O'Neill nu era tipul care 
trebuia să fie de fapt, că Serviciile Secrete s-au mutat pe 
teritoriul agenţilor de securitate ai lui Jansen. Da, știu că merg 
pe o pojghiţă de gheață acum... 

Falso a încuviințat din cap în timp ce se gândea să întindă 
mâna după batonul de ciocolată. 

— Ar fi fost mai logic dacă O'Neill ar fi avut pistolul la el încă 
de la început și dacă agentul de la Serviciile Secrete de lângă el 
ar fi știut că asasinatul avea să aibă loc. Dar dintr-un motiv 
anume nu a fost așa, și iată ce cred că s-a petrecut de fapt: 

Grupul intră pe coridor. Cel mai probabil cei mai mulţi dintre 
agenţii prezenți nu știu de plan. Dar Ben Kane știe. El este șeful 
bodyguarzilor lui Jansen. Tipul ăla solid de la proces cu brățări 
de aur. Este prieten vechi cu Sunderland de pe vremea când 
erau în armată și e omul lui Sunderland. Deși nu s-a menţionat 
niciodată - darămite să se dovedească - e/ este cel care l-a 
împușcat pe O'Neill. Bineînţeles că era în plan de la bun început 
ca O'Neill să fie împușcat, doar că nu de Ben Kane, și-ţi explic 
imediat și de ce. 

Falso a luat în sfârșit batonul dulce, dar a observat că era 
doar un ambalaj gol. T și-a imaginat cum se simţea. 

— Eşti atent la mine, Bill? 

— Da, sunt! 

— Bine. Oamenii vin pe coridor. Kane merge înaintea lui 
Sunderland și în spatele lor vin Jansen și soţia lui. Apoi vine un 
alt agent de la Serviciile Secrete ca să-l controleze pe O'Neill 
pentru a doua oară în ziua aceea. Poţi vedea asta în filmare, dar 
mai poți vedea și altceva? 

A dat click pe un clip pe care pusese un semn aseară. 

— Oamenii stau foarte aproape aici unii de alţii, a continuat 
el. li vezi pe Kane și apoi pe Sunderland. Și acum... Acum 
agentul l-a controlat corporal pe O'Neill și Kane vine în spatele 
lor. Uită-te la expresia lui Sunderland când O'Neill dezvelește 
tabloul. Uită-te la faţa lui Sunderland chiar aco/o. Vezi cum se 
uită în jur și se înghesuie în spatele lui Kane. Stă pe vârfuri ca și 
cum încearcă să vadă ce se întâmplă peste umărul lui Kane. De 
fapt avea suficient loc ca să treacă pe lângă Kane, dar nu a 
făcut-o. Cred că în acel moment i-a dat pistolul lui Kane. Și 
acum, uită-te cum începe Kane să-și facă loc cu braţul drept 
ascuns la spate, pe care îl ţine așa până ajunge în spatele lui 
O'Neill. Cred că aici bagă arma în buzunarul lui O'Neill. Nu se 
vede, dar îţi garantez eu că asta s-a întâmplat. 

Colţurile gurii lui Falso s-au lăsat în jos. Era scepticism, sau 
încă se gândea la batonul Hershey's? 

— Ce mai teorie, trebuie să recunosc! De ce nu ar fi ţinut 
Kane arma de la bun început? a bodogănit el. 

— De ce? E foarte simplu, Bill. Unde ar fi putut să o ţină? 

— In sacou sau în buzunarul pantalonilor, unde altundeva? 

— Stai să opresc aici. li vezi sacoul? Cum l-ai descrie? E scurt, 
nu? Nu îi acoperă în totalitate buzunarul pantalonilor, așa că nu 
ar fi putut să aibă ceva atât de mare în buzunarul de la 
pantaloni fără să fie vizibil măcar parţial. Acum aruncă o privire 
buzunarelor sacoului lui Kane. Vezi ceva neobișnuit? 

— Sunt tăiate în unghi și nu au clape. Și eu am o bluză de 
trening așa. Ce dovedește asta? 

— Acum uită-te la sacoul lui Sunderland. Cum l-ai descrie? 

— E un sacou de tweed. Buzunarele nu au nici ele clape. Vezi? 

— Nu, dar sunt adânci și sunt deschise, asta e diferenţa. 
Buzunarele de la sacoul lui Ben Kane sunt încă cusute, îţi jur. 
Arată-mi zece dintre bodyguarzii îmbrăcaţi în negru ai lui Ben 
Kane, și eu o să-ţi arăt zece perechi de buzunare care sunt 
cusute astfel încât să nu se agaţe de nimic într-un moment 
critic. Majoritatea tipilor ăstora sunt soldaţi de elită. Nu își 
asumă riscuri, crede-mă. Și dacă buzunarele lui Kane nu sunt 
cusute, cu siguranţă nu sunt atât de adânci încât să poată 
încăpea în ele o armă de calibrul celei care a fost folosită pentru 
a-l omori pe Toby O'Neill. 

— Acum ajungem la momentul tragerii, vezi cu ochii tăi. Uită- 
te cum toată lumea tresare în timp ce se uită la tablou. Apoi 


VP - 348 


auzim un țipăt neclar, apoi auzim a doua împușcătură și O'Neill 
e mort. Se întâmplă destul de repede, nu? Cum de se poate 
întâmpla atât de repede, Bill, poţi să-mi spui? Cine ar fi capabil 
să-l identifice pe atacator atât de rapid într-o mulţime panicată? 

— Cineva care stă chiar în spatele lui, presupun. 

— Dar niciunul dintre agenţii de securitate nu stă suficient de 
aproape în acel moment. Soţiile senatorilor stau toate 
înghesuite lângă tablou, vezi? Dar unul dintre oamenii din 
mulţime deja știe că O'Neill va trage, și acela a Ben Kane. Și 
este pregătit să ucidă instantaneu, cu un glonţ tras precis și 
direct printre toţi acei oameni... Acolo e! In același timp, ceilalţi 
agenţi trag în cine cred ei că este vinovatul. Trag ca să 
neutralizeze, nu ca să omoare. Dar unele dintre gloanțe 
ricoșează în mulțime, asta se întâmplă în astfel de situaţii. O 
persoană e împușcată în umăr, alta în braţ, a treia în picior și 
așa mai departe. Toate împușcăturile sunt executate de 
profesioniști care știu cum să ţintească în astfel de situații. Nu s- 
a gândit nimeni prea mult la această succesiune a 
evenimentelor în timpul procesului, dar s-a făcut mare caz de 
faptul că Bud Curtis a plecat de la faţa locului și s-a întors abia 
după ce s-a terminat totul și că a susţinut că a plecat să ia un 
pahar cu apă pe care nimeni nu a putut să-l găsească apoi. Nu ți 
se par ciudate priorităţile judecătoriei legate de toate 
incidentele care s-au petrecut în acele momente? 

— Bud Curtis ar fi putut foarte bine să fi adus acel pahar cu 
apă, nu? Asta nu îi neagă complicitatea, după părerea mea. De 
ce ar minţi Curtis în privinţa asta? 

— Pentru numele lui Dumnezeu, Bill - din nou, iartă-mi 
limbajul, o să încerc să am grijă -, dar asta am spus! Wu a 
minţit! A avut paharul cu el! Procuratura doar a vrut să-i 
distrugă credibilitatea în faţa juriului. Dacă a putut să mintă cu 
privire la un mic detaliu ca acesta, ce alte minciuni nu ar fi putut 
să spună? 

— Îți înţeleg punctul de vedere. Singurul lucru pe care mai 
trebuie să-l dovedești este că a avut acel pahar când s-a întors. 
Cum poți face asta? 

T era entuziasmat. Făcea progrese. 

— Bill, o să vezi acum! 

A dat click pe câteva fișiere și a sperat că va funcţiona. 

— Uite, acum lipesc clipurile de la NBC ca să le poţi vedea 
unul lângă altul. Atât ceea ce a fost arătat la televizor, cât și ce 
nu, adică ce a fost filmat de camera lui Marvin Gallegos când 
zăcea pe podea. Și acum vom compara întreaga filmare de la 
NBC cu cea de pe camerele de supraveghere ale hotelului. 

A arătat spre două imagini mici de pe ecran, una deasupra 
celeilalte. 

— O să oprim filmarea de pe camera de supraveghere exact 
când are loc împușcătura. 

T asculta atent caseta. 

— Acum vine... uite acolo! 

A apăsat pe pauză. 

— Acum vom porni filmarea de la NBC ca să ajungă în același 
punct și să se sincronizeze, după care putem să le vizionăm în 
același timp, sper. 

A mai dat câteva clickuri înainte și înapoi și simţea că Falso 
începe să-și piardă interesul. 

— Numai puţin, Bill, nu prea mă pricep la asta! 

A încercat din nou, rugându-se ca împușcăturile să aibă loc în 
același timp. 

Pe fundalul înregistrării video putea fi auzit Gallegos, stând pe 
vârfuri cu camera în braţe. Apoi au urmat împușcăturile, în 
același timp pe ambele înregistrări, din fericire. Apoi, brusc, una 
dintre camere a ajuns să filmeze dintr-o parte pe podea, în timp 
ce cealaltă îl arăta pe Bud Curtis intrând dintr-o parte și 
tresărind puţin fiind surprins în timp ce se trăgea. T a oprit 
filmările. 

— Acesta este momentul în care Bud Curtis a scăpat paharul, 
dacă a avut într-adevăr unul în mână. Suntem de acord cu asta, 
nu? Ai văzut cum a tresărit și cum stătea cu mâna desfăcută, 
nu? 

Falso și-a împreunat mâinile deasupra burţii cu o răbdare 
studiată. Dar dacă primea un telefon, avea să plece, T știa asta. 

— Da, să zicem că da! 

— Bine, uită-te aici, la imaginea de jos. Cea cu camera într-o 
parte. O s-o luăm cadru cu cadru. Unu... doi... trei... și... hei! Ce 
s-a întâmplat aici? 

— E pata ta gri! 

— Să fiu al naibii, dacă nu! Na, scuze iar, Bill! Da, este, și de 
ce? Pentru că Bud Curtis a scăpat paharul, acolo unde își 

desface mâna în cealaltă filmare, și era suficient de aproape de 
camera lui Gallegos încât o picătură de apă a stropit lentila. O 
singură picătură, dar cu siguranță oferă credibilitate mărturiei 
lui Curtis. 

Bill Pagelow Falso și-a șters nasul și a tacut. Era evident că 
fusese atent. Citise teancuri de transcrieri de la procese la viaţa 
lui și probabil știa mai multe despre jurisprudenţă decât 
majoritatea. De asemenea, trecuseră multe apeluri pe la biroul 
lui și acum avea unul pe care nu putea să-l nege nici în termeni 
tehnici, nici etici. Intrebarea era dacă și Falso vedea lucrurile 
așa. 

T s-a aplecat deasupra biroului și a pus o mână pe braţul palid 
al lui Falso. 

— Nu știu de ce nu și-a asumat responsabilitatea Ben Kane 
pentru că l-a împușcat pe Toby O'Neill, Bill, trebuie să recunosc. 
Poate că este ceva în legătură cu el ce nu voia să fie descoperit. 
Poate Kane a fost cel care a luat paharul cu apă al lui Curtis. 
Apoi l-a băgat pur și simplu în buzunarul de la pantaloni și a 
scăpat de el mai târziu. 

Falso și-a tras brațul. 

— Atunci de ce nu ar fi putut să aibă și pistolul în buzunarul 
de la pantaloni? 

T s-a gândit puţin. 

— Poate că l-a avut, acum că ai spus asta! 

— Da, se poate să se fi întâmplat așa, sau altfel, sau în 
niciunul din cele de mai sus. Așa că poate ar trebui să te 
gândești să-l elimini pe Sunderland de pe lista de suspecți, nu? 

T a oftat. 

— Aceste ultime zile au fost lungi, Bill! O să revin cu un 
răspuns decent la această întrebare mai târziu. Dar nu ai cum să 
explici altfel partea cu picătura de apă, nu? 

Falso a clătinat din cap. 

— Nu, dar dacă ai dreptate în toată treaba asta, de ce nu te 
duci la procurorul statului? 

— Nu avem timp. N-ai idee cât de mult durează totul în ziua 
de azi. 

Acum i-a venit rândul lui Falso să ofteze, un oftat care i-a 
făcut corpul imens să se mărească și mai mult și apoi să se 
dezumfle. 

— Da, crede-mă că știu! Dacă cineva știe asta, eu sunt ăla. 
Chiar că e un dezastru. Dar știi legea și știi care e slujba mea, T. 
Așa că trebuie să te asiguri că ai dreptate. 

— Atunci, dă-mi puţin timp! Amână executarea cu o zi sau 
două. 

— Prostii, n-am cum să fac asta! Pe ce bază? 

— Nu știu! Pe baza a tot ceea ce ţi-am spus. Riscul de a 
executa un bărbat nevinovat nu este un motiv suficient? Bill, fă 
ca Bill Curtis să nu treacă de examinarea medicală; asta ne va 
mai da puţin timp. 

Falso a râs sec. 

— Nu mai facem examinări medicale de câteva săptămâni. 
Acum îi executăm direct. Îi luăm din celulă și-i ducem direct în 
camera de execuție. Și gata. E singurul mod în care putem face 
faţă situaţiei, înţelegi? 

T. Perkins începea să devină neliniștit. 

— De câte ori a trebuit să priveşti cum un doctor înțeapă 
braţul unui condamnat, în căutarea unei vene bune? 

— Nu pomeni despre asta! 

T a scos o săgeată din buzunarul de la piept și a înțepat aerul 
demonstrativ. 

— Gândește-te la situaţiile în care a trebuit să folosiţi gâtul 
pentru că venele ori nu erau bune, ori erau infectate. 

Și-a băgat săgeata la loc în buzunar. 

— Nu se întâmplă atât de des, dar se întâmplă totuși, îmi pare 
rău să spun asta! 

— Deci să spunem că Bud are o infecţie venoasă și trebuie să 
fie tratat cu antibiotice înainte ca sentinţa să poată fi îndeplinită. 
Nu poate să facă schimb cu următorul tip care e la rând? Numai 
o zi, Bill, te rog? 

— Nu pot, T, știi asta! 

— Bine, ai o linie directă cu guvernatorul. Linia va fi deschisă 
pentru executare în seara asta. Sună-l și spune-i că există 
dovezi clare că Bud Curtis s-ar putea să fie nevinovat. 

— Nu este treaba mea să fac astfel de declaraţii și nu mai e 
treaba guvernatorului să le asculte oricum, apropo! Acum 
sunăm la Departamentul de Securitate Internă. 

_ — Mă doare-n... Scuze, Bill! Nu-mi pasă pe cine suni, dar fă-o! 
Inainte să te sune de la camera de execuţie. 

— Nu, T, ești pe cont propriu! Nu cred că dovezile pe care mi 
le-ai arătat sunt suficient de puternice. 

— Dumnezeule, Bill! Ce e în neregulă cu ele? 

— Ceea ce ai indicat și tu. Că nu există o ipoteză suficient de 
puternică despre cum a ajuns pistolul la Toby O'Neill și, de 
aceea, nu ai un caz clar. Recunosc că picătura de pe lentila 
camerei este un mister, dar ar putea să fie scuipat, transpiraţie, 
aproape orice. Oamenii s-au aruncat la pământ în clipele alea. 

Falso a deschis un sertar de la birou și a scos o batistă bine 
împăturită. Cu ea ștergea sprânceana condamnatului când omul 
stătea întins și era întrebat dacă avea vreun ultim cuvânt de zis. 
T văzuse ritualul înainte, și nu doar o dată. 

Falso s-a uitat la el cu ochii lui calmi și cenușii, ochi care, 
peste câteva minute, aveau să fie ultimii pe care îi va vedea un 
condamnat. Asta îi făcea cumva să pară foarte înfricoșători. 

— Pe de altă parte, mi se pare destul de ciudat că acest Ben 
Kane - dacă într-adevăr a fost el cel care l-a împușcat pe O'Neill 
nu și-a asumat meritele pentru că l-a doborât. Dar dacă ai 
dreptate și chiar a fost Kane cel care i-a dat pistolul lui O'Neill, 
atunci am o explicaţie posibilă pentru faptul că nu a făcut-o. 

Mâna lui T s-a oprit în drum spre pachetul de ţigări. 

— Serios? 

— Agenţii de pază poartă mănuși? 

— Nu, sigur că nu! 

— Păi, vezi? Asta era o problemă pentru Ben Kane, dacă el ar 
fi fost cel care i-a dat pistolul lui O'Neill. Pentru că, din câteva 
îmi amintesc eu, la proces nu s-au menţionat alte amprente pe 
armă în afară de cele ale lui Bud Curtis și O'Neill, nu-i așa? 

— O... nu! 

T a făcut ochii mari, văzând dintr-odată totul clar. 

— Asta s-ar putea să explice succesiunea evenimentelor! a 
continuat Falso. Sunderland și-a împins pistolul din buzunarul de 
la sacou, motiv pentru care căptușeala atârna în afară, așa cum 
am văzut mai devreme. Și unde era Ben Kane? Exact lângă 
Sunderland, pregătit să ia pistolul cu ajutorul clapei buzunarului 
de la sacoul său ca să-l poată pune în buzunarul lui O'Neill. Așa 
niciunul nu avea să-și lase amprentele pe el, a spus el, 
mușcându-și buza inferioară și scărpinându-se în barbă. Dar nu 
m-ar surprinde să mai fie și alte indicii care ne pot spune cum a 
ajuns pistolul la O'Neill. De exemplu, o pată mică de ulei de 


VP - 353 


armă pe sacoul lui Kane. Dar asta e ceva ce un lup cu minte 
ageră precum Kane ar realiza în acele momente. E instinctul 
animalic. Probabil de asta a reacţionat atât de rapid când a 
ridicat și paharul. 

T a încuviinţat. Aceasta ar fi putut fi o explicaţie bună. De ce 
nu? 

Falso s-a ridicat în picioare și a luat un pulover cu fermoarul 
tras cu care s-a îmbrăcat peste cămașa alba cu mânecă scurtă. 
T îl mai văzuse făcând asta, înainte să participe la ritualul din 
camera morții. Probabil era frig acolo jos. 

Directorul Falso i-a aruncat o privire care sugera că întâlnirea 
avea să se termine în curând. 

— Dacă teoria asta funcţionează, atunci atât sacoul de tweed 
al lui Sunderland, cât și sacoul lui Kane au fost distruse după 
aceea. Ai verificat cumva filmările și fotografiile ca să vezi dacă 
poartă aceleași sacouri și mai târziu în acea seară? Bineînţeles 
că ar fi putut să se schimbe în sacouri identice cu primele... 

T s-a uitat la el uimit. 

— Dumnezeule... ăăă... Of, fir-ar Bill! Asta s-a întâmplat: una 
din două. Mai întâi îmi dobori teoriile, apoi le întărești. 

— Ascultă, T! Indiferent încotro ne conduc deducţiile noastre, 
există totuși niște reguli ale jocului. Nu știu ce se va alege de noi 
în vremurile astea ciudate, dar ziua judecății va veni, atât 
pentru cei care au urmat regulile, cât și pentru cei care nu. Eu și 
soția mea vrem să ne petrecem bătrâneţea în liniște și confort, 
așa că nu are logică să îmi ceri să fac lucruri care ar putea pune 
în pericol acest viitor. Nu pot pur și simplu să decid dacă Bud 
Curtis ar trebui să mai aibă o șansă, așa de capul meu. Nu pe 
baza unor speculaţii de genul acesta. Haide, bătrâne, noi stăm 
aici și ne dăm cu presupusul. De fapt totul poate că s-a 
întâmplat complet diferit. Ține minte: nu toţi avocaţii, 
anchetatorii, criminaliștii, judecătorii, martorii și membrii juriului 
care au fost implicaţi în acest proces au fost corupți sau proști. 
Ei sunt garanţia mea că pot să-mi fac treaba în numele 
Domnului, cu conștiința împăcată. Așa a fost dintotdeauna și așa 
o să rămână până când ies la pensie. Trebuie să înţelegi asta. 

Din intercom s-a auzit o voce. Falso a încuviinţat din cap. Era 
timpul să se ducă să-și facă treaba jos. Luaseră tava cu ultima 
masă a prizonierului și preotul ajunsese. 

Falso s-a uitat la ceas pentru ultima dată în timp ce T s-a 
încruntat. 

— Haide, Bill! Vorbește cu oamenii de la Securitate Internă. 
Aproape că s-a scurs timpul. Fă-o de dragul meu! 

— T, am ascultat ce ai avut de zis! Probabil că ţi-am dat chiar 
și câteva ponturi utile, dar nu pot să fac mai mult. Ești șerif; știi 
cum e procedura legală. Folosește-te de ceea ce știi. Ai mai 
făcut asta înainte. 

— Da, dar, Bill, mai am timp doar până poimâine la ora șase 
seara. 

— Te corectez. Mai ai timp doar până poimâine la ora șase 
dimineaţa. Incepând de luni, executăm câte doi pe zi, și Bud 
Curtis are onoarea de a fi primul care încearcă noul sistem. 

T a deschis gura ca să protesteze, dar și-a dat seama că ar fi 
fost în zadar. Falso s-a îndreptat spre ușă. 

Șase dimineața? Era o situaţie disperată, timpul fusese 
scurtat cu douăsprezece ore. Cum o va scoate la capăt cu asta? 

Falso l-a privit pe T. Perkins din cap până-n picioare cu o 
expresie sumbră pe chip. 

— A venit timpul! l-a anunţat el. Va trebui să te las acum. 

— Hei, Bill, lasă-mă să vin cu tine! Vreau să vorbesc cu Bud 
Curtis, nu o să mă refuzi, nu? Lasă-mă să vorbesc cu Curtis în 
celula lui. S-a făcut? 

Capitolul 30 


T. Perkins l-a găsit pe Bud Curtis în colțul îndepărtat al celulei 
sale. Stătea pe pat cu faţa la toaletă de oțel, holbându-se la 
perete. Părea să nu fie deloc conștient de zgomotele din celula 
de la câţiva metri de el, unde îi puneau cătușele pentru ultima 
dată bărbatului care urma să fie executat. Curtis a tresărit când 
gardianul a băgat cheia în lacăt ca să-l lase pe T să intre în 
celula lui, ca și cum făcuse calculele greșit și veneau de fapt 
după e/. Nu l-a recunoscut pe șerif până când acesta nu a intrat 
în celulă, și chiar și atunci groaza și dubiile erau încremenite pe 
faţa sa. 

— Mi s-a permis să te vizitez pentru scurt timp, a spus T, 
uitându-se peste umăr la gardianul care era pe punctul de a 
încuia ușa după el. 

Șeriful a clătinat din cap și a bătut ușor cu degetele pe 
revolver. Gardianul nu era convins însă că situaţia era sigură și 
i-a aruncat niște lanţuri de picioare. 

T a încuviinţat din cap, i-a cerut lui Curtis să-și întindă 
picioarele și i-a pus lanţurile. Gleznele condamnatului erau slabe 
și pline de pistrui, iar ochii săi erau plini de neîncredere, 
încercând să găsească un indiciu legat de ce se petrecea. T a 
încercat să-i zâmbească. 

— Pune-i cătușele tale, T! La spate, a spus gardianul. 

T i-a pus cătușele lui Curtis, le-a prins bine ca să-și arate 
intenţiile bune și i-a aruncat ofițerului o privire pe care o folosise 
de-a lungul anilor în campaniile lui de realegere: autoritară, 
competentă și ușor amenințătoare. Intotdeauna părea să aibă 
un efect bun. 

Din celula numărul doisprezece s-au auzit niște zăngănituri 
metalice și ţipete, care au stârnit un val de neliniște în celelalte 
celule. 

— Măi, măi, măi! Se pare că ocupantul coșciugului de azi nu 
vrea să-și piardă viaţa, a râs bărbatul din celula alăturată. 

Avea un râs sec și răutăcios, care părea și mai macabru dat 
fiind că omul avea să moară și el a doua zi. 

— Nu vrea să moară nenorocitul și nici eu nu vreau! aţipatel, 
rânjind și bătând în bare. 

Strigatul lui vesel și sfidător demonstra un fel de control 
asupra situației. Suna de parcă era o persoană care deja plecase 
de pe lumea asta și asta i-a făcut pe toți condamnați! să 
răspundă. Un cor de schelălăieli și ţipete s-a auzit brusc din 
celule. Urlete, plânsete, invective aspre și înjurături. 

Apoi bărbatul din celulă a douăsprezecea a fost brusc cuprins 
de panică. Incerca să-și elibereze durerea și frica, ţipând ca un 
sălbatic în timp ce lovea în tot ce-i ieșea în cale, inclusiv în 
gardienii care încercau să îl ţină. Paznicul de la ușa celulei lui 
Curtis și-a lăsat șirul de chei agăţate în lacăt și a dispărut pe hol 
spre celula doisprezece. T și Bud Curtis au auzit cum mai mulți 
gardieni încercau să-l calmeze pe bărbat și apoi l-au auzit pe 
Falso zicând: 

— Relaxează-te, Harrison! O să se termine în curând. 

Așa da consolare! 

Între timp, faţa lui Curtis a început să se relaxeze puţin. 

— Ai primit mesajul meu? Adică, mi s-a descărcat bateria, a 
șoptit el. 

T a încuviinţat din cap și a dus un deget la buze. S-a uitat la 
ceas. Peste cinci minute, bărbatul pe care Falso îl strigase 
Harrison avea să zacă pe targa de execuţie. Nu avea să-și mai ia 
rămas bun de la familie. Nu va da nicio ultimă îmbrăţișare 
vreunei iubite. Spectacolul avea să înceapă peste cinci minute și 
atât trebuiau să aștepte. 

(J 

După ce grupul de paznici, cu Falso în frunte, a părăsit holul 
cu omul condamnat și a închis ușa în urma lor, T a ieșit din 
celulă și s-a uitat într-o parte și-n alta. Câteva braţe se mișcau 
printre gratii și oamenii încă mai ţipau și înjurau, deși gardienii 
plecaseră. T a scos legătura de chei din lacăt. Era o întorsătură 
a evenimentelor neașteptată, o șansă apărută brusc. Se 
așteptase doar să poată vorbi puţin cu Curtis, să-i pună cele 
câteva întrebări pe care plănuise să i le pună, ca să știe că 
mergea pe teren solid când urma să sune la Departamentul de 
Securitate Internă. Dar acum avea cheile în mână și cuvintele lui 
Falso îi răsunau în minte: „Curtis e un om mort deja”, spusese 
el. 

Ei bine, nu și dacă putea face el ceva în privinţa asta. 

S-a uitat la Curtis în timp ce încerca să-și dea seama ce să 
facă. Aveau la dispoziţie undeva între douăzeci și treizeci de 
minute înainte ca primii membri ai personalului să se întoarcă 
din camera de execuţie și până atunci puteau să ajungă 
departe, foarte departe. Cunoștea niște persoane atât în Sebrell, 
cât și în Courtland. Oameni buni și obișnuiți în care putea avea 
încredere și care aveau încredere în el. Puteau să-l ţină pe Curtis 
ascuns o perioadă. Drumul îi luă cel mult douăzeci de minute, 
exact timpul de care avea nevoie. S-a rugat ca, doar dând din 
cap și fluturând cheile spre cameră, să poată să-l scoată pe 
Curtis dincolo de holuri și de toate lacătele. Ofițerii care 
urmăreau monitoarele din camera de gardă probabil aveau să 
se întrebe de ce cei doi bărbați nu erau însoţiţi de unul dintre 
angajaţii închisorii, dar îl văzuseră intrând acolo împreună cu 
Falso, așa că de ce să-și facă ei griji? 

Și-a lipit gura de urechea lui Curtis. 

— Urmează-mă, liniștit și tăcut! O să creadă că fac un transfer 
federal. 

L-a apucat bine de braţ pe bărbat. Trebuia să dea bine la 
camere. 

Bud Curtis s-a uitat la el, a strâns din dinţi și a inspirat adânc. 

— la-o ușor, Curtis! Să nu te panichezi pe drum, m-ai înţeles? 
Curtis a încuviinţat din cap. 

— Să nu le spui un cuvânt celorlalți deţinuţi. Trebuie să arăţi 
ca și cum ești târât la eșafod, ai priceput? Orice semn de 
solidaritate din partea lor e ultimul lucru la care trebuie să te 
aștepți. 

L-a tras pe Curtis afară pe coridor și a analizat cei douăzeci de 
metri până la primul obstacol, o ușă foarte securizată, din sticlă 
blindată, care funcţiona parțial în mod automat și parțial cu o 
cheie, o cheie pe care spera că o va găsi în lanţul pe care îl 
avea, fără prea multe încercări. 

— Ce naiba, Buddy Boy? Ce se întâmplă? A venit deja baubau 
să te ia? 

Bărbatul negru din celula de lângă cea a lui Curtis și-a băgat 
mâna pictată cu henna printre bare, dar Curtis și-a ţinut ochii în 
pământ, ca și cum viaţa lui se terminase deja. 

— Bă! Auzi! Îl lași pe Daryl fără să-ţi iei la revedere? Cum 
rămâne cu ţigările, hă? a strigat după el, în timp ce alţi 
prizonieri au început să scuture barele. 

Era stresul. Nu-l puteai vedea mereu, dar cu toţii erau foarte 
tensionaţi și rămâneau așa până când moartea îi relaxa 
permanent. 

Curtis s-a încordat puţin, dar și-a recăpătat complet controlul 
în timp ce a trecut pe lângă celula vecinului său. Trebuia să zică 
ceva, ca să nu o ia din nou razna toţi deținuții. 

— Stai ușor, Daryl. O să mă întorc în curând. O să-ţi primești 
țigările, nu-ţi face griji! 

Apoi dinţii îngălbeniţi ai lui Daryl s-au dezvăluit într-unul 
dintre cele mai largi zâmbete pe care le văzuse T vreodată - un 
zâmbet ciudat de inocent și de bucuros și probabil ultimul care 
va mai apărea pe fața lui. 

Lanţurile de la picioarele lui Curtis zăngăneau și zdrăngăneau 
în timp ce T l-a târât pe lângă celula care tocmai fusese 
eliberată, spre celulele în care erau deţinuţii cu salopete 
portocalii, pe care era imprimat „lnamic al statului” pe 
buzunarul de la piept. Erau prizonierii milițieni. Urma să le vină 
și lor rândul în curând. Se vedea asta pe feţele lor supărate și 
triste. 

— Dă-ne pistolul ăla, șerifule! a șuierat unul dintre ei. Așa o să 
le facem o surpriză handicapaţilor ălora de gardieni când se 
întorc. 

— Dă-ni-l pe porcul ăla! a mârâit următorul. O să-l tăiem din 
gât până-n fund. 

T l-a trecut pe Curtis cât de bine a putut printre brațele întinse 
și a încercat să-și dea seama ce cheie trebuie să folosească 
înainte să ajungă la ușă. Cinci dintre ele păreau să funcţioneze. 
A luat una, dar nu s-a potrivit în lacăt. A încercat-o pe 
următoarea fără noroc. În timp ce se chinuia cu a treia cheie, a 
auzit pe cineva din celula numărul unu ridicându-se și 
apropiindu-se de gratii. 

— T? T. Perkins, tu ești? 

S-a întors și s-a trezit uitându-se în ochii unui bărbat scund și 
palid. Un bărbat pe care l-a recunoscut imediat, un om pe care îl 
cunoștea dintotdeauna și care - până când nebunia sa 
blestemată nu ajunsese cunoscută în toată ţara - nu omorâse 
nicio muscă, din câte știa el. Era Jim Wahlers, la care fusese 
descoperit în pod un arsenal care ar fi putut să arunce în aer 
toate feţele de pe Muntele Rushmore. Jim - vechiul lui partener 

la darts și fostul antreprenor de pompe funebre din districtul 
Highland. 

— Jim! Fir-ar să fie, ești aici? Ce s-a întâmplat? 

— T! Să-i spui soţiei mele că sunt aici, bine? Nimeni nu știe 
unde sunt. Nici măcar avocatul meu. 

T a simţit că îi transpiră palmele. S-a uitat la buzele 
tremurânde și la ochii disperaţi ai vechiului său prieten. 

— Jim, de ce ești aici? Nu e din cauza armelor din beci, nu? Ce 
ai făcut, Jim? 

A băgat a treia cheie în lacăt și a întors-o precaut. A opus 
puțină rezistenţă, dar nu la fel ca primele două. _ 

Jim Wahlers s-a apropiat și a apucat barele. Intr-o secundă, 
fața lui s-a transformat într-una dură și feroce pe care T nu o 
mai văzuse niciodată la el. 

— Nenorociţii spun că am organizat un atac într-o tabără 
militară, și fir-ar să fie, îmi doresc să o fi făcut-o! 

Odată, dricul lui Wahlers o luase pe arătură și coșciugul 
văduvei unui maior din Clifton Forge se rostogolise și se 
deschisese, iar cadavrul ei ajunsese în geamul din spate al 
dricului. Când T și oamenii lui ajunseseră la faţa locului, J stătuse 
acolo, urinând peste geam, exact în locul în care fața albă și 
cadaverică a femeii stătea lipită de sticlă. 

— Asta ca să știi că nu toată lumea respectă femeile care își 
desfac picioarele pentru porcii din nenorocita de armată 
americană, vacă bătrână! șuierase el și T îl trăsese de lângă dric 
ca să nu vadă nimeni ce făcuse. 

La vremea respectivă, T crezuse că șocul îl făcuse să 
reacționeze așa și să comită acel act lipsit de respect. Dar 
acum, uitându-se în ochii lui Jim Wahlers dincolo de gratii, 
această amintire bruscă l-a făcut să vadă lucrurile dintr-o altă 
perspectivă. 

A încercat să și-l imagineze pe bărbatul cu barbă cu care 
mersese cu motocicleta până în Winchester cu mult timp în 
urmă ca să joace o rundă de darts împotriva câtorva lăudăroși 
locali. Și-a pus mâna pe cea întinsă printre gratii. 

— |ţi dorești să fi organizat atacul ăla, asta spui? Mă întreb 
dacă realitatea a făcut vreodată parte din relaţia noastră. Mă 
întreb dacă te-am cunoscut vreodată cu adevărat, Jim. 

Apoi s-a dat înapoi, a întors cheia și a deschis ușa blindată. 

— Poţi să te duci dracului, porc nenorocit de poliţist! a răcnit 
Jim Wahlers, și din celelalte celule s-au auzit ecouri care îl 
aprobau, atât de tare încât le-a auzit și după ce a trântit ușa în 
urma sa. 

T l-a tras pe Curtis aproape de el și-și atinse borul pălăriei în 
semn de salut când s-a uitat în sus la următoarea cameră de 
supraveghere. Trebuia să se comporte perfect normal și să 
spere că angajaţi! din camera morții nu îi auziseră pe deţinuţi 
țipând. 

In timp ce și-au croit drum pe holul pustiu până în următorul 
tronson, T a observat că lanţurile de la picioare îi îngreunau 
mersul lui Curtis. Trecuse mult timp de când nu mai mersese 
atât de repede și puterea lui fizică scăzuse în mod evident. 
Prizonierii condamnaţi la moarte aveau obiceiul fie să facă sport 
ca niște nebuni, fie să stea să se ofilească. 

— Haide, Curtis, mai sunt doar trei holuri și am ieșit! Poţi să-ți 
tragi sufletul după ce suntem departe de locul ăsta. 

— De ce faci asta, Perkins? a spus el gâfâind. 

— De ce? Pentru că am văzut paharul ăla cu apă din mâna ta 
în noaptea alegerilor, chiar dacă... chiar dacă nu era acolo, 
pentru că am... am văzut posibilități noi în cazul tău. 

Curtis i-a aruncat o privire ciudată. O privire care i-a amintit 
de Doggie. Avusese și ea aceeași expresie pe față în ziua 
procesului tatălui său - ochii  Medusei, sfidând cursul 
evenimentelor și în același timp chinuindu-se să-și păstreze 
încrederea în justiție. Dar, pe lângă asta, faţa lui Curtis radia un 
calm pe care T îl văzuse rareori. Era greu să-și imagineze ce 
crease această armonie lăuntrică. Oare pentru că în sfârșit îl 
credea cineva? Pentru că nu mai era complet singur? 

— Ai grijă, Bud! a șoptit T. 

Au luat-o pe coridorul următor și au pornit direct spre cabina 
gardianului care era păzită de un tânăr supraponderal de vreo 
douăzeci și cinci de ani. Din păcate, T nu-l mai văzuse niciodată. 

Și-a scos legitimaţia din buzunarul de la spate și s-a postat în 
faţa micii ferestre. l-a aruncat un „salut” vesel și și-a pus 
legitimaţia pe tejghea. 

— Poţi să ne lași să trecem. Falso o să trimită actele puţin mai 
încolo. E ocupat cu un prizonier momentan. 

I-a făcut cu ochiul gardianului ca să înţeleagă că e unul de-ai 
lor. 

Gardianul s-a uitat la legitimaţie cu ochii înfundațţi în faţa lui 
grasă. 

— Dacă actele sunt pe drum, cred că trebuie să așteptăm, a 
răspuns el. 

Bărbatul nu era atât de prost precum părea. 

T a strâns din buze și a fluierat puţin o melodie. 

— Poţi să-mi dai un pahar cu apă cât aștept, atunci? Batonul 
Hershey's pe care mi l-a dat Falso mi-a rămas printre dinţi. Știi 
cum e, a zis el, pe un ton confidenţial. 

Paznicul s-a uitat la ei și a încuviințat din cap. Ştia că nu 
aveau cum să treacă fără să apese el butonul ca să descuie 
ultima ușă. 

— N-aţi vrea o cafea? Tocmai am pus la fiert. 

— Nu, mersi, doar apă. Apropo, nu ești fiul lui Bambi? a 
întrebat T cât a putut de calm, în timp ce puștiul i-a pus apă într- 
un pahar de la chiuveta din colţ. 

Barney „Bambi” Pellegrino era cel mai gras ofițer de poliţie pe 
care îl întâlnise T la închisoarea Sussex, așa că era o 
presupunere logică. 

Simţea brațul lui Curtis tremurând lângă el și a încercat să nu 
se lase afectat de starea de agitaţie a bărbatului. 

— Bambi? Nu, dar l-am cunoscut. E cel care a murit anul 
trecut cu gura plină de gogoși. 

Paznicul a râs, a deschis fereastra și i-a întins paharul cu apă. 

T a luat o înghiţitură. Avea gust de apă stătută, de parcă 
stătuse prea mult într-un frigider oprit. 

— A murit, zici? Dumnezeule! Era un tip foarte de treabă. Nu- 
mi vine să cred. Dar tot îmi aduci aminte de o persoană pe care 
o cunosc aici la închisoare. Poate că nu la Bambi m-am gândit 
de fapt. 

— Probabil vă referiţi la Tammie Cambell de la cantină. E 
mama mea. 

T nu avea idee despre cine vorbea. 

— Doamne! a exclamat el, dând din braţ și vărsând apă pe 
uniforma sa. Tammie! 

S-a șters de apă și l-a analizat puţin pe paznic. 

— Da, așa este! Acum văd asemănarea. 

S-a uitat la legitimaţia omului. 

— Freddie Cambell. Deci tu ești micul Freddie. Băiete, ce 
mare te-ai făcut! Ce mai face mama ta acum, Freddie? Presupun 

că a fost dată afară împreună cu ceilalţi. Ce păcat! Hei, știi 
ceva? Poţi să-mi dai adresa ei? Cred că am avea nevoie deo 
fată bună ca Tammie la cantina noastră. 

Tânărul s-a uitat la T și și-a frecat bărbia. 

— Da, păi, în ultima vreme lucrează la postul de radio. 
W291AJ, îl știți? Nu știu dacă mai difuzează. leri nu au difuzat, în 
orice caz. 

— Când o să am timp, o să dau o fugă până acolo să văd cum 
stă treaba. Dar ești sigur că trebuie să-l așteptăm pe Falso? S-ar 
putea să dureze ceva timp. Trebuie să-l duc pe tâmpitul ăsta la 
Washington, cât mai repede. 

— La Washington? 

— N-ai auzit, Freddie? S-a dat la știri ieri, pe NBC. O să fie 
executat în D.C. S-au pus pe treabă ăia de acolo. 

Gardianul a zâmbit confuz de dincolo de geam. 

— Uau, asta chiar... 

Nu mai știa ce să spună, așa că a mai aruncat o privire la 
insigna lui T care încă era pe tejghea. 

— Ei bine, cred că ar trebui să plecaţi atunci! E un drum lung. 

T a simţit cum braţul lui Curtis s-a relaxat imediat. 

— Atunci va trebui să-mi fac timp să mă duc la mama ta când 
mă întorc. Mersi pentru apă... și pentru duș, ha-ha! 

Sunetul ușii descuiate era cel mai frumos lucru pe care ÎI 
auzise T vreodată. 

— Dumnezeule! a șoptit Curtis când au ajuns afară, întorcând 
imediat fața spre soare. 

— Acum mergem încet și frumos. Încet și frumos. Mașina mea 
e în spatele dubiţei albe de acolo. 

Făcuseră abia zece pași când s-au întâmplat brusc două 
lucruri rele. Mai întâi doi polițiști care veneau în direcţia lor, pe 
drumul care ducea spre închisoare. Erau polițistul negru și 
partenerul său care îi supravegheaseră pe protestatarii 
împotriva pedepsei capitale. Se îndreptau direct spre intrarea în 
închisoare. Probabil că iau o pauză de cafea, apucă T să se 
gândească chiar înainte să se petreacă un lucru mult mai rău. 
Era vocea lui Bill Pagelow Falso, care tipa în sistemul de 
megafoane. 

— T, oprește-te, altfel o să regreţi asta toată viaţa! a bubuit 
vocea metalică. 

Corpul lui Curtis a tresărit fără să vrea. Tensiunea ușoară de 
dinainte s-a transformat imediat în panică. Pașii lui cu 
zăngănituri și zdrăngănituri au devenit mai grăbiţi și a început 
să gâfâie. 

T s-a uitat în spate la cabina gardianului. Grăsuţul Freddie 
Cambell era încă singur în camera aceea mică. 

— Chiar că ai încins spiritele pe culoarul condamnaților la 
moarte, știi asta? a tunat vocea lui Falso. Ai abuzat de 
încrederea mea în tine, T! 

Apoi volumul a scăzut. 

— Cât de departe a ajuns în parcare, Cambell? 

Tânărul a făcut semn din spatele geamului în timp ce i-a 
răspuns șefului. 

— O, nu! a gemut Curtis. 

Vocea a răsunat din nou în difuzoarele din parcare. 

— Nu-l scoţi pe Curtis de pe terenul închisorii, T! Nu în viață, 
ai priceput? Lasă-l acolo unde e. Și tu dispari, trădătorule idiot! 

Acum cei doi polițiști care se îndreptau spre intrare și-au dat 
seama că ceva era în neregulă și au început să alerge spre ei. 
Erau tineri și în formă. Era cam aceeași distanţă până la ei cât 
până la mașina de patrulă. 

— Haide, fir-ar să fie, hai odată, Curtis! a mormăit T printre 
dinţii încleștați. 

Curtis a mers împleticit cât de repede a putut, sfâșietor de 
aproape de șansa de a rămâne în viaţă. 

Poliţiştii au început să strige după ei. Grăsuţul Freddie își 
abandonase postul și venea și el după ei. Țipetele neclare ale 
deţinuţilor încă se mai auzeau prin difuzoare. 

Blestematul ăla de Jim Wahlers, s-a gândit T. Probabil el 
fusese cel care declanșase agitația. Cine și-ar fi închipuit că 
vechiul său partener de darts, împreună cu care dominase 
cândva clubul de darts Winchester de douăzeci de ori la rând pe 
primul loc - avea să joace într-o zi un rol atât de important în 
declinul lui T? Jim Wahlers, ducă-se naibii! 

Acum dubiţa albă era la doar câţiva pași distanţă. Curtis se 
chinuia și mai tare. 

— O să reușim, Curtis! O să conducem până în capătul opus al 
parcării și apoi întoarcem, ca să nu poată să ne lovească. 

Cei doi polițiști au tras focuri de avertisment în aer în timp ce 
T își căuta cheile în buzunarul de la geacă. În acel moment, 
Curtis s-a împiedicat, încercând să facă pași prea mari. 

— La naiba! a ţipat el, în timp ce s-a împiedicat în lanţ și a 
căzut în nas. 

— Va trebui să scriu un raport dacă continui cu asta! a urlat 
Falso în difuzoare. Este greșit ceea ce faci și Dumnezeu o să te 
pedepsească pentru asta, T! O să te doboare; o să regreţi asta! 

T s-a oprit. Curtis zăcea pe pământ chircit, la cinci metri în 
spatele lui, cu picioarele într-o parte și cu încheieturile 
încătușate pline de sânge și vânătăi. 

— Pleacă de aici, Perkins, înainte să fie prea târziu! a spus 
Curtis gâfâind și încercând să ridice capul. Spune-i lui Doggie că 
o iubesc. Spune-i că nu eu am făcut-o - atunci vom fi chit. Mersi 
pentru că ai încercat să mă ajuţi, și pleacă naibii de aici! 

— O să fac tot ce-mi stă în putere. Să nu renunţi, Bud, m-ai 
auzit? a strigat el și s-a aruncat pe locul din față al mașinii de 
patrulă. 

A apăsat acceleraţia și a zburat prin parcare, trecând pe lângă 
indicatorul cu limita de patruzeci de kilometri la oră de la 
intrarea principală. Până să facă asta, doi polițiști și grăsuțul 
Freddie era deja lângă trupul încă întins cu faţa în jos pe asfalt. 

Cu jumătate de oră în urmă, aproape că îl convinsese pe cel 
mai încăpățânat director de închisoare de nevinovăția lui Curtis. 
De ce naiba nu putuse să plece singur? Așa apelul lui probabil 
că ar fi fost acum în drum spre Departamentul de Securitate 
Internă. Ar fi putut să fie la Washington până la miezul nopţii și 
să-și pledeze cazul. Și acum? Dacă încerca să sune la Securitate 
Internă, probabil că cineva știa deja că tocmai încercase să-l 
ajute să evadeze pe cel mai infam prizonier condamnat la 
moarte din ţară. Poate da, poate nu. Oare vechiul său prieten 
Bill Falso chiar avea să-l pârască? Habar n-avea. 

A clătinat din cap, dezgustat de el însuși. Cum își închipuise 
că această încercare spontană și stupidă putea să aibă sorţi de 
izbândă? 

T a făcut cu mâna noii echipe de ofițeri care îi supraveghea 
pe protestatari în timp ce a trecut cu mașina pe lângă ei, 
îndepărtându-se de închisoare. 

In curând, pânzele de păianjen imense și atârnate i-au apărut 
din nou în faţa ochilor. 

— Doamne, Doggie, a șoptit el, ce naiba am făcut? 

A tras pe dreapta în dreptul unui indicator pe care scria 
„Refugiu de păsări” și a pus mâna pe telefonul împrumutat. S-a 
uitat în carneţel și a format numărul de pe care îl sunase 
Doggie. 

A sunat de câteva ori înainte să intre mesageria vocală cu 
vocea înregistrată a lui Frank Lee. 

T a înjurat. Cum putea să fie sigur că urma să primească 
mesajul? 

— Ce naiba! a înjurat el și și-a dres glasul de câteva ori. 
Doggie, tocmai am încercat să-l scot pe tatăl tău din închisoarea 
din Sussex, dar din păcate nu a mers prea bine. De fapt, nu a 
mers deloc bine. L-au prins pe tatăl tău și nu cred că sunt prea 
popular în momentul de faţă. Dar cui îi pasă? N-au cum să-mi ia 
pensia. _ 

T ura să lase mesaje. Intotdeauna ajungea să spună prostii. 

— Nu, îmi pare rău, Doggie! Ce am vrut să spun este că am 
informaţii importante legate de caz. Sunt chestii care indică clar 
că Thomas Sunderland a avut un rol murdar în asasinatul lui 
Mimi Jansen. Trebuie să ne vedem și să aflăm ce putem face. Tu 
îi știi pe toți din Washington, așa că sigur poţi ajunge mult mai 
departe cu informaţiile astea decât aș putea eu vreodată și mult 
mai rapid. Poate că va funcţiona dacă lucrăm împreună și dacă 
avem mare, mare grijă. Nu văd nicio altă cale în momentul de 
faţă. Ce părere ai? Hai să ne vedem la Washington mâine la 
prânz. Sper că așa vei avea suficient timp, pentru că nu știu 
unde ești acum. 

S-a uitat în gol, încercând să se gândească la un loc în care ar 
putea să se vadă. După ceea ce făcuse, sigur nu putea să se 
ducă la o secție de poliţie. 

— Hai să ne vedem la Barnes and Noble la intersecţia dintre 
12 și E Street, mâine la prânz. Știu că e deschis duminica. 
Presupun că asta e tot. Scuze pentru mesajul lung, dar nu mă 
înnebunesc după mesajele scrise. Ne vedem atunci. Baftă! 

Capitolul 31 


Trecuseră câteva zile și Bugatti nu făcuse niciun progres în 
ceea ce privește plecarea din Statele Unite cu avionul. 
Supravieţuia, dar era extrem de extenuat. Una era să se 
ascundă un om de cincizeci de ani supraponderal, care fumase 
toată viața lui și alta era să mai sufere și de SIDA pe deasupra. 
Un corp afectat atât de tare, aflat într-o stare de suferinţă 
constantă. Și lipsa somnului, a vitaminelor și a mineralelor, plus 
lipsa calmului, a minţii liniștite îi secaseră bietul corp aproape 
complet. 

Ziua de vineri o petrecuse la aeroport, așteptând și gândindu- 
se și iar așteptând, iar sâmbătă se văzuse cu Tom Jumper 
pentru emisiunea lui de la postul de radio mobil, de unde 
reușise să scape ca prin urechile acului. 

Nu mai suporta. 

e 

Sâmbătă devreme luase decizia de a rămâne în țară. Ce altă 
opțiune mai avea? Petrecuse douăzeci şi patru de ore la 
aeroportul Dulles și cozile din fața lui nu se scurtaseră prea 
mult. Deocamdată, toate plecările în afară erau permise doar 
pentru străini și cei care aveau un pașaport diplomatic. Ar fi 
putut să aleagă să rămână, dar așa cum spusese o femeie de la 
biroul British Airways, perspectivele nu erau prea bune. 

Așa că acum stătea pe holul de check-in, cu capul sprijinit în 
mâini, un jurnalist bine cunoscut aflat în culmea carierei sale. Nu 
mai era nicio persoană care să fi meritat a fi intervievată și pe 
care să nu o fi intervievat el; se considera un reporter obiectiv 
care își făcea bine treaba. Wu ar trebui să las aptitudinile astea 
să se piardă, şi-a spus el. La ce bun să stau degeaba într-un loc 
al nimănui? Putea să ia un autobuz și apoi încă unul, și încă 
unul, până când ajungea în Canada. Nu avea cum să fie chiar 
imposibil de ieșit din ţara asta blestemată dacă se străduia 
suficient de tare. Ori putea să rămână și să ducă o luptă bună. 
Având în vedere că America era condusă de nebuni, nu mai 
putea să-și continue serviciul ca și cum nu se întâmplase nimic. 

Dacă se întorcea la NBC acum, însemna că se dădea bătut 
pentru totdeauna. 

A căutat prin buzunarul de la pantaloni și a găsit bucățica de 
hârtie cu adresa de e-mail pe care i-o dăduse Tom Jumper cu 
două nopţi în urmă când plecase de acasă de la el și de la 
Danny. 

— Am o dubiţă de transmisiuni în Arcola, spusese el. 

Era o posibilitate dacă se mișca repede. Și l-a imaginat pe 
bărbatul slab cu păr blond. Ar fi format un cuplu dat naibii: 
reporterul vedetă de la NBC împreună cu cel mai lipsit de 
scrupule și obsedat de senzaţional prezentator TV. Era o 
combinaţie care i-ar fi făcut pe oameni să le acorde atenţie. Dar 
îndrăznea să riște lotul? Ştia care sunt șansele. Jumper era 
urmărit, iar cei care veneau după el aveau să-l prindă mai 
devreme sau mai târziu. Dar Bugatti? Lui ce avea să i se 
întâmple? Nu era înnebunit după ideea de a fi răpus de propria 
sabie în numele mândriei profesionale. Chiar nu exista o 
alternativă mai bună? 

A stat și și-a cântărit opţiunile în timp ce coada de la check-in 
nu avansa deloc. A auzit de mai multe ori protestele posibililor 
pasageri pe care agenţii de pază sau polițiștii îi trăseseră 
deoparte pentru a-i interoga. Unul chiar a încercat să scape, dar 
a fost prins pe scările care duceau la parcarea subterană. John a 
auzit finalul violent al urmăririi. 

De câte ori stătuse aici, liniștit și fericit, așteptând să 
petreacă câteva zile în Hawaii sau să plece în Quebec, locul 
unde îi plăcea lui Danny să meargă? Situaţia actuală părea de-a 
dreptul ireală. 

In sfârșit a luat o decizie și s-a îndreptat spre biroul de 
informații. 

— Cum pot să intru pe internet? a întrebat-o el pe femeia care 
arăta obosită. 

— Sunt hotspot-uri peste tot la acest etaj. Deschideţi-vă 
calculatorul doar! 

— Da, știu, a spus John încuviinţând din cap, dar nu am 
laptopul cu mine, a minţit el, în timp ce ţinea laptopul strâns 
între genunchi. 

Monitorizează internetul, îl avertizase Jumper. Pot să-ţi 
detecteze telefonul mobil și să te asculte. Cardul tău de credit 
poate să le indice locul în care te afli în doar câteva secunde. Nu 

ai cum să fii prea precaut în ziua de azi, mai ales dacă vrei să 
intri în contact cu Tom Jumper. 

Asistenta de la biroul de informaţii a încercat să-l ajute. 

— Atunci folosiţi conexiunea Wi-Fi pe telefon. Pot să vă arăt 
eu cum dacă nu aţi mai încercat până acum. 

— Îmi pare rău, ştiu că sună nebunesc, dar nu am nici telefon. 

Femeia i-a aruncat o privire în care era clar că epuizase toată 
doza de atenţie din partea ei. 

— Atunci va trebui să mergeţi la unul dintre birourile noastre 
de serviciu. Unul e în aripa estică și celălalt în aripa vestică. 

Cele două femei tinere pe care le-a găsit în biroul din sticlă 
arătau la fel de obosite. 

— Mă puteţi ajuta? a întrebat el, încercând să-și aranjeze faţa 
ca să arate ca aceea pe care o afișa la televizor. 

Poate că una dintre ele avea să-l recunoască. 

— Din păcate laptopul și telefonul meu au fost furate și 
trebuie neapărat să trimit un e-mail spre NBC. Se poate face 
ceva de aici? 

O doamnă a arătat spre terminalul cu internet. 

— Vă treceţi cardul de credit acolo și sunteţi online. 

— Păi, vedeţi, cam asta e problema! Mi-au furat și cardul de 
credit. 

— Atunci de ce nu aţi trimis e-mailul de la cabina de 
securitate? Aţi raportat furtul, nu? 

— Ăă, nu, pentru că lucrurile acestea mi-au fost furate toate 
în oraș, nu aici, și între timp s-a întâmplat ceva și trebuie 
neapărat să îmi contactez sediul. 

Cealaltă angajată l-a privit atentă. 

— Aţi spus cumva NBC...? Nu sunteți cel care apare la 
televizor din când în când? 

El și-a dres glasul. 

— Se pare că da! a spus el, întinzând o mână. 

— Mă numesc John Bugatti. Sunt reporter de știri la NBC. 

— A, da! a exclamat ea. Acum vă recunosc. leri aţi prezentat 
o știre în fața Capitoliului, nu-i așa? V-aţi certat cu doamna care 
a organizat o expoziţie de grădinărit, nu-i așa? Aţi criticat-o 
pentru... Staţi că nu mai știu, pentru ce? 

John s-a strâmbat. 

— Era vorba despre importanţa relativă a unei expoziţii de 
grădinărit în timp ce ţara se află în mijlocul unei crize. 

Tânăra și-a dus imediat mâna la gură. 

— Dumnezeule, așa este! Și v-a și împins, nu-i așa? 

Acum cealaltă fată se arăta și ea interesată. 

— Ce s-a întâmplat de este atât de important să trimiteţi 
acest e-mail? 

Tânăra i-a oferit un mic zâmbet sceptic, ca și cum tocilarul 
clasei tocmai o întrebase dacă vrea să iasă la întâlnire cu ea. 

— Spuneţi-mi și vă las să folosiți cardul meu de credit! 

— Asta e șantaj! 

Bugatti a râs ușor, mintea lui alergând după un plan. 

— Nu avem voie să facem asta, înțelegeţi sper! 

— Bine, bine, dar promiteţi-mi că nu o să spuneţi nimănui, 
pentru numele lui Dumnezeu! 

S-a uitat la ele serios până când au dat amândouă din cap. 

— L-am văzut pe Tom Jumper urcându-se într-un avion puțin 
mai devreme, deghizat în femeie! Purta ciorapi negri și rimel 
albastru. 

Ce rău putea să facă o mică minciună nevinovată? Jumper era 
în siguranță deocamdată. Spera el. 

Ambele femei au rămas cu gura căscată. Tom Jumper, uau! 
Se vedea clar că erau impresionate. 

Și-a dus un deget la buze ca să le amintească de promisiunea 
lor și s-a așezat în faţa calculatorului în timp ce una dintre ele și- 
a introdus cardul de credit. 

Bugatti a introdus adresa de e-mail a lui Jumper și a scris 
mesajul: „Poţi să te bazezi pe mine. Cum te găsesc? JB”. 

Peste doar treizeci de secunde a primit un răspuns: „Acesta 
este un serviciu de răspuns automat. Toate solicitările pot fi 
făcute prin telefon către Gould, Coffey, Morris și Kaplan”. 

A notat numărul de telefon și una dintre tinere la lăsat să 
folosească telefonul ei mobil în timp ce ele încercau să-și 
imagineze cum trebuie să fi arătat Tom Jumper deghizat în 
femeie. Era o știre incredibilă pe care cu siguranţă avea să le fie 
foarte greu să o ţină doar pentru ele. 

Reporterul a sunat la biroul de avocatură. Era o firmă mică și 
eficientă specializată în protejarea intereselor greilor din 
industria divertismentului. Jurnaliștii ca el îi cunoșteau bine pe 
acești oameni. Dacă operaţia cosmetică a unei vedete de 
cinema mergea prost, vedeta putea să se asigure că va primi o 
carte de vizită de la Gould, Coffey, Morris și Kaplan. Se implicau 

și în cazul în care un reporter descoperea niște mizerii despre un 
actor care nu avea aprobarea agentului. Și câștigurile erau 
substanțiale. 

l-a dat numele său recepţionerei și a fost nevoit să aștepte 
câteva minute până când vocea groasă a unui bărbat care s-a 
prezentat ca fiind partenerul senior Truman Coffey, care avea 
un mesaj personal pentru Bugatti. 

— Cum se poate asta? a întrebat John. 

— Nu mă întrebaţi pe mine. Aveţi vreun fax prin apropiere? 

John a luat numărul de fax al centrului de la una dintre fete. 

— Vă rog să așteptați lângă fax! Veţi primi informaţii 
confidenţiale, i-a explicat avocatul. 

Dumnezeule! s-a gândit el, când fata i-a dat hârtia din fax o 
secundă mai târziu. 

„Cutia Roz, 12 North Madison St., Middleburg, 2.59 p.m.”, 
scria în el. Nu erau chiar atât de multe informații. 

e 

John și-a adus aminte că mai fusese acolo înainte, cu mulți ani 
în urmă. A plătit o sumă exorbitantă pentru taxi cu două dintre 
bancnotele șifonate ale lui Danny și a citit plăcuţa de pe clădirea 
din piatră în miniatură. Scria: Centru de informaţii pentru turiști, 
deschis de luni până vineri, 11.00-15.00, în weekend 11.00- 
14.00. 

Ultima dată când vizitase acea clădire de culoare roșu- 
deschis, avusese nevoie la toaletă și-i arătase calea o femeie 
extraordinar de frumoasă, în vârstă de optzeci de ani, cu buze 
roșii ca focul și o sclipire în ochi pe care cu câţiva ani în urmă 
niciun bărbat nu ar fi putut s-o uite. li vorbise despre Jacqueline 
Kennedy ca și cum fuseseră prietene apropiate, ceea ce se 
poate să fi fost adevărat, și arătase indiferentă spre terenul de 
vizavi care găzduia un pavilion din lemn cu placa memorială a 
lui Jackie. 

Pavilionul și placa erau încă acolo, dar bătrâna nu mai era. A 
dat din cap spre înlocuitoarea ei și a frunzărit broșurile pentru 
turiști până când s-a apropiat ora 14.59. 

Ai face bine să nu întârzii, Tom! mai au putin și închid, a zis în 
sinea lui, deja încercând să se gândească la un plan B. 

— Închidem peste un minut, dacă vă pot ajuta cu ceva... a 
spus femeia din spatele tejghelei. 

Apoi a sunat telefonul. 

— Da? Da, a răspuns ea. Da, este! 

Femeia s-a uitat la John. 

— Da. Nu, nu știu! 

Atunci întreabă dacă e pentru mine, la naiba! a îndemnat-o el 
în gând, gândindu-se dacă să-i smulgă telefonul din mână. 

— Cred că e pentru dumneavoastră, a spus ea în cele din 
urmă, dându-i receptorul. Să știți că aceasta nu este o cabină 
telefonică. 

— Da, eu sunt! a spus el, recunoscând vocea lui Jumper. 

— Întreab-o dacă are fax! a zis prezentatorul. 

A întrebat-o și a primit același răspuns, nu era unul dintre 
serviciile lor publice, așa că i-a lăsat zece dolari pe tejghea, 
minţind că are legătură cu soţia sa, care era foarte bolnavă. A 
funcţionat. 

— Îți trimit adresa prin fax. Să te duci acolo imediat! a fost 
ultimul lucru pe care i-a spus Jumper. 

Centrul pentru turiști avea un fax, dar rămăsese fără hârtie. 
John a bătut cu degetele în tejghea în timp ce angajata căută în 
zadar o rolă nouă. 

— Atunci folosiți-o p-asta! a spus el, scoțând hârtia de fax de 
la avocatul lui Jumper din buzunarul de la geacă. Folosiţi partea 
cealaltă. 

e 

Acum stătea în locul în care i se spusese să se ducă de cinci 
ore și cerul se întuneca din ce în ce mai mult. Așteptarea 
începuse să devină un obicei. 

— Cred că ar trebui să știți că nu este sigur să staţi aici, îi 
spusese taximetristul, în timp ce-și aprinsese o ţigară începută 
pe care nu apucase să o fumeze în timpul drumului lung. A fost 
un conflict la câţiva kilometri de Front Royal alaltăieri și încă mai 
sunt milițieni în libertate. Sunteţi sigur că vreţi să coborâţi aici? 

Aceasta era una dintre multele întrebări asupra cărora 
cugetase în timp ce stătuse acolo, analizând câmpurile ondulate 
cu plantații printr-o gaură din parapetul de pe marginea 
drumului. Citise faxul lui Jumper de cel puţin zece ori ca să se 
asigure că nu înţelesese greșit. Deci iată-l aici, la nord de 
Delaplane, pe Route 17, aproape de locul în care calea ferată 
traversa drumul, și nu se întâmpla nimic. De fiecare dată când 
un vehicul se apropia ocazional, punea mâna pe mica valiză, ca 
apoi s-o lase iar jos. De câteva ori i s-a părut că a văzut o 

mașină de poliţie și s-a ascuns în spatele unui tufiș mare. Nu 
voia să fie nevoit să răspundă la întrebări legate de prezenţa lui 
acolo. 

A început să picure și vântul bătea cu putere dinspre valea 
Shenandoah și s-a gândit s-o lase baltă. 

— Ce naiba cauţi aici, Bugatti? a strigat el spre norii 
ameninţători. 

Trecuseră aproape șase ore de când trebuia să se prezinte la 
serviciu și bietul Danny probabil că nu-și vedea capul din pricina 
telefoanelor repetate ale lui Alastair Hopkins. Editorul șef de la 
NBC fusese reporter jumătate din viaţă și era foarte greu să-l 
duci de nas cu scuze stupide. 

— Oricum nu mai ai loc de muncă, barosanule! a zâmbit el 
batjocoritor. 

Așa că, ce atâta grabă? l-a venit să râdă. Ei bine, un bărbat cu 
SIDA, pe cale de a se îmbolnăvi de pneumonie, trebuia să se 
grăbească totuși înainte să-i cedeze corpul. 

— iți mai dau jumătate de oră, Jumper, nicio secundă în plus! 
și-a spus el. 

Și-a spus același lucru și o jumătate de oră mai târziu. 

Apoi a văzut o dubă albă imensă venind pe drum spre el. Pe 
ușă scria „Giganţii lui Gulliver, rapizi și blânzi”. Auzise de firma 
asta de mutări și la un moment dat se gândise să apeleze la ei 
când Danny nu va mai fi; nu putea suporta gândul de a locui 
singur în casa lui Danny. Dar asta înainte să afle că și el era 
bolnav de SIDA. 

S-a retras de lângă șosea și era pregătit să se întoarcă în oraș 
când duba a frânat și s-a oprit la cincisprezece metri de el. 

Un bărbat a deschis ușa pasagerului și i-a făcut cu mâna. 
Sigur, de ce nu? s-a gândit John. Era evident că Jumper nu mai 
venea și nu putea să stea acolo în continuare, așteptând ca 
pneumonia să-i pună capac. 

Bărbatul i-a luat valiza și i-a spus să se urce în vehicul. 
Șoferul, masiv și puternic, a dat din cap aprobator. 

— Bine, să o luăm din nou spre sud, a spus bărbatul într-un 
microfon de sub parasolarul său. Şoferul a dat înapoi pe o 
străduță și a întors duba. 

John era uluit. 

— Spuneţi-mi, pe voi v-am așteptat? a întrebat el. 

Bărbatul a întins o mână aspră. 

— Eu sunt Phil Kinnead și el e Pawel. Ești fleașcă. 

Apoi s-a întors spre paravanul din spatele lor și a bătut în el; 
printr-o perdea groasă. 

— Va trebui să te urci pe scaun ca să ajungi acolo, a spus el, 
dând perdeaua la o parte. 

Din spatele scaunului s-a deschis spre el o trapă și a apărut 
un cap. 

— Am pus muzică, așa că hai! 

Noul bărbat a întins mâna și practic l-a tras prin trapă într-o 
încăpere de vreo opt metri pătraţi în care erau un pat, o măsuță, 
o plită și un frigider, precum și un mixer de sunet manevrat de 
doi tipi care s-au prezentat ca fiind prieteni de-ai lui Tom 
Jumper. Deasupra lor și a unor grămezi de CD-uri era un perete 
de sticlă, în spatele căruia stătea Tom Jumper într-un mini- 
studio, în fața unui microfon. l-a făcut cu mâna prin sticlă, în 
timp ce în fundal se auzea o piesă country. John nu auzise nimic 
de afară, nici măcar când intrase în partea din faţă a mașinii. 

— Ce naiba e asta? i-a întrebat el pe inginerii de sunet. Aţi 
închiriat un studio de sunet mobil de la o companie de mutări 
din Washington? 

Ei au râs. 

— Astea nu sunt de la nicio companie de mutări. Tom doar le- 
a copiat sigla. Nimeni nu va bănui ceva, atâta timp cât stăm 
departe de străzile principale. 

— Dar dacă vom fi opriţi totuși? Tom va fi o ţintă sigură dacă 
vor deschide ușile din spate. 

Bărbaţii au râs din nou. 

— Dacă vor face asta, nu vor vedea decât două sute de lăzi cu 
rapoarte de audit de la cele mai mari firme de contabilitate din 
Virginia. Partea din spate e plină cu prostii d-astea. Crede-mă, 
când or să le vadă, or să ne lase să mergem mai departe. 

— Ce o să le spuneţi dacă ne opresc? 

— Ca rahaturile alea sunt trimise ca să fie distruse. Incinerate. 
În funcţie de locul în care ne aflăm, vom ști mereu care e cel 
mai apropiat centru de tratare a deșeurilor și o să zicem că 
acolo mergem. E floare la ureche! 

John a dat din cap încet în timp ce și-a scos haina udă și și-a 
luat medicamentele. 

— Tom ne-a rugat să-ți sugerăm să tragi un pui de somn, ca 
să fii odihnit pentru emisiunea de mai târziu, a spus unul dintre 
ei. 

— Te trezim noi când vine timpul. Când e emisiunea de 
sâmbătă seara, timpul nu așteaptă pe nimeni. 

e 

L-au sculat cu o oră înainte de miezul nopţii. Constelaţiile de 
pe cer alunecau rapid printr-o fereastră mică din plexiglas din 
tavan. l-au spus că urma să intre în zece minute și i-au povestit 
pe scurt despre ce avea de gând să vorbească Jumper, precum 
și ce trebuia să facă în cazul în care emisiunea avea să fie 
întreruptă din orice motiv. l-au arătat câteva arme de foc de 
lângă mixer și i-au spus să aibă grijă de el. 

Asta nu-l făcea să se simtă neapărat mai confortabil. 

— Unde suntem? a întrebat el, frecându-se la ochi. 

— Nu știu! Asta e treaba băieţilor din cabină, dar cred că 
undeva pe lângă Amisville. Mergem în zigzag înainte și înapoi. 
Chestia e să ne mișcăm numai pe străzile mici. 

— Tom o să-ţi spună John Doe, i-a spus celălalt bărbat, și 
după ce o să-ţi distorsionăm vocea, nu vei mai putea să te 
recunoști nici tu, îţi promit. Tocmai a vorbit despre evadarea lui 
Doggie Rogers și despre uciderea milițienilor de la Twin Lakes. 
Trebuie să te pregătești că e în direct, oricare ar fi subiectul, 
bine? 

Bugatti s-a încruntat și și-a dres glasul. 

— Evadarea lui Doggie Rogers? Despre ce vorbiţi? 

— A, da, cred că nu ai putut să fii la curent cu știrile. L-a 
atacat pe Sunderland azi dimineaţă și acum toată lumea 
încearcă s-o prindă. 

Au râs amândoi. 

— Vor s-o facă praf pentru că a încercat să-l omoare pe 
vicepreședinte. Se pare că l-a lovit în boașe, ceea ce e destul de 
rău, dar nu e chiar o încercare de asasinare! 

— Bine, e doar un zvon încă, a adăugat celălalt tip. Nu știm 
sigur ce a făcut, dar se vor discuta multe subiecte în noaptea 
asta. Mai târziu, Tom are de gând să facă diferite unităţi ale 
armatei și poliției să se răzvrătească astfel încât legile și ordinea 
de dinainte să poată fi restaurate. O să încerce să îi convingă de 
faptul că duc o luptă fără speranță pentru un președinte alienat 

mental și că nu ar trebui să se teamă de moarte. Ai vreo 
problemă cu asta? 

Era greu de răspuns la această întrebare. Trebuia să 
recunoască că se îndoia că Bruce Jansen era nebun și că nu 
credea că agitarea maselor pentru răzvrătire era o idee prea 
bună. 

— America are nevoie disperată ca toţi cei care poartă 
uniformă să se trezească, a continuat el cu patos. Nu vom fi 
foarte populari, dar cu siguranţă oamenii vor asculta ce avem de 
ZIS. 

John a tras aer în piept. Îi era greu să urmărească toate astea. 
Totul era atât de ciudat și de ireal. 

e 

El și Tom Jumper se potriveau bine împreună la microfon, a 
recunoscut Bugatti. Au început să vorbească liber din prima 
secundă, ceea ce era o ușurare în astfel de momente. Au 
discutat despre Doggie, „Ucigașul de pe acoperiș” și despre 
teoriile lor conspiraţioniste, precum și despre acuzaţiile serioase 
la adresa Casei Albe și au început să se înțeleagă unul pe altul 
din ce în ce mai bine. 

Bugatti își dorea ca și ascultătorii lor să-i înțeleagă. 

Apoi Jumper a cerut versiunea lui legat de ce se întâmplase 
când fusese omorâtă Mimi Jansen pe coridorul de la hotelul 
Splendor. 

Mai contează? s-a întrebat John. Mai există vreo persoană 
decentă și importantă capabilă să folosească punctul meu de 
vedere într-un sens bun? Dar a prezentat oricum versiunea lui în 
privinţa evenimentelor, inclusiv dând un indiciu nefericit despre 
identitatea sa. 

După aceea, au vorbit despre Bud Curtis. Tom Jumper își 
denumise emisiunea „Ultimul Bastion” și ce s-ar fi potrivit mai 
bine acum decât discuţia despre Curtis? Intrebarea era dacă 
ceea ce spuneau ei avea să facă mai mult rău decât bine. 

După ce au vorbit o jumătate de oră cu doar câteva pauze 
muzicale, Jumper le-a făcut un semn inginerilor de sunet. 

— Acum, dragi ascultători, în timpul acestei pauze muzicale, 
vă rog să meditaţi asupra acestor lovituri pe care le-am dat 
marii noastre democraţii americane. O să punem ceva diferit de 
Johnny Cash de data aceasta și între timp vom schimba din nou 
frecvențele, așa că... 

Brusc i-a întrerupt un ţiuit puternic din studio. John s-a speriat 
foarte tare. 

— Numai puţin... a spus Jumper la microfon, cu ochii pe cei 
doi ingineri de sunet care dădeau din mâini dincolo de zidul de 
sticlă. 

S-a auzit din nou un sunet puternic și bărbaţii au deschis 
trapa. 

— Ce se întâmplă? a ţipat John, uitându-se cum iau armele de 
lângă mixer și trag siguranţa. 

Aveau probleme, nu încăpea nicio îndoială. 

— Trebuie să plecăm de aici! a strigat Jumper spre el, arătând 
spre microfon. Oprește butonul ăla de acolo! 

Apoi au deschis ușa de la spaţiul de emisie. 

— Mă tem că ne-au găsit, Tom! a strigat unul dintre ingineri. 
Phil Kinnead a văzut niște vehicule oprite la marginea șoselei. 
Acum ne urmăresc. 

Jumper a deschis un sertar de sub mixer și a scos o armă 
automată grea. 

— Ce faci? a icnit John. O să te lupţi cu ei? Dacă sunt pline de 
soldați mașinile alea? O să fim morți înainte să apucăm să ne 
dăm seama ce se petrece. Știi ce fac cu milițienii pe care-i prind 
după o luptă cu arme, nu? 

— Taci din gură, John! la asta și du-te pe acoperiș prin trapă. 
Ne stai în drum. 

l-a dat un pistol mic și a pus un scaun sub trapa din plexiglas. 

— Să rămâi acolo sus până când vedem cum stau lucrurile. 

John s-a holbat la Jumper, uimit peste măsură. Acesta era 
același bărbat care, cu doar o lună în urmă, își petrecuse timpul 
și energia încercând s-o facă pe o femeie din Queens să explice 
de ce prefera să arate ca o târfă, purtând o rochie care de-abia 
îi acoperea coapsele de mărimea unor trunchiuri de copaci? Era 
o transformare care-ţi tăia respiraţia. 

Şoferul a strigat ceva spre unul dintre inginerii de sunet în 
timp ce vira într-o curbă strânsă. 

— Urcă-te acolo! a poruncit celălalt inginer de sunet, 
împingându-l pe John de jos ca să poată trece prin trapă și să se 
urce pe plafonul dubei. 

Vântul rece l-a lovit peste faţă când a ajuns sus în sfârșit. 
Farurile vehiculelor militare erau la doar cincizeci de metri în 
spatele lor. S-a întins pe burtă, încercând să se ţină de 

acoperișul alunecos cu mâinile transpirate. Slavă cerului că 
măcar se oprise ploaia! 

— Mergi mai repede! a strigat el prin deschizătură, înainte ca 
oamenii să închidă trapa. 

Prin fereastra aburită îi vedea pregătindu-se pentru luptă. 
Poate că lor nu le era frică, dar lui îi era. 

A auzit o ceartă violentă izbucnind în dubă în timp ce se 
apropiau de o intersecţie, spre nord fiind Hume și spre nord-est 
Vernon Mills. Era evident că nu puteau să cadă de acord în ce 
direcţie s-o ia, deși nu prea mai conta, de vreme ce vehiculele 
militare se apropiau rapid de ei. 

— Așa o să se sfârșească totul? a șoptit el, gândindu-se la 
Danny în timp ce duba a cotit brusc pe Route 688, făcând să-i 
alunece corpul într-o parte. 

De ce naiba putea să se ţină? Dacă mai virau o dată așa, avea 
să zboare de acolo. A ridicat capul precaut, s-a uitat la rama 
ferestrei din plexiglas, a apucat-o și a reușit să se tragă la loc în 
mijlocul acoperișului. Când au cotit la următoarea curbă, a văzut 
că urmăritorii lor ajunseseră la intersecţie înaintea celorlalte 
vehicule care arătau ca niște transportoare pentru trupe. A 
văzut că mai erau și două vehicule blindate de genul celor 
folosite ca să aducă democraţia în Irak. Țipetele din dubă se 
auzeau și mai tare; se pare că îl forțau pe șofer să facă vehiculul 
încărcat să meargă și mai repede. 

John a întors capul din instinct, exact la timp ca să vadă 
felinarele zburând pe lângă ei în timp ce circulau cu viteză mare 
prin orașul Markham. A închis ochii în următoarele câteva 
minute, rugându-se ca nicio mașină și niciun pieton să nu le 
apară în cale. Brusc au ajuns pe o străduţă, îndreptându-se spre 
Sky Meadows State Park. Pe moment i s-a părut că îi pierduseră 
pe urmăritori, până când a auzit păcăniturile mitralierelor din 
vehiculele blindate. S-a lipit și mai mult de plafon, dar tot a 
văzut focul roșu-albăstrui al mitralierelor cum luminează copacii 
de pe marginea drumului. Duba s-a cutremurat când ușile din 
spate au fost lovite de gloanţe, care au ciuruit teancurile de 
dosare de contabilitate. Era un zgomot constant ca de plesnituri, 
ca grindina pe un acoperiș din tablă. Mai auzise acest sunet 
mortal și straniu cu jumătate de viață în urmă, în timp ce făcuse 
reportaje despre războaiele pentru droguri din Columbia, numai 
că atunci nu el fusese ţinta. 

Gloanţele au spart una dintre roţi, din partea dreaptă, în timp 
ce ajunseseră în dreptul unui pâlc de copaci, și John s-a gândit 
pentru o secundă să se arunce pe crengile copacilor în timp ce 
treceau pe lângă ei. O, Doamne! s-a gândit el, panicându-se. 
Asta este! Or să mă vadă! Crengile astea o să mă dea jos de pe 
plafon! Apoi duba a început să se clatine nebunește, mai întâi 
luând-o spre pădure pe marginea drumului și apoi într-un șanț 
de pe partea cealaltă. Cei doi bărbați din cabină strigau unul la 
altul în timp ce un al treilea s-a târât spre ei prin paravan. 

John și-a strâns arma la piept și a început să se roage. În orice 
clipă putea să fie strivit sub duba imensă, era sigur de asta. 
Simţea fiecare zvâcnire și trepidaţie în timp ce șoferul se lupta 
disperat să menţină controlul, dar era o luptă pierdută. S-au 
auzit și mai multe împușcături din spate și crengile copacilor îl 
zgâriau tot timpul pe spate. 

— Nu trebuie să-i las să mă observe, altfel o să mor aici pe 
plafon! a șoptit el și a încercat să-și protejeze capul cu arma. 

De parcă asta putea să-l ajute. 

A simţit o altă zdruncinătură când roţile din față în sfârșit s-au 
oprit și frânele au încetat să mai scârţțâie, și duba s-a oprit într- 
un final. În același moment, a simţit cum zgârie acoperișul cu 
unghiile, luând vopseaua de pe el, și corpul i-a alunecat spre 
cabină până ce picioarele au ajuns să-i atârne în aer. Țipetele 
din dubă au fost înlocuite de multă agitaţie care indica faptul că 
se pregăteau să se lupte în afara vehiculului. Au ieșit din cabină 
înainte să ajungă la ei urmăritorii lor, dar împușcăturile au 
continuat, lovind în mod constant partea din spate a mașinii și 
partea din stânga. Inainte să apuce să-l avertizeze pe șofer să 
nu coboare pe partea stângă, bărbatul a sărit într-o ploaie de 
gloanţe. Cadavrul lui a fost spulberat la zece metri pe șosea 
înainte să cadă pe pământ. 

Chiar sub el a văzut cum încă doi dintre bărbaţii care încercau 
să fugă să se ascundă în pădurea deasă și neagră au fost opriţi 
cu câteva Împuşcături scurte. Apoi vehiculele militare în sfârșit 
au pus frână brusc și a auzit ordine isterice înconjurându-l, în 
timp ce soldații au ieșit din transportoare. Era un coșmar. 

Stomacul lui i s-a strâns ghem de frică și a simţit valuri de 
durere în tot corpul. A strâns din dinți și i-a auzit pe cei doi 
bărbaţi rămași în cabina de emisie, urlând sub el în timp ce unul 
se înghesuia prin trapa care dădea în cabină, încercând să 

evadeze. Spera să nu fie Tom unul dintre ei. Nu era corect ca un 
om ca el să moară ca un șobolan încercuit. 

Apoi s-a auzit o împușcătură dinăuntrul dubei. Un bărbat 
trăgea prin trapă. O, nu! La naiba! Asta a fost. In orice secundă 
urmau să tragă un proiectil în dubă și aveau să fie incineraţi cu 
toţii. A încercat să-și controleze frica, inspirând adânc, dar nu a 
reușit. Dacă ţipa de durere și de frică, sigur urma să fie un 
reporter mort. Oamenii ca el pur și simplu nu erau pregătiţi 
pentru astfel de situaţii. Poate unul de la Associated Press 
obișnuit cu zonele de război și cu proximitatea morții ar fi fost, 
dar el nu. 

De ce a trebuit să faci asta, John? s-a întrebat el chinuit. De ce 
nu ai rămas în patul tău drăguţ și cald acasă la Danny? De ce nu 
ai făcut cum ţi-a zis taică-tău și nu te-ai făcut ginecolog? Şirul 
gândurilor lui masochiste s-a încheiat cu zgomotul făcut de trei 
sau patru gloanţe trase direct în parbrizul cabinei, acompaniat 
de cel al cioburilor de sticlă. 

Bărbatul dinăuntru s-a oprit din tras. 

— Scoate-l prin parbriz! a strigat unul dintre ofiţeri. Adu-l aici 
pe pământ! 

A auzit cum i se rupeau hainele în timp ce corpul lui era tras 
prin rămășițele sparte ale parbrizului pe capota dubei. 

— Da, el e! a strigat cineva, și brusc John a simţit că se 
relaxează. 

ÎI prinseseră pe Tom Jumper. Se terminase. 

— E în viaţă? a întrebat altcineva. 

— Mai sunt și alţii înăuntru, tâmpitule? a ţipat un al treilea 
soldat, urmat de sunetul a patru sau cinci cadavre care au 
căzut. 

Lui John i se părea că fiecare dintre ele cade pe el. 

— Mai e vreunul acolo, tâmpitule? a fost repetată întrebarea. 

L-a auzit pe Jumper gemând că el era ultimul. A mai gemut o 
dată și l-au împușcat fără să stea pe gânduri. A auzit ultimele 
vehicule militare venind și cineva a strigat că trebuiau să ia câţi 
mai mulţi prizonieri în viaţă, neștiind că treaba se rezolvase 
deja, în același timp, exact lângă dubă i-a auzit pe soldaţi 
bombănind că nu trebuia raportat că Jumper fusese pur și 
simplu executat, ci că murise în timpul luptei și că nu putuseră 
împiedica asta. 

Bugatti a observat încă o dată că uitase să respire și a expirat 
încet. Multumesc, Tom, şi-a spus în gând, temându-se că bătăile 
inimii lui puteau să se audă. Multumesc că ai spus că tu ești 
ultimul! 

S-a târât câţiva metri spre mijlocul acoperișului cu degetele 
tremurând. În spatele lui, soldaţii discutau ce să facă cu duba, 
hotărând în cele din urmă că era nevoie de o inspecţie mai 
detaliată. Se presupunea că era ultima unitate radio mobilă cu 
un transmiţător atât de puternic, dar nu se știa niciodată. Poate 
că exista o reţea de transmiţătoare; poate că mai erau și alţii 
care continuau treaba lui Jumper. 

Câţiva soldaţi au început să scotocească prin dubă. Faţa lui 
John era la douăzeci și cinci de centimetri de fereastra din 
plexiglas de pe acoperiș, dar nu îndrăznea să se întindă să se 
uite prin ea. 

Exact în acel moment John și-a adus aminte de lucrurile sale. 
Valiza, laptopul, haina, telefonul și pașaportul, totul, era încă în 
mașină. Adrenalina atinsese cote maxime și se temea că aveau 
să-i sară ochii din orbite. Acum nu mai avea încotro: trebuia să 
se forţeze să ajungă la fereastră ca să vadă ce se întâmpla. 
Dacă unul dintre lucrurile sale atrăgea atenţia unui soldat, era 
terminat. Aveau să-și dea seama că vocea lui distorsionată se 
auzise la radio cu douăzeci de minute în urmă, să verifice toate 
cadavrele și să descopere că niciunul dintre ele nu era al 
faimosului reporter NBC și apoi aveau să-l caute până când îl 
găseau. Dacă îi găseau pașaportul sau permisul de conducere, 
își va arunca arma în pădure cât mai departe. Apoi se va preda, 
rostindu-și numele cât de calm putea în speranța că asta va 
avea un efect liniștitor asupra lor. Acesta era planul lui în ultimă 
instanţă. 

S-a târât centimetru cu centimetru până când a putut să se 
uite în camera inginerilor de sunet. 

Nu a apărut niciunul la început, dar apoi a venit un soldat care 
cercetase studioul ca să mai arunce o privire în jur. Avea gâtul 
gros și stătea cu un deget pe trăgaciul mitralierei. 

— Nu mai e nimeni înăuntru, a strigat el spre ceilalţi, prin 
parbrizul distrus. 

John a văzut cum casca de camuflaj se răsucește 360 de 
grade în timp ce soldatul mai scana încăperea o dată, inclusiv 
tavanul. Peste câteva secunde aveau să se uite unul la altul. 

John a încercat să se dea înapoi puţin, dar i s-a prins gulerul de 
la cămașă într-un nit de la balamaua trapei. In ciuda vântului 
rece, a început să transpire, neavând de ales decât să aștepte 
ca privirea soldatului să o întâlnească pe a lui. In situaţii ca 
aceea, nu aștepți să vezi dacă inamicul e dispus să se predea; 
soldatul avea să-și îndrepte mitraliera în sus, să tragă în tavan și 
totul avea să se termine. 

John a închis ochii pe jumătate și și-a imaginat fața obosită și 
frumoasă a lui Danny. S-au simţit bine împreună. Mai bine decât 
mulți alții. 

Soldatul s-a oprit din a mai cerceta tavanul. Nu era niciun 
semn de viaţă în dubă, așa că a plecat. 

Capitolul 32 


Soldaţii au strâns cadavrele și au lăsat duba acolo unde era. 
Avuseseră loc și alte încăierări în nord spre granița cu West 
Virginia și brusc, după ce ofițerii au ţinut o ședință la lumina 
farurilor, toată lumea a plecat. John a zăcut ca un cadavru pe 
acoperișul dubei până ce convoiul zgomotos a dispărut în partea 
cealaltă a pădurii. Apoi a încercat să deschidă trapa din 
plexiglas, dar era închisă pe dinăuntru, așa că s-a rostogolit spre 
marginea plafonului și a aproximat că distanţa până la pământ 
era în jur de trei metri. Ultima dată când sărise de la o 
asemenea înălţime era la școală și cântărea un sfert din cât 
cântărea acum. 

Și-a băgat pistolul în buzunar, și-a răsucit corpul și s-a lăsat în 
jos încet-încet, pe partea laterală a dubei. Pantalonii și fiecare 
nasture al cămâășii i se agăţau de niturile de oţel ale plafonului 
care-l înțepau. 

— Bine, a venit timpul să-ţi dai drumul, bătrâne, a spus el 
când în sfârșit a ajuns să atârne pe margine ţinându-se cu 
degetele. 

Trosnetul ușor pe care glezna sa la făcut când a aterizat pe 
pământ aproape că nu s-a auzit, dar l-a durut atât de tare încât 
a trebuit să strângă puternic maxilarul ca să nu ţipe. Respira 
greoi și îi era frică să se uite la picior, convins că era răsucit. Dar 
era în regulă. 

Zece minute mai târziu, stătea în camera inginerilor cu una 
dintre eșarfele colorate ale lui Tom Jumper strâns legată în jurul 
gleznei umflate, perfect conștient că trebuia să plece cât mai 
repede de acolo. 

A ocolit balta de sânge din locul în care murise Jumper, și-a 
luat valiza și geanta cu laptopul și a ieșit din dubă. Afară 
începuse să bată vântul puternic, făcând până și cele mai 
groase crengi să se clatine. Farurile scăzuseră în intensitate, dar 
luminau încă drumul spre nord câteva zeci de metri. A ridicat 
valiza și a încercat să își lase greutatea pe glezna afectată. Nu 
părea să fie ruptă, dar tot îl durea ca naiba. 

S-a uitat la ceas. Era ora două fix, duminică dimineaţa, în 
perioada de stingere care mai dura încă trei ore, așa că nu se 
aștepta să-l ia cineva cu mașina până atunci. 

A clătinat din cap. Oricum, cine naiba ar mai fi condus pe 
terenul ăsta de ţară uitat de Dumnezeu? 

Nici măcar nu știa unde se afla, darămite direcţia în care ar fi 
trebuit s-o ia. Și dacă pornea la drum, cum naiba avea să se 
descurce cu piciorul rănit? 

A făcut un pas de probă și nu se simţea bine. Valiza parcă era 
plină cu pietre, iar spatele și mușchii de la coapse îl durea rău. 
Nu făcuse niciodată faţă prea bine durerii. 

Nu ai de ales, s-a gândit el. 7opăie, mergi împleticit, târăşte- 
te, orice, dar îndepărtează-te odată de mașina asta blestemată! 
S-a uitat spre câmpurile care se întindeau spre sud. Direcţia 
aceea ieșea din discuţie. Dacă venea o mașină, ar fi fost expus, 
nu ar fi avut unde să se ascundă repede. Așa că trebuia să o ia 
spre nord unde era o pădure în care putea să se ascundă. 

A strâns din dinţi și a pornit, uitându-se peste umăr tot timpul. 
După numai douăzeci de mici pași, a observat lumina albastră a 
unei mașini de patrulă apropiindu-se dinspre sud. S-a ascuns 
imediat în tufișurile de pe marginea drumului și a aruncat valiza 
în fața sa, deja auzind sirena poliţiei. Abia apucase să se 
ascundă când mașina a ajuns lângă dubă. l-a auzit pe polițiști 
coborând și vorbind despre situaţie în timp ce simţea cum 
pantalonii săi absorbeau umezeala de pe vegetaţie. Deși era 
întuneric beznă, nu a mișcat nici măcar un mușchi deoarece 
ofițerii aveau lanterne puternice cu care cercetau încoace și 
încolo marginea drumului și pădurea, precum și partea din spate 
a dubei pline de găuri. 

Se pare că inspectau ușile din spate ale dubei, le auzea vag 
comentariile despre meticulozitatea și puterea de foc a armatei. 
În tonul vocii lor era un amestec de invidie și scârbă. 

— Trebuie să îi aducem pe criminaliști aici, Damien. Te ocupi 
tu de asta? a spus unul dintre ei în șoaptă, în timp ce se plimba 
pe lângă dubă. Trebuie să se ia amprentele, așa că trebuie să 
fim foarte atenţi... 

La naiba! Deja aduceau criminaliști. Asta însemna că zona 
avea să fie în curând plină de polițiști. John a încercat să se 
așeze mai bine în tufișuri; avea să stea acolo mult timp. 

Întrebarea era dacă era mai bine să fie prins de poliţie decât de 
armată. Era o alegere dificilă. 

Polițistul a ajuns în fața dubei și a îndreptat lanterna spre 
balta de sânge lăsată pe pământ în locul în care aterizase 
șoferul. Era la o distanţă mai mică de cincisprezece metri de 
locul în care stătea ghemuit John, suportând durerea ca un 
animal rănit. Ofiţerul fluiera încet în timp ce pășea pe asfalt și 
încerca să facă o reconstituire a scenei. Nu părea a fi genul 
foarte milos în cazul în care l-ar fi descoperit pe John. 

— Ne întreabă dacă vrem ceva din oraș, a strigat celălalt 
polițist din mașina de patrulă. 

— Nu aici! a fost răspunsul. 

— Elei, vine o motocicletă dinspre Linden! S-o opresc? a țipat 
celălalt. 

— Nu, o opresc eu aici. Poţi să mă acoperi tu, a răspuns el. 

După o jumătate de minut, John a auzit motorul motocicletei 
și apoi a văzut un con de lumină licărind printre vârfurile 
copacilor. Motorul s-a auzit din ce în ce mai încet și motocicleta 
s-a oprit în dreptul cabinei dubei, unde stătea polițistul ținând 
pistolul aţintit asupra șoferului. 

— Am permis de trecere, a strigat motociclistul. Sunt doctor. 
Sunt în drum spre Rockville, în Maryland. Acolo locuiesc. Lucrez 
la spitalul maritim Bethesda. 

A ridicat mâinile în aer când s-a apropiat ofițerul. Apoi 
polițistul l-a percheziționat cu o mână, cu cealaltă ţinând pistolul 
ațintit spre capul lui, înainte să-i ceară permisul. Nu și-a asumat 
niciun risc. În ultima vreme se auziseră multe întâmplări cu 
polițiști care nu fuseseră suficient de atenţi. 

— Totul e bine aici, a raportat partenerul lui. 

— Ce se întâmplă aici? a întrebat motociclistul, după ce i s-a 
înapoiat permisul. 

— Am oprit o staţie radio pirat acum jumătate de oră. 

— Am înţeles... Se pare că a fost destul de violent. 

— Da, așa a fost. 

— A fost omorât cineva? 

— Nu pot răspunde la această întrebare. Puteţi merge. 

Bărbatul a împins puţin motocicleta. 

— Nu pot să mă ușurez și eu, dacă tot sunt aici? a întrebat 
șoferul. 

— Atâta timp cât plecaţi imediat după aceea. 

A lăsat motorul pornit, s-a dat jos și a făcut cinci pași direct 
spre John. 

— În sfârșit! a zis el, desfăcându-și fermoarul de la pantalonii 
de piele. 

John s-a dat înapoi vreo doi centimetri, cu ochii pe cizmele 
grele de motociclist și pe ţintele de pe pantaloni. 

— In sfârșit! a spus ușurat șoferul, în timp ce jetul de urină a 
început să ude pământul de lângă John. Aah! a rostit el 
satisfăcut, apoi s-a oprit brusc. 

John nu se mișcase deloc și nici nu scosese vreun zgomot în 
tot acel timp, dar nu fusese de ajuns. 

— Ce naiba? a zis bărbatul încet și a făcut un pas înapoi. 

S-a uitat la poliţist, care era băgat pe jumătate în trapa dintre 
cabină și camera de sunet. John și-a ţinut respiraţia. Poate că 
tipul îi observase doar valiza. De parcă asta nu era deja destul 
de rău. 

— Ce faci aici? a șoptit el, dar John nu a răspuns. Ai fost în 
dubă? a întrebat el, aplecându-se. 

Reporterul a tăcut în continuare. 

— Eşti rănit? 

În cele din urmă, John a răsuflat. 

— Da, ușor. Nu e nimic grav, a șoptit el. 

— Ascultă! Peste zece secunde o să mă duc la motocicleta de 
acolo, apoi te urci și tu, bine? Poţi să faci asta? 

— Nu știu. Am o problemă la un picior. 

— Zece secunde, bine? Inainte ca polițistul ăla să iasă din 
dubă. 

S-a întors la bijuteria lui de motocicletă și a apăsat puţin pe 
acceleraţie, în timp ce John a întins mâna după valiză și s-a 
ridicat. Cum putea să stea pe o motocicletă cu o valiză, un 
laptop și un picior inutil? Nu mai mersese pe o motocicletă de o 
sută de ani și nici atunci nu se pricepuse prea bine. 

Şoferul a venit cu motocicleta spre el. Părea să fie de-o seamă 
cu John. Avea o mustață lungă, ţepoasă și căruntă. Avea riduri 
pe faţă pe care nici măcar cea mai mare cască nu putea să le 
ascundă. 

Tipul s-a uitat dezaprobator la valiza sa. 

— Las-o aici! a șoptit el. 

— Nu pot! Or să mă găsească cu ajutorul ei, a șoptit Bugatti 
și, înainte să-și dea seama, bărbatul a pus-o pe rezervorul de 
benzină între brațele sale. 

— Haide! a șoptit el, și a mai scos o cască dintr-o geantă. 

John a strâns din dinţi iar și și-a sprijinit greutatea pe piciorul 
rănit, în timp ce l-a pus pe cel bun pe motocicletă. 

— Pune-ţi casca! Așa putem să vorbim cât timp conduc. 

John a pus laptopul între el și șofer și și-a pus casca. În dreptul 
gurii era un mic microfon, așa cum au căștile de motocicletă 
folosite de polițiști. 

— Ține-te bine! 

Ordinul s-a auzit printr-un difuzor dinăuntrul căștii. 

Inainte să apuce să răspundă, celălalt poliţist a ajuns lângă 
cabina dubei. 

— Hei, ce se petrece aici? a strigat el în timp ce motocicleta 
porni. 

John a reușit să se uite înapoi și i-a văzut pe cei doi polițiști 
scoțându-și armele înainte ca motocicleta să pornească în 
trombă. 

— Cred că o să tragă! a ţipat John cât de tare a putut. 

— Lasă-i să tragă, dar nu mai ţipa atât de tare, altfel o să 
surzesc! 

John a auzit împușcăturile în timp ce au ajuns la prima curbă a 
drumului. 

— O, slavă cerului, slavă cerului! a șoptit el când a realizat că 
nu fusese atins. 

l-a explicat salvatorului său ce se întâmplase în timp ce 
goneau în noapte. Nu în detaliu, dar aproape tot. 

— Fir-ar să fie! Chiar l-au prins pe Tom Jumper? a întrebat 
șoferul. Mai știe cineva că ai fost la emisiunea lui? 

— Nu aș fi surprins dacă ar fi. 

— Ai probleme mari, domnule Bugatti, dar presupun că asta 
nu-i nimic nou pentru tine. Încotro te îndrepţi? 

— Nu știu. Nu-mi dau seama ce pot să fac. Ai spus că ești în 
drum spre Rockville, că ești doctor. 

— Da, așa am spus. 

— Nu e adevărat? 

— Tu ce crezi? 

— Dar ai permis. 

— Da, pentru mine, dar nu și pentru tine, așa că nu mai 
putem opri. 

— Presupun că știi că fiecare secţie de poliţie și unitate 
militară din Virginia e acum în căutarea noastră. 

— Da, nu a fost greu să-mi dau seama! Dar nu sunt prea mulţi 
soldați în noaptea asta. FEMA a ordonat ca majoritatea să se 
ducă la Washington din cauza vizitei prim-ministrului britanic. 

Apoi a mărit viteza. John nu condusese niciodată atât de 
repede. 

— Ai la cine să stai? a întrebat el. 

— Poate da, poate nu. Dar cunosc mulți oameni în 
Washington și în New York. 

— Nu mergi la New York. Petrecerea s-a terminat pentru tine. 

A virat brusc într-o curbă. John a trebuit să închidă ochii. 

— Hei, nu e nevoie să te ţii atât de tare de mine! N-o să se 
întâmple nimic. 

Bărbatul a râs și John a slăbit strânsoarea. 

— Pe cine cunoști în Washington? Nu poţi să-i suni și să le zici 
să vă vedeți undeva? 

— Nu cred că aș cere nimănui să facă asta. 

— Păi, o să trecem amândoi dincolo de Potomac la White's 
Ferry. Sunt așteptat acolo. Apoi vedem ce facem. Vrei să suni pe 
cineva? 

— Nu pot. 

— De ce nu? 

— Nu e o idee bună să-mi folosesc telefonul. Mi s-a spus că 
pot să-l urmărească. 

— Atunci de ce nu îl folosești pe al meu? a propus șoferul. Poţi 
să vorbeşti în microfon. Îți fac eu legătura? Care e numărul? 

e 

Înainte, John s-ar fi consumat din gelozie dacă Danny 
răspundea greu la telefon, dar acum era doar neliniștit. 

lar Danny nu părea să fie deloc bine când a răspuns în sfârșit 
la telefon. 

— Dumnezeule, John, unde ești? a întrebat el, respirând greu 
și tușind. Nu, mai bine nu-mi spui. Poate că cel mai bine e să nu 
știu. 

A mai tușit o dată; pe John îl durea să audă asta. 

— Ești bine, John? Spune-mi! 

— Da, indiferent ce o să auzi, sunt bine, Danny! Ai înțeles? Să 
nu crezi ce-ţi spun alţii. 

— Mă sperii când vorbești așa, John. Ce spun alţii? 

— Nimic, Danny. Vreau doar să știi că sunt bine. 

— Am un mesaj pentru tine din partea lui Doggie Rogers. 

Bugatti l-a auzit pe șofer cum scoate un murmur de 
surprindere. 

— Cine mai e cu tine, John? Ne ascultă cineva? 

— Da, dar nu-ţi face griji! E în regulă. E un prieten. 

Danny a oftat, dar nu așa cum oftase de sute de ori înainte 
când John îi spusese minciuni. De data asta suna ca și cum 
Danny spera că se distrează. Cel puţin așa suna. 

Că se distrează? Îi era greu să-și aducă aminte cum era asta. 

— El se ocupă de transportul meu, Danny, atâta tot! Suntem 
pe o motocicletă acum și ascultă și el. 

— Bine. Atunci să ai mare grijă de prietenul meu, tu de acolo. 
Te rog! a zis el. 

— Nu-ţi face griji, așa o să fac! a răspuns motociclistul. 

— A sunat Doggie Rogers? a întrebat John. Când? 

— N-a trecut mult timp. Cred că acum câteva ore. Cât e 
ceasul acum? 

— In jur de două și jumătate. 

— Da, cam așa. A zis că ar trebui să încerci să te vezi cu ea la 
Washington mâine. Nu am putut să-i spun că ești foarte, foarte 
departe. Pentru că ești, nu-i așa? 

— Spune-mi unde a vrut să ne vedem, Danny. _ 

— La Market Square. La o ceainărie numită Teaism. Intre unu 
și două după-amiaza. Dumnezeule, nu ești pe aici, nu, John? Să 
vin și eu acolo? 

— Nu, Danny, nu sunt pe lângă Washington! Tu să ai grijă de 
tine. Te sun eu iar când o să pot. 

L-a bătut ușor pe spate pe șofer ca să-l anunţe că terminase 
de vorbit. Conversaţia nu fusese foarte încurajatoare, ca să 
spună așa. Danny părea într-o stare mai proastă ca oricând. Și 
apoi mesajul lui Doggie, că trebuiau să se întâlnească în 
bârlogul leului. Doi dintre cei mai căutaţi fugari din Statele 
Unite. 

Cum să ajungă el la Market Square? 

Se îndreptau spre nord pe străduțe mici lăturalnice. John a 
întrebat de câteva oricare era scopul drumului șoferului și ce 

slujbă avea de fapt, dar de fiecare dată, ca și din partea lui 
Danny, primea același răspuns: cu cât știa mai puţin, cu atât era 
mai bine. 

Nu era un răspuns foarte satisfăcător pentru un jurnalist ca 
Bugatti. 

e 

Pe Route 16, la nord de Leesburg, au descoperit că erau 
urmăriţi și au mărit viteza. Era o dubiţă oarecare, cu faruri de 
ceaţă și fără alte accesorii deosebite, dar după viteza cu care 
mergea nu era nicio îndoială că îi urmărea. Apăruse de pe o 
stradă lăturalnică și mai mică decât cea pe care mergeau ei, ca 
și cum îi așteptase. 

— Ține-te bine! a strigat șoferul, și nu glumea. 

Au luat-o pe mijlocul drumului și motorul turat scotea un 
zgomot puternic care-i ţiuia în creier. John a încercat să se uite 
la vitezometru, dar avea vederea blocată de umerii bărbatului 
care erau la fel de lăţi cât înălțimea lui John. Peisajul se vedea 
ca prin ceaţă; probabil că mergeau cu cel puţin 190 de kilometri 
la oră. 

Apoi s-a auzit un ţârâit în cască și șoferul și-a conectat 
telefonul. 

— Suntem chiar în spatele tău, Sean! a spus o voce. Presupun 
că ai observat. _ 

OK, deci era o persoană pe care o știa, un prieten. Intrebarea 
era, ce fel de prieten? 

— Deci ce se petrece? a întrebat salvatorul lui John pe care se 
pare că îl chema Sean. De ce ai venit acum? 

John ar fi vrut și el să pună întrebarea asta. 

— Te-am așteptat un sfert de oră. Sunt niște mașini de 
patrulă care vin direct spre noi dinspre nord. Te-au localizat. 

— Câte vehicule? 

— Trei. 

— Cât de aproape sunt? 

— Aproape. 

— Bine atunci. Și voi ce-mi recomandaţi? 

— Menţine-ţi viteza. Când o să te întâlnești cu ei - și sigur o să 
te întâlneşti înainte să ajungi la scurtătura spre feribot - 
frânează brusc și ia-o pe marginea drumului. Avem un vehicul 
care vine spre ei din spate, așa că nu-ți face griji - o să ne 

ocupăm noi de ei. Tu să o iei pe arătură imediat ce te zărește 
prima mașină de patrulă. 

Sean a râs. 

— Se pare că o să ne dea bătăi de cap treaba asta! 

— Am rezolvat probleme și mai grave, știi asta! 

Au întrerupt legătura. Sean a rămas nemișcat ca o statuie 
timp de câteva secunde în timp ce goneau pe asfalt. 

— Presupun că suntem în aceeași barcă, nu? a întrebat el în 
cele din urmă. 

— Normal! a răspuns John. 

Nu îndrăznea să dea alt răspuns. Totul suna extrem de 
îngrijorător, dar ce putea să mai facă acum, zburând prin 
Virginia pe o motocicletă? 

— Bine! Când o să ne despărţim, să uiţi că mi-ai auzit numele. 
Să uiţi, totul, bine? Eu știu cine ești, Bugatti, și te-am auzit la 
emisiunea lui Jumper. Ai făcut o treabă bună, fără nicio îndoială. 
Trebuie să ajungi la Washington mâine și o să mă asigur că o să 
reușești. Apoi o să uiţi toate astea! 

— Mergi și tu la Washington? 

— Să zicem! 

— Și știi o modalitate ca să trec râul pe vas la White's Fery, 
chiar și la ora patru dimineaţa? 

— Exact! 

— Ceva îmi spune că ai legătură cu coaliția milițiilor. Am 
dreptate? 

— Amice, las-o baltă! Îmi pare rău să-ţi spun asta, John, dar 
va trebui să-ţi arunc valiza. Peste puţin timp chiar că o să 
trebuiască să ne ţinem bine. Tu să scapi de laptop, m-ai înţeles? 
Acum! Altfel totul s-ar putea să se transforme într-un adevărat 
dezastru. 

John a văzut cum servieta sa îi zboară deasupra capului ca o 
umbră și apoi se face bucăţi, tot conţinutul împrăștiindu-se pe 
drum. John a oftat și și-a azvârlit laptopul spre o soartă similară. 
Prostia aia îl costase peste 1.100 de dolari, din propriul buzunar. 

— Ce treabă ai în Washington? a continuat John cu precauţie, 
dar nu a primit niciun răspuns. 

— Hei, acum văd luminile albastre în fața noastră! 

Sean a apăsat pe câteva butoane cu numere de pe panoul de 
control ca să contacteze dubita ce îi urmărea de la o distanţă de 
cincizeci de metri. 

— Îi vezi? a întrebat el. 

— Recepţionat! a răspuns o voce. Big brother are „paleta”. 

— Bine! Ne vedem în Cairo, pe șase octombrie. 

— Bate vântul tare aici... Ce ai zis? 

— Ne vedem în Cairo, pe șase octombrie! a ţipat Sean din 
nou. 

— Da, exact! a răspuns o voce printre pârâituri. 

Despre ce naiba vorbesc ăștia? s-a întrebat John, apoi a 
observat că motocicleta frâna ușor. 

— Zece secunde! a strigat Sean în microfon și Bugatti și-a 
strâns din reflex corpul în jurul șoferului. 

Era straniu, dar nu mai simţea frică. Probabil că încetase să 
mai simtă ceva. 

A auzit sirenele mașinilor de poliţie chiar înainte ca 
motocicleta să înceapă să se învârtă. În timp ce frânele s-au 
blocat, roata din spate a început să derapeze pe asfalt, într-un 
nor de fum de cauciuc ars. Pentru câteva momente au fost 
împinși înainte pe o parte, așa că a văzut cum cele trei mașini 
de poliţie veneau în șir direct spre ei, la aproape treizeci de 
metri de ei. Dar apoi motocicleta s-a îndreptat, clătinându-se de 
câteva ori înainte ca Sean să calce frâna pentru a doua oară. 
Exact când John era sigur că aveau să fie aruncaţi amândoi, a 
slăbit din nou frâna și a întors motocicleta brusc, spre marginea 
drumului. 

John a văzut lumini în depărtare, poate de la fermele în care 
deja oamenii începuseră să mulgă animalele. Și-a adus aminte 
cum era atunci când era mic și stătea la unchiul său. Se sculau 
mult prea devreme. Viaţa aia nu era de el, s-a gândit în 
secundele în care a crezut că erau ultimele pentru el, dar apoi 
motocicleta s-a îndreptat și s-a oprit. 

În următoarea secundă, dubiţa a trecut în viteză pe lângă ei. 
A auzit-o frânând și bărbaţii dinăuntrul ei au început să tragă, 
dar nu era obișnuitul armament greu, ci explozii, și aceleași 
zgomote au izbucnit și din celălalt vehicul care urmărea mașinile 
de poliţie din spate. Toate cele trei mașini de poliţie au izbucnit 
în flăcări și apoi, în același moment în care Sean a turat din nou 
motorul, au explodat simultan într-o mare de flăcări. 

Dubiţa s-a oprit pe diagonală pe șosea, la mai puţin de 
treizeci de metri de infern. Doi bărbaţi au sărit afară și au atacat 
mașinile de poliție cu mitraliere în timp ce Sean a călcat pe 


VP - 392 


ambreiaj. În mai puţin de zece secunde a trecut printre 
vehiculele în flăcări și a trecut de complicii săi. John i-a văzut pe 
cei din interiorul mașinilor încercând disperaţi să spargă 
geamurile înainte să fie cuprinși de flăcări. 

Era o crimă cu sânge rece. 

e 

Nu au vorbit până când drumul spre White's Ferry nu a cotit 
brusc pe lângă râu și priveliștea frumoasă i-a învăluit ca o 
îmbrățișare matinală veselă care vestea primăvara. 

— Deja vin după noi, îi vezi acolo? a întrebat el, arătând spre 
apele liniștite. 

Era adevărat. Feribotul se îndrepta spre ei de pe malul 
Maryland, dinspre partea de est a râului Potomac. 

Mai mersese cu feribotul o dată, cu mult timp în urmă. Era o zi 
de toamnă și frunzele erau în toate culorile de pe paleta unui 
pictor. Nimic putea fi mai frumos de atât! 

Capitolul 33 


Agitaţia de la secţia condamnaților la moarte moarte a 
început după ce l-au prins pe Bud și l-au aruncat la loc în celula 
sa. Câţiva dintre deținuți plângeau de frustrare pentru că fusese 
oprită o încercare de evadare de altfel complet improbabilă, dar 
cei mai mulţi s-au alăturat vacarmului pentru că nu aveau niciun 
alt mijloc prin care să-și exprime ura elementară față de toți și 
de toate, probabil mai ales faţă de ei înșiși. Intreaga unitate s-a 
transformat într-un infern de lovituri în gratii, urinări pe pereți și 
șuvoaie de înjurături. 

Gardienii închisorii au răspuns rapid. Au băgat furtunuri cu 
apă în celulele prizonierilor care reacţionaseră cel mai violent și 
fiecare jet masiv de apă printre gratii era urmat de un bufnet 
puternic care însemna că deţinutul fusese izbit de zid. Celulă 
după celulă, tumultul a început încet-încet să se potolească. 

Daryl l-a tot cicălit pe Bud din cauza ţigărilor pe care el 
considera că i le datorează, până când Curtis s-a retras în colțul 
îndepărtat al celulei sale. Durerea din sufletul său devenise 
insuportabilă. 

Acum toată speranța dispăruse. Nu mai rămăseseră decât 
scurtul lui timp și durerea, restul opţiunilor erau epuizate. T. 
Perkins îi strigase să nu renunțe. Dar el oricum renunțase. 

e 

Condamnații s-au trezit a doua zi după câteva ore liniștite. 
Unii dintre milițienii de lângă intrarea în unitate au început să 
scandeze slogane, iar alţii li s-au alăturat cu cântece care îl 
proclamau pe Moonie Quale următorul președinte al ţării, care 
avea să conducă o epocă în care totul va reveni la „normal”, în 
care americanii vor putea din nou să ţină capul sus. Unii se 
plângeau că totul era din vina lui Bud Curtis, că era vina lui și 
pentru faptul că viața condamnaților la moarte era 
insuportabilă. Acțiunile lor au fost răsplătite cu altă doză de apă, 
după care Bud a simţit cum ura lor tacită îi invada celula până 
pe patul de metal pe care avea să stea în ultimele douăzeci și 
trei de ore care mai rămăseseră până când îi vor lua viața aia 
mizerabilă. 

Era plin de gardieni, și mulţi dintre ei se lăsau afectaţi de 
dispoziția jalnică a deţinuţilor și băteau în gratiile celulei lui 
Curtis cu bastonul când treceau pe lângă el. 

— S-ar putea să te luăm pe tine primul, nenorocitule 
mizerabil! au șuierat ei spre el. 

Drept pedeapsă pentru revolta lor din ziua precedentă, nu au 
primit mâncare decât abia la ora trei după-amiaza, cam la 
aceeași oră la care Daryl Reid și-a primit ultima lui masă despre 
care făcuse atâta tam-tam. Preotul deja venise să-l vadă înainte 
să le dea celorlalți prizonieri binecuvântarea sa. Era totuși 
duminică! 

Daryl era unul dintre puţinii deţinuţi care păreau complet 
neafectaţi de cele câteva ore care le mai rămăseseră de trăit, 
exprimându-și satisfacția față de fiecare fel al meniului său. 
Nimeni nu avea cum să nu audă cât de bună era mâncarea lui în 
comparaţie cu rahatul cu care erau serviţi ceilalţi. Da, Daryl era 
hotărât să reziste toată ziua fără să cedeze. 

Cât despre Bud, el nu era sigur că îi va fi la fel de ușor când îi 
va veni rândul. 

e 

Muncise din greu toată viaţa lui. Foarte mulți oameni își 
găsiseră de lucru graţie stăruinței lui și a perspectivelor lui 
mărețe. Și niciodată nu tăiase nimănui calea când venise vorba 
de afaceri. Se purtase corect cu toţi. Nu era greșit să-și 
imagineze că, pe lângă faptul că le câștiga respectul oamenilor 
pentru eforturile sale, putea și să le câștige dragostea. Că fosta 
lui soție, fiica sa și numeroșii săi angajaţi îi vor ierta 
excentricitățile și se vor gândi și-și vor aduce aminte de el cu 
afecțiune. Acum că viața lui aproape că se terminase, nu vedea 
nimic care să-i indice că avusese succes. Nici măcar în privința 
scumpei lui Doggie. Ştia că îl respecta și că era capabilă să-i 
ierte ciudățeniile, dar nu-i spusese niciodată asta. Poate că era 
pur și simplu o realitate a vieţii, faptul că oamenii oferă mai 
multă tandrețe și încurajare progeniturilor lor decât părinţilor 
lor. 

Gândurile lui Bud au alunecat spre trecut, spre perioada în 
care tatăl lui obișnuia să vină acasă târziu în fiecare seară de pe 
plantaţia de tutun, cu crăpături adânci în mâinile muncite. Oare 
îi spusese vreodată tatălui său cât de recunoscător îi era pentru 
că nu-și dădea salariul pe băutură la fel cum făceau ceilalți 

muncitori cu ziua, că aprecia faptul că avea mâncare pe masă în 
fiecare zi? Nu, nu făcuse asta. Și nici nu-și îmbrăţișase mama 
așa cum îl îmbrăţișase ea pe el. Trecuse mai departe fără să se 
gândească de două ori, ca și cum viaţa cu părinţii lui era un 
lucru căruia trebuia să-i reziste și de care să scape. Și acum, era 
aici, fără o mână pe care să o ţină strâns și fără o persoană care 
să-i spună că viața lui nu fusese în zadar. 

Unde era Doggie acum? Nu voia să vină la el? Nu voiau nici 
avocaţii lui? Sau vreun membru al familiei sale, vreun prieten. 
Dacă da, atunci trebuiau să se grăbească, pentru că după ce 
Daryl avea să fie executat, Bud nu mai avea voia să primească 
nicio vizită. Știa cum era procedura. Nimic care să-l supere pe 
condamnat înainte să fie executat, asta era politica șefului 
Falso. O politică care cu siguranţă se baza pe experienţă. 

A încercat să citească puţin din Biblia care stătea pe pat. Nu 
era ușor să-și găsească o consolare. Ce fel de consolare putea 
să-l facă să ierte și să uite de nedreptăţile comise împotriva sa? 
Să-l iacă să uite de curelele de piele și de acul letal? 

Poate că avea să ajungă în rai, dar era greu de spus asta în 
cazul unui bărbat care nu crezuse niciodată în astfel de termeni. 
e 

Daryl arăta bine când i-au pus cătușele pe hol, în fața celulei 
lui Bud. Mâncase toată mâncarea pe care i-o puseseră în fată, 
iar cele două sticle imense de Coca-Cola îl făcuseră să se ducă 
la toaleta de oțel de patru sau cinci ori. Acum era acolo, 
îmbrăcat cu un tricou alb fără pete, zâmbind satisfăcut, cu burta 
plină. Și-a netezit părul grizonant, creț și rar ca și cum urma să 
plece într-o plimbare drăguță la țară sau să-și viziteze niște 
prieteni vechi. Poate chiar așa vedea lucrurile - moartea era un 
lucru bun. Și poate că era. Nu doar pentru Daryl, care-și 
petrecuse ultimii zece ani din viaţă în locul ăla blestemat, ci și 
pentru Bud. 

— Ne vedem mâine, Buddy Boy! a zis el și i-a făcut cu ochiul. 
Nu știu dacă ai voie să fumezi în rai, așa că mai bine îţi dau 
astea înapoi. 

A încercat să-i dea ce mai rămăsese din ţigările pe care i le 
dăduse ieri, dar Bud a clătinat din cap. 

— Dă-le altcuiva, Daryl, Domnul să fie cu tine! 

Doi gardieni l-au condus afară din celulă, ţinându-l de braţe. 
Era ultima oară când Bud vedea o astfel de scenă. Era mai bine 
așa! 

Au trântit ușa care separa camera de execuţie de cele cu 
condamnaţii la moarte, care era aparent un semnal pentru ca 
membrii miliției să continue să-și verse ura. Au dat cu piciorul și 
au scuturat gratiile celulelor, au dat cu pumnul în paturile și 
toaletele de oţel, au urlat despre cum America e mâncată de vie 
de viermii de la Washington și despre cum Bud Curtis merita să 
fie omorât numaidecât. 

Bud abia dacă îi mai auzea. Nu-i mai păsa. După el, puteau să 
facă bucăţi toată închisoarea și să urle cât îi ţineau plămânii. De 
fapt, asta își și dorea să facă. 

Vocea lui Falso a răsunat în sistemul de difuzoare de câteva 
ori, avertizându-i să tacă, altfel... Probabil deranjau ritualul 
morţii pe care Falso îl îndeplinea de partea cealaltă a ușii de oțel 
Dar ce mai conta dacă Daryl avea parte de puţină companii 
vocală în drum spre întâlnirea cu creatorul său? Îl deranjau pe 
duhovnicul militar care rostea ultima ceremonie? Poate că din 
cauza ţipetelor lui Falso îi era imposibil să se audă pronunţând 
sentinţa cu moartea. _ 

În cele din urmă, Bud și-a dus mâinile la urechi. Îi ura pe toți. 

— Nenorociţilor! s-a trezit strigând. Sunteţi o grămadă de 
nenorociţi! Criminali și nenorociţi blestemaţi, asta sunteți! Eu 
sunt singurul de aici care nu are mâinile murdare de sânge. Mă 
dezgustaţi, voi toți. Nu ar fi trebuit să vă nașteţi. Toţi aţi fost o 
greșeală oribilă și nenorocită! 

A tras aer adânc în piept ca să ţipe și mai tare. 

— Asta e valabil și pentru voi, porcilor polițiști! M-aţi auzit, 
ucigași mârlani, sau sunteţi prea ocupați să vă ocupați de Daryl? 

Până acum, unul dintre milițieni își scosese toaleta din podea 
și un jet mic de apă curgea prin celula lui și pe hol. Un altul 
reușise să smulgă chiuveta și începuse să lovească cu ea în 
gratiile celulei, ţipând: 

— Vino aici, Curtis, hai să-ţi spălăm gura aia mizerabilă cu 
niște săpun! Să-ţi bag asta pe gât ca să nu te mai auzim! 

Bud aproape că îi venea să râdă. Totul era atât de grotesc. 

— Minunat, idioţilor! a zis el încet. Distrugeţi totul, apoi o să 
vă înecaţi în propriul rahat până când o să vină să vă ia. 

A observat cum faptul că reacționase l-a mai liniștit, așa că a 
început să urle iar cât de tare putea. 

— Haideţi, faceţi-vă praf paturile ca să fie neconfortabile tot 
restul zilelor voastre! 

A râs în hohote, și cu cât continuau, cu atât râdea mai mult. 

Apoi au auzit ușa principală a unităţii deschizându-se și doi 
ofițeri au intrat repede și au alergat pe hol, evaluând situaţia. 
Păreau că intră în panică. Bud l-a recunoscut pe unul dintre ei ca 
fiind masivul Freddie Cambell de la postul de gardă de ieri. Era 
prima dată când Bud îl vedea pe coridorul condamnaților la 
moarte. Freddie s-a uitat în jur confuz, a strigat ceva spre 
partenerul lui, a alergat până la ușa camerei morții și a început 
să bată în ea. 

Un minut mai târziu, au venit și mai mulţi gardieni ca să-i 
răcorească pe deţinuţi cu furtunurile cu apă. Bud a fost lovit 
direct în faţă și a simţit că pur și simplu îi explodează pielea. 
jetul de apă l-a lipit de zidul din spate al celulei timp de zece 
secunde, apoi a căzut pe podea, lovindu-se cu capul de 
marginea patului, cât pe ce să leșine. 

După trei minute de haos total, se auzea numai sunetul apei 
curgând și picurând. Falso se întorsese, verificând ce făcuseră 
oamenii lui, dar Curtis nu prea auzea ce spunea. 

Ceva despre faptul că era de ajuns și că nu exista altă soluţie. 

Apoi au intrat în celula lui și l-au bătut în cap și peste umeri 
până când și-a pierdut cunoștința - o stare în care nimic nu mai 
conta și nu îl mai durea, și sufletul lui își putea găsi pacea. 

O jumătate de oră mai târziu, l-au trezit cu o găleată cu apă, 
apoi au luat-o de la capăt. 

Capitolul 34 


Era trecut de ora două duminică dimineaţa. Stingerea tocmai 
începuse când cisterna de lapte a oprit în faţa curții lui Josefine 
Maddox în sudul Virginiei. Doggie era extenuată și fizic și psihic. 

— Ai un telefon? l-a întrebat pe șofer când a lăsat-o să iasă 
din containerul de lapte. 

Terenul solid și aerul proaspăt au făcut-o să ameţească. 

— Nu, nu avem voie să dăm telefoane private în timpul orelor 
de lucru. 

— Dar o staţie radio? 

— Crezi că am o carlingă de avion acolo în faţă? 

— Dar am o problemă! i-a spus ea șoferului. 

El i-a aruncat o privire plictisită. Muncea de mai bine de 
douăzeci de ore, ce-i păsa lui dacă avea ea probleme? Nu făcuse 
tot ce putuse? 

— Trebuie să mă întâlnesc cu un bărbat în Washington, la 
prânz. 

— Ce? Îţi baţi joc de mine! a spus el enervat rău. Ce prostie 
mai e și asta? De ce am venit tocmai până aici atunci? 

— Mai știi radioul pe care mi l-ai dat? Ai auzit același program 
pe care l-am auzit și eu, nu? Deci știi ce s-a întâmplat. Nu ai vrut 
să auzi ce spuneau despre mine și tatăl meu? 

El s-a holbat la ea indiferent. 

— Tatăl meu e nevinovat. Trebuie să mă duc la Washington și 
să vorbesc cu președintele. 

— Spune-mi, nu din Washington ai scăpat ieri? De ce vrei să 
le întorci acum? Te aștepți să fii întâmpinată cu covor roșu și 
șampanie? i-a spus, apoi a zâmbit pentru prima dată. 

Nu știa că e atât de vorbăreț. 

— S-au întâmplat multe de ieri. Încă mai am prieteni în 
Washington care o să mă ajute. 

A tras aer adânc 

— Ascultă, știm că președintele Jansen nu a avut nimic de-a 
face cu moartea soţiei sale, nu? Dacă ce a zis Bugatti la 
emisiunea lui Tom Jumper este corect, atunci cineva cu o funcţie 

înaltă în guvern a fost în spatele crimei, iar președintele are 
dreptul să știe, nu crezi? 

— S-a dat stingerea. Trebuie să așteptăm până la ora cinci ca 
să putem pleca încolo. 

— Deci o să mă duci până acolo? 

— E în drumul meu, nu? Dar o să te coste. 

— Bineînţeles, ce altceva? O mie cinci sute de dolari sunt de 
ajuns? 

— Două mii, a zis el direct. 

Un bărbat cu principii. 

Bine, s-a făcut! Dar mai e ceva... 

l-a dat cei două mii de dolari și a mai adăugat o mie cinci 
sute, apoi i-a spus cum își făcuse nevoile în cisternă și că era 
mizerie peste tot pe podeaua de oțel inoxidabil. Se așteptase să 
se enerveze, normal, dar nu era pregătită pentru explozia lui de 
furie. La urma urmei, îi spusese de bunăvoie și era dispusă să-l 
plătească în plus. Dar pielea de pe fața lui neagră s-a albit brusc 
și a avut un acces de furie spontan. Nu mai auzise în viața ei un 
asemenea val de blesteme și înjurături. Bărbatul a ţipat că dacă 
era sigur de un lucru, acela era că trebuia să se prezinte la 
muncă în New York seara următoare și containerul de lapte 
trebuia să fie la fel de steril ca o sală de operaţie în timpul unui 
transplant de inimă. Ce fusese în capul ei, târfa ordinară, de se 
ușurase pe podeaua rezervorului său? 

Doggie nu i-a răspuns, ci i-a mai băgat o bancnotă de o sută 
de dolari în buzunarul de la piept și l-a lăsat clocotind în fața 
camionului de lapte. Apoi i-a sugerat că, dacă o ruga frumos, va 
împrumuta o mătură, o cârpă și un mop ud de la sora lui Rosalie 
Lee. 

e 

Casa surorii lui Rosalie Lee era departe de stradă și avea 
vopseaua de pe ziduri scorojită, ca și cum nu mai fusese 
întreţinută de zeci de ani. Arăta deprimantă și sărăcăcioasă în 
lumina palidă a lunii. Jumătate din obloane erau căzute pe 
pământ, balustrada de pe verandă se prăbușise și erau grămezi 
de gunoi și prostii aruncate peste tot. Lucruri care cândva 
costaseră trudă, sudoare și lacrimi acum putrezeau și rugineau, 
anulând o viaţă de trudă și visuri modeste. 

A bătut la ușă de câteva ori și a așteptat. Poate că nu mai stă 
aici, s-a gândit ea și și-a pus mâinile pâlnie la gură. 

— Doamna Maddox! a strigat ea spre rândul de ferestre de la 
etaj. Am fost trimisă aici de sora dumneavoastră. Vă rog, puteți 
să deschideţi ușa? 

A mai durat cinci minute până când a apărut o siluetă mică și 
vlăguită în faţa ușii cu geam. 

— Am un cuţit! s-a auzit o voce înceată și răgușită. 

Doggie și-a lipit faţa de geam. 

— Nu o să vă fac nimic, doamnă Maddox, bine? Rosalie m-a 
trimis aici. Poate mă lăsaţi să stau și să dorm câteva ore. Pot să 
vă plătesc. 

Femeia a spus că vrea să vadă banii și Doggie a fluturat două 
bancnote de o sută de dolari. Nu a salutat când a deschis ușa. 

— Mulţumesc, doamnă Maddox! a zis Doggie, dându-i banii. 

Josefine Maddox nu semăna deloc cu Rosalie. Era scundă și 
slabă și fața ei era lipsită de orice expresie. Pe umerii osoși îi 
atârna un kimono murdar, iar papucii uzaţi erau cu două mărimi 
mai mari. Cu toate acestea, acea femeie avea un aer impunător 
și dinamic. Cu siguranță avusese parte de multe încercări în 
viaţa ei, dar atitudinea ei arăta nu doar că le făcuse față, ci și că 
nu renunţase încă la luptă. 

Bătrâna a mijit ochii. 

— Ce ai făcut? a întrebat ea, băgând banii în buzunarul de la 
kimono. 

— L-am atacat pe vicepreședinte. 

— A murit? a întrebat ea. 

— Nu, e foarte bine! N-are nimic, serios! 

— Poţi să rămâi aici până se luminează de ziuă, apoi va trebui 
să pleci. 

Doggie a încuviinţat din cap. 

— Nu e sigur aici, a continuat Josefine. Miliţienii mi-au intrat în 
casă de două ori. Și-au făcut tabăra în pădurea din spate. 

— V-au făcut ceva? 

— Miliţienii? Dumnezeule, nu! Cu soldații trebuie să ai grijă. 
leri au tăiat cablurile de telefon. Probabil se așteaptă ca milițiile 
să se întoarcă, ceea ce este posibil să facă. 

Și-a dus mâinile la urechi. 

— Ascultă, iar trag! mai aproape decât ieri. 

Doggie și-a ţinut respiraţia, dar nu a auzit nimic. Această 
doamnă Maddox trebuie să fi avut auzul unui doberman. 

— Soldaţii mi-au cerut să plec de aici, dar unde naiba să mă 
duc? Nu mai știu pe nimeni în viaţă în zona asta, și în New York 
nu mă întorc. E orașul Satanei. Mai rău decât în Sodoma și 
Gomora, și mereu a fost așa, amin! Așa că rămân aici, cu 
siguranţă. La fel de sigur cum lisus este Domnul și salvatorul 
meu. 

S-a auzit o bătaie la ușă. Era șoferul. 

l-a aruncat lui Doggie o privire rece și i-a întins niște bani. 

— Uite două mii. Păstrez o mie șase sute. Va trebui să-ți 
găsești pe altcineva care să te ducă. Nu vii cu mine! 

Ea a încercat să-i dea banii înapoi. 

— Dar cum pot să găsesc pe altcineva care să mă ajute? 
Ascultă, îmi pare foarte rău pentru ce am făcut. Îmi pare rău, îmi 
pare rău, îmi pare rău, dar chiar nu am putut să mă mai abţin. 
Doar știi câte ore a trebuit să stau acolo. 

— Găseşte pe altcineva, a repetat el și s-a întors spre Josefine 
ca s-o roage să-i împrumute niște lucruri cu care să-și curețe 
containerul cu lapte. 

— Atunci câţi bani vrei? l-a implorat Doggie, scotocind prin 
geanta de plastic după mai multe bancnote. 

— Nu vreau banii tăi nenorociţi. Eu nu te duc! 

S-a răsucit pe călcâie și a dispărut în rezervorul de lapte cu un 
mop și o mătură. 

e 

Doggie Rogers a stat în bucătărie, holbându-se la ceaiul slab, 
gândindu-se ce să facă. 

— Mă întreb dacă știți cumva pe cineva care ar putea să mă 
ducă la Washington după ce se termină stingerea? 

Josefine a clătinat din cap. 

— Aţi spus că au tăiat cablurile de telefon. Asta înseamnă că 
nu aveți deloc conexiune la telefon? Nu aveţi mobil, nimic? 

Felul în care a râs bătrâna a fost un răspuns suficient. 

Doggie și-a mușcat buza. Oamenii care veneau după ea știau 
că are telefonul lui Frank Lee, era sigură de asta. Cu două ore în 
urmă îl sunase pe unchiul Danny, crezând că telefonul lui e sigur 
și a aflat că era iubitul lui John Bugatti. Doggie nu știa cum 
funcționa sistemul de supraveghere în stare de urgență al 
guvernului - nu era ceva făcut public la Casa Albă -, dar era 
sigură că erau cu ochii și cu urechile la jurnaliștii puternici 
precum Bugatti. Ceea ce însemna că știau că vrea să se vadă cu 

el în acea după-amiază la ceainăria din Washington. Ceea ce 
însemna și că știau că în prezent se afla undeva în statul 
Virginia. Altfel de ce i-ar fi sunat telefonul imediat după 
conversaţia cu unchiul Danny? Rosalie nu ar fi sunat-o la miezul 
nopţii și ea era singura care-i știa numărul. Sau nu? Doggie se 
îndoia că ar fi putut să fie unul dintre prietenii lui Frank. Fratele 
lui, Dennis, îi spusese că nu își folosise niciodată telefonul, așa 
că de ce să-l sune cineva dintr-odată? 

Nu, singura posibilitate era că telefonul era ascultat, era 
convinsă. Apelul fusese făcut pentru a i se afla locaţia. Singura 
întrebare era dacă reușiseră. 

A încercat să-și relaxeze umerii. /a-o ușor! s-a certat ea. Cum 
puteau să știe unde se afla acum? Cel mult știau doar că e 
undeva în Virginia, și Virginia era un stat destul de mare ca să 
găsești pe cineva. 

A stat și s-a mai gândit puţin. Dacă cei care o sunaseră lucrau 
pentru guvern, știau al cui era telefonul pe care îl folosea ea și, 
mai devreme sau mai târziu, avea să vină acasă la Rosalie și s-o 
forțeze să spună adevărul. Pe de altă parte, fiul cel mare al lui 
Rosalie, James, se dusese de bunăvoie la secţia de poliţie ca să 
le spună polițiștilor că Doggie venise la ei acasă, și nu aveau de 
unde să știe că, între timp, fratele mai mic, Dennis, o dusese cu 
mașina până la camionul de lapte de lângă podul Washington. 
James nu le-ar fi spus niciodată. 

Nu, bineînţeles că nu, dar mai devreme sau mai târziu, 
urmăritorii ei își vor da seama. Așa că acum era aici, fără nicio 
posibilitate de a merge mai departe și de a-l avertiza pe Bugatti 
prin intermediul unchiului Danny. Dacă mai folosea telefonul o 
dată, vor putea să-i găsească locaţia, dar dacă nu făcea nimic, îl 
trimitea pe John Bugatti direct într-o capcană. Și în tot acest 
timp, tatăl ei își aștepta moartea nu foarte departe de casa lui 
Josefine Maddox. Nu putea face nimic ca să-i salveze pe niciunul 
din ei. Absolut nimic. 

— Pot să-ţi spun Josefine? a întrebat ea precaută, încercând 
să atragă atenţia femeii slabe, dar bătrâna privea spre pădure și 
nu a răspuns. 

— Josefine, trebuie să mă ajuţi! Nu crezi că ai putea găsi pe 
cineva care să mă ducă la Washington? O să plătesc. Te plătesc 
și pe tine. Dacă nu este de ajuns, te asigur că primești restul 
mai târziu. 

A băgat mâna în geanta de plastic ca să găsească restul de 
bani. 

— Nu, nu știu pe nimeni! a șoptit Rosalie. Taci acum! 

Doggie le auzea și ea, focurile de armă din adâncurile pădurii. 

— Nu sunt aproape! a zis Doggie. 

— Şşş! Ascultă! 

Dar nu a auzit nimic. 

Josefine a luat același cuțit mare cu care o întâmpinase pe 
Doggie. 

— Ce se întâmplă? a șoptit Doggie. Nu aud nimic. 

A urmat-o pe femeie câţiva pași până în sufragerie unde 
mirosea a bătrân și țigări. 

— Data trecută au intrat pe aici, a șoptit ea, arătând spre 
veranda luminată de lună. Și cred că o să încerce iar. 

Doggie și-a aţintit privirea spre marginea pădurii și a bucății 
de pământ negru care ducea spre casă. Poate că avea o șansă 
să-l forțeze pe șofer să o ducă la Washington dacă îl ameninţa 
că îl denunţă la poliţie. Ar lua în serios o asemenea amenințare? 
Poate că da, bănuia că viaţa îi dăduse deja destul de furcă. 

Josefine s-a oprit brusc. 

— Pleacă de aici! a șoptit ea în întuneric. 

Doggie nu a văzut umbra până când nu a început să forțeze 
ușa de pe verandă. 

— Lasă-mă să intru! a spus o voce groasă, altfel o să dărâm 
ușa, și știi că sunt în stare! 

— Am musafiri. Azi nu poţi veni. 

— Număr până la trei. Unu... 

În acel moment, Josefine a început să îi invoce pe lisus și pe 
apostolii săi. 

— De ce eu? s-a plâns ea. Nu mi-am văzut mereu de treaba 
mea? 

— Doi... 

Apoi s-a apropiat de ușă și a descuiat-o. 

— Ce e cu vehiculul parcat în curtea din față? a întrebat 
vocea. 

— la ce-ţi trebuie și șterge-o de aici! a spus Josefine. 

A aprins becul și sufrageria și-a dezvăluit aspectu 
dezgustător. Toate suprafeţele, fiecare colţișor era de culoare 
maro-închis din cauza obiceiului de a fuma al soțului său 
decedat, la fel și perdelele și mobila. 

Soldatul din miliţie a intrat pe ușă și a examinat-o pe Doggie. 

— Tu ești cea care a venit cu camionul de lapte? 

Deși nu era prea înalt, era solid. Săptămânile petrecute în 
pădure lăsaseră urme pe hainele și faţa sa. Avea părul ciufulit și 
pielea demonstra că trăise zile și nopţi aproape de pământ și 
departe de o baie. Pe umărul cămâășii sale militare era cusută o 
emblemă cu litere gotice, un șoim cu aripile desfăcute și o 
pereche de arme încrucișate. Doggie nu a recunoscut emblema, 
dar semăna cu cea a celorlalte miliții. Organizațiile acestea nu 
se concentraseră niciodată prea mult pe originalitate. 

— Camionul de lapte a rămas fără benzină. Din întâmplare 
sunt blocată aici. 

Privirea bărbatului a devenit suspicioasă și s-a întors spre 
Josefine. 

— Ai o camionetă parcată în spatele șopronului. 

— Deci în sfârșit ai văzut-o. Haide, ia-o! Am cumpărat-o acum 
treizeci de ani și chiar și atunci a fost o afacere proastă. Dacă 
poţi să o faci să meargă, bravo ţie. Sotul meu sigur nu a putut. 
Dar mai întâi trebuie să găsești o cale să umfli cauciucurile. Sunt 
la fel de dezumflate ca fundul unei scroafe. 

Femeia a râs și a lăsat cuțitul jos. 

— E motorină în rezervor? 

— Probabil. 

Doggie a clătinat din cap. Acum urma să fure motorină ca s-o 
pună în camionul de lapte. Dar apoi va trebui să se confrunte cu 
șoferul furios, care cu siguranță nu avea să renunţe la camion 
cu una cu două. 

— Unde mergi? a întrebat ea, evitându-i privirea. 

— Nu e treaba ta, donșoară! 

— Bine, nu știi cine sunt, nu? 

Sprânceana ei ridicată a accentuat disprețul din voce. 

— Sunt Doggie Rogers, cea care l-a atacat pe vicepreședinte. 
Nu te uiţi la știri? Toată lumea din ţară mă caută. Am belele mai 
mari decât tine, deci cred că trebuie să-mi spui unde te duci. 

El părea neîncrezător. 

— Doggie Rogers? Dovedește-o! 

Ea s-a dus în bucătărie și și-a scos legitimaţia de la Casa Albă 
din geantă. 

— Părul e puţin altfel, dar uită-te la ochi. Eşti convins acum? l- 
a întrebat ea. 

El a analizat fotografia, apoi i-a luat geanta de plastic din 
mână. 

— Ce mai ai aici? 

Doggie a încercat să-și ia geanta înapoi, dar el a împins-o. 

— Ei, ia te uită! a zis el, scoțând un teanc de bancnote. Trei 
mii șase sute de dolari, a numărat el. Nu-i rău! Banii ăștia sunt 
așadar confiscaţi de Miliția Pulaski. Doriţi și chitanță? 

Bărbatul a scos un sunet ce se voia a fi un râset. La naiba, 
putea să scoată orice zgomot voia el cu arma pe care o ţinea la 
curea. Tâmpit nenorocit! 

Doggie și-a dat seama că, dacă venea din Pulaski, aici nu era 
chiar pe terenul lui. 

— Mergi în Pulaski? a întrebat ea. 

El nu a răspuns. În schimb, a vărsat conţinutul pungii ei de 
plastic, inclusiv telefonul mobil. 

— Bingo! a strigat el. Asta aproape că-i și mai bun. 

— Să nu cumva să-l pornești! a șuierat ea. 

El a ridicat un deget, avertizând-o să nu se apropie. 

— Dacă faci asta, locul ăsta o să fie plin de polițiști și de 
soldați în maxim douăzeci de minute. M-ai înțeles? Pe lângă 
Michael K. Lerner, Moonie Quale, Tom Jumper și John Bugatti, eu 
sunt cea mai căutată persoană din America, crede-mă! Nu folosi 
telefonul ăla, ai priceput? 

El a ridicat capul lent, arătându-și maxilarul sfidător. Dacă ar 
fi putut, i-ar fi dat un pumn în faţa aia urâtă. 

— Văd că a fost șters codul PIN de pe spate, a spus el 
grohăind. 

— Bravo, tanti! Mersi! 

Doggie s-a aruncat asupra lui și a încercat să apuce telefonul 
din mâna lui, apoi să dea cu piciorul în el, dar în zadar. Când s-a 
săturat de atacurile ei, i-a dat un pumn tare în piept care a 
azvârlit-o înapoi într-un fotoliu mucegăit. A stat acolo, 
chinuindu-se să respire, în timp ce el a pornit telefonul și a 
format un număr. A dat din cap în timp ce privea în gol. 

— Benson la telefon. Vin în Cairo... Da, am prins o ocazie. O 
să ajung în patru sau cinci ore... Da, pe la opt sau nouă. „Paleta” 
e pregătită? 

A încuviinţat din cap încă o dată. 

— Avem oameni? Fantastic! O să fie ca un fulger, la naiba! 
auzi, o am pe Doggie Rogers aici cu mine... Da, ea... Da, o am 

sub control. Are o legitimaţie de la Casa Albă, așa că poate... 
Exact! Întocmai. O iau cu mine. 

A închis clapa telefonului și l-a băgat în buzunar. 

— Inchide-l de tot! a șuierat ea din nou. 

Era singurul mod în care putea să rostească cuvintele. 

— Scuze! Mi s-a descărcat bateria săptămâna trecută, și mai 
bine te omor decât să te las să-l închizi. Încearcă și ai să vezi! 

— Nenorocitule! Să nu zici că nu te-am avertizat! 

A apucat-o pe Josefine de obraji și i-a strâns faţa slabă și mai 
mult. 

— Du-te la culcare, femeie! Plecăm acum. 

Apoi a tras-o pe Doggie de pe fotoliu. 

— la-ţi haina! a poruncit el. 

Ajuns afară în frigul înţepător, s-a îndreptat spre șopronul în 
spatele căruia era camioneta. Când au trecut pe lângă camionul 
de lapte, au auzit înjurături dinăuntrul cisternei. Şoferul încă se 
chinuia să-și facă treaba murdară. 

— Ce naiba? E cineva acolo? a zis el, scuturând-o în timp cea 
scos pistolul de la curea pentru prima dată. Urcă-te în cabină. Te 
omor dacă scoţi un deget afară, m-ai înţeles? 

Ea l-a ascultat și l-a auzit urcând în cisterna din inox. Apoi a 
strigat prin deschizătura de sus și s-au auzit sunete înăbușite 
din container, însoţite de ţipete de nedeslușit. Apoi au ajuns 
amândoi în fața camionului. Şoferul era și mai livid decât 
înainte, dacă se putea așa ceva, dar asta nu-l ajuta cu nimic. 

e 

Două ore mai târziu, se îndreptau spre nord. Miliţianul stătea 
în fața ei, în cisternă, aproape pe întuneric, și-și pregătea o 
țigară. Era nebărbierit și neîngrijit, cu arma la curea; ar fi putut 
să fie unul dintre războinicii gherilei lui Che Guevara. Trapa de 
deasupra lor era deschisă, așa că vedeau ultimele stele 
pierzându-se pe cerul dimineţii. El nu acceptase cu niciun chip 
să fie închis de tot. În cabină, șoferul trecuse printr-o 
transformare și devenise blând ca un mielușel. Miracolul se 
petrecuse deoarece trebuise să renunțe la pistol și la portofel. 
Nu pentru că brusc ajunsese fără apărare și fără bani - ceea ce 
era destul de rău ci pentru că miliţianul îi spusese că îi găsise 
adresa de acasă și îl informase că familia lui va plăti consecinţe 
grave dacă nu îi ducea acolo unde trebuie. Un simplu telefon, 
spusese el, bătând cu degetele în celularul lui Doggie, și se 

termina cu soţia și cele două fiice ale sale supraponderale. Ura 
că era nevoit să facă asta, spusese el, deoarece avea și el două 
fiice. Dar asta era situaţia. 

Amenințarea avusese efectul scontat și acum șoferul era din 
nou la volan, schilodit și bodogănind în barbă, în timp ce 
conducea camionul de lapte cu viteză. Cu cât mai repede, cu 
atât mai bine, dacă voiau să ajungă la New York până să se lase 
seara. 

Nu o să reuşim! s-a gândit Doggie. Ne vor localiza cu mult 
timp înainte să ajungem acolo. 

Miliţianul a tras de câteva ori din ţigară și a verificat 
conţinutul portofelului șoferului încă o dată, golindu-l obiect cu 
obiect. Apoi a scos banii pe care îi luase de la Doggie și i-a pus 
în portofel lângă banii pe care femeia i-i dăduse șoferului. Apoi a 
băgat mâna în buzunarul de la piept și a scos două coli de hârtie 
liniate împăturite. Le-a desfăcut și le-a studiat puţin cu o 
satisfacţie evidentă, le-a împăturit la loc și le-a băgat în portofel. 
Era foarte mândru de el când a pus portofelul la loc în buzunarul 
gecii de camuflaj. 

— Unde mergem? a întrebat ea pentru a cincea oară. 

— La Cairo, ţi-am mai zis. 

— Da, asta am înţeles și eu. Dar Cairo e în Georgia, în West 
Virginia sau unde? Sunt Cairo peste tot, în toate statele, deci 
unde? 

Tipul nu a răspunse, doar a scuipat pe podea. Șoferului va 
trebui să curețe din nou. 

— Trebuie să ajung la Washington până la prânz. Viaţa tatălui 
meu depinde de asta, înţelegi? 

— Ce poţi face de acolo? 

Doggie i-a observat privirea atentă. Nu era atât de prost pe 
cât părea. Da, ce putea să facă ea la Washington? Nu prea 
putea să spună că-i va face o vizită președintelui. Mai bine nu 
spunea mare lucru, de fapt. Și-a mușcat buza de sus. La naiba 
cu podeaua aia rece, iar era acolo! Și era într-un pericol mai 
mare ca niciodată. 

— Cum le cheamă pe fiicele tale? a întrebat ea. 

S-a gândit că era o cale bună de a-l mai înmuia puţin. 

Bărbatul a privit-o dispreţuitor. 

— Cum îl cheamă pe iubitul tău? a imitat-o el. Ca să-i trimit o 
vedere și să-i spun în ce coș de gunoi ţi-a ajuns capul dacă nu 
taci și mai spui prostii din astea. 

Ea a coborât privirea. 

— La ce o să-mi foloseşti legitimaţia? Nu o să poţi niciodată să 
intri în Casa Albă, dacă la asta te gândești. 

— Numele și pozele pot fi schimbate dacă e nevoie. Și s-ar 
putea să fie nevoie, așa că taci! Sau poate te trimitem pe tine. 

Apoi a sunat telefonul și bărbatul l-a scos din buzunar. 

Doggie a înlemnit. 

— Nu răspunde, a șoptit ea. Acum știu aproximativ unde ne 
aflăm, dar nu exact. O să-i ajuţi să ne prindă în capcană. 
Oprește-l! Acum! 

El s-a uitat la ecran. 

— Da, Benson la telefon! 

A clătinat din cap și s-a uitat la ea. 

— S-a întrerupt. Probabil că nu e bun semnalul. 

S-a uitat în jur la pereţii curbați ca și cum ei erau de vină 
pentru faptul că se întrerupsese apelul. 

— Oprește-l acum! a repetat ea. 

— Hei... 

S-a uitat din nou la ecran. 

— Cineva ţi-a lăsat un mesaj în căsuţa vocală. 

— De unde știi? 

— Nu-ţi știi propriul telefon? Poţi să vezi aici. 

l-a arătat o iconiţă de pe ecran. 

— Oprește-l odată! a zis ea din nou, simțind cum îi transpiră 
fruntea. 

Cine ar fi putut să i lase mesaj? 

— Bun, e un tip care-și spune „T”. Amuzant nume. Sună 
destul de bătrân. Sper că nu e iubitul tău. 

Bărbatul a râs. 

Deci femeia aia enervantă de la centrala Biroului Șerifului din 
Highland îi dăduse totuși numărul ei lui T. 

S-a aplecat spre el imediat, încercând să pună mâna pe 
telefon. 

— Dă-mi-l! a poruncit ea. 

— Zice că are informaţii importante. Că Thomas Sunderland e 
implicat. Se referă la vicepreședintele nostru? 

Doggie și-a șters fruntea și a dat din cap, așteptând până 
când el a ascultat și restul mesajului. 

— Pot să aud și eu? 

— A, acum te-a găsit curajul? Acum un minut voiai să-l închid, 
nu? 

— Îmi pare rău! Lasă-mă să aud mesajul, te rog! a zis ea, apoi 
avea de gând să ia telefonul și să-l facă bucăți. 

El a apăsat pe un buton și i-a dat celularul. 

Ea făcut semn cu mâna nerăbdătoare în timp ce asculta. 
Grăbește-le, T, l-a rugat ea în gând, treci la subiect înainte să ne 
găsească! 

Dar T nu putea să se grăbească pentru că avea atâtea de 
spus. Și cu cât asculta mai mult mesajul, cu atât devenea mai 
neliniștită. 

T obținuse niște informaţii importante despre caz, da. Thomas 
Sunderland era implicat, și T voia să se vadă cu ea la 
Washington la ora douăsprezece ziua, la Barnes & Nobles, la 
intersecția dintre străzile 12" și E. 

Îi dăduse o rază de speranţă, dar în același timp o sugrumă 
panica. Ea era acolo, stând față în față cu un fanatic miliţian 
înarmat care mergea Dumnezeu știe unde, și având două 
întâlniri importante la ore apropiate în Washington peste câteva 
ore. Din fericire, cele două locuri de întâlnire erau pe cât de 
apropiate se putea, dar brusc și-a dat seama că ambele locuri 
erau situate mai mult sau mai puţin în preajma Hoover Building 
- sediul FBI. La ce naiba se gândiseră ea și T? 

A clătinat din cap. În cazul lui T, probabil că încă nu știa că era 
principala persoană căutată la nivel naţional. Dar cum se poate 
să nu fi știut? Era ofițer de poliţie, ce naiba? Era ceva dubios la 
întâlnirea asta? Să fi fost o capcană? Nu, fir-ar nu avea să 
înceapă să se îndoiască de e/ La urma urmei, și ea alesese un 
loc care era la fel de stupid și de periculos. 

Apoi a ridicat braţul ca să arunce telefonul în podea. 

Probabil că tipul prevăzuse asta; poate că lupta pentru 
supravieţuire din pădure îi ascuţise simţurile și instinctul. 
Oricum, următorul lucru de care Doggie a fost conștientă a fost 
o durere cumplită în antebraţ și la încheietură. Nu a apucat să-i 
vadă mâna apropiindu-se, a simţit doar lovitura în urma căreia 
și-a tras braţul pe lângă corp din reflex. Apoi bărbatul i-a smuls 
telefonul din mâna amorţită de durere și a împins-o înapoi. 


VP - 410 


— Închide-l! l-a implorat ea, dar a început să sune iar. 

A părut nehotărât o clipă înainte să răspundă. 

— Benson la telefon! Tu ești, Eric? 

Doggie a clătinat din cap. Peste cinci minute, apărătorii legii și 
ordinii aveau să vină peste ei și să-i oprească, asta dacă nu 
preferau să-i arunce în aer cu ajutorul unui elicopter. 

— Oprește tâmpenia aia, nenorocitule! a ţipat ea cât de tare a 
putut. 

El s-a încruntat, a întrebat din nou dacă era Eric și a închis 
clapa. De data asta l-a închis de tot. 

— E vina ta, a spus ea, masându-și brațul. Ar fi trebuit să mă 
asculţi. 

— Au întrebat dacă e vocea ta, au auzit ţipete în fundal. 

— Da, te cred! a spus ea, dar gândul că ar fi fost așa a făcut-o 
să se cutremure. 

— Știu că ne îndreptăm spre nord, au spus. 

— Așa este? 

— Taci dracului! Ar trebui să te leg și să te arunc afară cu 
telefonul ăsta băgat în chiloţii ăia roz ai tăi. 

— Atunci de ce n-o faci? 

Fața lui nu se vedea bine, dar lumina ţigării pulsa mai rapid. 

— Ce e o „paletă”? Ai menţionat asta mai devreme la telefon. 

— Taci naibii, ţi-am spus! 

— A, e ceva rău? Am crezut că e un fel de vibrator. Nu vorbeai 
cu soţia ta? 

— Taci din gură, Doggie Rogers, altfel de strâng de gât! 

Ea a stat ceva timp liniștită, studiind trapa deschisă din 
tavanul cisternei. O gimnastă olimpică probabil putea să sară 
până acolo, să iasă afară și să închidă trapa înainte ca idiotul 
ăsta să-și dea seama ce se petrece. 

Apoi a auzit sunetul sirenelor în depărtare. Deci cursa 
începuse. Poliţia, Garda Naţională, armata și agenţii de la FBI 
sau FEMA - nu mai conta. În momentul de faţă, toţi îi erau 
inamici. 

— Ce o să faci dacă suntem opriţi și încep să ţip? 

— Nu o să faci asta. 

— Nu fi atât de sigur. 

— E greu să ţipi când ai gâtul tăiat, nu crezi? 

Și-a aruncat ţigara pe podea. 

— Atunci de ce mă mai iei cu tine? 

l-a zâmbit larg pentru prima dată. 

— E o recompensă pe capul tău și e mare. Nu știu dacă 
moartă sau vie, dar pentru mine e tot aia. 

Doggie s-a uitat iar în sus la deschizătura din tavan. Teoretic, 
putea să se sprijine în coate pe marginea ei, dacă sărea vreo 
patruzeci de centimetri. Și-a încordat mușchii de la coapse. 
Dacă bărbatul scotea un cuţit, va încerca. 

— Bine, promit să tac dacă-mi spui unde mergem, a zis ea, 
cât de calmă a putut. Oricum o să știu când o să ajungem acolo, 
așa că de ce nu-mi zici acum? 

El și-a suflat nasul pe podeaua din oțel. 

— La Washington, bine? Acum gata cu întrebările. 

Washington! Încă mai avea o speranţă. 

— Bine... a zis ea, uitându-se la cizmele lui pline de nămol și 
gândindu-se că ar ieși în evidenţă în orașul curat. Și ce se 
petrece la Washington? 

— Ce ţi-am zis eu mai devreme? 

— Bine, o să tac! 

(J 

Soarele a răsărit exact la ora șase și sunetul sirenelor de 
poliţie din spatele lor se amesteca cu zgomotele motoarelor 
celorlalte vehicule. De câteva ori s-a auzit ca și cum treceau pe 
lângă mașini. A auzit strigăte și ordine de afară și camionul de 
lapte a încetinit. După ce a întors rapid de câteva ori, zgomotele 
au dispărut din nou. Au mai mers câteva minute, după care 
șoferul a frânat de câteva ori și a oprit vehiculul. 

— Ce naiba face ăsta? 

Miliţianul care își spunea Benson s-a lăsat pe vine, pregătit să 
sară. 

— Poate că am ajuns la un punct de control, a șoptit ea. Fă 
liniște! 

Au stat nemișcaţi puţin până când capul șoferului a apărut în 
dreptul trapei din tavan. 

— Trebuie să închid asta! i-a anunţat el. E o coadă lungă de 
mașini în față, deci trebuie să fie un punct de control. Nu o să 
las să se vadă un camion de lapte cu plăcuță de înmatriculare 
de New York și trapa deschisă. 

Miliţianul și-a scos pistolul și s-a ridicat în picioare. 

— Nu o închizi, m-ai înţeles? 

Doggie a ridicat privirea spre șofer. 

— Am avut noroc până acum, a spus el. Nu au fost prea mulţi 
soldaţi și polițiști, dar lucrurile nu vor rămâne așa. 

— Ce se întâmplă? a întrebat ea. 

Șoferul a ridicat privirea când a trecut o mașină, apoi a 
răspuns: 

— Unul dintre posturile de radio pirat a spus că toate unităţile 
militare și de poliţie au fost chemate la Washington. Prim- 
ministrul Marii Britanii îi va face o vizită președintelui peste 
câteva ore și nu vor să-și asume niciun risc. Dar ne apropiem de 
un punct de control acum, așa că va trebui să închidem din nou 
trapa. 

A pus mâna pe capac și l-a înclinat puţin. 

— Bă, ești surd sau ce ai? 

Benson a îndreptat pistolul spre el. 

— Dacă dau telefonul ăla, familia ta e terminată. Mă 
urmărești? 

Şoferul a înlemnit, oţelul reflectând razele soarelui pe fața sa, 
ceea ce însemna că se opriseră într-un vârf de deal. 

Părea că își cântărește următoarele cuvinte ca să sune cât 
mai convingător posibil. 

— Promit că o să o deschid iar, a zis el, promit! 

— Du-te dracului, ratatule, șacalule negru! 

Faţa închisă la culoare de deasupra lor s-a schimbat, ca un 
nor care acoperă soarele. Toate ridurile au dispărut de pe fața 
sa, ca și cum toate neliniștile lui dispăruseră. 

— Deci spui că nu ai sunat încă pe nimeni legat de familia 
mea? 

— Nu, dar o s-o fac dacă insiști cu asta. Întoarce-te în cabină 
și condu în continuare. 

Ţeava pistolului lui Benson atingea acum fruntea șoferului. 

— Bine, bine. Dacă așa o să fie, atunci așa să fie! a acceptat 
el, retrăgându-se. 

Dacă nu închide trapa aia, o să fim prinși în cel mult un sfert 
de oră! s-a gândit Doggie cu o secundă înainte ca bărbatul 
negru să apară și să audă zgomotul infernal a trei împușcături 
rapide, care au făcut containerul să vibreze. Nu l-a văzut pe 
Benson căzând, dar a simţit sângele cald stropind-o pe faţă. 
Apoi trapa s-a închis cu zgomot. 

Deci șoferul mai avusese o armă și hotărâse să-și asume 
consecinţele. Și acum familia lui era în siguranţă. 

Se apropiau de un punct de control și ea stătea acolo, cu un 
cadavru găurit lângă ea. lar întunericul era mai negru ca 
niciodată. 

Capitolul 35 


Wesley se afla într-o situaţie foarte disperată. Nebunia era la 
putere indiferent în ce direcţie priveai, și absolut nimeni nu 
putea să nege că nu se simţea extrem de afectat de asta. Vechii 
prieteni deveniseră mari inamici și foștii inamici începuseră în 
mod surprinzător să fie de acord în orice privinţă. Tot felul de 
miliții se uniseră și între timp oamenii nu îndrăzneau să spună 
ce au pe suflet în fortăreaţa libertăţii, Casa Albă. 

Începeau să se audă zvonuri despre o dezertare în armată și 
planuri despre o lovitură de stat. Ofițerii deja fuseseră executați, 
dar mulţi reușiseră să scape. Șeful Statului Major, generalul 
Powers, deja începuse să dea explicaţii de multe ori în Sala de 
Situaţii de Urgenţă și să asigure Consiliul de Securitate 
Naţională de loialitatea sa. 

Nu, nu mai rămăsese nimic sacru. Nici legile ţării, nici codurile 
universale ale eticii și moralei, nici Cele Zece Porunci. Toate 
normele și obiceiurile erau ignorate sau desacralizate, iar 
Wesley avea de gând să oprească asta. 

Lance Burton ajunsese să fie ultimul aliat pe care îl mai avea 
la Casa Albă de vreme ce Donald Beglaubter fusese omorât, iar 
Doggie dispăruse. Dar Lance avea o vârstă înaintată și era din 
ce în ce mai ușor de văzut cât de mult îl afecta slujba sa. 
Lucrase cel puţin șaisprezece ore pe zi săptămâna trecută și 
chiar și duminica aceasta primiseră ordin să muncească dis-de- 
dimineaţă. Lance se plânsese de o ușoară durere în piept, dar 
stătea la birou ca întotdeauna, încercând să facă faţă celor mai 
urgente probleme, precum și să ţină închise toate secretele din 
debaraua sa plină de aparatură electronică. 

Vorbiseră o singură dată de când își juraseră reciproc că, 
atunci când va veni timpul, măcar unul dintre ei va face pasul 
de a vorbi despre supravegherea birourilor lui Jansen și 
Sunderland. Dar când avea să fie asta? Wesley cu siguranţă nu 
știa. Pactul lor îl neliniștea. 

Mâine - luni - după ce geamgiul termina cu geamurile, puteau 
să înceapă să asculte ce se discuta în Biroul Oval. Atunci, a zis 

Burton, vor vedea ce vor afla. Nu era plăcut să se gândească la 
asta. 

Stătea cu capul între notițele pentru discursul pozitiv al zilei 
când a intrat secretara sa. Avea ochii umflaţi, ceea ce nu era 
normal pentru o femeie care fusese practic toată viața 
preocupată să arate splendid, indiferent de circumstanțe. Mama 
ei conducea departamentul de informaţii la Beauty Parlor, o 
revistă săptămânală cu ponturi de frumusețe pentru toate 
femeile, dar acum arăta de parcă trădase tot ceea ce fusese 
învățată. 

— Ce se întâmplă, Eleanor? a întrebat el. 

Ea nu a zis nimic; pur și simplu nu putut să rostească nimic. 

— la loc, te rog! 

l-a făcut semn spre fotoliu, dar ea a rămas în picioare. 

— Nu te grăbi, Eleanor, ai răbdare! 

A încercat să găsească ceva pe birou ca să o consoleze, o 
batistă curată, un șervețel, dar nu a găsit nimic. 

— Sunt bine, a spus ea, ștergându-se la ochi. 

Era clar că nu era așa, dar așa trebuia să pară. 

— Haide, spune odată, Eleanor! Sunt sigur că putem s-o 
rezolvăm. 

Uneori, comentariul greșit la momentul potrivit poate da 
rezultate. Rezultatul în acest caz a fost un torent de lacrimi, care 
în cel mai bun caz îi întindea rimelul pe faţă și, în cel mai rău caz 
era începutul unei căderi nervoase care îi va da și mai mult de 
furcă. S-a ridicat în picioare și a strâns-o în braţe, îndemnând-o 
să rostească cu voce tare ce problemă are. 

S-a uitat în ochii ei triști. 

— Cu toţii avem probleme în ultima vreme, Eleanor, a spus el. 
A ta care e? 

Secretara i-a aruncat o privire care ar fi captat imediat atenția 
oricărui bărbat. 

— Am fost treziți în dimineaţa asta de niște bărbați care 
băteau la ușă. L-au acuzat pe soțul meu că a ajutat familiile 
politicienilor închiși și l-au luat cu ei. Nici măcar n-a apucat să-și 
ia haina pe el... 

A început să plângă în hohote și abia dacă auzea ce spunea. 

— Chiar în faţa copiilor noștri, a adăugat ea. 

Apoi a strâns din buze, și-a recăpătat controlul și și-a vărsat 
furia. 

— Bărbatul ăla trebuie să facă sex! 

— Poftim, Eleanor? Cine? Soţul tău? 

— Of, haide, Wesley! 

Avea ochii plini de dispreț. 

— Unele fete au încercat să-și dea seama cum ar putea să 
ajungă la Jansen. Singurul lucru de care are nevoie este să i se 
scoată creierul. Cu totul! Să i se scoată toate tâmpeniile alea 
înfricoșătoare din cap. Suferă de un fel de blocaj mental. Cel 
puţin asta este concluzia la care am ajuns cei mai mulţi, inclusiv 
eu. 

Wesley s-a uitat la secretara sa de obicei sobră și a clătinat 
din cap. Da, pesemne că era aproape de a face o criză, dar cine 
putea s-o învinovăţească? 

— Bine, Eleanor. Măcar de-ar fi atât de simplu! 

S-a întors cu spatele la ea. 

— Unde e soţul tău acum? Știi? 

A observat cum se chinuia să-și înfrâneze lacrimile din nou. 

— E pe bulevardul Nebraska. 

— La Securitate Internă? 

— Da. 

El s-a uitat la ceas. Era ora unsprezece fără cinci. 

— O să văd ce pot face, a spus el. Peste douăzeci de minute 
va fi o ședință în Biroul Oval. Secretarul Johnson de la Securitate 
Internă o să fie și el acolo. 

e 

Stăteau cu ceștile de cafea fierbinte în față, dar nimeni nu s-a 
atins de ele. Mai erau doar două ore până când Terry Watts, 
prim-ministrul Marii Britanii, trebuia să aterizeze pe gazonul 
Casei Albe, iar Secretarul Billy Johnson de la Securitate Internă, 
Secretarul Apărării Wayne Henderson și Secretarul de stat Mark 
Wise erau cu toţii îngrijoraţi că securitatea nu era optimă. 

— Sunt o mulțime de lucruri care ar putea merge prost! a 
spus Johnson. Nu știm sigur ce pun la cale Vulturii cu Cap Alb și 
nici celelalte grupuri de milițieni. Știm doar că, în ultimele 
douăzeci și patru de ore, activitatea lor s-a intensificat. Cel puţin 
zece dintre liderii lor au fost observați departe de ascunzătorile 
lor obișnuite și unul dintre sergenţii lui Moonie Quale a fost prins 
ieri, la douăzeci de kilometri în afara Washingtonului. 

— Și aţi reușit să-l faceţi să vorbească? La întrerupt 
Sunderland. 

Părea mai îngrijorat ca de obicei. 

— Nu, din păcate! A fost un schimb de focuri și a reușit să se 
împuște în cap. 

— La naiba! a comentat Sunderland și s-a lăsat pe spătar. 

— Da, dar știm din diferite surse că se pregătește ceva, a 
continuat Johnson, ceva ce bănuim că se va petrece astăzi. 
Oamenii mei insistă că trebuie să închidem podurile care 
traversează râul și să oprim circulaţia pe străzile 12" și 18" spre 
vest, și de pe Independence Avenue spre K Street, de la sud la 
nord. Ei spun că e singurul mod prin care putem asigura 
controlul deplin asupra situaţiei. Putem începe să aplicăm 
aceste măsuri acum. 

— Ascultaţi! a zis Secretarul Apărării. 

— Dar de unde știm dacă Terry Watts va crede în iluzia 
noastră că totul este normal? Dacă prim-ministrul vede Elipsa 
complet goală când aterizează elicopterul lui, nu-și va da seama 
că ceva este în neregulă? a întrebat Secretarul de stat. 

— Putem să punem militari îmbrăcaţi în civili prin zonă, a 
propus Șeful Statului Major, Omar Powers. Avem cel puţin două 
mii de oameni pe care putem să-i punem pe poziţii într-o oră. E 
destul timp. 

Președintele Jansen i-a privit pe toţi cu calm din spatele 
biroului. 

— Un plan ca acesta iese din discuţie. Cu o oră și jumătate în 
urmă, o echipă de treizeci de oameni de la forţele speciale 
britanice, SAS, a aterizat lângă Naţional Mall. Oamenii lui Billy 
Johnson de la FEMA vor coopera cu ei în următoarele 
cincisprezece ore, ceea ce înseamnă că britanicii vor putea să-i 
detecteze și să-i înregistreze pe soldaţii noștri îmbrăcaţi în civil. 
Nu putem face nimic atât de radical fără a fi descoperiţi. Sunt 
perfect de acord cu o zonă de securitate lărgită, dar în rest 
trebuie să rămânem la procedurile de securitate normale pentru 
vizita unui lider de stat. 

— Îmi pare rău, domnule președinte, dar trebuie să instalăm 
soldaţi îmbrăcaţi în haine obișnuite. Nu vă faceți griji, putem 
face în așa fel încât cei de la SAS să nu devină suspicioși. 

Billy Johnson și-a mișcat corpul imens pe scaun. 

— Vedeți voi, în ultimele câteva zile am ajuns să realizăm că o 
mare parte a capitalei care le ajută pe miliții să-și continue 
activitatea o constituie marile afaceri. Am reușit să descoperim 

tranzacţii neobișnuit de mari. Tipii din industriile grele - mai ales 
din industria armelor - au mulţi bani la dispoziţie, după cum 
bine știm. Vizita lui Terry Watts este o oportunitate unică pentru 
ca acești oameni ai finanţelor să facă în așa fel încât situaţia din 
țară să fie dezvăluită restului lumii, odată pentru totdeauna. Nu 
vreau să spun că ne putem aștepta la un atac armat sau la o 
încercare de asasinare; există multe alte posibilităţi. Pliante sau 
megafoane puternice, de exemplu. Și, deși controlăm destul de 
bine demonstrațiile organizate, nu putem preveni în totalitate o 
tulburare mare bruscă în mulțimile de lângă Lincoln Memorial 
sau din Franklin Square și folosirea gazelor lacrimogene sau a 
tancurilor cu apă. Mă tem că orice e posibil. Nu putem garanta 
un control deplin până când nu închidem zona de tot și nu avem 
suficient personal în apropiere. 

Jansen s-a gândit puţin și a încuviinţat din cap. Era evident că 
realizarea faptului că lucrurile trebuiau să fie în felul acela nu-i 
convenea... Wesley știa cât de pragmatic putea să fie, dacă 
avea ocazia. 

— Putem avea încredere în oamenii tăi? a întrebat Jansen. Ai 
mulţi angajaţi la comanda ta. 

Exact la asta se gândea și Wesley. 

— În ultima vreme am făcut curăţenie. Totul este sub control, 
da! 

— Dar tu, Omar? Și tu îi controlezi pe soldaţii tăi? 

— Desigur, domnule! Folosim unităţi de elită aici. Toţi sunt 
oameni buni, fiţi sigur de asta. 

— Nu vreau să sfârșesc precum Anwar Sadat, înţelegi, nu? 

— Nu, bineînțeles că nu! 

Generalul Powers a ridicat braţele și-și întinse mâinile, așa 
cum îl mai văzuse Wesley făcând de atâtea ori înainte când le 
vorbea soldaţilor săi în Irak, Sudan și Israel. 

— Puteţi avea încredere deplină în bărbaţii și femeile mele, 
domnule Președinte, ceea ce din păcate Anwar Sadat nu a putut 
face. Aici suntem în Statele Unite ale Americii. 

Wesley i-a aruncat o privire lui Lance Burton, fiind sigur că 
gândea aproximativ la fel ca el legat de ultima declaraţie a lui 
Powers. Simţea că se apropia o catastrofă, ceea ce făcea să îi fie 
destul de greu să facă faţă faptului că peste douăzeci de minute 
avea să stea pe podiumul sălii de conferinţe de presă, 
improvizând pe tema vizitei de stat a prim-ministrului britanic, 

apoi trecând la un discurs irelevant despre numărul neobișnuit 
de mare de operaţii la vezica biliară care avuseseră loc în toată 
țara în ultimele zile. Aceasta era vestea bună a zilei, aleasă cu 
atenţie de Thomas Sunderland, dar în mod incredibil sugerată 
de însuși Wesley. 

Deci în timp ce el anunţa populaţia câte tone de pietre la 
vezica biliară fuseseră eliminate în ultimele douăzeci și patru de 
ore, trupele lui Billy Johnson și Omar Powers aveau să închidă 
bine Washingtonul și să atace la cel mai mic semn de nereguli 
într-un scenariu care nu lăsa nimic la voia întâmplării. Asta 
însemna golirea metrourilor de toţi oamenii fără adăpost și de 
alţi nedoriți, formarea unui inel de fier în jurul străzilor din 
apropiere, hărţuirea cetăţenilor nevinovați, strângerea lor de pe 
străzi. Închiderea - „dispariţia” - lor. Toate astea, când el ar 
putea - ar trebui - să stea în faţa camerelor de știri live și să-i 
avertizeze pe oameni să stea în case și să aibă grijă de ei și de 
cei dragi. Că oricine se apropia de Capitol sau de Casa Albă nu 
putea fi sigur că se va mai întoarce acasă în siguranţă. 
Pregătirea acestei vizite de stat glorioase nu avea să decurgă 
fără repercusiuni violente - asta trebuia el să spună. Dar știa că 
nu avea s-o facă. 

— Bine. E bine, Omar! a spus președintele. Nu e ca și cum îmi 
fac griji să ies afară azi. 

S-a uitat la Sunderland. 

— Apropo, care este situaţia cu „Dot.com-ul”?, Thomas? Cât 
de departe am ajuns? 

Sunderland i-a aruncat o privire lui Wesley. 

— Nu sunt sigur că ar trebui să discutăm asta acum, domnule 
președinte. Nu poate aștepta? 

Jansen l-a urmărit cu privirea pe Sunderland și s-a oprit la 
Wesley. Bruce Jansen părea relaxat, practic liniștit, ca și cum 
nimic de pe lumea asta nu putea să-i zdruncine credința că tot 
ceea ce făcea era pentru binele tuturor. 

— Wesley, ne referim la faptul că acum suntem pregătiţi să... 

A făcut semnul ghilimelelor cu degetele. 

— „..„reglementăm” internetul. Normal că nu poţi face public 
acest lucru, dar bineînţeles că trebuie să știi și tu despre asta. 
Cred că vicepreședintele Sunderland este de acord cu mine. 


29 Companie care își desfășoară cea mai mare parte a activităţii pe internet, de obicei 
prin intermediul unui website care folosește domeniul popular „com” (n. red.). 

Wesley a observat dezaprobarea de pe fața lui Thomas 
Sunderland. Bineînţeles că acesta știa că Wesley se opunea cu 
putere închiderii internetului și că avea să lupte până la capăt 
împotriva acestei idei. 

— Nu putem. Nu putem închide internetul! a spus Wesley. 
Sute de milioane de oameni vor trăi un calvar. Sectorul financiar 
se va prăbuși complet și deja e într-o stare proastă. În vremurile 
acestea moderne internetul nu poate pur și simplu să fie 
sabotat, consecinţele ar fi imposibil de calculat. Întreaga lume 
se va întoarce împotriva noastră. 

— Încetează, Wesley! Nu vorbim despre oprirea sateliților, 
bine? Dar din câte văd la Sunderland, cred că ar fi mai bine să 
trecem la următorul aspect al planului. 

Expresia de pe fața președintelui nu lăsa nicio îndoială că 
subiectul acela era închis. 

— Dar ca să știi și tu, noi putem face asta și o vom face, după 
ce se va termina vizita prim-ministrului. Este esenţial, dacă 
vrem să menţinem controlul. Întrebarea este când vom începe și 
cât timp va dura. 

l-a surprins privirea lui Sunderland. 

— Da, Thomas? 

— Prim-ministrul va ajunge în curând. Trebuie să mai trecem 
o dată peste planul nostru. 

— Da, așa să facem. Wesley, ţi se va spune mai târziu! Dar 
trebuie să știi că primul nostru obiectiv este să infectăm 
anumite site-uri web cu un virus fatal. Probabil îți dai seama la 
ce site-uri mă refer. 

— Da, a răspuns el încet. 

Nu mai avea multe de spus. Totul urma s-o ia la vale de acum 
înainte, nu era prima dată în istorie când cei aflaţi la putere 
încercau să suprime dreptul opoziţiei de a se exprima liber. 

Nu, Hitler și Stalin nu trăiseră în zadar. Bineînţeles că era mai 
bine fără site-urile extremiste - Ku Klux Klan, Hells Angels, Moral 
Minority, Vulturii cu Capete Albe - și fără pornografia infantilă, 
rețetele pentru bombe și ciudaţii din cultele satanice. Dacă era 
după el, n-aveau decât să fie exilați cu toţii pe o insulă pustie și 
să se facă praf unii pe alţii. Dar cum rămânea cu opoziţia care 
avea dreptul să comenteze? Indignarea pe bună dreptate a 
omului de rând sau a maselor care nu erau suficient de 

inteligente încât să se poată exprima? Și ei trebuiau să fie 
călcați în picioare? 

Jansen a mai bătut din palme o dată. 

— Bun. Să ne ocupăm mai întâi de procedurile de securitate, 
apoi vom trece peste întregul plan, pas cu pas. Lance, poţi tu te 
rog să iei notițe? 

(3 

Mai mulți membri ai echipei de securitate de la Casa Albă 
observaseră calitățile fizice ale lui Eleanor Poppins și erau 
bucuroși să o lase să-l aștepte pe Wesley în fața Biroului Oval. 
Işi aranjase machiajul și, în ciuda cearcănelor, reușise să arate 
autoritară și fermecătoare. Erau mulți care și-ar fi dat brațul 
drept pentru o audienţă privată de câteva minute cu secretara 
lui Wesley, dar în acel moment Wesley nu era unul dintre ei... 

Femeia l-a salutat agitată. 

— Ce a zis Billy Johnson, Wesley? L-ai întrebat? 

S-a uitat la ea, dorindu-și ca ea să dispară. Cine naiba se 
crezuse el de-i dăduse speranţe deșarte? Nu avusese cum să 
aducă vorba de un subiect atât de lipsit de importanţă ca 
arestarea soțului lui Eleanor Poppins când președintele și ceilalți 
aveau lucruri mult mai importante de discutat. Nu, nu făcuse ce 
promisese și nu era foarte mulțumit de el însuși. 

— Nu chiar, Eleanor! a răspuns el. 

— „Nu chiar”? Ce înseamnă asta? 

— Vreau să spun că nu a zis nimic clar. Nu știa de cazul 
acesta. 

— Dar i l-ai menţionat? 

— Da, da, dar degeaba! Nu știa nimic, Eleanor. 

Femeia l-a urmat în biroul lui. 

— Dar ai spus că el ar putea să ajute, nu? 

— Da, Eleanor, așa am spus! 

Wesley s-a uitat la ceas. li părea rău pentru ea, dar mai avea 
doar câteva minute și trebuia să fie în sala de conferințe de 
presă. Era de ajuns. Chiar nu vedea că avea mâinile legate, că 
ceea ce-i cerea ea era o pierdere de timp? Că deja avea prea 
multe probleme urâte de care să se ocupe? 

S-a auzit un ţărâit slab de la telefonul secretarei. 

— Aştept un telefon important, Eleanor! a spus el, atât ușurat 
cât și cu părere de rău, și i-a făcut semn că trebuie să-i facă 


VP - 422 


legătura. O să vorbim mai târziu despre situaţia delicată a 
soțului tău, bine? 

Felul în care secretara a închis ușa după ea exprima - mai 
bine decât ar putea cuvintele să exprime - cât de mult decăzuse 
în ochii ei. Wesley a lăsat la o parte disprețul de sine și a ridicat 
telefonul după primul apel. Dacă nu ar fi vrut să scape pur și 
simplu de Eleanor, nu ar fi acceptat niciodată acel telefon. 

— Wesley Barefoot! a răspuns el scurt, arătând că era un om 
foarte ocupat. 

— O să vorbesc repede! Tu să nu spui nimic. 

Wesley s-a îndreptat pe scaun, uimit. Era Doggie. Mintea a 
început să-i zboare în zece direcţii diferite. 

Nu-i spune numele, și-a zis el, doar ascultă. Dar te rog, spune- 
mi că ești bine! Poate că era în regulă să vorbească sau poate 
că nu - numai Lance Burton putea să răspundă la această 
întrebare. Sau mai erau și alţii care trăgeau cu urechea? Mai 
existau și alte sisteme de supraveghere despre care nu știa? 
Înregistrau toate apelurile telefonice pentru orice eventualitate? 
Cu siguranţă. Dacă aveau noroc, Doggie îl suna de pe un număr 
care nu avea să trezească suspiciuni. Ştia că ea va încerca să 
aibă grijă. Dacă el nu spunea nimic special, nu avea să fie 
înregistrat nimic special. Nu că nu și-ar fi dorit să spună. Simţea 
o dorință copleșitoare de a zice ceva ca Doggie să știe că el își 
dorește să facă ceea ce trebuie, pentru el și pentru restul 
omenirii, dar nu îndrăznea să-și miște buzele. 

— Sunt bine! a spus ea. 

Era cu siguranţă o voce controlată, dar era evident că nu era 
singură. Auzea zgomote de stradă în fundal, ca și cum era trafic 
în apropiere și străzile erau ude. Ar fi putut fi oriunde. S-a uitat 
pe geam. Ploua. 

— Mă văd cu T în curând. S-ar putea să te contactez iar, cred 
că da. O să încercăm să intrăm. 

să intre? Spera că nu se referea la Casa Albă. A clătinat din 
cap. Normal că la asta se referea. 

— Ești în Washington? a întrebat el, regretând imediat. 

— Vreau doar să-ți spun să ai grijă azi. Oriunde vei merge. Am 
un presentiment. 

Voia s-o întrebe de ce și dacă ea „avea grijă”. Ce trebuia să 
facă el? Dar conversaţia s-a încheiat. Și-a imaginat-o zâmbind în 
timp ce a spus la revedere și a închis. 

A stat și s-a uitat afară pentru un minut sau două. Începuse să 
plouă tare. 

Apoi s-a deschis ușa și Eleanor a apărut în prag. Privea în jur, 
analizând fiecare detaliu în parte care ar fi putut să-i crească 
șansele de a-și primi soțul înapoi. 

L-a văzut cum încerca să-i evite privirea, susținându-i 
bănuielile legate de cine îl sunase. În cele din urmă, se uită la 
ea. 

— Ai tras cu urechea, Eleanor? a întrebat el. 

Ea a dat din cap foarte încet. Acesta era un lucru pentru care 
putea fi dată afară, dar ei nu-i păsa. Wesley reprezenta singura 
ei șansă de a-și elibera soţul, asta conta cel mai mult. 

— Cred că ai face bine să vorbești iar cu Billy Johnson, 
Wesley! Azi, puţin mai târziu, de preferat. Pe lângă asta, a venit 
timpul să cobori în sala de conferinţe de presă. 

Capitolul 36 


Se întâmplase exact așa cum prevăzuseră Rosalie și băieții ei. 
Ollie Boyce Henson sunase ia poliție imediat ce auzise de 
recompensa pentru Doggie Rogers și începuse vânătoarea. 

Și în timp ce camionul de lapte își croia drum spre sud cu cea 
mai căutată femeie din ţară, în cisterna din inox, fiul cel mare al 
lui Rosalie, James Lee Jr., s-a dus la secția de poliţie și a povestit 
cum a încercat Doggie Rogers să-i facă să o ascundă și cum el, 
fratele său și mama lor încercaseră în zadar să o ţină acolo până 
când chemau autorităţile. 

Ofițerii de poliţie au vrut să știe cum de o femeie slăbuţă ca 
ea putuse să treacă de un băiat mare și puternic ca el, dar 
James anticipase această întrebare. Doggie scăpase deja de FBI, 
de Serviciile Secrete, de armată și de CIA, a spus el, deci cum se 
așteptau ca trei oameni obișnuiți să îi facă faţă? Fără îndoială, 
Doggie Rogers era o târfă șireată care știa ce să facă și când. 
leșise pe ușa din spate, pe scara de incendiu și dispăruse într-o 
mașină Galaxy de culoare bej. Țipaseră pe geam să o 
urmărească cineva, dar ea își pierduse urmăritorii undeva prin 
White Plains. Avea și martori, a susținut el. Plăcuta de 
înmatriculare fusese lovită și nu mai era lizibilă, dar în rest 
mașina era în stare foarte bună, avea accesorii cromate și dungi 
negre de la curse pe capotă, așa că era ușor de recunoscut. 

Și-a încheiat declaraţia cerând recompensa în cazul în care 
informaţiile oferite de el duceau la prinderea ei. Era problema 
lor dacă deja i-o promiseseră lui Ollie Boyce Henson. 

e 

Alibiul ar fi trebuit să îi facă să se simtă în siguranță, dar în 
acea noapte Rosalie nu a putut să doarmă. Inima și mintea ei 
erau prea descurajate. 

Cu câteva zile în urmă, trei băieți sănătoși dormeau în 
dormitorul de lângă ea, iar acum mai erau doar doi. Dintr-odată, 
parcă răceala patului gol s-a răspândit în tot apartamentul, 
demolând orice vis fragil al unui viitor luminos. Teama de a mai 
pierde încă un copil domina totul, inclusiv suferinţa și rușinea pe 
care o simţea pentru că nu jelise suficient n-o lăsau să doarmă. 

A stat în pat toată noaptea, rugându-se la lisus și dorindu-și 
să poată plânge, dar mintea ei era prea plină de gânduri 
întunecate. 

A doua zi dimineaţa devreme a fost trezită de vecina sa, 
Annabelle Morrison. Plină de entuziasm, i-a povestit lui Rosalie 
ce se întâmplase în timpul nopţii. Totul începuse cu declaraţia 
unui post pirat cum că soldaţii reușiseră să focalizeze 
transmiţătorul mobil al lui Tom Jumper și că îl omorâseră pe un 
drum de ţară din Virginia, la nord de Front Royal. Incidentul 
stârnise proteste spontane masive la nivel naţional; până și 
vedetele de la Hollywood care aveau foarte mult de pierdut și- 
au exprimat furia. Câteva ore mai târziu, același post pirat a 
început să enumere toate magazinele lui Jansen din ţară care 
fuseseră jefuite, începând cu Des Moines și până la cel de pe 
Dewey and Randall, chiar pe strada lor. Acum se pare că 
localnicii se îndreptau spre magazinul de pe Harding Avenue. 
Era ceva de genul primul venit, primul servit, a spus vecina ei. 

Rosalie i-a cerut să se calmeze puţin, susținând că ea, 
Rosalie, fusese educată să respecte legea, așa cum Annabelle 
Morrison știa foarte bine. În plus, Dennis și James încă dormeau 
și nu voia ca băieţii să le audă și să le vină vreo idee strălucită. 
Atunci ar fi putut să se întâmple orice. 

După ce Annabelle a pornit în sfârșit spre magazinul de pe 
Harding Avenue cu o grămadă de pungi de plastic goale sub 
braţ, Rosalie a pornit CD playerul ca să-l asculte puţin pe Sonny 
Rollins, încercând să facă abstracţie de sirenele și de tipetele de 
afară care creșteau în intensitate. De obicei CD playerul avea un 
efect liniștitor și asupra băieţilor ei, dar nu și de data aceasta. 
După două minute, stătea în faţa ei cu șepcile de baseball date 
pe spate, părând prea agitaţi pentru ora aceea a dimineţii. 
Aveau instincte puternice când venea vorba de bani obținuți 
uşor. 

Au plecat din apartament fără să scoată un cuvânt și Rosalie 
a rămas în bucătărie singură, la fel ca în multe alte dăţi. Se 
simţea ca o ostatică cu o cagulă pe cap, ca o prizonieră izolată 
care nu primise niciodată o sentință. Timpul trecuse fără să lase 
nimic bun în urmă și oferea prea puţine speranţe pentru viitor. 

Și-a împreunat mâinile și a încercat să digere tot ce îi spusese 
vecina sa. Să fi fost aceasta „Crystal Night”? a Statelor Unite? 
Să fi fost acesta începutul sfârșitului, cu suferință, moarte și 
distrugere? 

S-a rugat la lisus și a încercat să-și liniștească sufletul. Dar de 
fiecare dată când auzea agitaţie pe stradă, trebuia s-o ia de la 
capăt. 

Și a stat așa două ore până când s-a făcut din nou liniște în 
cartier, dar băieţii ei nu se întorseseră încă. Asta însenina că 
luaseră parte la jaf sau nu? 

— lisuse Hristoase, te rog fă să nu aibă probleme! s-a rugat 
ea, luptându-se cu frică. 

Cum putea ea să continue să trăiască dacă încă unul dintre 
băieții ei avea să fie omorât? Și-a dus inima la piept și s-a ridicat 
în picioare, simțind că o ia iar cu leșin. 

Era lumină acum afară și, deși se strângeau nori negri în nord, 
nu puteai să îţi dorești o dimineaţă de primăvară mai frumoasă 
de atât. Păsările ciripeau pe jgheaburile de pe acoperiș. De ani 
de zile nu le mai observase; printre multe alte zgomote pe care 
le puteai auzi în cartierul acela, acele triluri de păsări se auzeau 
rar. S-a dus la geam să vadă dacă poate să identifice vreuna și 
în același timp a observat doi bărbaţi albi coborând dintr-o 
mașină şi îndreptându-se spre blocul ei. Arătau ca niște 
antreprenori de pompe funebre, îmbrăcaţi în costume negre. 
Peste un minut aveau să sune la ușa ei, era sigură de asta, să 
stea în prag cu expresii grave și să-i dea vești proaste. Nu mai 
era nimic cum trebuia în ziua de azi. Nu mai veneau vechii 
polițiști în astfel de momente. Putea să fie orice reprezentant al 
legii. 

A deschis ușa după ce au sunat o dată și a dat din cap scurt 
spre cei doi bărbați, dar pur și simplu nu a putut să-i privească 
în ochi. Să spună ce au de spus, să-și arate vitalitatea masculină 
și să o conducă de braț până la scaun, dar să nu se aștepte la 
vreun contact vizual. Vederea era unul dintre simţurile selective 
și intenţiona să se folosească de acest aspect. 

— Spuneţi! a zis ea cu calm, cu privirea aţintită asupra 
preșului pe care Dennis îl câștigase cu zece ani în urmă la un joc 


3% Masacrul evreilor săvârșit de naziști pe 9 și 10 noiembrie 1938; denumirea de 
„Noaptea de cristal” provine de la cioburile care au umplut străzile după ce toate 
magazinele și clădirile deținute de evrei și toate sinagogile au fost sparte (n.tr.). 

de bingo la YMCA, în Castle Hill. Sunt amândoi? Sunt răniți grav? 
Spuneţi odată! 

— Doamnă Lee, avem un mandat de percheziţie aici! 

Bărbatul mai scund i-a pus o hârtie în faţă. Pentru ea nu 
însemna nimic. 

A înghiţit nodul pe care-l avea în gât. 

— Doamnă, aţi avut o persoană căutată în apartament ieri. 
Doggie Rogers, a explicat celălalt. 

Ea a încuviinţat. Asta era tot, sau mai era și altceva? 

— Da, este adevărat! Am raportat la secție cu mult timp în 
urmă. 

Rosalie s-a uitat la gâtul poliţistului mai mic, care era 
slăbânog și alb ca varul. Oare avea să rostească cuvinte ce o 
vor face să izbucnească în lacrimi? 

— A dispărut dintr-odată pe ieșirea de incendiu, știți... 

Rosalie și-a făcut curaj și a ridicat privirea spre ei. 

— Deci nu aţi venit aici din cauza fiilor mei? 

— James și Dennis? Ba da, de fapt ne-am dori să vorbim și cu 
ei, a spus cel mai solid. 

— Inţeleg! a spus ea răsuflând ușurată. Deci nu știau nimic. 
Dar asta nu însemna că pericolul trecuse. 

— Ei bine, nu sunt acasă acum! a declarat ea. 

l-au pus în mână copia mandatului de percheziție cu ştampila 
Agenţiei Federale de Management a Situaţiilor de Urgenţă pe el 
și au trecut la treabă. Au căutat peste tot și după zece minute s- 
au întors și i-au pus două jointuri în față pe măsuţa de cafea. Nu 
era nevoie să-și facă griji, i-au spus ei, atâta timp cât nu 
găsiseră ceva mai grav. 

— Dacă găsiţi astea, i-au aparținut fiului meu Frank, i-a 
asigurat ea repede. Presupun că știți. A murit de o supradoză 
ieri, a spus ea, gândindu-se că sigur aveau să ia jointurile cu ei 
și să le fumeze. 

Astfel de povești se întâmplau tot timpul. 

e 

În timp ce îi miroseau rufele, îi întorceau saltelele pe dos și 
scotoceau fiecare colț al bucătăriei, Rosalie a stat la geam și a 
cercetat strada. Cel mai mult își dorea să-i vadă pe băieţi pentru 
ca pulsul să-i revină la normal. Dacă îi vedea, se va folosi de 
limbajul semnelor ca să-i facă să dispară iar. Nu-și făcea griji 
pentru ce ar putea spune James dacă îl interogau, dar nu se știa 

niciodată cu Dennis. Băiatul ăla mereu avusese probleme când 
fusese vorba să-și ţină gura în momente importante, era ceva ce 
moștenise de la tatăl său. 

Pesemne că soldaţii opriseră protestele și jafurile, deoarece 
era din nou liniște în cartier. L-a văzut doar pe unul dintre vecini, 
chinuindu-se să urce scările de la intrare cu un sac de bunuri 
furate în brațe, atâta tot. Era bine atâta timp cât băieţii ei nu 
apăreau în curând. 

— Ce e asta? a întrebat unul dintre detectivi, punându-i un 
album cu poze în faţă. 

A arătat spre o fotografie făcută la aeroportul Beijing cu mulţi 
ani în urmă. Acolo Rosalie era mult mai elegantă și stătea lângă 
senatorul Jansen zâmbind. 

— Da, suntem eu și președintele în China! a spus ea. Dacă vă 
uitaţi în continuare, veţi găsi poze cu mine și vicepreședintele și 
câteva cu Doggie Rogers când era mică. 

Au întrebat-o cu ce ocazie fusese în Beijing împreună cu 
președintele și, fiind atentă să le răspundă, a uitat să stea cu 
ochii pe stradă. Brusc, s-au auzit zgomote de pași pe scări și o 
cheie în broască și iată-i: James și Dennis cu braţele pline de 
lucruri de la magazinul lui Jansen. 

După câteva secunde le-au dat drumul să cadă pe podea, 
dându-și seama de situaţia în care ajunseseră, mai ales că unul 
dintre polițiști ţinea arma îndreptată spre ei. 

— Se pare că voi doi trebuie să daţi niște explicaţii, a zis el, 
făcându-le semn cu pistolul spre perete pentru ca partenerul lui 
să îi percheziționeze. 

— Hai, frate, sunt lucruri cumpărate, cinstit și curat! a sărit 
Dennis cu gura. Se dau multe chilipiruri pe stradă azi și nu e 
nimic rău. 

Rosalie a privit îngrozită cum detectivul mai mic cu gâtul slab 
a băgat pistolul în urechea lui Dennis și a tras siguranța. 

— Orice veţi spune de acum înainte poate și va fi folosit 
împotriva voastră. Veţi deschide gura numai ca să răspundeți la 
o întrebare și vă sfătuiesc să spuneţi adevărul. S-a zis cu voi 
dacă ne daţi de bănuit, aţi priceput? 

Dennis a încuviințat din cap. Slavă Cerului! 

— De unde aţi luat produsele? a întrebat polițistul, băgând 
arma la loc în teacă. 

— Le-am cumpărat de la o mamă de pe stradă care le furase 
de la magazinul de lângă Castle Hill. 

Asta nu suna deloc bine. 

— Bine, ia-l pe celălalt și du-l în bucătărie ca să-l interoghezi, 
Jeff, a spus cel solid. Apoi o să comparăm notițele și vedem ce 
se întâmplă. 

Detectivul pe care-l chema Jeff l-a împins tare pe James. Era 
cu cel puţin treizeci de centimetri mai mic decât băiatul lui 
Rosalie, cu un gât mai subţire decât braţul lui James, dar era cel 
care ţinea arma. 

— Hei, frate, stai ușor, stai ușor! a strigat James. Nu trebuie 
să ne agităm atâta. E fratele meu mai mic, bine? Nu-l băgațţi în 
seamă, el nu știe ce zice de cele mai multe ori. Am fost la Castle 
Hill vreo juma de oră. Erau lucruri peste tot, jur pe familia mea. 
Am luat și noi lucruri furate de alţii și lăsate în urmă, și ăsta e 
adevărul, fie că mă credeţi sau nu! 

Asta a sunat puţin mai bine, puţin mai plauzibil. Trebuiau să 
țină cont de asta. 

— Cum v-a contactat Doggie Rogers înainte să vină? a 
întrebat detectivul Jeff. 

— Să ne contacteze? Nu a făcut asta, tembelule, pur și simplu 
a venit peste noi! 

Dennis era prea ocupat să facă pe deșteptul încât și-a dat 
seama prea târziu, din nou, ce cuvinte i-au ieșit pe gură. 
Detectivul mai solid la lovit cu patul pistolului pe Dennis în 
ceafă. Rosalie s-a prăbușit pe scaun și a privit neajutorată cum 
corpul fiului ei mai mic a căzut fără vlagă pe podea și a ajuns pe 
jumătate sub un dulap cu sertare. 

— A venit timpul să încetați cu prostiile, aţi înţeles? 

Se pare că procedura standard pentru acest om al legii era 
să-i lovească pe suspecți ca să-l lase inconștienți. 

— Știm că Doggie Rogers v-a contactat înainte de pe telefonul 
lui Ollie Boyce Henson. Apelul a fost înregistrat, bine? 

Încă tulburată, Rosalie a dat din cap nesigură, în timp ce 
James a tăcut, lipit de perete, cu brațele atârnându-i pe lângă 
corp. 

— Unde e telefonul lui Ollie Boyce Henson? a întrebat Jeff. 

Rosalie simțea că-i dau lacrimile. Nu mai suporta. Toate 
acuzațiile, toate interogările, toate amenințările şi violența 
împotriva fiilor ei. 

— Presupun că l-a luat cu ea, a fost tot ce a spus ea. 

James s-a îndreptat puţin de spate. 

— Nu i-am vazut niciodată telefonul și nu a stat mult la noi, 
ok? a adăugat el. 

— Atunci asta ce e? 

Jeff ținea o pungă de plastic transparentă cu telefonul lui Ollie. 

— Era în coșul de gunoi din bucătărie. 

Lui Rosalie nu-i venea să-și creadă ochilor. Niciunul nu ar fi 
trebuit să fie atât de prost! Cum de putuseră ea și fiii ei să uite 
de așa ceva? Ar fi putut să scape de el împreună cu hainele lui 
Doggie. Sau să-l arunce departe în râul Hudson, sau orice 
altceva. 

— Nu l-am mai văzut până acum! a zis James, frumos și 
simplu, ridicând un picior și lipindu-l de perete. Presupun că la 
aruncat ea acolo. 

— De ce ar fi vrut să facă asta? 

— Să mă ia dracul dacă știu! Trebuie să fi știut că este 
urmărit, de ce altceva? 

— Urmărit? Cum? De unde putea să știe că îl vom găsi pe 
tipul care i l-a dat? 

— Uite, deja am spus totul la secţia de poliţie! Și nu era o 
târfă obișnuită. Era șireată. Asta am spus, cuvânt cu cuvânt. 
Verificaţi-vă raportul, a spus fiul mai mare, prefăcându-se jignit. 

la-o ușor! l-a implorat Rosalie din priviri, dar James a ignorat- 
O. 

— Am găsit și asta! 

Jeff i-a arătat cutia goală de la vopseaua de păr. 

— Așa este, m-am vopsit puțin azi dimineață! a zis ea, cu 
sufletul la gură. 

Măcar nu găsiseră agrafele de păr ale lui Doggie. Pesemne că 
le aruncase în toaletă și trăsese apa după ele. Slavă Cerului! 

l-a studiat părul din atenție și a părut în sfârșit convins. Ea a 
răsuflat ușurată din nou, imperceptibil. 

— Bine, o să vă mai dăm o șansă! a zis celălalt detectiv. De 
când James a contactat poliția azi-noapte, am ascultat toate 
numerele de telefon înregistrate la această adresă, patru în 
total. Un mobil pe numele tău, a continuat el, arătând spre 
James, un telefon fix pe numele mamei tale, un mobil care 
aparținea fratelui mai mic aici de faţă, care, apropo, pare să se 
trezească acum... 

L-a mișcat pe Dennis cu vârful pantofului. 

— Și ultimul, un mobil care a fost înregistrat pe numele 
fratelui tău decedat. 

Detectivul Jeff a continuat. 

— Dacă am fi apucat să-l verificăm, probabil am fi găsit niște 
informaţii destul de interesante despre această mică familie și 
cunoștințele sale. Dar deocamdată, ce ne interesează pe noi 
este că a făcut cineva un apel de pe telefonul fratelui tău mort, 
Frank parcă îl chema. Dar cum se poate una ca asta? Nu ar fi 
putut el să sune, că doar e mort și toate cele, nu-i așa? 

Rosalie a privit din nou în jos. 

— De unde naiba să știu eu ce a făcut Frank înainte să 
moară? a întrebat James. Ar fi putut să-și vândă telefonul pentru 
droguri. larba l-a omorât, după cum bine știți. 

Celălalt detectiv care stătea în ușa bucătăriei a băgat mâna în 
buzunarul de la geacă și a scos încă o pungă de plastic. Rosalie 
nu știa ce era, dar James nu a părut prea încântat de 
descoperire. 

— Pistolul ăsta, a fost tot al lui Frank, nu? 

Uitându-se la obiectul neted de culoare gri, Rosalie a fost din 
nou cât pe ce să izbucnească în lacrimi. Chiar putuseră să fie 
atât de proști încât să lase toate aceste dovezi prin apartament? 
Ce mai urma? 

— Da, a zis James, rămânând calm. Nu știu de câte ori l-am 
avertizat pe băiatul ăla. N-am putut să-l facem să înţeleagă. El 
le știa pe ale lui. 

— Atunci sper sincer că vom găsi amprentele lui pe el. 
Presupun că ești dispus să ne lași să luăm o probă, de vreme ce 
ești atât de sigur că a fost al lui Frank. 

— Nu sunt dispus să fac nimic. Am făcut ce a trebuit să fac. 

Detectivul care se numea Jeff s-a pus în faţa lui James. În 
ciuda diferenței de înălțime, l-a privit în ochi cu acel gen de 
încredere în sine care se datora nu doar datorită faptului că 
avea o armă și un partener înarmat, ci și faptului că avusese de- 
a face cu tipi și mai mari și mai răi decât James de-a lungul 
carierei sale. 

Din păcate, James nu a fost atent la limbajul corpului. 

— Tu ești cel mai mare, nu? a întrebat Jeff. 

James nu a răspuns. Nu era nevoie. Știa că ei știu cine era. 

— Bine, atunci o să te consider responsabil dacă va fi nevoie 
să o luăm pe mama ta la secție pentru că refuzi să ne spui tot 
ce știi. 

James părea din ce în ce mai enervat. Doar să nu facă vreo 
prostie de dragul ei. 

Jeff s-a întors spre Rosalie. 

— Deocamdată o lăsăm baltă cu arma de foc. Ideea este că 
deja știm aproape toată povestea și doar căutăm să ne 
confirmaţi niște detalii. 

Nu era o întrebare, dar Rosalie a dat oricum din cap. 

— La ora două azi-noapte, am localizat-o pe Doggie Rogers 
undeva prin Virginia, cu ajutorul telefonului mobil al fiului 
dumneavoastră decedat. Aveţi ceva de adăugat, doamnă Lee? 

Ea a clătinat din cap. Cum a putut să fie atât de naivă încât să 
creadă că vor scăpa atât de ușor? Că putea să îi ducă de nas pe 
acei oameni? 

— Tocmai a vorbit cu un bărbat din Georgetown. Un anume 
Danny Hargraves. Îl cunoaşteţi, doamnă Lee? 

— Danny Hargraves? Nu, nu îl cunosc. 

— Bine, spuneţi că nu! 

A ridicat albumul cu poze din excursia în China și a început 
să-l răsfoiască. 

— Atunci cred că ar trebui să aruncaţi o privire mai de 
aproape acestei poze, a spus el arătând spre o fotografie din 
holul hotelului din Beijing, în care Doggie, Rosalie și John Bugatti 
stăteau și arătau spre covorul din faţa liftului. Brusc, Rosalie și-a 
adus aminte cum se amuzaseră văzând acel covor care semăna 
cu baveţica imensă a unui bebeluș, cu ziua săptămânii printată 
pe el, care se schimba în fiecare zi. Se distraseră destul de mult 
acolo înainte să se întâmple tragedia. Acum era foarte trist să se 
gândească la acele momente. 

— İl știți pe John Bugatti de aici, dar nu îl știți pe Danny 
Hargraves? 

— Nu. Și nu am mai avut nicio legătură cu John Bugatti. N-am 
fost niciodată cu John în particular și nu l-am mai văzut de 
șaptesprezece ani. 

— John Bugatti este căutat de autorităţi, știaţi asta? 

Ea și-a făcut semnul crucii. 

— O, nu! Ce a făcut? 

— Atunci probabil nu știți nici că Doggie Rogers se va întâlni 
cu el la Washington astăzi? Nu v-a menţionat asta? 

— În numele Domnului, nu! 

De ce naiba o suspectau că avea de-a face cu toate astea? 

A clătinat din cap și s-a uitat la fiul ei care încă stătea întins 
pe podea. Cum se va termina oare totul? 

A observat că trupul lui Dennis se mișcă puţin. Parcă voia să 
întindă un braţ, centimetru cu centimetru, sub dulapul cu 
sertare. 

Dumnezeule, s-a gândit ea, ce pune la cale? Ce o avea ascuns 
acolo, vreo armă? Are de gând să îndrepte un pistol spre 
detectivii aceștia? L-ar crede în stare. Cum de dăduse greș atât 
de tare și nu reușise să scoată din copiii săi comportamentul 
ăsta macho și încăpățânat? Chiar semănau atât de mult cu tatăl 
lor? 

Apoi l-a văzut pe James întinzându-se și mai mult spre perete. 
Și el îl observase pe Dennis și îi era greu să rămână indiferent. 

— Hei, frate, ascultă! a zis el atrăgându-le atenţia celor doi 
oameni de la FBI. Mama a fost în China o dată și Doggie Rogers 
a fost și ea acolo, bine? Avea adresa noastră, atâta tot. 

Rosalie i-a dat un ghiont lui Dennis cu precauţie, dar el a 
continuat. Era sigură că avea să se termine prost. Intr-o clipă se 
va trage și cineva va sfârși mort. Așa că l-a lovit cu piciorul într- 
o parte, dar în zadar. Acum braţul lui era complet întins sub 
comodă. 

— Dar trebuie să îl știți pe acest bărbat, doamnă Lee! a 
continuat Jeff, arătând spre o poză cu T. Perkins stând obosit în 
fața unui portret imens al președintelui Mao din Piaţa 
Tiananmen. 

— Da, a fost și el unul dintre câștigătorii concursului. Am fost 
trei în total. Era un bărbat foarte de treabă. 

L-a lovit pe Dennis atât de tare de data aceasta cu vârful 
pantofului încât băiatul a tresărit. Nu mai dura mult și 
anchetatorii aveau să-l observe. 

Celălalt detectiv a încuviinţat din cap. 

— T. Perkins a trimis un mesaj pe numărul lui Doggie Rogers 
azi-noapte. Știți de unde a făcut rost șeriful Perkins de numărul 
ei? 

— Nu! 

Peste o secundă, va trebui să-l lovească în coaste pe Dennis. 

— Nu, nu știu! De la Doggie Rogers presupun. 

Inima îi bătea la fel cum îi bătuse înainte să îi vină rău în faţa 
gării Penn. 

— Sunt câteva lucruri pe care nu le înțelegem. 

l-a venit iar rândul lui Jeff. 

— Se pare că va trebui să vă luăm pe toţi cu noi. 

Avea să se întâmple ceva acum, era sigură de asta. Așa că l-a 
lovit cu piciorul pe fiul său atât de tare încât corpul lui s-a 
încovoiat de durere și el a urlat. 

— Ridică-te, băiete! a poruncit ea. Acum, voi doi o să le 
spuneți oamenilor acestora ce știți, m-aţi auzit? 

Dennis s-a uitat în sus la ea. Era furios acum, și era genul care 
nu știe cum să dea înapoi odată ce se pornește. Și mama și 
profesorii săi știau asta foarte bine. 

— Băieți, spuneţi-le cum ați vrut ca Doggie Rogers să plece 
imediat ce aţi aflat că o caută autorităţile. Că la un moment dat 
ați trântit-o la pământ și aţi încercat s-o duceţi la secţie. Și că eu 
am fost cea care a lăsat-o să plece. Habar n-aveam că făcuse 
ceva atât de rău. Chiar a fost atât de grav? Spuneti-mi dacă 
putem ajuta cu ceva, vom face tot ce putem. Sunt prietenă bună 
cu președintele și nu-i doresc decât binele. 

S-a uitat la ei serioasă în timp ce s-a aplecat spre Dennis și i-a 
întins mâna. 

— Haide, Dennis, ridică-te și spune-le tot! Nu-ţi face griji 
pentru mine, o să fiu bine. Adică nu am știut că a încălcat legea. 

El a luat-o de mână ranchiunos și s-a uitat în sus la fratele său 
mai mare. James avusese probleme de multe ori în viața sa, dar 
întotdeauna reușise să scape de ele. Și-a dat seama acum că 
exista o șansă să facă asta din nou, așa că s-a uitat încruntat la 
fratele său și a scuturat din cap. 

Ea i-a văzut cu coada ochiului pe oamenii de la FBI uitându-se 
unul la celălalt. Sigur mai auziseră astfel de scuze de-a lungul 
carierei lor. 

— Așteptaţi! a zis Jeff când i-a sunat telefonul. 

A ascultat mult timp, apoi a răspuns cu un simplu „da”. Avea 
o faţă lipsită de expresie așa că era greu să-ţi dai seama dacă 
erau vești bune sau nu. 

A închis și s-a uitat fix la Rosalie. 

— Era unul dintre colegii mei din Richmond. Tocmai au fost 
acasă la sora dumneavoastră, Josefine, și au interogat-o. 

Ea a încremenit. Dumnezeule, și acolo! 

— Vedeţi? Știm totul. A fost destul de greu cu sora 
dumneavoastră, spune colegul meu, dar în cele din urmă le-a 
spus totul. 

— Ea nu a știut nimic, jur! 

S-a uitat la Dennis, care se freca pe o parte. 

— Nici băieţii nu au nimic de-a face cu asta. Așa cum am 
spus, eu am trimis-o pe Doggie la sora mea. Doggie mi-a cerut 
ajutorul, nu aveam habar ce a făcut. Nici acum nu am, nu puteți 
vă rog să îmi spuneţi? Dar sora mea chiar nu a știut nimic. 
Sincer vă zic! 

— Telefonul surorii dumneavoastră a fost imposibil de folosit 
în ultimele douăzeci și patru de ore. Miliția a tăiat cablurile. Știm 
că nu a știut că vine Doggie Rogers. Știm mai mult sau mai 
puţin și cum a ajuns domnișoara Rogers acolo, și știm că 
telefonul ei a fost pornit nu doar o dată în această dimineaţă. 
Erau semne de încăierare în casa doamnei Maddox și a susținut 
că din cauza milițienilor. Doggie Rogers a dispărut și la fel și 
miliția. Știţi dacă domnișoara Rogers a avut de-a face cu ei, 
doamnă Lee? 

— Nu, sunt sigură de asta! Nu ar face niciodată așa ceva. Ea 
nu era așa, din câte știu eu. 

Nu erau impresionați. 

— Trebuie să vă cerem dumneavoastră și fiilor 
dumneavoastră să nu părăsiţi orașul, a spus Jeff. O să vă sunăm 
ca să dați declaraţie mai târziu. 

— Dar Doggie Rogers? Aţi arestat-o? 

— Nu putem să vă dăm această informaţie. 

Rosalie s-a uitat la ei și a dat din cap. A văzut satisfacția din 
ochii lor. Nu, nu o prinseseră încă, altfel ar fi spus asta, dar nici 
nu mai dura mult. 

Acum nu voia decât ca oamenii ăștia să plece. Apoi putea s-o 
sune pe Doggie și s-o avertizeze. Nu-i păsa dacă aflau. Ce 
puteau să-i facă? 

Cei doi bărbaţi au pus o parte din ceea ce găsiseră în 
servietele cu care veniseră și au ieșit pe hol. Apoi unul dintre ei 
s-a întors și a spus: 

— Doamnă Lee, dacă vă sună T. Perkins sau John Bugatti să 
lungiți conversaţia, m-aţi înțeles? Dacă vedem că încercaţi să ne 

ajutaţi, o să ignorăm delictele dumneavoastră și ale fiilor 
dumneavoastră. Înţelegeţi ce spun? 

Ea a încuviinţat din cap. 

— Și încă ceva, doamnă Lee, nu vă bateți capul s-o sunațţi pe 
Doggie Rogers după ce plecăm. Telefonul ei a fost închis cu 
niște ore în urmă. 

e 

În sfârșit au plecat și Rosalie trebuia să se asigure. S-a dus la 
comodă, s-a pus în genunchi cu un oftat și s-a uitat sub ea. Da, 
era exact cum se așteptase. 

Lângă perete se afla un mic revolver, în dreptul piciorului din 
spate al comodei. 

Capitolul 37 


Şoferul a lăsat-o pe Doggie pe o stradă lăturalnică, chiar 
înaintea podului pentru pietoni care ducea la insula Theodore 
Roosevelt, spre Washington City. Era ora zece fără câteva 
minute, duminică dimineaţa, dar era la fel de întuneric de parcă 
ar fi fost seară și ploua cu găleata. 

— Ai destul timp să mergi pe jos restul drumului, a spus 
șoferul camionului și i-a dat o pelerină albastră. Nu pot să te duc 
în oraș din cauza punctelor de control, dar doar treci podul și 
mergi apoi direct pe Constitution Avenue. Presupun că știi 
drumul. 

Da, sigur că îl știa. 

Și-a pus pelerina și și-a tras gluga pe cap. 

— Dar tipul mort din cisternă? Ce o să faci cu el? Nu ţi-e frică 
de ce s-ar putea întâmpla? 

— Dacă mi-e frică? 

Bărbatul a zâmbit ușor. 

— Vom vedea! Probabil o să scap de el undeva pe traseu. 

A deschis portofelul, cel pe care îl luase de la cadavru. 

— Poftim, ăștia-s ai tăi! 

l-a dat cei 1 700 de dolari și a păstrat restul, aşa cum 
stabiliseră. 

Doggie a băgat banii în buzunarul de la spate. 

— Și astea, nu sunt ale mele. 

A scos cele două desene ale miliţianului din portofel și i le-a 
întins. 

Ea s-a uitat la ele puțin și apoi le-a împăturit ca să nu se ude. 
Erau niște desene ușor șterse, cu o coloană și câteva linii 
curbate în faţa ei. Nu-și dădea seama ce erau. 

— Nu sunt ale mele, a zis ea, dar le-a pus totuși în geanta de 
plastic. 

— Ai grijă de tine, doamnă! au fost ultimele lui cuvinte înainte 
ca vehiculul să pornească din nou spre nord, împroșcând apa cu 
roţile din spate. 

„Doar treci podul și mergi direct pe Constitution Avenue”. 

Doar, se exprimase șoferul. El habar n-avea. Problemele 
începeau să apară deja de la podul pentru pietoni. Erau soldaţi 
îmbrăcaţi cu pelerine la fiecare o sută de metri, care verificau 
oamenii în timp ce treceau, îngenunchind în ploaia torențială. 
Unele persoane erau oprite, li se punea o lanternă în faţă și erau 
percheziționate. Toate lumea trebuia să arate ce avea în genti, 
dar nu fuseseră interesaţi de geanta ei Fendi de plastic în care 
era un telefon mobil vai de capul lui și câteva desene ude, plus 
tot felul de accesorii pentru femei. 

Nu au cum să fie interesați de cineva care arată ca mine, s-a 
gândit ea, rugându-se să nu i se pună o lanternă în faţă. 

Observase afișele cu cele mai căutate persoane și acoperite 
cu folii de plastic pe care le ţineau unii dintre soldaţi și le-a 
văzut din nou puţin mai încolo, prinse de balustrada podului. 
Erau multe poze, unele mai mici, altele mai mari. Era Michael K. 
Lerner, domnișoara B jurnalista, Moonie Quale, câţiva lideri de 
miliții și ea. Nu o bucura faptul că făcea parte și ea din acea 
galerie. 

— Oprește-te! a auzit un soldat ţipând din capătul podului. 

Se uita fix la ea, cu lanterna îndreptată spre faţa ei. 

— Vino aici! a ordonat el și a apăsat pe butonul lanternei. 

A scos un clic, dar nu s-a aprins. A scuturat-o și a încercat s-o 
aprindă de câteva ori, timp în care Doggie a simţit cum încep 
să-i tremure genunchii. Nu mai avea scăpare acum. 

— A dracului tâmpenie! a bombănit soldatul, bătând lanterna 
cu podul palmei. 

A încercat s-o aprindă iar, dar în zadar. 

S-a uitat la ea cu ochii mijiţi în timp ce ploaia curgea de pe 
glugă pe faţa lui, apoi i-a zis băgând lanterna sub pelerină: 

— Mergi mai departe! 

Ceilalţi soldaţi s-au uitat la ea scurt și i-au făcut și ei semn să 
treacă. 

Se pare că au luat-o drept vagabondă. Era destul de adevărat, 
nu arăta chiar bine. Părul ei negru ca noaptea și ţepos îi stătea 
lipit de cap; ce mai rămăsese din machiajul ei arăta ca naiba. Nu 
mai făcuse o baie de mult timp și drumul până la Five Forks și 
înapoi la Washington își lăsase amprenta pe costumul ei cenușiu 
murdar. Nu era ușor de recunoscut. 

Când a traversat podul, nivelul de securitate era mult mai 
ridicat. Garda Naţională stătea înșiruită pe drum de la 


VP - 439 


Watergate până la Lincoln Memorial. A auzit câţiva trecători 
comentând că era imposibil să traversezi parcul cu toți acei 
agenţi sub acoperire și polițiști. 

Fir-ar să fie! s-a gândit ea. Atunci exista o singură cale: pe 
aleea de pe malul râului până la strada K sau L. Trebuia să vadă 
cât de bine putea să ajungă de acolo până pe strada 8". Trebuia 
să se miște. 

e 

A ajuns la poșta Washington D.C. în jurul orei unsprezece și a 
găsit ceva extrem de rar, și anume un telefon public care 
funcţiona. S-a uitat la stratul de noroi care ajunsese să fie un 
model permanent pe cracii pantalonilor săi, a scuturat din cap și 
a apelat numărul direct al lui Wesley. Bineînţeles că era o idee 
proastă, dar dacă îi auzea vocea, căpăta susținerea morală de 
care avea nevoie acum. Nu putea să spună direct că încerca să 
intre în Casa Albă, dar el va înțelege la ce se referea. Era un 
bărbat inteligent. 

Conversaţia a fost scurtă. A fost bine să-i audă vocea, exact 
așa cum sperase. Acum se aștepta ca el să ia măsurile de 
precauţie necesare. 

Zâmbetul de pe buze i-a dispărut când a pus receptorul la loc 
și a privit în jur. De fiecare dată când privea spre sud era 
întâmpinată de o priveliște sinistră. Toate străzile care duceau la 
universitate și la Casa Albă erau pline de uniforme negre și toți 
cei care se îndreptau în direcţia aceea erau opriţi și li se cerea 
buletinul. Cei mai mulţi nu erau lăsaţi să treacă. 

Deci au izolat zona din jurul Casei Albe. Bineînţeles. Delegaţia 
britanică nu trebuia să vadă nemulțumirea oamenilor. 
Elicopterul cu prim-ministrul și anturajul său urma să aterizeze 
pe gazonul Casei Albe în faţa Biroului Oval. El rămânea în Biroul 
Oval până când venea elicopterul să-l ia din nou. Era foarte 
simplu. 

Cu un control atât de strict în jurul Pennsylvania Avenue, a 
fost nevoită să ocolească spre nord, către Metro Center, în jurul 
Chinatown, și apoi în jos spre Barnes & Nobles. Mări pasul puţin, 
picioarele  fleșcăindu-i de parcă avea terci de ovăz în 
încălțăminte. Respira greu ca un fumător înrăit, iar pelerina ei 
de ploaie și apoi și restul hainelor erau ude leoarcă. Nu era de 
mirare că lumea se holba la ea, la felul în care arăta. Cine ar fi 
fost atât de idiot să iasă afară pe vremea aia, îmbrăcat așa ca 

ea și fără umbrelă? Cine altcineva în afară de o biată nebună 
care nu avea habar de nimic? Biata fată, spuneau privirile 
oamenilor în timp ce trecea în grabă pe lângă ei. Priviri ciudat 
de goale. 

Orașul nu mai era ca înainte. 

Pe măsură ce se apropia de Barnes & Nobles de pe F Street, 
lucrurile păreau complet normale. Prea normale, de fapt, și asta 
o neliniștea. Soldații stăteau aliniaţi cu veste antiglont și 
uniforme de luptă un bloc mai încolo, dar nu și aici. Nici măcar 
nu erau polițiști care să patruleze. Câţiva clienţi au intrat și au 
ieșit dintr-o librărie aflată la cincizeci de metri mai încolo, dar 
asta era tot. 

Doggie a aruncat o privire spre ferestrele de la etaj ale 
clădirilor învecinate și a încercat să zărească o faţă alertată, dar 
nu era nimic neobișnuit nici acolo. 

Ne așteaptă în librărie, bineînțeles. Nu te lăsa păcălită, 
Doggie Rogers, ești prea inteligentă pentru asta, și-a spus ea și 
a îmbrățișat zidul clădirii de lângă ea ca să scape de cascada ce 
curgea de pe jgheabul de pe acoperiș. Mai erau douăzeci de 
minute până când trebuia să se întâlnească cu T. Dacă planul ei 
va funcţiona, va trebui să-l prindă înainte să ajungă la librărie. 

Unde o să parcheze? s-a întrebat ea. Pe strada Tenth? Poate 
că ar trebui să rămână unde era. Dacă apărea în partea cealaltă 
a intrării de pe colţ, avea să o ia la fugă spre el, deși șansele de 
a scăpa erau mici. Dar spera și se baza pe faptul că va veni 
dinspre nord. Probabil că de acolo va veni. Era mult mai ușor să 
găsească un loc de parcare acolo. 

e 

La ora douăsprezece fără zece minute, s-a aşezat pe trotuar 
lângă zid, fără să acorde atenție bălții de sub ea. Asta face o 
femeie vagabondă, s-a gândit ea, pentru că asta era. Probabil că 
un căruț de cumpărături ar fi completat tabloul, dar atitudinea 
era cea mai importantă. Și-a pus bărbia pe genunchi. Așa putea 
să se uite în susul și-n josul străzii, mișcându-și doar ochii. 

— Haide, T! a șoptit ea, încercând să-și relaxeze corpul. 

Nu au trecut nici zece minute și a văzut un agent FBI camuflat 
jalnic apropiindu-se de ea dintr-un colţ. Pelerina sa de ploaie 
neagră era aproape uscată încă, dar borul pălăriei era plin de 
apă. Uite că vine G-man! s-a gândit ea. Mă întreb dacă i-a făcut 
semn cineva de la vreuna dintre ferestrele de sus. A ridicat din 

nou privirea, dar nu a văzut pe nimeni și a băgat mâna în 
geanta de plastic în timp ce-l urmărea cu coada ochiului. Doggie 
a căutat la fundul genţii până când a găsit tușul de ochi într-un 
colț. Apoi i-a rupt vârful pe trotuar și l-a sfărâmat între degete. 
Tipul de la FBI se apropia repede. 

Cu capul ascuns între genunchi, și-a pus mâna pe față și a 
împrăștiat substanța neagră în jurul ochilor, fredonând în timp 
ce făcea asta. Mai avea doar zece metri până la ea și deja 
începuse să-i vorbească când Doggie a lăsat capul pe spate și a 
lăsat ploaia să se ocupe de restul. O ustura, dar spera că va 
funcționa. Niciun machiaj nu putea să reziste prea mult în acele 
condiţii. 

Bărbatul a împuns-o ușor cu piciorul. 

— Pot să văd un act de identitate? 

Nu era o întrebare. 

Ea s-a uitat la el, făcând ochii mari. 

— Bună, frumosule! Ai zis că ţi-ar plăcea să-mi vezi păsărică? 

A încercat să pară puţin beată și a râs forţat, în timp ce inima 
îi bătea cu putere de frică. Apoi s-a uitat în jos la ploaia care 
cădea pe pavaj și a continuat să fredoneze. 

— Nu poţi să stai aici! a zis el, împungând-o încă odată cu 
pantoful. 

— Auzi, amice, poate vrei să mă duci la un hotel? a întrebat 
ea tărăgănat. Sună bine pentru mine. Ti-o trag oriunde vrei tu. 

S-a uitat la el supusă, cu gura căscată. 

— O să ţi-o trag așa cum nu ţi-a mai tras-o nimeni niciodată. 
La naiba, ce bine arăţi! Dă-mi o mână să mă ridic, bine? 

El a clătinat din cap și a vorbit în microfonul de la rever. 

— Ce să fac cu ea? a întrebat el. Trebuie să vii cu mine, i-a 
spus el, după ce a primit răspunsul în cască. Nu poţi să stai aici. 

— De ce nu? Unde ar trebui să mă duc? 

— Trebuie să pleci de pe strada asta. 

A tăârât-o dincolo de prima fereastră a librăriei, spre colţ. La fel 
ca multe alte vitrine ale Barnes & Nobles, ferestrele se înălțau 
de la nivelul străzii până la al doilea etaj. Peste câteva minute, T 
va ajunge acolo și o va căuta. Dacă nu făcea ceva, căutarea lui 
va fi în zadar. 

A încercat să-și tragă braţul, dar strânsoarea agentului FBI era 
fermă. Trebuia să o scoată de pe stradă, și repede. Acestea erau 
ordinele lui. 

Când mai aveau cinci metri până la colț l-a zărit pe T, în drum 
spre liftul librăriei, purtând ceea ce pentru el era o geacă 
neobișnuit de comună. Până și cizmele de cowboy fuseseră 
înlocuite cu unele normale cu șireturi. Arăta palid, ca un om care 
nu mai dormise de câteva zile, dar în cazul lui T, nu puteai să 
judeci o carte după copertă. A observat cum analiza încăperea 
cu privirea obosită. Era un profesionist în timpul programului. 

— Intru acolo! a ţipat ea în urechea bărbatului. 

— Ba nu! O să mergi și o să stai în duba de după colț. 

— Trebuie să fac pipi. Mereu mă lasă. Am lucrat aici înainte, ai 
priceput? Așa că dă-mi drumul, tâmpitule, să intru! 

El a încercat să o ignore în timp ce ea trăgea în cealaltă 
direcţie. Dacă voia s-o ia cu el, trebuia să se lupte cu ea. 

— Ascultă, trebuie să intru aici! Trebuie să fac pipi. Altfel o să 
fac în duba ta blestemată, bine? Nu-mi pasă ce zici tu. 

A strâns-o și mai tare de brat. 

— Hei, nemernic nenorocit, nu o să folosești forța cu o femeie, 
nu? a spus ea lăsându-se în jos pe trotuar. Trebuie doar să fac 
pipi, bine? Lasă-mă să intru și apoi o să dispar din cartier, bine? 
Dacă nu, putem s-o luăm de la capăt după ce ies. Bine? 

A lăsat-o să alunece pe trotuar. 

— Acum ce fac? a întrebat el în rever, apoi a dat din cap de 
câteva ori. Da, încă îl supraveghem pe tip. O caută. Da. In 
regulă. 

S-a uitat în jos la ea. 

— Deci pleacă de aici după ce termini, ne-am înţeles? 

Nu îl mai interesa. Era un nimic. 

Doggie a încuviinţat din cap. Dacă înțelesese? Perfect! 

e 

A simțit zeci de ochi privind-o când s-a apropiat de lift. Era 
greu de spus dacă din pricina înfățișării sale bizare sau pentru 
că îi auziseră pe ea și pe agentul FBL Probabil amândouă. In 
orice caz, se purtau multe căști în acea librărie - asta era clar. 

La jumătatea drumului spre lift, La văzut pe T care se uita prin 
secţia cu cărți de știință. La un moment dat, i s-a părut că se 
uita fix la ea, și femeia ridică mâna puţin de pe balustrada de 
cauciuc. Dar apoi privirea lui s-a îndreptat spre ferestre. La 
naiba, nu m-a recunoscut! s-a gândit ea. Măcar să aibă răbdare. 
În orice caz, nu putea să-l contacteze acum. „Încă îl 
supraveghem pe tip”, spuseseră ei. 

La al doilea etaj, a trecut în grabă printre rafturile cu DVD uri 
până la toaletă. Nu se prefăcea, chiar avea nevoie. Dacă ar fi 
fost târâtă în duba poliţiei, probabil că ameninţarea ei ar fi 
devenit realitate. 

In toaleta femeilor a dat peste o femeie care își usca mâinile 
în faţa oglinzii. O femeie elegantă și feminină, ca multe alte 
cliente de la Barnes & Nobles, asta dacă ignorai legitimaţia FBI 
pe care o ţinea la curea. 

Erau agenţi peste tot. 

Doggie s-a uitat în oglindă în timp ce a trecut. Nu era ciudat 
că nu puteau s-o recunoască, abia dacă se recunoștea și ea. Ce 
priveliște dezastruoasă și demnă de milă. Ca un şobolan încolţit, 
exact așa arăta. Și exact asta era. 

S-a așezat într-una dintre cabine. Următoarele zece minute 
aveau să arate dacă aventura ei avea să aibă succes. Zece 
minute înfiorătoare, de importanţă capitală. Dacă o arestau, 
avea de dat multe răspunsuri. Probabil că avea să 
supraviețuiască, într-un fel sau altul, dar pentru tatăl ei, totul se 
va termina. Așa că nu avea de ales decât să continue. Trebuia 
să ajungă la Casa Albă. Acesta era următorul obstacol de trecut. 

Și în timp ce stătea acolo și se supunea legii naturii, și-a dat 
seama cum va proceda. Era atât de simplu. Dar trebuia 
neapărat să plece din librărie împreună cu T. Altfel nu va 
funcţiona. 

Și-a șters fața cu hârtie, încercând să nu șteargă și tușul de 
ochi. 

— Da, e tot la baie, s-a auzit vocea șoptită a femeii dincolo de 
ușă. Da, o să fiu cu ochii pe ea... Nu, în rest nimic... Da, sunt 
pregătită! 

Ești pregătită pe naiba! s-a gândit Doggie. Apoi și-a ridicat 
pantalonii uzi și a scos o bancnotă de o sută de dolari din geanta 
de plastic. 

A trecut pe lângă femeie fără să se uite la ea și a ieșit din 
toaletă, lăsând urme de apă până la cafeneaua din spate, unde 
a cerut un ceai la tejghea. Chelneriţa s-a uitat la ea de două ori 
înainte ca privirea să i se oprească asupra bancnotei care îi era 
întinsă. 

— Dă-mi și sandviciul ăla de acolo! a zis Doggie, arătând cu 
degetul. 

A luat câteva guri de ceai și nu a simţit că s-ar uita cineva la 
ea. După câteva mușcături din sandvici, a trecut pe lângă secţia 
cu cărți pentru copii și a ales o carte în drum spre lift, uitându-se 
tot timpul după șeriful din districtul Highland. 

Dar T nu se vedea nicăieri și a simţit cum crește panica în ea, 
uitându-se la ceas. Nu era încă douăsprezece și zece. Nu avea 
cum să fi plecat deja din librărie, pentru numele lui Dumnezeu. 

S-a uitat în toate direcţiile calmă în timp ce se îndrepta spre 
casă pentru a plăti, dar nu era acolo. 

Apoi a luat o carte de pe masa cu apariţii noi și s-a prefăcut 
că se uită peste ea în timp ce angajaţii o priveau să vadă dacă 
deranjează ceva. Ştia că unul dintre vânzători avea să o dea 
afară în curând dacă nu avea grijă. 

In spatele ei, un agent cerceta camera și în fața ei unul se 
uita pe geam. Femeia de la baie stătea acum în dreptul liftului, 
cu ochii spre intrare. Erau în alertă și ea stătea aici ca o 
sperietoare de ciori, în văzul lumii, și totuși nimeni nu bănuia 
nimic. Era lebăda care se transformase în răţușca cea urâtă. 

Te rog, T, vino, vino, oriunde ai fi! l-a implorat ea în gând și a 
pus din nou cartea jos. Apoi s-a îndreptat spre un colţ în care 
stătea un cuplu de bătrâni care vorbeau încet, răsfoind o carte 
mare. Au plecat de acolo când au văzut-o. 

Dacă ies afară să îl caut, nu o să mă mai lase să intru iar, s-a 
gândit ea. Dar dacă chiar plecase? 

A mers pe lângă lift și apoi în spatele librăriei. Câţiva tipi care 
păreau agenţi stăteau pe acolo, dar și au plecat când s-a 
apropiat de ei. 

Apoi a renunţat și s-a îndreptat spre intrare. T plecase. Era cel 
mai groaznic lucru care se putea întâmpla. 

Ploua și mai tare afară. Agentul FBI se dusese să se 
adăpostească și de pe jgheaburi curgeau râuri. Trebuia să 
ajungă la Market Square peste trei sferturi de oră ca să se vadă 
cu Bugatti, dar făcea doar câteva minute dacă mergea pe jos 
drept spre piaţă. Dacă trecea pe lângă parcarea de la Metro 
Center și mai departe prin cartierul Franklin Square, câștiga 
timp și ajungea mai devreme ca să încerce să-l oprească pe 
Bugatti să nu intre în ceainărie. Poate avea noroc și-l zărea pe T 
pe drum. Spera asta din tot sufletul. 

S-a uitat în spate să vadă dacă o urmărea cineva, dar strada 
era pustie. A grăbit pasul, uitându-se pe străzile pe care trecea, 
dar nici urmă de T. 

Mintea ei era plină de gânduri. T dispăruse de la Barnes & 
Nobles. Agentul spusese că îl ţineau sub supraveghere; poate se 
gândiseră că o să-i aducă la ea. Poate că nu era o idee atât de 
bună să-l găsească pe T, dar un lucru era sigur: nu va fi ușor să 
intre la Casa Albă fără el. Poate Bugatti va reuși să o ajute în 
schimb, dar în momentul de faţă nu mai știa nimic. 

A mai aruncat o privire în spate. Un bărbat mergea aplecat, 
pe partea cealaltă a străzii, la cincizeci de metri în urma ei. Nu-l 
putea vedea bine din cauza ploii, dar nu avea de gând să riște. 
A început să meargă puţin mai repede și s-a îngrozit când a 
observat că acum mai era un bărbat care mergea în spatele 
primului. Până să ajungă la judecătorie, s-a gândit să renunţe la 
întâlnirea cu Bugatti. Dar cum? Era responsabilitatea ei să-l 
avertizeze. 

Nu se simţise în apele ei din clipa în care pusese piciorul pe 
podul pietonal care traversa râul Potomac, dar acum chiar îi era 
frică. Bărbatul din spatele său era ca o ceață care putea s-o 
învăluie în orice moment. Sau alt bărbat putea să apară brusc în 
faţa ei. Se spune că majoritatea prizonierilor din lagăre 
deveneau pasivi cu cât erau ţinuţi mai mult timp în captivitate și 
că suferințele zilnice trezeau speculaţii legate de probabilitatea 
propriei lor morţi. Știa că aceasta era una dintre ciudățeniile 
naturii, în care cei sărmani și condamnaţi își găseau pacea 
resemnându-se cu soarta lor. Dar înainte de acel punct era o 
perioadă limitată de timp în care frica prelua controlul, în care 
omul supravieţuia suficient de mult ca să-și închipuie că va găsi 
o cale de scăpare, ca să-și dea apoi seama că se înșelase. 

Exact asta era starea în care se afla Doggie în timp ce 
traversa Indiana Avenue, cu doi bărbaţi pe urmele sale. 

De ce nu renunti, pur și simplu? Această întrebare evidentă îi 
acapara din ce în ce mai tare mintea. Market Square e în 
capătul Indiana Avenue, dar acolo este și sediul FBI. Oamenii 
ăștia sunt pe terenul lor. Se joacă de-a șoarecele și pisica și 
așteaptă să iti vadă următoarea mișcare înainte să atace, s-a 
gândit Doggie. 

— Adună-te! a zis ea cu voce tare. 

Trebuia să-l avertizeze pe Bugatti dacă putea. Apoi va vedea 
ce se va întâmpla după aceea. 

Acesta a fost momentul în care a început să se gândească că 
poate nu merita să facă toate astea. Când a ajuns din nou la 
Market Square era din nou în punctul de unde plecase, la câteva 
sute de metri distanță de Barnes & Nobles. Dacă apărea în locul 
în care cel mai probabil deja știau că o aștepta John Bugatti, 
probabil nu va fi atât de greu să pună totul cap la cap. Erao 
idee proastă să își forțeze norocul - simţea asta. Nu, nu ar trebui 
să te confrunți cu același adversar de două ori la rând. 

Așa că s-a oprit și s-a întors. 

Primul bărbat era acum la doar douăzeci de metri de ea. Avea 
s-o prindă din urmă dacă nu începea să alerge. Ploaia îl udase 
până la piele și nu părea să îi placă asta. Apoi a ridicat capul și 
s-a uitat fix la ea. 

Era T. 

Îi venea să urle de bucurie când l-a văzut, făcându-i semn cu 
capul spre spate. 

— Urmează-mă îndeaproape! a șoptit el când a trecut pe 
lângă ea. 

Respirația lui se auzea precum un sistem de ventilaţie stricat. 

A mers cu trei pași în urma lui spre Market Square, traversând 
harta lumii care era gravată pe suprafața de granit a pieţei. Apoi 
a ridicat privirea spre 8" Street, către ceainăria Teaism. Nu era 
nici urmă de Bugatti. S-a uitat la ceas. Era încă prea devreme. 

S-au întors pe bulevardul Pennsylvania către Capitol, cu 
celălalt bărbat în urma lor, și apoi au luat-o pe 6" Street. Doggie 
s-a uitat iar în spate. Tipul dispăruse, așa că l-a ajuns din urmă 
pe T. 

Nu s-a uitat la ea. În schimb a scos un pachet de ţigări din 
buzunarul de la haină și a încercat să aprindă ţigara în ploaia 
torențială. Nu a reușit. 

— Trebuie să mă întâlnesc cu John Bugatti pe Market Square 
acum, a șoptit ea. Ce să fac? 

— Nu o face! Toată poliția e pe urmele noastre. Trebuie să 
înţelegi că suntem urmăriţi tot timpul. Doar vino cu mine! 

— Dar tipul care ne urmărea a dispărut. 

— Ei nu dispar niciodată. 

— După noi venea? 

— Tu ce crezi? El și amicii săi mă urmăresc de când am plecat 
de la Barnes & Nobles. 

— Eu tocmai l-am văzut. Unde e acum? 

— Stă, ne privește puţin mai de departe, dar o să-l pierdem, la 
fel ca pe restul. Vino, dar păstrează distanţa. 

e 

Când au ajuns pe gazonul dintre tribunale, lui T i-a venit brusc 
o idee. Au făcut un salt și se aflau de cealaltă parte a 
tribunalului. A cercetat zona în timp ce mergea și apoi a trecut 
rapid pe partea cealaltă a drumului. 

— Urmează-mă îndeaproape, bine! Nu te gândi. Fă cum îţi 
spun eu! 

Ea a încuviințat din cap. Începea să simtă epuizarea. Cum 
naiba putea un bărbat atât de slab să păstreze ritmul acela? 

— Eşti pregătită? a întrebat el, înainte s-o ia la goană pe H 
Street ca și cum era hotărât să câștige un maraton. 

Apoi a împins-o între două mașini parcate, a băgat ceva în 
încuietoarea portbagajului, l-a deschis, a împins-o în el și apoi s- 
a strecurat lângă ea, după care a închis portbagajul. 

Brusc, universul ei era o fantă de lumină, ploaia care bătea în 
portbagaj și respiraţia șuierătoare a lui T. Apoi a simţit în ce 
poziție proastă stătea și cât de ascuţite erau oasele lui T. Era al 
naibii de inconfortabil. Probabil că scosese un mic sunet, pentru 
că T a făcut „Șșș”, și apoi a auzit pașii grăbiţi ai unor oameni pe 
stradă. Mai întâi o pereche de pași, apoi mai multe. Unii bărbaţi 
vorbeau între ei, dar era imposibil să audă ce spuneau. 

Au stat așa un timp, până când au auzit vocile scăzând în 
intensitate. 

— Nu pot să stau așa prea mult timp, T! a șoptit ea. 
Genunchiul tău mă înțeapă. 

— Mai stăm aici cel puţin zece minute. Încă sunt în zonă. 

— Eu nu aud nimic. 

El a încercat să își tragă genunchiul mai aproape de corp. 
Câteva minute mai târziu, au auzit și mai mulţi pași și voci, apoi 
s-a lăsat liniștea. 

— Încă două minute, a spus el. Ei cred că am fugit cu o 
mașină. Tocmai au auzit una luând-o pe H Street. 

— l-ai auzit zicând asta? Eu nu! 

Șeriful a continuat să aștepte. 

Brusc, a împins portbagajul ca să-l deschidă. Au revenit în 
ploaia torențială. 

— Bătrânul Buick*!, a spus el, mângâind mașina odată ce au 
ieșit din ea. Trebuie să ne întoarcem. Grăbește-te! i-a spus el, 
trăgând-o spre tribunal. Aia de acolo, adăugă bărbatul, când au 
ajuns în fața tribunalului. 

A arătat spre o mașină de poliţie rablagită. Deci acolo 
parcase. 

Destul de inteligent, s-a gândit ea, în timp ce T a deschis 
portiera și a împins-o pe bancheta din spate. Doggie s-a uitat pe 
geamurile aburite la douăzeci de mașini de patrulă ca a lui care 
erau în parcare. Bun camuflaj. 

S-au lăsat în jos pe banchetă ca să nu fie văzuți de afară și T 
i-a dat o cârpă ca să se usuce. 

— Slavă Cerului că tu m-ai urmărit, T! Dar ce s-a întâmplat de 
fapt? Când m-ai văzut? 

T și-a trecut degetele prin păr și a găsit un pachet de ţigări 
aproape gol, dar uscat, în torpedo. 

— Te-am văzut de la primul etaj în Barnes & Nobles când te 
târa agentul ăla după el pe stradă. 

— Cum m-ai recunoscut? 

— Nu te-am recunoscut până când nu ai ridicat mâna când ai 
mers spre lift. 

Ea și-a dus mâna la piept. 

— Ai văzut asta! Dar... unde ai plecat? 

— Am dispărut pe stradă. Ești căutată de poliţie, să știi. 

— Da, așa se pare. Fug ca să-mi salvez pielea de douăzeci și 
patru de ore. 

— Da, îmi pare rău, dar eu am aflat abia azi-noapte când am 
parcat aici. Se pare că au transmis un buletin informativ la 
radioul poliţiei toată ziua ieri. Spune-mi exact ce naiba s-a 
întâmplat. 

Cât timp i-a povestit totul pe scurt, el a fumat o ţigară 
întreagă. 

— Ok, mă opun total să mergem în apropierea Casei Albe, 
Doggie! Din mai multe motive. 

— Mă tem că tot va trebui s-o fac, T! Dar mai întâi trebuie să-l 
contactez pe Bugatti. Ai un telefon? 

S-au auzit sirene de poliție din diferite direcţii în timp ce el i-a 
dat telefonul. 

Ea a scos hârtiuța lui Bugatti pe care o băgase în statuia lui 
Buddha și a tastat numărul lui Danny. 

— Alo? a răspuns imediat o voce. 

— Eu sunt, a zis ea, și persoana cealaltă a închis. 

— Ce conversaţie scurtă! a comentat T și și-a mai aprins o 
țigară. 

Ea s-a uitat în jos și a dat cu piciorul într-una dintre multele 
doze goale de bere și de suc acidulat. 

— Da, scuze pentru dezordine! a spus el încet. Am stat aici 
toată noaptea, încercând să mă gândesc. 

Ea a încuviinţat din cap. Nu-i păsa de gunoiul din mașina de 
poliţie a lui T. 

— lubitul lui Bugatti a încercat să mă avertizeze, sunt sigură 
de asta, a zis ea. Poate că are telefonul ascultat. Poate că deja 
au ajuns aici. 

— Eu aș crede varianta a doua, dacă aș fi în locul tău. 

— Dumnezeule, T, ce ne facem? Poate că îl arestează pe 
Bugatti chiar în timp ce vorbim. 

— Nu ai ce să faci... Doar ascultă! 

A auzit ecoul sirenelor răsunând din zidurile impresionante ale 
tribunalului. Nu, nu aveau ce să facă. 

— Doggie, am vrut să te avertizez, pentru că este o acţiune 
mult mai amplă și mai periculoasă decât îţi imaginezi tu. 

l-a povestit evenimentele din ziua precedentă. Ea l-a întrerupt 
când a venit vorba despre copilăria lui Sunderland și despre 
conversaţia sa cu tatăl adoptiv al lui Sunderland. 

— Deci bănuiești că Sunderland este în spatele întregii 
povești, a zis ea încet. 

— Absolut! 

— Și eu și John Bugatti bănuim asta. 

— Ascultă un om bătrân, Doggie! Nu s-a petrecut nimic din 
întâmplare aici: acuzaţiile împotriva tatălui tău, asasinarea lui 
Mimi Jansen, încercarea de asasinare a președintelui, toate 
lucrurile oribile care s-au petrecut peste tot în ţară, măsurile 
nedrepte folosite împotriva membrilor guvernului și ai 
Cabinetului, alegerea oamenilor „de încredere” din jurul 
președintelui. Sunderland e în spatele tuturor acestor lucruri. 
Pentru mine e din ce în ce mai clar asta. 

— Am şi eu niște teorii despre crima în sine. 

— Și eu la fel, dar hai să luăm o pauză cu asta, altfel o să 
irosim timp. 

— Te gândești la tatăl meu? 

Tatras din ţigară prelung. 

— Nu. Ba da, și la el, desigur, dar mai întâi trebuie să punem 
niște întrebări despre noi și despre alţii, înainte să știm care va 
fi următoarea noastră mișcare. 

— Ce întrebări? Sunt multe. 

— Ce mă întreb eu este: de ce? 

Și-a stins ţigara într-o scrumieră arhiplină. 

— De ce ce? De ce face Sunderland asta? 

El a încuviinţat din cap. 

— Vrea să fie președinte. 

— Și eu cred asta, a fost de acord T, și cu toate păcatele pe 
care le-a comis, ăsta e singurul mod în care poate face asta. Și 
va funcţiona, dacă nu îl oprim. Îţi dai seama de asta, nu? 

— Cum va funcţiona? 

— Lyndon B. Johnson a devenit președinte, la fel și Gerald 
Ford. 

— Dar Jansen nici nu a murit, nici nu a demisionat. 

— Nu, încă nu. Dar ceva îmi spune că o să se întâmple azi. 
Uită-te la orașul ăsta. E plin de tensiune. Sunt mii de oameni 
înarmaţi îmbrăcaţi în civili. Sunderland trebuie să facă asta 
înainte ca întreaga ţară să se ducă de râpă. 

— Deci crezi că Jansen va fi omorât azi și că Sunderland 
așteaptă să îi ia locul? 

Doggie a tras aer adânc în piept. 

— Dumnezeule, T! Toată lumea crede că Sunderland îi e loial 
lui Jansen. Cum o să poată evita să fie tras la răspundere pentru 
faptele lui Jansen după? Cum o să convingă pe cineva să-l 
aleagă pe el drept succesor al lui Jansen? Nu îi va fi ușor. 

— Ascultă, Doggie, Sunderland va anula imediat starea de 
urgență. Va susține că în tot acest timp a încercat să-l oprească 
pe preşedinte. Că tocmai a primit dovezi extrem de 
incriminatorii cum că președintele a făcut abuz de putere pentru 
a provoca starea de urgenţă. Că Jansen era bolnav la cap. Că 
atacurile lunetistului din New York, atacurile de la școală, totul, 
au fost provocate de el. 

— Nu va ajunge prea departe. Se va dovedi totul! 

— E pregătit pentru asta, crede-mă! Va găsi oameni care să îi 
susțină afirmaţiile. Oameni importanți. 

— Nimeni de la Casa Albă. 

— Da, așa cred, deși s-ar putea ca nici ei să nu știe încă. 

Deși încă era udă și temperatura din mașină era aproape de 
zero grade, a început să transpire. 

— Da, ai dreptate! O să dea vina pe Jansen pentru toate, cu 
excepţia uciderii propriei sale soţii. De asta trebuie să moară 
tatăl meu. Atunci totul va fi rezolvat. 

— Da. Tatăl tău a fost util pentru Sunderland. Și acum 
Sunderland se va asigura că nimeni nu va putea pretinde că a 
falsificat procesul tatălui tău după ce a devenit președinte. 

— Ce vrei să spui? 

— Mortimer Deloitte, procurorul, a dispărut. Sunt sigur că era 
plătit de Sunderland. Au fost prea multe lucruri neterminate în 
cazul ăla. De exemplu, cine l-a împușcat pe Toby O'Neill. Faptul 
că Deloitte nu a investigat acest aspect nu a fost o greșeală 
procedurală. A făcut-o intenţionat. 

— Dumnezeule! Dar o să-l găsească pe Deloitte, nu? 

— Nu în viaţă, dacă mă întrebi pe mine. 

— T, trebuie să ajungem la Casa Albă. Trebuie să vorbim cu 
Jansen. 

— Asta nu se va întâmpla niciodată. Nu vom reuși să intrăm. 
Prim-ministrul britanic va sosi peste puţin timp. Toţi sunt în 
alertă. O să te aresteze imediat dacă încerci. 

— Ascultă, T, ce naiba putem să facem? A mai rămas foarte 
puţin timp. Vrei să depunem plângere la Comisia Drepturilor 
Omului de la Haga mai întâi? 

Ea a ridicat o mână ca să-l oprească să răspundă. Oricum era 
clar că nu știa ce să zică. 

— O să mă ajuţi să intru în Casa Albă, și cu asta basta. Spune 
că m-ai prins și că mă aduci la ei. Încearcă să-ţi imaginezi. Ai 
uniforma de poliţist sub geaca asta amuzantă, nu? De ce să nu 
te creadă? O să-l sunăm pe Wesley și o să îi spunem ce se 
întâmplă. Haide, hai s-o facem acum! 

— Am auzit în dimineața asta că Marvin Gallegos a fost găsit 
și împușcat de autorităţi. 

— Bine, știu că am mai auzit numele ăsta înainte, dar nu-mi 
aduc aminte acum cine e. E important pentru noi? 

— Era cameramanul lui John Bugatti. Cel care a scăpat 
camera în timpul asasinatului și a lăsat-o să filmeze în 
continuare. 

Ea a dat din cap. Acum își aducea aminte de el. Nu avusese 
prea multe de spus ca martor. 

— Da, dar nu a fost nimic util în înregistrarea aia. 

— Ba da, a fost! Eu cred că a dovedit că tatăl tău a plecat să 
aducă un pahar cu apă și l-a scăpat când s-a întors, așa cum a 
sustinut el. Înregistrarea a fost falsificată. 

— De unde știi asta? 

— Am vazut filmuleţele. Se vede unde au modificat. 

A simţit un fior pe șira spinării. 

— Vrei să spui că Gallegos a fost omorât ca să fie siguri. Ca să 
nu poată ajuta la analiza înregistrărilor în cazul în care 
deveneau relevante mai târziu. 

— Până în acel moment, ei ar fi editat înregistrările pe alocuri 
și el ar fi putut să vadă asta. Ar fi fost un martor periculos. Ei 
spun că lucra cu milițiile și că din acest motiv a fost împușcat. 

— Și tu crezi că o să facă la fel cu mine și cu tine dacă ne 
apropiem de Casa Albă. 

— Cam așa ceva. Absolut! 

— Dar Bugatti? 

T și-a stins și cea de-a doua ţigară. 

— Nu putem face nimic, Doggie! Îmi pare foarte rău să spun 
asta, dar așa stau lucrurile. Va trebui să încerce să aibă singur 
grijă de el. 

Ea și-a îngropat fața în mâini. Fiori reci ca gheaţa au început 
să-i străbată din nou corpul. 

— Deci tu crezi că vor încerca să înfăptuiască asasinarea 
astăzi? 

— Așa ar avea logică. 

— Atunci trebuie să mergem acolo. Pentru binele tatălui meu 
și pentru binele întregii ţări. Dacă tu nu mă ajuţi, T, o s-o fac 
singură, vorbesc serios! 

— Chiar așa? 

T a clătinat din cap, a băgat mâna în buzunarul hainei și a 
scos cheile de la mașină. A scuturat pachetul de ţigări și a scos- 
o pe ultima. 

— Atunci o s-o facem cu stil! a zis el și a întors cheia în 
contact. 

Brusc, încă o voce se alătură corului de sirene de poliţie. 

Capitolul 38 


Noaptea fusese milostivă cu el. Dacă nu ar fi fost acel 
motociclist pe nume Sean, John Bugatti ar fi zăcut lângă Tom 
Jumper în morga Front Royal sau oriunde l-ar fi dus, era sigur de 
asta. 

In afară de a încerca să supraviețuiască, își cântărise opţiunile 
în timp ce goniseră prin pădurile din Virginia. Poate că cel mai 
bine ar fi fost dacă dispărea complet, dacă se ascundea în locuri 
abandonate alese la întâmplare în care să doarmă ziua și apoi 
noaptea să se îndrepte spre nord. Dacă era cineva care 
cunoștea pericolele, el era acea persoană, așa încât avea șanse 
mai mari să le evite. Și dacă putea să meargă pe jos cam 
douăzeci și cinci de kilometri în fiecare noapte - ceea ce nu era 
atât de imposibil - și-și menținea rezerva de medicamente, 
putea să ajungă la Miami în câteva luni. În Miami cunoștea mulţi 
cubanezi exilați, inclusiv pe unii care l-ar putea ajuta să ajungă 
în ţara lor natală. Întotdeauna îi plăcuse Cuba. 

Dar apoi a revenit la realitate, aducându-și aminte de faptul 
că boala îl slăbea încet-încet și dându-și seama cât de greu era 
să-și ignore conștiința. 

John și Sean au ajuns la Brickyard Road, în apropiere de Great 
Falls, când soarele era pe cer de o jumătate de oră. Au oprit în 
dreptul a trei vehicule militare ușoare și au fost întâmpinați de 
opt bărbaţi bine făcuţi, în uniforme militare. Imediat l-au salutat 
pe salvatorul lui Bugatti ca și cum era superiorul lor. judecând 
după oboseala de pe feţele lor, așteptaseră ceva timp, iar Sean 
nu avea de gând să-i lase să mai aștepte. Din cât a putut John 
să audă din conversaţia lor cu voce joasă, trebuiau să se 
întâlnească cu alte două grupuri în „Cairo” și data de șase 
octombrie a fost menţionată din nou. Astăzi era douăzeci și 
nouă martie, așa că data însemna altceva, dar ce anume? 

In timp ce Sean s-a schimbat în uniformă, oamenii săi l-au 
chestionat cu privire la identitatea lui John și la motivul pentru 
care se afla acolo. Era clar că prezenţa lui îi neliniștea, până 
când Sean le-a povestit despre evadarea lor și despre faptul că 
John era cât pe ce să-și piardă viaţa în timp ce participa la 


VP - 455 


emisiunea de la radioul pirat al lui Tom Jumper. Apoi câţiva 
dintre ei l-au recunoscut și vreo doi chiar au încuviinţat din cap. 
Ascultaseră emisiunea și știau și ei că Jumper era mort. 

— Unde te duci? l-a întrebat unul dintre ei pe John și el i-a 
explicat. 

— Ceainăria aceea e exact lângă clădirea FBl-ului, te-ai gândit 
la asta? a întrebat altul. Ești căutat, crezi că e înțelept să faci 
asta? 

— Putem să-i dăm lui asta, nu? 

In acel moment a venit un soldat cu un pachet transparent în 
mână pe care tocmai îl scosese din vehiculul său. 

— Oricum nu se potrivește niciunuia dintre noi. 

— Ce e asta? a întrebat John, întorcându-se spre Sean și 
văzând brusc un alt bărbat: o altă pieptănătură, o mustață falsă 
și o privire autoritară care îi putea face pe oamenii săi se arunce 
de bunăvoie în ghearele morții. 

— Așteaptă aici, Bugatti! a spus Sean cel transformat. Peste 
două ore o să fii luat și dus în oraș, bine? Și ţine minte: nu m-ai 
văzut niciodată. Să urmezi instrucţiunile șoferului, o să îl 
instruim înainte să vină să te ia. 

S-a întors apoi spre oamenii săi. 

— Câţi lipsesc? 

— Ronnie Benson și Shooter, a răspuns unul dintre ei. 

Sean a dat din cap. 

— Bine, Shooter s-a dus direct la locul de întâlnire, iar Ronnie 
va trebui să aibă singur grijă de el. Putem să ne descurcăm și 
fără el. 

l-a dat lui John o palmă peste spate în semn de despărțire și s- 
a urcat pe locul din faţă în primul vehicul. 

Unul dintre soldați i-a dat lui John o bere Budweiser și un 
sandvici, iar apoi unitatea a plecat. 

In punga de plastic transparentă a găsit o uniformă de ofiţer 
de culoare verde-cenușiu de la Marlow White. Era nouă, evident, 
cu nasturi din alamă, benzi negre pe braţ și dungi pe pantaloni, 
plus o varietate de medalii. Nu avea idee ce reprezentau; 
puteau fi ale unui general în marina medicală sau ale unui băiat 
care cânta în cor pe un submarin, din câte știa. John nu fusese 
niciodată în armată, dar avusese iubiți din armată. Nu, nu era 
nimic mai sexy decât un bărbat în uniformă și acum era și el 
unul dintre ei. 

Și-a golit buzunarele și a pus obiectele, o batistă, telefonul pe 
care nu îndrăznise să-l folosească și banii pe care i-i dăduse 
Danny, pe un ciot de copac acoperit cu mușchi de la marginea 
drumului, împreună cu hainele sale de civil împachetate. Apoi și- 
a pus uniforma și a încercat să-și imagineze cum arăta. Era sigur 
că nu era la fel de puternic precum băieţii după care alerga 
înainte. 

A pus banii în buzunar și s-a gândit să arunce telefonul în 
tufiș, dar l-a pus totuși în buzunarul interior al uniformei, s-a 
așezat pe hainele sale vechi și a început să-și maseze glezna 
rănită. Ce bine că începuse să se dezumfle. Săritura din duba de 
transmisiune radio ar fi putut avea consecințe mai grave. Și-a 
mișcat glezna încet și a încercat să se gândească. 

Menţionaseră acea dată, șase octombrie, o dată care cu 
siguranţă însemna ceva. Undeva într-un colț ascuns al memoriei 
sale știa ce. Informaţia era acolo, așteptând să fie adusă la 
suprafață. 

e 

A fost luat de un jeep și el și șoferul au străbătut drumuri prin 
păduri și străzi secundare fără să scoată un cuvânt. 

La un moment dat, șoferul i-a dat un act de identitate și John 
l-a luat cu teamă. 

Pe el scria: „Tony Clark, maior, 54 ani, medic militar”, pe 
lângă alte câteva informaţii. Chiar trebuia să-l arate, dacă i se 
cerea? Nu semăna deloc cu acel maior Clark. Oamenii ăștia își 
băteau joc de el. 

Exact când era pe punctul de a protesta, șoferul tăcut a arătat 
spre o cutiuţă de pe scaun. John a deschis-o și a dat peste tot 
felul de lucruri care l-ar fi încântat pe orice actor de teatru care 
trebuia să se schimbe rapid în mai multe personaje. A oftat și a 
ajustat oglinda retrovizoare. Era bine dacă peruca i se potrivea 
și mustața nu-i cădea. 

În cele din urmă a fost lăsat la parcul Staunton și de acolo s-a 
îndreptat spre centrul Washingtonului pe jos, în timp ce cerul se 
întuneca din ce în ce mai mult și stropi de ploaie îi picau pe 
umeri. Câţiva soldaţi l-au salutat pe drum și el i-a salutat la 
rândul lui. 

A ajuns până la ambasada canadiană și încă nu i se ceruse să 
se identifice. Măcar dacă putea să continue așa și să nu aibă 
nimeni nevoie brusc de expertiza sa medicală - ceea ce nu era 

imposibil. Era o atmosferă amenințătoare, un sentiment de 
violenţă iminentă. Oricine putea să fie rănit cu ușurință, nu era 
greu să asociezi acest regim cu unul care își menținea 
autoritatea prin intermediul armelor. Erau vehicule militare 
peste tot. In unele locuri, străzile erau blocate cu sârmă 
ghimpată și soldaţii cu arme automate îi întorceau din drum pe 
pietoni, în timp ce aceia cărora le era permis să treacă măreau 
pasul, cu chipurile îngrijorate. În rest, totul era ciudat de tăcut, 
ca un teren de luptă înainte de răsărit când trupele ascunse în 
tranșee așteaptă ordinul să atace. 

e 

Până a ajuns în Market Square, începuse să plouă al naibii de 
tare și mustaţa lui ameninţa să se desprindă de câteva ori. S-a 
uitat la ceas și a observat că ajunsese cu cel puţin o oră și 
jumătate mai devreme. Pot s-o aștept pe Doggie în ceainărie, s- 
a gândit el, cu uniforma udă lipită de corp. Mergând încă puţin 
șchiopătat din pricina căzăturii, a intrat în clădirea roșie care 
găzduia ceainăria Teaism și a dat din cap prietenos spre 
manager, un tip de origine mexicană pe care îl chema Roberto. 
Lui John întotdeauna îi plăcuse aici. 

— Dă-mi un burger cu stridii și un ceai colong, a cerut el și s-a 
așezat pe un scaun înalt de lângă geam. 

De acolo putea vedea zona Residences în care locuia Wesley. 
Oare de asta alesese ea acest loc de întâlnire? Va veni și 
Wesley? 

A mușcat de câteva ori din mâncare și s-a uitat în jur prin 
restaurantul frumos decorat. Doi tineri sportivi hispanici, cu 
șepci de baseball negre pe cap și mustăți subţiri, stăteau în 
spatele tejghelei din lemn de tec, glumind relaxaţi. Era evident 
că erau fraţi. Bugatti a devorat priveliștea umerilor lor laţi și a 
stat din reflex mai drept, scoțându-și pieptul în faţă. 

In afară de el și de personal, mai erau doar trei clienţi, bărbați 
albi cu buzele strânse, trecuţi de patruzeci de ani și îmbrăcaţi în 
cămaâși de culoare albastru-deschis, care stăteau la aceeași 
masă, fiecare cu câte o ceașcă în faţa sa. Nu para fi băutori de 
ceai, s-a gândit John și s-a uitat din nou pe geam, de data 
aceasta la cafeneaua Atlantic de peste drum. A observat câteva 
siluete neclare care se uitau prin geamurile stropite de ploaie. 
Din cât a putut să vadă, arătau exact ca oamenii care stăteau la 
câţiva metri de el. Apoi a cercetat cu privirea strada până la 

intrarea în parcarea subterană de la Lansburg Building. 
„Înălţime: doi metri” era scris deasupra și sub indicator o dubă 
de culoare albastru-închis bloca benzile de intrare și ieșire. Nu 
aveau cum să stea acolo o veșnicie, și-a spus el, așa că s-a uitat 
peste meniu. Nu mai fusese de câţiva ani aici și prețurile erau în 
mare parte neschimbate. Un local bun, s-a gândit el, ridicând 
din nou privirea și văzând un bărbat ieșind din duba albastru- 
închis. Avea peste patruzeci de ani și era și el îmbrăcat într-o 
cămașă albastru-deschis, de data aceasta cu un sacou gri carea 
devenit rapid negru în ploaie. 

John a întors încet capul spre cei trei bărbaţi cu ceștile cu 
ceai. Niciunul nu se mișcase niciun centimetru de când intrase 
el. Apoi încet, foarte încet, s-a uitat pe partea cealaltă a 
drumului. Nici siluetele blurate ale bărbaţilor din cafeneaua 
Atlantic nu se mișcaseră. 

În acel moment i-a trecut un gând prin minte. A împins puţin 
farfuria, s-a șters la gură cu șerveţelul, s-a ridicat și a trecut cu 
nonșalanţă pe lângă cei trei bărbaţi, coborând pe scările de oţel 
către toalete. Nu s-au uitat la el. Nu au făcut nimic. 

A ignorat micul acvariu cu pești koi de la baza scărilor și s-a 
îndreptat spre toaleta bărbaţilor. 

E ceva în neregulă, s-a gândit el, uitându-se în gol în chiuveta 
masivă. Ce s-ar întâmpla dacă aș încerca să-l sun pe Danny? A 
clătinat din cap ca să alunge acea idee. 

Dar ce altceva să fac? s-a întrebat el. Sunt toți acei oameni 
acolo sus care așteaptă, la naiba! Și au destul timp. S-a uitat în 
oglindă și a vazut că mustaţa stătea la locul ei. Slavă Cerului, nu 
era ușor de recunoscut. Detalii mici precum noua coafură și 
sprâncenele remodelate cu siguranţă contau. 

Trebuie să plec de aici, dar mai întâi trebuie să o avertizez pe 
Doggie. Ori pe ea, ori pe mine mă așteaptă. Şi-a cântărit 
opțiunile și a simţit un fior de gheaţă în stomac. Dar cum s-o 
avertizeze? Nu avea numărul ei de mobil și nu avea habar unde 
se afla. Așa că nu avea de ales decât să-l sune pe Danny și să 
afle dacă îi dăduse cumva vreo altă instrucţiune. Și dacă nu, 
lucrurile aveau s-o ia razna. Tipii de sus nu așteptau degeaba. 

A deschis telefonul și a apelat numărul. Trebuie să mă misc 
rapid, şi-a spus el. Avea timp numai cât să primească un mesaj 
de la Danny, dacă exista vreun mesaj, și apoi să plece din 
ceainărie. 

Bărbatul a răspuns aproape imediat. 

— Salut, Danny Boy! a zis el, dar Danny nu a răspuns. Tu ești? 
E vreo problemă? 

L-a auzit pe Danny la telefon. După ce ai stat în același pat 
ani de zile cu o persoană, modul de a respira al partenerului tău 
îți rămâne întipărit în minte. Era Danny, și totuși nu era el. 

— Nu, n-am nimic, dormeam! a zis Danny. 

Suna destul de natural, dar în mintea lui John s-au aprins 
beculețele roșii de alarmă. A închis telefonul. Dacă Danny 
dormea, i-ar fi luat o veșnicie să răspundă. 

— O, Danny, nu! a șoptit el și s-a trântit pe vasul de toaletă. 
Ce ţi s-a întâmplat? 

S-a uitat la ecranul telefonului și s-a gândit să îl sune din nou. 

Apoi și-a lăsat mâinile să cadă în poală și a început să se 
roage. 

e 

Stătea între stâlpii de oțel din fata US Navy Memorial în 
Market Square și analiza strada udă și lucioasă. Erau sute de 
oameni în uniforme, dar niciunul dintre ei nu se uita la el. 
Patrulau de zor, cu privirea înainte, ca și cum erau programaţi 
să se miște doar din punctul A în punctul B. Poate din cauza 
ploii; poate că doar mergeau pe Pennsylvania Avenue către 
Casa Albă dintr-un motiv sau altul. 

Apoi a apelat numărul editorului său. John se simţea în 
siguranță  sunându-l pe Alastair Hopkins, era șiret și 
experimentat. El ar fi știut dacă telefonul său era ascultat și cum 
să procedeze în această situaţie. 

John s-a uitat la statuia din piață. Un marinar stătea în ploaie, 
așteptând pe dig cu sacul lui pe umăr. Simţea o oarecare 
afinitate faţă de el. Ce îi aștepta pe ei doi? 

A auzit un clic pe linie. 

— Acestea este telefonul lui Alastair Hopkins. Cu cine 
vorbesc? 

O, la naiba, era secretara lui Hopkins, Deirdre Boyd. l-a stat 
inima. Femeia aia era o creatură intimidantă care putea să îi 
bage în sperieţi până și pe cei mai tari avocaţi. Întruchiparea 
unei ființe superioare, o fată bătrână obraznică, de primă-mână, 
și pe deasupra mai era și Scoţiană, cu S mare, de la părul scurt 
și imposibil de aranjat până la pantofii maro. Meschină în orice 
privință: nu zâmbea și nu spunea o vorbă bună. Era greu până și 

să scoţi informaţii de la ea, deși acesta era scopul slujbei sale. În 
niciun caz nu avea să-i facă legătura direct în biroul lui Hopkins 
unui jurnalist care își abandonase postul și care mai era și 
căutat de autorităţi pe deasupra. 

Înainte să își dea seama ce face, a spus cu voce tare: 

— Sunderland la telefon. Dă-mi-l pe Hopkins! 

— Sunderland? a întrebat ea. 

Știa exact cine era Sunderland. 

— Nu angajăm. Încercaţi în altă parte. 

Scorpie proastă. Nu se teme niciodată de nimic. 

— Thomas Sunderland, vicepreședintele tău! 

Și-a tras gulerul pe lângă urechi. De ce naiba folosise acel 
nume, în loc de un nume pe care Deirdre îl respecta cât de cât, 
oricare ar fi fost el, în afară de șeful ei? 

— Dacă doriţi să vorbiţi cu editorul șef Hopkins, vă sugerez să 
vă uitaţi pe geam. Presupun că sunteți la Casa Albă. Stă pe 
gazonul din fața ei împreună cu celelalte oi behăitoare, 
așteptând, sosirea prim-ministrului Watts. La revedere! 

Deci prim-ministrul Watts venea la Washington! De asta, erau 
atât de mulţi soldaţi și polițiști. Președintele Jansen avea parte 
de prima lui vizită de stat oficială. Destul de curajos, având în 
vedere circumstanţele. 

— Stai puţin! a zis John cu o voce rece. Deci Hopkins este 
acolo afară. Bine, o să-l găsesc, dar dacă tot vorbesc cu tine, 
vreau să-mi răspunzi la o întrebare. 

— Fișa postului meu nu include funcţionarea pe post de motor 
de căutare. 

— S-ar putea să nu-ţi mai păstrezi postul mult timp, punct. 
Vreau să găsești ce poate fi o „paletă”, în afară de o paletă 
pentru muște. 

— Asta pentru că vă e prea rușine să vă întrebaţi propriii 
oameni? Este ceva ce trebuie să știți dumneavoastră? 

— Caută! 

Parcă o și vedea: cu puloverul strâmt pe ea, pieptul plat și 
buzele țuguiate. Fără chef de treabă. Dar tastatura ei se auzea 
pe fundal. 

— Măi, măi! a zis ea. Se pare că există și palete de muște 
electrice. La asta v-aţi referit? 

Îi venea s-o omoare. 

— Nu, nu asta! mai încearcă o dată. 

— Vreun model anume? 

— Ce vrei să spui? 

— Sunt multe modele diferite. Probabil vă gândiţi la 9M17P. 

Aproape că și-a mușcat limba. 

— O, da! Ăăă... Poţi să mi-l descrii? 

— Dimensiunile sunt date doar în sistem metric. Are 1160 
milimetri lungime și cântărește treizeci și unu de kilograme și 
jumătate. Raza sa este între cinci sute și două mii cinci sute de 
metri și are o viteză de o sută cincizeci până la o sută șaptezeci 
de metri pe secundă. Puterea de penetrare este de cinci sute de 
milimetri și șansele unei lovituri directe cu modelul C sunt de 
nouăzeci la sută. Mulțumit? 

Era o experienţă ireală și îngrozitoare să audă aceste cuvinte 
din gura unei femei aflată într-un loc public, pe Pennsylvania 
Avenue. 

— O rachetă, cu alte cuvinte. 

— Ei bine, nu sună a păpușă Barbie. Mai pot face ceva pentru 
dumneavoastră, domnule vicepreședinte? Să vă trimit o copie a 
Constituţiei Statelor Unite și să subliniez partea cu libertatea de 
exprimare? 

Bugatti a fost nevoit să-i admire curajul sfidător. 

— Da, ar mai fi ceva, acum că tot ai menţionat asta. Te rog 
caută „șase octombrie” pe Wikipedia și vezi ce scrie. 

— A fost ziua bunicului meu și a lui Carole Lombard, ce e cu 
asta? 

— Îmi cer scuze, dar ai putea te rog să îmi spui numele tău? 

— Bineînţeles. Nu mi-e rușine. Deirdre Boyd. Vreţi să mă 
scoateţi în oraș? Pentru că în acest caz regret să vă anunţ că 
integritatea mea îmi interzice să accept. 

Nu, nu încăpea nicio îndoială. Vicepreședinte sau nu, 
Sunderland clar nu era pe placul ei. Măcar dacă ar fi dat un alt 
nume. 

— Doamnă Boyd! a zis el, ridicând vocea. 

— Domnișoară! 

— Domnișoară Boyd, te rog să te controlezi! Voi vorbi cu șeful 
tău peste cinci minute. Nu lăsa ca ultima mea impresie despre 
dumneata să fie cea a unei angajate încăpăţânate și obraznice. 

Probabil că termenul „obraznică” fusese cireașa de pe tort. Nu 
era genul de adjectiv pe care o fată din Vassar ar fi vrut să îl 
aibă asociat cu numele său. 

— Bine. Aceasta e ultima favoare. Sunt o persoană ocupată! 
s-a răstit ea, dar a auzit-o cum tastează din nou. 

— Da, a zis ea după treizeci de secunde. Este data din anul 
2000 la care a demisionat Slobodan Milosevic. Asta este? 

— Nu, nu cred! 

— Șase octombrie este și „Ziua relaţiilor dintre Germania și 
SUA”. 

— Ce altceva? 

— Sunt trei pagini cu liste aici. M-ar ajuta dacă aţi fi mai 
specific. 

— Cairo, atunci! Vedeţi dacă șase octombrie are ceva de-a 
face cu Cairo. 

De data aceasta au trecut numai cinci secunde. 

— Este o sărbătoare egipteană care celebrează victoriile din 
Războiul din octombrie. Am crezut că l-au pierdut pe ăsta... A, 
aici scrie că președintele Sadat a fost asasinat în acea zi, în anul 
1981. 

John a înlemnit. Știuse în tot acel timp. Cuvintele ei îi ajunseră 
la creier în același timp în care și-a dat seama. 

A închis imediat și s-a uitat prin ceaţă la Casa Albă. Toată 
noaptea traversase statul Virginia pe motocicleta unui lider al 
milițiilor, și se pare că el și cei opt conspiratori ai săi erau la 
Washington în momentul de față. „Big brother are paleta”, 
spuseseră ei. Bănuia că asta însemna că deja era pe poziţie și 
când va veni timpul vor lansa racheta fără nicio remușcare, și 
țara va pierde un președinte. Cei în care avusese încredere 
președintele Sadat al Egiptului că îl vor proteja organizaseră 
trădarea care dusese la asasinarea lui. Omorât ziua în amiaza 
mare de membrii propriei echipe de bodyguarzi în timpul unei 
parade militare. Până și cea mai bine protejată persoană avea 
propriul călcâi al lui Ahile. 

În acel moment i-a sunat telefonul. S-a uitat la el zece 
secunde și apoi l-a dus la ureche. 

— Da? a întrebat el, ascultând atent, dar nu a auzit nimic. 
Fusese localizat. 

A închis telefonul și l-a aruncat în cel mai apropiat coș de 
gunoi. 

e 

l-a luat foarte mult timp să ajungă la Casa Albă. În mod 

normal i-ar fi luat cincisprezece sau douăzeci de minute, dar de 

data aceasta i-a luat o oră, pe de o parte din pricina gleznei care 
îl durea din nou și pe de altă parte din cauza opririlor forțelor de 
securitate. Ca să nu mai pună la socoteală și masele de soldați 
care avansau pe Pennsylvania Avenue, cu care John încerca să 
țină pasul. Deși atmosfera era haotică și răbdarea bărbaţilor în 
echipament de camuflaj era pe ducă, și-a dat seama că erau 
șanse mai mici să fie oprit dacă stătea alături de ei. Ceilalţi erau 
cei care îl făceau să fie agitat, cei în haine de civili, care nu-și 
mișcau decât privirile. Ei erau cei de care nu voia să fie 
interogat. Ei nu salutau niciodată și nu acordau atenție 
medaliilor. Ei observau limbajul corpului și modul în care îi 
reacționau până și cei mai mici mușchi ai feței. Dacă era oprit 
de ei, totul se termina. 

A ajuns la postul de control al Aripii de Vest la ora unu și un 
sfert, în același moment în care a apărut un elicopter deasupra 
Lafayette Square și se îndrepta spre miriadele de coșuri ale 
Casei Albe. 

Dumnezeule! s-a gândit el, în timp ce inima îi bătea 
nebunește. Acum se întâmplă! Într-un fel, nu putea fi un 
moment mai bun. 

— Lăsaţi-mă să trec! a strigat el spre niște soldați cu pelerine. 
E o urgenţă! 

Nu au fost impresionați și i-au ordonat să se întoarcă dacă nu 
vrea probleme. 

Zgomotele infernale ale elicelor au străpuns aerul și s-au 
pierdut în spatele clădirii. 

„Acurateţe de nouăzeci la sută”, spusese scoțianca. 

— Lăsaţi-mă să trec! a strigat el, de data aceasta spre 
paznicul din faţa gardului. Aţi face bine sa mă ascultați, altfel o 
să regretaţi! Am dovezi că cineva e pe punctul de a-l asasina pe 
președinte! 

Cuvântul „asasina” l-a convins pe paznic să ducă mâna la 
telefon, câţiva soldaţi au înlemnit și doi agenţi în haine obișnuite 
au venit în stânga și-n dreapta sa cu armele scoase. Bugatti a 
văzut cât de pregătiţi erau să le folosească, o mișcare greșită și 
era mort. Așa că a ridicat mâinile încet în aer. 

— Lăsaţi-mă să vorbesc cu Wesley Barefoot imediat! a zis el. 

Unul dintre bărbaţi a început să vorbească în microfonul de la 
rever, dar nu pe Barefoot l-a chemat. 

Stătea într-un birou mic de zece minute. Se gândiseră să-i 
pună cătușe, dar pentru moment, agenţii de securitate se 
mulțumeau să îl păzească cu armele scoase. Se bombănise mult 
în microfoanele din revere și agenţii de pază erau poziționaţi în 
puncte strategice în Casa Albă. Unii bănuiau că fusese trimis ca 
să creeze o diversiune. Nu își asumau niciun risc. 

Următorul agent de securitate care a intrat a fost unul pe care 
îl văzuse de multe ori înainte. Bărbatul cu brățări de aur 
strălucitoare, cel despre care el sugerase - în timpul emisiunii 
radio a lui Tom Jumper - că ar putea fi implicat în asasinarea lui 
Mimi Jansen. Acesta era bărbatul pe care John își dorea cel mai 
puţin să-l vadă în momentul de faţă: Ben Kane, umbra lui 
Sunderland. 

— L-aţi percheziționat? a întrebat Kane. 

Ceilalţi agenţi de pază încuviinţară din cap. 

— ȘI...? 

— Nicio armă. Mustaţă și perucă false. Tuş de ochi pe 
sprâncene. 

— Identitatea? 

— Tony Clark, cincizeci și patru de ani. Ofiţer în trupele 
medicale. Se știe că a decedat în cadrul unei altercaţii în Munţii 
Catoctin. Aparent e un ofiţer care a dezertat și s-a alăturat 
miliției. 

John a văzut zâmbetul lui Kane și nu a putut să-și ţină mâinile 
nemișcate pe braţele scaunului. S-a uitat neajutorat la degetele 
sale tremurânde. Lupta era pierdută. 

Ben Kane s-a aplecat în faţa sa. 

— Domnul Tony Clark... Am înțeles... Se pare că arătaţi exact 
la fel ca un anume domn John Bugatti care, până acum câteva 
zile, era unul dintre cei mai buni reporteri ai ţării noastre, dar 
care a ajuns să fie un mincinos patologic jalnic și un fugar. Nu se 
potrivește asta puţin mai bine în CV-ul tău? Sau chiar preferi să 
fii un ofiter mort în trupele medicale? Pentru că se poate aranja 
și asta dacă insiști. 

— Lasă-mă să vorbesc cu președintele! a fost tot cea spus el. 

Ce altceva ar fi putut să spună? 

— Puteţi să plecaţi! Mă ocup eu aici, le-a spus Kane oamenilor 
săi. 

Asta suna sinistru. Oamenii lui tocmai plecau când un alt 
agent a băgat capul pe ușă. 


VP - 465 


— Sunderland vrea să veniţi în biroul lui Burton. Acum! a 
anunţat acesta. 

Kane s-a ridicat în picioare și i-a aruncat o privire ucigătoare 
lui John. 

— Să rămâi aici! Nu-ţi face griji, o să stăm noi de vorbă. Și voi, 
s-a adresat el altor doi subordonați, să nu plecați nicăieri. Și voi 
doi staţi de pază în faţa ușii. Să fiţi cu ochii pe el! 

A lăsat ușa de la birou deschisă și imediat după ce a dispărut 
pe hol în direcţia biroului șefului Cabinetului, Bugatti a început 
să-i bombardeze verbal pe cei doi bărbaţi rămași în cameră. 

— Nu vă daţi seama că nu eu, ci el trebuie oprit? Nu știți de 
ce e capabil? Vă zic eu! 

A început să vorbească cât de repede a putut, povestindu-le 
despre uciderea soţiei președintelui și despre împușcarea lui 
Toby O'Neill. Despre soldaţii rebeli din pădure care se pregăteau 
să lanseze o rachetă antitanc spre comandantul suprem al ţării. 
Despre faptul să timpul trecea și acest Turn Babel mai avea 
puţin și se prăbușea. 

Torentul lui de vorbe a trecut prin niște urechi surde. Celor doi 
bărbaţi nu le păsa nici cât negru sub unghie. Primiseră ordine 
să-l păzească, nu să-l asculte. 

A urmat o mică agitaţie la intrarea pe hol și, câteva secunde 
mai târziu, o mică delegaţie a trecut pe lângă ușa sa și s-a 
îndreptat spre camera Roosevelt. John a auzit că erau diplomaţi 
britanici, întotdeauna ieșeau în evidenţă în mulţime. S-au uitat 
la el când au trecut pe lângă cameră, nu au văzut decât un 
bărbat în uniformă de ofițer, stând pe un scaun. 

Să încerc să le atrag atenția? s-a gândit el pentru o clipă și 
apoi l-a zărit pe Wesley, gesticulând energic în timp ce vorbea 
cu diplomatul alături de care mergea. 

— Wesley! a ţipat el, cât de tare a putut, dar a fost lovit la 
ceafa când era pe punctul de a striga din nou. 

Nu l-au lovit ca să-l lase inconștient, nici măcar nu l-a durut 
atât de tare, dar dintr-odată nu mai putea să-și controleze 
mușchii. Nici măcar nu putea să strige și picioarele nu voiau să-l 
asculte când a încercat să se ridice. S-a luptat cu braţul 
scaunului, dar nu mai putea să-și coordoneze nicio parte a 
corpului. 

Era uimit. A încercat să formuleze cuvinte, dar nu putea să 
rostească niciunul. Tot ce îi mai rămăsese era o parte a 

creierului său care îi spunea că totul se oprise exact când 
salvarea îi ieșise în cale. 

— John? 

A auzit o voce dinspre ușă. A încercat să întoarcă capul, dar 
corpul lui tot nu voia să-l asculte. 

In ciuda protestelor agenţilor de pază, l-au târât până în biroul 
lui Wesley. 

— Știţi unde este, așa că nu vă faceți griji! i-a asigurat Wesley 
și, având în vedere funcţia sa, au fost nevoiţi să-l asculte. 

Kane avea să se întoarcă peste câteva minute și până atunci 
nu aveau de gând să se miște nici măcar un centimetru de 
lângă ușa biroului purtătorului de cuvânt Wesley Barefoot. 

Wesley i-a dat niște apă lui John și și-a cerut scuze că, din 
păcate, secretara lui își luase concediu pe caz de boală, pentru 
că cedase nervos după ce îl arestaseră pe soțul ei, și i-a spus că, 
dacă ea ar fi fost acolo, poate că i-ar fi oferit ceva mai puternic 
de băut. 

John a clătinat din cap. Nu conta. 

Apoi și-a dres glasul de câteva ori și cu o voce liniștită și 
precaută i-a povestit lui Wesley prin ce trecuse și tot ce știa. 

Capitolul 39 

— Trebuie să intru să vorbesc cu președintele Jansen cât mai 
repede posibil, le-a zis Wesley agenţilor de la Serviciile Secrete 
care stăteau de pază în faţa Biroului Oval. 

— Imi pare rău, domnule Barefoot! a spus unul dintre ei. 

Acești oameni erau antrenați să refuze lumea, nu conta 
despre cine era vorba. 

— Am primit ordine stricte ca întrunirea președintelui cu prim- 
ministrul să nu fie întreruptă, indiferent de circumstanţe. Până și 
telefoanele și intercomul sunt oprite. 

— Bine, înţeleg, dar tocmai am primit informaţii din care nu 
poate să reiasă decât faptul că s-ar putea să se atenteze la viaţa 
președintelui. 

— Da, am auzit despre aceste zvonuri. Ne ocupăm de ele. 

Wesley a rămas cu gura căscată. 

— E vorba despre un atac cu rachetă care poate avea loc în 
orice moment. 

— Suntem conștienți de asta. Nu este nevoie să vă faceţi griji, 
domnule Barefoot, sunt oameni care lucrează la asta! 

S-a îndepărtat de ușa Biroului Oval. Avea alte lucruri să-i 
spună președintelui în afară de a-l avertiza de încercarea de 
asasinare, cum ar fi informaţii noi legate de uciderea soţiei lui, 
care însemnau că președintele trebuia să fie extrem de atent la 
cei mai apropiaţi și de încredere consilieri ai săi. Că exista un 
motiv pentru care credea că Bud Curtis era nevinovat. Că John 
Bugatti stătea în prezent în biroul său și că avea multe de spus 
cu riscul propriei vieți. Că secretara lui nu mai putea lucra cât 
timp soțul ei era arestat. Că el, președintele Jansen, trebuia să 
facă ceva în privinţa tuturor acestor probleme pentru binele țării 
și pentru propria sa supravieţuire, dar lui Wesley i s-a refuzat 
acea oportunitate, cel puţin deocamdată. 

S-a uitat spre biroul lui Lance Burton. Abia dacă apucaseră să 
vorbească de când Burton îi  dezvăluise centrul de 
supraveghere. Probabil era mai bine așa, Wesley se ocupa de 
treaba lui, iar Burton se ocupa de restul. Ideea era că Burton nu 
avea să-l pună pe Wesley într-un pericol inutil și, dacă Burton 
era înlăturat, Wesley putea să preia el supravegherile. Dacă 
Burton nu mai era, Doamne ferește, Wesley avea să-l 
înlocuiască oricum. Cine altcineva era calificat să facă asta? 

S-a uitat la ușile închise de pe coridorul din jurul Biroului Oval. 

Toţi erau atât de puternici, toţi bărbaţii care stăteau dincolo 
de acele uși. Poate că în spatele propriei sale uși stătea cel mai 
puternic dintre toţi. John Bugatti era probabil cel mai important 
martor și apărător al adevărului care putea fi găsit în întreaga 
tară la ora actuală. El era cel care avea ochi care puteau să 
vadă și un intelect care nu căzuse pradă auto-amăgirii. Și tot el 
era cel pe care Wesley nu avea nicio putere să îl protejeze. Era o 
situaţie disperată. 

S-a hotărât și a intrat în biroul lui Lance Burton. Secretarul 
general va trebui să își părăsească postul. Dacă nu solicita 
intrarea în toate acele camere și nu îi convoca pe oamenii din 
ele, nu avea să se întâmple nimic. Burton trebuia să facă asta, 
altfel vor fi consecinţe teribile. Și potrivit lui Bugatti, nu mai 
aveau mult timp. 

Wesley se așteptase să fie întâmpinat de zâmbetul încordat și 
mecanic al secretarei lui Burton, dar scaunul ei era gol și ușa 
biroului lui Burton era deschisă. Acesta era un lucru foarte 
neobișnuit. 

A auzit voci șoptite din birou, așa că s-a apropiat precaut și a 
bătut în tocul ușii. 

Priveliștea pe care a văzut-o era pe cât de neașteptată, pe 
atât de neplăcută. Lance Burton stătea la biroul său cu mâinile 
împreunate, uitându-se la el de parcă ar fi fost un străin. 
Vicepreședintele Sunderland stătea la geam cu spatele la ei, iar 
Ben Kane stătea lângă Burton, în faţa ușii deschise care dădea 
spre mica încăpere de supraveghere, cu mâna pe umărul lui 
Burton. Nu a vorbit niciunul și nici nu era nevoie, deoarece 
vocile pe care le auzise de afară s-au auzit din nou dinspre ușa 
deschisă din spatele lui Kane. Veneau de la difuzoarele din 
camera de supraveghere. 

Și ceea ce ascultau erau extrem de compromiţător pentru 
Lance Burton, deoarece era chiar vocea prim-ministrului britanic 
care umplea biroul. Microfoanele implantate în geamuri de către 
Burton în Biroul Oval deja funcționau perfect; se auzea de parcă 
erau în aceeași cameră. 

Apoi Sunderland s-a întors, alb la față de furie, dar a oprit 
ascultarea cu o mână fermă. 

— Kane, du-te acolo și oprește aparatele video! a ordonat el, 
așteptând o clipă înainte să se uite la Wesley. 

— Ştii ceva despre asta? 

— Nu, a răspuns el, fără să se uite la Burton. 

— Pentru binele tău, sper că nu! Dar asta vom afla mai 
târziu... Deci nu știi absolut nimic despre acest echipament, asta 
spui? 

— Nu, și sunt de-a dreptul șocat și oripilat. 

A spus asta uitându-se fix la Burton, care și-a plecat privirea, 
făcând să-i fie mai ușor lui Wesley să-l trădeze. Asta era Lance. 

— Dar știai despre monitorizarea video? 

— Da, fostul vicepreședinte Lerner a avut bunăvoința de a ne 
informa despre asta, îţi aduci aminte? Dar nu am știut că 
echipamentul era aici și în niciun caz nu am știut că era folosit 
pentru ascultarea Biroului Oval. Președintele a aprobat asta? 

Sunderland nu a răspuns. În schimb și-a concentrat atenţia pe 
Ben Kane, care tocmai reapăruse din spatele ușii. Au dat din cap 
unul spre celălalt; echipamentul de supraveghere fusese oprit. 
Kane s-a dus și i-a șoptit ceva la ureche lui Sunderland. Wesley 
și-a imaginat ce anume. 

— John Bugatti e în biroul tău? a întrebat Sunderland. 

— Da. 

— Ştii că este căutat, nu? 

— Da. 

— Că răspândește zvonuri despre mine. 

— Nu, asta nu am știut. Ce zvonuri? 

Wesley i-a studiat privirea lui Sunderland. Era asemenea unei 
nevăstuici, agresivă și imprevizibilă. 

Sunderland nu a răspuns. În schimb, a dat din cap spre Kane, 
care imediat l-a ridicat pe Burton de pe scaun. 

— O să revenim mai târziu asupra acestui lucru, Wesley! Și tu, 
Kane, du-l pe Șeful Cabinetului înapoi în Sala de Situaţii de 
Urgenţă și asigură-te că e bine păzit, ai înțeles? Și să te întorci 
aici cât mai repede. 

Pe fața lui Burton nu se vedea nimic când a fost condus afară 
din încăpere. Avea un comportament demn, ca un condamnat 
liniștit și resemnat, în drum spre eșafod. Wesley știa că nu are 
de ce să se teamă, Burton își va ţine gura până la capăt. 

— Tu rămâi în cameră. Ai înţeles, Wesley? a zis Sunderland. 

Apoi a chemat câţiva agenţi de la Serviciile Secrete de pe hol. 

— Barefoot o să rămână în biroul lui Burton până la alte 
ordine, aţi înțeles? 

După asta a plecat și l-a lăsat pe Wesley singur cu gândurile 
sale întunecate despre responsabilitatea pe care o moștenise de 
la Burton. 

O responsabilitate mult prea mare. Cândva îi spusese mamei 
sale că va încerca să lucreze pentru Jansen, la fel cum lucrase și 
ea, iar ea îi mângâiase obrazul ca și cum el deja dispăruse din 
viaţa ei și de pe această planetă. Ea știuse ce avea să urmeze: 
Wesley avea să fie cumva înghiţit - ori de vid ori de exuberanţă 
- și asta se întâmplase. 

In momentul de faţă își dorea doar ca mama lui să nu-l fi lăsat 
niciodată să facă asta. Viaţa îi oferise atât de multe posibilități 
pe atunci. 

A deschis ușa de la camera de supraveghere și a găsit 
întrerupătorul principal, după care a pornit fiecare aparat până 
când camera a fost plină de luminiţe roșii. Acum trebuia să afle 
dacă funcționau toate. 

A deschis cutia de metal de deasupra echipamentului și a 
pornit monitorul. O imagine cenușie pâlpâia pe ecran și 
spectacolul a început. A apăsat pe butonul de selectare și a 

schimbat de la o cameră la alta. Mai întâi în camera din holul gol 
și apoi în camerele care îl urmau pe Sunderland până în Sala 
Roosevelt. De acolo i-a verificat pe gardienii din faţa ușii 
Secretarului General și apoi pe cei doi agenţi de securitate care 
stăteau în faţa ușii lui, cu ochii pe Bugatti. Apoi l-a văzut și pe 
Bugatti, care se plimba de colo-colo în biroul lui Wesley. Era 
evident că neliniștea sa era alimentată mai mult de frustrare 
decât de teamă. Wesley a schimbat în Sala Roosevelt, în care 
Sunderland întâmpina delegaţia britanică. Atmosfera entuziastă 
a durat puţin, dar treptat, expresiile delegaților au devenit din 
ce în ce mai serioase și apoi chiar șocate. 

Wesley a găsit butonul pentru volum și a dat mai tare exact 
când Sunderland ridica un carneţel nefast. 

— Totul e aici, l-a auzit Wesley zicând. De fiecare dată când 
am aflat de una dintre nedreptățile președintelui, am notat în 
acest carnețel. Puteţi vedea ce a făcut acestei ţări, zi după zi. 
Totul e aici. V-aș ruga să îi daţi acest carnețel prim-ministrului 
Watts în clipa în care plecaţi de la Casa Albă și să faceți public 
conţinutul său, dar vreau ca numele meu să fie păstrat secret 
deocamdată. Este imposibil de spus cât va dura până când 
președintele va fi înlăturat din postul său, dar până atunci vieţile 
noastre sunt în joc. Deja a ordonat multe omoruri, ce mai 
contează unul în plus? Și eu aș putea foarte bine să fiu 
următoarea victimă. 

Wesley a fost nevoit să găsească un scaun ca să se așeze. 

Liderul delegaţiei a dat încet din cap, a acceptat carnețelul și i 
l-a dat imediat unui subordonat care la pus în servietă. 
Sunderland plănuise totul foarte bine. 

— Totodată doresc să fac apel la comunitatea internaţională 
să înceapă să găsească modalităţi prin care poate ajuta. Ar 
putea fi o problemă pentru Naţiunile Unite, dar acel mijloc de 
recurs poate că deja a fost întrerupt, cel puţin atâta timp cât 
diplomaților străini nu le este permisă prea multă libertate de 
mișcare în ziua de azi. Sau cel puţin eu așa am auzit. 

— Nu vă faceți griji, vom găsi o cale, a răspuns unul dintre 
diplomaţi. 

— In seara aceasta îmi voi depune demisia. Poate că acum 
este momentul să vă informez și că am de gând să cer azil 
politic în ambasada britanică. Sunteţi de acord cu asta? 

— Da, bineînţeles! a răspuns liderul delegaţiei. Dar este greu 
de spus dacă regulile diplomaţiei vor fi păstrate, având în 
vedere situaţia actuală. 

— Trebuie să încerc. 

Vicepreședintele Sunderland a dat mâna cu diplomatul 
britanic. 

— Acum, domnilor, vă las să discutaţi situaţia între voi. Și sper 
că veți avea șansa să aruncaţi un ochi peste jurnalul meu. O 
parte din el îţi dă fiori, dar am simţit că așa este cel mai bine. 
Bineînţeles că voi avea și alte dovezi materiale atunci când va 
veni timpul, sper. Dar acum trebuie să revin la datoriile mele. Ne 
vedem în sala de recepții la ora trei și jumătate. 

A dat mâna cu restul delegaţiei și a ieșit din cameră. 

Wesley a bătut cu degetele în aparatul video. Te-am prins 
acum! s-a gândit el, înainte să fie cuprins de dubii. Încă nu știa 
nimic sigur. Poate că versiunea lui Sunderland putea să fie 
adevărată și Jansen era în spatele întregii povești. Chiar și cu 
putinul timp pe care îl avea la dispoziţie, era greu să elimine una 
dintre posibilităţi cu dovezile pe care le avea. 

Fir-ar ele să fie de tâmpenii! a înjurat el în gând. 

Apoi a trecut de la o cameră la alta ca să-l găsească pe 
Sunderland și să vadă încotro se ducea. 

La a treia încercare, s-a trezit că se uită în propriul său birou, 
unde Bugatti era în dreptul ușii care leagă biroul lui Wesley de 
biroul lui Sunderland. O ușă care nu mai fusese deschisă de 
când Wesley preluase camera secretarei lui Sunderland. 

Mă tem că e încuiată, drag prieten! a spus el, când Bugatti a 
întins mâna și a întors mânerul. Și a înlemnit când ușa s-a 
deschis. 

Wesley a ieșit în grabă din camera de control și s-a repezit la 
intercomul de pe biroul lui Lance Burton. 

— Nu face asta, John! a ţipat el. Du-te în camera arhivelor, 
apoi coboară în sala de conferinţe de presă! Conferinţa de presă 
se ţine pe gazon, așa că stai în sala de conferinţe de presă. 
Găseşte un loc în care să te ascunzi, cunoşti zona. Și rămâi 
acolo, m-ai înţeles! 

A bătut de câteva ori în butonul intercomului. Era complet 
mort. 


VP - 472 


A alergat înapoi la monitor și a văzut că biroul său era acum 
gol. Apoi a schimbat pe camera de pe coridorul către sala de 
conferințe de presă, dar Bugatti nu era nici acolo. 

— Fir-ar să fie, John, prostule! a bombănit el și a schimbat pe 
camera din biroul lui Sunderland. 

Acolo era idiotul, scotocind prin toate sertarele de la biroul 
vicepreședintelui. A schimbat pe camera de pe holul dintre Sala 
Roosevelt și biroul lui Sunderland, exact când cel din urmă se 
apropia de ușa sa. 

Inima lui Wesley bătea nebunește și tâmplele îi zvâcneau. 
Sunderland tocmai a intrat în biroul său și l-a descoperit pe 
Bugatti, care a înlemnit, pe jumătate aplecat deasupra unui 
sertar de birou. 

Vedea că vorbeau, dar nu se auzea niciun sunet. 

— La naiba! a înjurat el, încercând să găsească cablul care 
primea semnal de la legitimaţia lui Wesley, încă ascunsă între 
pernele de pe canapea. 

L-a găsit în sfârșit și l-a conectat. 

Scena de pe monitorul din faţa lui s-a desfășurat într-un mod 
oribil de simplu și de metodic. A arătat nu doar cât de departe 
putea să meargă mârșăvia lui Sunderland, ci și sfârșitul 
încercării unui jurnalist bun și onorabil de a supravieţui pentru a 
relata cea mai mare știre a vieții sale și poate chiar de a-și salva 
țara. 

Sunderland nu a pierdut timpul. În stilul unui vechi militar 
capabil să se confrunte cu situaţii imposibil de prevăzut, a mers 
calm spre un dulap dintr-un colț și a scos un pistol de serviciu 
vechi, așa cum făcuse cu câteva ocazii rare și joviale în care 
dorise să-și demonstreze bărbăţia. A tras siguranța, a îndreptat 
pistolul încet spre corpul lui Bugatti și a apăsat pe trăgaci. 

Zgomotul tare al împușcăturii a răsunat în microfonul din cipul 
lui Wesley pentru câteva momente, dar a văzut cum se ridica 
fumul în aer și un prieten drag lui era aruncat de perete și 
aluneca pe podea în spatele biroului, lăsând o pată de la rana sa 
mortală. 

Apoi a revenit sunetul. 

— Ajutor! Ajutor! a strigat Sunderland, în timp ce punea 
pistolul calm pe birou. Veniţi și ajutaţi-mă! 

Wesley nu a mai putut suporta. Ultimul lucru pe care l-a văzut 
înainte să se prăbușească pe podea cu capul în mâini a fost ușa 

trântită de perete și doi bodyguarzi cu armele aţintite 
apropiindu-se de biroul vicepreședintelui. 

Capitolul 40 


Lui Thomas Sunderland îi fuseseră tăiate aripile când era mic. 
Fusese bătut în mod regulat până în ziua în care, după cea 
împlinit șaisprezece ani, tatăl său a bătut-o pe mama sa cu o 
bâtă de baseball în față. 

Numele lui era Junior la vremea respectivă - Leo Mulligan Jr., 
mai exact - și nu era mândru de el. 

Și Junior își făcuse bagajele și o luase din loc înainte ca 
autorităţile să îl facă un apărător al statului. 

Junior Mulligan voia să meargă acolo unde era acţiune. Voia 
să încerce tot ce avea de oferit America, și acesta nu era un vis 
nou pentru el. Întotdeauna auzise că „aceasta e o ţară în care 
un bărbat poate să obţină tot ce vrea”. 

e 

A treia oară când un automobilist oprise ca să-l ia în timpul 
evadării sale, dăduse peste o femeie ale cărei forme delicioase 
tânjeau după atingeri. Această întâlnire din întâmplare l-a 
învățat pe Junior că nimeni nu este inabordabil atâta timp cât 
ești capabil să știi care va fi rezultatul. 

Apoi a urmat o perioadă de câteva luni în care femeile casnice 
neglijate din suburbii i-au dat lecţii lui Junior despre cum să le 
întindă bine precum un arcuș în timp ce soții lor erau la serviciu. 
Și la rândul său el le-a învăţat pe aceste femei cum pot să-și 
arate cel mai bine aprecierea sub forma unor bancnote 
valoroase. Dacă nu o făceau de bunăvoie, le ameninţa. Douăzeci 
de dolari ca să-și ţină gura, merita efortul. Se știa că reacțiile 
soților în astfel de cazuri erau scurte și la obiect în acea zonă. 

Și așa avea întotdeauna suficienţi bani pentru o cameră, plus 
câţiva în plus, și seri libere. Seri lungi și pline de speculaţii în 
care citea și visa, și-și planifica viaţa. Practic, Junior voia să fie 
liderul ţării, să nu fie nimeni mai presus de el și nimeni să nu 
mai poată vreodată ridica mâna asupra lui fără să fie conștient 
de consecinţe. 

Acesta era planul lui. 

Când poliţia l-a prins în Gilbert's Corner, tatăl lui deja fusese 
internat pe o perioadă nedeterminată la Centrul de Tratament și 

Corecție Marion, așa încât nu s-a pus problema cine va prelua 
custodia lui. Avea un unchi în Ohio care îl voia, dar șansele 
unchiului s-au diminuat când a menţionat faptul că ar fi fost 
minunat să aibă o mână de ajutor în plus pe plantațiile de tutun. 
Ca să se asigure că nu se va întâmpla asta, Junior a apelat la 
noile sale talente de manipulare, alegând dintre spectatorii din 
sala de judecată o femeie ștearsă trecută puţin de patruzeci de 
ani care îl privise cu niște ochi care cerșeau atenție, de data 
aceea nu în pat, ci cu milă și compasiune. 

Doamna Sunderland, așa se numea femeia, i-a convins în 
curând pe soţul său și pe judecător să-l adopte pe micul Leo. 
Junior făcuse o alegere bună, evitase alte acuzaţii și în același 
timp ajunsese într-o familie tradiţională și solidă, care avea 
acțiuni a căror valoare creștea. Și astfel trambulina sa către 
culmi era pregătită. Era mai degrabă un salt de șapte ligi spre 
obiectivul său. 

In casa de pe strada principală din Lexington au fost dezbateri 
îndelungate legate de numele noului fiu. Junior își dorea mult să 
se numească Thomas, precum Thomas Jefferson, cel mai mare 
președinte din toate timpurile. 

A primit noul certificat cu numele într-un plic maroniu într-o 
după-amiază obișnuită de miercuri și astfel, Leo Mulligan Jr. a 
devenit istorie, în timp ce Thomas Sunderland - viitorul 
vicepreședinte al ţării - a devenit o realitate înfloritoare. 

Tatăl adoptiv al tânărului Thomas, colonelul Wolfgang 
Sunderland, era imun la sentimente și, la început, certurile lor 
erau prelungite și unilaterale, dar apoi s-au mutat într-o bază 
militară din Germania și, într-o zi, situația s-a inversat. S-a 
întâmplat în ziua în care Thomas l-a găsit pe tatăl său în pat cu 
un bărbat negru, înrolat ca ajutor de șef de campanie, care își 
făcea datoria de ofițer cu mai mult zel decât cereau regulile. 
Comandantul Sunderland a pierdut așadar războiul pe frontul de 
acasă și astfel s-a instalat și s-a intensificat o ură puternică între 
tată și fiu. 

Incepând de atunci, Thomas a făcut tot ce a vrut. 

Primele care au avut de suferit au fost fiicele ofițerilor de la 
Baza Aeriană Ramstein. Thomas s-a culcat cu toate, una după 
alta și, pe cele pe care se întâmpla să le lase însărcinate, le 
dădea pe mâna unui doctor dubios care se ocupa cu avorturi. 

Apoi a avut de suferit averea mare a lui Sunderland, pe care o 
adunase cu multă trudă. 

Se poate spune că descoperirea lui Thomas din acea 
dimineaţă la bază a făcut ca propria sa declaraţie de 
independenţă să devină realitate. De atunci, totul a fost doar o 
chestiune de planificare. Nimic nu i-a mai stat în cale. 

Cel puţin așa credea el, până când l-a avut pe sergentul Kane 
sub comanda sa în timpul invaziei în Grenada. 

e 

Pentru căpitanul Thomas Sunderland, această misiune în 
climatul cald al Caraibelor a fost ca o pauză minunată de la 
viața obositoare din bază. Era tânăr și ambițios și dintr-odată a 
văzut ocazia de a-și umple pieptul de medalii. Avea un batalion 
în comanda sa și bărbaţii erau într-o dispoziţie bună în timp ce 
traversau plaja din Grenada. Nimeni nu avea de unde să știe că 
Sunderland și trupele sale aveau să dea în curând peste un tanc 
cu echipaj cubanez care nu s-a lăsat impresionat de niște 
americani fără uniformă, cu mânecile suflecate, și nimeni nu s-a 
așteptat ca o singură tragere din partea tancului să pulverizeze 
întregul batalion. 

Un mort și trei soldaţi grav răniţi zăceau lângă el când 
Thomas și-a recăpătat cunoștința într-un crater de dimensiunea 
unei piscine din suburbii, și oamenii lui de pe flancuri erau 
împușcați de lunetiști. A încercat imediat să recapete atenţia 
oamenilor săi, dar teama și confuzia lor era contagioasă, așa că 
s-a ghemuit cu genunchii la piept și mâinile la urechi. 

Robustului sergent Kane i-a revenit datoria de a-i scoate pe 
cei trei răniţi din groapă și de a-i duce într-un loc sigur, o sută de 
metri mai încolo. Și fiind un diavol cu sânge rece, a fugit înapoi 
în crater ca să vadă ce face căpitanul său și a stat acolo până 
când întăririle i-au eliminat pe lunetiști o oră mai târziu. 

— Foarte bine, Kane! a zis Thomas după ce s-a terminat totul 
și l-a bătut pe spate. Voi avea nevoie de un om ca tine când voi 
deveni președinte într-o zi. 

Kane i-a făcut cu ochiul și a râs. 

— Abia aştept, domnule! a spus acesta. 

Thomas a ridicat privirea spre cerul senin. 

— Da, îţi înţeleg râsul, Kane! Dar, într-un fel, ceea ce s-a 
întâmplat astăzi m-a adus mai aproape de Casa Albă. 

Zâmbetul lui Kane s-a înăsprit. 

— Bine, domnule căpitan! Înţeleg că aveţi scopuri mari, dar ce 
vreți să spuneţi cu faptul că v-a adus cu un pas mai aproape de 
Casa Albă? 

Sunderland s-a uitat la tânărul său sergent o clipă. Nu mai 
spusese niciodată nimănui ce avea să spună în acel moment, 
dar venise timpul, simțea asta. Așa că i-a povestit lui Kane 
despre visurile și despre planul său, iar Kane a înțeles, Thomas 
și-a dat imediat seama de asta. Și, da, Kane a fost de acord, era 
foarte adevărat faptul că participarea la un război real era de 
mare ajutor. Se spunea că un temperament patriotic și dovada 
de curaj erau niște cuvinte cheie când venea vorba de 
câștigarea voturilor. 

— Gândiţi-vă numai la Eisenhower și la Kennedy! a zis Kane. 
Aveţi noroc. Aveţi trecutul care trebuie, o familie putred de 
bogată și nimic necurat de ascuns. De asta ai nevoie ca să devii 
președinte. Eu duc lipsă de aceste lucruri. 

Acela a fost momentul în care adevărul îngrozitor l-a lovit pe 
Thomas: nu putea niciodată să devină președinte. Oamenii 
precum Kane știau numai o parte din trecutul său. În realitate 
era fiul unui criminal și își câștigase traiul făcând sex cu femei 
căsătorite și apoi șantajându-le. Dacă nu ar fi fost minor la 
vremea când fusese arestat și judecătorul nu ar fi avut un suflet 
bun, ar fi avut și cazier. 

Nu, Junior Mulligan nu era potrivit pentru a deveni președinte 
și, într-o zi, sigur avea să se afle adevărul. Când opoziţia avea să 
devină suficient de puternică - nu acum și nici peste cinci ani, ci 
în ultima fază, când tronul va fi exact în fața ochilor să-i - 
adevărul se va afla. Bărbaţi mai buni decât el fuseseră forțați să 
facă acest lucru de-a lungul istoriei. Poate că Thomas 
Sunderland putea să devină președinte într-o zi, dar nu și Leo 
Mulligan Jr. Așa ceva nu era compatibil cu Visul american. 

l-a spus și acest lucru sergentului său pe fundul craterului. 

Kane a căutat în buzunarul de la piept și a scos o punguță de 
plastic. 

— Nu, se pare că nu veţi deveni niciodată președinte, a spus 
el, adăugând apoi, decât dacă vă furișaţi pe ușa din spate. 

— Ușa din spate? Ce vrei să spui? 

Subordonatul său s-a gândit puţin în timp ce-și rula o ţigară. 

— Da, ca vicepreședinţii. Îi știți, Lyndon B. Johnson, Theodore 
Roosevelt, Andrew Johnson, și... Cum naiba l-a chemat p-ăla 

care a venit după Garfield? Așa, Chester Arthur. Sau Gerald 
Ford, că tot veni vorba. 

Kane a rânjit. 

— Toţi au ajuns să fie președinți fără să fie aleși. 

Sunderland a clătinat din cap, încercând să-și facă ordine în 
gânduri. Mai întâi va trebui să devină vicepreședinte, să 
supravieţuiască tuturor investigaţiilor și verificărilor pe care le 
implica acest lucru, și apoi va trebui să scape de președinte. Nu 
era un plan foarte sustenabil. 

— Dar de ce vreţi să fiţi președinte? a întrebat Kane. Sunt 
multe alte căi prin care se poate obţine foarte multă putere. Nu, 
mai bine deveniți unul dintre consilierii președintelui și veți 
vedea cine trage sforile de fapt. 

Cu aceste vorbe s-a născut o nouă dorinţă în mintea lui 
Thomas. Ben Kane tăiase nodul gordian*?. Dacă Thomas nu 
putea să-și îndeplinească visul de a deveni președinte, cel puţin 
se putea apropia. Nu trebuia decât să se dea bine pe lângă un 
candidat puternic și să devină absolut indispensabil. Era foarte 
simplu. 

A zâmbit, proiectul era în desfășurare. 

— Bine, Kane, a spus el. Atunci cred că ar trebui să începem 
prin a raporta că eu, și nu tu, i-am tras pe răniţi la loc sigur în 
timpul atacului. Iți promit că nu vei regreta, ai încredere în mine. 
Medalia ne va ajuta în cele din urmă pe amândoi. 

Așa că au început să comploteze împreună. Kane nu cerea 
prea multe. Provenea dintr-o familie din clasa mijlocie inferioară, 
în care visele erau ceva ce aveai noaptea după o porție 
zdravănă de costițe. Da, îl va ajuta. Și când Sunderland a jurat 
că va lupta la fel de tare pentru cariera lui Ben Kane ca și pentru 
a lui și că partenerul său va fi bine recompensat din punct de 
vedere financiar când va veni momentul, pactul a devenit 
realitate. 

Și acestea fiind zise, și-au dat mâna. 

e 

În anii care au urmat a studiat politica și economia și a căutat 
candidatul prezidenţial perfect de care să se agate. 

Thomas l-a găsit atunci când Bruce Jansen a câștigat postul 
de guvernator al statului Virginia. Nu pentru că Thomas era 


32 Metaforă ce se referă la o problemă extrem de complicată și aparent fără soluţie 
(n.tr.). 

democrat, era mai degrabă opusul, ci pentru că simţea clar că 
acest candidat avea să le câștige pe femei de partea sa și să-i 
facă pe adversarii săi să transpire. Da, îl găsise pe omul potrivit, 
nu încăpea îndoială. 

Apoi Thomas a găsit o femeie mult mai tânără care arăta bine 
lângă el, calmă, supusă și dintr-o familie bună. Ea se ocupa de 
ale ci, el de ale lui, și practic duceau vieţi separate, așa cum și 
preferau amândoi. El mai avea amante, numai că acum era 
foarte atent. 

Totul mergea așa cum trebuia: aveau doi copii care studiau în 
străinătate, nu-și făcea griji pentru nimic, nu-i stătea nimic în 
cale. 

e 

Jansen găsise pe cel mai loial și indispensabil angajat pe care 
și l-ar fi putut dori cineva când l-a angajat pe Thomas 
Sunderland, și în curând a ajuns dependent de managerul său 
de campanie și partenerul său strategic. 

Apoi, soarta a făcut ca prima soţie a lui Jansen să fie omorâtă 
în timpul unei excursii în China. Caroll Jansen era o scorpie 
dezgustătoare și era considerată de foarte mulţi o mare 
pacoste, astfel că nu moartea ei în sine l-a impresionat pe 
Thomas, ci mai degrabă felul în care a fost afectat senatorul 
Jansen. Dacă nu ar fi fost Thomas și câţiva membri importanţi ai 
echipei sale, în care Jansen putea avea încredere în privinţa 
celor mai vitale decizii, Thomas era convins că senatorul și-ar fi 
încheiat cariera politică în acel moment. Jansen a intrat în 
depresie, copleșit de dubii - o evoluție tulburătoare, cu 
siguranţă, dar și interesantă în privinţa ușilor pe care le-a 
deschis. 

„Dacă ar fi fost căsătoriţi de mai mulţi ani sau dacă senatorul 
Jansen ar fi fost mai în vârstă, mă tem că durerea l-ar fi făcut să- 
și piardă minţile”, declarase doctorul lui Jansen câteva luni mai 
târziu. 

Și astfel visul lui Thomas a devenit și mai intens, și mai real. 
Oare era deja în posesia cheii de la Biroul Oval? Jansen nu era 
invincibil. Poate că președinția nu era lucru atât de neconceput 
la urma urmei și poate că putea să obțină ce voia când venea 
momentul. Poate comentariul lui Ben Kane - despre ocuparea 
postului de vicepreședinte și apoi înlăturarea președintelui - nu 
era atât de nebunesc. Sigur, putea să devină președinte, de ce 

nu? Doar că nu prin alegeri. Se va desemna singur - asta era 
soluţia - și apoi trecutul său nu va mai conta. Primul pas era să 
devină șef de cabinet, apoi să facă în așa fel încât 
vicepreședintele să fie dat afară la un moment dat și după 
aceea să se asigure că lui i se va cere să îi ia locul. Și în cele din 
urmă, va găsi o cale să-l elimine și pe președinte. Așa putea să- 
și atingă scopul, datorită asasinării soţiei lui Jansen. Avea să fie 
un drum lung și dificil, dar era posibil. 

Cu siguranţă era posibil. 

(J 

Sunderland a început să învețe cum să lucreze cu tot felul de 
oameni. În cadrul Partidului Democrat și-a construit o reputaţie 
de persoană care rezolvă toate problemele și în care se poate 
avea încredere. O mașină care nu se strica niciodată. Până și 
republicanii spuneau că, atâta timp cât Sunderland făcea parte 
din personalul lui Jansen, vor avea întotdeauna o persoană cu 
care să se înţeleagă. | se oferise șansa de a candida în mai 
multe circumstanţe electorale, dar a refuzat de fiecare dată, 
ceea ce l-a ajutat, în mod ironic, să fie respectat ca fiind o 
persoană modestă care nu încerca să-și creeze propriul „cuib”. 

Fiind mâna dreaptă a lui Jansen, a avut oportunitatea de a 
participa la ședințele Congresului și ale lobby-iștilor și de a 
trimite flori cu ocazia zilelor de naștere ale soțiilor celor mai 
importante persoane. Cei mai importanţi membri ai Senatului 
căutau să-i intre în graţii; oameni puternici îl considerau a fi 
cooperant și-i ofereau funcții mari. 

Dar Thomas a refuzat. Din punctul lui de vedere, nu mai era 
nimeni în ţară care să aibă șanse atât de mari să devină 
președinte ca Jansen, așa că de ce să nu rămână acolo unde 
era? 

Dac-ar fi știut ei care erau planurile lui adevărate și cât de 
mult îi disprețuia pe toţi! Că Junior Mulligan trăia în spatele 
fațadei poleite a lui Thomas Sunderland, că aflase toate 
secretele despre colegii săi și că dacă respecta pe cineva, acela 
era el. 

Pentru că planul lui Junior Mulligan nu era să rămână lacheu 
pentru tot restul vieţii, ci dimpotrivă. Planul era să-i facă pe 
ceilalți lacheii /u;, orice s-ar întâmpla. 

Între timp, Ben Kane a rămas în armată, perfecţionându-și 
talentele în artele marţiale. Mai întâi a învăţat cum să omoare 
oameni rapid și fără zgomot, apoi a învățat cum să își uite 
faptele și în cele din urmă s-a pregătit pentru detașamentul de 
elită al Serviciilor Secrete - agenţii care aveau grijă de cei care 
se presupunea că aveau grijă de toți ceilalți. 

Și-a dat demisia din Serviciile Secrete după zece ani de 
muncă cu devotament și și-a înfiinţat propria firmă de 
securitate. Timp de câţiva ani, a căpătat experienţă oferind 
protecție administratorilor de firme lacomi și lipsiţi de scrupule 
care aveau afaceri în Irak, Liberia și Columbia. De obicei erau 
victime colaterale în ambele tabere, dar se plătea bine. Kane 
era profesionist și Thomas a văzut clar cât de folositor putea să 
îi fie. 

Câţiva ani mai târziu, când Thomas i-a sugerat lui Jansen că 
au nevoie de un corp de securitate privat pentru a suplimenta 
Serviciile secrete, senatorul a fost sceptic la început, dar 
Thomas a insistat și când Jansen l-a întâlnit în sfârșit pe Kane, 
situaţia s-a aranjat imediat. Lui Jansen i-a plăcut ideea de a-și 
controla propriile gărzi de corp și de a le plăti el însuși. 

Da, Kane, băiatul de la ţară, era cu siguranţă un tip talentat; 
și la fel și Thomas. 

e 

Thomas a depăşit penultimul obstacol de pe agenda sa la 
câțiva ani după ce Jansen și-a pierdut prima soție în China. l-a 
făcut cunoștință senatorului cu frumoasa și inteligenta Mimi 
Todd, iar Jansen a găsit-o irezistibilă. Astfel, Sunderland i-a făcut 
rost candidatului său prezidenţial de o soţie; acum trebuia doar 
să se asigure că Jansen o va pierde și pe ea. 

Kane și Thomas au plănuit totul bine. Au ales noaptea 
alegerilor ca fiind cel mai bun moment în care să fie omorâtă 
Mimi Jansen, au găsit cadrul perfect și totul a fost aranjat, până 
în cel mai mic detaliu. L-au găsit până și pe cel mai bun 
organizator din lume, Bud Curtis. Nici nu se putea o situație mai 
avantajoasă ca atunci când Curtis s-a oferit să găzduiască 
noaptea alegerilor la unul dintre hotelurile sale, mai ales când s- 
a dovedit că Bud avea pe cineva ca Toby O'Neill care lucra 
pentru el. 

O'Neill era ţapul ispăşitor ideal, era un Lee Harvey Oswald 
perfect. Un omuleț prostănac și turbat, suficient de idiot încât să 

nu refuze atunci când i-au oferit bani pe care mai târziu i-au 
retras din contul lui Curtis. Se pare că nu se gândise niciodată 
că nu va apuca să folosească acei bani, un alt motiv bun pentru 
alegerea lui. 

Deci Toby O'Neill avea să o omoare pe Mimi Jansen, dar spre 
deosebire de rezultatul asasinării președintelui Kennedy, de 
data aceasta, nu trebuiau să existe deloc speculaţii legate de o 
conspirație sau un motiv. Omul din spatele crimei, adică Curtis, 
trebuia să fie ostentativ, găsit vinovat pentru plănuirea omorului 
și aspru pedepsit. Au găsit chiar și un procuror docil și pretenţios 
care să se asigure că totul mergea conform planului și că 
reușeau să își ascundă cu succes urmele. Și asta era tot. 

Cu toate acestea, planul aproape că fusese distrus înainte să 
înceapă. 

Până în acel moment, de securitatea lui Jansen se ocupaseră 
mai mult agenţii privaţi ai lui Ben Kane, dar în zilele 
premergătoare nopţii alegerilor, Serviciile Secrete au început să- 
și ia treaba foarte în serios. Toate persoanele și toate locurile 
din hotel au fost verificate de două ori, mai întâi de oamenii lui 
Kane și apoi de oamenii îmbrăcaţi în costume gri de la Serviciile 
Secrete. Dacă Thomas și implicit și Jansen nu ar fi insistat să 
rămână, Serviciile Secrete le-ar fi cerut oamenilor lui Kane să 
dispară cu toţii. Dar acum problema era că împărţirea sarcinilor 
nu mai era în mâinile lui Kane. O situaţie pe care Kane voia să o 
rectifice odată ce Jansen avea să ajungă în Biroul Oval. 

a 

Potrivit planului lor original, Kane însuși trebuia să verifice 
pasajul hotelului înainte ca Toby O'Neill să ajungă la locul său. 
Pistolul cu amprente false trebuia să stea în spatele drapelului 
american, apoi să fie luat și folosit de O'Neill. Nu era ușor de 
făcut, dar se descurcau ei. Asta până când Serviciile Secrete au 
preluat controlul, verificând totul în pasaj și în orice altă parte cu 
doar o oră și jumătate înainte să ajungă elicopterul lui Jansen. 

Cum să mai ascundă acum arma aia nenorocită, cu toții copoii 
ăia îmbrăcaţi în gri și razele lor X? Kane știa că era pur și simplu 
imposibil. 

Din acest motiv, Ben Kane, pentru prima dată îngrijorat și 
nesigur, l-a abordat brusc pe Thomas și i-a făcut semn că 
trebuiau să discute în particular. 

— Thomas, nu pot să am chestia aia la mine! a zis Kane. 
Nenorociţii ăia în gri o să mă miroasă de la o poștă. Au ochi la 
spate. Va trebui să o ţii tu și să i-o dai lui Toby. Tu ai fost 
controlat, n-o să te suspecteze nimeni și nu o să fii 
percheziţionat. Poţi să faci asta, Thomas? Altfel va trebui să 
anulăm totul. 

Pentru o clipă, Sunderland a văzut cum planul lui îndrăzneț și 
măreț se duce de râpă. Cum putea să îi dea arma ucigașului 
fără să-și lase amprentele pe ea? Cum putea să facă asta de 
față cu atâția oameni care erau atenți la el? Nu că îi era frică, 
doar că nu se putea. 

— N-o să meargă, Ben! a spus el, clătinând din cap. Sunt prea 
în centrul atenţiei și nu pot să port brusc mănuși. Pur și simplu, 
nu va funcţiona! 

Ben Kane a încuviinţat din cap. Își dădea și el seama că era 
adevărat. 

Așa că au mai discutat despre alternative până când au găsit 
o soluţie. Din nou, nu una ideală, dar realizabilă. Apoi au exersat 
timp de jumătate de oră până când au putut s-o facă și cu ochii 
închiși. 

Odată ce ajungeau în pasaj aveau să stea cât mai aproape de 
zid posibil. Thomas va ţine revolverul lui Bud Curtis în buzunarul 
de la sacou, în timp ce Ben Kane va merge în faţa lui. Apoi va 
băga mâna în sacou, va veni lângă Kane după ce O'Neill va fi 
percheziționat de Serviciile Secrete pentru ultima dată și va 
scoate arma din spatele căptușelii buzunarului. In clipa aceea, 
Kane va scoate pistolul cu colţul sacoului, își va face loc până la 
O'Neill și îl va băga în buzunarul de la sacoul lui roșu aprins. În 
acel moment, atenţia mulţimii va fi îndreptată asupra dezvelirii 
iminente a tabloului, astfel încât acea parte din procedură nu 
avea să fie prea dificilă atâta timp cât Kane se asigura că se 
poziţiona cum trebuie. 

Deci așa trebuiau să procedeze, trebuiau s-o facă aici și 
acum. 

L-au sunat pe O'Neil și l-au făcut să înţeleagă că planul se 
schimbase puţin, ceea ce nu a părut să-l deranjeze deloc pe 
Toby. Trebuia să îi lase să îl percheziţioneze de câte ori voiau 
Serviciile Secrete și, după asta, lucrurile aveau să fie simple. 
Când va simţi că Kane i-a pus pistolul în buzunar, va trebui să 

aștepte câteva secunde, să scoată arma și să tragă direct în 
soția lui Jansen. _ 

Ce putea fi mai ușor de atât? Il vedeau pe O'Neill tremurând 
de nerăbdare la simplul gând. Bolnav la cap sau nu, el era omul 
lor perfect pentru a face treaba și apoi să fie eliminat și el. 

Cel puţin așa crezuseră ei. 

Intelegerea fusese, bineînțeles, să o omoare doar pe Mimi 
Jansen, pe nimeni altcineva, așa încât Kane i-a dat arma lui Toby 
și acesta a împușcat-o, dar apoi idiotul trăsese din nou. 

— Nenorocitul moare și asta e! a șuierat O'Neill și a întors 
pistolul spre Jansen, făcându-l pe Sunderland să se panicheze 
imediat, motiv pentru care Kane și-a scos arma și l-a omorât pe 
O'Neill pe loc, ceea ce nu făcea parte din planul original, 
conform căruia trebuia să îl lase pe unul dintre oamenii săi sau 
de la Serviciile Secrete să termine treaba. Problema a fost că 
numai Kane și Thomas fuseseră suficient de aproape în acel 
moment încât să audă ce spusese imbecilul, așa că nu 
avuseseră de ales. Kane a trebuit să îl împuște pentru că nu 
avea cum să fie sigur că ceilalţi agenţi vor reacţiona la timp. 
Confuzia și panica ce au urmat au dovedit că Ben avusese 
dreptate. Da, era un profesionist. Dacă Jansen ar fi fost asasinat, 
vicepreședintele Michael K. Lerner ar fi devenit automat 
președinte, iar Thomas ar fi ieșit cu totul din peisaj. Ar fi pierdut 
totul. 

In cele din urmă însă rezultatul a fost același. Jansen era în 
viaţă, iar Toby O'Neill era mori. 

Din clipa în care l-a împușcat pe O'Neill, Kane nu a avut de 
ales decât să improvizeze. Mai întâi i-a luat paharul lui Curtis din 
mână și l-a băgat în buzunar. Apoi a dispărut timp de câteva 
minute ca să scape de pahar, de armă și de sacoul cu petele de 
ulei lăsate de arma lui Curtis în interiorul buzunarului. Nimeni nu 
putea să spună că Kane își schimbase sacoul deoarece avea mai 
multe identice. Și înțelegerea cu procurorul șef Mortimer 
Deloitte era să nu se ocupe de cine l-a omorât pe Toby O'Neill, 
decât dacă avocaţii apărării cereau asta. 

Și avuseseră grijă să se asigure că nu vor cere asta. 
Mulțumită lui Kane, multe persoane au fost mituite. Multe indicii 
incriminatorii au fost făcute să dispară, precum paharul cu apă 
și imaginile de pe camera de filmat a lui Marvin Gallegos, 
precum și orice mod de a descoperi inexistenţa agentului FBI 

imaginar Blake Wunderlich. Apoi dovezile inventate și acuzaţiile 
false au reușit să îl condamne pe Curtis pentru că a pus la cale 
acea atrocitate și a fost pregătită scena pentru dezlănţuirea 
Decretului Washington în toată splendoarea sa teribilă. In haosul 
care a urmat, era ușor de facilitat dispariţia unor indivizi cheie 
care ar fi putut ajuta la prezentarea procesului ca pe o 
nedreptate monstruoasă și posibil chiar la demascarea 
adevăraţilor vinovați. Sunderland și Kane nu aveau de gând să 
lase ca adevărul să saboteze președinția lui Jansen și viitorul lor. 
e 

Jansen era deja președinte de câteva săptămâni și totul 
mergea conform planului. Următoarea etapă implica 
destabilizarea psihologică a lui Jansen și forțarea 
vicepreședintelui Lerner să demisioneze. Lerner era un politician 
extrem de competent și de influent care nu era ușor de 
influențat și pe care Sunderland îl vedea ca pe un om 
imprevizibil, o posibilă ameninţare. 

Următorul pas era să scape de președinte și, în această 
privinţă, Jansen însuși a fost de mare ajutor. S-a văzut cum a 
început să se schimbe chiar înainte să depună jurământul și 
Thomas a urmărit această evoluţie îndeaproape și cu multă 
plăcere. A observat cum Jansen se retrăgea din ce în ce mai 
mult în el și nu dormea zile la rând. Cum se irita ușor, avea 
accese de furie și semăna confuzie în rândul personalului și în 
cabinetul său. Stătea și privea în gol în fața ecranului de 
calculator, părând să se confrunte cu un blocaj mental. Fiind un 
bărbat instabil și cu un suflet întunecat, era ca și cum va apăsa 
un buton atunci când va veni timpul, întrucât Jansen era clar 
mistuit de suferinţă și lipsit de aparare, aceasta era analiza 
onestă a lui Thomas. 

Așa că șocul a fost mult mai mare pentru el decât pentru 
oricine altcineva în ziua în care Jansen și-a prezentat proiectul 
său de reformă, la două săptămâni după alegerea sa. Thomas 
se dusese acasă în acea seară extrem de tulburat și petrecuse 
singur aproape toată noaptea în patul său, citind propunerea de 
mai multe ori. A analizat-o din toate unghiurile posibile până 
când a început să-și dea seama cum putea să transforme acel 
cataclism care va urma într-un avantaj. 

Și-a dat seama că se înșelase. Jansen trecuse peste suferință 
și indiferent cât de mult suferise, nu era în niciun caz inapt sau 

incapabil să-și îndeplinească datoriile cerute de postul său. Ba 
dimpotrivă, președintele Jansen făcea chiar ceea ce mulţi care 
deţinuseră funcţia sa înainte ar fi trebuit să facă. 

Thomas s-a dat jos din pat în acea noapte de la începutul lunii 
februarie, și-a turnat whisky într-un pahar și și-a pus picioarele 
pe măsuţa de cafea din sufragerie. Se ridica cortina unei piese 
de teatru crude și formidabile. La o examinare mai atentă, 
lucrurile arătau chiar mai bine decât înainte. Aveau să cadă 
capete, dar erau destule capete. 

A deschis televizorul și a observat satisfăcut că o știre despre 
împușcăturile din acea după-amiază de la o școală de lângă 
Washington se repeta la nesfârșit pe toate posturile. Se pare că 
una dintre victime era fiul lui Peter Halliwell, șeful Statului Major, 
și că doi dintre ceilalţi trei morți proveneau din familii bogate. 
Ce putea fi mai bine de atât? Erau știri care cu siguranţă aveau 
să îi scoată în stradă pe cetățenii îngroziţi să facă demonstrații. 

Atacul de la școală alterna cu alte știri de ultimă oră despre 
„Ucigașul de pe acoperiș” din New York, un alt scenariu cu toate 
ingredientele. Era ca și cum Thomas scrisese chiar el scenariul. 
Imagini cu scenele crimelor, cu cartușe goale și urme de sânge 
pe trotuar și interviuri scurte cu locuitorii care scrutau 
acoperișurile cu ochi temători. Se răspândea panica și lumea 
spunea că era mai bine să se termine în curând înainte să fie 
infectat întregul oraș. 

În timp ce se uita, i-a apărut un zâmbet larg pe față. Asta e 
bine pentru Jansen și e și mai bine pentru mine, s-a gândit el. 
Unii erau tentaţi să creadă că totul fusese plănuit de Casa Albă, 
chiar de Jansen însuși. Și-a golit paharul și a clătinat din cap. Nu, 
nu era ceva ce ar fi plănuit președintele, nici măcar în cele mai 
întunecate momente ale sale. A început să râdă. Jansen nu ar fi 
avut cum să provoace asta, dar șeful lui de cabinet ar fi putut, 
foarte ușor, dacă nu s-a și întâmplat deja. 

Și-a mai turnat un pahar și a analizat din nou situaţia. 

Jansen nu îi ceruse sfatul lui Thomas când alesese membrii 
Cabinetului, așa cum era de așteptat, având în vedere că era 
șeful personalului de la Casa Albă și un asociat de încredere și 
de lungă durată. Normal că Thomas fusese puţin mai mult decât 
iritat la vremea respectivă, dar acum înțelegea lucrurile mai 
bine. 

Jansen avusese un plan, vedea asta acum. 

Thomas se opusese alegerii lui Billy Johnson pe care o făcuse 
Jansen. Nu ar fi trebuit ca președintele să fie preocupat de faptul 
că Johnson petrecuse ceva timp într-un spital de psihiatrie după 
ce fusese omorât fiul său? Așa se întrebase Sunderland la 
vremea respectivă. Chiar era acesta genul de om care să 
conducă Departamentul de Securitate Internă? 

Totuși Jansen insistase, își amintea foarte bine acest lucru. La 
ce se gândise Thomas în ziua aceea? De ce și-a dat seama abia 
acum ce alegere bună fusese Billy Johnson? 

Da, a fost pentru că Billy Johnson își pierduse un fiu, o 
tragedie care îl afectase nespus de mult, o tragedie personală 
ca aceea care îl afectase pe Jansen. Și Johnson ura armele de 
foc la fel de mult ca Jansen. Era atât de simplu. Acesta era genul 
de oameni cu care voia să lucreze Jansen. 

e 

Thomas a pus jos paharul cu whisky și la sunat pe Kane. Nu a 
trebuit să-i explice prea mult, pentru că Kane a început să vadă 
şi el care erau posibilitățile. După ce au discutat care ar fi 
trebuit să fie următoarea lor mişcare, Thomas i-a cerut să 
verifice trecutul tuturor membrilor Cabinetului. Voia să știe câți 
dintre ei mai aveau rude care fuseseră victime ale unor atacuri 
armate sau ale altor atacuri violente. 

Răspunsul pe care la primit cu puţin timp înainte de asfinţit i-a 
făcut pulsul să crească de entuziasm. Investigația lui Kane a 
scos la iveală faptul că peste jumătate dintre familiile 
personalului președintelui și ale celor din Cabinet suferiseră 
episoade violente similare cu cel al lui Johnson. Și dacă era după 
Thomas, numărul de acte de violenţă aparent întâmplătoare 
avea să crească în continuare, afectându-i mai ales pe membrii 
Cabinetului. Apoi Thomas va face tot ce îi va sta în putință ca 
propunerile draconice ale lui Jansen să devină realitate, ceea ce 
în schimb va intensifica imediat situaţia. Țara trebuia să 
experimenteze un val de violenţă fără precedent pentru ca 
decretele lui Jansen să aibă justificare, iar Congresul nu va avea 
de ales decât consimtă. Vor urma asasinate, atentate cu bombă, 
răpiri și alte acte teroriste până când se va declara stare de 
urgență în ţară, ceea ce va desfiinţa Congresul și va transfera 
puterea Agenţiei Federale de Management al Situaţiilor de 
Urgenţă. In mijlocul acestor lucruri, vicepreședintele sigur va 
demisiona în semn de protest și atunci nu ar mai fi nimeni cu 

autoritatea de a se opune numirii de către președinte a șefului 
său de cabinet în funcţia lui. În tot acest timp, Sunderland nu 
trebuia decât să mențină relaţii bune cu opoziția și cu toți 
politicienii care îl abandonaseră pe Jansen. Pentru că atunci 
când va veni ziua în care Jansen va muri - și ziua aceea nu e 
departe - Thomas va avea nevoie de mulți aliaţi de partea sa. 
Asta însemna că trebuia să se asigure că opoziţia era informată 
de eforturile sale mari de a opri nebunia. 

Apoi, odată președintele eliminat, el va fi alegerea evidentă 
pentru a succeda. Cine altcineva? 

După ce Jansen și-a făcut publică propunerea de reformă, 
Kane deja era ocupat să-i schimbe părerea unuia dintre cei mai 
puţini entuziasmați susținători ai săi, Procurorul General Lovell. 
Nu fusese greu să îi plătească pe câţiva huligani să le atace pe 
mama și pe fiica lui; chiar o violaseră pe mama lui Lovell fără 
bani în plus. Nu fusese nicio problemă nici pentru Kane să îi 
elimine pe atacatori chiar în noaptea aceea. Apoi l-au avut pe 
Procurorul General în palmă; sau cel puţin așa a crezut 
Sunderland. 

Dar circulau zvonuri pe coridoarele de la Casa Albă cum că 
Procurorul General Lovell și președintele Curţii Supreme de 
Justiţie aveau de gând să solicite o dezbatere în Congres privind 
noile propuneri de lege. Așa că, încă o dată, era o situaţie de 
care a trebuit să se ocupe Ben Kane. 

Trupul lui Manning a fost practic rupt în două când limuzina 
care îi transporta pe el și pe Procurorul General a fost aruncată 
în aer în timp ce mergeau spre Capitol Hill. Lovell a avut mai 
mult noroc, dar atentatul asupra vieţii sale a pus capăt opoziţiei 
sale față de campania „antiviolenţă” a lui Jansen și l-a 
transformat într-un susţinător necondiţionat al acestuia. 

Din păcate, mici ajustări ocazionale, improvizate și corecţii ca 
acestea erau inevitabile în astfel de momente. „Ucigașul de pe 
acoperiș”, care a fost găsit mort în apartamentul său după ce 
vecinii au început să simtă un miros ciudat, a fost un caz similar. 

Locuitorii apartamentului s-au dovedit a fi o bătrână și fiul ei, 
un fost angajat al FBI, care se răzbunase pentru că fusese dat 
afară din agenţie, reducând personal populaţia din New York. 
După ce au mâncat un pateu infectat cu toxina botulinică, 
mama și fiul au avut parte de o moarte înceată, în secret. O 
jurnalistă de la NBC, cunoscută ca domnișoara B și renumită 

pentru reportajele ei controversate și critice, a devenit 
interesată de caz după ce a primit un pont din partea lui Tom 
Jumper. Dar de vreme ce telefonul ei era ascultat, domnișoara B 
i-a pus fără să vrea pe Thomas și pe Kane pe urmele 
lunetistului. 

Așadar Kane și oamenii săi au fost primii care au ajuns la 
apartamentul urât mirositor și au confiscat în secret pușca care 
omorâse atâţia cetățeni new-yorkezi. 

Apoi Kane a angajat un asasin ca să se ocupe de treaba asta, 
folosind aceeași armă ca „Ucigașul” original. Cu cât era mai 
multă panică, cu atât era mai multă simpatie pentru programul 
lui Jansen, zicea Kane. Thomas a fost de acord. Kane putea să ÎI 
oprească pe noul „Ucigaș” după ce își atingea scopul. 

Ceea ce a și făcut. 

Ucigașul locuia în Prospect Park din Brooklyn și inventivul 
Kane a aranjat ca recenzorii din cadrul unui nou recensământ la 
nivel naţional să cerceteze tocmai acel cartier, având grijă ca 
ucigașul să trezească suspiciunea recenzorului care va bate la 
ușa lui. Kane s-a ocupat și de cercetarea apartamentului 
vinovatului și de ţinerea lui sub observație, apoi a pus poliţia pe 
urmele lui și în cele din urmă l-a împușcat. 

Mai târziu, Tom Jumper a insinuat că însăși Casa Albă fusese 
implicată în omoruri, dar asta nu conta prea mult, atâta timp cât 
Thomas nu era considerat responsabil pentru ele sau pentru 
amenințările cu bombă pe care Kane le făcuse împotriva 
Congresului și a altor locuri. 

Dar acestea erau probleme pe care el și Kane le puteau 
rezolva. 

e 

Între timp, întreaga ţară a încetinit din neputinţă și confuzie, 
încurajând milițiile să iasă din ascunzătorile lor și să săvârșească 
acte de violenţă nemaivăzute până atunci. Vulturii cu Capete 
Albe au bombardat sediul Partidului Democrat, de exemplu. Era 
minunat și nici Thomas nu ar fi putut orchestra totul mai bine de 
atât. Era pe val. 

Cel mai mare obstacol în cadrul planului excelent al lui 
Thomas era că președintele Jansen începuse să se baricadeze în 
Biroul Oval. Doctorul său a declarat că era un fel de paranoia, 
dar cel mai probabil Jansen știa de fapt cât de vulnerabil era. 
Morţile a câtorva membri ai Congresului îi puseseră capac. 

Jansen era conștient că putea să fie și el pe lista cuiva, dar nu 
avea cum să știe că acel „cineva” era chiar vicepreședintele 
său. 

Cam în acest moment, președintele i-a cerut lui Lance Burton 
să sporească măsurile de securitate de la Casa Albă. O decizie 
înțeleaptă, dar nu în favoarea lui Thomas Sunderland. 

(J 

Thomas a aşteptat apoi o oportunitate de a-l ucide pe Jansen 
și prima lui șansă a sosit câteva săptămâni mai târziu, drept 
rezultat a doua evenimente care nu aveau nicio legătură unul cu 
altul. 

Primul a fost un incident minor în care un agent de la 
Serviciile Secrete a auzit o conversaţie dintre Sunderland și 
Kane. Kane s-a simţit neconfortabil cu privire la ce ar fi putut să 
audă agentul, așa că i-a tăiat gâtul și a lăsat un bilet în vestiarul 
bărbatului, ameninţându-l pe președinte cu aceeași soartă. Un 
număr dramatic și de efect care a lăsat impresia scontată. 
Thomas a fost mulțumit. 

Apoi mai era și Donald Beglaubter, care a părut să fie de 
acord cu decretele lui Jansen, dar care apoi a început să 
investigheze explozia limuzinei în care se aflaseră Șeful Suprem 
al Curţii de Justiţie Manning și Procurorul General Lovell. 
Beglaubter era un om inteligent - probabil cel mai bun creier de 
la Casa Albă - și Thomas era convins că existau șanse mari ca 
investigația lui să ducă la ceva până la urmă. Beglaubter trebuia 
să fie eliminat, de preferat împreună cu Jansen. 

Așa că Kane a aruncat o grenadă de mână spre președinte 
când el și Donald Beglaubter mergeau prin tunelul care ducea în 
Departamentul Trezoreriei. O ţinuse ascunsă într-o nișă mică 
timp de două ore, așteptând momentul potrivit, dar reușise doar 
jumătate din misiune. Beglaubter își pierduse capul, dar regele 
și-l păstrase pe al lui. 

În confuzia care a urmat, Kane s-a alăturat celorlalţi 
bodyguarzi și investigația ulterioară nu a avut niciun rezultat. 
Kane, maestrul în manipulări, a întors situația în avantajul său, 
acuzând Serviciile Secrete de lașitate și de abandonare a 
datoriei, și a recomandat să li se retragă majoritatea 
responsabilităţilor de la Casa Albă. 

Jansen i-a urmat sfatul. La urma urmei, un agent al Serviciilor 
Secrete fusese învinovăţit pentru că nu îl percheziționase cum 

trebuie pe Toby O'Neill în noaptea alegerilor. Astfel, Kane și 
oamenii săi obținuseră libertatea de care aveau nevoie. 
(J 

După această încercare de asasinare ratată, Preşedintele se 
închise de tot în biroul său și deveni imposibil de abordat. 
Planurile pentru următoarea încercare trebuiau să mai aștepte. 

Dar nu prea mult. Prim-ministrul britanic reușise să-l 
momească pe Jansen să iasă afară, și acum Kane și Sunderland 
au văzut o nouă oportunitate în cadrul conferinţei de presă. 

Mai devreme, avuseseră loc o serie de evenimente 
neașteptate în acea zi, dar nu le stricase nimic planul. După 
apariţia surpriză a lui John Bugatti la Casa Albă, cadavrul lui 
fusese aruncat fără nicio ceremonie în subsolul din Aripa de 
Vest; iubitul lui deja zăcea sugrumat în patul lor din 
Georgetown. Apoi Thomas a reușit să dea delegației britanice 
„jurnalul” său. Discursul său funcţionase; avea toată susţinerea 
lor. Atât Lance Burton, cât și Wesley, erau păziţi bine. Burton se 
va întâlni în curând cu Dumnezeu, în timp ce soarta lui Wesley 
nu fusese decisă încă. Și cu o seară în urmă, un grup rebel de 
ofițeri de armată își primise instrucțiunile finale prin unul dintre 
contactele lui Kane. Toate armele erau pregătite și oamenii 
aceștia știau să le folosească. Numai liderul lor, „Sean”, știa că 
misiunea lor era finanțată de o serie de mari industriași, și 
numai o parte dintre aceștia știau exact pentru ce era folosită 
investiția lor și că de fapt Kane lucra pentru Thomas. Veșnic cu 
privirea aţintită spre viitor, Thomas știa că trebuia să intre în 
grațiile mai marilor din finanţe, și asta era o cale sigură de a 
face asta. 

Acum, doi șefi de stat aveau să moară. Pilonii Casei Albe 
aveau să se clatine, cele două măreţe naţii occidentale se vor 
cutremura și lumea își va deschide ochii. Și până să se așeze 
praful, Thomas va fi președinte, ocupat cu restabilirea condiţiilor 
de dinainte ca Jansen să preia postul. Întregul Cabinet și toţi 
oficialii de top vor fi daţi afară. Cei mai proști dintre ei vor fi 
judecaţi pentru trădare, iar cei mai inteligenţi vor părea că s-au 
sinucis, începând cu Lance Burton și Billy Johnson. 

El va opri starea de urgență și va face pace cu milițiile, cu cei 
de dreapta, cu lobby-iștii, Senatul și Camera Reprezentanţilor. 
Singurul lucru pentru care își făcea griji era ce ar putea să facă 
fostul vicepreședinte, Michael K. Lerner. Cum va încerca să-l 

oprească pe Sunderland dacă reapărea pe scena politică? Câte 
voturi putea câștiga? Dispăruse complet de când demisionase în 
semn de protest. Se pare că pe Jansen nu îl interesa persoana 
sa, dar pe Thomas, da. Le dăduse ordin lui Kane și oamenilor săi 
să îl găsească și să îl neutralizeze cât mai curând. 

Statele Unite ale Americii urmau să aibă drept președinte un 
gigolo cinic și un fiu de tată care și-a ucis soţia, fie că voiau asta 
sau nu. 

e 

Thomas s-a uitat la ceas. Era aşteptat la ceai în Sala de mese 
la ora 15.30, după conferința de presă de pe terasa din fața 
holului de recepție al diplomaților. Avea să fie o conferință de 
presă excepțională, mai ales pentru că va fi prima din cariera lui 
Thomas la care va participa. Studia ploaia care cădea pe geam 
când Kane a intrat pe ușă. 

— Cum e cu ploaia? a întrebat Sunderland. 

— Nicio problemă. Incepe să se ducă, a răspuns Kane. 

— L-ai scos pe Burton? 

— Sigur că da. Doi oameni îl păzesc de parcă viețile lor depind 
de asta - ceea ce e adevărat. 

— Și Barefoot. Ce părere ai despre el? 

— Nu a avut nicio legătură cu planul de supraveghere al lui 
Burton. 

— Potrivit cui? a întrebat Sunderland. Lui Burton? 

— Burton a trecut printr-un interogatoriu destul de intens. Are 
un caracter prea slab ca să fie un mincinos convingător. L-ar fi 
trădat pe Barefoot demult. 

— Bine, atunci îl păstrăm pe Wesley. Ar putea să ne fie 
martor. Va trebui să îl pregătim după ce se va termina totul. 

A bătut cu palma în birou. 

— Acum stai jos puţin, Kane. Ne așteaptă o zi mare. 

Kane de obicei prefera să stea în picioare, dar își trânti corpul 
robust de nouăzeci de kilograme pe canapeaua lui Sunderland. 

— Spui că Burton a trecut printr-un interogatoriu ca lumea, a 
continuat Thomas. Sper că nu are semne pe corp. 

— Nu, niciunul important. 

— Va trebui să dispară. 

— Da, știm asta. 

— Ce le-ai spus celor de la FBI despre Bugatti? a întrebat 
Thomas. 

— Ceea ce am stabilit. Că Bugatti a intrat cu forţa în biroul tău 
și te-a ameninţat. Că nu aveai de unde să știi că era neînarmat 
și l-ai împușcat. Caz închis. 

— Eşti sută la sută sigur că suntem pregătiţi pentru a riposta 
împotriva grupului Cairo? Nu poate să rămână nici măcar unul 
dintre ei care să vorbească despre ce rol am jucat eu, Ben. 

— Totul e sub control total. O să îi gazăm cât timp o să fie 
încă în monument. 

Thomas a încuviinţat din cap. 

— Să o faci cum trebuie. 

— Da, domnule. 

— Fără supraviețuitori! Ai înţeles? 

— Da, domnule. 

— Și ai o listă actualizată cu toţi ofiţerii renegaţi din ţară? 

— Da, și în momentul de față este trimisă la FEMA. 

— Trebuie să scăpăm de ei toți în același timp - și repede - 
înainte să se ducă starea de confuzie, ai înţeles? 

— Da. Directiva pe care o trimitem la FEMA susţine faptul că 
jumătate din acești oameni sunt extrem de periculoși și că 
trebuie folosite orice mijloace pentru a fi opriţi. 

— Dar Moonie Quale? 

Kane s-a aplecat dornic în faţă pe canapea. 

— Încă mai crede că îi oferim amnistie. 

— Unde e acum? 

— În Seattle, încă suferă din pricina rănilor. 

— E bine că îl ţinem în viaţă, comentă Sunderland, apoi a râs. 
Gândește-te la toate informaţiile utile pe care ni le-a dat. Ironic, 
nu-i așa, că în ultimele două săptămâni l-am ţinut în custodie pe 
bărbatul pe care inamicul îl vede drept liderul lor? E o nebunie. 

l-a făcut cu ochiul locotenentului său. 

— Ai gândit bine, Kane. Și spui că acum este într-o casă sigură 
din Seattle? 

— Da. 

Ben Kane părea destul de mulțumit de el însuși. Totul mergea 
conform planurilor. 

— Să aruncaţi în aer casa. 

— S-au dat deja ordinele. 

— Moartea lui Moonie Quale va fi primul meu act victorios ca 
președinte, îţi dai seama de asta? Fără el, majoritatea milițiilor 
își vor preda armele. 

Bărbatul a zâmbit. 

— Și oamenii tăi? Cum faci cu ei? 

— O să păstrez doi. Sunt de încredere. 

— Dar ceilalţi? 

— O să-i pun în faţa liniei de tragere. O să stea chiar în 
spatele președintelui. Nu vor avea nicio șansă, va arăta foarte 
natural. 

— Foarte înțelept, Kane, foarte înțelept! Dar Bud Curtis? Ai 
mutat executarea lui la șase dimineaţa, mâine? 

— Da, implementăm un alt plan deoarece se pare că un 
anume șerif T. Perkins pare să fie capabil să dovedească 
nevinovăția lui Curtis. 

— T. Perkins...? 

Thomas și-a adus aminte de bărbat din timpul călătoriei în 
China și cum sperase că șeriful va fi eliminat din concurs din 
prima rundă. Acesta era bărbatul care îl adusese la tribunalul 
din Monterey când era tânăr, când era fugar. Ce s-ar fi întâmplat 
dacă l-ar fi recunoscut Perkins în China? A clătinat din cap. Ce 
naiba era cu toţi oamenii ăștia din acea călătorie care apăreau 
iar în viaţa lui ca să-i provoace atâtea probleme? Nenorocita de 
Doggie Rogers, cu care încă nu terminase, Bugatti, pe care îl 
aranjase el, într-o măsură mai mică și Wesley Barefoot și acum 
șeriful ăsta slăbănog care nu scotea niciodată un cuvânt. 

— Șeriful Perkins e un om mort, a decis el. Sper că suntem de 
acord aici. 

— Sigur, dar au fost destul de mulţi oameni care au auzit 
emisiunea de la radio a lui Jumper și Bugatti din noaptea aia, 
așa că ar putea foarte bine să fie și alţii care vor încerca să 
ceară o reinvestigare a cazului lui Curtis. 

— Da, Tom Jumper - ca să vezi! Gunoiul ăla alb ridicol și bun 
de nimic s-a dovedit a fi singurul curajos. Extraordinar. 

A zâmbit, aducându-și aminte de pozele pe care le văzuse cu 
Jumper în duba de transmisiuni. Nu mai rămăsese prea mult de 
recunoscut din el. 

— Ai pregătit o declaraţie pentru negarea argumentelor 
făcute de el și Bugatti în emisiune? 

— Da, acum mult timp. 

— Bun. Cât despre Bud Curtis. O să trecem la planul B. Când 
au de gând milițiile să ia cu asalt închisoarea? 

— Peste douăzeci de minute. 


VP - 495 


— Şi-i lăsăm pe prizonierii din miliții liberi? 
— Deocamdată, da. 

— Dar Bud Curtis? 

Kane își plimbă degetul mare pe gât. 

Capitolul 41 


Doggie și T au ajuns la Casa Albă în același timp cu un 
elicopter care cobora zgomotos pe deasupra mulţimii de oameni 
îmbrăcaţi în uniformă și o lua spre sud. 

Doggie s-a ţinut de mijloc, simţindu-și stomacul plin de 
noduri. 

T a tras prelung din ţigară și a arătat spre un rând de mașini 
de poliţie și de dube albe cu embleme FEMA discrete, parcate în 
fața barierelor de beton. Și-a parcat și el mașina de șerif între 
două mașini, a oprit luminile albastre și s-a întors spre ea. 

— Lasă pe mine, Doggie, a zis el, stingând mucul de ţigară în 
scrumieră. Să nu scoţi niciun cuvânt, orice ar fi, m-ai înțeles? Să 
te uiţi la mine dacă te deranjează ceva și ţine minte că eu sunt 
cel care ia deciziile. 

Doggie a încuviinţat din cap. Nimic nu o va face să deschidă 
gura. 

— Apleacă-te în față, a spus el, apoi i-a pus cătușele la 
încheieturi. Să te opui puţin când te scot din mașină și o să te 
trag până acolo, bine? 

— Da, numai să nu începi să mă baţi pe acolo. 

Ea a zâmbit. 

El nu i-a întors zâmbetul. 

— Dacă asta o să ne salveze vieţile în escapada asta imbecilă, 
o să o fac. 

Apoi a tras-o din mașină și a împins-o înaintea sa în ploaia 
care se rărea, dincolo de bariere și până la postul de gardă. Se 
simţea ca o proscrisă care urma să fie omorâtă cu pietre. Toată 
lumea se holba la ea, inclusiv soldaţii, dar nimeni nu a încercat 
să îi oprească, nici măcar agenţii sub acoperire. Lucrurile au 
început să se precipite abia când au ajuns la punctul de control, 
unde se aflau o mulţime de persoane în uniforme cu decoraţii. 

Aici au fost îndreptate arme automate mici spre ei și li s-au 
cerut actele de identitate, parcă sperând că nu aveau ce le 
trebuie și că puteau astfel să îi împuște pe loc dacă făceau o 
mișcare greșită. T a bombănit puţin înainte să le arate 
legitimaţia și să ridice mâinile în aer ca să fie percheziționat, iar 

Doggie i-a urmat exemplul. Soldaţii i-au pipăit în mod 
profesionist peste tot, oprindu-se ocazional cu mâinile pe corpul 
lor ca să se asigure că nu au vreo armă ascunsă. Nu erau 
nepoliticoși, dar intimitatea periculoasă a situaţiei o făcea pe 
Doggie să se simtă rău. 

Apoi soldaţii s-au dat un pas înapoi. 

— Aceasta este Doggie Rogers. Știţi cine este, a zis T simplu. 
Trebuie să fie dusă direct la Serviciile Secrete, așa că chemaţi-i 
acum, bine? Trebuie să scoată informaţii importante de la ea. 

Soldatul responsabil, care stătea dincolo de gardul din fier 
forjat, a dat din cap spre gardianul de la punctul de control pe 
care Doggie obișnuia să-l salute în fiecare zi. S-a deschis o 
poartă și o fotografie cu Doggie a ajuns la ofițerul la comandă. 
Acesta a ţinut poza lângă fața lui Doggie ca să vadă dacă este 
aceeași persoană. 

— Ea este, credeți-mă, a insistat T. 

— Nu mai e femeia care a fost cândva, a observat soldatul, 
clătinând din cap. 

Doggie s-a uitat la T, simțind cum îi bate inima tare. Se 
deschisese sezonul de vânătoare și ea nu avea cum să se apere, 
nu avea unde să se ascundă. Și se afla aici, existenţa ei 
depinzând de bărbatul taciturn și slab care stătea lângă ea, 
tânjind după o ţigară. T a mijit ochii concentrându-se și 
încercând să descifreze ce se petrecea în spatele sticlei 
blindate. Apoi gardianul a dat din cap de câteva ori și a raportat 
ofițerului de afară, folosind un limbaj prin semne care ar fi putut 
foarte bine să însemne că trebuiau să se descotorosească 
imediat de ei. 

În schimb, câţiva bărbaţi în costume negre au venit în grabă 
spre ei de pe aleile de la Casa Albă. Liderul lor le-a făcut semn 
să fie deschisă poarta de fier și au fost aruncaţi în cușca leului. 

e 

Trei minute mai târziu, stăteau în biroul lui Ben Kane - o 
cameră mică, fără ferestre, în care Doggie nu mai călcase 
niciodată. 

Atmosfera din Casa Albă era agitată, poate presărată cu 
puţină panică. Oameni pe care nu îi mai văzuse niciodată 
alergau de colo-colo pe coridoare. Grupuri de agenţi de pază se 
regrupau constant și cei care le ţineau companie aveau cu toţii 
expresii goale în timp ce ascultau atenţi ce se comunica în căști. 

Unul dintre oamenii lui Kane stătea jos vizavi de T și l-a 
întrebat unde o prinsese pe Doggie și cine era contactul lui de la 
Casa Albă. Nu a fost deloc mulţumit când T abia dacă a ridicat 
din umeri și și-a scos o ţigară. 

— Fumatul este interzis în interiorul Casei Albe, a strigat 
gardianul care stătea lângă ușă. 

Era un tip pe care Doggie l-a recunoscut, știa că fuma cel 
puţin o oră încontinuu în fiecare zi, afară sub magnolia lui John 
F. Kennedy. 

Apoi primul tip a repetat întrebarea și când T a răspuns prin a 
cere o cafea, a renunţat. Era clar că aveau treburi mult mai 
importante de făcut decât să stea să piardă timpul cu un șerif 
meschin de la ţară. 

Așa că i-au cerut să desfacă cătușele și să i le pună la spate, 
cu brațele în spatele spătarului, ceea ce T a făcut fără nicio 
ezitare. 

— Kane va trebui să se descurce singur, le-a spus 
locotenentul lui Kane celorlalți. 

— In niciun caz nu o să mă interogheze Ben Kane, a zis ea, 
foindu-se ca să nu-și mai simtă braţele și încheieturile atât de 
incomod. Aduceţi-i pe Wesley Barefoot sau Lance Burton. Ei sunt 
cei cu care vreau să vorbesc, în afară de președinte! 

Bărbaţii care o înconjurau erau cam aceeași pe care îi 
prezentase Sunderland cu un an în urmă în biroul guvernatorului 
din Richmond. Datoria lor era să ofere securitate și liniște 
sufletească, dar asta nu o consola prea mult în situaţia actuală. 
Șoaptele lor din colț o înfiorau. 

S-a uitat la T. Nici măcar nu ridicase din sprâncene în tot acel 
timp. Ce naiba îţi trece prin cap, T? s-a întrebat ea. Căzuseră de 
comun acord că scopul lor era să ajungă la Wesley și, dacă nu 
reușeau asta, să găsească o altă cale ca să ajungă la 
președinte. Așa că de ce stătea acolo somnoros și cerea cafea? 

— Au spus că Kane e ocupat cu Lance Burton, a raportat 
fumătorul cu mâna la cască. O să vină Hartmond. 

— De ce el? E de la Serviciile Secrete, a comentat unul dintre 
oamenii lui Kane. 

— Nu-ţi face griji, vine și Jones, a răspuns primul. 

Asta era de ajuns pentru T. S-a ridicat și a spus: 

— Voi puteți să așteptați. Eu nu am mâncat nimic toată ziua, 
așa că mă duc până la cantină. 

A ridicat o mână ca să le oprească protestele. 

— Puteţi să mă găsiţi acolo dacă aveţi nevoie de mine. Apoi 
mă duc acasă. Biroul Șerifului din districtul Highland - acolo 
puteți trimite recompensa. 

A plecat legănat din cameră ca un cowboy fără cal. Într-o altă 
situaţie, acest spectacol de bravadă ar fi părut comic. Cum 
putea polițistul ăsta ţăran și excentric să se descurce prin 
labirintul de la Casa Albă? Probabil că nu era în stare să 
găsească nici măcar toaleta bărbaţilor. 

S-a întors spre ea în timp ce pleca și a clătinat din cap 
aproape imperceptibil ca și cum putea să simtă la ce se 
gândește. Nu era un semnal să nu-și facă griji - în niciun caz. 
Era doar o reamintire să nu scoată un cuvânt, indiferent ce 
încercau ca s-o facă să vorbească. 

(J 

Cât timp Doggie și-a așteptat interogatorii, mâinile au început 
să-i amorțească din cauza cătușelor. Așa stătea tatăl meu 
ultima dată când l-am văzut, s-a gândit ea. Aproape că a 
izbucnit în lacrimi. După câteva ore cătușele lui aveau să fie 
înlocuite cu curelele de piele de pe targa de execuţie. 

S-a aplecat în față astfel încât ochii de șoim ai agenţilor să nu 
observe că o copleșeau emoţiile. Dumnezeule! s-a gândit ea, 
dar, nu, trebuia să se adune și să se concentreze pe situația 
actuală. 

Apoi au sosit doi bărbaţi și le-au spus celorlalţi să plece. 

Amândoi erau de temut, în ciuda înfățișării lor diametral 
opuse. Unul era slab, de culoare și tăcut - un bărbat pe care Ben 
Kane îl angajase după atentatul asupra vieţii lui Jansen în tunelul 
de la Casa Albă -, iar celălalt era un bărbat mai în vârstă, gras și 
palid, care îi aducea aminte de bibliotecarul din Chesapeake din 
copilăria ei. 

Erau aceiași oameni care interogaseră personalul din Aripa de 
Vest după încercarea de asasinare și se zvonea că se urăsc, de 
vreme ce Jones era plătit de Ben Kane, iar Hartmond lucra 
pentru Serviciile Secrete. Dar amândoi aveau obiceiul de a sări 
direct la jugulara victimei - fără milă și fără promisiuni că va 
avea parte de clemență dacă va vorbi. Slujba lor era să extragă 
informaţii, chiar dacă asta însemna să folosească metode 
neconvenţionale. 

— Sunteţi acuzată că aţi încercat să îl omorâţi pe 
vicepreședinte. Știţi care pot fi consecintele, domnişoară 
Rogers? 

Ea a rămas tăcută și a studiat peretele din spatele biroului lui 
Kane, unde erau expuse cel puţin douăzeci de fotografii 
înrămate, cu Kane și alți oameni pentru care lucrase ca 
bodyguard. Mulţi erau persoane importante și câțiva stăteau cu 
brațul pe umărul lui Kane care rânjea. Erau ca niște certificate 
de merit pe peretele unui doctor sau al unui psiholog, erau 
dovada recunoașterii profesiei sale. 

— Nu veți obține nimic dacă tăceţi, Doggie Rogers. Suntem 
destul de insistenţi, după cum bine știți, a zis Hartmond, care se 
înghesuise pe scaunul din faţa ei. 

— Pentru cine lucraţi, domnișoară Rogers? Va trebui să ne 
spuneţi dacă speraţi că veţi primi vreun soi de clemenţă din 
partea judecătoriei. 

Dar ea parcă nici nu era acolo. Nu așa îi spusese T să se 
comporte? 

Hartmond a înclinat capul într-o parte. 

— Domnișoara Rogers, tatăl dumneavoastră urmează să fie 
executat peste câteva ore. Vorbiţi cu mine și voi vedea ce pot 
face. Poate că încă mai există speranţă pentru el dacă vorbiţi 
acum. 

Apoi și-a concentrat privirea asupra lui. 

— Am spus „poate”, domnișoară Rogers. Să aud ce îmi puteţi 
spune. 

Deja era pe jumătate sigur, tâmpitul ăla prost. 

— Cine v-a plătit? 

Ea a tras aer adânc în piept. 

— Să faceți ceva pentru tatăl meu? La ce vă referiți? 

— De exemplu, aș putea să iau acel telefon și să sun la 
Securitatea Internă. Ei sunt cei care se ocupă de apeluri și de 
amânarea execuțiilor în ziua de azi. 

— Atunci luaţi telefonul, a spus ea imediat. 

T nu avea să fie mulţumit, dar ce altceva putea face? 
Hartmond s-a aplecat nerăbdător în faţă. Deja credea că o are la 
mâna lui. 

Doggie s-a uitat la Jones cu coada ochiului. Acesta nu părea 
să urmeze investigația; se pare că cineva vorbea cu el prin 
cască. 

— Kane e în drum spre Sala de Situaţii împreună cu Lance 
Burton, a spus Jones, luându-și mâna de la cască. Secretarul 
general a fost arestat. 

A simţit un fior prin tot corpul. Lance Burton arestat? Ce mai 
urma? 

Hartmond a sfredelit-o cu privirea pe Doggie. 

— Alo? Domnișoară Rogers? Dacă vreţi să salvaţi viaţa tatălui 
dumneavoastră, răspundeţi-mi la întrebare. 

A observat o sclipire în ochii lui. Dincolo de privirea sa fixă, 
mintea lui era în altă parte. Se învârtea în jurul următoarei sale 
întrebări ca un șoricar înfometat, dar privirea lui era precum o 
rachetă care încă nu avusese șansa să-și lovească ţinta. Să sune 
la Securitate Internă? Era ultimul lucru pe care avea să-l facă, își 
dădea seama de asta. Tatăl ei nici măcar nu reprezenta o 
problemă. 

Doggie s-a așezat pe marginea scaunului, iar el i-a zâmbit cu 
indulgență. Pentru el, reacţia ei era un semn de 
confidențialitate. El rostise câteva replici și ea deja era gata să 
ciripească. Partenerul lui a privit-o zâmbind pe faţă, apoi a văzut 
cum zâmbetul îi dispare când ea și-a dat capul pe spate și l-a 
scuipat în față. Nu avea cum să-și ascundă surpriza și confuzia. 
Acum chiar că arăta ca bibliotecarul care nu știa cum să facă 
faţă unei camere pline de copii neascultători. 

Ea s-a lăsat din nou pe spătar, observându-l în timp ce își 
ștergea faţa calm, lucru care însemna exact opusul, mai ales în 
ceea ce privește soarta ei. S-a simţit bine pe moment, dar asta a 
fost tot. Ea era cea legată de scaun. 

— O să obținem ce vrem de la dumneavoastră, domnişoară 
Rogers, nu vă faceți griji. Dacă vreţi să vă faceţi o favoare, 
atunci vorbiţi cu mine. O parte dintre colegii mei nu posedă 
simțul meu al umorului. 

De data aceasta, zâmbetul lui nu a funcţionat deloc. 

Acum știa că cei doi agenți aveau să facă schimb de roluri. 
Vedea în privirea lui Hartmond că avea să cedeze în fața 
abordării mai directe a lui Jones. Urma să se întâmple ceva; doar 
că nu știa ce. Jones avea s-o ia de cap și să i-l sucească până îi 
trosnea gâtul? Poate că avea să îi toarne apă pe gât cu pâlnia 
până când se sufoca. In orice caz, îi era frică acum. 

Jones s-a ridicat în picioare și s-a dus în spatele ei. Avea ochi 
frumoși, reci ca gheața, dar ea era atentă la mâinile sale. Ce 


VP - 502 


avea să-i facă? S-a aplecat asupra ei ca o pasăre de pradă în 
căutarea celui mai vulnerabil punct de pe corpul victimei, apoi s- 
a năpustit asupra ei și i-a mângâiat încet artera carotidă. 

Bărbatul și-a plecat faţa până când a ajuns la același nivel cu 
al ei. 

— Suntem aici în căutarea unor răspunsuri, domnişoară 
Rogers, așa că vă întreb: pentru cine lucraţi? 

l-a mângâiat gâtul în timp ce a vorbit. 

— Nu lucrez pentru nimeni. Sunt angajată la Casa Albă. 
Lăsaţi-mă să vorbesc cu Wesley Barefoot. 

— E și el implicat în asta, domnișoară Rogers? 

A simţit cum o cuprinde panica. 

— Ce înseamnă toate astea? Nu am făcut nimic și Wesley 
Barefoot nu are nimic de-a face cu asta. Aţi devenit de-a dreptul 
paranoici? 

El a apăsat un pic mai tare pe artera ei. A strâns-o puţin, dara 
făcut-o să se alarmeze 

— De ce aţi vrut să-l omorâţi pe vicepreședinte? a întrebat el, 
diminuând din nou presiunea. 

Doggie s-a uitat la Hartmond, implorându-l din privire. 

— Ajutaţi-mă, l-a rugat ea. Daţi acel telefon și vă spun totul. 
Doar faceți-i să amâne executarea tatălui meu. 

Dar Hartmond a ignorat-o. Nu poţi să uiţi așa ușor că te-a 
scuipat cineva. 

— Doar nu o să staţi acolo să-l lăsaţi pe Jones să mă strângă 
de gât, nu? a spus ea, încercând să-l înduplece. Nu sunteţi ca 
oamenii lui Kane. 

Jones a mai apăsat puţin, abia perceptibil, dar brusc cei doi 
bărbaţi i se păreau departe de ea și camera a început să se 
întunece. În următoarea clipă el a slăbit presiunea, și sângele i-a 
circulat din nou către creier iar simţurile i-au revenit la normal. 

— De ce aţi vrut să-l omorâţi pe vicepreședinte? a repetat 
Jones. Cine v-a plătit? 

Te rog, T, întoarce-te. Oprește-i! s-a rugat Doggie în gând, și 
apoi a observat că mâinile lui Jones nu mai erau pe gâtul ei. 

A ridicat privirea spre ei și a observat o stare de alertă bruscă 
și instinctivă în privirile lor, asemenea unui șoarece care ridică 
capul înainte ca mirosul pericolului să-i ajungă la nări. S-au 
întors imediat spre ușă, înainte ca Doggie să audă zgomotul 
înăbușit al unei împușcături. 

Imediat s-a declanșat haosul pe hol. S-au auzit zgomote de 
pași gonind pe lângă ușa deschisă pe jumătate și cei doi bărbaţi 
s-au încordat. 

— Împușcătura a venit dinspre Biroul Oval? a întrebat 
Hartmond, încercând să rămână calm. 

— Dacă ai vreo legătură cu asta, ești moartă, a șuierat Jones 
spre Doggie. Unde s-a dus blestematul ăla de șerif? a întrebat 
el, lovind-o direct peste gură. Voi doi aţi avut de-a face cu asta? 

Doggie și-a lins buza; sângele era cald și dulce. Începea să-și 
piardă controlul. 

— Nu! a strigat ea. N-am avut nicio legătură! Noi nu am făcut 
nimic, nu înțelegeți? 

Jones și-a dus mâna la cască. 

— E vicepreședintele! Au zis că cheamă ajutoare! 

l-a aruncat o privire sălbatică și a ieșit pe ușă în grabă. 

Inima îi bătea nebunește. Făcuse T vreo nebunie? Era bine? 

— Eu nu am nimic de-a face cu asta, a repetat ea, uitându-se 
la Hartmond imploratoare. 

Apoi bărbatul a luat telefonul și a început să sune. Chiar avea 
să o ajute acum? 

— Așa, sună-i! l-a îndemnat femeia. Fă-i să amâne execuţia și 
o să-ţi spun totul. 

El a ridicat mâna ca s-o facă să tacă. 

— Avem o situaţie de criză aici, a anunţat el la telefon. S-a 
tras înăuntrul biroului vicepreședintelui... Nu, nu știu ce s-a 
întâmplat. Eu sunt aici și o interoghez pe Doggie Rogers... Nu, 
nu am scos nimic de la ea... Nu, mă îndoiesc... Da, Jones s-a dus 
acolo... Da, o să vă anunț. 

A închis și i-a aruncat o privire fioroasă, asemănătoare cu cea 
a lui Jones. 

— Rămâi aici dacă chiar ești interesată să-ţi salvezi tatăl. S-ar 
putea să mai ai o șansă după ce mă întorc. 

Apoi a dispărut și el. 

Exact înainte să izbească ușa în urma sa, a zărit o frântură din 
tavanul înalt de pe hol. Și-a adus aminte de prima dată când 
stătuse acolo, absorbită de grandoarea impresionantă a Casei 
Albe. O amintire dintr-o altă viaţă, cu totul diferită. Dacă în acea 
primă zi - în toată acea splendoare - ar fi avut o premoniţie 
despre situația ei disperată actuală, ar fi făcut stânga-mprejur și 
ar fi plecat de acolo. 

A închis strâns ochii. Nu-i curgeau lacrimi, dar îi tremurau 
mâinile amorţite și încătușate. Și-a umplut plămânii cu aer și s-a 
concentrat să gândească raţional. 

Dacă putea să ridice scaunul până la biroul lui Kane, poate 
reușea să se aplece și să formeze cu bărbia numărul lui Wesley 
de pe intercom, poate. 

S-a aplecat în față cu precauţie și a început. Dacă aluneca, 
era terminată. Și-a îndreptat picioarele și a reușit să facă un 
sfert de pas în faţă. A mai încercat o dată. 

De data aceasta, piciorul i s-a prins sub un cablu. Doggie s-a 
aplecat în față și s-a lovit cu fruntea de marginea biroului. 
Camera a început să se învârtă și s-a lovit din nou la cap de 
ceva în timp ce a căzut pe podea. 

A aterizat pe jumătate sub biroul lui Kane, cu picioarele sub 
ea și tendoanele de la încheieturile mâinilor mai aveau puţin și 
plesneau. Durerea era de nedescris, dar nu a îndrăznit să scoată 
niciun sunet. În schimb, s-a rugat. 

Doamne, de ce lași să se întâmple asta? Ce ti-am făcut eu? 
Ajută-mă, te rog, ajută-mă! 

Și-a mișcat picioarele și a încercat să se ridice într-o poziţie 
mai bună, dar în zadar. Așa că s-a rugat în continuare. 

Apoi auzi pe cineva intrând. S-a răsucit și a văzut că era T. 
Perkins. 

Bărbatul a închis ușa în urma sa. 

— Hei, Doggie, ce faci? Eşti bine? a întrebat el, ridicând-o. S-a 
tras undeva în Aripa de Vest. 

Acum părea și el agitat. 

— A sunat ca o armă de calibru mare. A venit timpul să ne 
mișcăm, acum ori niciodată. 

I-a simţit mirosul de aftershave când s-a aplecat la spatele ei 
și i-a desfăcut cătușele. Era cel mai plăcut miros din lume. 

— Unde mergem, Doggie? a întrebat el. Tu ești cea care știe 
drumul pe aici. 

— L-ai văzut pe Wesley? a întrebat ea, masându-și 
încheieturile. 

— Nu am văzut decât agenţi de pază în gri și negru, și niște 
agenţi britanici destul de serioşi, a răspuns Perkins. Prim- 
ministrul Watts și-a adus destulă protecţie; sunt plasați peste 
tot. 

— Cine a fost împușcat? Știi? 

— Nu, dar nu-ţi face griji pentru asta. Trebuie să ieşim de aici. 

Dar frica a paralizat-o brusc. Și-a dus mâna la gură. Dacă 
păţise ceva Wesley? 

— Haide, Doggie, să mergem! 

Da, Doggie, haide! a auzit o voce în mintea ei. Haide, 
gândește! Fă ceva! 

S-a uitat prin birou până când privirea i s-a oprit asupra unui 
costum agăţat în spatele ușii. Era clar o mărime mai mare, dar T 
s-ar fi putut pierde în peisaj dacă era îmbrăcat cu el. 

— Poftim! a zis ea, împingându-l spre el. Pune-l pe tine! 

Apoi a căutat grăbită prin câteva dintre sertarele lui Kane 
până când a găsit ceea ce îi trebuia: două legitimaţii cu 
microfoanele implantate. Erau tocmai pe fundul unui sertar, sub 
niște teancuri de fotografii în alb și negru cu oameni pe care nu-i 
recunoștea, dar pentru care îi părea brusc rău. 

A deschis ușa precaută și s-a uitat în ambele direcţii. Holul era 
plin de oameni, dintre care toţi se uitau spre acea parte a 
clădirii în care se afla Biroul Oval și biroul vicepreședintelui. 

Așa că l-a tras pe T pe hol și l-a grăbit în direcţia opusă, spre 
biroul ei. Nu că ar fi fost o destinaţie bună în momentul de față, 
sigur avea să fie primul loc în care o vor căuta, ci pentru că era 
secțiunea cea mai îndepărtată de conflict, cu cele mai mici 
birouri pentru angajaţii cu cele mai neînsemnate funcţii. 

Doggie a aruncat rapid o privire spre vechiul ei birou. Părea 
neatins, deși una dintre grămezile de jurnale alunecase pe jos. 
Se pare că vor trebui să mai aștepte cazurile astea, s-a gândit 
ea, cu o oarecare satisfacţie. Dar cu ce ajuta asta? Cu ce ajutase 
slujba ei vreodată? 

— Uite, T, a spus ea, deschizând ușa de vizavi. 

Era biroul în care două dintre cele mai groaznice coțofene 
făceau schimb de ponturi de frumusețe și bârfe stupide în 
fiecare zi, în timp ce își exersau mersul pe tocurile prea înalte. 
Mirosul urât de parfum ieftin și „exclusiv” încă se simțea în aer, 
a observat Doggie. 

— Găinile astea se ocupă de condiţiile pieţei, așa că duminica 
nu lucrează, a spus ea încet. Încuie ușa, T, și o să încerc să văd 
dacă pot să dau pe Wesley. 

A apelat numărul lui și a așteptat. /a-o ușor! Și-a spus ea când 
nu a primit niciun răspuns. Ar putea să fie mai multe motive. 
Mai încearcă peste câteva minute. 

— la uită-te la asta! i-a atras T atenţia, scoțând o rochie 
galbenă ca un canar, cu pliuri, dintr-un dulap din spatele ușii. 

Era exact genul de rochie pe care ar purta-o piţipoancele alea 
la festivitățile ţinute la Casa Albă. Doggie cunoștea genul ăla de 
femei. Erau pregătite să atace în cazul în care, într-o seară, 
aveau suficient noroc încât să fie așezate lângă un diplomat 
eligibil de pe continentul potrivit. 

— Nu o să mă îmbrac cu asta, T! a refuzat ea. 

— Dar te aștepți să intru eu în cortul ăsta de circ? i-a replicat 
T, ridicând costumul Armani al lui Kane. Încearcă să te uiţi la 
tine, a adăugat el, trăgând-o în faţa unei oglinzi mari din ușa 
dulapului. 

Zdrenţele ieftine pe care le cumpărase în acea dimineaţă 
îndepărtată din cartierul Bronx arătau mai rău decât un sac de 
cărbuni uzat. Fiecare cută era murdară de o substanţă imposibil 
de determinat, părul ei acum negru era strâns în șuviţe slinoase 
și pielea ei arăta ca o toaletă neglijată. 

Și-a golit buzunarul de mărunţiș și de cele două desene ale 
miliţianului. Apoi l-a pus pe T să se întoarcă cu spatele și ea și-a 
dat jos bluza lamentabilă și pantalonii, și-a băgat capul într-o 
chiuvetă mică dintr-un colţ al biroului și a trecut la treabă. 

După a treia spălare, apa din chiuvetă era tot gri, aşa că a 
luat un prosop și a încercat să-și scuture restul mizeriei din păr 
și de pe față. După ce a terminat, s-a uitat din nou în oglindă, 
uimită. Dacă existase vreodată o persoană cu bujori în obrăjori, 
ea era aceea. Arăta ca o fată de la fermă, scoasă direct dintr-un 
film de Douglas Sirk. 

La final, și-a tras rochia peste cap și s-a pieptănat. 

— Nu ai spune că e puţin cam mult pentru o după-amiază de 
duminică? a întrebat ea, întorcându-se spre T. 

El a analizat-o multumit și apoi s-a analizat și pe sine, mai 
puțin mulțumit. Chiar trebuia să se plimbe în costumul ăla 
Armani? Atrăgea clar atenţia așa. 

— Prea mult? Nu, e mai bine - mult mai bine. Dar ce facem în 
privinţa mea? 

Doggie i-a ridicat sacoul și i-a strâns pantalonii la spate cu 
cureaua. 

— Bun, a zis ea, e mai bine așa! Dar va trebui să stai cu 
sacoul ăla imens. 

Șeriful a descoperit că era mai bine dacă ţinea pieptul scos în 
față. Apoi și-a golit și el buzunarele de la geacă - legitimaţia de 
șerif, bricheta, portofelul și mărunţișul, cheile de la mașină și 
talismanul lui norocos, săgeata - punând totul în buzunarele 
costumului Armani. Acestea l-au făcut să pară puţin mai gras, 
dar nu îndeajuns, așa că și-a luat revolverul clasic în stil western 
și l-a băgat la curea. Asta nu prea îi îmbunătățea imaginea de 
ansamblu. 

— Lasă chestia aia, T! i-a recomandat femeia. 

S-a uitat la ea de parcă tocmai îi împușcase calul. 

— Dacă îl scoţi pe aici, o să te împuște și o să te omoare, așa 
că lasă-l aici! 

El s-a strâmbat nemulțumit și a ascuns pistolul sub un teanc 
de hârtii. 

— Acum ne punem astea! a zis Doggie și i-a dat o legitimaţie. 
Nu vom ajunge prea departe fără ele. 

El a luat obiectul, l-a întors pe toate părțile și apoi și la prins 
atât de sus pe rever încât era imposibil să nu fie observat. 

— Aceasta e o probă! a spus ea, punându-și-l pe al ei. Pentru 
toţi cei care ascultă acum, vă vorbește Doggie Rogers. Tatăl 
meu este nevinovat și din acest motiv mă aflu aici. Acuzaţia pe 
care au adus-o împotriva mea cum că am încercat să îl omor pe 
vicepreședinte este o mare prostie. Singurul lucru pe care l-am 
omorât a fost respectul de sine al lui Sunderland, lucru care, 
bineînţeles, este probabil mai rău decât crima. Dar nenorocitul a 
meritat-o. El e cel care a fost în spatele uciderii lui Mimi Jansen 
și a șefului Curţii Supreme, printre altele. Sunderland nu este 
cine pretinde că este, asta ca să știți. M-aţi auzit? 

Un zâmbet i-a apărut pe față. Poate că nu era cel mai 
inteligent lucru, dar s-a simţit foarte bine făcând asta. 

— Mai încerc o dată să-l contactez pe Wesley, a spus ea, dara 
renunţat după ce telefonul a sunat de zece ori. 

De data asta chiar era îngrijorată. 

— Acum ce facem, T? 

— Cât timp aşteptam o șansă să te scot din biroul lui Kane, 
am auzit pe cineva zicând că va avea loc o conferință de presă 
afară, în faţa sălii de recepţie la ora trei și douăzeci. Adică peste 
puţin timp. Știi unde e asta? 

Doggie s-a uitat la el. O conferinţă de presă pe terasă? 

— E foarte neobișnuit, a spus ea clătinând din cap. 

— Thomas Sunderland a fost întotdeauna împotriva 
conferințelor de presă ţinute afară. „Vremea poate să fie 
imprevizibilă, la fel și măsurile de siguranţă”. L-am auzit cu 
urechile mele zicând asta. 

— Și atunci...? 

— Mereu le ţineam înăuntru, deși Jansen urăște asta. Ultima 
conferință ţinută afară a fost în Richmond, în timpul campaniei 
electorale. 

T a rămas cu gura căscată. 

— Dar de data asta permite asta... Nu e ciudat? 

Din instinct și-a adus aminte de cele două desene pe care le 
scosese din buzunar și care acum stăteau pe biroul ei. Le-a 
ridicat. 

Deodată, amândoi și-au dat seama ce însemnau schiţele. Și 
nu era deloc bine. 

Capitolul 42 


Wesley nu mai știa cine era și nici încotro se îndrepta. Până 
acum câteva săptămâni, totul în viața sa fusese organizat 
potrivit unei formule care crezuse întotdeauna că îl va aduce în 
vârf, pas cu pas. Acum, câteva minute în fața monitorului din 
camera de supraveghere a lui Lance Burton i-au arătat că 
eforturile lui de ani de zile fuseseră în zadar. Fusese martor la 
uciderea lui Bugatti și brusc viitorul își pierduse orice structură 
sau înţeles. Acum un singur lucru era cert: dacă supravieţuia 
catastrofei prezente, zilele în care visase să ajungă în vârf se 
terminaseră. 

Trebuiau să existe și alte căi prin care să-și câștige existenţa. 

A privit pe monitor cum oamenii lui Kane au cărat cadavrul lui 
John Bugatti afară din biroul lui Sunderland. Apoi s-a forţat să 
schimbe pe camera de pe coridor ca să-și vadă vechiul prieten 
pentru ultima dată în timp ce dispărea pe hol. 

Toţi oamenii de pe hol au stat și au privit - agenţii de pază 
americani, agenţii speciali britanici lipsiţi de orice expresie, 
diplomaţii care erau în trecere pe acolo. 

A schimbat pe camera din afara Biroului Oval, a cărui ușă încă 
era închisă ermetic, și apoi pe camera de la recepţie în care 
stăteau grupuleţe din delegaţia britanică, vorbind în șoaptă. 

Apoi a revenit la biroul lui Sunderland și l-a văzut pe Ben Kane 
deasupra biroului vicepreședintelui. 

Wesley a dat mai tare sonorul de la legitimaţie care încă era 
blocată în canapea. Sunetul era ușor neclar, dar a auzit totul. 

— Și Barefoot. Ce părere ai despre el? 

— Nu a avut nicio legătură cu planul de supraveghere al lui 
Burton. 

— Potrivit cui? a întrebat Sunderland. Lui Burton? 

— Burton a trecut printr-un interogatoriu destul de intens. Are 
un caracter prea slab ca să fie un mincinos convingător. L-ar fi 
trădat pe Barefoot demult. 

— Bine, atunci îl păstrăm pe Wesley. Ar putea să ne fie 
martor. Va trebui să îl pregătim după ce se va termina totul. 
Acum stai jos puţin, Kane. Ne așteaptă o zi mare. 

În acel moment Kane s-a așezat pe canapea, corpul lui imens 
eliminând orice șansă de a auzi ceva transmis de micul 
microfon. 

Măcar sadicii ăștia doi nu mă suspectează, s-a gândit Wesley, 
fără să simtă vreun fel de ușurare. Incă mai vedea corpul lipsit 
de viață al lui John Bugatti în faţa ochilor și nu putea să nu se 
întrebe la ce îl supuseseră pe Lance Burton. 

A încercat în zadar să înțeleagă ceva din gesticulările celor 
doi bărbaţi de pe ecran. Apoi, după aproximativ un minut, Kane 
și-a schimbat poziţia și o parte din sunet a revenit. 

— Încă mai crede că îi oferim amnistie, spunea Kane. 

Wesley s-a îndreptat de spate. Despre cine vorbeau acum? 
Oare de vreun politician exilat? 

— Unde e acum? 

— În Seattle, încă suferă din pricina rănilor. 

— E bine că îl ţinem în viaţă, a spus Sunderland, apoi a râs. 
Gândește-te la toate informaţiile utile pe care ni le-a dat. Ironic, 
nu-i așa, că în ultimele două săptămâni l-am ţinut în custodie pe 
bărbatul pe care inamicul îl vede drept liderul lor? 

Dumnezeule! Vorbeau despre Moonie Quale! Care naiba era 
legătura aici? Wesley s-a aplecat în faţă ca să se asigure că hard 
disk-ul înregistra totul. 

Te rog, să vadă cineva asta! s-a rugat el, sperând că vreo 
persoană decentă de la Departamentul de Securitate Internă se 
întâmpla să urmărească și să asculte în același timp, astfel încât 
să existe o șansă ca aceste informaţii șocante să fie aflate de 
toată lumea. 

— Ai gândit bine, Kane. Și acum spui că e într-o casă sigură 
din Seattle? 

Kane s-a mișcat din nou pe canapea și sunetul a dispărut încă 
o dată. 

Wesley a privit filmul de groază fără zgomot pe monitor în 
timp ce cugeta asupra ultimelor evenimente. Ce mai conta că 
nu mai putea să audă ce ziceau acum? Nu auzise deja destule? 
Tocmai fusese martor la mărturisirea unui act de înaltă trădare. 
Dacă era după el, aceste fișiere video digitalizate aveau să fie 
epitaful personal și politic al lui Sunderland. Dar cum avea să 
scape de aici? Era posibil să îi transmită un mesaj președintelui 
că fusese închis în biroul lui Burton? Poate oamenilor de la 

punctul de control. Măcar ei nu erau oamenii lui Kane, din câte 
știa el. 

A plecat din încăperea cea mică, s-a dus la biroul lui Burton, a 
apăsat câteva butoane pe intercom și a constatat că era tot 
mort. La fel și telefonul. Ce naiba avea să facă acum? Telefonul 
lui mobil era pe masa din biroul său și în biroul lui Burton nu era 
nicio cameră spre care să strige după ajutor. Și nici legitimaţia 
pe care i-o dăduse Burton nu avea microfon. 

A desfăcut draperiile și s-a uitat pe geam spre bulevardul 
Pennsylvania. Ploaia se mai oprise, dar diavolii negri ai lui Kane 
erau tot acolo. 

S-a dat înapoi de lângă geam și a închis draperiile. Era culmea 
ironiei. El stătea aici închis, având informaţii care puteau să 
răstoarne cea mai mare democraţie a lumii și era incapabil să 
facă ceva în privința asta. 

A ciulit urechile. Ce era zgomotul acela de pe coridor? A fugit 
în camera de supraveghere ca să verifice monitorul. 

Era exact ce credea el: președintele Jansen și oaspetele său 
proeminent tocmai ieșiseră din Biroul Oval. 

Wesley s-a uitat la imaginea prim-ministrului Watts în timp ce 
acesta traversa coridorul ca să discute cu membrii delegaţiei 
sale. Părea complet epuizat și avea o expresie foarte gravă. 

Câţiva metri mai încolo, Jansen vorbea cu Ben Kane. Poate că 
servitorul fidel al lui Thomas Sunderland tocmai îi oferea 
președintelui versiunea sa specială cu privire la moartea lui John 
Bugatti. 

Apoi Sunderland a apărut din nou în colțul imaginii. Gesturile 
lui sigur voiau să spună că totul era sub control acum. 

Nenorocitule! s-a gândit Wesley și și-a întors atenţia asupra 
prim-ministrului. Dintr-odată, expresia lui Watts s-a schimbat 
dramatic - în rău. Acesta trebuie să fi fost momentul în care 
diplomaţii săi îi dădeau informaţiile pe care le primiseră de la 
Sunderland, spunându-i prim-ministrului că președintele Statelor 
Unite își pierduse minţile, comisese nenumărate fapte 
îngrozitoare și era responsabil pentru că provocase haos în 
întreaga ţară. 

Așa că Wesley nu a fost surprins să vadă că Watts le-a făcut 
semn cu mâna câtorva bodyguarzi să vină mai aproape de el și 
apoi a rămas la o distanţă de câţiva pași în spatele lui Jansen în 
timp ce se îndreptau spre gazonul Casei Albe. 

— Ce naiba o să creadă Jansen când o să vadă că nu îl aștept 
pe podium? a mormăit Wesley, încercând să găsească o cameră 
din zona recepţiei diplomatice. Nu a reușit, așa că în schimb a 
încercat să găsească o cameră care îi monitoriza ori pe Kane ori 
pe Sunderland. Din nou, fără succes. 

— Fir-ar! a înjurat el și a început să apese de zor pe toate 
camerele din toate celelalte birouri. 

Nici măcar ambasada americană din Saigon nu a fost mai 
pustie de atât la finalul înjositor al Războiului din Vietnam. 

A clătinat din cap. Chiar să fi fost Casa Albă cea mai mare 
fortăreață a libertăţii din lume? 

Apoi a încercat un buton de pe panoul de control în dreptul 
căruia era scris Biroul 15. Era penultimul dintre birourile 
monitorizate și se aștepta să fie gol la fel ca restul. 

A înlemnit când a văzut biroul, nevenindu-i să-și creadă 
ochilor, mintea lui fiind incapabilă să absoarbă încă o informaţie 
șocantă. Și-a lipit faţa de ecran. Dumnezeule, era adevărat! 
Acela era vechiul său partener de călătorie din China, șeriful T. 
Perkins, care-și punea o legitimaţie la reverul unui sacou Armani 
mult prea mare, care stătea ca pe gard pe el. Și nu era aceea 
Doggie, într-o rochie galbenă plisată, arătând mai palidă și mai 
ostenită ca niciodată? 

În alte circumstanţe, acesta ar fi fost un moment vesel, acum 
însă era o nouă sursă de anxietate. 

Cum au intrat în clădire? s-a întrebat el. Nici măcar în cele 
mai sălbatice fantezii ale sale nu și-ar fi imaginat că Doggie va 
face așa cum îi spusese la telefon. Și acum, iat-o aici. Ce credea 
că face? Chiar credea că va putea să-și croiască drum prin 
grămada aia de nebuni ca să îl roage pe președinte să-i cruţe 
viaţa tatălui sau? Ce puneau ei doi la cale? 

Acum chiar că trebuia să iasă de aici, orice ar fi, și poate că 
acesta era momentul. Îl păzeau doar doi oameni de-ai lui Kane; 
aproape toţi ceilalți agenţi de pază erau cu ochii pe președinte, 
pe prim-ministru și pe anturajul lor. Pe monitor a văzut că, pe 
lângă cei doi gardieni, mai erau și niște diplomaţi britanici care 
stăteau în fața ușii. 

Și-a încleștat dinţii. Peste o secundă o să ies pe ușa asta, o să 
mă strecor în mijlocul grupului de englezi și apoi o să merg 
împreună cu ei pe hol, și-a spus el. Oamenii lui Kane nu vor 
încerca să îl oprească într-o situaţie ca asta și, dacă totuși 

încercau, avea să înceapă să strige tot ce auzise și văzuse, chiar 
cu prețul vieţii. 

S-a uitat prin deschizătura ușii în biroul lui Burton și a auzit un 
clic foarte încet, care nu i-a făcut deloc plăcere. A oprit de tot 
sunetul de la monitor și a simţit că respiraţia îi scapă total de 
sub control. S-a ridicat și a revenit repede în birou, unde a dat 
peste privirea pătrunzătoare a lui Ben Kane. 

— Am venit să îţi transmit scuzele vicepreședintelui, a spus 
Kane, uitându-se peste umărul lui Wesley. 

Se aștepta să mai vină și alţii din camera de supraveghere 
sau ce? 

— Datoria vicepreședintelui a fost să acţioneze cu îndârjire, 
înţelegi, a continuat el, dar acum suntem convinși că nu ai avut 
nimic de-a face cu faptul că Burton trăgea cu urechea la ce se 
spunea în biroul președintelui. 

I s-a spus să zică asta, nenorocitul! s-a gândit Wesley. Măcar 
dacă Kane ar fi știut ce știa e/. Intr-o zi, bătăușul ăsta avea să 
plătească pentru coșmarul la a cărui creare participase și el! Dar 
cuvintele care i-au ieșit din gură au fost: 

— E în regulă, înţeleg perfect! 

Kane a făcut semn spre ușă. 

— Conferinţa de presă începe peste câteva minute. 
Președintele Jansen te așteaptă să îi prezinţi pe el și pe prim- 
ministru. 

A fost condus prin sala de conferință a Cabinetului, în care 
toate ușile duble fuseseră deschise larg și lumina se revărsa în 
încăpere prin toate ferestrele. Pentru o clipă, scena arăta atât 
de grandioasă și de virtuoasă. Nu-și mai văzuse niciodată locul 
de muncă iluminat atât de frumos; nu mai fusese niciodată atât 
de dulce mirosul de gazon proaspăt tuns de la Casa Albă. 

Când a ieșit afară, s-a uitat în sus spre cer. Gaura albastră 
dintre nori părea să se mărească. 

A cercetat cu privirea scena. Era o liniște deplină. Cei mai 
mulţi oameni adunaţi afară își închideau umbrelele. Agenţii 
FEMA erau răspândiţi la periferia gazonului, vigilenţi și gata de 
acţiune, și lângă podium era o pădure de microfoane. La zece 
metri mai încolo, pe gazonul sclipitor, era un șir lung de fotografi 
și de cameramani care stăteau cu echipamentul pregătit și 
lângă ei aștepta grupul obișnuit de jurnaliști, capabili să ucidă 
pentru a pune prima întrebare. 

Jansen și prim-ministrul Watts stăteau chiar lângă Casa Albă 
și în spatele lor erau bodyguarzii, cu privirile aţintite permanent 
în toate direcţiile prin ochelarii Ray-Ban. 

Cei mai mulți dintre membrii Cabinetului stăteau lângă ușă, 
pe un rând de scaune tapisate. Oaspeţii mai puţin importanţi din 
ambasada britanică și din Departamentul de Stat erau într-o 
parte a podiumului, unde era poziţionat și Wesley, și în spatele 
lor se întindea un rând de scaune pliabile goale, care în curând 
aveau să fie ocupate de membrii cu rang mai jos din delegaţia 
britanică, care încă stăteau pe coridoare, chinuindu-se să-și dea 
seama cum să procedeze în cazul acelei situaţii noi și sinistre. 

Wesley trebuia să gândească limpede. Cel mai important 
lucru în momentul de faţă era să discute repede cu Jansen 
înainte să vorbească presei despre vizita oficială. Era esenţial ca 
Jansen să știe ce informaţii primise delegaţia britanică despre el 
și de la cine. Aceasta putea fi singura lui șansă. Mai târziu putea 
fi prea târziu. 

A analizat zona rezervată membrilor Cabinetului, uitându-se 
după Sunderland, dar locul lui era gol. Cum se putea așa ceva? 
El întotdeauna era acolo unde era și acţiunea. 

l-a trecut minte un gând îngrozitor, dându-și seama că Doggie 
și T. Perkins erau în acel moment într-un birou, la cincizeci de 
metri de ei. 

Oare Sunderland aflase ceva de ei? Doamne fereste! 

— Vreau doar să vorbesc puţin cu președintele, i-a zis el lui 
Kane pe un ton liniștit. 

S-a întors să o ia spre podium, dar strânsoarea puternică a lui 
Kane l-a oprit imediat. O mișcare rapidă și profesionistă care a 
trecut neobservată de invitaţi și presă. 

— Nu crezi că poate să mai aștepte? a întrebat Kane pe un 
ton indulgent, încercând să facă să pară că era o întrebare, în 
timp ce privirea lui era asemenea unui șoim care tocmai simţise 
miros de carne putredă. 

Erau șanse mici ca agentul să-și fi dat seama ce se 
întâmplase când îl prinsese pe Wesley ieșind din camera de 
supraveghere a lui Burton. Și acum, Kane simţea că Wesley era 
pe punctul de a-i relata președintelui tot ce știa. 

A încercat să-i înlăture suspiciunile lui Kane cu un zâmbet 
larg. 

— Președintele s-ar putea să aibă o declaraţie de ultimă oră 
pe care poate că vrea să o fac. E o procedură normală, deci care 
e problema? 

Dar expresia lui Kane nu s-a schimbat și l-a strâns și mai tare 
de braţ. 

— Procedură normală? Ştii că nu e adevărat, domnule 
Barefoot! 

Wesley trebuia să se controleze. Dă-mi drumul odată, dacă nu 
vrei să încep să urlu toate faptele murdare și trădătoare pe care 
le-ati făcut voi! s-a gândit el, dar nu a zis nimic. 

— Urci acolo și îi prezinţi pe președinte și pe Watts, bine? 

Kane parcă vorbea cu un copil. 

Wesley s-a uitat la degetele neastâmpărate de la mâna 
dreaptă a lui Kane. Avea de gând să întindă mâna spre arma 
automată și să îl împuște pe purtătorului de cuvânt de la Casa 
Albă în fața tuturor acelor oameni? Oare Kane putea să-și dea 
seama atât de bine ce avea de gând să zică Wesley odată ce 
ajungea la microfon? Wesley era convins că da. Kane stătea 
nemișcat, așteptându-i următoarea mișcare. Dar cum putea 
Kane să își imagineze că va scăpa basma curată după ce îl va 
împușca? 

Wesley a încuviinţat din cap. 

— Da, bineînţeles că poate aștepta. O să le fac introducerea 
acum. 

În clipa în care Ben Kane și-a slăbit strânsoarea, Wesley era 
pregătit să parcurgă distanţa scurtă până la președinte în fugă. 
Dar o secundă mai târziu, o lovitură paralizantă la gât l-a făcut 
să se oprească brusc. A auzit exclamaţii de surpriză din partea 
oamenilor din spatele său în timp ce Kane l-a apucat ca să-l 
sprijine, făcând semne cu mâna spre oameni ca și cum pe 
Wesley doar îl luase puţin amețeala. Wesley era buimăcit, 
incapabil să se miște sau să vorbească, dar asigurările lui Kane 
i-au făcut pe invitaţi să se relaxeze din nou. 

Totul s-a terminat în câteva secunde. 

Apoi l-a condus pe Wesley până la un loc gol de pe rândul din 
spate, în apropiere de tribună și i-a făcut semn unuia dintre 
oamenii săi să vină ca să îi transmită un mesaj președintelui. 

— Wesley Barefoot a suferit o criză de ameţeală, a zis el, 
adăugând că părea să fie ceva contagios în aer, deoarece și 

Lance Burton se pare că fusese afectat de aceeași problemă. 
Așadar președintele va trebui să rostească introducerea singur. 

Kane s-a aplecat spre Wesley imediat după ce a plecat 
bărbatul. 

— Asta ca să știi, nu am deloc încredere în tine, Barefoot! a 
șoptit el. Sunderland este hotărât să te păstreze; va avea nevoie 
de un martor din personalul de la Casa Albă în care să poată 
avea încredere, după ce se va termina totul, dar asta nu va 
funcţiona, dacă mă întrebi pe mine. Știi și vezi prea multe, și 
vorbești cu prea mulţi oameni. O să fii o problemă, simt asta. Ce 
naiba căutai în camera de supraveghere a lui Burton? Poţi să-mi 
răspunzi la întrebarea asta? 

Wesley a încercat să-și îndrepte umerii ca să poată respira 
mai bine. Își simţea limba imobilizată în gură. Putea doar să-și 
miște capul puţin ca să vadă ce se întâmpla împrejurul lui, dar 
nu putea să reacționeze. 

Kane a pus o mână pe umărul său și a mișcat-o încet spre gât. 

— Nu, Barefoot, a repetat el, nu am deloc încredere în tine. 
Văd asta în ochii tăi, nu ești de partea noastră. Aproape că pot 
să și miros asta. 

Simţea cum degetele lui Kane se apropie spre artera carotidă. 
Apoi a urmat o presiune ușor crescândă în intensitate. S-a uitat 
la picioarele sale amorţite care se întindeau în faţa sa pe iarba 
umedă și la mâinile inutile care-i atârnau în poală, cu palmele în 
sus. În timp ce se concentra să-și miște unul dintre degete, a 
simţit un fior de gheaţă dinspre umeri în vreme ce Kane 
continuă să-l strângă. 

O s-o facă. O să mă omoare în fata oamenilor ăstora și a 
camerelor, s-a gândit Wesley. După aceea, mâna lui Kane pe 
gâtul lui Wesley avea să fie considerată un gest grijuliu, ca și 
cum el îi luase pulsul lui Wesley deoarece își făcea griji pentru 
starea lui. Avea să fie certat pentru că nu chemase un doctor 
imediat, dar avea să răspundă că nu știuse că era atât de grav, 
că moartea lovise pe neașteptate. 

Între timp, plămânii lui Wesley începuseră să funcţioneze din 
nou. A întors privirea spre tribuna goală, gândindu-se că locul 
care obișnuia să fie altarul său avea să îi fie acum piatră de 
mormânt. Nu era nimic dramatic, doar o senzaţie de tristeţe și 
de singurătate, de regret că nu realizase ceea ce ar fi trebuit să 
realizeze în viaţă. 

Apoi, a apărut o parte din delegaţia britanică și s-a așezat pe 
scaunele din faţa sa, fără să-i observe pe el și pe Kane. Cu toţii 
priveau spre pupitrul gol și șușoteau între ei. Apoi, au ajuns și 
niște femei din delegaţie, care nu mai erau la fel de discrete. 

— Ce crezi că o să spună Watts despre toate astea? a întrebat 
una dintre ele. 

Wesley a încercat să lovească cu piciorul în scaunul femeii, 
dar piciorul său abia dacă s-a mișcat vreun pic. 

— Watts? Ha! O să menţină aparențele, draga mea, poţi să 
stai liniștită, a șoptit cealaltă. 

Presiunea mâinii lui Kane pe gâtul său i-a scăzut puterea de 
concentrare. Începea să simtă că îl ia somnul. Nu era o senzaţie 
neplăcută, mai mult una de ușurare. 

S-a uitat la monumentul Washington din depărtare. Nori 
maiestuoși pluteau deasupra obeliscului, scoțând la iveală din 
ce în ce mai mult cerul albastru-deschis. Cireșii mai aveau puțin 
și înfloreau. 

Era o zi minunată să mori. 

A reușit să observe o umbră pe gazon, după care capul i-a 
căzut în piept și totul a devenit gri. Când silueta s-a oprit lângă 
el, a simţit parcă că nu se oprise din întâmplare. Apoi a simţit o 
altă mână pe umăr, mișcându-se încet spre degetele strânse ale 
lui Kane și apucându-le în sfârșit și trăgându-le de pe gâtul lui. 

A simţit cum niște mâini s-au luptat pe umerii săi și apoi cum 
Kane l-a apucat strâns de mână pe nou-venitul. 

Chiar dacă Wesley nu putea să-l vadă pe Kane, simţea că nu 
el controla situaţia. | s-a părut că aude vocea lui Kane și apoi 
pleoapele sale au început să fie mai puţin grele, sângele i s-a 
pus în mișcare și i-a pompat oxigen spre creier. A tras aer adânc 
în piept și a simţit furnicături în picioare și braţe care începeau 
să-și revină. Apoi a ridicat capul și a văzut-o pe Doggie în rochia 
ei plisată, prinsă în mâna ca o menghină a lui Kane. 

Agentul a băgat capul între Wesley și Doggie. 

— O să-l omor dacă scoţi un sunet, Doggie Rogers! a șuierat 
el. Ce naiba faci tu aici? Nu-ţi prețuiești viața mai mult de atât? 

Apoi a ridicat capul din nou și s-a pregătit pentru un moment 
oportun în care să îi neutralizeze pe amândoi. 

Ce are de gând să facă? s-a întrebat Wesley. Ce scuză o să 
mai inventeze de data asta? Acum că începea să îi funcţioneze 

organismul din nou, a întors capul și mai mult ca să îi vadă pe 
membrii Cabinetului de pe rândul din față. 

În capătul îndepărtat al tribunei VIP, unul dintre bodyguarzii 
lui Billy Johnson îi șoptea ceva șefului său. La început, secretarul 
Departamentului de Securitate Internă a avut o expresie calmă 
pe chip, apoi aceasta i s-a schimbat dramatic. A dat din cap 
scurt spre bodyguardul său și apoi amândoi au început să 
scruteze orizontul în toate direcțiile. Wesley a încercat să le 
urmărească privirea; însemna că se întâmpla ceva serios. Apoi a 
întors capul de la Johnson și l-a zărit pe șeriful T. Perkins în 
dreptul intrării dinspre sud în Biroul Oval, stând în spatele 
oamenilor lui Kane. Chiar în acel moment privirile li s-au întâlnit 
și T a ridicat puţin mâna în semn de salut, dar Wesley nu a putut 
să îi răspundă la salut. 

Apoi toată lumea s-a ridicat în picioare. Mulţi au început să 
aplaude, dar în niciun caz toată lumea, inclusiv diplomaţii care 
stăteau în fața lui Wesley. 

El a încercat să se ridice în picioare, dar corpul lui încă nu era 
pregătit să-i dea ascultare. Apoi Doggie l-a îmbrâncit brusc pe 
Kane și a reușit să arunce o coală de hârtie în poala lui Wesley 
fără să fie observată. Wesley s-a holbat la hârtie, încercând să 
se concentreze. Părea a fi un fel de desen tehnic, dar nu știa de 
la ce. Arăta ca o secţiune în formă de cruce, pe lângă care era o 
serie de numere și câteva linii curbate ieșeau din cruce. In 
partea de sus erau mâăzgălite cu ruj cuvintele „încercare de 
asasinare?”, „traiectorie balistică?” și „Monument?”. Era scrisul 
lui Doggie. A ridicat din nou privirea spre Monumentul 
Washington. 

Au început să-i tremure mâinile, apoi tot corpul. Nu își dădea 
seama dacă era din pricina circulaţiei sângelui care începea să-i 
revină la normal sau pentru că realiza dezastrul ce avea să 
urmeze. 

Wesley a simţit furia lui Kane în mâna pe care încă o mai 
ținea la ceafa sa. Kane știa de fapt că trebuie să facă cumva să 
plece de acolo, dar mai întâi trebuia să se asigure că Wesley și 
Doggie nu le stricau planul. 

Lui Wesley i se usca gura din ce în ce mai mult pe măsură ce 
îi creștea anxietatea; pericolul era iminent. Plănuiseră un atac 
îngrozitor din vârful monumentului, iar Kane știa totul despre 

asta. Nu-i de mirare că Thomas Sunderland nu-și făcuse apariția 
la conferința de presă! 

Apoi un val de căldură i-a cuprins corpul. Poate că îi revenea 
la normal temperatura. A încercat să vorbească, dar nu a putut. 
Și-a mișcat picioarele în iarbă; simţea că puteau să-i susțină 
greutatea. 

— Doamnelor și domnilor... _ 

Era vocea Secretarului de Interne Betty Tucker. In rochia ei 
strâmtă, nu trebuia să facă mare lucru ca să atragă atenţia 
mulţimii. 

— Președintele Statelor Unite ale Americii, Bruce Jansen. 

— Avem o problemă aici. 

Wesley la auzit pe Kane bălmăjind în microfonul de la rever. 

— Nenorocitule! 

Cuvântul i-a ieșit brusc pe gură. Deci îi revenise și puterea de 
a vorbi. 

A simţit că Doggie era agitată; auzise și ea foarte bine 
mesajul lui Kane. S-a uitat în sus la ea. Era albă ca varul. De 
teamă, probabil, dar nu și de neputinţă. O cunoștea, se temea 
că peste o secundă avea să facă o prostie. 

A clătinat din cap spre ea, dar ea doar i-a zâmbit puţin. Era o 
senzaţie ireală și teribilă, să o vadă stând așa acolo, atât de 
plină de viaţă și vioaie. Nu lăsa să se întâmple! a implorat-o el în 
gând. A observat că, în spatele președintelui, atenția agenţilor 
îmbrăcaţi în negru se concentra pe Kane în timp ce ascultau în 
căști. Peste trei secunde aveau să vină peste ei și să-i despartă 
cu forţa, pe el și pe Doggie. Nefiind văzuţi de nimeni, aveau să 
găsească un loc izolat ca să-i elimine și mai târziu aveau să 
inventeze o scuză plauzibilă. Și, între timp, Kane avea să 
evadeze. Un plan simplu și clasic. 

S-a aplecat în față pe scaun ca să încerce să vadă dacă îl ţin 
picioarele sau nu. 

— Bună ziua, doamnelor și domnilor! s-a auzit vocea 
președintelui de pe podium. Este minunat să vă văd pe toţi 
adunaţi aici pentru această ocazie fericită. 

A făcut cu mâna spre câţiva reporteri. 

— Prim-ministrul Watts a venit să ne facă o vizită și relaţiile 
dintre țările noastre și-au dovedit încă o dată puterea și 
durabilitatea. 

În timp ce Jansen continua să citească discursul pe care îl 
scrisese Wesley cu o noapte în urmă, Doggie l-a strâns precaută 
de umăr cu mâna pe care o avea liberă. Era un semn. Avea să 
se elibereze de Kane și să o ia la goană spre podium, iar Wesley 
va trebui să joace rolul de bodyguard cât de bine va putea. Mai 
întâi va încerca aceeași lovitură de karate pe gâtul lui Kane pe 
care i-o aplicase și acesta lui, și va trebui s-o facă repede, 
înainte ca agentul să apuce să-și scoată arma. Va trebui să 
improvizeze; atunci, va vedea ce se va întâmpla. Cel puţin să nu 
sufere Doggie nicio consecinţă. 

Dar exact când Doggie era pe punctul de a acţiona, a fost 
lovită la gât de Kane, la fel cum îl lovise și pe Wesley. 

Înainte ca Doggie să se prăbușească la pământ, Wesley s-a 
ridicat și a alergat spre podium, făcându-i atât pe agenţii de la 
Securitate Internă, cât și pe oamenii lui Kane să-și scoată 
armele. 

— Plecaţi de aici! a ţipat Wesley, exact când a simţit un glonţ 
în fund tras de Kane. Opriţi-i, domnule președinte! a urlat el, în 
timp ce a căzut la pământ și s-a rostogolit de câteva ori, mânat 
de avântul său și de durerea incredibil de puternică. 

Pentru o clipă, președintele s-a uitat în jos la el, apoi le-a făcut 
semn agenţilor de pază să nu tragă. Dar asta nu l-a oprit pe 
Kane să tragă din nou. De data asta, Wesley nu-și dădea seama 
unde fusese lovit, dar impactul l-a făcut să alunece încă un 
metru pe iarbă. De data asta, a auzit ţipete și agitaţie din partea 
mulţimii din spatele său în timp ce camerele erau aţintite pe 
corpul lui care sângera și se zvârcolea. 

Apoi a auzit exclamaţii din partea publicului și s-a ridicat în 
coate ca să se uite la atacatorul său, care era pe punctul de a-i 
da lovitura de graţie. Kane își ţinea pistolul aţintit perfect, cu 
mâna stabilă, dar avea privirea goală. Brusc, și-a dus mâna 
cealaltă la gât, unde fusese înfiptă o săgeată în vena jugulară, 
din care a ţâșnit un val de sânge ca apa dintr-un furtun de 
grădină spart. 

Până la acest moment câţiva bodyguarzi se aruncaseră peste 
președinte și prim-ministru și îi împinseseră jos de pe podium, 
între timp, Ben Kane căzuse la pământ și agenţii de la Serviciile 
Secrete tăbărâseră pe șeriful Perkins, campionul la darts. 

— Aveţi grijă, plecaţi de aici! E o conspirație! O să lanseze o 
rachetă din Monumentul Washington! a reușit Wesley să ţipe 
înainte să se audă un zgomot puternic din vârful obeliscului. 

Nu a văzut ce s-a întâmplat apoi, doar a auzit un șuierat în 
aer, ţipete disperate și în cele din urmă explozia asurzitoare 
provocată de racheta care a aruncat în aer holul recepţiei de la 
Casa Albă, transformând coloanele ei grandioase în ruine. 

Capitolul 43 


Următoarele câteva minute au fost ca în Armaghedon. Erau 
cadavre acoperite de praful provocat de explozie. Mâini febrile 
ridicau molozul de pe victime și ţipetele de durere și de 
disperare umpleau aerul. 

Cadavrele bodyguarzilor căzute pe președinte au fost târâte 
într-o parte, și Jansen și prim-ministrul Watts au fost duși în Sala 
Cabinetului. L-au pus pe președinte pe masa de conferinţă și pe 
alte persoane mai puţin importante - precum Wesley - pe 
podea, în timp ce pe cei morţi i-au lăsat acolo unde muriseră. 
Sala de recepţie pentru diplomaţi era complet pulverizată și încă 
ardea, în timp ce reporterii, cameramanii și fotografii de pe 
gazonul din faţa holului se chinuiau să își ducă colegii răniţi spre 
intrarea din partea de sud a parcului. Camerele și toate 
echipamentele electrice erau împrăștiate peste tot ca dozele de 
bere după un concert rock. De departe se auzea un cor de 
sirene. 

Wesley a ridicat privirea recunoscător spre un agent de pază 
britanic care își ţinea degetul băgat adânc într-o gaură din 
artera lui, care fusese sfâșiată împreună cu o parte din pieptul 
său. 

Simţea mult prea bine proiectilul care îi era înfipt în pelvis, 
dar nu și celălalt glonţ al lui Kane care îi trecuse prin braț și 
luase și o parte din mușchiul pectoral cu el. 

— De ce nu pot să simt nimic în piept? a întrebat el. 

— Mă tem că o să simţi în curând, a răspuns bărbatul, cu un 
accent britanic de clasă superioară care aproape că l-a făcut pe 
Wesley să zâmbească. 

S-a uitat la Jansen. Președintele zăcea pe masă, cu câte un 
doctor de ambele părți. Tot ce vedea din el era o șosetă care îi 
atârna pe jumătate de picior. Doctorii vorbeau în șoaptă; era 
clar că încercările lor provizorii de a-i opri sângerările avuseseră 
succes. 

Prim-ministrul Watts stătea pe un scaun cu un prosop ud pe 
față, aparent având o surzenie temporară provocată de 

explozie. Era în stare profundă de șoc, dar era clar că scăpase 
mult mai ușor decât bodyguarzii săi. 

— Vezi vreo femeie brunetă într-o rochie galbenă pe undeva? 
l-a întrebat Wesley pe cel care îl asista. 

Englezul a clătinat din cap. 

— Nici afară? 

— Nu, din păcate. 

— Ce s-a întâmplat afară, acolo în dreapta unde am fost eu? a 
întrebat el, aproape nedorind să audă răspunsul. 

Englezul a ezitat pentru o clipă. 

— Mulţi dintre ei au ajuns sub o coloană care a căzut, a 
răspuns el și a presat și mai tare degetul în gaura din pieptul lui 
Wesley. 

Începea să simtă pierderea sângelui. Degetele de la mâini și 
de la picioare i se răceau. Dar dacă Doggie era moartă, ce mai 
conta? 

Un bărbat solid a intrat în încăpere ca să se intereseze de 
starea președintelui. Acesta a raportat că aveau să sosească 
ajutoare în curând, dar din păcate ambulanţele fuseseră 
întârziate din cauza blocajelor rutiere. Dar focul era deja sub 
control, acţiunile celor de la FEMA dăduseră roade, spunea el. 
Apoi bărbatul s-a întors spre Wesley și s-a lăsat pe vine în faţa 
lui. Era Billy Johnson. A pus o mână pe obrazul lui Wesley și s-a 
uitat la el cu ochi triști. 

— Cum te simţi, Wesley? 

El a dat din cap încet. 

— Mulţumesc pentru ce ai făcut... 

Johnson a încercat să spună mai multe, dar cuvintele i s-au 
blocat în gât. 

Wesley l-a apucat de mâneca de la cămașă. 

— Ai văzut-o pe Doggie, Billy? a șoptit el. Stătea și ea unde 
am stat eu. Știi ceva? 

Secretarul Departamentului de Securitate Internă a întors 
capul fără să răspundă. 

Wesley a închis ochii și a încercat să și-o imagineze în faţa sa. 
Cum se ajunsese la asta? De ce nu o făcuse a lui cu atâta timp 
în urmă ca să nu o mai lase niciodată singură? De ce nu 
plecaseră împreună atunci când putuseră? 

Începea să simtă rana din piept; nu durea, doar simţea că e 
ceva în neregulă. A închis ochii strâns și a încercat să îi simtă 
mirosul, să îi audă vocea. 

— Sunt aici, Wesley! a spus vocea ei și Wesley a deschis ochii 
puțin și a zâmbit când i-a văzut faţa înainte ca imaginea să 
dispară. 

— Aici! Sunt aici! 

A simţit o mână ușoară pe piept. 

— Aici, simţi? 

De data asta și-a apropiat faţa de a lui și l-a sărutat cu 
blândețe. 

— Sunt bine! a spus ea. 

El a deschis ochii cât de bine a putut. lat-o acolo, stând în fața 
lui. Era adevărat? Nu-i venea să creadă. Apoi i-a căutat mâna. 

— Dumnezeule, Wesley, ești rece ca gheaţa! a șoptit ea. Cât 
sânge a pierdut? l-a întrebat ea pe englez. 

Acesta nu a spus nimic. 

Wesley a încercat să-și fixeze privirea pe ea. Nu era ușor 
pentru că lumina se schimba tot timpul, dar da, ea era. Stătea 
acolo cu părul ei ciudat, zâmbind la el, deși și ea fusese rănită. 
Avea o tăietură care i se întindea de pe obraz până pe bărbie și 
părul ei era complet gri din cauza prafului. Dar era acolo, 
privindu-l în ochi și zâmbind, cea mai frumoasă femeie din lume. 

— Ești fantastic, Wesley, pur și simplu fantastic! a zis ea, 
frecându-i mâna ca să i-o încălzească. 

El a închis ochii o secundă și s-a simţit cuprins de o pace 
eterică. 

Apoi unul dintre agenţii de pază în negru s-a apropiat de ei. 

— Veniţi cu mine, domnişoară Rogers! a zis el, apucând-o de 
braţ. 

— Las-o în pace! i-a ordonat Wesley, deschizând ochii din nou, 
dar agentul a tras-o în picioare. 

— Ai auzit ce a zis Barefoot? s-a auzit o voce slabă. 

Wesley a ridicat privirea și a văzut piciorul președintelui 
mișcându-se puțin în timp ce vorbea. Asta l-a făcut pe agent să 
se oprească. Peste o secundă, i-a dat drumul și a plecat. 

Întrebarea era când se va întoarce. Poate că era unul dintre 
cei care încă îl mai ascultau pe Sunderland. Poate că încă nu se 
terminase. 

— Doggie, ascultă! a șoptit Wesley. Ultimele douăzeci de 
minute înainte de explozie au fost înregistrate. Trebuie să te 
duci în biroul lui Lance Burton și să vezi ce e pe înregistrarea 
aia, bine? Cutia neagră de deasupra stochează toate 
înregistrările video. Să apeşi pe play și să trimiţi semnalul pe 
intranet prin serverul meu. Crezi că poţi face asta? 

Ea a încuviinţat din cap. 

— Și ai grijă cu Sunderland. Dacă mai e prin preajmă. 

Ea a încuviinţat din nou. 

S-a uitat la englezul care încă îl mai ajuta să oprească 
sângerarea. 

— Ești înarmat? a întrebat Wesley. 

Bărbatul a încuviinţat din cap. 

— Atunci mergi cu ea și ai grijă de ea, bine? 

Bărbatul a încuviinţat din nou din cap, a luat mâna lui Wesley 
și a lipit-o strâns de rana de la piept. O simţea caldă și lipicioasă 
și mult prea moale, o senzaţie de-a dreptul ireală. 

— Apasă! a zis el. O să vină ajutoare. Nu-ţi face griji, o să 
supraviețuiești. 

Apoi el și Doggie au dispărut. 

— Wesley, tu ești? s-a auzit vocea președintelui de pe masă. 

— Da, domnule președinte! a șoptit el. 

— A răspuns? 

— Da, domnule președinte, a spus unul dintre doctori. A spus 
„da”. 

Doamne, te rog să ai grijă de ea! s-a rugat Wesley. Poate că 
oamenii lui Sunderland ajunseseră acolo primii și șterseseră 
fișierele și totul era pierdut. Fără dovezi, nenorocitul de 
Sunderland va scăpa. 

Wesley a încercat să se concentreze pe rană, apăsând și mai 
tare pe ea! Acum nu mai putea să-și simtă degetele, îi amorţise 
toată mâna. 

A auzit după aceea vocea lui Thomas Sunderland pe coridor. 
Părea îngrozit, plin de compasiune, ca un tată confuz, toate în 
același timp. 

— Unde este? a strigat el, în timp ce intra pe ușă și se 
îndrepta grăbit spre masa de conferinţă. Wesley i-a văzut 
pantofii pe sub masă. Erau singurii din întreaga încăpere care se 
menținuseră curati. 

— Cum se simte? a întrebat el îngrijorat. Spuneti-mi direct! 

Cei doi doctori nu au răspuns. 

— Sunt bine, Thomas! s-a auzit răspunsul slab al lui Jansen. 
Dar tu? 

Sunderland a încercat să scoată un oftat de ușurare. 

— O, slavă cerului! Și eu sunt bine, domnule președinte. Nu 
am fost atât de aproape când s-a întâmplat. 

Sunt sigur că n-ai fost! s-a gândit Wesley. A încercat să 
rostească asta cu voce tare, dar era atât de slăbit încât nu a 
putut rosti niciun cuvânt. În curând, nu va mai putea nici să 
apese pe rană. 

— Trebuie să îl scoatem pe președinte de aici. Să îl ducem la 
un spital sigur. 

Sunderland părea îngrijorat. 

— Nu știm cauza sau proporţiile dezastrului și poate că încă 
nu s-a terminat. Trebuie să îl mutăm pe președinte. Poate fi 
mutat? 

Mincinos blestemat! și-a zis Wesley în mintea sa. 

— Aşteptăm să vină ambulanţa, a zis unul dintre doctori. 

— Când o să ajungă, vin și eu, a declarat Sunderland. M-am 
ocupat să fie pregătiţi să îl primească. Dar prim-ministrul Watts? 

A zis cumva Sunderland că se ocupase să fie pregătiţi? Cine 
să fie pregătit? Nu suna prea bine. 

Wesley a încercat din nou să spună ceva, dar nu mai avea 
putere. Doar inima sa mai bătea cu putere pentru a compensa 
sângele pierdut. Îl durea aproape mai mult decât rănile suferite. 

— Unde e Watts? a repetat Sunderland. 

Prim-ministrul Watts a ridicat mâna ca să poată vedea unde 
stătea Sunderland. 

— O, Slavă Cerului! Acolo sunteți, domnule prim-ministru! 

Sunderland a trecut pe lângă Wesley fără să-l observe; deja 
își aranja armele pe poziţie. Începuse un alt plan diplomatic. 
Venise timpul să își strângă aliaţii pentru confruntare. 

— Și oamenii dumneavoastră, domnule prim-ministru? Au fost 
multe pierderi? 

Watts a lăsat să-i cadă prosopul de pe frunte și și-a întins 
braţele, exprimând mai bine decât ar fi putut în cuvinte că nu 
avea habar de ce se petrecuse. Sunderland a dat din cap cu 

simpatie. Apoi l-a văzut pe Wesley. Avea o privire rece, dar 
cuvintele erau potrivit de civilizate pentru situaţie. 

— Și aici îl avem pe eroul zilei. Excelentă treabă, Wesley 
Barefoot! Care este starea domnului Barefoot? a întrebat el, 
întorcându-se spre doctori. 

— O să supraviețuiască dacă îi oprim sângerarea, a zis unul 
dintre ei. 

— Aveţi grijă să fie dus în același loc ca președintele. 

Da, și acolo o să ne găsim sfârșitul! s-a gândit Wesley. 

Apoi Sunderland s-a plimbat în jur încet, verificându-i pe 
ceilalți răniţi, luând aerul unui tată-protector-al-ţării. Era un 
moment bun ca să mai obţină niște bile albe ieftine, și el știa 
asta. La fel ca toți politicienii adevăraţi, învățase că bilele albe 
ieftine adesea ajung să conteze mai mult decât cele câștigate 
din greu. 

Wesley a reușit să dea din picior spre prim-ministru, dar Watts 
își pusese la loc prosopul ud pe ochii afectaţi de praf și de fum. 
Sirenele câtorva ambulanţe se auzeau din ce în ce mai tare în 
fundal, la fel și zgomotul unui elicopter. 

Apoi Wesley a ridicat piciorul cât de mult a putut și la lăsat să 
cadă cu putere pe podea. Prim-ministrul Watts și-a dat iar jos 
prosopul și s-a uitat în jos la Wesley cu ochii extrem de roșii. 
Wesley i-a șoptit ceva, dar Watts nu l-a auzit. 

Prim-ministrul a mijit ochii. Probabil că i-a fost afectată 
vederea! s-a gândit Wesley, așa că a ridicat și și-a coborât din 
nou piciorul. Asta a fost tot. Acum energia lui dispăruse, nu-și 
mai simţea nici măcar inima bătând. 

Deci asta a fost tot; în curând avea să se termine. Gândul 
ăsta nici măcar nu-l întrista. 

A zâmbit spre Watts și era pe punctul de a închide ochii și de 
a ceda în fața epuizării când prim-ministrul s-a ridicat. Încet- 
încet, realizase cât de norocos fusese, spre deosebire de cei doi 
bodyguarzi ai săi care muriseră. În afară de ochii inflamaţi și un 
crac de pantalon rupt, nu avea nicio rană vizibilă. 

Totuși s-a apropiat cu pași nesiguri de Wesley și s-a aplecat. 
Stătea cu gura deschisă, deși după atac nu rostise niciun 
cuvânt. 

S-a aplecat cât de mult a putut și și-a pus urechea la gura lui 
Wesley. 

— Sunderland a făcut totul, a reușit să îngaime Wesley. 


VP - 528 


Watts și-a ridicat capul și s-a uitat la el uluit. Apoi a întors 
capul și și-a dus cealaltă ureche la gura lui Wesley. Se pare că 
surzise de o ureche. 

— Sunderland a făcut totul, a șoptit Wesley încă o dată. 

Prim-ministrul părea să-și ţină respiraţia, ca să audă mai bine, 
atât cât mai putea. Apoi a întors fața spre Wesley. 

— Te aud! a zis el, și și-a dus iar urechea la gura lui Wesley. 

— Deschideţi televizorul! E un ecran TV în spatele panoului 
acela, a spus Wesley făcând semn cu capul spre peretele opus. 

— Telecomanda e pe măsuţa de cafea. 

Watts s-a ridicat încet, îndoit de la mijloc. Nu putea să stea 
drept. Apoi s-a dus la măsuţa de cafea și a pornit televizorul. 

De obicei, monitorul din Sala Cabinetului era rezervat pentru 
înregistrări video de natură guvernamental-administrativă sau 
pentru cele care erau folosite în Sala pentru Situaţii de Urgenţă. 
În rest, era dat pe NBC. 

La fel ca acum. 

Wesley și-a întors capul cât de mult a putut și a reușit să vadă 
și el ecranul. 

Era o scenă îngrozitoare cu mulți oameni care alergau la 
întâmplare. Fumul incendiului acoperea parcul Ellipse și prin el 
se vedeau doar frânturi din ceea ce se petrecea. Un număr mare 
de soldați cu veste antiglont înconjurau Monumentul 
Washington; urma să se întâmple ceva. 

Wesley a început să audă ce se petrecea afară cu o secundă 
înainte ca pe ecranul TV să apară o imagine cu soldaţi care 
începuseră să îi contraatace pe teroriștii din monument, de la 
opt sute de metri. Au fost aruncate câteva grenade lacrimogene 
în ferestrele panoramice din vârful obeliscului și s-au auzit focuri 
trase din monument drept răspuns. Cu excepţia trupelor 
antiteroriste, zona înconjurătoare fusese complet eliberată. 
Comentatorul, care stătea la o sută de metri vorbea de parcă el 
era cel atacat, în timp ce cameramanul său filma prin fum zona 
din jurul Casei Albe, după care a focalizat pe masacrul care se 
petrecea înăuntrul colosalului monument american. 

Apoi a focalizat pe daunele aduse părții din faţă a reședinței 
prezidenţiale. Rândul de cadavre din fața mării de flăcări și a 
pompierilor care se luptau cu ele creștea treptat. Zgomotele din 
realitate, tumultul și ţipetele pe care Wesley le auzea din afara 
Sălii Cabinetului, erau cu o secundă înaintea imaginilor mute de 

pe ecran. Era un moment sfâșietor și, dacă ar fi putut, ar fi 
plâns. Măcar dacă ar fi putut să prevină toate astea. Dar acum, 
camerele înfometate chiar că aveau ce să mestece; era ca o 
emisiune de la o oră de maximă audienţă, scăpată de sub 
control în mod dezastruos. 

— Nu puteți să opriți ăla? a strigat Sunderland, când l-a 
observat pe prim-ministrul britanic stând cu telecomanda în 
mână. 

Apoi imaginea de pe ecran s-a schimbat. Era însuși directorul 
de la NBC, Alastair Hopkins, care se adresa americanilor privind 
la cameră pe sub sprâncenele sale stufoase. A început să 
rostească cuvinte pe care Wesley spera să le audă de câteva 
săptămâni: 

— Avem știri de ultimă oră care vor face istorie, direct din 
sala de conferințe de presă de la Casa Albă, de unde am primit 
puţin mai devreme dovezi despre funcţionari publici cu rang 
înalt - în care votanţii americani și-au pus toată încrederea - 
care e posibil să fie responsabili pentru o serie de evenimente 
trădătoare și tragice care au dus și au inclus chiar și atacul de 
azi de la Casa Albă. 

Wesley și-a lăsat capul în jos din nou, s-a uitat pe sub masa 
de conferinţă la pantofii lui Sunderland care se grăbea spre 
prim-ministrul Watts, fără să îi pese de cei răniţi care zăceau pe 
podea. Planul întunecat al lui Sunderland de a ajunge în vârful 
puterii se transformase într-o luptă frenetică pentru viaţa sa în 
timp ce oamenii din cameră îi blocau drumul, iar scena de la 
televizor s-a schimbat încă o dată. 

Clipul care era prezentat acum însemna sfârșitul drumului lui 
Thomas Sunderland. Wesley știa bine asta pentru că el fusese 
cel care înregistrase. Era conversaţia lui Sunderland cu Ben 
Kane. Deci Doggie reușise să conecteze aparatura la intranet! 
Calitatea imaginii nu era prea bună, dar nu exista nicio îndoială 
cine erau actorii principali. 

O senzaţie de ușurare de nedescris și de mântuire l-a cuprins 
pe Wesley. Acum putea să înceapă să creadă că acest coșmar 
avea să se încheie. 

— L-ai scos pe Burton din peisaj? s-a auzit vocea lui 
Sunderland de pe ecran. 

Wesley vedea cum piciorul președintelui Jansen zvâcnea pe 
masa de deasupra lui. In cameră era liniște cu excepţia 

sunetului de la televizor și a respirației greoaie a lui Sunderland. 
Apoi, ca la un semnal, toate picioarele de sub masă s-au întors 
în direcţia lui Sunderland, ca o colonie de păianjeni care 
observaseră dintr-odată o muscă prinsă în pânza lor. Intre timp, 
filmarea blestemată continua să ruleze nemiloasă pe ecran, de 
neoprit. 

— A fost falsificată! a ţipat Sunderland. Opriţi prostia aia; nu e 
nimic adevărat, fir-ar să fie! 

Dar nu îl asculta nimeni. Toate urechile se concentrau să audă 
ce îi făcuseră Kane și Sunderland Secretarului General Lance 
Burton. Apoi picioarele lui Sunderland au dispărut brusc și i-a 
auzit pașii îndreptându-se spre masa de conferinţă. 

Sunderland a sărit direct de pe masă spre ușile duble și s-a 
aruncat în infernul plin de fum de pe coridor. 

— Opriţi-l pe omul ăla! a strigat prim-ministrul Watts cât de 
tare a putut. 

Asta i-a făcut pe pompierii de afară să se întoarcă din instinct, 
la timp ca să-l vadă pe Sunderland disperat, care nu putea să se 
decidă în ce direcţie să fugă. Apoi unul dintre ei și-a îndreptat 
furtunul spre vicepreședinte, făcându-l să cadă și azvârlindu-l pe 
terasă ca și cum ar fi fost un ghem de ierburi rostogolit de vânt 
într-o furtună. Dar când pompierul și-a îndreptat din nou 
furtunul spre flăcări, Sunderland era din nou în picioare. Apoi a 
dispărut din raza vizuală a lui Wesley. 

— Ce face? a întrebat vocea slabă a președintelui de 
deasupra lui. 

— Din câte văd eu, încearcă să ia pistolul din mâna 
bodyguardului său, a răspuns unul dintre doctori. 

— Încearcă? 

— Da, corpul bodyguardului zace strivit sub o coloană și 
vicepreședintele nu poate să ajungă la mâna cu pistolul. 

— Aduceţi-l pe Sunderland aici, nu-l lăsaţi să scape! a șoptit 
Jansen slăbit. 

Wesley nu a mai avut forță să ţină apăsat pe rana din piept. 
Inima îi bătea atât de tare acum. Se simţea bine, aproape 
eliberat. 

Apoi s-au auzit ţipete neclare de afară. 

— Cred că l-au prins, a spus unul dintre doctori. Paznicii de pe 
Executive Avenue l-au văzut. 

— Spune-le să se asigure că nu scapă, a șoptit Jansen. 

Oricât de mult se străduia, Wesley își pierdea puterea de 
concentrare și zgomotele din cameră și de la televizor s-au 
contopit. 

— L-au prins? a întrebat președintele. 

— Nu, dar se pare că se întoarce de bunăvoie, a spus un 
doctor. 

Dintr-odată, o siluetă udă leoarcă a apărut la intrarea de pe 
verandă, cu părul rar lipit de cap și maxilarul încordat sfidător. O 
ființă umană de-a dreptul doborâtă. 

Pentru o secundă, vicepreședintele s-a uitat în jos la Wesley 
cu o privire nebună care strălucea cu o combinaţie de confuzie 
și dispreț. Wesley i-a zâmbit vesel în schimb. 

Asta se pare că a fost mai mult decât putea suporta 
Sunderland. S-a apropiat de scaunul din lemn de stejar de pe 
care își îndeplinise multe datorii oficiale și l-a apucat atât de 
strâns încât i s-au albit degetele. Apoi a inspirat adânc de 
câteva ori și brusc a ridicat scaunul deasupra capului, pregătit 
să-i zdrobească craniul comandantului său suprem lipsit de 
apărare. 

În ciuda inimii sale care ceda, Wesley s-a speriat. Apoi s-au 
auzit pocnetele a doua împușcături și Sunderland a înlemnit cu 
scaunul pe jumătate ridicat în aer și coloana ruptă în două. 

Wesley a auzit cum s-au prăbușiră la pământ mai întâi 
scaunul și apoi vicepreședintele, în momentul în care Ben Kane 
apărea pe ecranul televizorului, explicându-i lui Sunderland cum 
milițiile aveau să năpustească în închisoarea lui Waverly și să-l 
măcelărească pe Bud Curtis. 

Apoi nu a mai auzit nimic. 

Capitolul 44 


Doggie a stat nemișcată mult timp, privind cum ambulanţele 
își croiesc drum spre ieșirea dinspre sud-vest. li era greu să se 
relaxeze, chiar dacă doctorii o asiguraseră că Wesley va 
supraviețui și că era pe mâini bune. Făcuse tot ce putuse ca să-i 
convingă pe doctori să o lase să vină cu el, dar ei refuzaseră. 
Deja primea transfuzii de sânge și masa de operaţie era 
pregătită. Asta conta, i-au spus ei. 

Apoi un agent de la Serviciile Secrete a venit la ea și i-a spus 
că trebuia să meargă cu el și să răspundă la niște întrebări. 

Și-a dezlipit ochii de pe luminile roșii și intermitente ale 
salvării și l-a urmat pe agent în Aripa de Vest, care încă era un 
infern, cu moloz și pompieri care se luptau peste tot. Pompierii 
erau tăcuţi. Ce puteau spune? 

Agentul a condus-o în sala de recepţie a lui Lance Burton și i-a 
cerut să aștepte acolo până când terminau cu cel pe care îl 
interogau. A întrebat-o dacă dorea o cafea între timp. 

Ea a clătinat din cap. Era bucuroasă doar să stea jos. Era fix 
ora 4 după-amiaza, duminică, și se pare că misiunea ei fusese 
un succes. 

— Eşti sigur că s-a vorbit la închisoare ca execuţia tatălui meu 
să fie amânată? l-a întrebat pe agent. 

Bărbatul a dat din cap scurt, la fel cum făcuse primele două 
dăţi când îl întrebase. 

Doggie s-a întins în scaunul secretarei lui Lance Burton și a 
închis ochii. Era extenuată. Vor trebui să o scoale când vor fi 
pregătiţi pentru ea. 

e 

S-a trezit tresărind când Billy Johnson a pus o mână pe umărul 
ei. 

— E rândul tău, Doggie Rogers! a zis el. 

A ridicat privirea spre el, lipsită de concentrare. 

— De cât timp stau aici? a întrebat ea. 

— Ai dormit trei ore. E şapte seara. Scuze că a trebuit să 
aștepți atât! 

Erau multe persoane adunate în camera lui Burton pe care le- 
a recunoscut, dar pe care nu le mai văzuse de câteva 
săptămâni. Erau inclusiv președintele interimar al Senatului, 
Hammond Woodrow, purtătorul de cuvânt al Camerei 
Reprezentanţilor, liderul minorităţilor, șeful suprem al Curţii de 
Justiţie, Șeful Departamentului de Securitate Internă Johnson și 
în cele din urmă, Șeful Statului Major Omar Powers. Au întors 
toți capul spre ea ca și cum era un oracol pregătit să le arate 
viitorul. 

Primele cuvinte pe care le-a rostit au fost: 

— Tatăl meu e nevinovat. Sunderland a pus să fie omorâtă 
Mimi Jansen. Nu pot să dovedesc asta acum, dar există dovezi. 
Vă rog, poate să mă asigure cineva că execuţia lui va fi oprită și 
cazul lui va fi revizuit? Trebuie să îmi promiteţi asta înainte să 
vă răspund la întrebări. 

S-a uitat la fiecare pe rând și a văzut cu groază cum îi evitau 
privirea. În cele din urmă, Billy Johnson a fost cel care a vorbit. 

— Îmi pare rău, domnișoară Rogers, dar e prea târziu! 

Corpul ei a reacţionat înaintea creierului, sub forma unei 
transpiraţii reci și a ceva ce părea a fi o lovitură în stomac. Era 
gata-gata să vomite și un poliţist s-a grăbit spre ea. 

Nu, nu, nu, nu accepta așa ceva, nu se poate! Cuvintele 
acelea nu fuseseră rostite niciodată, pesemne că urechile îi 
jucau feste. Cum putea un om cu funcţia lui Johnson să spună că 
era prea târziu? Cum putea să îi spună o minciună atât de 
sfruntată? Îi venea să ţipe, dar a rămas tăcută. 

— Regret din toată inima, Doggie, a concluzionat Johnson pe 
un ton blând și și-a împreunat mâinile. 

Femeia a încercat să se adune; bătălia nu era pierdută încă. 
Trebuia doar să pună întrebările corecte în ordinea corectă. 

— De unde știți că e prea târziu? Abia mâine trebuia să se 
întâmple. 

S-a uitat la ea trist. 

— Nu e asta, Doggie. Din păcate s-a întâmplat un alt lucru 
groaznic. 

A dat din cap spre generalul Powers, care a continuat el. 

— Condoleanţele mele, domnişoară Rogers, dar tatăl 
dumneavoastră a fost omorât cam în același timp cu atacul de 
la Casa Albă. 

Ea s-a holbat la el. Ce spusese? 

— Da, mă tem că așa este. Milițiile au acaparat închisoarea în 
această după-amiază ca să-și elibereze compatrioții, și în același 
timp toţi ceilalţi prizonieri au fost lichidaţi - scuzaţi-mi expresia. 
Bănuim că nu au vrut să fie niciun martor. 

Milițiile, spusese el. Nu, nu avea de gând să accepte asta. Ce 
ar fi putut să aibă cu tatăl ei? Oamenii ăștia mințeau; era doar o 
tactică psihologică murdară prin care încercau s-o destabilizeze 
înainte să o lovească cu întrebările lor blestemate. 

— Milițiile au aruncat în aer porțile închisorii cu grenade și 
apoi au intrat cu forţa la condamnaţii la moarte și și-au eliberat 
oamenii, a continuat generalul. Am găsit cadavrul tatălui 
dumneavoastră în celula sa. A fost împușcat, la fel ca restul 
deţinuţilor. Regret nespus de mult, domnișoară Rogers. 

In acel moment, au început să-i curgă lacrimile. Regreta 
nespus de mult, asta spusese el. 

Johnson a pus o mână pe umărul ei. Parcă un șoc electric i-a 
străbătut tot corpul. 

— Poftim, a zis el și i-a dat o batistă. 

S-a șters la ochi în timp ce i-a explicat că obţinuseră 
informaţiile de la poliţia locală și că criminaliștii lor erau în drum 
spre închisoare. Se pare că erau mai multe întrebări fără 
răspuns, inclusiv ce se alesese de directorul închisorii și de unul 
dintre oamenii săi. Se așteptau să îi găsească ascunși în vreo 
mlaștină din apropiere și când aveau să îi găsească, cel mai 
probabil întreaga situaţie va deveni mai clară. 

De parcă asta putea să îl aducă pe tatăl ei înapoi. 

e 

După ce a băut puţin ceai și a putut să îi privească din nou în 
ochi, a acceptat mulţumirile lui Johnson pentru faptul că le 
dăduse informaţii mai devreme când își strigase acuzațiile 
împotriva lui Thomas Sunderland în microfonul de la legitimaţie. 

Doggie a încuviinţat din cap. 

— Deci m-aţi auzit, a zis ea încet. 

Johnson i-a confirmat că mecanismele Departamentului de 
Securitate Internă fuseseră regretabil de încete. Altfel ar fi putut 
cu certitudine să diminueze numărul de morți în urma atacului, 
a recunoscut el cu tristeţe, adăugând că merita să fie lăudată 
pentru faptul că îi salvase viaţa lui Wesley Barefoot și pentru că 
făcuse rost de schițele tehnice ale teroriștilor. Amândouă 
acţiunile fuseseră vitale pentru salvarea vieţii președintelui. În 

plus, erau dovezi clare care arătau că Barefoot era unul dintre 
puţinii oameni care nu-și abandonase onoarea și nu lăsase să fie 
corupt de agenda patologică a lui Sunderland sau de abuzul 
sistematic al lui Jansen în funcţia sa. 

— Apropo, de unde aţi făcut rost de desenele astea? a 
întrebat Johnson. 

S-a uitat la el cu o privire goală. Menţionase ceva despre 
onoare? Dar el? Nu făcea decât să pună responsabilitatea pe 
umerii altora; el nu putea fi tras la răspundere pentru nimic? 

Johnson a repetat întrebarea. 

Femeia s-a uitat fix la el. 

— Desenele? E o poveste lungă și nu neapărat importantă. În 
plus, sunt multe alte persoane cărora trebuie să le mulţumiţi. 
Unde e șeriful T. Perkins de exemplu? Sper că nu a păţit nimic. 

— E interogat în unul dintre celelalte birouri. 

— Nu o să fie acuzat pentru că a aruncat săgeata, nu-i așa? 

— Cred de fapt că o să fie recomandat pentru a primi o 
medalie, domnișoară Rogers. 

Asta era bine. 

— Dar Wesley? El cum e? 

— A pierdut destul de mult sânge și sper că acum e pe masa 
de operaţie. Din fericire, niciuna dintre rănile sale nu îi ameninţă 
viaţa. Încearcă să îi convingă pe doctori să îl lase să vină aici 
diseară, dar mă îndoiesc că îl vor lăsa. 

S-a gândit la tatăl ei și a încercat să nu plângă; va avea destul 
timp pentru asta. În momentul de faţă, trebuia să se 
concentreze pe alte lucruri. Cum ar fi binele lui Wesley. Și ca 
acest coșmar să nu continue. 

— Dar Lance Burton? a întrebat ea. 

— E spitalizat în Bethesda și e bine. Dar din păcate am găsit 
cadavrul lui John Bugatti cam acum o oră, la subsol. Wesley 
Barefoot ne-a pus la curent în drum spre spital. Așa am știut 
unde să-l găsim pe Bugatti. 

— John a murit... a spus ea încet, amintindu-și cum stătea și o 
aștepta în zadar în ceainărie. 

Ea îl făcuse să se întoarcă la Washington; era vina ei. A strâns 
din buze și și-a spus că trebuia să aibă grijă acum dacă nu vrea 
să aibă o cădere nervoasă. 

— Am văzut cum a fost omorât pe înregistrarea video. 

Billy Johnson a clătinat din cap. 

— Da, John Bugatti a jucat un rol important în descoperirea 
adevărului. Sunt multe lucruri pentru care trebuie să îi 
mulțumim, mai ales având în vedere cât de bolnav era. 

Ea s-a uitat în jos. 

— Era bolnav? Nu am știut, a spus ea clătinând din cap. 

— Dar despre iubitul lui, unchiul Danny, știe cineva ceva? 

— Da, din păcate poliţia l-a găsit mort la el acasă când s-a dus 
să-i dea vestea despre moartea lui John Bugatti. Se pare că a 
fost sugrumat. 

Era prea mult. Și-a lovit genunchiul cu pumnul de mai multe 
ori până când generalul Powers a oprit-o. Nu mai voia să aibă 
nimic de-a face cu asta. Voia să plece. 

— Trebuie să mă duc acasă să dorm, a zis ea, ridicându-se în 
picioare. Nu mai suport. Poate cineva să mă ducă acasă, vă rog? 

În acel moment, președintele temporar al Senatului Woodrow 
s-a îndreptat de spate. 

— Domnișoară Rogers! În momentul de faţă ţara nu are lider, 
iar vicepreședintele este mort. Timpul este esenţial acum. 
Constituţia ne cere să găsim o soluţie rapid, după cum bine știți. 
Trebuie să ne ajutaţi. Sunt multe alte persoane interogate cu 
privire la situaţia actuală, și cu siguranţă o să dorim să vorbim 
din nou cu dumneavoastră. Până mâine va trebui să decidem în 
ce condiții putem continua guvernarea acestei ţări și să avem o 
idee de ansamblu despre cine va fi tras la răspundere pentru ce 
s-a întâmplat. Veţi fi dusă acasă, domnișoară Rogers, dar asta 
va trebui să mai aștepte. Sper că înţelegeţi. 

Billy Johnson a încercat să se îndrepte și el de spate, dar nu 
prea a reușit. 

— Trebuie să folosim timpul pentru aceste audieri, Doggie, a 
adăugat el. Ştiu că îţi este greu, dar în momentul de faţă 
membrii Congresului deja ţin ședințe, bârfele sunt la ordinea 
zilei și noi trebuie să îi informăm pe acești oameni ce se 
petrece. Cei vinovaţi trebuie să fie găsiţi și noi restul trebuie să 
încercăm să ne răscumpărăm. Trebuie să ne asumăm 
responsabilitatea, trebuie să ne acceptăm pedeapsa, dar mai 
întâi trebuie să facem tot posibilul ca să înțelegem ce s-a 
petrecut. Nu ești de acord? 

Era noapte și la Casa Albă toate luminile erau aprinse, ca și 
cum era transmis un mesaj clar că se dăduse o pagină nouă în 
istoria Americii. 

Doggie plânsese. Răspunsese la întrebări, aţipise puţin, 
răspunsese la alte întrebări pentru alți oameni și apoi plânsese 
iar. Vărsase multe lacrimi, dar așa se întâmplă când jelești de 
unul singur. Ce conta că oameni pe care nici nu îi cunoștea 
veneau la ea și o îmbrăţișau? Tatăl e; era cel care zăcea în 
propriul sânge într-o celulă în care nu ar fi trebuit să ajungă 
niciodată. 

Tatăl ei nebun, inteligent și iubitor era mort. Nici măcar mama 
ei nu avea să sufere din cauza pierderii lui. Așa că totul cădea 
pe umerii ei. 

Senatul urma să se adune în afara micii sfere a lui Doggie. 
Purtătorul de cuvânt se întorsese ca să pună alte întrebări, de 
data aceasta în compania fostului vicepreședinte Michael K. 
Lerner, care se ascunsese într-o cabană de vânătoare în 
apropierea orașului Knoxville împreună cu doi foști colegi din 
Senat. Și erau o grămadă de întrebări. Despre Sunderland și Ben 
Kane și oamenii săi - care erau ori morți, ori arestaţi - și despre 
relația dintre ea și Wesley. 

Dar majoritatea întrebărilor lor aveau de-a face cu 
președintele, starea lui mentală și ce știa ea legat de asta. 
Simţea destul de clar că deja luaseră o decizie. Președintele nu 
avea să fie tras la răspundere pentru actele criminale ale lui 
Sunderland, dar tot era vinovat pentru că abuzase de funcţia sa. 

Ceea ce era adevărat. Mii de oameni își pierduseră viețile, 
averile se evaporaseră și „valorile americane” și fundaţia legală 
a ţării fuseseră aruncate la gunoi. Işi dădea seama din privirile 
interogatorilor ei că nu aveau niciun interes să reinstaureze 
sistemul legal și constituţional exact la fel cum fusese înainte. 
Era vorba mai mult despre respectarea setului de valori 
individuale ale cetățeanului. Au vrut să găsească o cale înapoi 
spre mijlocul drumului american, spuneau ei. Intrebarea era 
dacă puteau face asta. 

Într-un final, Doggie a simţit graba lor de a ocupa cele mai 
înalte poziţii ale ţării cât mai repede posibil. Işi dădea seama că 
cei doi bărbaţi care stăteau în fața ei se considerau candidaţii de 
top. 

Înainte să o lase să plece, au informat-o că va urma o audiere 
a Senatului și că ea era binevenită să participe. 

A încuviinţat din cap cu un zâmbet istovit, știind că termenul 
„binevenită” însemna că se așteptau să participe și ea. In 
ultimul rând, i-au amintit de înmormântarea care avea să aibă 
loc mâine la cimitirul Arlington, înmormântarea unei persoane 
pe care ei o numeau „unul dintre cei mai mari eroi ai acestui 
conflict”. 

Suna fals când spuneau asta, dar da, Doggie a încuviinţat, va 
fi acolo. Donald Beglaubter era „unul dintre cei mai mari eroi ai 
acestui conflict”. Se gândiseră că deja fusese uitat? 

Îi spusese că avea să fie dusă cu mașina acasă, dar nu 
aranjaseră să o ia un șofer. Promisiunile goale deja păreau tipice 
celor doi bărbaţi. Așa că s-a dus în biroul său și a găsit haina pe 
care o ţinea de rezervă acolo. S-a gândit o clipă la geanta Fendi 
și la faptul că îi era dor de ea. Ești nebună! și-a spus ea în gând. 

Când a ajuns la punctul de control, același gardian care nu o 
recunoscuse ieri era tot acolo. Acum a recunoscut-o. 

— Domnișoara Rogers, ați primit un telefon. Trebuie să vă 
întoarceți prin clădire și să o luaţi spre fântână. Domnul T. 
Perkins vă așteaptă. 

(J 

Strălucirea focului s-a stins în sfârșit și luminile reflectoarelor 
care iluminaseră zona aveau să fie stinse în curând. Mulțimea se 
dispersase, lăsând în urmă doar cincizeci de pompieri murdari și 
extenuați și personalul de la ambulante, plus, bineînţeles agenţii 
de la FEMA și reporterii veșnic prezenţi. L-a văzut pe T stând 
lângă fântână, aprinzându-și o ţigară. Părea mai slab ca 
niciodată când s-a uitat în jur și a observat-o. Apropiindu-se de 
el, ochii lui erau plini de simpatie, așa încât a izbucnit în lacrimi 
înainte să o îmbrăţișeze. 

— Am aranjat să fii transportată la închisoare, a informat-o el 
încet după ce s-a așezat și i-a făcut semn cu capul spre un 
elicopter care stătea pe gazon cu elicea rotindu-se încet. 
Mergem? E decizia ta, Doggie. 

— Pot să îl văd pe tatăl meu? a șoptit ea. 

— Asta e ideea, fetițo. ` 

Doggie s-a uitat la elicopter. Işi dorise să facă ceva de genul 
ăsta toată viaţa. Să se ridice fix din acest loc într-un elicopter cu 
vulturul cu cap alb american pe laterală. Să vadă Casa Albă 

dispărând sub picioarele ei și să zboare peste Monumentul 
Washington, mall și peste șerpuitul râu Potomac. Işi imaginase 
cum gravitația o elibera în timp ce cugeta asupra cuvintelor 
profunde ale marilor americani. Dar acum nu simţea decât ciudă 
și că are sufletul pângărit. Să trăiască acum acest vis era ca și 
cum se trezea la o realitate crudă. Washingtonul era o umbră a 
ceea ce fusese cândva, la fel și ea. 

Un ofiţer a condus-o până la elicopter și i-a arătat unde să se 
așeze. O asistentă medicală care stătea în spatele pilotului a dat 
din cap spre ea. Ce căuta ea aici? Se temeau că avea să o ia 
razna de tot când își va vedea tatăl? 

Putea să înțeleagă asta. 

— Acolo staţi dumneavoastră, a spus ofițerul, arătând spre un 
scaun gol. 

O pătură ecosez groasă fusese aruncată pe scaunul de lângă 
ea. S-a așezat și s-a învelit cu pătura ca să se odihnească puţin. 
Apoi a venit șocul, pentru că sub pătură era Wesley care 
dormea. Era palid și, la vederea brațelor sale puternice cu 
mânecile suflecate, și-a dorit să îl atingă. Dar apoi a observat 
acul din pliul braţului și tubul care ducea la punga de plastic ce 
era prinsă de peretele elicopterului. 

S-a uitat la asistentă. 

— Este bine, a spus femeia. E obosit, bineînţeles, dar a cerut 
să fie adus și el. 

Asistenta a zâmbit. 

— Am încercat să-l facem să se răzgândească, dar vă dați 
seama că n-am avut nicio șansă. 

— Dar rănile lui? 

— O să fie bine, avem mare grijă de el. 

Doggie s-a uitat la T, care a dat din cap aprobator. Nu putea 
să ceară două escorte mai bune decât ei în această călătorie 
îngrozitoare. 

A pus mâna cu precauţie pe braţul lui Wesley. Era moale și 
cald acum, Slavă Cerului! 

El a tremurat puţin, apoi a deschis ochii și s-a uitat la ea cu 
atâta tandreţe, încât îi venea să plângă din nou. 

— Îmi pare atât, atât de rău, Doggie, a spus el cu o voce 
slabă. 

Ochii lui erau lipsiţi de strălucire și pentru prima dată a 
observat conturul tuturor bandajelor de sub hainele sale largi. 

Apoi și-a pus capul lângă al lui și i-a simţit respiraţia pe obraz. 

Capitolul 45 


Au aterizat în parcarea enormă a închisorii de stat Sussex 
odată cu aura albă a soarelui dimineţii care răsărea dincolo de 
pădurea deasă. Rouă încă strălucea pe florile din spatele 
gardului gri-argintiu. 

Wesley a strâns-o de mână pe Doggie și i-a spus că totul avea 
să fie bine. Nimeni nu spera mai mult să fie așa decât ea. 

Au coborât pe asfalt și au fost întâmpinați de o mică delegaţie 
care stătea în fața unui șir de vehicule oficiale, inclusiv cele ale 
poliţiei locale și ale FBl-ului. 

Un bărbat a adus un cărucior cu rotile până la elicopter în 
ciuda protestelor lui Wesley. Acestea erau condiţiile, a spus 
asistenta, dacă voia să poată intra și el. 

— Incă nu am terminat cu investigația, a spus un bărbat în 
uniformă de polițist. 

El a dat mâna cu ei. 

— Mai sunt destule amprente care trebuie înregistrate, dar 
dacă îl urmaţi pe sergentul Laurel, veţi putea ajunge la grupul 
condamnaților la moarte. Am primit instrucţiuni de la secretarul 
Billy Johnson și fostul vicepreședinte Lerner să vă ajutăm cu tot 
ce aveţi nevoie. Presupun că nu este nevoie să subliniez faptul 
că nu puteţi atinge nimic, având în vedere că aveţi un 
profesionist cu voi. 

L-a salutat pe T. Perkins ca pe un prieten vechi, ceea ce poate 
și era. 

Doggie s-a uitat la blocurile de ciment neted în care oamenii 
erau ţinuţi închiși pentru tot restul vieţii lor. Tatăl ei își pierduse 
viața undeva în acest monument hidos și infam al „justiţiei”. 
Cândva, în adolescenţă, pierdută în romantismul victorian, îl 
întrebase unde ar vrea să moară, dacă ar putea alege. Sperase 
că va spune la Taj Mahal sau în vârful muntelui Ararat și 
plânsese când îi spusese că i-ar plăcea să moară în brațele 
mamei ei. Și-a adus aminte cum răspunsul său o făcuse să i se 
pară moartea ceva atât de real. 

Acum, moartea venise și el nu stătuse în braţele nimănui. 

Au fost conduși pe un coridor lung în care Doggie nu mai 
ajunsese niciodată. In spatele ei, Wesley încă o ţinea una și 
bună că putea să meargă singur, în timp ce T îi împingea 
căruciorul. Între timp, sergentul Laurel încerca să le explice în 
termeni cât mai blânzi toate petele de sânge pe care le întâlniră 
pe drum. 

Doggie încercase să își imagineze coridorul condamnaților la 
moarte de multe ori, dar nu era pregătită pentru ce vedea. 
Niciunul dintre ei nu era. 

Cadavrele fuseseră duse oriunde altundeva, numai aici nu 
erau. Deși era frig în celule, duhoarea de cadavre deja era 
pătrunzătoare. Erau urme de sânge peste tot pe podea și pe 
pereţi. 

— O, nu! a exclamat ea și l-a apucat de mână pe Wesley care 
venea în urma ei. 

— Da, îmi pare rău! a spus sergentul. E clar că nu v-a spus 
nimeni cât de departe am ajuns cu curăţenia. Din păcate ducem 
lipsă de personal în ultima vreme. 

T a bombănit ceva în barbă și a clătinat din cap. Se pare că 
nici măcar e/ nu era obișnuit cu o asemenea priveliște. l-a 
aruncat o privire sumbră. 

— Eşti sigură, Doggie? Nu e nevoie să intri. 

Ea a încuviinţat din cap și T s-a dus până la un grup de 
criminaliști îmbrăcaţi în salopete albe. Aveau la picioare pungi 
de plastic pline de sânge și sânge pe braţe. Mergeau peste tot și 
făceau poze cadavrelor din toate unghiurile, pentru ei erau toți 
la fel. Tatăl ei era doar o persoană în plus de trecut în registru. 

Simţea o apăsare în piept. Cum putea să meargă să se uite în 
celule? Ce trebuia să vada? Și cum puteau să lase niște oameni 
să zacă așa atât de mult timp? 

— Hei, T, îmi ești dator cu un telefon! a strigat unul dintre 
criminaliști, care apoi a întins mâna. 

T s-a căutat în buzunar și a scos mobilul pe care i l-a dat 
bărbatului. Acel mic schimb obișnuit părea grotesc în acel decor 
ca de iad. 

Pe Doggie a cuprins-o un nou val de disperare și pentru o 
secundă a fost nevoită să se oprească și să se sprijine de barele 
primei celule. 

— Tatăl dumneavoastră e acolo, domnişoară Rogers! a spus 
sergentul, care avansase încă cinci metri pe coridor. 

S-a desprins de gratii șovăind, a primit o îmbrăţișare rapidă 
din partea lui Wesley și a traversat următoarele celule goale cu 
ușile larg deschise. ` 

— Nu e nimic de văzut aici. In primele şapte sau opt celule au 
fost milițieni și restul au fost neocupate, până la numărul 
paisprezece, unde era tatăl dumneavoastră. 

— Neocupate? 

— Da, neocupate. Aceștia au fost deja executaţi, a explicat el. 
Trebuia să se facă spaţiu pentru noii condamnati, știți că a fost 
mărit ritmul execuțiilor. Mă scuzaţi că spun asta, dar tatăl 
dumneavoastră urma să fie primul executat după noua normă 
de două execuții pe zi. 

S-a uitat la ceas. 

— De fapt, era programat să fie executat cu cinci minute în 
urmă. 

Rostise acel cuvânt blestemat de cinci ori la rând. Dacă îl mai 
rostea o dată, avea să înceapă să urle. S-a luptat să-și 
controleze buza de jos care-i tremura și s-a forțat să meargă în 
continuare. 

T. Perkins deja stătea în faţa celulei tatălui ei și a ridicat 
precaut o mână când s-a apropiat. 

— Nu știu dacă ar trebui să vezi asta, Doggie! a spus el. 

Dar ea l-a strâns tare de mână și s-a forţat să facă ultimii pași. 
Tatăl ei zăcea înghesuit sub chiuveta din colțul opus. O 
grămăjoară solitară, mică și portocalie, cu un braţ întins care 
lăsase o dâră de sânge pe perete. Lângă el era o baltă roșie și 
gri. A suspinat și l-a simţit pe Wesley luând-o de cealaltă mână. 

— O, Dumnezeule, T, am fost atât de aproape! S-a văitat ea. 
Am fost atât de aproape, fir-ar să fie! 

Șeriful Perkins a tăcut. Nu-și mai găsea cuvintele. 

— Imi pare rău că a trebuit să vă vedeţi tatăl așa, a intervenit 
polițistul. Încă nu l-am atins, criminaliștii tocmai au terminat de 
verificat toate celulele și vine rândul patologilor de la poliţie. 

— Dar presupun că putem intra acum, a zis T. 

Ofițerul a încuviinţat din cap. 

— Eşti sigură că vrei să intri, Doggie? a întrebat T. 

Ea l-a privit intrând în celulă, cât mai prudent și mai 
respectuos posibil. Era evident că era pe teren necunoscut. 
Bărbatul a sărit peste balta de sânge, s-a lăsat pe vine și a 
apucat cu grijă salopeta portocalie. 

— O să îl întorc, i-a spus el. Nu va fi o priveliște frumoasă. A 
fost împușcat în cap. 

Doggie a simţit cum Wesley o strânge de mână. 

Apoi T a clătinat din cap și Doggie a simţit brusc că o ia cu 
leșin. 

— Nu pot să mă uit la el, T, nu pot! 

— Nu e nevoie de fapt. Nu este el, Doggie. Nu e tatăl tău. 

Dar ea a inspirat adânc și s-a uitat direct la fața cadavrului. 
Era o priveliște îngrozitoare: un sfert de craniu dispăruse 
împreună cu un ochi și nasul era de nerecunoscut, era doar o 
bucată de carne plină de sânge. Așa șocată cum era, a zâmbit 
puţin. 

— Nu e... Nu e el! a îngăimat ea uimită. 

— Nu înțeleg! a exclamat ofițerul de poliție. Scrie „Inamic al 
statului” pe partea din faţă a salopetei lui, așa că trebuie să fi 
făcut parte din miliție. 

S-a uitat în jur. 

— Înseamnă că cineva a făcut o greșeală cu lista deţinuţilor. 
Scrie aici că Bud Curtis trebuia să fie în celula numărul 
paisprezece. 

T s-a aplecat și a ridicat un obiect de metal plin de sânge de 
sub chiuvetă. Era un telefon mobil. S-a uitat la ecran. 

— Bateria e moartă, a observat el. Acum îmi dau seama că 
telefonul ăsta nu l-a ajutat prea mult pe tatăl tău. Haide, 
Doggie, va trebui să se uităm în celelalte celule! 

— Nu pot face asta, T, a zis ea, simțind că speranţele ei scad. 

El a încuviinţat din cap. 

— Bine, mă ocup eu atunci! 

L-a urmat încet pe T, împreună cu Wesley și s-a uitat în celula 
alăturată unde o faţă neagră lipsită de viaţă se uita la ea, 
părând nevinovat ca un copil. 

Mai erau patru celule cu deţinuţi albi, dintre care niciunul nu 
avea mai mult de cincizeci de ani. Apoi încă două celule, un 
bărbat negru, unul alb, amândoi trecuţi de douăzeci de ani. 

Respirația lui Doggie a devenit din ce în ce mai greoaie și l-a 
apucat de mână strâns pe Wesley în timp ce-l privea pe T 
inspectând celulă după celulă. 

În cele din urmă, a anunţat-o că mai era doar un singur om 
alb în cele șase celule rămase și că acela cu siguranţă nu era 
tatăl ei. 

A închis ușa de la ultima celulă și se întors spre sergent. 

— Credeţi că mai este cineva aici care a fost de gardă la 
momentul atacului? a întrebat el. 

— Aici? Nu, aici e un singur gardian, a răspuns bărbatul, 
arătând spre cadavrul care zăcea pe coridor, și a fost în tura de 
după-amiază. 

T l-a privit supărat. 

— Nu, nu. Nu mă refer aici înăuntru, mă refer la unul viu, 
cineva care e undeva în închisoarea asta în prezent și care a 
fost de pază aici noaptea trecută. 

— Numai puţin. 

Bărbatul a întrebat în staţia radio. 

— Cineva e pe drum acum. E una dintre rezervele pe care a 
trebuit să le chemăm. Tocmai a ajuns pentru tura lui. El nu are 
habar ce s-a întâmplat. 

e 

Cinci minute mai târziu, a apărut un ofițer de poliție agitat. 
Ciufulit și cu tăieturi pe degete, băuse și petrecuse de la ultima 
sa tură și acum creierul său pilit se chinuia să înțeleagă ce e cu 
priveliștea din faţa sa. 

— Eu... eu... eu... s-a bâlbâit el, holbându-se la cadavrul 
paznicului care zăcea lângă ușa care dădea spre camera morţii. 
Eu am terminat la șase dimineaţa ieri. Noi... mereu schimbam 
programul de lucru. Dumnezeule, ar fi putut să fie tura mea! 
Uau... Asta e de ajuns ca să te... dea peste cap. 

A încercat să zâmbească, dar dându-și seama cât de 
nepotrivit era, și-a dat repede jos șapca și s-a uitat cu părere de 
rău la cadavrul colegului său. 

— El... El a fost Lassie! a zise e, mai mult pentru el. Așa îi 
spuneam noi, a spus el arătând spre părul des blond-roșcat al 
paznicului. 

— De... de ce nu l-au luat până acum? 

— Unde e Bud Curtis? a întrebat T pe un ton sever. 

Bărbatul a arătat cu mâna spre celula paisprezece. 

— A... acolo, presupun. 

— Haide! a spus T. 

A intrat în celulă și s-a dus la cadavru. 

— Ei bine? 

— Ăsta... ăsta nu e Bud Curtis! 

— Nu, asta știu și eu foarte bine! Dar ce caută el aici și unde e 
Curtis? A fost în celula asta pe tura ta? 

— Da, a răspuns gardianul pe un ton mai colegial. Uite! 

l-a arătat lui T degetele sale rănite. 

— Am fost chiar eu aici, i-am dat o mică lecţie, știi ce zic? Fir- 
ar da! 

Lui Doggie îi venea să-i dea și ea o mică lecţie. 

— De ce? a întrebat T. 

— Pentru că... Falso a zis că așa trebuie. 

T s-a întors spre Doggie. Ș 

— E ceva aici sută la sută greșit! a spus el. Il cunosc bine pe 
Falso. El nu e așa. 

— Dar... Dar așa a făcut. ȘI el... 

A arătat spre bărbatul mort din celulă. 

— El e din celula șapte. A ajuns mai târziu. A tăiat capetele... 
unor soldaţi din... din Richmond, a spus el. 

— Și a făcut parte dintr-o miliţie? a întrebat T. 

Bărbatul a încuviinţat din cap. 

— A avut loc vreun transport? 

— Trans... port? 

— Pentru numele lui Dumnezeu, tâmpitule greu de cap. Da, 
transport! Au fost transportaţi oameni condamnaţi în alte 
închisori ieri? 

Acesta a ridicat din umeri. 

— P... poate mai târziu. Eu am plecat la șase dimineața, știți 
asta. 

— Au mai fost zilele trecute? 

A clătinat din cap. 

Doggie l-a auzit pe Wesley întrebând din căruciorul aflat în 
urma ei. 

— Mai sunt și alte locuri în care se fac execuţii? l-a întrebat el 
pe ofițer. 

Dar a răspuns în schimb T. 

— Se fac la Centrul de corecție Greensville, lângă Jarett. Știu 
numărul. 

| l-a dictat lui Wesley, care l-a format, după care i-a dat 
telefonul lui T. 

Doggie simţea seriozitatea din vocea lui T. Era aproape șase 
și jumătate, trecuse o jumătate de oră de când ar fi trebuit să fie 


VP - 547 


executat tatăl ei. Ar fi trebuit. Dacă se gândea așa, putea să se 
agaţe de o speranță. 

— Dă-mi-l pe Gordon Hinkley, i-a spus T persoanei care a 
răspuns la telefon, apoi a pus o mână pe receptor. 

— Directorul nu e acolo, e bolnav, a șoptit el. 

A trecut o secundă, apoi l-a întrebat pe adjunct. 

— Aţi primit un transfer ieri, aţi spus? 

A încuviinţat din cap, apoi faţa i s-a întunecat. Doggie a simţit 
din nou că o ia cu leșin. 

— Hmm... dăă... bine! 

— Zi ceva, T! a strigat ea. El e? 

T s-a încruntat. 

— Spuneți că s-a întâmplat la șase dimineaţa... Sunteţi sigur? 
Nu, nu puteţi verifica numele când nici măcar nu știți de unde a 
fost transferat prizonierul, ce naiba. Îi primiţi tot timpul, nu-i 
așa? 

Doggie ar fi vrut să-și acopere urechile, dar nu putea face 
asta. 

— Spui că nu știi unde e jurnalul? Nenorocitule, stau aici în 
Waverly cu oameni de la Casa Albă, așteptând să iau un deţinut 
și acum vreau un raspuns direct, altfel va trebui să-ţi iei 
contractul de angajare și să ţi-l bagi acolo unde soarele nu 
strălucește niciodată, m-ai înţeles? Da, asta înseamnă în fund! 
Cât de prost poate să fie un om? Acum treci la treabă! 

S-a aplecat și a mângâiat-o pe păr pe Doggie. 

— Aşteptăm... Fii curajoasă, fetițo! 

Ea și-a ţinut respiraţia. 

— Un anume Steven Stoklosa, spui, ești sigur? 

Ea a ridicat capul. 

— Bine! Și nu mai e nimeni programat? Bine. Ascultă: nu mai 
puteți să executaţi niciun deținut până când nu primiţi 
instrucţiuni noi, m-ai înțeles...? Cine zice asta? Procurorul 
general și Michael K. Lerner! Exact, cel care a fost 
vicepreședinte înaintea lui Sunderland. Și, pe deasupra, poţi să 
îl adaugi și pe directorul tuturor comitetelor nenorocite pe care 
le știi. Ai priceput? Da? Bine! Și încă ceva: se execută oameni în 
alte locuri în afară de închisoarea voastră și de cea din Sussex? 
Da, aici în Virginia, netotule... Mulţumesc! 

A închise și și-a șters transpiraţia de pe frunte. 

— Ei bine, încă nu știm unde e tatăl tău, Doggie. 

— Au fost găsiţi directorul Falso și ofițerul acela? l-a întrebat 
Wesley pe sergent. 

— Nu. Presupunem că s-au ascuns sau au fost împușcați de 
miliții prin apropiere, dar încă nu am găsit cadavre în zonă. Nu 
putem decât să ne temem pentru vieţile lor. Poate că milițiile i- 
au luat drept ostatici. 

Wesley s-a uitat la Doggie și a clătinat din cap. 

— Nu știm nimic, Doggie! Nu știm unde sunt și nu știm dacă 
tatăl tău e cu ei. 

— Ai idee unde ar putea fi? l-a întrebat T pe gardianul ameţit. 

— Nu... Nicio idee. Falso... nu e genul care... să facă ceva de 
genul ăsta. 

— Ce anume? 

— Să dea bir cu fugiţii... s-o șteargă. 

A arătat spre ofiţerul mort. i 

— Nu putem... Nu putem să-l luăm de aici? II... știu pe fiul lui. 

— Haide, a zis sergentul. Te ajut eu. O să-l ducem la cantină 
lângă ceilalți. 

— Ce porcărie! a spus cel care mirosea a alcool. 

Au ridicat cadavrul și au început să-l care. Era un proces 
demn de milă, dar totuși necesita respect. Și-au plecat capetele. 

Apoi Wesley l-a apucat de braţ pe T. 

— T! Crezi că a verificat cineva dincolo de ușa în dreptul 
căreia a fost găsit cadavrul? 

T s-a uitat la Wesley confuz, dar Doggie a înțeles imediat și a 
sărit spre ușa din capătul coridorului cu celule. 

A deschis-o imediat. 

Era mult mai cald înăuntru. A fost întâmpinată de un miros 
puternic, acru-dulceag. Venea de la cadavrul care zăcea sprijinit 
de perete. 

T a venit repede după ea. 

— Lasă-mă să intru, Doggie! a zis el și a intrat în cameră. 

Ea și-a dus mâna la gură în încercarea de a-și opri voma, când 
s-a uitat în jur în ultima cameră pe care o văd condamnați! la 
moarte - camera martorilor, celula și apoi camera de execuţie. 

Deci așa era acolo, în locul acela blestemat. Ultima oprire 
înainte de uitarea deplină. 

S-a uitat în jos la cadavru. Era un bărbat în uniformă de 
polițist, probabil ofițerul care lipsea. Stătea într-o cameră 
complet sterilă cu două rânduri de scaune cu faţa la camera de 

execuţie, o încăpere închisă cu pereţi de sticlă care erau 
acoperiţi aproape în întregime de perdele. A 

— Dumnezeule! a exclamat T. E Freddie Cambell. II cunosc. 

Fusese împușcat în capul pieptului. Avea o gaură mare, dar 
nu era mai deloc sânge. Era destul de tânăr și de supraponderal 
și ocupa aproape tot spaţiul mic dintre rândurile de scaune și 
camera morții. 

— A blocat ușa care dădea în camera de executare, a 
mormăit T. Cred că ar trebui să privești în altă parte acum, 
Doggie. Nu sunt sigur ce urmează. 

S-a uitat la el pentru o fracțiune de secundă înainte să își dea 
seama ce se întâmplă. 

— Nu! a ţipat ea, dând la o parte perdelele. 

La doi metri de ea, dincolo de geam, zăcea tatăl ei pe masă, 
scăldat într-o lumină puternică, cu capul întors în direcţia 
cealaltă. Fiecare detaliu din această cameră de înmormântare 
cu înaltă tehnologie era la fel de steril ca o sală de operaţie și 
mult prea liniștit. Tensiunea îi făcea corpul să zvâcnească și a 
început să transpire. Nu putea să se miște. 

— Unde naiba sunt acul și centurile? a întrebat T. Nu e legat. 
Ajută-mă să dau mormanul ăsta de carne din ușă. 

Apoi a început să tragă de cadavru. 

— Camera asta e sută la sută ermetică și izolată fonic, tatăl 
tău o să se sufoce acolo. Trebuie să mișcăm cadavrul ăsta. 
Acum! 

— O, Doamne, T, stă atât de nemișcat, s-a plâns Doggie. Crezi 
că...? 

S-a aplecat, La luat de un picior pe Freddie Cambell și a tras 
până când au reușit să îl mute suficient cât să poată deschide 
ușa. 

Doggie a fost izbită de aerul dezgustător, uscat și mucegăit 
când a intrat cu forța pe ușă și a văzut următorul cadavru de pe 
podea, un bărbat alb masiv cu un ceas negru la mână, îmbrăcat 
cu o cămașă cu mânecă scurtă. 

— E directorul Falso! l-a auzit pe T suspinând, în timp ce aerul 
proaspăt umplea camera. 

Dar lui Doggie nu-i păsa de niciun Falso și de nimeni altcineva 
în momentul acela. S-a aruncat spre trupul tatălui ei și i-a atins 
fața. Pielea lui era uscată ca pergamentul. Apoi i-a întors capul 
spre ea și s-a uitat la fața lui bătută și lipsită de viaţă. 

Dumnezeule! s-a gândit ea și i-a verificat pulsul la gât. Nu a 
simţit nimic și a încercat din nou. 

A apăsat mai tare și dintr-odată a simţit un mic tremur. Apoi 
bărbatul a deschis încet ochii și s-a uitat la ea fără să dea vreun 
semn că ar recunoaște-o. 

Miracolul se întâmplase. 

[] 

A fost nevoie de mult efort ca directorul Falso să fie readus la 
viață, dar jumătate de oră mai târziu, amândoi bărbaţii stăteau 
în biroul directorului, arătând bolnăvicios de palizi și extrem de 
recunoscători. 

— În afară de faptul că ne-ai ajutat să nu ne sufocăm acolo, 
aș fi fost un om mort până acum oricum, dacă nu erai tu, T. îţi 
dai seama de asta? a întrebat Falso pe un ton grav. Dacă nu ar fi 
fost nenorocitul ăla de caz al lui Curtis, aș fi stat în biroul meu 
ieri dimineață când au atacat milițiile. 

S-a uitat la T cu o privire intensă. 

— Vizita ta de alaltăieri și strădania ta de a redeschide cazul 
lui Curtis a lăsat o impresie puternică, dar nu eram sută la sută 
sigur. 

S-a întors spre Doggie. 

— Regret că trebuie să vă spun asta, dar i-am pus pe oamenii 
mei să vă bată tatăl. L-au bătut până când nu a mai putut să-și 
strige nevinovăția, atunci l-am crezut în cele din urmă. 

A pus o mână pe piciorul lui Curtis. 

— Îmi pare rău, Bud, a zis el, dar nu am avut de ales. A trebuit 
să mă asigur. Și repede. 

— Și dacă ar fi mărturisit? 

Lui Doggie îi era foarte greu să-și ţină în frâu furia. 

— Oamenii fac asta când sunt torturați. Ar fi trebuit să știți 
asta. 

Directorul Falso s-a uitat la ea sumbru. 

— Dacă ar fi mărturisit? Atunci mă tem că nu ar mai fi fost 
nicio persoană pe care să vă puteți supăra. 

— Spune-ne ce s-a întâmplat ieri, Bill! l-a îndemnat T și și-a 
aprins o ţigară nouă cu mucul celei vechi. 

— Păi, când Bud și-a recăpătat cunoștința după... tratamentul 
nostru de ieri după-amiază, am coborât ca să anunţ că am decis 
să amân pregătirile pentru executarea lui. Până atunci 
ajunsesem să fiu convins că era nevinovat. 

Doggie s-a uitat la tatăl ei. Acesta a încuviinţat din cap încet, 
apoi a zis: 

— Da, Falso tocmai venise în celula mea când am auzit 
milițiile aruncând cu grenade în porţile de la intrare și apoi au 
început să tragă. 

Falso a clătinat din cap. 

— Nu mi-am dat seama ce se întâmplă imediat, dar apoi i-am 
auzit ţipând că a venit vremea socotelilor. Urlau ca niște bestii 
sălbatice și am știut că șansele sunt împotriva noastră. 

A oftat prelung, a scos o cutie de batoane Hershey's din 
sertar și a luat unul, după care i-a servit și pe ei. Nimeni nu mai 
avea poftă de așa ceva. 

— Se auzea o explozie de fiecare dată când aruncau în aero 
nouă ușă și avansau rapid. 

Tatăl ei a încuviințat. Era clar marcat de iadul prin care 
trecuse. 

— Țipau că vin după mine! a zis el. 

— Era un tip în celula șapte, a continuat Falso. Și el era 
milițian, dar dintr-o altă organizaţie cu care nu aveau legătură... 
Dormea... 

Și-a lăsat privirea în jos la covor. Se pare că ceea ce urma să 
spună nu era ceva de care să fie mândru. 

— Așa că l-am făcut să-și piardă cunoștința și l-am târât în 
celula tatălui dumneavoastră. 

— Milițiile trebuie să fi știut că ai coborât jos la secţia 
condamnaților, a zis T. 

— Da, dar nu și cei care au aruncat totul în aer ca să ajungă 
aici. Pe de altă parte, știau care celulă era a tatălui 
dumneavoastră. L-au numit „iniţiatorul noii actualități”, ceea ce 
însemna că trebuia să își asume responsabilitatea pentru toate 
necazurile ţării, motiv pentru care trebuia să plătească cu 
propria viaţă. Așa că unul dintre ei și-a băgat arma automată 
printre gratiile celulei lui Curtis și la omorât pe celălalt tip, 
crezând că l-au omorât pe tatăl dumneavoastră. 

— Dar au uitat de dumneavoastră. 

Falso a ridicat din umeri. 

— Aşa se pare. Aveau destule de făcut, să-i termine pe restul 
prizonierilor și să plece de aici. 

— De ce au trebuit să facă asta? 

— Așa sunt ei. Ceilalţi deţinuţi nu erau de-ai lor. 

T deja își pregătea o altă ţigară. 

— Ofițerii ăștia doi care au fost împușcați, au fost prezenţi în 
secția condamnaților când au intrat milițiile în închisoare? 

— Nu, doar eu și Curtis am fost. Ceilalţi doi au fugit acolo jos, 
crezând că vor scăpa de atac. Din păcate nu au reușit. 

— Și între timp, voi doi v-aţi dus și v-aţi ascuns în camera de 
execuții? a întrebat T. 

— Da. Apoi și Freddie Cambell a avut aceeași idee, dar nu a 
mai apucat. 

Acum tatăl lui Doggie privea și el în pământ. 

— Am simţit prin izolarea fonică unde zăcea, sângerând până 
la moarte dincolo de ușă. Am încercat să deschidem ușa ca să-l 
dăm la o parte, dar era prea greu. 

— Și celălalt gardian de pe coridor? Trebuie să fi fost omorât 
mai târziu decât Cambell. 

T a tras din noua ţigară. 

Falso s-a scărpinat pe frunte. 

— Lassie? E greu de spus, dar mă tem că s-au jucat puţin cu 
el înainte să-l termine. Știu că Lassie a avut mulţi inamici printre 
deţinuţi. În plus, el era cel cu cheile. 

T și-a țuguiat buza de jos. 

— Și nu a știut nimeni că tu și Curtis eraţi în camera morții. 

— Cel mai probabil, nu. Totul s-a întâmplat atât de repede. De 
când au aruncat în aer intrarea și până au plecat cred că au fost 
vreo trei sau patru minute, din câte am aproximat eu. 

— Și zici că l-au împușcat pe miliţianul din celula paisprezece? 

— Da, împreună cu ceilalți. Criminaliștii spun că nu au făcut 
nazuri. Pur și simplu au tras în celule, una după alta. A fost o 
lichidare scurtă și la obiect. 

Doggie la strâns de mână pe tatăl ei. Cu doar câteva zile în 
urmă își pledase nevinovăția în fața ei, cu mâinile legate la 
spate și ea îi întorsese spatele. Îl dezamăgise în acea zi. Cum va 
putea vreodată să își ispășească păcatul? Cum va putea el să îi 
ignore păcatul? 

S-a uitat la faţa lui bătută și s-a simţit foarte rușinată. 

Pentru o clipă, s-a uitat direct la ea, ca și cum îi vorbea din 
priviri. Părea să îi spună că înțelegea, dar pur și simplu nu putea 
să se exprime. Că putea să ierte, dar nu i se părea necesar. 

Apoi i-a zâmbit ușor, imperceptibil și s-a întors spre Barefoot. 

Wesley stătea nemișcat în căruciorul său. Era foarte palid și 
transpirat și îi cursese puţin sânge prin bandaje și cămașă. Se 
uita în tăcere la Doggie, probabil nefiind nici măcar conștient că 
se uita și ea la el. Nu mai văzuse niciodată pe nimeni care să o 
privească astfel. 

Era pe punctul de a-i spune ceva când tatăl ei a strâns-o de 
mână. 

— Ei bine, copii, când e nunta? a întrebat el, atât de încet 
încât a auzit toată lumea. 

Doggie nu se gândise la acea întrebare, nici măcar nu se 
gândise vreodată să se gândească la ea. 

Tatăl ei a privit-o cu ochii umflaţi. Nu îi vedea zâmbetul din 
cauza umflăturilor, dar își dădea seama de asta din voce. 

— În orice caz, insist ca petrecerea să se ţină la hotel 
Splendor în Virginia Beach. 

A reușit să râdă scurt. 

— Lucrurile nu au cum să meargă prost de fiecare dată, 
pentru numele lui Dumnezeu! 

Epilog 


Iunie 2009 


Avionul a aterizat în aeroportul Kralendjik pe insula Bonaire 
pe o vreme fantastic de bună. Se terminase ora siestei și 
dubiţele bâzâiau pe străzile înguste. Aerul era plin de ritmuri 
caraibiene, pași grăbiţi și miros de salvie și de mare. 

Unul dintre însoțitorii de zbor i-a acompaniat pe T. Perkins, 
Rosalie Lee, Doggie și Wesley până în oraș într-un microbuz. 

— Îmi pare rău, a spus ea, când a văzut ochii lui Rosalie 
strălucind la vederea  buticurilor colorate pline de toate 
mărunţișurile posibile pe lângă care treceau. Nu avem timp să 
oprim pentru că ne așteaptă o barcă lângă Oranje Pan. E ceva 
drum până pe insulă și se înserează repede la latitudinea 
aceasta. 

Nimeni nu le spusese că mai au de mers pe o insulă. De fapt, 
nu li se spusese mare lucru. Doar că erau primii vizitatori cărora 
le era permis să meargă acolo, destinaţia lor fiind undeva în 
Antilele Olandeze, că trebuie să își aducă haine pentru câteva 
zile și că nu trebuie să povestească absolut nimănui despre 
această călătorie. 

Wesley a clătinat din cap și s-a uitat pe geamurile prăfuite ale 
microbuzului la pădurea de palmieri, până când a văzut marea 
azurie la orizont. Se îndreptau în direcţia aceea. 

Dacă își doriseră un loc în care Bruce Jansen să fie ţinut 
departe de lumina reflectoarelor, acesta era locul. 

e 

După nicio oră, au ajuns să stea în barca cu motor veche și 
imensă a lui Jansen, cu o siglă nou-nouță pe prova, privind cum 
se îndepărtau rapid de țărm. 

Wesley şi-a petrecut timpul ascultându-i pe membrii 
echipajului local al bărcii discutând în papiamento”. Cerul 
albastru caraibian părea că stă direct pe valurile sticloase. Și-a 
plimbat o mână prin apă, nu l-ar fi deranjat să stea aşa tot restul 
vieții. 

33 Limba creolă portugheză vorbită în Caraibele Olandeze (n. red.). 

S-a uitat la părul deschis de soare al lui Doggie și a zâmbit. 
Amândoi avuseseră dubiile lor, dar acum se bucură că se 
hotărâseră să vină. Aveau mare nevoie de o schimbare de 
peisaj. 

e 

Presa a revenit la lucru la doar două ore după atacul de la 
Casa Albă. Prima știre a apărut pe internet și în curând toată 
lumea a aflat că explodase o casă din Seattle și că trupul 
neînsuflețit al lui Moonie Quale fusese găsit printre ruine. 

Milițiile deja începuseră să stea prost cu moralul și, odată cu 
moartea lui Moonie Quale, cele mai prost organizate unităţi 
începuseră să se predea. S-a declarat un armistițiu după încă o 
noapte de bătălii zgomotoase cu grupurile cele mai turbate, apoi 
a urmat o amnistie generală și sute de mii de cetățeni și-au 
predat armele, până și tatăl lui Wesley. 

Aproape peste tot, societatea a început să funcţioneze din 
nou. Un val de ușurare tangibil a cuprins ţara, asemănător cu 
aceea de după trecerea unei furtuni distrugătoare. 

Congresul s-a adunat la exact douăzeci și patru de ore după 
atac și a suspendat imediat numirea în funcţia de vicepreședinte 
a decedatului Thomas Sunderland de către Jansen, după care l-a 
numit pe fostul vicepreședinte Michael K. Lerner drept următorul 
succesor la tron. Membrii au fost de acord că era cel mai bine 
pentru țară ca toate speculaţiile legate de demisia sau 
concedierea lui Lerner de către Jansen să fie lăsate deoparte. 
Cine altcineva în afară de Lerner făcuse declaraţiile potrivite la 
momentul potrivit? Da, Lerner era în siguranţă, dar câţi alţii mai 
puteau spune asta? 

Mai târziu în aceeași zi, Jansen a fost scos din funcţie în mod 
oficial și Lerner a depus jurământul de președinte. 

Între timp, Wesley fusese transportat cu elicopterul de la 
închisoarea din Waverly la spitalul din Washington, unde s-a 
recuperat până când s-a reluat activitatea politică. 

e 

— Cum crezi că o să fie Jansen? l-a întrebat Doggie pe 
Wesley, jucându-se cu mâna lui în apa înspumată. 

— Cine știe? Poate că o fie el însuși. Imbrăcat cu bermude. 

S-a uitat la el după ochelarii de soare și a scos limba. 
Amândoi făcuseră multe speculaţii: cum arată o persoană care 

fusese exilată pe viață din ţara în care fusese cândva 
președinte? 

— Presimt că e bine. Altfel nu ne-ar fi invitat, nu-i așa? a 
intervenit Rosalie. 

Își ridicase pantalonii albi și își băgase picioarele în apă. 

Era ca într-o reclamă pentru vacanţă. 

— Timpul ne va spune, a mormăit T, fluturându-și fumul din 
faţă. 

Rezultatele audierilor Congresului au fost de o consecvență 
nestrămutată și constantă. Dintre toţi membrii Cabinetului și 
oficialii din cercul restrâns al fostului guvern au fost cruţaţi doar 
doi, ceilalţi au fost dați afară fără drept de pensie. Câţiva dintre 
ei puteau să se aștepte la acuzaţii penale. Cineva trebuia să 
aibă de suferit și simpla cunoaștere a acestui fapt a avut efect. 
Cele mai tragice incidente au fost sinuciderea Secretarului de 
Interne Betty Tucker și infarctul fatal suferit de Billy Johnson 
după ce fusese acuzat în mod oficial. Ziarele au scris că, în cazul 
lui Johnson, fulgerul justiţiei își ratase ţinta și că șeful 
departamentului de Securitate Internă sigur avea să fie achitat. 
Cine în afară de Billy Johnson mai făcuse atât de multe pentru 
repararea daunelor? 

Wesley și Doggie au fost martorii vedetă încă din prima zi, dar 
când a venit vorba de acuzarea lui Jansen, au fost nevoiţi să se 
descalifice singuri. Cum puteau ei să facă diferența dintre 
faptele lui Jansen și cele ale lui Sunderland când nu existau 
dovezi concrete? Cum ar fi putut cineva să facă asta? 

A existat o încercare de convingere a Șefului Cabinetului 
Lance Burton și a altor câtorva oficialități apropiate de 
președinte de a depune mărturie că Jansen condusese 
intenţionat ţara spre dezastru, dar toți aceștia au refuzat. Și 
singurul lucru care putea fi concluzionat cu certitudine de la toţi 
era mărturia că președintele Jansen fusese foarte prost sfătuit 
încă din prima zi de Sunderland și că oricum fusese atât de 
afectat de moartea soţiei sale și a copilului său nenăscut, încât 
trebuia să se deducă faptul că nu fusese persoana potrivită 
pentru postul de președinte pe toată perioada mandatului său. 

Deci ce se putea face cu un președinte american ca el? Ar 
trebui un om care provocase atâta suferinţă să fie lăsat liber? 
Nu, nu ar trebui - aproape toată lumea era de acord cu asta - și 
în toată țara s-a răspândit ca focul o mișcare care cerea ca 

Jansen să fie aspru pedepsit. Timp de câteva zile a părut că 
pacea naţiunii redobândită cu greu deja începea să se 
dezintegreze, dar apoi președintele Lerner a intervenit și i-a 
oferit amnistie lui Jansen pe motiv că avusese o minte 
zdruncinată. 

Această decizie a provocat imediat nemulțumire la nivelul 
Congresului. Unii erau convinși că decizia lui Lerner se datora 
faptului că noul președinte credea de fapt în reformele lui 
Jansen, în timp ce alţii au susținut că acea cabană de vânătoare 
în care se ascunsese Lerner aparținuse firmei lui Jansen. Dar 
Lerner a ripostat; amnistia presupunea și niște condiţii. Jansen 
trebuia să părăsească ţara - să plece în exil - și să nu se mai 
întoarcă niciodată în politică. Astfel a reușit să pună capăt 
dezacordurilor. 

Poziția președintelui Lerner nu a fost deloc slăbită de acest 
ordin. Dar încă mai erau unii care își puneau întrebări. 

e 

— Nu e fantastic? 

Doggie l-a împins pe T. Perkins cu degetele. 

— Ce zici, T? 

T s-a îndepărtat de balustradă și s-a întors spre ei. 

— Ei bine... a răspuns el în cele din urmă, ce-i drept, e al 
naibii de albastru aici. 

Wesley a râs și a fost nevoit să-și ducă mâna la piept. 
Musculatura suferea când stătea drept perioade lungi de timp. 

— Ești bine, scumpule? a întrebat Doggie. 

Wesley a încuviinţat din cap. Nu avea cum să fie mai bine de 
atât. Stăteau aici, sub cerul luminos și plin de viață. Erau în 
viață. Doggie spusese da: își va petrece restul vieții alături de el. 
Așa că ce putea face trecutul altceva decât să se piardă în 
fundal? 

S-a uitat cu devotament la colegii săi pasageri. La Rosalie, 
care stătea și se chinuia să-și ţină pălăria cu flori ca să n-o ia 
vântul, și la T, care începea să se bronzeze. Grupul se micșorase 
de când fuseseră în acea excursie în China cu atâţia ani în urmă. 
Fiecare pierduse o parte din el sau din ea, dar erau aici acum. 

— La ce te gândești, Wesley? a întrebat Rosalie. 

— La noi. La faptul că suntem aici. Și la John Bugatti. Și la noi 
toți cei care am fost împreună în China. 

Rosalie a încuviinţat din cap. 

— Cred că totul o să se rezolve. Încă mai sunt o tonă de 
probleme, dar în același timp e totuși ceva, o parte din aceste 
reforme au avut un mare efect. Înţelegi ce zic? 

Wesley a încuviințat și el din cap. 

— Am dreptate, T? a întrebat ea, dându-i un cot și făcând să-i 
cadă scrumul pe piept. 

T. Perkins a încuviinţat și el din cap și Rosalie a râs. 

— Mă bucur doar că fiii mei și-au găsit de lucru. Angajatorul 
meu, Mo Goldenbaum, le-a făcut rost de niște slujbe bune în 
golf. Nu au îndrăznit să refuze. Ar fi putut fi mult mai rău de 
atât, a zis ea, dezvelindu-și toţi dinţii într-un zâmbet generos. 
Acum chiar plătesc chiria acasă. Vă vine să credeţi așa ceva? 

Și-a dat o palmă peste coapsă și a râs și mai tare. 

— Așa că n-aveţi cum să spuneţi că nu s-a întâmplat nimic în 
țara asta a noastră, nu-i așa? 

Așa este! s-a gândit Wesley. Se întâmplaseră multe în 
ultimele cinci săptămâni. Președintele Lerner se descurcase 
bine, surprinzător de bine. Înainte mulţi îl consideraseră un 
democrat birocrat și idiot din sud, dar acum văzuseră că se 
înșelaseră. 

Lerner pregătise terenul pentru împăcare. Investigațiile și 
audierile nu ţinuseră la nesfârșit, purificarea legală fusese 
înfăptuită solemn și - în afară de facțiunile radicale - membrii 
Congresului putuseră să lucreze împreună în ciuda diferențelor. 
Este adevărat că mulți s-au mâniat când au auzit că Jansen își 
va petrece viaţa pe o insulă tropicală deținută de firma sa, dar 
în rest noul președinte s-a bucurat de respectul tuturor. Unii au 
mers atât de departe încât au declarat că era un om de stat 
înnăscut. 

— Nu, Rosalie, așa este, a răspuns Wesley într-un final. S-au 
întâmplat multe lucruri bune. 

e 

Era o Americă nouă care se ridicase din cenușă, lui Wesley 
așa i se părea. Bruce Jansen avusese o viziune care mersese 
prost pe parcurs, dar succesorul său înțelesese ce trebuia făcut 
pentru a păstra cele mai bune aspecte ale sale într-o perioadă 
dificilă. Bineînţeles că Lerner a întâmpinat rezistență, dar a avut 
multe cărţi bune de jucat. Era mult de lucru și economia a 
crescut. Familiile s-au reunit, ca secretara lui Wesley, Eleanor și 
soțul ei. Sistemul juridic s-a transformat într-unul mai bun și se 

vorbea chiar despre închiderea închisorilor dacă continuau să 
scadă delictele. 

Și cea mai recentă evoluție pozitivă a fost că ambele camere 
ale Congresului vorbeau serios despre reformarea sistemului 
electoral și crearea unui pachet echilibrat de legi cu privire la 
posesia de arme. Au fost multe dezbateri și multe dezacorduri, 
dar democraţia americană lucra, și încă într-un moment foarte 
oportun, acum că ţara era dezarmată pe scară largă și cetăţenii 
săi erau eliberaţi de paranoia că trebuiau să se apere cu arme. 

Nu-i plăcea să folosească expresii precum „schimbare de 
sistem”, dar așa arătau lucrurile pentru Wesley. Se simţea asta 
în mod clar, când mergeai pe stradă: oamenii se simțeau în 
siguranţă. Viaţa părea să aibă un scop. Știrile de oroare de la 
televizor se împuţinau pe zi ce trece, soldaţii americani se 
întorseseră acasă și restul lumii privea minunându-se. 

e 

S-a uitat la mare, cu părul fluturând în briză. El și Doggie erau 
împreună de peste două luni și începuseră să-și facă planuri. 
Lucrurile aveau să fie diferite acum. Mult mai diferite. Bud Curtis 
nu mai voia să lucreze. Venise timpul să se bucure de viaţă, 
spunea el. L-ar fi încântat foarte mult dacă Wesley și Doggie 
preluau ei lanţul hotelier și i-a rugat să se gândească la asta. 

Wesley s-a uitat la mijlocul ei gol și și-a imaginat cât de moale 
e pielea ei la atingere. 

— E frumos! a declarat Rosalie. 

— Da! a fost de acord Doggie. 

Acum se vedeau clar palmierii de pe insulă și casa care era 
situată pe vârful unui deal. Nu părea la fel de mare cum se 
așteptaseră, dar strălucea ca un diamant în soarele fierbinte, ce 
părea să fie propria sa sursă de lumină. 

Și apoi i-a zărit pe agenţii de securitate, care îi așteptau la 
debarcader. 

e 

— Cred că Preşedintele Jansen este pregătit să vă primească. 
Abia aşteaptă să vă vadă, i-a anunțat şeful servitorilor, care i-a 
condus printr-o serie de camere zugrăvite în culori aprinse. 

Casa era decorată cu busturi japoneze de culoarea jadului și 
tapiserii persane în albastru și auriu, precum și cu flori cu miros 
dulce. Și mai era și eternul și liniștitul susur al mării, un sunet 
menit a liniști sufletul. 

l-au auzit clar vocea dincolo de masivele uși duble din lemn 
de laur, acoperite cu gravuri simbolice. 

Rosalie a zâmbit și Doggie l-a strâns de mână pe Wesley. 
Părea a fi un moment profetic. 

— Pare destul de bine, nu? a șoptit Rosalie. Nu chiar ca un om 
exilat în dizgrație, în orice caz. 

Au auzit vocea lui Jansen apropiindu-se. 

— Bine aţi venit, bine ați venit! a zis el, deschizând ușile larg. 

O cameră fantastică și scăldată în lumina soarelui se vedea în 
spatele lui, cu geamuri panoramice, cu vedere la stânci, cu 
podele din marmură albă și draperii de culoarea abanosului din 
tavan până în podea. 

— Bine aţi venit în exilul meu! a spus el, surprinzător de 
discret. Propria mea Sfânta Elena. 

Era bronzat și odihnit, dar patima din ochi îi dispăruse. Mai 
erau doar niște urme de cicatrici pe faţa sa și își refăcuse 
dantura, dar la cicatricile de pe suflet nu putea ajunge nici 
măcar cel mai inteligent chirurg. 

I-a îmbrățișat pe T. Perkins și pe Rosalie Lee și le-a mulțumit 
sincer pentru că veniseră. 

— Abia aşteptam să vă văd. Nu primesc prea mulţi vizitatori, 
după cum vă imaginaţi, a spus el, cu un mic zâmbet. 

Când Doggie a pășit în faţă și a întins mâna, bărbatul a rămas 
nemișcat o secundă ca să se adune. Apoi o trase spre el. Wesley 
nu auzi ce îi șopti la ureche, dar femeia dădu de câteva ori din 
cap. Lui Jansen nu îi era ușor să îi ceară iertare. Îi dădu drumul și 
se șterse pe obraz, cu ochii în pământ. Ridică încet privirea spre 
Wesley, până când o întâlni pe cea a fostului secretar al presei. 

— Dragul meu Wesley... a început el, apoi l-a îmbrățișat în 
tăcere. 

Când a putut să vorbească din nou, a spus: 

— Imi pare atât de rău, Wesley! Eşti bine? Braţul tău e bine? 
Poţi să-l ridici din nou? 

Wesley a încuviinţat din cap. 

— Da, sunt aproape ca nou acum. 

Cândva cel mai puternic om al lumii s-a uitat la Wesley, ca și 
cum voia să se lanseze într-o mărturie atotcuprinzătoare. Apoi a 
oftat și s-a uitat din nou în jos. 

— Regret ce s-a întâmplat, Wesley! a zis el încet. Totul a 
scăpat de sub control. 

Apoi s-a întors, a luat-o de braţ pe Rosalie și a condus-o spre 
o cupolă de sticlă din capătul opus al camerei în care înflorea un 
lămâi și de unde se putea privi prin podeaua din plexiglas 
vegetaţia bogată de dedesubt. 

Rosalie a râs puţin neliniștită, simțind că ameţește când a 
privit în jos și a făcut un pas înapoi. 

— Vine Abrecita! a spus Jansen, în timp ce o femeie de vreo 
patruzeci de ani, slabă și cu păr blond-închis, a intrat în cameră. 

El a luat paharele de pe tava pe care o aducea femeia și le-a 
împărțit. Era evident receptiv în faţa ochilor și zâmbetului ei 
încântător, deși încerca să evite să arate asta. 

Wesley s-a uitat la Doggie. Și ea observase acest lucru. 

— Noroc, dragii mei prieteni! a spus el. Indiferent ce mi-a 
pregătit viaţa, vouă, vechilor mei colegi de excursie în China, vă 
datorez viața mea de azi. Dacă reconstruiești povestea, nimic 
nu pare să se fi întâmplat accidental. In urmă cu șaptesprezece 
ani, mi-a venit ideea unui concurs cu întrebări și acum am închis 
cercul. Multe circumstanţe neprevăzute au apărut în urma acelei 
idei, dar una dintre cele câteva bune a fost că voi v-aţi găsit 
unul pe celălalt și că eu v-am găsit pe voi. 

A ridicat paharul. 

— Îți mulţumesc, Rosalie, îţi mulţumesc, șerif T, îţi mulțumesc 
Doggie și îți mulțumesc, Wesley! 

A mai lăsat capul în jos o dată și a adăugat: 

— Și le mulţumesc și lui John Bugatti și lui Donald Beglaubter. 
Și-au dat viaţa pentru convingerile lor și în lupta pentru 
dreptate, și nimeni nu poate să regrete ce s-a întâmplat mai 
mult decât mine. 

A ridicat din nou privirea. 

— Sunt profund recunoscător că sunt în viaţă astăzi, a 
declarat el, ridicând paharul spre fiecare dintre ei. Sper că veţi 
petrece niște zile frumoase aici, a continuat el. Voi decideți cât 
vreţi să staţi. Vechea mea companie a pus un avion la dispoziția 
voastră pentru atunci când doriţi să plecați. Intre timp, insula e 
numai a voastră. Și sper că veţi putea să le faceţi față 
bodyguarzilor mei, eu trebuie s-o fac. 

A încercat să zâmbească, dar de data aceasta nu a reușit. 

— Lucrez câteva ore pe zi, a spus el, dar sunt sigur că vom 
găsi timp pentru câteva momente frumoase petrecute 
împreună. 

Wesley s-a uitat la biroul lui Jansen, îi trezea niște amintiri 
ciudate. 

— Da, Wesley! M-au lăsat să-l iau cu mine. Poate că 
președintele Lerner nu a considerat că e bine să-l păstreze. 

Tot nu a zâmbit. Apoi a venit servitoarea sa ca să anunțe 
perioada din zi în care erau deschise liniile telefonice. 

— Vă rog să mă scuzaţi! a spus el. Trebuie să dau niște 
telefoane în această perioadă a zilei care nu pot fi amânate. Dar 
o să dureze cam o jumătate de oră, așa că simţiţi-vă bine. Sunt 
sigur că pe Abrecita nu o va deranja să vă facă un tur. 

e 

Terasa era de-a dreptul încântătoare în lumina roșiatică a 
soarelui care apunea, ca grădinile suspendate din Babilon, 
înconjurată de flori decorative bougainvillea, citrice și dafini, 
plus o abundentă de ghivece pictate de mână care conţineau tot 
felul de flori. 

Rosalie și-a dus mâna la piept și s-a clătinat puţin. 

— Da, probabil ar trebui să nu staţi lângă balustradă, e mult 
până jos, a avertizat-o Abrecita, luând-o de braţ pe Rosalie. 

Doggie a stat nemișcată și a admirat peisajul. 

— Vai, este minunat! a spus ea. 

— Mulţumim! Noi avem grijă de ea singuri, a spus Abrecita, 
luând câteva frunze moarte de la un hibiscus cu flori roșii și 
albe. 

Wesley a încuviinţat din cap. Instinctul uman de supravieţuire 
era chiar incredibil. 

Și-a umplut plămânii cu aer și ceaţă de mare care începea să 
se ridice deasupra apei, aducându-și aminte de o serie de 
consecinţe teribile ale mandatului lui Jansen: închiderea 
graniţelor, deportarea celor „nedoriţi”, executarea sumară a 
membrilor milițiilor, sugrumarea presei libere. Dar dispăruseră 
arsenalele de arme personale și cozile lungi de șomeri. Și acum, 
Wesley era aici, în acest paradis. 

Intrebarea era dacă era un paradis și pentru Jansen. 

„Poţi căuta adevărul și fericirea toată viaţa, dar nu ai nicio 
garanţie că le vei găsi”, spunea tatăl lui Wesley. 

Da, cercul fusese completat, așa cum spusese Jansen, și ei 
erau aici, împreună din nou. 

Nu poți controla soarta! și-a spus în gând Wesley. Soarta are 
propria sa minte. 

Privirea i-a căzut pe un fluture splendid, de culoare verde 
neon și a început să îi urmărească traseul dintr-o floare în alta în 
jurul casei. 

Apoi a auzit vocea lui Jansen, care venea de dincolo de ușa cu 
perdea. 

Probabil că discută despre afacerile magazinului, s-a gândit 
el. Cu ce altceva poate să-și petreacă timpul? 

S-a apropiat cu un pas. Ce putea fi rău în asta? 

Jansen își ţinea telefonul pe difuzor și lui Wesley i s-a părut că 
recunoștea vocea de la celălalt capăt al firului. S-a oprit în 
spatele unui portocal ca să urmărească conversaţia mai discret 
și a încercat să se uite înăuntru. 

Camera de lucru a lui Jansen nu părea deloc una de fiţe. Fără 
covoare, fără fotolii, erau doar multe rafturi și panouri cu 
informaţii. Și-a imaginat că era o cameră destul de mică, o oază 
pe această insulă în care putea să se îndepărteze și mai mult de 
toate. La cât de plin de melancolie și de rezervat păruse Jansen, 
probabil că avea nevoie de un astfel de refugiu. 

Wesley a mai făcut un pas în față ca să arunce o privire 
înăuntru mai de aproape, cât îi permiteau perdelele vălurite. Se 
așteptase să-l vadă pe Jansen stând liniștit la birou, nu cu 
picioarele așezate pe el, gesticulând și zâmbind. Și nici nu se 
așteptase ca biroul să fie atât de mare. Era o senzaţie de déjà 
vu, ca și cum se întorsese în timp cu douăsprezece luni la 
ședințele lungi și la briefingurile din timpul campaniei electorale. 
Acesta era Jansen în elementul său. Wesley a fost surprins să 
vadă că părea să se distreze foarte tare. 

Apoi vântul a ridicat puţin perdeaua și a fost de ajuns, 
priveliștea vorbea de la sine. 

Unul dintre pereți i-a dat de gândit într-un mod neplăcut. Era 
acoperit cu decupaje din toate ziarele importante ale lumii și din 
Statele Unite, multe rânduri fiind subliniate cu roșu. 

Fotografii cu liderii lumii erau completate de comentarii scrise 
de mână. Erau hărţi, poze din satelit și documente fotocopiate. 
Era la fel ca biroul lui Thomas Sunderland după ce acesta 
devenise vicepreședinte. 

Wesley a început să respire mai adânc. Cu cât se apropia mai 
mult de ușă, cu atât se îndepărta sunetul mării și vocea lui 
Jansen devenea mai clară. 

— Și nu în ultimul rând, Michael, spunea Jansen, nu cred în 
niciun caz că trebuie să discuţi despre conducta de petrol 
afgană cu președintele rus. Du-l cu vorba; nu o să îndrăznească 
să acționeze de unul singur. Între timp, poţi să restrângi 
producţia de oțel din ţările estice. Lasă-i pe ei să vină cu o 
opţiune, până acum s-au înmuiat destul, te asigur eu. Tu să te tii 
de plan, să o iei încet și frumos. Vorbesc serios, nu forța 
lucrurile, Michael! Poţi să aduci și Congresul în peisaj când va 
veni timpul. Și dacă vine vorba de o nouă legislaţie, să te asiguri 
că tu - și numai tu - poţi dicta formularea ei. Ai înţeles? 

Wesley respira atât de tare acum încât a trebuit să se dea un 
pas înapoi de lângă ușă și să se sprijine de copac. 

— Da! s-a auzit răspunsul din difuzor. 

Era clar vocea lui Michael K. Lerner, al patruzeci și al cincilea 
președinte al Statelor Unite. 

— Nu vă faceți griji, o s-o iau încet și frumos, așa cum am 
stabilit. Vă mulțumesc foarte, foarte mult pentru sfaturi. O să vă 
sun mâine la aceeași oră, ca de obicei, a concluzionat Lerner. La 
revedere, domnule președinte! 

— La revedere, Michael! Știi unde să mă găsești. 


VP - 565 


Postfaţă 


Agenţia Federală de Management al Situaţiilor de Urgenţă 
(FEMA) a fost creată în timpul administraţiei lui Nixon și timp de 
ani buni a dus o existenţă aproape neobservată de public. 

FEMA a fost concepută iniţial pentru a se ocupa de efectele 
unui război nuclear, dar trebuia să fie utilă și în cazul unei 
catastrofe naturale. 

Sume enorme au fost alocate FEMA de-a lungul anilor, pe 
lângă bugetul său oficial aprobat de Congres. Ne putem imagina 
că, cu cât au fost dați mai mulţi bani agenţiei FEMA în lipsa unei 
catastrofe naturale sau a unui război atomic, cu atât a devenit 
mai greu pentru aceasta să își apere bugetul. 

Dar bineînţeles că agenţia a găsit oricum o cale de a-și folosi 
bugetul. S-au construit fabrici subterane imense și au fost 
antrenați angajaţi pentru a prelua funcţiile și datoriile 
funcționarilor aleși public drept pregătire pentru ziua în care va 
avea loc în cele din urmă un dezastru natural sau provocat de 
om. 

Se pare că până la urmă a fost stabilit un întreg sistem de 
guvernare neales, cu ceea ce poate fi descris ca fiind un 
președinte și un Cabinet din umbră. 

Dacă americanii ar fi știut mai multe la vremea respectivă 
despre scopul adevărat al puterii, activitatea și bugetul enorm al 
FEMA - fonduri înghiţite care ar fi putut fi folosite într-un mod 
mult mai raţional - este probabil să se fi iscat proteste serioase. 

Dar apoi s-a întâmplat tragedia de pe 11 septembrie 2001 și 
FEMA dintr-odată a avut un motiv prin care putea să-și justifice 
existența. Pe lângă catastrofa naturală și nucleară, mai era 
acum și această ameninţare a terorismului în toate formele ei 
posibile. 

Cel mai probabil din acest motiv a reușit FEMA să își menţină 
fondurile și nu există dovezi care să sugereze că în ultimii ani 
FEMA s-a preocupat mai mult cu o serie de măsuri preventive în 
cazul unei ameninţări teroriste masive. Se zice că una dintre 
aceste măsuri a fost construirea a sute de penitenciare, cu o 
capacitate de milioane de deţinuţi. Este o măsură care nu s-a 
discutat și nu a fost dezbătută niciodată la nivel public și așadar 

nu s-a răspuns la întrebarea: când vor deveni necesare aceste 
tabere și cine va fi închis în ele? 

Nu se poate uita nici de decretele prezidenţiale, capabile de a 
oferi o autoritate și mai mare agenţiei, astfel încât în cazul „unei 
mari catastrofe”, Congresul va rămâne fără putere, iar 
președintele și FEMA vor avea autoritate nelimitată și 
necontrolată. 

Printre alte lucruri, este această trecere de la democraţie la 
autocraţie este ceea ce am încercat să expun în Decretul 
Washington... 

judecând după felul jalnic în care Agenţia Federală de 
Management al Situaţiilor de Urgenţă s-a ocupat de uraganul 
Katrina în anul 2005, ai fi tentat să crezi că prioritatea de a 
acţiona în caz de catastrofe naturale a fost redusă serios de 
agenţie. In obsesia ei de a descoperi și de a se lupta cu 
amenințările teroriste de pretutindeni, FEMA a uitat care era 
unul dintre motivele de bază ale existenţei sale. 

Și astfel elicopterele au ajuns prea târziu în Louisiana, 
oamenii (săraci) nu au fost evacuaţi la timp și guvernul a ignorat 
avertizările urgente care spuneau că digurile din New Orleans 
nu vor putea niciodată să facă faţă unei catastrofe de genul 
acesta. Te Intrebi dacă răspunsul agenției FEMA ar fi fost mai 
eficient dacă uraganul Katrina ar fi fost un atac terorist. 

Negarea de către guvernul federal a oricărei vini în această 
privinţă a însemnat că directorul FEMA, Michael Brown, a fost 
nevoit să plece. Un ţap ispăşitor evident, a primit portofoliul 
greșit ca să se confrunte cu treaba pe care o avea. Bogăția de 
fonduri a FEMA și eforturile guvernului se îndreptaseră demult în 
altă direcţie. 

Pentru a putea înțelege probabilitatea ca o societate 
democratică precum Statele Unite să fie supusă unor cataclisme 
de genul celor din Decretu/ Washington, este necesar să 
cunoaștem anumiţi termeni care sunt folosiţi de-a lungul 
romanului, cei mai importanţi dintre aceștia fiind explicaţi în 
paginile ce urmează. Am inclus și o listă cu ordinele executive 
care intră în vigoare în cazul unei urgente naţionale. 


Jussi Adler-Olsen 

Anexă 


Consiliul Naţional de Securitate 


Agenţie federală creată de Actul de Securitate Naţională din 
1947, al cărei scop era să sfătuiască președintele cu privire la 
chestiunile naţionale, internaţionale și militare legate de 
securitatea naţională. Președintele este directorul CNS. Ceilalţi 
membri sunt vicepreşedintele, Secretarul de Interne şi 
Secretarul Apărării. Consilierii sunt şeful Cabinetului, directorul 
CIA și alții pe care îi poate alege președintele, cu aprobarea 
Senatului. Personalul CNS este condus de consilierul pe 
securitate națională, care este considerat a fi un ghid important 
pentru preşedinte. 


FEMA: Agentia Federală de Management al Situatiilor de 
Urgență 


Agenţia federală a fost la origine creată de un ordin executiv 
în timpul președinției lui Nixon cu scopul de a rezolva situaţiile 
catastrofale care pot apărea în cazul unui atac nuclear asupra 
Statelor Unite. De atunci, agenţia a fost făcută responsabilă 
pentru coordonarea a tot felul de pregătiri în cazul unei urgenţe 
naţionale. Toţi succesorii lui Nixon au adăugat decrete noi 
pentru perfecționarea și întărirea agenţiei, până în punctul în 
care este cel mai puternic organ din Statele Unite în prezent - 
chiar în comparaţie cu ramura executivă și cu Congresul. Are 
autoritatea de a suspenda legi, de a reloca secţiuni întregi de 
populaţie, de a aresta și reţine cetățeni fără mandat și de a-i 
băga la închisoare fără un proces. Agenţia poate să confiște și 
să preia controlul asupra proprietăţilor, depozitelor de mâncare, 
rețelelor de transport și poate chiar să suspende Constituţia 
Americană. Un grup de oficiali este angajat de FEMA, al cărei 
principal obiectiv este de a fi pregătită pentru preluarea 
sarcinilor pe care în mod normal le au membrii Congresului - 
într-adevăr -, a sarcinilor oficialilor din guvern, inclusiv a celor 
ale președintelui. Așadar, este disponibil în permanenţă un 
guvern din umbră, sub conducerea FEMA în cazul unei 

catastrofe care necesită înlocuirea politicienilor aleși de 
populaţie. 

Baza legală pentru FEMA este stabilită fără ratificarea 
Congresului; ordinele executive nu trebuie decât să fie să fie 
publicate în Registrul Federal pentru a deveni valide. Congresul 
nu are absolut nicio influenţă în ceea ce privește datoriile, 
bugetul, strategiile sau dezvoltarea FEMA. 

Bugetul de care dispune FEMA este enorm, dar de când a fost 
creată agenţia, numai un procent de șase la sută a fost cheltuit 
pe probleme ce au avut o legătură directă cu urgenţele 
naţionale. Restul a fost folosit pentru angajarea și antrenarea 
unui personal numeros, plus construirea unor complexe 
subterane gigante pentru protejarea oficialilor importanţi din 
guvernul federal în cazul unei urgenţe naţionale, fie că motivul 
era unul domestic sau străin. Ordinul Executiv 12656 declară 
Consiliul Naţional de Securitate ca fiind corpul de conducere al 
FEMA, permițând unui guvern în exercițiu să sporească toate 
formele de colectare de informaţii și supraveghere a cetățenilor 
americani să impună limite drastice mișcării lor în ţară și să 
separe grupuri masive de civili. În consecinţă, Garda Naţională 
primește autoritatea de a închide toate graniţele ţării și de a 
prelua controlul asupra aeroporturilor și golfurilor. 

Mai jos este o listă cu câteva dintre ordinele executive care 
sunt la dispoziția Agenţiei Naţionale de Management a Situațiilor 
de Urgenţă, în care Constituţia Americană și Cele zece 
amendamente pot fi instantaneu date la o parte doar de o 
semnătură prezidenţială: 


Ordinul Executiv 10990 


Permite guvernului să preia controlul asupra tuturor 
mijloacelor de transport și asupra autostrăzilor și porturilor 
maritime. 


Ordinul Executiv 10995 


Permite guvernului să cenzureze și să controleze mijloacele 
de comunicaţie, inclusiv posturile de radio, de televiziune, 
ziarele, telefoanele, internetul și multe altele. Acest ordin 
executiv suspendă Primul Amendament. 

Ordinul Executiv 10997 


Permite guvernului să preia controlul asupra curentului 
electric, gazului, petrolului, carburanţilor și mineralelor. 


Ordinul Executiv 10998 


Permite guvernului să pună stăpânire pe toate mijloacele de 
transport - inclusiv mașinile personale, camioanele și toate 
vehiculele de orice fel - și îi oferă control total asupra tuturor 
autostrăzilor, porturilor maritime și canalelor. 


Ordinul Executiv 10999 


Permite guvernului să preia controlul asupra tuturor 
resurselor de hrană și asupra fermelor. Toate stocurile private și 
nesupravegheate și strângerea obsesivă sunt interzise. 


Ordinul Executiv 11000 


Permite guvernului să îi mobilizeze pe civili în brigăzi de lucru 
sub supravegherea guvernului 


Ordinul Executiv 11001 


Permite guvernului să preia controlul asupra domeniilor 
sănătății, educaţiei și asistenţei sociale. 


Ordinul Executiv 11002 


Autorizează pe directorul general a poștei să desfășoare o 
înregistrare naţională a tuturor persoanelor. 


Ordinul Executiv 11003 


Permite guvernului să preia controlul asupra tuturor 
aeroporturilor și aeronavelor, inclusiv asupra celor comerciale. 


Ordinul Executiv 11004 


Permite Autorității de Imobiliare și Finanțe să mute 
comunităţi, să construiască noi cladiri de apartamente cu 
fonduri publice, să se ocupe ca anumite zone să fie abandonate 
și să stabilească locaţii noi pentru populaţie. 

Ordinul Executiv 11005 


Permite guvernului să preia controlul asupra căilor ferate, 
asupra canalelor din interiorul ţării și asupra clădirilor de 
depozitare publice. 


Ordinul Executiv 11049 


Autorizează departamentele și agenţiile federale să se ocupe 
de stările de alertă de urgenţă, consolidând douăzeci și unu de 
ordine executive date de-a lungul unei perioade de 
cincisprezece ani. 


Ordinul Executiv11051 


Specifică responsabilitatea Biroului de Planuri de Urgenţă și îi 
oferă autorizaţia de a face să intre în vigoare toate ordinele 
executive în vreme de tensiune internaţională crescută și criză 
economică sau financiară. 


Ordinul Executiv 11310 


Autorizează Departamentul de Justiţie să aplice ordine 
executive, să implementeze suport industrial, să stabilească 
legături judiciare și legislative, să conducă instituţii penale și de 
corecție și să îl sfătuiască și să îl ajute pe președinte. 


Ordinul Executiv 11490 


Îi oferă președintelui control asupra cetăţenilor americani și 
asupra afacerilor și bisericilor 


Ordinul Executiv 11921 


Permite Agenţiei Federale de Management al Situaţiilor de 
Urgenţă să dezvolte planuri pentru stabilirea controlului asupra 
mecanismelor de producție și distribuţie, surselor de energie, 
salariilor, creditelor și asupra fluxului banilor într-o stare de 
urgență naţională nedefinită. Implică și faptul că o stare de 
urgență declarată de către președinte nu poate fi verificată de 
Congres timp de șase luni. 


Ordinul Executiv 12919 

Le dă instrucţiuni funcționarilor publici despre cum să fie 
pregătiţi să preia controlul practic asupra tuturor aspectelor 
economice naţionale în cazul unei stări de urgenţă. 


Ordinul Executiv 13010 


Instruiește FEMA cum să preia controlul asupra tuturor 
instituţiilor de stat în cazul unei stări de urgenţă. 


Cu aceste ordine executive și cu altele, FEMA primește 
autoritate fără limite în toate situaţiile de criză, inclusiv într-o 
stare de urgenţă militară. 


O stare de urgență militară poate fi declarată ca urmare a 
catastrofelor naturale, a crizelor bursei de valori, a defectării 
calculatoarelor (precum criza de la începutul anilor 2000 care a 
fost prevăzută la trecerea într-un nou mileniu), a penelor de 
curent, a protestelor și a atacurilor cu arme biologice - pe scurt, 
a orice poate duce la dezintegrarea societăţii și a forțelor de 
lege și de ordine. 

Toţi cetățenii americani pot fi arestaţi și închiși fără acuzații în 
cazul unei stări de urgență militară. Libertatea de exprimare și 
de adunare pot fi suspendate și poate fi implementată cenzura 
presei. 

Dreptul de a deţine și de a folosi arme poate fi și el 
suspendat. Armata și Garda Naţională vor avea dreptul de a 
percheziţiona case și afaceri private și de a confisca arme și 
stocuri de alimente, fără mandat. 

FEMA are o autoritate extrem de mare în orice aspect al 
societăţii, dar asta nu e nimic nou. Deja în anul 1983 generalul 
Frank Salzzedo, directorul departamentului civil de alertă de la 
FEMA, a declarat că el consideră că rolul FEMA era să fie „un zid 
de apărare nou-nouț împotriva asasinării și sabotării civililor și 
liderilor de stat împotriva instituţiilor civile și militare, precum și 
împotriva dezacordului politic - în Statele Unite sau la nivel 
global - în vreme de criză.” 

